חוק עזר לרחובות (מודעות ושלטים), תשס"ח-2008

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק שני: שילוט | [Go](#med1) | 3 |
| סעיף 2 | רישיון שילוט | [Go](#Seif2) | 3 |
| סעיף 3 | תפקידי הוועדה המקצועית לשילוט וסמכויותיה | [Go](#Seif21) | 3 |
| סעיף 4 | אגרת שילוט | [Go](#Seif3) | 4 |
| סעיף 5 | תוקף הרישיון | [Go](#Seif4) | 4 |
| סעיף 6 | ציון פרטים | [Go](#Seif5) | 4 |
| סעיף 7 | פטור מרישיון | [Go](#Seif6) | 4 |
|  | פרק שלישי: שלטים ומודעות אסורים | [Go](#med2) | 4 |
| סעיף 8 | שילוט אסור וסייגים למתן רישיון | [Go](#Seif7) | 4 |
| סעיף 9 | דרכי פרסום אסורות | [Go](#Seif10) | 5 |
|  | פרק רביעי: הוראות שונות | [Go](#med3) | 5 |
| סעיף 10 | שימוש בשפות | [Go](#Seif20) | 5 |
| סעיף 11 | שינוי שילוט | [Go](#Seif8) | 5 |
| סעיף 12 | אחזקת שילוט | [Go](#Seif9) | 5 |
| סעיף 13 | אחזקת שילוט | [Go](#Seif22) | 5 |
| סעיף 14 | רשות כניסה | [Go](#Seif11) | 5 |
| סעיף 15 | דרישה להסרת שילוט | [Go](#Seif12) | 5 |
| סעיף 16 | מסירת העתקים | [Go](#Seif13) | 6 |
| סעיף 17 | שמירת שילוט | [Go](#Seif14) | 6 |
| סעיף 18 | הדבקת שילוט | [Go](#Seif15) | 6 |
| סעיף 19 | מסירת הודעות | [Go](#Seif16) | 6 |
| סעיף 21 | ביטול | [Go](#Seif17) | 6 |
| סעיף 22 | הוראת מעבר | [Go](#Seif18) | 6 |
| סעיף 23 | הוראת שעה | [Go](#Seif19) | 6 |
|  | תוספת | [Go](#med4) | 6 |
|  | חלק א: אגרת שילוט | [Go](#med5) | 6 |
|  | חלק ב': אגרת הדבקה | [Go](#med6) | 7 |
|  | חלק ג': פרסום חוצות | [Go](#med7) | 7 |
|  | חלק ד' | [Go](#med8) | 7 |

חוק עזר לרחובות (מודעות ושלטים), תשס"ח-2008[[1]](#footnote-1)\*

בתוקף סמכותה לפי סעיפים 246, 250 ו-251 לפקודת העיריות (להלן – הפקודה), מתקינה מועצת עיריית רחובות חוק עזר זה:

**פרק ראשון: פרשנות**

1. בחוק עזר זה –

הגדרות

"ארגז ראווה" – ארגז או ארון או מיתקן אחר בעל נפח שאפשר להציג בו סחורה;

"בניין" – כל מבנה, בין קבוע ובין ארעי, הבנוי מכל חומר שהוא לרבות –

(1) כל חלק של מבנה כאמור ודבר המחובר לו חיבור של קבע;

(2) קיר, סוללת עפר, גדר וכיוצא באלה, הגודרים או תוחמים או מיועדים לגדור או לתחום שטח קרקע או חלל;

"העיריה" – עיריית רחובות;

"ועדה מקצועית לשילוט" – ועדה מייעצת שימנה ראש העיריה בהתאם להוראות סעיף 3 לחוק העזר;

"חודש" – חודש או חלק ממנו;

"יום" – יממה או כל חלק ממנה;

"לוח פרסום עירוני" – מיתקן או נכס שבבעלות העיריה או בחזקתה והמיועד לשימוש כלל הציבור, לצורך פרסום;

"מודעה" – הודעה, כרזה, כרוז, צילום, תחריט, מדבקה, ציור, שרטוט, תמונה, כתובת, סמל, תבנית, אות, ארגז ראווה, מיתקן או כיוצא בהם, העשויים מחומר כלשהו או המוצגים באופן כלשהו, נייד, נייח, מתחלף או קבוע, המוצגים דרך קבע או לזמן קצר ושאינם שלט;

"מקום ציבורי" – כל מקום שנועד לשימוש הציבור, או שהציבור רשאי להיכנס אליו, בין שהוא בבעלות פרטית ובין שהוא בבעלות ציבורית, מקום אחר הגובל במקום כאמור או נשקף אליו, לרבות מיתקני חינוך, תרבות, ספורט, עינוג ציבורי וכיוצא בהם;

"מ"ר" – מטר רביע לרבות חלק ממנו;

"מיתקן פרסום עירוני" – מיתקן פרסום, שבבעלות העיריה או בחזקתה, שזכות השימוש בו הוענקה, כולה או מקצתה, לאחר;

"עינוג ציבורי" – כהגדרתו בסעיף 3 לחוק רישוי עסקים, התשכ"ח-1968;

"פרסום" – הצגה של שילוט בדרך כלשהי לפרק זמן כלשהו ולמטרה כלשהי, בין מסחרית ובין אחרת, אך למעט באמצעות מסמך המופץ או מחולק לציבור במקום ציבורי בתחום העיריה;

"פרסום חוצות" – שילוט מתחלף המתופעל על ידי גוף שעיסוקו פרסום, לרבות שלט המוצג על גבי כלי רכב שתכליתו העיקרית היא שילוט דרך קבע, במקום ציבורי בתחום העיריה;

"ראש העיריה" – לרבות עובד עיריה שראש העיריה העביר אליו בכתב את סמכויותיו לפי חוק עזר זה, כולן או מקצתן;

"רישיון" – רישיון שילוט הניתן בידי ראש העיריה;

"שטח שילוט" – שטחו של שילוט לפי מידות השלט או המודעה, כולל המסגרת למעט שטח המסגרת של המיתקן שעליו קבוע השילוט; שטחו של שילוט הנושא פרסום מכל צדדיו הוא הסכום של כל צד שילוט נפרד;

"שילוט" – מודעה או שלט, כהגדרתם בחוק עזר זה, לפי העניין;

"שילוט אלקטרוני" – שילוט המתפרסם באמצעים אלקטרוניים, ממוחשבים, אופטיים או חשמליים, לרבות בדרך הארה, הסרטה או הקרנה;

"שילוט דגל" – שילוט שהותקן שלא במקביל לקיר הבניין;

"שילוט מתחלף" – שילוט שניתן להציג על גביו או באמצעותו כמה מודעות או שלטים, בזה אחר זה, בהפרשי זמן כלשהם;

"שלט" – הודעה שנועדה לפרסם עסק או עוסק, לרבות הודעה המכילה את שמו של אדם או מקצועו או שמו או טיבו של עסק או מוסד או סמלו המסחרי של מצרך המיוצר והמשווק במקום העסק או כתובתו או צירוף שלהם;

"שלט מאיר" – שלט שמותקן בו אמצעי תאורה פנימי, חשמלי, אלקטרוני או אחר;

"שלט מואר" – שלט שמותקן בו אמצעי תאורה חיצוני, חשמלי, אלקטרוני או אחר;

"שבוע" – שבוע או חלק ממנו;

"שנה" – שנה לפי הלוח הגרגוריאני או חלק ממנה.

**פרק שני: שילוט**

2. (א) לא יפרסם אדם שילוט ולא ירשה לאחרים מטעמו לפרסמו ולא יגרום לפרסומו, בתחום העיריה, אלא לפי רישיון שניתן כדין מאת ראש העיריה, ובהתאם לתנאי הריישון ולאחר ששילם אגרת שילוט שנקבעה בתוספת.

רישיון שילוט

(ב) המבקש לפרסם שילוט, יגיש בקשה בכתב לראש העיריה. הבקשה תכלול –

(1) שמו ומענו של מגיש הבקשה;

(2) תרשים של השילוט המוצע ומידותיו;

(3) תכנית המפרטת את הסוג, הצורה, התוכן, החומרים ומידות השילוט שהוא מבקש להציג;

(4) פרטי המתקין ופרטי יצרן השילוט;

(5) פירוט אופן חיבור השילוט למקום הצבתו המיועד, לרבות המסגרת שעליה יוצב השילוט או המיתקן האמור לשאת אותו, בצירוף המפרט הטכני שלהם;

(6) אם מבוקש שילוט על גבי שלט מואר או הכרוך באספקת חשמל, יש לצרף לבקשה אישור של חשמלאי מוסמך כי הוא אחראי לתקינות השילוט, וכי המיתקן יכלול מפסק פחת;

(7) מסמך המאשר את הסכמת בעל הנכס שבו יותקן השילוט; לגבי נכס שבבעלות משותפת של בני אדם, תצורף לבקשה הסכמת כל הבעלים או הנציגות המוסמכת על פי דין; לעניין סעיף משנה זה, "בעל נכס" – בעליו הרשום של נכס או הזכאי להירשם כבעלים בו, ובנכס המוחכר בחכירה לדורות, כמשמעה בחוק המקרקעין, התשכ"ט-1969, גם החוכר לדורות.

(ג) בקשה לפרסום של עינוג ציבורי, לרבות סרטים, מחזות וכיוצא בהם, יכול שתתייחס לתמונות או מודעות אחרות המשתנות מדי פעם, לפי ההצגות או המופעים; על אף האמור בסעיף 2(ב), לא יידרש מפרסם מודעות כאמור להגיש את התמונות לראש העיריה, ובלבד שהן אושרו וסומנו בידי העיריה לפי סעיף 5 לפקודת סרטי הראינוע.

(ד) ראש העיריה רשאי לתת רישיון, לסרב לתיתו, לבטלו, לשנותו, להתנותו בתנאים, להוסיף עליהם או לשנותם, ובין השאר לקבוע הוראות בדבר מקום פרסומו ובדבר גודלו וצורתו של השילוט והחומר ממנו ייעשה וכן בדבר מועדי הצגתו ותנאים בעניין ומניעת רעש ומטרדים ושמירת הניקיון בסמוך לו.

(ה) לא יינתן רישיון לשילוט אם פרסומו או הצגתו מהווים עבירה או אם לדעת ראש העיריה השילוט פוגע בתקנות הציבור או ברגשותיו, או אם השילוט מפרסם עסק או משרד שאין לו רישיון כחוק או שהפעלתו נוגדת את חוק התכנון והבניה, התשכ"ה-1965, והתקנות שהותקנו לפיו או לפי כל דין אחר, אלא שלא תסורב בקשה למתן רישיון מהטעמים האמורים, אלא לאחר התייעצות שקיים ראש העירייה עם הוועדה המקצועית לשילוט.

3. (א) הוועדה המקצועית לשילוט תמונה על ידי ראש העיריה, ותהיה מורכבת משישה חברים, ובהם מהנדס העיריה, מנהל אגף שילוט, מנהל היחידה לאיכות הסביבה והיועץ המשפטי או נציגיהם.

תפקידי הוועדה המקצועית לשילוט וסמכויותיה

(ב) הוועדה המקצועית לשילוט תייעץ לראש העיריה בנושאים המפורטים להלן:

(1) כל נושא שנקבעה לגביו חובת התייעצות בחוק עזר זה;

(2) כל בקשה לרישיון שילוט או כל מקרה אחר, שעניינם נושא הקשור בביצועו של חוק עזר זה, שיביא ראש העיריה בפני הוועדה המקצועית לשילוט.

4. בעבור מתן רישיון שילוט, חידושו או שינויו, ישלם המבקש לעיריה אגרה בשיעורים הנקובים בתוספת לחוק עזר זה.

אגרת שילוט

5. (א) תוקפו של רישיון הוא עד 31 בדצמבר בשנה שבה ניתן.

תוקף הרישיון

(ב) הוצא רישיון לשילוט לאחר 30 ביוני בשנה פלונית והשילוט לא הותקן לפני הוצאת הרישיון, תשולם מחצית האגרה שנקבעה בתוספת.

(ג) הסיר בעל שילוט, לפי דרישת ראש העיריה, את השילוט לפני 1 ביולי בשנה פלונית, יהיה זכאי להשבת מחצית האגרה הנקובה בתוספת.

(ד) בקשה לחידוש רישיון תוגש בכתב לראש העיריה לפחות 30 ימים לפני תום תוקפו, ותכלול הצהרה של מגיש הבקשה, ולפיה לא בוצע כל שינוי שהוא בשילוט, לרבות במידותיו, תוכנו, אופן הצבתו ושאר פרטי השילוט כמפורט בסעיף 2(ב).

(ה) הוגשה בקשה לחידוש רישיון כאמור בסעיף קטן (ד), ושולמה אגרת שילוט מראש בגין תקופת חידוש הרישיון, יראו את מגיש הבקשה כמחזיק ברישיון שילוט תקף בגין תקופת החידוש, וזאת עד לחידושו של הרישיון כמבוקש, למעט אם נשלחה על ידי העיריה הודעה בכתב, שלפיה סירבה לחידוש הרישיון.

(ו) לא יהא תוקף לחידוש רישיון אם חודש על סמך הצהרה כוזבת.

6. (א) לא יפרסם אדם שילוט, אלא אם כן צוין בו שמו ומענו של המפרסם מתקין השילוט, היצרן או בעל בית דפוס שבו יוצר או הודפס השילוט.

ציון פרטים

(ב) ראש העיריה רשאי לדרוש מבעל בית הדפוס שבו הודפסה מודעה או מיצרן שייצר שילוט, למסור את שמו ומענו של מזמין השילוט.

7. (א) הוראות פרק זה לא יחולו לגבי –

פטור מרישיון

(1) שלט המוצג על דלת כניסה לבית, המציין את שם המתגורר בבית;

(2) דגל המשמש סמל של המדינה או של ארגון בעל אופי ציבורי או דתי, לרבות דגל המוצג באירוע ממלכתי, ובלבד שהצגת דגל כאמור תהא כדין ולא תשמש לפרסומת מסחרית;

(3) מודעות אבל;

(4) שלט המורה על כך שעסק, שירות או פעילות עברו ממקום אחד למקום אחר ובלבד שמידות השלט כאמור לא יעלו על 35 ס"מ x 60 ס"מ והשלט לא יוצג לתקופה העולה על 90 ימים ממועד ההעברה כאמור;

(5) שילוט מטעם הממשלה, העיריה ובתי המשפט;

(6) פרסום אשר נדרש על פי דין.

(ב) על אף האמור בסעיף קטן (א), רשאי ראש העיריה להורות על מקום הצגתו של שילוט כאמור והמציג יציגו בהתאם להוראות ראש העיריה.

**פרק שלישי: שלטים ומודעות אסורים**

8. לא יפרסם אדם שילוט, לא יגרום לפרסומו, ולא יינתן רישיון לשילוט שנתקיים בו אחד מאלה:

שילוט אסור וסייגים למתן רישיון

(1) הוא עלול לפגוע בבטיחות, להטעות או להפריע לתנועת כלי רכב או הולכי רגל;

(2) הוא עלול לגרום לנזק או מטרד כלשהו או פוגע באיכות הסביבה;

(3) הוא חוסם דלת, חלון, יציאת חירום או פתח אחר או מפריע למעבר בו;

(4) הוא צבוע על בניין; ביקש אדם לפרסם שילוט על דרך צביעתו על בניין רשאי ראש העיריה להתיר לו לעשות כן לאחר היוועצות בוועדה המקצועית לשילוט;

(5) הוא מוצג על מבנה המשמש למגורים בלבד, אלא אם כן השילוט הוא של אדם המנהל במבנה את עסקו כדין;

(6) הוא עלול להסתיר או להפריע או לפגוע בחלקי בניין בעל ייחוד ארכיטקטוני או היסטורי, לרבות קשתות, עמודים או כל פרט אחר בהם שהוא בעל ערך, או שהוא פוגע במראה האסתטי של מבנה;

(7) הוא מפורסם מעל רום גובהו של בניין.

9. (א) לא יינתן רישיון לשילוט אלקטרוני אלא אם כן השילוט מצויד במפסק פחת, והצנרת המספקת חשמל לשילוט מוסתרת, והם עברו ביקורת של חשמלאי מוסמך שאישורו בכתב מצוי בידי בעל השילוט.

דרכי פרסום אסורות

(ב) לא יפרסם אדם שילוט במקום ציבורי באמצעות שילוט אלקטרוני; ביקש אדם לעשות כן, רשאי ראש העיריה להתיר לו לעשות כן, לאחר התייעצות עם הוועדה המקצועית לשילוט.

**פרק רביעי: הוראות שונות**

10. (א) ראש העיריה בהתייעצות עם הוועדה המקצועית יקבע את שפת או שפות הכיתוב שבהן ייעשה שימוש בפרסום לפי חוק עזר זה, ולעניין זה יחולו הכללים האלה:

שימוש בשפות

(1) לפחות אחת השפות תהיה שפה רשמית של מדינת ישראל;

(2) ראש העיריה יביא בחשבון לצורך החלטתו את שיעור דוברי כל שפה בתחומי הרשות;

(3) ביקש אדם לפרסם מודעה או להציג שלט שהכיתוב בו הוא בשפה שאינה עברית או ערבית, ייווסף לו כיתוב בעברית או ערבית התופס לפחות שליש משטחו.

(ב) הוראות סעיף קטן (א) לא יחולו על שילוט שמפרסם מוסד רשמי של מדינה זרה או מוסד דתי.

11. (א) לא ישנה אדם שילוט בתוך תקופת הרישיון, אלא על פי הרישיון שבידיו ובהתאם לתנאיו.

שינוי שילוט

(ב) שינה בעל רישיון, בתוך תקופת הרישיון, את תוכן השילוט או את צורתו, או מידתו או סוגו או מקומו או את החומר שממנו עשוי השילוט, בניגוד לתנאי הרישיון, יפקע תוקף הרישיון.

(ג) בקשה לשינוי בשילוט דינה כדין בקשה לרישיון לשילוט חדש.

(ד) הוראות סעיף זה אינן חלות על פרסום חוצות.

12. בעל רישיון שילוט יהיה אחראי לאחזקת השילוט באופן שיהיה נקי, נאה, תקין ובטוח.

אחזקת שילוט

13. בעל רישיון שילוט אחראי להסרת השילוט עם תום השימוש בו או עם פקיעת תוקף רישיון השילוט או ביטולו, או אם העיסוק שהשילוט מפרסם חדל להתקיים או אם האירוע שהשילוט מפרסם חלף.

אחזקת שילוט

14. (א) ראש העיריה רשאי, בכל עת סבירה, להיכנס לכל מקום, למעט מקום מגורים, כדי לברר אם קוימו הוראות חוק עזר זה ולעשות מעשה הדרוש לביצוע ההוראות הכלולות בו.

רשות כניסה

(ב) לא יפריע אדם לראש העיריה ולא ימנה בעדו מביצוע סמכויותיו לפי סעיף קטן (א).

(ג) בעל רישיון לפי חוק עזר זה חייב להראותו ולהציגו לפני ראש העיריה לפי דרישתו.

15. (א) ראש העיריה רשאי, בהודעה בכתב, לדרוש מאדם שפרסם שילוט או הרשה לפרסמו, להסיר שילוט שפורסם בלא רישיון או בניגוד להוראה מהוראות חוק עזר זה, ורשאי הוא לדרוש מאדם כאמור לבצע את העבודות הדרושות לאחזקתו התקינה של השילוט או להתאמתו לתנאי הרישיון או להוראות חוק עזר זה.

דרישה להסרת שילוט

(ב) מקבל הודעה כאמור, ימלא אחריה בתוך התקופה שנקבעה לכך על ידי ראש העיריה.

(ג) לא מילא אדם אחר הודעה כאמור בסעיף קטן (א), רשאי ראש העיריה להורות על הסרת השילוט או לבצע עבודות הדרושות לאחזקתו התקינה, ולגבות מאותו אדם את הוצאות העיריה בגין פעולה זו, ובלבד שהתראה על כך נמסרה לאותו אדם זמן סביר מראש.

(ד) האמור בסעיף זה אינו גורע מאחריותו של אדם בשל הפרת הוראה מהוראות חוק עזר זה, ואינו גורע מסמכויות ראש העיריה לפי חוק עזר זה.

(ה) ראש העיריה רשאי להורות ולנקוט פעולות כאמור בסעיף קטן (ג) אף בלא מסירת הודעה כאמור בסעיף קטן (א), אם נוכח לדעת שלא ניתן לאתר את שמו ומענו של בעל השילוט, מפרסמו או מי שהרשה לפרסמו.

16. המבקש לפרסם מודעה על מיתקן פרסום עירוני יצרף לבקשתו שלושה העתקים של המודעה נשוא בקשתו; סעיף זה לא יחול על מודעות אבל.

מסירת העתקים

17. לא יסיר אדם, לא יקרע, לא יטשטש, לא יקלקל ולא ילכלך שילוט שפרסמה העיריה או שילוט שפורסם על גבי מיתקן פרסום עירוני, או כל שילוט שפורסם בהתאם להוראות חוק עזר זה, אלא אם כן הותרה הסרתם כדין.

שמירת שילוט

18. (א) לא ידביק אדם, פרט לעובד מטעם העיריה, שילוט על מיתקן פרסום עירוני.

הדבקת שילוט

(ב) ניתן רישיון לפרסם שילוט על מיתקן פרסום עירוני ושולמה האגרה שנקבעה בתוספת, תפרסם העיריה את המודעה.

19. מסירת הודעה או דרישה לפי חוק עזר זה תהא כדין אם נמסרה לידי האדם שאליו היא מכוונת, או אם נמסרה במקום מגוריו או במקום עסקיו הרגילים או הידועים לאחרונה לידי אחר מבני משפחתו הבגירים, או לידי כל אדם בגיר העובד או מועסק שם, או שנשלחה בדואר רשום הערוך אל אותו אדם לפי מען מגוריו או עסקיו הרגילים הידועים לאחרונה, או אם הוצגה במקום בולט לעין באחד המקומות האמורים, או במקום שבו נמצא השילוט.

מסירת הודעות

20. בתוספת לחוק עזר לרחובות (הצמדה למדד), התשמ"א-1981 (להלן – חוק העזר להצמדה), במקום "חוק עזר לרחובות (מודעות ושלטים), התשי"ט-1958" יבוא "חוק עזר לרחובות (מודעות ושלטים), התשס"ח-2008".

תיקון חוק עזר הצמדה למדד

21. חוק עזר לרחובות (מודעות ושלטים), התשי"ט-1958 – בטל.

ביטול

22. רישיון בר-תוקף שניתן לפני תחילתו של חוק עזר זה, לפי חוק עזר לרחובות (מודעות ושלטים), התשי"ט-1958, דינו כדין רישיון שניתן לפי הוראות חוק עזר זה.

הוראת מעבר

23. על אף האמור בחוק העזר להצמדה, יעודכנו תעריפי האגרה, שנקבעו בתוספת, במועד פרסומו של חוק עזר זה ברשומות (להלן – יום העדכון הראשון) לפי שיעור שינוי המדד שפורסם לאחרונה לפני יום העדכון הראשון לעומת מדד חודש מאי 2001.

הוראת שעה

תוספת

(סעיפים 4 ו-18)

**חלק א: אגרת שילוט**

שיעור האגרה בשקלים חדשים לשנה

מעל 10 מ"ר,

עד 10 מ"ר, לכל מ"ר החל מהמ"ר ה-11

בעד –

(1) שילוט רגיל 150 120

(2) שילוט מאיר או מואר 100 80

(3) שילוט דגל 250 200

(4) שילוט המתפרסם באתר בניה 250 200

(5) שילוט המוקרן באמצעות מכשור אלקטרוני, קרני לייזר אמצעי טכנולוגי אחר ושילוט מתחלף 250 200

(6) שילוט על בניין קולנוע הנוגע לאותו בית קולנוע 150 120

(7) בעד שילוט שאינו נשקף לרחוב, במגרש, באולם או באצטדיון ספורט 100 80

(8) שילוט המפרסם עסק, המוצב שלא במקום העסק 750 600

**חלק ב': אגרת הדבקה**

שיעור האגרה

גודל השילוט בשקלים חדשים

1. (א) בעד שילוט המודבק על סדרה של 40 לוחות פרסום או חלק מהם, לשבוע –

שילוט גדול (62x93 ס"מ) 375

שילוט בינוני (62x46 ס"מ) 250

שילוט קטן (31x46 ס"מ) 175

שילוט זעיר (31x23 ס"מ) 100

(ב) לכל 5 לוחות נוספים או חלקם – 20% משיעור האגרה שנקבע בסעיף קטן (א).

(ג) לכל יום נוסף – 20% משיעור האגרה שנקבע בסעיף קטן (א).

**חלק ג': פרסום חוצות**

שיעורי האגרה בשקלים חדשים

בעד שילוט של פרסום חוצות, המתפרסם בכל נכס, לשנה –

(1) עד 100 מ"ר, לכל מ"ר 407

(2) למעלה מ-100 מ"ר, החל מהמ"ר ה-101 265

**חלק ד'**

1. פרסום שילוט על גבי רכב פרטי או מסחרי לכל מ"ר, לשנה 250

2. פרסום שילוט באמצעות כלי טיס או כדור פורח, ליום 350

ה' בכסלו התשס"ח (15 בנובמבר 2007) יהושע פורר

ראש עיריית רחובות

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ח מס' 718](http://www.nevo.co.il/Law_word/law07/mekomi-0718.pdf) מיום 5.6.2008 עמ' 279. [↑](#footnote-ref-1)