חוק עזר לרחובות (פיקוח על כלבים), תשנ"ו-1996

רשויות ומשפט מנהלי – רשויות מקומיות – חוקי עזר

חקלאות טבע וסביבה – בע"ח – פיקוח ומחלות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת רשיון וסימון במשדר אלקטרוני | [Go](#Seif2) | 2 |
| סעיף 3 | בקשה לקבל רשיון ותוקפו | [Go](#Seif3) | 2 |
| סעיף 4 | אגרות | [Go](#Seif6) | 2 |
| סעיף 5 | סירוב לתת רשיון וביטולו | [Go](#Seif4) | 3 |
| סעיף 6 | מסירת כלב למאורות העיריה | [Go](#Seif5) | 3 |
| סעיף 7 | החזקת כלב | [Go](#Seif7) | 3 |
| סעיף 8 | תפיסת כלב והשמדתו | [Go](#Seif8) | 3 |
| סעיף 9 | סמכות כניסה למקרקעין | [Go](#Seif9) | 3 |
| סעיף 10 | איסור הפרעה | [Go](#Seif10) | 4 |
| סעיף 11 | פטור מתשלום פיצויים | [Go](#Seif11) | 4 |
| סעיף 12 | ביטול | [Go](#Seif12) | 4 |

חוק עזר לרחובות (פיקוח על כלבים), תשנ"ו-1996[[1]](#footnote-1)\*

בתוקף סמכותה לפי סעיפים 247, 251 ו-259 לפקודת העיריות, מתקינה מועצת עיריית רחובות חוק עזר זה:

1. בחוק עזר זה –

הגדרות

"בעל כלב" – אדם שכלב נמצא ברשותו או בפיקוחו או בשליטתו או באחזקתו;

"העיריה" – עיריית רחובות;

"המועצה" – מועצת העיריה;

"הרופא" – הרופא הוטרינר העירוני;

"מאורות העיריה" – מאורות בידוד או מכלאות או מקום או מיתקן שבהם משתמשת העיריה להחזקת כלבים;

"מקום ציבורי" – לרבות רחוב, שדרה, חורשה, גן, גינה, מקום עינוג, שטח המוגדר בתכנית בנין ערים כשטח ציבורי פתוח או כשטח לבנין ציבורי, ומקום המיועד לשמש את הציבור ומקום שהציבור רשאי להשתמש בו או משתמש או עובר בו, להוציא מקום ציבורי שראש העיריה קבע כי מותר לכלבים לעשות בו את צרכיהם;

"סימון במשדר אלקטרוני" – סימון בצוואר הכלב על ידי הזרקה תת עורית במשדר מיניאטורי;

"ראש העיריה" – לרבות אדם שראש העיריה הסמיכו לענין חוק עזר זה;

"רשיון" – רשיון להחזקת כלב בתחום העיריה.

2. (א) לא יחזיק אדם כלב בתחום העיריה אלא אם כן ניתן לגביו רשיון מאת ראש העיריה, ובהתאם לתנאי הרשיון, ואם סומן הכלב במשדר אלקטרוני.

חובת רשיון וסימון במשדר אלקטרוני

(ב) כלב עד גיל שלושה חודשים פטור מסימון במשדר אלקטרוני.

(ג) אדם השוהה זמנית בתחום העיריה ומחזיק כלב ברשותו, וכן תושב העיריה המחזיק כלב בפיקוח זמני, יהיה פטור מרשיון והכלב יהיה פטור מסימון במשדר אלקטרוני, ובלבד שברשותו רשיון בר תוקף מרשות מקומית אחרת לגבי הכלב, לפי הענין, וכן שתקופת החזקתו של הכלב בתחום העיריה לא תעלה על חמישה עשר ימים.

(ד) חיסון כלב ברשות מקומית אחרת אינו פוטר את בעלו מחובת קבלת רשיון מראש העיריה.

3. (א) מבקש רשיון יגיש בקשה לעיריה בטופס שהיא תקבע; אישר ראש העיריה את הבקשה, יינתן למבקש רשיון לאחר ששולמה האגרה שנקבעה בסעיף 4 והכלב סומן במשדר אלקטרוני.

בקשה לקבל רשיון ותוקפו

(ב) ראש העיריה רשאי, בכל עת, לקבוע תנאים ברשיון, וכן רשאי הוא להורות לבעל הכלב על אופן החזקת הכלב, מקום החזקתו, חיסון הכלב נגד כלבת, בדיקת הכלב בידי וטרינר וטיפול בכלב בתנאים ובמועדים שיקבע.

(ג) העיריה תנהל פנקס שבו יירשמו פרטים מלאים על כל כלב שלגביו ניתן רשיון, וכן פרטים מזהים וכתובת מגורים של בעל הכלב; בעל כלב ימציא לעיריה, לפי דרישתה, את אותם הפרטים.

(ד) רשיון שניתן לפי חוק עזר זה יפקע בתום שנה מיום הוצאתו.

(ה) חדל אדם להיות בעל כלב, יודיע על כך בכתב לראש העיריה, תוך שלושים ימים מהיום שבו אירע הדבר.

4. (א) בעת הגשת הבקשה למתן רשיון ישלם המבקש –

אגרות

(1) אגרת רשיון בשיעור 58 שקלים חדשים בעד כל רשיון;

(2) אגרת סימון במשדר אלקטרוני בשיעור 41 שקלים חדשים בעד סימון כל כלב.

(ב) ראש העיריה רשאי לפטור רועה צאן או בקר מתשלום אגרת רשיון בעד שני כלבים.

(ג) עיוור פטור מתשלום אגרות לפי סעיף זה בעד כלב נחיה המלווהו.

5. (א) ראש העיריה רשאי לסרב ליתן רשיון או לבטל רשיון בהתקיים אחד או יותר מאלה[[2]](#footnote-2):

סירוב לתת רשיון וביטולו

(1) הכלב בעל מזג פראי;

(2) הכלב מהווה סכנה לבטחון הציבור;

(3) הכלב מקים רעש המהווה מפגע לשכנים;

(4) בעל הכלב הורשע יותר מפעם אחת בעבירה לפי סעיף 495(א) לחוק העונשין, התשל"ז-1977;

(5) הכלב מוחזק באופן המסכן או העלול לסכן את בריאות הציבור או שלומו;

(6) הכלב נשך אדם יותר מפעם אחת בתקופה של שנתיים;

(7) הכלב לא קיבל זריקות חיסון נגד כלבת, לפי תקנות הכלבת (חיסון), התשל"ד-1974.

(ב) ביטל ראש העיריה רשיון לפי סעיף זה, רשאי הוא לסרב להחזיר לבעל הכלב את האגרות ששילם לפי הוראות סעיף 4.

6. (א) בעל כלב שסירבו ליתן לגביו רשיון או שהרשיון שניתן לגביו בוטל, ימסור את הכלב למאורות העיריה, תוך 48 שעות ממועד הסירוב או הביטול כאמור.

מסירת כלב למאורות העיריה

(ב) היו נימוקי הסירוב למתן רשיון או לביטולו מבוססים על הוראות סעיף 5(א)(1) או סעיף 5(א)(2), לא יושמד הכלב לאחר שנמסר למאורות העיריה, זולת אם ציווה שופט להשמידו לפי הוראות סעיף 5 לפקודת הכלבת, 1934.

(ג) היו נימוקי הסירוב למתן רשיון או לביטולו מבוססים על הוראות סעיף 5(א)(3) עד (7) ובעל הכלב הודיע לרופא, תוך ארבעים ושמונה שעות ממועד מסירת הכלב למאורות העיריה, על כוונתו לבקש צו מבית משפט שיאסור השמדת הכלב, לא יושמד הכלב, זולת אם ציווה בית המשפט להשמידו; הודיע בעל הכלב על כוונתו לבקש צו כאמור, ישלם לעיריה בעד כל יום של החזקת הכלב במאורות העיריה סכום שנקבע בסעיף 8(ג).

7. (א) לא יחזיק אדם כלב במקום ציבורי ולא ירשה בעל כלב שכלבו יוחזק במקום ציבורי, אלא אם כן הכלב קשור היטב ומחסום על פיו.

החזקת כלב

(ב) לא יתיר אדם לכלב הנמצא ברשותו או בהשגחתו לעשות צרכיו במקום ציבורי או במקום פרטי שאינו בהחזקתו הבלעדית של בעל הכלב.

(ג) הטיל כלב גללים במקום כאמור בסעיף קטן (ב), יאסוף מיד את הגללים מי שהכלב בבעלותו או ברשותו או בהשגחתו אותה שעה.

8. (א) כלב שלא ניתן לגביו רשיון או שאינו מסומן במשדר אלקטרוני או שאינו מוחזק בהתאם להוראות סעיף 7, רשאי שוטר או הרופא או עובד העיריה לתפסו ולמסרו למאורות העיריה; אם אי אפשר או מסוכן לתפסו ולמסרו כאמור, לפי שיקול דעתו של הרופא, רשאי שוטר או הרופא או עובד העיריה להשמידו.

תפיסת כלב והשמדתו

(ב) נמסר כלב למאורות העיריה לפי הוראות סעיף קטן (א), הוא לא יושמד אלא אם כן, תוך ארבעים ושמונה שעות מזמן מסירתו כאמור, לא נמצאו לו תובעים; הרופא רשאי להאריך את פרק הזמן כאמור אם לפי שיקול דעתו הכלב בעל ערך.

(ג) נתפס כלב לפי הוראות סעיף קטן (א), הוא לא יוחזר לבעלו אלא אחרי שימציא לגביו רשיון, יסמנו במשדר אלקטרוני וישלם לעיריה בעד כל יום מתקופת החזקתו במאורות העיריה סך 18.50 שקלים חדשים, וכן סך 43 שקלים חדשים בעד הובלת הכלב למאורות.

9. הרופא או עובד עיריה רשאים להיכנס, בכל עת, למקרקעין בתחום העיריה כדי לבדוק אם קויימו הוראות חוק עזר זה ולעשות מעשה הדרוש לביצוע הוראותיו.

סמכות כניסה למקרקעין

10. לא יפריע אדם לראש העיריה, לרופא, לעובדי העיריה ולמסייע בידם ולא ימנע בעדם מלהשתמש בסמכויותיהם או מלבצע תפקידיהם לפי הוראות חוק עזר זה.

איסור הפרעה

11. (א) לא תהיה עילת תביעה נגד העיריה או עובד מעובדיה על מעשה שנעשה בתום לב לפי הוראות חוק עזר זה.

פטור מתשלום פיצויים

(ב) העיריה ומי שפועל בשמה ומטעמה, פטורים מתשלום פיצויים בשל פעולה שעשו בתום לב לפי הוראות חוק עזר זה או מכוחן.

12. חוק עזר לרחובות (פיקוח על כלבים), התשכ"ו-1966 – בטל.

ביטול

ט"ו בטבת התשנ"ו (7 בינואר 1996) יעקב סנדלר

ראש עיריית רחובות

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ו מס' 559](http://www.nevo.co.il/Law_word/law07/mekomi-0559.pdf) מיום 27.6.1996 עמ' 466. [↑](#footnote-ref-1)
2. ר' עת"מ (ת"א) 1060-09 פוזנר נ' מועצה מקומית גן יבנה לעניין היקף הסמכות. [↑](#footnote-ref-2)