חוק עזר לרחובות (רוכלים), תשכ"ח-1967

רשויות ומשפט מנהלי – רשויות מקומיות – חוקי עזר

רשויות ומשפט מנהלי – רישוי – רישוי עסקים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | שטחים אסורים ברוכלות | [Go](#Seif2) | 2 |
| סעיף 3 | איסור חניה | [Go](#Seif3) | 2 |
| סעיף 4 | איסור חניה שלא בשעת התעסקות | [Go](#Seif6) | 2 |
| סעיף 5 | איסור לקשור במבנה | [Go](#Seif21) | 2 |
| סעיף 6 | מקום החזקת עגלה | [Go](#Seif22) | 2 |
| סעיף 7 | איסור להכריז על טובין ואיסור פרסומת | [Go](#Seif4) | 2 |
| סעיף 8 | נקיון | [Go](#Seif5) | 2 |
| סעיף 9 | שעות הרוכלות | [Go](#Seif7) | 3 |
| סעיף 10 | ימי הרוכלות | [Go](#Seif8) | 3 |
| סעיף 11 | רשיון לשימוש בעגלה או בדוכן | [Go](#Seif9) | 3 |
| סעיף 12 | תוקף הרשיון | [Go](#Seif10) | 3 |
| סעיף 13 | אגרת רשיון | [Go](#Seif11) | 3 |
| סעיף 14 | תחולה | [Go](#Seif12) | 3 |
| סעיף 15 | מתן רשיונות או סירוב לתיתם | [Go](#Seif13) | 3 |
| סעיף 16 | תכניתן של עגלות | [Go](#Seif14) | 3 |
| סעיף 17 | לוחית מספר לעגלה | [Go](#Seif15) | 3 |
| סעיף 18 | סידור טובין על עגלה | [Go](#Seif23) | 3 |
| סעיף 19 | דרישה לסלק עגלות | [Go](#Seif16) | 3 |
| סעיף 20 | סילוק עגלות | [Go](#Seif17) | 3 |
| סעיף 21 | תפיסת דברים והחרמתם | [Go](#Seif18) | 3 |
| סעיף 22 | איסור הפרעה | [Go](#Seif19) | 3 |
| סעיף 24 | ביטול | [Go](#Seif20) | 3 |
| סעיף 25 | השם | [Go](#Seif24) | 3 |

חוק עזר לרחובות (רוכלים), תשכ"ח-1967[[1]](#footnote-1)\*

בתוקף סמכותי לפי סעיפים 250, 251 ו-254 לפקודת העיריות, מתקינה מועצת עירית רחובות חוק עזר זה:

1. בחוק עזר זה –

הגדרות

"דוכן" – כל שולחן או כלי אחר המשמשים להחזקת טובין לשם מכירתם;

"ימי מנוחה" – הימים שנקבעו בפקודת ימי מנוחה, תש"ח-1948, כימי מנוחה – תחילתם חצי שעה לפני שקיעת החמה בערבי ימי מנוחה וסופם במוצאי ימי מנוחה עם צאת הכוכבים;

"מפקח" – מי שמועצת העיריה הרשתה אותו בכתב לפקח על מילוי הוראות חוק עזר זה;

"עגלה" – כלי הובלה, הנסחב או הנדחף בכוח מיכני, בכוח אדם או בכוח בעל חיים;

"עיריה" – עירית רחובות;

"ראש העיריה" – לרבות מי שראש העיריה העביר אליו את סמכויותיו לפי חוק עזר זה, כולן או מקצתן;

"רוכל" – כמשמעותו בפקודת המלאכות והתעשיות (הסדרתן), למעט מוכר ביצים או מוצרי חלב ומוכר עתונים.

2. לא יעסוק רוכל בעסקו, בין באמצעות עגלה ובין בצורה אחרת –

שטחים אסורים ברוכלות

(1) ברחוב או במקום ציבורי באופן שהתעסקותו מהווה מכשול לרבים;

(2) בכניסה לבנין או במעבר בין בנינים.

3. לא יעמיד רוכל ולא יניח ולא ירשה או יגרום להעמיד או להניח עגלה, דוכן, תבנית, מגש או טובין בתחומי 20 מטר מגן ילדים, מבית ספר, ממגרש משחקים, מגינה או מגן.

איסור חניה

4. לא יעמיד רוכל ולא יניח ולא ירשה ולא יגרום להעמיד או להניח, ברחוב או במקום ציבורי, עגלה, דוכן, תבנית, מגש או טובין שלא בשעת עיסוקו או כשאיננו נמצא במקום.

איסור חניה שלא בשעת התעסקות

5. לא יקשור רוכל עגלה, דוכן, תבנית או מגש, בכל צורה שהיא, לבנין, לגדר, לעמוד או למבנה אחר.

איסור לקשור במבנה

6. רוכל יחזיק את עגלתו בצדו הימני של הרחוב, קרוב לשפתה של המדרכה הימנית.

מקום החזקת עגלה

7. לא יכריז רוכל על טובין או על אומנותו ולא יקים רעש בשעת עיסוקו ולא יתלה על עגלתו, דוכנו, תבניתו או מגשו כל דבר פרסום או פרסומת.

איסור להכריז על טובין ואיסור פרסומת

8. לא ילכלך רוכל ולא יגרום שילכלכו את השטח שליד מקום עסקו.

נקיון

9. לא יעסוק רוכל בעסקו אלא בשעות שבין 06.00 לבין 21.00.

שעות הרוכלות

10. לא יעסוק רוכל בעסקו בימי מנוחה.

ימי הרוכלות

11. לא ישתמש רוכל בעגלה או בדוכן לצורך עסקו, אלא על פי רשיון.

רשיון לשימוש בעגלה או בדוכן

12. תקפו של רשיון לעגלה או לדוכן הוא עד 31 בדצמבר שלאחר נתינתו.

תוקף הרשיון

13. בעד מתן רשיון לעגלה או לדוכן ישלם המבקש לקופת העיריה אגרה בשיעור של עשר לירות; אולם אם ניתן הרשיון אחרי 30 ביוני תהיה האגרה חמש לירות בלבד.

אגרת רשיון

14. הוראת סעיף 11 אינה חלה על רוכל המשתמש בעגלה שלגביה ניתן רשיון על פי סעיף 2 לפקודת התעבורה.

תחולה

15. בקשת רשיון לעגלה או לדוכן תוגש בכתב לראש העיריה; ראש העיריה רשאי ליתן את הרשיון, או לסרב לתיתו, להתלותו או לבטלו וכן רשאי הוא לכלול ברשיון תנאים, להוסיף עליהם, לגרוע מהם, לשנותם או לבטלם.

מתן רשיונות או סירוב לתיתם

16. אם אין הוראה אחרת בפקודת התעבורה או בתקנות שהותקנו על פיה, רשאי ראש העיריה לדרוש שכל עגלה תתאים לתכנית שאושרה על ידיו ושהוצגה במשרדי העיריה.

תכניתן של עגלות

17. (א) רוכל המשתמש בעגלה לצורך עסקו יקבע על צדה האחורי, במקום נראה לעין, לוחית-מספר שיתן לו ראש העיריה; הלוחית תכלול, נוסף למספר, את שמו הפרטי ושם משפחתו של הרוכל, מענו ומספר הרישום שבתעודת הזהות שלו.

לוחית-מספר לעגלה

(ב) בעד כל לוחית-מספר תשולם לעיריה אגרה בסך לירה אחת.

18. רוכל המשתמש בעגלה לצורך עסקו יסדר את הטובין באופן שימנע את בליטתם מקצות העגלה בכל עבר.

סידור טובין על עגלה

19. ראש העיריה, מפקח או שוטר רשאים לצוות על רוכל לסלק את עגלתו, דוכנו, תבניתו, מגשו או הטובין ממקום בו הם נמצאים בניגוד להוראות חוק עזר זה.

דרישה לסלק עגלות

20. לא סילק רוכל את עגלתו, דוכנו, תבניתו, מגשו או הטובין, לאחר שנצטווה לכך בהתאם לסעיף 19, רשאי ראש העיריה, מפקח או שוטר לסלק את העגלה, הדוכן, התבנית, המגש או הטובין, בין בעצמו ובין על ידי אחרים.

סילוק עגלות

21. ראש העיריה או מפקח רשאים לתפוס ולהחרים כל עגלת יד, דוכן, תבנית או מגש של רוכל שאין לו רשיון להשתמש בהם בקשר למכירת טובין.

תפיסת דברים והחרמתם

22. לא יפריע אדם לראש העיריה או למפקח ולא ימנע בעדם מהשתמש בסמכויותיהם לפי חוק עזר זה.

איסור הפרעה

23. (בוטל).

תיקון תשס"ט-2009

24. חוק עזר לרחובות (רשיונות לרוכלים והפיקוח עליהם), תשי"ז-1957 – בטל.

ביטול

25. לחוק עזר זה ייקרא "חוק עזר לרחובות (רוכלים), תשכ"ח-1967".

השם

נתאשר.

כ' בתשרי תשכ"ח (24 באוקטובר 1967) יצחק כ"ץ

ראש עירית רחובות

חיים משה שפירא

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשכ"ח מס' 2150](http://www.nevo.co.il/law_word/law06/tak-2150.pdf) מיום 14.12.1967 עמ' 450.

   תוקן [ק"ת תשל"ו מס' 3580](http://www.nevo.co.il/law_word/law06/tak-3580.pdf) מיום 26.8.1976 עמ' 2457 – תיקון תשל"ו-1976 בסעיף 1(7) לחוק עזר לרחובות (תיקון חוקי עזר), תשל"ו-1976.

   [ק"ת חש"ם תשמ"א מס' 9](http://www.nevo.co.il/Law_word/law07/mekomi-0009.pdf) מיום 31.10.1980 עמ' 142 – תיקון תשמ"א-1980 בסעיף 1(7) לחוק עזר לרחובות (תיקון חוקי עזר), תשמ"א-1980.

   [ק"ת חש"ם תשמ"ג מס' 158](http://www.nevo.co.il/Law_word/law07/mekomi-0158.pdf) מיום 20.1.1983 עמ' 203 – תיקון תשמ"ג-1983 בסעיף 1(7) לחוק עזר לרחובות (תיקון חוקי עזר), תשמ"ג-1983.

   [ק"ת חש"ם תשמ"ה מס' 255](http://www.nevo.co.il/Law_word/law07/mekomi-0255.pdf) מיום 6.12.1984 עמ' 92 – תיקון תשמ"ה-1984 בסעיף 1(4) לחוק עזר לרחובות (תיקון חוקי עזר), תשמ"ה-1984.

   [ק"ת חש"ם תשמ"ח מס' 359](http://www.nevo.co.il/Law_word/law07/mekomi-0359.pdf) מיום 17.4.1988 עמ' 250 – תיקון תשמ"ח-1988 בסעיף 1(4) לחוק עזר לרחובות (תיקון חוקי עזר), תשמ"ח-1988.

   [ק"ת חש"ם תשס"ט מס' 732](http://www.nevo.co.il/Law_word/law07/mekomi-0732.pdf) מיום 5.5.2009 עמ' 189 – תיקון תשס"ט-2008 בסעיף 1 לחוק עזר לרחובות (ביטול סעיפי העונשין), תשס"ט-2009. [↑](#footnote-ref-1)