חוק עזר לרחובות (שמירת הסדר והנקיון), תשמ"ג-1982

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 4 |
| סעיף 1 | הגדרות | [Go](#Seif1) | 4 |
|  | פרק ב': ביעור קוצים והדברת מזיקים | [Go](#med1) | 7 |
| סעיף 2 | ביעור קוצים | [Go](#Seif2) | 7 |
| סעיף 3 | חובת הדברה | [Go](#Seif3) | 7 |
| סעיף 4 | הוראות להדברת מזיקים | [Go](#Seif4) | 7 |
| סעיף 5 | הדברה בידי העיריה | [Go](#Seif5) | 8 |
|  | פרק ג': מקום עינוג | [Go](#med2) | 8 |
| סעיף 6 | איסור עישון, פיצוח והכנסת בקבוקים | [Go](#Seif6) | 8 |
| סעיף 7 | מודעות | [Go](#Seif7) | 8 |
|  | פרק ד': התנהגות בבריכה | [Go](#med3) | 8 |
| סעיף 8 | כללי התנהגות בבריכה | [Go](#Seif8) | 8 |
|  | פרק ה': החזקת מקלטים | [Go](#med4) | 8 |
| סעיף 9 | נקיון ותקינות המקלט | [Go](#Seif78) | 8 |
|  | פרק ו': פינוי אשפה | [Go](#med5) | 8 |
| סעיף 10 | כלים לפינוי אשפה | [Go](#Seif9) | 8 |
| סעיף 11 | כלי אשפה נפרדים לאשפה ולזבל | [Go](#Seif10) | 9 |
| סעיף 12 | התקנת ביתן אשפה | [Go](#Seif11) | 9 |
| סעיף 13 | החזקת ביתן אשפה | [Go](#Seif12) | 9 |
| סעיף 14 | פינוי אשפה מנכס | [Go](#Seif13) | 9 |
| סעיף 15 | פינוי פסולת בנין | [Go](#Seif14) | 9 |
| סעיף 16 | פינוי אשפת צמחים | [Go](#Seif15) | 9 |
| סעיף 17 | רכוש העיריה | [Go](#Seif16) | 9 |
| סעיף 18 | זכות כניסה לפינוי אשפה | [Go](#Seif17) | 9 |
| סעיף 19 | אגרת פינוי אשפה | [Go](#Seif18) | 9 |
| סעיף 20 | אגרת פינוי אשפת מפעל | [Go](#Seif19) | 9 |
| סעיף 21 | אגרת פינוי אשפת צמחים | [Go](#Seif77) | 9 |
|  | פרק ז': מניעת מפגעים וביעורם | [Go](#med6) | 9 |
| סעיף 22 | איסור גרימת מפגע | [Go](#Seif20) | 9 |
| סעיף 23 | אחריות לסילוק מפגע | [Go](#Seif21) | 9 |
| סעיף 24 | חובה יחד ולחוד | [Go](#Seif22) | 10 |
| סעיף 25 | הודעה לסילוק מפגע | [Go](#Seif23) | 10 |
| סעיף 26 | החלטת המפקח | [Go](#Seif24) | 10 |
| סעיף 27 | איסור זריקת אשפה, ליכלוך או פסולת | [Go](#Seif25) | 10 |
| סעיף 28 | השקאת צמחים | [Go](#Seif26) | 10 |
| סעיף 29 | ניקוי, איבוק, ניעור, חיבוט | [Go](#Seif27) | 10 |
| סעיף 30 | זיהום מקום ציבורי | [Go](#Seif28) | 10 |
| סעיף 31 | איסור פיזור והדבקת מודעות | [Go](#Seif29) | 10 |
| סעיף 32 | החזקת בעלי חיים בדירה | [Go](#Seif30) | 10 |
| סעיף 33 | איסור שימוש ושפיכת מי שופכין | [Go](#Seif31) | 11 |
| סעיף 34 | איסור שפיכת נוזלים | [Go](#Seif32) | 11 |
| סעיף 35 | אחריות בעל נכס והמחזיק לנקיון הנכס | [Go](#Seif33) | 11 |
| סעיף 36 | דרישה לניקוי ולגידור מגרש | [Go](#Seif34) | 11 |
| סעיף 37 | איסור השארת בעלי חיים במקום ציבורי | [Go](#Seif35) | 11 |
| סעיף 38 | סילוק מפגעים בידי העיריה | [Go](#Seif79) | 11 |
|  | פרק ח': מניעת רעש | [Go](#med7) | 11 |
| סעיף 39 | איסור הקמת רעש | [Go](#Seif36) | 11 |
| סעיף 40 | התקנת מכשירי אזעקה | [Go](#Seif76) | 11 |
|  | פרק ט': ניקוי מדרכה | [Go](#med8) | 12 |
| סעיף 41 | חובת ניקוי | [Go](#Seif37) | 12 |
| סעיף 42 | דרישה לניקוי | [Go](#Seif38) | 12 |
| סעיף 43 | איסוף אשפה | [Go](#Seif39) | 12 |
|  | פרק י': עקירת עצים | [Go](#med9) | 12 |
| סעיף 44 | עקירת עצים | [Go](#Seif40) | 12 |
| סעיף 45 | מתן היתר ותנאיו | [Go](#Seif41) | 12 |
|  | פרק י"א: קביעת לוחיות מספר בבנינים | [Go](#med10) | 12 |
| סעיף 46 | קביעת לוחיות מספר | [Go](#Seif42) | 12 |
| סעיף 47 | איסור | [Go](#Seif43) | 12 |
| סעיף 48 | סמכויות ראש העיריה | [Go](#Seif44) | 12 |
|  | פרק י"ב: שימור רחובות | [Go](#med11) | 12 |
| סעיף 49 | מכשול ברחוב | [Go](#Seif45) | 12 |
| סעיף 50 | איסור החניית רכב בלתי שמיש | [Go](#Seif46) | 12 |
| סעיף 51 | תליית כבסים | [Go](#Seif80) | 12 |
| סעיף 52 | היתר להעמיד כסאות | [Go](#Seif47) | 13 |
| סעיף 53 | פתיחת שוחות | [Go](#Seif48) | 13 |
| סעיף 54 | נזק לרחוב | [Go](#Seif49) | 13 |
| סעיף 55 | סילוק דבר מרחוב ת"ט תשנ"ג 1992 | [Go](#Seif50) | 13 |
| סעיף 56 | מניעת הסגת גבול ברחוב | [Go](#Seif51) | 13 |
|  | פרק י"ג: שמירת הסדר והנקיון בגנים | [Go](#med12) | 13 |
| סעיף 57 | הימצאות בגן | [Go](#Seif52) | 13 |
| סעיף 58 | פגיעה בצמח בגן | [Go](#Seif53) | 13 |
| סעיף 59 | התנהגות בגן | [Go](#Seif54) | 13 |
| סעיף 60 | כלי רכב | [Go](#Seif55) | 13 |
| סעיף 61 | משחקים | [Go](#Seif56) | 13 |
| סעיף 62 | איסור הפרעה | [Go](#Seif57) | 13 |
| סעיף 63 | רעש | [Go](#Seif58) | 13 |
| סעיף 64 | חגיגות בגן | [Go](#Seif59) | 13 |
| סעיף 65 | הרחקת בני אדם מסויימים מגן | [Go](#Seif60) | 14 |
|  | פרק י"ד: שמירת חזיתות בתים ושיפוצם | [Go](#med13) | 14 |
| סעיף 66 | שמירת חזיתות הבית | [Go](#Seif61) | 14 |
| סעיף 67 | הודעת שיפוץ | [Go](#Seif62) | 14 |
| סעיף 68 | שיפוץ על פי היתר | [Go](#Seif63) | 14 |
| סעיף 69 | שיפוץ בידי העיריה | [Go](#Seif64) | 14 |
| סעיף 70 | חלוקת הוצאות | [Go](#Seif65) | 14 |
| סעיף 71 | הוצאות שיפוץ מקומי | [Go](#Seif66) | 14 |
|  | פרק ט"ו: שונות | [Go](#med14) | 14 |
| סעיף 72 | איסור הפרעה | [Go](#Seif67) | 14 |
| סעיף 73 | איסור פגיעה | [Go](#Seif68) | 14 |
| סעיף 74 | ילדים | [Go](#Seif69) | 14 |
| סעיף 75 | מסירת הודעות | [Go](#Seif70) | 14 |
| סעיף 76 | סמכות כניסה | [Go](#Seif71) | 14 |
| סעיף 77 | ביצוע הודעה | [Go](#Seif72) | 14 |
| סעיף 79 | שמירת דינים | [Go](#Seif73) | 15 |
| סעיף 80 | הוראות מעבר | [Go](#Seif74) | 15 |
| סעיף 81 | ביטולים | [Go](#Seif75) | 15 |

חוק עזר לרחובות (שמירת הסדר והנקיון), תשמ"ג-1982[[1]](#footnote-1)\*

בתוקף סמכותה לפי סעיף 250 לפקודת העיריות, מתקינה מועצת עירית רחובות חוק עזר זה:

**פרק א': פרשנות**

1. בחוק עזר זה –

הגדרות

"אשפה" – שיירי מזון, קליפות, נייר, בקבוקים, שברי זכוכית, תיבות, קופסאות, קרטונים, אריזות למיניהן, גרוטאות, פחים, חתיכות עץ, קרשים, סמרטוטים, שיירי מפעל, אפר, בדלי סיגריות, פסולת מכל הסוגים, וכן כל דבר העלול לגרום לכלוך או או אי סדר, העלול לסכן את הבריאות, למעט זבל ופסולת בנין;

"אשפת צמחים" – צמח קטוף, כרות, תלוש או צמח שנשר, לרבות ענפים, עלים, עשב, דשא וכיוצא באלה;

"בור שפכים" – כל מבנה או מיתקן, בין מעל לקרקע ובין מתחתיה, שנועד לקיבולם או לאגירתם של מי שופכים, זבל או כל פסולת של נוזלים אחרים, וכן כל סוג של בור רקב, בור חלחול, ביב, תעלה להובלת שופכים, תאי בדיקה או צינור להובלת מי שופכים;

"בית" – לרבות כל בנין ומבנה וכל חלק מהם, בין שהוא בנוי אבן, בטון, טיט, ברזל או עץ ובין כל חומר אחר, וכולל בית משותף, בית דירות, בית עסק ובנין ציבורי, בין שהם תפוסים ובין שאינם תפוסים, ולרבות שטח הקרקע שעיקר שימושו עם הבית כחצר או כגינה או לכל צורך אחר של אותו בית;

"ביתן אשפה" – בנין המיועד להחזקת כלי אשפה או להחזקת כלי אשפה לזבל או כלי אשפה לאשפה של בנין;

"בנין" – כל מבנה או גדר, בין שהם בנויים אבן ובין שהם בנויים בטון, טיט, ברזל, עץ או כל חומר אחר, בין קבועים ובין ארעיים, או כל חלק מהם, לרבות מיתקני תברואה;

"בעל מקום עינוג או בריכה" – אחד או יותר מאחד מאלה:

(1) הבעל של מקום העינוג או של הבריכה;

(2) מחזיקו של מקום העינוג או הבריכה;

(3) אדם המנהל מקום העינוג או את הבריכה;

(4) בעל רשיון להפעלת מקום עינוג או את הבריכה;

(5) מי שבהשגחתו, בפיקוחו או בהנהלתו מתקיים עינוג או נמצאת בריכה;

"בעל נכס" – אחד או יותר מאלה:

(1) הבעל הרשום של הנכס;

(2) אדם המקבל או הזכאי לקבל הכנסה מנכס או שהיה מקבלה אילו היה הנכס נותן הכנסה, בין בזכותו ובין כמורשה, כנאמן או כבא כוחו;

(3) שוכר, או שוכר משנה, ששכר את הנכס לתקופה של למעלה מ-5 שנים או המחזיק בנכס באופן אחר, למעט אדם הגר בבית מלון או בפנסיון;

(4) "בעל דירה" – כמשמעותו בחוק המקרקעין, התשכ"ט-1969;

(5) נציגות בית משותף, כמשמעותה בחוק המקרקעין, התשכ"ט-1969;

"בעל עסק" – אחד או יותר מאלה:

(1) הבעל של העסק;

(2) מנהל העסק;

(3) מנהל העסק למעשה;

(4) האחראי לעסק;

(5) המחזיק בעסק;

(6) שותף פעיל בעסק;

"בריכה" – מכל מים בנוי המשמש לשחיה;

"גן" – גן ציבורי, חורשה או שדרה וכל מקום אחר ברחוב שצמחים צומחים בו, בין שהוא גדור ובין שאינו גדור;

"דוכן" – שולחן או כלי אחר המשמשים להחזקת טובין לשם מכירתם;

"זבל" – הפרשת בעלי חיים ופסולת או מי שופכין של מכלאה;

"חזית" – כל חלק מבית הנשקף אל רחוב או גן;

"טובין" – לרבות בעלי חיים;

"ילד" – מי שלא מלאו לו 14 שנה;

"ימי מנוחה" – הימים שנקבעו כימי מנוחה בפקודת ימי מנוחה, התש"ח-1948, תחילתם חצי שעה לפני שקיעת החמה בערב יום המנוחה וסופם עם צאת הכוכבים למחרת;

"כלי אשפה" – מבנה, מכל, שקית או כלי קיבול המיועדים לאצירת אשפה, מחומר, צורה, גודל ואיכות כפי שקבע המפקח מזמן לזמן;

"כלי רכב" – רכב הנע בכוח מכני או הנגרר על ידי רכב או על ידי בהמה, וכן מכונה או מיתקן הנעים או הנגררים כאמור, לרבות אופניים, תלת אופן ועגלה כמשמעותם בסעיף 1 לפקודת התעבורה, ולמעט רכב בטחון כמשמעותו בתקנה 1 לתקנות התעבורה, התשכ"א-1961, ולמעט רכב של העיריה הנהוג בידי עובד העיריה במילוי תפקידו;

"מדביר חולדות" – מי שבידו רשיון לפי חוק רישוי עסקים, התשכ"ח-1968, המתיר לו להשמיד מכרסמים;

"מדרכה" – מקום המשמש למעבר הולכי רגל, בין שהוא מרוצף או סלול ובין שאינו מרוצף או סלול;

"מדרכה הגובלת בעסק" – כל רוחב המדרכה שלאורך הרחוב הגובל בעסק והנמצאת בין הקווים הניצבים לפינותיו הקיצוניות של העסק;

"מועצה" – מועצת העיריה;

"מזיק" – כל אחד מאלה: חלזונות, עשבי בר, טוואי התהלוכה של האורן, קרציות, יתושים, זבובי בית, זבוב סוס, זבוב הים התיכון, חולדות, נברנים ועכברים;

"מחזיק" – אדם המחזיק למעשה בנכס או בחלק ממנו כבעלים, כשוכר או בכל אופן אחר, למעט אדם הגר בבית מלון או פנסיון;

"מי שופכין" – מי דלוחין, מי כביסה, מי שטיפת רצפות או כל מים מלוכלים או מזוהמים;

"מיתקן תברואה" – שרברבות סניטרית לרבות אסלה או תחליף לאסלה, מחסום, סעיף, צינור, אבזר, מרזב, מגלש, מכל מים, תא בקרה, בור שפכים, מיתקן לחימום בנין, מיתקן לחימום מים, מערכת אספקת מים, כמשמעותם בתקנות התכנון והבניה (בקשה להיתר, תנאיו ואגרות), התש"ל-1970, לרבות כל חיבור למיתקן תברואה;

"מכלאה" – רפת, לול, דיר, אורווה, שובך יונים או כיוצא באלה, וכן כל מקום גדור או בלתי גדור, מקורה או בלתי מקורה שמחזיקים בו בהמה;

"מפגע" – אחד או יותר מאלה:

(1) העדר בתי כסא במספר מספיק, או קיום בית כסא שאינו מדגם מאושר, בנכס המשמש למטרת מגורים או עסק או לכל מטרה אחרת;

(2) בנין שהוא לקוי באופן שעלולים לחדור אליו או דרכו מים, רטיבות, טחב, רוח או עשן;

(3) העדר ביב או בור שפכים במקום שבו אין חיבור לרשת הביוב, או קיום בור שפכים שהוא לקוי או אינו מתאים לתכליתו או אינו מספיק להרחקת מי שופכין תקינה מהנכס;

(4) צינור מי שופכין, פתח בור שפכים או כיוצא באלה, שבהם לא נקבע מכסה איטום או שאין המכסה קבוע כהלכה;

(5) בור שפכים, צינור איורור או מרזב שהם סדוקים, שבורים, סתומים או לקויים באופן שאויר מסואב או נוזלים שבהם פורצים החוצה או מחלחלים מתוכם, או שחמרים עלולים ליפול לתוכם;

(6) מיתקן תברואה לקוי או שלא הותקן כראוי או שאינו פועל כראוי;

(7) חיבור או קישור לקויים, של מיתקן תברואה, מערכת הסקה, מיתקן חימום, מיתקן מים או מכל דלק;

(8) מרזב או מגלש הקשורים, במישרין או בעקיפין, עם כל ביב, צינור מי שופכין או תעלת שופכין;

(9) כל מקום המשמש או ששימש לאגירת מים או לאגירת מי שופכין, הנמצא במצב הגורם או עלול לגרום לזיהום המים שבתוכו או לריבוי חרקים;

(10) שימוש במרכז כצינור מי שופכין, או שפיכת כל נוזל שאינו מי גשם דרך מרזב;

(11) הצטברות כל חומר, בין בתוך בנין ובין בסביבתו, הגורם או העלול לגרום לרטיבות או לטחב בבנין או בסביבתו, או העלול להזיק לבריאות באופן אחר;

(12) שימוש בנכס בניגוד למטרה שלשמה נועד;

(13) פליטת עשן, גזים או פיח שלא דרך מעשנה תקינה או שלא דרך מעשנה בגובה מתאים;

(14) הימצאות חולדות או עכברים;

(15) הימצאות חרקים או שרצים העלולים לגרום נזק לבריאות;

(16) צמח הצומח בנכס המהווה או העלול להוות סכנה או לגרום הפרעה או אי נוחות;

(17) צמח או ענפי עץ הבולטים או מתפשטים לעבר כל מקום ציבורי, המפריעים או העלולים להפריע לעוברים ושבים או לכלי רכב;

(18) זחלי טוואי התהלוכה של האורן וקיניהם הנמצאים בעצי האורן שבנכס;

(19) מי צינור דלק המשמש להזנת מכל דלק של הסקה מרכזית או דירתית, או של מפעל כלשהו, המסתיים במרחק של פחות משבעים וחמישה סנטימטרים מהצד הפנימי של גבול הנכס;

(20) קוצים או כל חומר אחר, הנמצאים בנכס והעלולים לגרום לשריפה או להתפשטותה, או העלולים לגרום להתרבותם של זחלים, חרקים ומזיקים למיניהם;

(21) כל נכס המצוי במצב העלול לעשותו מזיק, מסוכן או פוגע בבריאות;

(22) כל פגם בנכס הנובע ממצב החזקתו, המזיק לבריאות או העלול להזיק לבריאות;

"מפעל" – חנות, בית מלאכה, בית חרושת, מוסך, עסק סיטוני, מחסן סיטוני, מעבדה, מקום להימור או להגרלה, מפעל לעיבוד נתונים, משרד להנהלת חשבונות ממוכנת, משרד להעתקות, חנות כל-בו, סופרמרקט, וכן כל עסק, משרד, או מקום המוציא, לדעת המפקח, כמות גדולה של פסולת נייר או אריזות מחמרים שונים;

"מפקח" – אדם שראש העיריה מינה אותו בכתב להיות מפקח לענין חוק עזר זה;

"מקום עינוג" – מקום המשמש לצרכי עינוג, למעט דירת מגורים;

"מקום פרטי" – חצר, מגרש, מבוא לבית, מדרגות המשמשות מבוא או כניסה לבית, גג, מחסן, מקלט או כל מקום אחר המשמש את דיירי הבית, למעט דירת מגורים;

"מקום ציבורי" – רחוב או מקום עינוג, וכן אוטובוס ציבורי או מונית כמשמעותם בתקנות התעבורה, התשכ"א-1961;

"מקלט" – מבנה או מקום אחר שהותקן לשמש מקלט, הכל לפי התכנית שהרשות המוסמכת אישרה אותה לפי חוק ההתגוננות האזרחית, התשי"א-1951;

"נכס" – קרקע, בנין או חלק מהם, בין תפוס ובין שאינו תפוס;

"סחורה" – כל מצרך הדרוש לאדם או לבעל חיים;

"עינוג" – הצגת תאטרון, קולנוע, קונצרט, אסיפה, הרצאה, מופע מחול וריקודים, קרקס, משחק ספורט או כל עינוג כיוצא באלה, בין שהם בתמורה ובין שאינם בתמורה;

"העיריה" – עירית רחובות;

"עסק" – בית אוכל, בית מלון, בית מרקחת, בית קפה, מחסן, מסעדה, מפעל, מקום למכירת כרטיסים, מקום עינוג, משרד, תחנת אוטובוסים, תחנת דלק, תחנת מוניות, קיוסק או מקום אחר שבו מתנהל עסק;

"עקירת עץ" – כריתת עץ, שבירתו, שריפתו או סילוקו;

"פסולת בנין" – פסולת או שיירי חמרים שמשתמשים בהם לבניה או לתיקונים או לשינויים של בנין או בקשר עם אותן עבודות, לרבות שיירי הריסות של בנין, אבנים, סלעים, אפר, אדמה וכיוצא באלה;

"צמח" – עץ, שתיל, שיח, עשב וכיוצא באלה;

"ראש העיריה" – לרבות אדם שראש העיריה העביר אליו בכתב את סמכויותיו לפי חוק עזר זה, כולן או מקצתן;

"רחוב" – דרך, נתיב להולכי רגל, מדרכה, כביש, מעבר המשמש או המכוון לשמש אמצעי גישה לבתים אחדים, תעלה, ביב, חפירה, רחבה, כיכר או גן, וכן כל מקום פתוח שהציבור משתמש בו או נוהג לעבור בו או שהציבור נכנס אליו או רשאי להיכנס אליו, בין שהם מפולשים ובין שאינם מפולשים;

"שיפוץ" – לרבות כל תיקון, שיפור וחידוש של חזית הבית ולרבות עבודות צביעה, טיוח, סיוד, ניקוי, סתימה, מילוי, ציפוי, שינוי מקום צנרת חיצונית, ריצוף או תיקוני בניה, עבודות להגנה מפני חלודה, מפני רטיבות או מים, וכן הריסת כל דבר הפוגם במראה החזית, החלפתו או סילוקו;

"שיפוץ מקומי" – עבודת צביעה, טיוח, סיוד, ניקוי, סתימה או מילוי, שינוי מקום צנרת חיצונית, עבודות להגנה מפני חלודה, מפני רטיבות או מים, וכן הריסה או סילוק של דבר הפוגם במראה החזית של חלק מהבית וקירות חיצוניים של אותו חלק;

"תעלת שופכין" – לרבות סעיפי תעלות שופכין, תאי בדיקה ונספחים אחרים.

**פרק ב': ביעור קוצים והדברת מזיקים**

2. לא יבעיר אדם קוצים, עצים או פסולת בשדה או תחת כיפת השמים, בשטח מגורים בנוי בתחום העיריה אלא על פי היתר בכתב מאת ראש העיריה.

ביעור קוצים

3. בעל נכס או המחזיק בו חייב להדביר את המזיקים שבנכסו.

חובת הדברה

4. (א) ראש העיריה רשאי, בהודעה בכתב, לדרוש מאדם שעבר על הוראות סעיף 3 להדביר את המזיקים שבנכסו ולבצע את כל העבודות הנחוצות לשם כך, בהתאם לפרטים ולתנאים הקבועים בהודעה, אולם לא ידביר אדם חולדות, נברנים ועכברים בחומרים רעילים אלא באמצעות מדביר חולדות.

הוראות להדברת מזיקים

(ב) ההודעה תפרט את התקופה שבה יש לבצע את ההדברה כאמור בסעיף קטן (א).

(ג) אדם שקיבל הודעה כאמור חייב למלא אחריה.

5. העיריה רשאית לבצע פעולות הדברה של מזיקים ועשבי בר בין פעולה מונעת ובין לאחר קיום המפגע, לפי שיקול דעתה; בעד ביצוע הדברה על ידי העיריה ישלם בעל הנכס לעיריה אגרה כקבוע בתוספת הראשונה.

הדברה בידי העיריה

**פרק ג': מקום עינוג**

6. במקום עינוג, באותו חלק שבו מתקיים העינוג, לרבות בשעות ההפסקה –

איסור עישון, פיצוח והכנסת בקבוקים

(1) לא יעשן אדם, למעט במקום עינוג שבו מתקיים משחק או מופע תחת כיפת השמים;

(2) לא ימכור אדם ולא יפצח גרעינים, בטנים וכיוצא באלה;

(3) לא יכניס אדם ולא יחזיק, ולא ירשה הכנסה או החזקה של בקבוקי זכוכית.

תיקון תשמ"ט-1989

7. (א) בעל מקום עינוג יקבע בו, במקומות הנראים לעין, מודעות לעניין חוק עזר זה שאת תכנן, מספרן, גדלן וצורתן יקבע ראש העיריה בהודעה בכתב.

מודעות

(ב) בסעיף זה, "מודעות" – לרבות מודעות מוארות.

**פרק ד': התנהגות בבריכה**

8. (א) בבריכה ובחצריה –

כללי התנהגות בבריכה

(1) לא יכנס לבריכה אדם החולה במחלות עור, פצעים מוגלתיים, דלקת עיניים, מחלות אוזן או גרון, הצטננות או מחלות מדבקות אחרות;

(2) לא יכניס אדם בעל חיים;

(3) לא ידחוף אדם אחר לבריכה ולא יטביעו;

(4) לא ישחק אדם אלא במשחקים, בתנאים ובמקומות שקבע בעל הבריכה;

(5) לא יעשה אדם כל מעשה שיש בו כדי לגרום סכנה, מפגע, הפרעה, אי נוחות או נזק לכל אדם או שיש בו כדי להפר את הסדר;

(6) יישמע כל אדם להוראות המציל או הסדרן שניתנו לפי הוראות חוק עזר זה או לפי תקנות רישוי עסקים (תנאי תברואה נאותים לבריכות שחיה), התשל"ג-1973.

(ב) מפקח רשאי להרחיק מהבריכה או מחצריה כל אדם העובר על הוראות חוק עזר זה ובלבד שהתרה בו תחילה.

**פרק ה': החזקת מקלטים**

9. (א) בעל נכס יחזיק את המקלט שלו במצב נקי ותקין המאפשר שימוש בו בכל עת שיהיה צורך בכך.

נקיון ותקינות המקלט

(ב) בעל נכס יעשה כל תיקון ושינוי הנחוץ לשם מילוי החובה האמורה בסעיף קטן (א) כפי שיידרש בכתב, על פי סעיף 14 לחוק ההתגוננות האזרחית, התשי"א-1951.

**פרק ו': פינוי אשפה**

10. (א) בעל נכס, למעט בעל מלאכה או מפעל, חייב להתקין כלי אשפה במספר, באופן ובמקומות שיקבע המפקח ובהתאם להוראותיו, לתקנם או להחליפם באחרים בהתאם לדרישות המפקח ובתוך הזמן שיקבע, ולהחזיקם במצב נקי.

כלים לפינוי אשפה

(ב) המפקח רשאי, במסירת הודעה לבעלים של נכס או למחזיק בו, להסדיר פינוי אשפה באמצעות שקיות פלסטיק או שקיות מחומר אחר, או באמצעות מכל.

(ג) בהודעה כאמור בסעיף קטן (ב) רשאי המפקח לקבוע את אופן פינוי האשפה, את מועדיו וכל הוראה אחרת הדרושה לפינוי האשפה.

(ד) לא ישים אדם ולא ישאיר כל אשפה אלא בתוך כלי אשפה, שקית או מכל שהותקנו כאמור בסעיפים קטנים (א) או (ב).

(ה) לא ישים אדם לתוך כלי אשפה, לתוך שקית או לתוך מכל זבל, מי שופכין, פסולת של מפעל או פסולת בנין.

11. (א) המחזיק במכלאה או במפעל חייב להתקין כלי אשפה, נפרדים ומיוחדים לזבל או לאשפה של מפעל, הכל לפי הענין, במספר ובמקומות שיקבע המפקח ובהתאם להוראותיו, לתקנם או להחליפם באחרים בהתאם לדרישת המפקח ובתוך הזמן שיקבע ולהחזיקם במצב נקי.

כלי אשפה נפרדים לאשפה ולזבל

(ב) הוראות סעיף 10(א) ו-(ג) יחולו על זהל ועל אשפה של מפעל, לפי הענין.

12. (א) מפקח רשאי לדרוש מבעל נכס שיתקין ביתן אשפה.

התקנת ביתן אשפה

(ב) בעל נכס שנדרש להתקין ביתן אשפה כאמור בסעיף קטן (א) חייב להתקינו באופן, בצורה ובמקום שיקבע המפקח ובהתאם להוראות ובתוך הזמן שיקבע, הכל כאמור בדרישה.

13. (א) מי שהוא בעל נכס או מחזיק בו חייב להחזיק ביתן אשפה במצב נקי ותקין להנחת דעתו של המפקח.

החזקת ביתן אשפה

(ב) מפקח רשאי בהודעה בכתב לדרוש שיותקן בביתן אשפה או בסמוך לו ברז המחובר לרשת המים של הבית ומתחתיו בריכה המחוברת לרשת הביוב של הבית.

14. (א) לא יפנה אדם, פרט לעובד העיריה, לא יעביר ולא יוביל אשפה או זבל מכל נכס, אלא לפי היתר מאת ראש העיריה ובהתאם לתנאי ההיתר.

פינוי אשפה מנכס

(ב) ראש העיריה רשאי לתת היתר לפי סעיף קטן (א), לסרב לתיתו, לבטלו, להתלותו, להתנות בו תנאים, להוסיף עליהם או לשנותם.

(ג) בעד היתר כאמור בסעיף זה תשולם אגרה בשיעור שנקבע בתוספת השניה.

15. (א) אחד או יותר מאלה: בעל נכס, מחזיקו, אחראי לביצוע עבודות הבניה, ההריסה או השיפוץ, חייבים בפינוי פסולת בנין.

פינוי פסולת בנין

(ב) פינוי פסולת בנין ייעשה על פי אישור ראש העיריה ובהתאם לתנאים שיקבע.

16. מי שהוא בעל נכס או מחזיק בו חייב בפינוי אשפת הצמחים לפי אישור המפקח ובהתאם לתנאים שיקבע.

פינוי אשפת צמחים

17. אשפה, זבל, פסולת בנין ואשפת צמחים שפונו בהתאם לסעיפים 14, 15 ו-16 יהיו רכושה של העיריה, זולת אם נקבע אחרת בהיתר או באישור שניתנו לפי הסעיפים האמורים.

רכוש העיריה

18. (א) אדם שהעיריה מעסיקה בפינוי אשפה, זבל, פסולת בנין או אשפת צמחים רשאי להכנס לכל נכס לשם פינוי בהתאם להוראות חוק עזר זה.

זכות כניסה לפינוי אשפה

(ב) בעלים של נכס, המחזיק בו או מנהל אותו יאפשר לעובד העיריה או מי שפועל מטעמה גישה חופשית ותקינה ללא הפרעה לכלי אשפה שנקבעו לצורך הוצאת אשפה או זבל.

19. (א) בעד פינוי אשפה על ידי העיריה ישלם המחזיק במוסדות אירוח, מוסדות צדקה, מוסדות רפואיים, מוסדות מדע ומחקר, משרדים או עסקים, שקיבל פטור על פי דין מתשלום ארנונה כללית, אגרה שנתית בשיעור שליש מסכום הארנונה הכללית שהיה חייב בתשלומה אלמלא הפטור האמור; לענין זה, "מחזיק" ו"ארנונה כללית" – כמשמעותה בפקודת העיריות.

אגרת פינוי אשפה

תיקון תשמ"ו-1986

מחזיק המשלם אגרה שנתית כאמור בסעיף זה יהא פטור מתשלום אגרה לפי סעיף 20.

(ב) המועצה רשאית להפחית אגרה או לוותר עליה מחמת עניו של האדם הפטור מארנונה.

20. בעד פינוי אשפה של מפעל ישלם המחזיק במפעל לעיריה אגרה בשיעור שנקבע בתוספת השלישית.

אגרת פינוי אשפת מפעל

21. בעד פינוי אשפת צמחים ישלם המחזיק בנכס לעיריה אגרה בשיעור שנקבע בתוספת השלישית.

אגרת פינוי אשפת צמחים

**פרק ז': מניעת מפגעים וביעורם**

22. (א) בעל נכס או מחזיק בו חייב להחזיק נכס באופן שלא יתקיים בו מפגע.

איסור גרימת מפגע

(ב) על אף האמור בסעיף קטן (א) נכס שהוא דירה, חייב המחזיק בה להחזיקה באופן שלא יתקיים בה מפגע.

23. בעל נכס או מחזיק בו חייב להסיר, לתקן ולסלק מיד מפגע שנתגלה בנכס.

אחריות לסילוק מפגע

24. היו בעלים או מחזיקים אחדים בנכס חייבים להחזיקו באופן שלא יתקיים בו מפגע, או היו חייבים בתיקון או סילוק מפגע, חייבים הם כולם יחד וכל אחד מהם לחוד.

חובה יחד ולחוד

25. (א) המפקח רשאי, בהודעה בכתב, לדרוש מכל אדם החייב לסלק מפגע לפי הוראות חוק עזר זה, לסלק את המפגע, וכן רשאי הוא לדרוש מאותו אדם לבצע כל עבודות הנחוצות לשם סילוק המפגע ולמניעת הישנותו בהתאם לפרטים, לתנאים ולמועדים הקבועים בהודעה.

הודעה לסילוק מפגע

(ב) החייב בסילוק המפגע, שנמסרה לו הודעה כאמור, חייב למלא אחריה.

26. החלטת המפקח בדבר קיומו של מפגע תהא ראיה חלוטה לקיום המפגע.

החלטת המפקח

27. (א) לא יזרוק אדם, לא ישאיר ולא יניח, ולא ירשה לזרוק או להשאיר אשפה במקום ציבורי או פרטי, אלא בכלי אשפה שהותקנו בהתאם להוראות חוק עזר זה.

איסור זריקת אשפה, ליכלוך או פסולת

(ב) על אף האמור בסעיף קטן (א) לא יזרוק אדם, לא ישאיר ולא יניח אשפת בית או אשפת צמחים בכלי אשפה שהתקינה העיריה במקום ציבורי; לענין זה, "אשפת בית" – אשפה המוצאת מנכס שאינו רחוב.

(ג) לא יניח אדם כלי אשפה ברחוב; הוראה זו לא תחול על עובדי העיריה בעת מילוי תפקידם ועל אדם שהמפקח הורה לו בכתב לפי סעיף 10(ג).

(ד) (1) לא יזרוק אדם, לא ישליך, לא ישאיר ולא ירשה לזרוק, להשליך, להשאיר או להניח אשפה, פסולת בנין, זבל או אשפת צמחים במקום ציבורי או במקום פרטי אלא בהסכמת המפקח בכתב ובהתאם להוראותיו;

(2) נמצא כי מכלי רכב הושלכו, הושארו או שפכו אשפה, לכלוך, פסולת בנין או אחרת, זבל או אשפת צמחים במקום ציבורי או במקום פרטי, רואים את בעל הרכב, את נהגו וכן מי שאחראי לרכב, כאילו הוא השאיר, השליך או שפך כאמור, זולת אם הוכיח אחרת.

28. לא ישקה אדם ולא ירשה אדם להשקות צמחים באופן הגורם או העלול לגרום הפרעה לעוברים ושבים ברחוב או בנכס גובל, פרט לגן.

השקאת צמחים

29. (א) לא ינקה אדם, לא ינער, לא יחבוט ולא יאבק מרבד, שטיח, כלי מיטה או כל דבר אחר ברחוב, או דרך פתח הפונה לרחוב.

ניקוי, איבוק, ניעור, חיבוט

(ב) לא ינקה אדם, לא ינער, לא יחבוט ולא יאבק מרבד, שטיח, כלי מיטה או כל דבר אחר דרך פתח שאינו פונה לרחוב בשעות שבין 14.00 לבין 16.00 ובין 20.00 לבין 07.00 למחרת.

30. (א) לא יעשה אדם צרכיו ברחוב.

זיהום מקום ציבורי

(ב) לא ילכלך ולא יזהם אדם מקום ציבורי.

31. (א) לא ידביק אדם במקום ציבורי מודעה, דבר פרסומת או תעמולה וכל דבר דומה אחר על קירות, עמודים, עצים וכדומה, לא יתלם ולא יציירם ולא ירשה שפעולות אלה ייעשו בידי אחר. הוראות סעיף זה לא יחולו על פעולות כאמור שנעשו כדין על לוחות מודעות שהעיריה קבעה.

איסור פיזור והדבקת מודעות

(ב) לא יפזר אדם ולא יחלק ולא ירשה לפזר או לחלק מודעות במקום ציבורי.

(ג) ראש העיריה רשאי לתת היתר לחלק מודעות במקום ציבורי, לסרב לתיתו, לבטלו, להתלותו, להתנות בו תנאים, להוסיף עליהם או לשנותם.

(ד) לענין סעיף זה, "מודעה" – כמשמעותה בחוק עזר לרחובות (מודעות ושלטים), התשי"ט-1958.

(ה) נמצא כי נעברה עבירה בניגוד לסעיפים קטנים (א) או (ב), רואים את מי שהמודעה באה לפרסם אותו או את עסקו או את דבריו כאילו הוא הדביק, תלה, צייר, פיזר או חילק את המודעה או דבר הפירסום או התעמולה או כאילו הרשה לאחר לנהוג כאמור, זולת אם הוכיח אחרת.

32. (א) לא יחזיק אדם בעל חיים באופן הגורם או העלול לגרום רעש בלתי סביר, לכלוך או ריחות רעים או מצחינים.

החזקת בעלי חיים בדירה

(ב) לא יחזיק אדם ולא ירשה להחזיק בתוך דירה פרדות, עזים, חמורים, סוסים ושאר בעלי חיים אשר אין מחזיקים אותם כך למעשה או בדרך רגילה, אלא לפי היתר מראש העיריה ובהתאם לתנאי ההיתר.

33. (א) לא ישתמש אדם ולא ירשה להשתמש במי שופכין להשקאה.

איסור שימוש ושפיכת מי שופכין

(ב) לא ישפוך אדם, ולא ירשה לשפוך מי שופכין למקום ציבורי או למקום פרטי שלא לתוך בור שופכין או שלא באמצעות אבזרים שאישר המפקח.

34. (א) לא ישפוך אדם, ולא ירשה לשפוך מים או נוזל אחר שאינו מי גשם למקום ציבורי שלא לצורך ניקוי רחוב או השקאת גן.

איסור שפיכת נוזלים

(ב) לא ירחץ אדם כלי רכב ברחוב באופן שישארו במקום הרחיצה שלולית או מים עומדים.

35. בעל נכס או המחזיק בו חייב לשמור באופן מתמיד על נקיונם של החצר, הכניסה לנכס, מקום חניה, חדר מדרגות, הגג, המחסן, המקלט וכל מקום המשמש את דיירי הנכס, למעט דירות מגורים, לנקותם ולטאטאם, וכן לשטוף את המדרגות, חדר הכניסה והמדרכות בתחום החצר.

אחריות בעל נכס והמחזיק לנקיון הנכס

36. בעל מגרש או המחזיק בו חייב לשמור על נקיון המדרש, לנקותו, וכן לגדרו בהתאם לדרישת המפקח ולהנחת דעתו.

דרישה לניקוי ולגידור מגרש

37. (א) לא ישאיר אדם ולא ירשה להשאיר בעל חיים במקום ציבורי באופן המהווה או עלול להוות מפגע או לגרום נזק, ולא ירשה לבעל החיים שבבעלותו או שבפיקוחו לשוטט במקום ציבורי.

איסור השארת בעלי חיים במקום ציבורי

(ג) לא ירשה אדם ולא יאפשר לכלב שבבעלותו או שבפיקוחו להימצא במקום ציבורי אלא כשהוא קשור בקולר ונמצא בהשגחה נאותה.

38. ראש העיריה רשאי באמצעות כל אדם לסלק כל מפגע הנמצא בתחום העיר בניגוד לסעיפים 22, 23, 27 או 31; סולק דבר כאמור רשאית העיריה לגבות מהאדם החייב בסילוק המפגע את הוצאות העבודה; תעודה מאת ראש העיריה על סכום ההוצאות תשמש ראיה חלוטה לתכנה.

סילוק מפגעים בידי העיריה

**פרק ח': מניעת רעש**

39. (א) לא יקים אדם בתחום העיריה ולא יגרום שיוקם רעש חזק או חוזר ונשנה שיש בו משום הפרעה לאדם הגר, העובד או המצוי בקרבת מקום, או לעוברים ושבים, בין שהרעש נעשה בכלי רכב, בכלי עבודה, בכלי נגינה, ברמקול, בצפירה, בקריאות או בהקשות וכיוצא באלה ובין שהוא נעשה בכל אופן אחר –

איסור הקמת רעש

(1) בימים א', ב', ג', ד' ו-ה' בשבוע, שאינם ערבי מנוחה, בין השעות 23.00 ו-06.00 ובין השעות 14.30 ל-16.00;

תיקון תשנ"ב-1992

(2) בערב ימי מנוחה – בין השעות 14.00 ו-16.00, ובין 24.00 ו-08.00 שלמחרת.

(ב) ימי מנוחה הנמשכים יותר מיום אחד ינהגו בהם כאילו היו ערב יום מנוחה ביום הראשון והיום שלאחריו יום מנוחה, ויום המנוחה עצמו ייחשב כאילו היה ערב יום המנוחה, לגבי יום המנוחה שבא מיד למחרתו.

(ג) הוראות סעיף קטן (א) לא יחולו על עובדיהם של מפעלים, של בתי עסק, שירותים ציבוריים ומקומות שהותר להם לעסוק בבניה, בעסק או במלאכה, כשהם מקימים רעש לצורך ביצוע העבודה באותו מפעל, בית עסק, שירות או מקום, ובלבד שהרעש לא יהיה יתר על הדרוש לשם ביצוע העבודה כאמור.

(ד) מי שבפיקוחו נמצאים ילד או בעל חיים, חייב למנעם מהקמת רעש כאמור בסעיף קטן (א).

40. (א) לא יתקין אדם מכשיר אזעקה לעסקו אלא אם כולל המכשיר מנגנון המפסיק את צליל האזעקה תוך 30 שניות מתחילתו באופן שלא יחודש לפני שיעברו 15 דקות.

התקנת מכשירי אזעקה

(ב) הרעש שמשמיע מכשיר אזעקה בהפעלתו לא יעלה על המקסימום המותר לרעש משתנה שאינו עולה על שתי דקות בהתאם לתקנות מניעת מפגעים (רעש בלתי סביר), התשל"ז-1977.

**פרק ט': ניקוי מדרכה**

41. בעל עסק חייב בימים שבהם פתוח העסק לנקות את המדרכה הגובלת בעסקו, להנחת דעתו של המפקח, בתנאים המפורטים בתוספת הרביעית.

חובת ניקוי

42. בנוסף לחובת הניקוי שבסעיף 41 רשאי המפקח בהודעה בכתב לדרוש מבעל העסק שהמדרכה הגובלת בעסקו אינה נקיה, לנקות אותה בכל זמן אחר, באופן ובהתאם לפרטים, לתנאים ולמועדים הקבועים בהודעה, ובלבד שהניקוי יהיה בשעות שהעסק פתוח.

דרישה לניקוי

43. בעל עסק החייב בניקוי המדרכה לפי סעיפים 41 או 42 יאסוף את האשפה לתוך כלי אשפה שיוחזק בעסק או בחצר בהתאם להוראות המפקח.

איסוף אשפה

**פרק י': עקירת עצים**

44. (א) לא יעקור אדם עץ במקום ציבורי אלא לפי היתר מראש העיריה ובהתאם לתנאי ההיתר.

עקירת עצים

(ב) על אף האמור בסעיף קטן (א) מותר לעקור עץ באישור מהנדס העיר, במקרים אלה:

(1) העץ נמצא בקמילה;

(2) העץ מהווה מטרד.

מהנדס העיר יקבע אם נתמלאו התנאים הנזכרים בפסקאות (1) ו-(2).

(ג) נמצא העץ בחצר בנין שגרים בו, מותר למחזיק לעקרו ללא היתר בהתמלא התנאים הנזכרים בסעיף קטן (ב), שלא באישורו המוקדם של המהנדס.

(ד) הוראות סעיף קטן (א) לא יחולו על עץ מוגן כמשמעותו בפקודת היערות.

45. ראש העיריה רשאי לתת היתר לעקירת עץ במקום ציבורי, לסרב לתיתו, לבטלו, להתלותו, להתנות בו תנאים, להוסיף עליהם או לשנותם.

מתן היתר ותנאיו

**פרק י"א: קביעת לוחיות מספר בבנינים**

46. (א) ראש העיריה רשאי בהודעה בכתב, לדרוש מבעל נכס, שיקבע על גבי הנכס לוחיות מספר, או שיחליף לוחית מספר מקולקלת או מטושטשת הקבועה עליו, ובעל הנכס חייב למלא אחר הדרישה תוך חודש ימים מיום מסירת ההודעה.

קביעת לוחיות מספר

(ב) ראש העיריה יקבע את צורת לוחיות המספר והן יותקנו בהתאם להוראותיו.

47. לא יקבע אדם לוחית מספר על גבי בנין, לא יסירנה ולא יחליפנה, אלא ברשות בכתב מאת ראש העיריה.

איסור

48. לא מילא בעל בנין אחר הדרישה או אחר ההוראות שנתנו לו לפי סעיף 46, או עבר על הוראות סעיף 47, רשאי ראש העיריה לקבוע על גבי הבנין את לוחית המספר, להסירה או להחליפה ולגבות מבעל הבנין כל הוצאה בקשר לעבודות אלה.

סמכויות ראש העיריה

**פרק י"ב: שימור רחובות**

49. (א) לא יניח אדם, לא ישאיר, לא יקים, לא יתלה ולא יטיל ברחוב, לא יבליט מעל לרחוב, כל דבר, אלא אם דרוש לעשות כן לטעינת הדבר או לפריקתו ולא יותר מן הזמן הסביר הדרוש לכך, אלא אם ניתן לכך היתר בכתב מאת ראש העיריה ובהתאם לתנאי ההיתר.

מכשול ברחוב

(ב) לא יניח אדם, לא יתלה ולא ירשה להניח או לתלות בכל נכס הפונה לרחוב כל דבר העלול ליפול לרחוב.

50. (א) לא יחנה ולא יעמיד אדם במקום ציבורי או במקום פרטי ללא הסכמת בעל הנכס, רכב שהתבלה, שהתקלקל או שרשיונו פקע, לפרק זמן העולה על שבעים ושתיים שעות.

איסור החניית רכב בלתי שמיש

(ב) נמצא רכב חונה או עומד בנסיבות שיש בהן עבירה על סעיף קטן (א), רואים את בעלו כאילו העמידו כאמור, זולת אם הוכיח שהרכב נלקח ללא הסכמתו.

51. לא יתלה אדם ולא ירשה לתלות כבסים ברחוב, במרפסת, בחלון או בכל מקום אחר הפונה לרחוב, אלא אם קבע ראש העיריה שלא ניתן לקיים איסור זה והתיר תליית כבסים במקום ובתנאים שפירט.

תליית כבסים

52. (א) ראש העיריה רשאי לתת היתר להעמיד ברחוב כסאות או שולחנות לצרכי מסעדה או בית קפה.

היתר להעמיד כסאות

(ב) בעד היתר כאמור בסעיף קטן (א) תשולם אגרה בשיעור שנקבע בתוספת החמישית.

(ג) היתר שניתן לפי סעיף זה יפקע ביום 31 בדצמבר שלאחר נתינתו.

(ד) מי שניתן לו היתר חייב למלא אחר התנאים שבו.

(ה) ראש העיריה רשאי להתנות, להתלות או לבטל את ההיתר שלפי סעיף קטן (א).

53. (א) לא יכרה אדם ולא ירשה לאחר לכרות שוחה ברחוב אלא על פי היתר בכתב מאת ראש העיריה ובהתאם לתנאי ההיתר.

פתיחת שוחות

(ב) אדם הכורה שוחה ברחוב חייב –

(1) להחזיק את מקום השוחה גדור ולציינו בשלטי אזהרה וכן בדגלים אדומים ביום ובאורות אדומים בלילה;

(2) לסתום את השוחה ולהחזיר את הרחוב למצבו הקודם מיד עם גמר העבודה או עם פקיעת תוקף ההיתר, הכל לפי התאריך המוקדם.

54. (א) לא יגרום אדם ולא ירשה לאחר לגרום נזק לרחוב.

נזק לרחוב

(ב) אדם שעבר על הוראות סעיף קטן (א) חייב לתקן את הנזק באופן ובתנאים שיקבע ראש העיריה.

(ג) נגרם נזק לרחוב עקב חפירה בקרקע סמוכה לאותו רחוב, חייב החופר או בעל הקרקע לתקן את הנזק.

55. ראש העיריה רשאי באמצעות כל אדם לסלק כל דבר הנמצא ברחוב בניגוד לסעיפים 49 או 50 ולבצע כל עבודה המנויה בסעיפים 53 ו-54; סולק דבר כאמור או בוצעה עבודה כאמור, רשאית העיריה לגבות מהאדם החייב בסילוק הדבר או בביצוע העבודה את הוצאות הסילוק או הביצוע; תעודה מאת ראש העיריה על סכום ההוצאות תשמש ראיה לתכנה.

סילוק דבר מרחוב

ת"ט תשנ"ג-1992

56. הקים אדם בנין ברחוב או הניח מכשול ברחוב, רשאי ראש העיריה להסיר, להרוס או לפרק את הבנין או את המכשול ולהרחיקם מהרחוב לכל מקום שנראה לו.

מניעת הסגת גבול ברחוב

**פרק י"ג: שמירת הסדר והנקיון בגנים**

57. לא יימצא אדם בגן אלא בשעות המפורטות בהודעה המוצגת בגן או בכניסה אליו בהתאם להוראות ראש העיריה.

הימצאות בגן

58. לא יקטוף אדם, לא יעקור, לא יגדע ולא ישחית כל צמח בגן אלא אם הרשהו לכך ראש העיריה ובהתאם לתנאי ההרשאה.

פגיעה בצמח בגן

59. (א) לא ידרוך אדם, לא יטפס ולא ירשה לדרוך או לטפס על הדשא, צמח או מקום נטיעות אלא בהתאם להוראות ראש העיריה שנקבעו בהודעה המוצגת במקום.

התנהגות בגן

(ב) לא ידרוך אדם, לא יטפס ולא ירשה לדרוך או לטפס על גדר, משוכה, שער או סורג שבתוך הגן או הגודרים אותו.

(ג) לא ישבור אדם, לא ישחית ולא ירשה לשבור או להשחית גדר, משוכה, שער או סורג שבתוך הגן.

60. לא יכניס אדם כלי רכב לגן, לא ינהג בו ולא ישאירו בגן ללא היתר מראש העיריה.

כלי רכב

61. לא ישחק אדם בגן אלא במשחקים שקבע ראש העיריה בהודעה שתוצג בגן ובתנאים ובמקומות שקבע.

משחקים

62. לא יעשה אדם כל מעשה שיש בו כדי לגרום סכנה, מפגע, הפרעה, אי נוחות או נזק לכל אדם, או שיש בו כדי להפר את הסדר בגן.

איסור הפרעה

63. לא יקים אדם בגן רעש חזק, ממושך, או חוזר ונשנה.

רעש

64. לא יקיים אדם בגן חגיגה, טכס, מופע או כיוצא באלה אלא על פי היתר בכתב מראש העיריה ובהתאם לתנאי ההיתר.

חגיגות בגן

65. מפקח רשאי להרחיק מגן כל אדם העובר עבירה לפי הוראות חוק עזר זה ובלבד שהתרה בו תחילה.

הרחקת בני אדם מסויימים מגן

**פרק י"ד: שמירת חזיתות בתים ושיפוצם**

66. הבעל והמחזיק של בית חייבים לשמור על המצב התקין והמראה הנאה של חזית הבית.

שמירת חזיתות הבית

67. (א) ראש העיריה רשאי לדרוש מבעל הבית, בהודעה בכתב, לבצע בחזית הבית עבודות שיפוץ כמפורט בהודעה.

הודעת שיפוץ

(ב) ראש העיריה רשאי בהודעה בכתב לדרוש ממחזיק בבית, לבצע בחזית הבית או בחזית החלק שבו הוא מחזיק, עבודות שיפוץ מקומי, כמפורט בהודעה.

(ג) בהודעה לפי סעיפים קטנים (א) או (ב) רשאי ראש העיריה לקבוע תנאים, פרטים ודרכים לביצוע העבודות והתקופה שבה יש לבצען, וכן הוראות בנוגע לחמרים, לצבעים ולאופן ביצוע העבודות.

68. לא ישפץ אדם חזית בית אלא על פי הודעת שיפוץ כאמור בסעיף 67 או לפי היתר מאת ראש העיריה ובהתאם לתנאים ולהוראות שנקבעו בהם.

שיפוץ על פי היתר

69. (א) נדרש אדם בהודעה לבצע עבודות שיפוץ או שיפוץ מקומי, ולא ביצען, או לא השלימן תוך התקופה שנקבעה בהודעה, או ביצע עבודות ללא היתר, או ביצע עבודות שיפוץ הפוגמות בצורה החיצונית האחידה של הבית, או שיפץ חזית בית שלא לפי התנאים וההוראות שנקבעו בהודעה או בהיתר רשאי ראש העיריה לבצע את העבודות או להרוס, לשנות או לתקן את העבודות שנעשו, הכל לפי הענין, ולגבות מאותו אדם את ההוצאות שהוציאה העיריה לשם כך.

שיפוץ בידי העיריה

(ב) ביצע ראש העיריה עבודות שיפוץ בחזית בית משותף, רשאי הוא לגבות את ההוצאות מנציגות הבית או מבעלי הדירות בשיעור המוטל עליהם לפי הוראות חוק עזר זה.

(ג) תעודה מאת ראש העיריה על סכום הוצאות הביצוע תהווה ראיה לכאורה לדבר.

70. בהוצאות שיפוץ לפי חוק עזר זה ישאו –

חלוקת הוצאות

(1) בבית משותף – בעלי הדירות לפי גודל שטח הרצפה של דירותיהם וכן החלק היחסי של השטח המשותף;

(2) בבית אחר – בעל הבית.

71. בהוצאות שיפוץ מקומי כאמור בסעיף 67(ב) ישא המחזיק.

הוצאות שיפוץ מקומי

**פרק ט"ו: שונות**

תיקון תשנ"ב-1992

72. לא יפריע אדם לראש העיריה או למפקח במילוי תפקידם לפי חוק עזר זה.

איסור הפרעה

73. לא יסיר אדם ולא ישחית, לא ישבור ולא יקלקל כל בנין, מיתקן או חפץ שנקבע או הוקם בידי העיריה או באישורה.

איסור פגיעה

74. הממונה או האפוטרופוס על ילד, ימנעהו מלעשות מעשה האסור לפי חוק עזר זה.

ילדים

75. מסירת הודעה או דרישה לפי חוק עזר זה תהא כדין, אם נמסרה לידי האדם שאליו היא מכוונת, או נמסרה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים או לידי כל אדם בוגר העובד או המועסק שם, או שנשלחה בדואר במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצגה ההודעה או הדרישה במקום בולט באחד המקומות האמורים או על הנכס שבו היא דנה או הוכנסה לתיבת דואר הנושאת את שמו של האדם שאליו היא מכוונת, או פורסמה באחד העיתונים הנפוצים בתחום העיריה.

מסירת הודעות

76. ראש העיריה או המפקח רשאי להכנס בכל עת סבירה לנכס או לכל מקום אחר בתחום העיריה, כדי לבדוק או לבקר את הנכס או מיתקן תברואה שבו, לעשות ולבצע כל הדרוש כדי לברר אם קויימו הוראות חוק עזר זה ולנקוט את כל הצעדים הדרושים לקיומן.

סמכות כניסה

77. (א) הודעה לפי חוק עזר זה תכלול התנאים, הפרטים, והאופן לביצוע ההודעה ואת המועד שיש לבצעה.

ביצוע הודעה

(ב) כל מי שנמסרה לו הודעה חייב לקיימה לכל פרטיה, להנחת דעתו של המפקח; תקפה של הודעה כאמור הוא עד למילויה.

(ג) לא קיים אדם את הודעת ראש העיריה או המפקח או ביצע את המפורט בהודעה שלא לפי התנאים, הפרטים והאופן המפורטים בה, להנחת דעתו של המפקח, רשאי ראש העיריה לבצע את המפורט בהודעה ולגבות את הוצאות הביצוע מהאדם או מהאנשים שנמסרה להם ההודעה לפי חוק עזר זה, מכולם יחד או מכל אחד מהם לחוד.

(ד) חשבון הוצאות חתום ביד ראש העיריה וחשבון הוצאות בהתאם לתוספות לחוק עזר זה יהוו הוכחה חלוטה בדבר גובה ההוצאה.

(ה) בסעיף זה, "הודעה" – לרבות דרישה.

78. (בוטל).

תיקון תשס"ט-2009

79. האמור בחוק עזר זה אינו פוטר מהחובה המוטלת על הבעל או על המחזיק בנכס או על כל אדם על פי כל חיקוק אחר.

שמירת דינים

80. דרישות או הודעות שנמסרו לפי חוקי העזר המפורטים בסעיף 81 יראו אותן כאילו נמסרו כדין לפי חוק עזר זה.

הוראות מעבר

81. בטלים –

ביטולים

(1) חוק עזר לרחובות (הגנה על הצומח), התשכ"ד-1964;

(2) חוק עזר לרחובות (הדבקת מזיקים), התשכ"ח-1967;

(3) חוק עזר לרחובות (הוצאת אשפה), התשכ"א-1961;

(4) חוק עזר לרחובות (החזקת מקלטים), התשל"ו-1976;

(5) חוק עזר לרחובות (הסדרת גדר חיה), התשכ"ח-1968;

(6) חוק עזר לרחובות (מפגעי תברואה), התשכ"א-1961;

(7) חוק עזר לרחובות (ניקוי מגרשים, חצרות וכניסות לבתים), התשל"א-1970;

(8) חוק עזר לרחובות (ניקוי מדרכות), התשל"ז-1976;

(9) חוק עזר לרחובות (שמות ומספרים לרחובות ולוחיות מספר בבנינים), התשל"ב-1972;

(10) חוק עזר לרחובות (שמור רחובות), התשכ"ח-1967;

(11) חוק עזר לרחובות (שמירת הנקיון ואיסור העישון), התשי"ט-1958.

**תוספת ראשונה**

תיקון תש"ן-1990

(סעיף 13(ג))

האגרה בשקלים חדשים

1. בעד הדברת מזיקים – לכל 0.5 דונם משטח הנכס או חלק ממנו 55.65

2. בעד הדברת עשבי בר או ניקוי באמצעות כלי מכני, למגרש ששטחו –

0.5 דונם או חלק ממנו 50.98

עולה על 0.5 דונם ועד דונם 79.31

עולה על דונם, לכל דונם נוסף או חלק ממנו 79.31

**תוספת שניה**

(סעיף 14(ג))

בעד היתר לפינוי אשפה מנכס 5 שקלים

**תוספת שלישית**

תיקון תש"ן-1990

(סעיפים 20 ו-21)

האגרה בשקלים חדשים

1. בעד פינוי אשפת מפעל ישלם החייב בפינוי אשפה בכלי בקיבול –

עד 80 ליטרים 3.39

מ-81 ליטרים עד 400 ליטרים 5.66

מ-401 ליטרים עד 1,100 ליטרים 6.79

פינוי מכולה –

עד 6 מ"ק 13.59

עד 8 מ"ק 147.29

עד 10 מ"ק 169.95

עד 12 מ"ק 192.61

2. בעד פינוי אשפת צמחים על ידי מכונית פתוחה לפינוי ערימות ישלם החייב בפינוי אשפה בעד קיבולת –

עד רבע מכונית 45.32

מעל רבע מכונית עד חצי מכונית 67.98

מעל חצי מכונית 113.30

**תוספת רביעית**

(סעיף 41)

(א) בעלי העסקים המפורטים להלן חייבים לנקות את המדרכות בימים שהעסק פתוח: קיוסק, בית קפה, בית אוכל, מסעדה, מקום עינוג, תחנת דלק, משרד למכירת כרטיסים, חנות למימכר גלידה או שלגונים, גרעינים או פירות יבשים, ממתקים, ירקות או פירות.

(ב) הניקוי ייעשה בשעה שבין 09.00 ו-10.00, בין 15.30 ו-16.30 ובין 18.30 ו-19.00, ובמוצאי שבת ובמוצאי חג בשעות שבין 20.00 ו-21.00 ובין 20.30 ו-24.00.

(ג) בעל עסק שלא פורט בסעיף (א) והגובל במדרכה חייב בניקוי המדרכה הגובלת בעסק בין השעות 12.30 ו-13.30 ובין 17.30 ו-18.30.

**תוספת חמישית**

תיקון תש"ן-1990

(סעיף 52(ב))

האגרה בשקלים חדשים

בעד היתר להעמיד שולחנות וכסאות על המדרכה –

לכל מ"ר מ-4 המ"ר הראשונים של השטח הכלול בהיתר 71.89

לכל מ"ר נוסף 134.10

נתאשר.

ב' באב התשמ"ב (22 ביולי 1982) יחזקאל הרמלך

ראש עירית רחובות

יוסף בורג

שר הפנים

גפני

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשמ"ג מס' 150](http://www.nevo.co.il/Law_word/law07/mekomi-0150.pdf) מיום 29.10.1982 עמ' 56.

   [ק"ת חש"ם תשמ"ד מס' 203](http://www.nevo.co.il/Law_word/law07/mekomi-0203.pdf) מיום 10.11.1983 עמ' 132 – תיקון תשמ"ד-1983.

   [ק"ת חש"ם תשמ"ה מס' 255](http://www.nevo.co.il/Law_word/law07/mekomi-0255.pdf) מיום 6.12.1984 עמ' 92 – תיקון תשמ"ה-1984 בסעיף 1(1) לחוק עזר לרחובות (תיקון חוקי עזר), תשמ"ה-1984.

   [ק"ת חש"ם תשמ"ו מס' 313](http://www.nevo.co.il/Law_word/law07/mekomi-0313.pdf) מיום 28.9.1986 עמ' 238 – תיקון תשמ"ו-1986.

   [ק"ת חש"ם תשמ"ח מס' 359](http://www.nevo.co.il/Law_word/law07/mekomi-0359.pdf) מיום 17.4.1988 עמ' 250 – תיקון תשמ"ח-1988 בסעיף 1(1) לחוק עזר לרחובות (תיקון חוקי עזר), תשמ"ח-1988.

   [ק"ת חש"ם תש"ן מס' 422](http://www.nevo.co.il/Law_word/law07/mekomi-0422.pdf) מיום 26.4.1990 עמ' 210 – תיקון תש"ן-1990.

   [ק"ת חש"ם תשנ"ב מס' 481](http://www.nevo.co.il/Law_word/law07/mekomi-0481.pdf) מיום 5.5.1992 עמ' 379 – תיקון תשנ"ב-1992. ת"ט \*\*\* [ק"ת חש"ם תשנ"ג מס' 494](http://www.nevo.co.il/Law_word/law07/mekomi-0494.pdf) מיום 3.11.1992 עמ' 38. ###

   [ק"ת חש"ם תשס"ט מס' 732](http://www.nevo.co.il/Law_word/law07/mekomi-0732.pdf) מיום 5.5.2009 עמ' 189 – תיקון תשס"ט-2009. [↑](#footnote-ref-1)