חוק עזר לרחובות (תיעול), תשל"ו-1976

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הודעה על | [Go](#Seif10) | 3 |
| סעיף 3 | אגרת תיעול | [Go](#Seif2) | 3 |
| סעיף 3א | פטורים | [Go](#Seif13) | 3 |
| סעיף 4 | טיפול בתעלה | [Go](#Seif9) | 3 |
| סעיף 5 | התקנת תעלה פרטית | [Go](#Seif3) | 4 |
| סעיף 6 | ביצוע עבודות על ידי ראש העיריה | [Go](#Seif4) | 4 |
| סעיף 7 | דרישה לביצוע עבודה ולהחזרת תעלה לקדמותה | [Go](#Seif5) | 4 |
| סעיף 8 | ביצוע עבודה על ידי העיריה | [Go](#Seif6) | 4 |
| סעיף 9 | רשות כניסה | [Go](#Seif7) | 4 |
| סעיף 10 | מסירת הודעות | [Go](#Seif8) | 4 |
| סעיף 12 | ביטול | [Go](#Seif11) | 4 |
| סעיף 13 | השם | [Go](#Seif12) | 4 |
|  | תוספת | [Go](#med0) | 4 |

חוק עזר לרחובות (תיעול), תשל"ו-1976[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, מתקינה מועצת עירית רחובות חוק עזר זה:

1. בחוק עזר זה –

הגדרות

"איזור איסוף" – שטח שממנו נקווים המים העליונים אל תעלה שקבע אותו המהנדס כאזור לאיסוף מי הגשמים או מים עליונים;

"בעל" – לרבות אדם המקבל או הזכאי לקבל הכנסה מנכס, או שהיה מקבלה או זכאי לקבלה אילו היה הנכס נותן הכנסה, או המשלם ארנונות לעיריה או מסי ממשלה ביחס לנכס, בין בזכותו ובין כסוכן, כנאמן או כבא כוח, בין שהוא הבעל הרשום של הנכס ובין שאיננו הבעל הרשום, בין אם הוא מחזיק בנכס למעשה ובין אם לאו, וכולל שוכר או שוכר משנה ששכר נכס לתקופה של למעלה מעשר שנים;

"התקנת תיעול" – התקנת תעלות וצינורות תיעול וניקוז לאזור איסוף אחד או לאזורי איסוף אחדים, לרבות עבודות ופעולות אלה:

(1) חפירה, מילוי, פילוס, סילוק עמודי חשמל, טלגרף או טלפון, הקמתם מחדש, עקירת עצים, הריסת קירות, גדרות או מבנים אחרים, בנייתם מחדש, בנייתם ושינוים של קירות תומכים או אבני שפה, גשרים, גשרונים, מעבירי מים, הקמתם, בנייתם מחדש ושינוים, הנחת צינורות, בניית תאי בקורת, תאי קיבול למי גשמים או רשתות, כיסוי תעלות, ייבוש אדמות וביצות, הסדר זרימה של מי גשמים, תיקון נזקים שנגרמו לנכסים כתוצאה מביצוע עבודות תיעול;

(2) הכנת תכניות התיעול והניקוז והשגחה על ביצוע העבודות;

(3) כל עבודה או פעולה אחרת הדרושה להתקנת תיעול או הכרוכה בה;

"מהנדס" – מהנדס העיריה לרבות מי שמהנדס העיריה העביר אליו בכתב את סמכויותיו לפי חוק עזר זה, כולן או מקצתן;

"נכס" – כל בנין וכל קרקע וכל חלק מבנין וכל חלק מקרקע המהווים יחידת רישום נפרדת בספרי רישום המקרקעין, למעט רחובות, הנמצאים בתחום העיריה, בהעדר חלוקה אך כאשר יש חלוקה פנימית של הנכס, מכוח הסכם בין הבעלים או בהתאם לתכנית בנין עיר, יראו כל חלקה כאמור, כנכס כמשמעותו בחוק עזר זה;

"דירה" – חדר או חדרים שנועדו לשמש יחידה נפרדת למגורים, לעסק או לכל צורך אחר;

"בית דירות" – בית שיש בו יותר מדירה אחת;

"שטח דירה" – לפי הבנוי למעשה והמחושב בהתאם לסימן ב' לתוספת השלישית לתקנות התכנון והבניה (בקשה להיתר, תנאיו ואגרות), תש"ל-1970 (להלן – תקנות התכנון והבניה);

"שטח דירה בבית דירות" – שטח דירה לרבות חלק יחסי מן השטח הבנוי, שהוא רכוש משותף כמשמעותו בחוק המקרקעין, תשכ"ט-1969 (להלן – חוק המקרקעין), בין אם הבית רשום כבית משותף ובין אם אינו רשום כך, ושיעורו כיחס שבין שטח הדירה והשטח של כל הדירות בבית;

"שטח קרקע בבית דירות" – חלק יחסי משטח הקרקע שהוא רכוש משותף כמשמעותו בחוק המקרקעין, בין אם הבית רשום כבית משותף ובין אם אינו רשום כך, ושיעורו כיחס שבין שטח הדירה והשטח של כל הדירות בבית;

"שטח קומה" – לפי הבנוי למעשה והמחושב בהתאם לתקנות התכנון והבניה;

"שטח הבנין" – הסכום במ"ר של שטחי כל הקומות שבבנין;

"המועצה" – מועצת העיריה;

"ראש העיריה" – לרבות מי שראש העיריה העביר אליו בכתב את סמכויותיו לפי חוק עזר זה, כולן או מקצתן;

"תעלה" – תעלת ניקוז המיועדת להעברת מי גשמים ומים עליונים, לרבות צינור, אבזר, תא בקורת, תא איסוף, תא קיבול, וכל דבר אחר המהווה חלק מהתעלה או הקשור בה;

"תעלה פרטית" – תעלה הכלולה בתחום נכס;

"קרקע חקלאית" – קרקע שייעודה חקלאי על פי תכנית בנין ערים, או שהועדה לשמירת קרקע חקלאית הכריזה עליה כקרקע חקלאית או שמטעמים אובייקטיביים לא ניתן לקבל לגביה היתר בניה והיא משמשת בפועל למטרות חקלאיות.

תיקון תשמ"ה-1984

2. החליטה המועצה על התקנת תיעול, יודיע ראש העיריה על ההחלטה לבעלי הנכסים הנמצאים באותו אזור איסוף, או יפרסם הודעה על כך באחד העתונים היומיים הנפוצים בתחום המועצה.

הודעה על החלטה להתקין תיעול

3. (א) בעל של נכס הנמצא באזור איסוף שביחס אליו נמסרה או פורסמה הודעה כאמור בסעיף 2, ישלם למועצה אגרת תיעול בשיעורים שנקבעו בתוספת.

אגרת תיעול

(ב) האגרה תשולם תוך שלושה חדשים מיום שנמסרה או פורסמה הודעה על סכום האגרה המגיע או תוך שלושים יום מיום תחילת עבודת התקנת התיעול, הכל לפי המועד המאוחר יותר, תעודה מאת המהנדס בדבר תחילת העבודה תשמש ראיה לדבר.

(ג) חיוב בעל נכסים באגרת תיעול יהיה בהתאם לשטח הקרקע ושטח הבניה בשיעורים המפורטים בתוספת.

תיקון תשל"ז-1977

(ד) בעד בניה תוספת בניה בנכס או בחלק ממנו תשולם, בעת מתן היתר הבניה מאת הועדה המקומית לתכנון ולבניה, מלוא אגרת תיעול בעד הנכס ובעד הבניה הנוספת כאמור בהיתר הבניה, בהתאם לסכומי האגרה שנקבעו בתוספת כפי שיהיו בתוקף בעת התשלום; הוראה זו לא תחול על היתר לבניה או להרחבה של דירת מגורים אם המחזיק במקרקעין או קרובו הגישו בקשה להיתר בניה על אותם מקרקעין שישמשו למגורים, ובלבד שהשטח הכולל של דירת המגורים האמורה, לאחר בנייתה או הרחבתה, לא יעלה על 120 מ"ר; עם כל בניה או הרחבה נוספת מעל השטח האמור תשולם אגרה כאמור בחוק עזר זה.

תיקון תשמ"ה-1984

(ה) על אף האמור בסעיף קטן (ב), בכל מקרה שבעל נכס מבקש מהעיריה תעודה לפי סעיף 324 לפקודת העיריות או כל אישור אחר על סילוק חובותיו לעיריה לצורך העברת זכויות בנכס בתמורה, יוקדם מועד התשלום של מלוא האגרה למועד מתן התעודה כאמור.

תיקון תשמ"ה-1984

3א. (א) רשאי בעל נכס לשלם את האגרה עוד בטרם חוייב לפי חוק עזר זה, ובמקרה זה יהא זכאי להנחה של 20% משיעור האגרה שיהא בתוקף בעת התשלום; אולם, אם תוך שנה מיום התשלום כאמור יחולו נסיבות לפיהן היה על בעל הנכס לשלם את מלוא האגרה מתוקף סעיף 3(ד) או (ה), ישלם בעל הנכס את 20% הנותרים בהתאם לתעריף שיהא בתוקף ביום התשלום.

פטורים

(ב) מועצת העיריה תהא רשאית לפטור אדם מהקדמת תשלום בהתאם לסעיף 3(ד) ו-(ה) בהתחשב במצבו החמרי של בעל הנכס.

(ג) בעלי נכסים שהם קרקע חקלאית לא יחוייבו באגרה עד לשינוי יעודה של החלקה לנכס החייב באגרה לפי חוק עזר זה.

4. (א) לא יטפל אדם בצינור או בתעלה, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העיריה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שופכין, מים דלוחים, מי פסולת תעשיה או כל נוזל אחר.

5. (א) לא יתקין אדם תעלה, אלא לפי היתר בכתב מאת ראש העיריה.

התקנת תעלה פרטית

(ב) ראש העיריה רשאי לדרוש בהודעה בכתב מאת בעל נכסים –

(1) להתקין לנכסיו תעלה פרטית שתחובר לתעלה הציבורית;

(2) לשנות או לתקן תעלה פרטית שבנכסיו.

(ג) ההודעה לפי סעיף קטן (ב) תכלול את התנאים לביצוע העבודה.

(ד) בעל נכסים שקיבל הודעה כאמור חייב למלא אחריה.

6. (א) לא מילא בעל נכסים אחרי דרישת ראש העיריה לפי סעיף (5)(ב) רשאי ראש העיריה לבצע את העבודה במקומו ולגבות את הוצאות הביצוע מאותו בעל נכסים.

ביצוע עבודות על-ידי ראש העיריה

(ב) אדם שהתקין תעלה שלא לפי הוראות סעיף 5 או בעל נכסים שביצוע עבודה מהעבודות המפורטות בסעיף 5(ב) שלא לפי התנאים הכלולים בהודעה, רשאי ראש העיריה להתקין את התעלה, להרסה או לשנותה, או לבצע את העבודות כהלכה ולגבות את ההוצאות מבעל הנכסים שבהם הותקנה התעלה.

7. (א) ראש העיריה רשאי לדרוש בהודעה בכתב ממי שעשה בניגוד להוראות בסעיף 4, לבצע את העבודות הדרושות לשם החזרת תעלה למצב שבו היתה נתונה לפני שנעשה המעשה.

דרישה לביצוע עבודה ולהחזרת תעלה לקדמותה

(ב) בהודעה יצויינו התנאים, הפרטים והדרכים לביצוע העבודות וכן התקופה שבה יש לבצען.

(ג) מי שקיבל הודעה כאמור חייב למלא אחריה.

8. (א) ראש העיריה רשאי, באמצעות שליחיו ופועליו לבצע כל עבודה הדרושה לשם החזרת תעלה למצב שבו היתה לפני שנעשה מעשה בניגוד להוראות סעיף 4. בוצעה עבודה כאמור, רשאית העיריה לגבות ממי שהיה חייב בביצועה את ההוצאות הכרוכות בכך.

ביצוע עבודה על ידי העיריה

9. (א) ראש העיריה, שליחיו ופועליו, רשאים להיכנס בכל עת סבירה לכל נכס, כדי לברר אם ממלאים אחרי הוראות חוק עזר זה או כדי לבצע כל פעולה שהמועצה רשאית לבצע לפיו.

רשות כניסה

(ב) לא יפריע אדם לראש העיריה, לשליחיו או לפועליו ולא ימנע אותם מהשתמש בסמכויותיהם לפי סעיף קטן (א).

10. מסירת הודעה לפי חוק עזר זה תהא כדין, אם נמסרה לידי האדם שאליו היא מכוונת, או נמסרה במקום מגוריו או במקום עסקו הרגילים או הידועים לאחרונה לאחד מבני משפחתו הבוגרים או לידי אדם בוגר העובד או המועסק שם או נשלחה בדואר במכתב רשום הערוך אל אותו אדם לפי מען מגוריו או עסקו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצגה ההודעה במקום בולט באחד המקומות האמורים או על הנכס שבו דנה ההודעה, או פורסמה בשני עתונים יומיים הנפוצים בתחום העיריה שאחד מהם לפחות הוא בשפה העברית.

מסירת הודעות

11. (בוטל).

תיקון תשס"ט-2009

12. חוק עזר לרחובות (תיעול), תשל"ב-1971 – בטל.

ביטול

13. לחוק עזר זה ייקרא "חוק עזר לרחובות (תיעול), תשל"ו-1976".

השם

תוספת

תיקון תש"ן-1990

(סעיף 3)

בשקלים חדשים

אגרת תיעול –

1. לכל מ"ר משטח הקרקע (כולל הקרקע שעליה עומד הבנין) 3.39

2. לכל מ"ר משטח הבנין 11.33

3. לכל מ"ר מנפח הבנין 3.39

4. לכל מ"ר משטח מרפסת לא מקורה – שליש האגרה הנקובה בפרט 2.

5. בבנין מגורים – לכל מ"ר משטח מוסך לרכב פרטי של דיירי אותו בניין – שליש מהאגרה הנקובה בפרט 2.

נתאשר.

י"ז בסיון תשל"ו (15 ביוני 1976) שמואל רכטמן

ראש עירית רחובות

זבולון המר

שר הסעד

ממלא מקום שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשל"ו מס' 3580](http://www.nevo.co.il/Law_word/law06/TAK-3580.pdf) מיום 26.8.1976 עמ' 2460.

   תוקן [ק"ת תשל"ז מס' 3725](http://www.nevo.co.il/Law_word/law06/TAK-3725.pdf) מיום 16.6.1977 עמ' 1969 – תיקון תשל"ז-1977.

   [ק"ת תשל"ט מס' 3917](http://www.nevo.co.il/Law_word/law06/TAK-3917.pdf) מיום 7.12.1978 עמ' 233 – תיקון תשל"ט-1978.

   [ק"ת תש"ם מס' 4130](http://www.nevo.co.il/Law_word/law06/TAK-4130.pdf) מיום 30.5.1980 עמ' 1743 – תיקון תש"ם-1980.

   [ק"ת חש"ם תשמ"א מס' 54](http://www.nevo.co.il/Law_word/law07/mekomi-0054.pdf) מיום 28.4.1981 עמ' 927 – תיקון תשמ"א-1981.

   [ק"ת חש"ם תשמ"ה מס' 252](http://www.nevo.co.il/Law_word/law07/mekomi-0252.pdf) מיום 1.11.1984 עמ' 47 – תיקון תשמ"ה-1984.

   [ק"ת חש"ם תשמ"ח מס' 360](http://www.nevo.co.il/Law_word/law07/mekomi-0360.pdf) מיום 5.5.9188 עמ' 267 – תיקון תשמ"ח-1988.

   [ק"ת חש"ם תשמ"ט מס' 403](http://www.nevo.co.il/Law_word/law07/mekomi-0403.pdf) מיום 1.6.1989 עמ' 351 – תיקון תשמ"ט-1989.

   [ק"ת חש"ם תש"ן מס' 417](http://www.nevo.co.il/Law_word/law07/mekomi-0417.pdf) מיום 25.1.1990 עמ' 128 – תיקון תש"ן-1990.

   [ק"ת חש"ם תשס"ט מס' 732](http://www.nevo.co.il/Law_word/law07/mekomi-0732.pdf) מיום 5.5.2009 עמ' 189 – תיקון תשס"ט-2009 בסעיף 1 לחוק עזר לרחובות (ביטול סעיפי העונשין), תשס"ט-2009. [↑](#footnote-ref-1)