חוק עזר לרמלה (אספקת מים), תשנ"ט-1998

רשויות ומשפט מנהלי – רשויות מקומיות – אספקת מים

רשויות ומשפט מנהלי – רשויות מקומיות – חוקי עזר

רשויות ומשפט מנהלי – תשתיות – מים – אספקת מים ברשויות

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק ב': רשת פרטית | [Go](#med1) | 4 |
| סעיף 2 | הגדרות | [Go](#Seif2) | 4 |
| סעיף 3 | חיבור רשת פרטית למפעל מים | [Go](#Seif21) | 4 |
| סעיף 4 | חישוב אגרת חיבור | [Go](#Seif3) | 4 |
| סעיף 5 | אגרת בדיקה של רשת פרטית | [Go](#Seif4) | 5 |
| סעיף 6 | אגרה בעד הרחבת חיבור, פירוקו או התקנתו מחדש | [Go](#Seif20) | 5 |
| סעיף 7 | אגרה בעד הנחת צינור לקו מים זמני | [Go](#Seif5) | 5 |
| סעיף 8 | רשת פרטית | [Go](#Seif6) | 5 |
|  | פרק ג': היטל צנרת | [Go](#med2) | 5 |
| סעיף 9 | היטל צנרת ומועד תשלומו | [Go](#Seif7) | 5 |
| סעיף 10 | חישוב היטל צנרת לנכס למגורים | [Go](#Seif8) | 6 |
| סעיף 11 | חישוב ניטל צנרת לנכס לתעשיה ולבית עסק | [Go](#Seif39) | 7 |
| סעיף 12 | היטל צנרת לקרקע חקלאית | [Go](#Seif9) | 7 |
| סעיף 13 | הנחת צנרת בידי בעל נכס | [Go](#Seif10) | 7 |
|  | פרק ד': צריכת מים בנכס | [Go](#med3) | 7 |
| סעיף 14 | הספקת מים | [Go](#Seif19) | 7 |
| סעיף 15 | התקנת מד מים אחזקתו ואגרות | [Go](#Seif11) | 7 |
| סעיף 16 | אגרת מים | [Go](#Seif12) | 8 |
| סעיף 17 | אגרת מים לנכס בבניה | [Go](#Seif13) | 9 |
| סעיף 18 | הפחתת אגרת מים | [Go](#Seif14) | 9 |
| סעיף 19 | אספקת מים לפי חוזה | [Go](#Seif15) | 9 |
|  | פרק ה': חיוב בתשלום וגביה | [Go](#med4) | 9 |
| סעיף 20 | גביית אגרת מים | [Go](#Seif16) | 9 |
| סעיף 21 | גביית תשלומי חובה אחרים | [Go](#Seif17) | 10 |
| סעיף 22 | חיוב בעלים וצרכנים במשותף | [Go](#Seif18) | 10 |
| סעיף 23 | פקדון | [Go](#Seif22) | 10 |
| סעיף 24 | אישור המנהל על הוצאות | [Go](#Seif23) | 10 |
|  | פרק ו': איסורים | [Go](#med5) | 10 |
| סעיף 25 | שימוש במים | [Go](#Seif24) | 10 |
| סעיף 26 | שמירה מפני זיהום | [Go](#Seif25) | 10 |
| סעיף 27 | מכירת מים והעברתם | [Go](#Seif26) | 11 |
|  | פרק ז': הפסקת אספקת מים | [Go](#med6) | 11 |
| סעיף 28 | ניתוק חיבור למפעל מים | [Go](#Seif27) | 11 |
| סעיף 29 | הפסקת אספקת מים בעת צורך | [Go](#Seif28) | 11 |
| סעיף 30 | חידוש חיבור שנותק | [Go](#Seif29) | 11 |
|  | פרק ח': סמכויות | [Go](#med7) | 11 |
| סעיף 31 | רשות כניסה | [Go](#Seif30) | 11 |
| סעיף 32 | דרישה לסילוק מפגע | [Go](#Seif31) | 12 |
|  | פרק ט': שונות | [Go](#med8) | 12 |
| סעיף 33 | ביצוע עבודות לפי הסכם | [Go](#Seif32) | 12 |
| סעיף 34 | מסירת הודעה | [Go](#Seif33) | 12 |
| סעיף 35 | הצמדה למדד | [Go](#Seif34) | 12 |
| סעיף 36 | הוראת שעה | [Go](#Seif35) | 12 |
| סעיף 37 | שמירת דינים | [Go](#Seif36) | 12 |
| סעיף 38 | תחילה | [Go](#Seif37) | 12 |
| סעיף 39 | ביטול | [Go](#Seif38) | 12 |
|  | תוספת | [Go](#med9) | 12 |

חוק עזר לרמלה (אספקת מים), תשנ"ט-1998[[1]](#footnote-1)\*

בתוקף סמכותה לפי סעיפים 250, 251 ו-254 לפקודת העיריות (להלן – הפקודה) מתקינה עיריית רמלה חוק עזר זה:

**פרק א': פרשנות**

1. בחוק עזר זה –

הגדרות

"אבזרים" – חלק או מרכיב של מפעל המים, לרבות ברזים, צינורות, מגופים, שסתומים, מסננים, תעלות, סכרים או תאי ביקורת;

"אדם" – לרבות תאגיד;

"בית עסק" – נכס המשמש או שייעודו לשמש למטרה שאינה מגורים, לרבות נכס שנמצא בו בנין המשמש או המיועד לשמש למטרה כאמור ולמעט נכס לתעשיה;

"בנין" – מבנה בתחום העיריה, בין שהוא ארעי ובין שהוא קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או חומר אחר, לרבות חלק של מבנה כאמור וכל המחובר אליו חיבור קבע;

"בעל נכס" – בנכסים שאינם מקרקעי ציבור כהגדרתם בפרק ח' לחוק המקרקעין, התשכ"ט-1969 (להלן – חוק המקרקעין) – אחד או יותר מאלה:

(1) בעלו הרשום של הנכס;

(2) בעלו של הנכס מכוח הסכם או מסמך אחר או מי שרשאי להירשם כבעלו;

(3) מחזיק בנכס כהגדרתו בסעיף 1 לפקודה;

בנכסים שהם מקרקעי ציבור – לגבי נכס המוחכר בחכירה לדורות כאמור בסעיף 3 לחוק המקרקעין – החוכר לדורות, ולגבי נכס שאינו מוחכר בחכירה לדורות – בעלו של הנכס, לפי הענין;

"חייב" – מי שחייב בתשלום אגרות ותשלומים אחרים לפי הוראות חוק עזר זה;

"היתר בניה", "סטיה מהיתר", "שימוש חורג", "תעודת גמר למבנה" – כמשמעותם בחוק התכנון והבניה, התשכ"ה-1965, והתקנות אשר הותקנו מכוחו;

"המנהל" – מנהל מפעל המים, לרבות אדם אחר שנתמנה בידי העיריה למלא את תפקידי המנהל לענין הוראות חוק עזר זה, כולם או מקצתם;

"יציע", "מרפסת", "מרתף", "עליית גג" – כמשמעותם בפרט 1.00.1 לסימן א' לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

תיקון תש"ס-2000

"מד-מים" – מכשיר שהותקן ברשת פרטית למדידה או לקביעה של כמות המים המסופקת לנכס, לרבות מד המים הראשי המשמש למדידת כמות המים הכוללת המסופקת לנכס, וכן מד המים המשני המשמש למדידת כמות המים המסופקת ליחידת משנה בנכס;

"המועצה" – מועצת העיריה;

"מפעל מים" – באר, בריכה, מעין, מנהרה, תעלה, סכר, קידוח, מוביל, צינור, מנוע, משאבה, וכן מבנה, מיתקן או ציוד אחר, המשמש או נועד לשמש לשאיבת מים, לאגירתם, להעברתם, לאספקתם או להסדרתם, למעט רשת פרטית;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס לתעשיה" – נכס המשמש או שייעודו לשמש לתעשיה, לרבות נכס שבנין שבו משמש או מיועד לשמש לתעשיה;

"העיריה" – עיריית רמלה;

"צרכן" – אדם המחזיק ברשת פרטית, כולה או מקצתה;

"קומה" – חלל המשתרע בין שתי רצפות סמוכות הנמצאות זו מעל זו, הנמדד לפי גובהו המזערי של אותו חלל, כקבוע בתקנות היתר בניה, לרבות בבניני עזר, במרתפים, במרפסות מקורות ופתוחות, במחסנים, בחדרי מדרגות, במעברים, בגבליות, במרתפי חניה, בחניות מקורות, ביציעים, בחדרי מעליות, בעליות גג ובשטח אחר בקומה;

תיקון תש"ס-2000

"קרקע חקלאית" – קרקע שייעודה למטרה חקלאית לפי תכנית בנין עיר תקפה;

"ראש העיריה" – לרבות מי שהוא הסמיך בכתב לענין הוראות חוק עזר זה, כולן או מקצתן;

"רשת פרטית" – אבזר או מיתקן שהותקן ברשת אספקת המים שבתחום נכס, המשמש או המיועד לשמש לאספקת מים לנכס, למעט מד-מים;

"שטח בנין" – הסכום במ"ר של שטחי כל הקומות בבנין;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

תיקון תש"ס-2000

"נפח בנין" – הסכום הכולל במ"ק של שטחי כל הקומות בבנין, כאשר כל שטח כאמור בגובה של אותה קומה הנמדד במ"א, לפי כללי המדידה הקבועים בפרט 1.00.8 לסימן ב' לתוספת השלישית לתקנות היתר בניה;

תיקון תש"ס-2000

"תעודת העברה לרשם המקרקעין" – כאמור בסעיף 324(א) לפקודה.

**פרק ב': רשת פרטית**

2. בפרק זה –

הגדרות

"חיבור רשת פרטית למפעל מים" – לרבות הרחבת החיבור, פירוקו או התקנתו מחדש;

"יחידת דיור" – חדר, תא או מערכת חדרים או תאים, שנועדו לשמש יחידה שלמה ונפרדת למגורים.

3. (א) לא תחובר רשת פרטית למפעל מים (להלן – חיבור), אלא בידי המנהל שיקבע את מקום חיבור הרשת הפרטית למפעל המים.

חיבור רשת פרטית למפעל מים

(ב) בעל נכס הרוצה לחבר רשת פרטית למפעל מים יגיש למנהל בקשה בכתב בצירוף תכנית של הרשת הפרטית בנכס (להלן – בקשה לחיבור).

(ג) בעד חיבור רשת פרטית למפעל מים ישלם בעל הנכס מראש אגרות לפי התעריפים שבתוספת בהתאם לשיעורם המעודכן ביום התשלום בפועל.

(ד) בכפוף לאמור בסעיפים 4 ו-5 ובפרק ג', ישלם בעל הנכס לעיריה בעת הגשת בקשה לחיבור אגרות אלה:

(1) אגרת חיבור של רשת פרטית כאמור בסעיף 4;

(2) אגרת בדיקה של רשת פרטית לפי הוראות סעיף 5;

(3) הוצאות לפי חשבון שהגיש המנהל.

(ה) העיריה רשאית להתנות את חיבורה של רשת פרטית למפעל המים בתשלום מראש של האגרות והתשלומים האחרים שנקבעו בחוק עזר זה.

4. (א) בעל נכס ישלם אגרה בעד חיבורה של רשת פרטית למפעל מים (להלן – אגרת חיבור), שייעודה מימון ההוצאות והתקורה של מפעל המים והפעלתו השוטפת.

חישוב אגרת חיבור

(ב) הסכום לתשלום אגרת חיבור ייקבע לפי שיעור באחוזים מהיטל הנחת צנרת מים, שייעודו כיסוי הוצאות העיריה בהקמת תשתית המים העירונית (להלן – היטל צנרת), כאמור בפרט 1 לתוספת, בהתאם להוראות סעיפים 9 עד 12, ולפי התעריף שיהיה בתוקף במועד תשלום אגרת חיבור.

(ג) בעל נכס ישלם לעיריה אגרת חיבור אף אם ניתן לו פטור מתשלום היטל צנרת עקב תשלום ששילם בעבר בשל המרת התכנון בביצוע עבודה בפועל או מסיבה אחרת כלשהי; ניתן פטור כאמור יחושב וישולם הסכום של אגרת חיבור לפי שיעור באחוזים של היטל צנרת, שאילו לא ניתן פטור כאמור היה מוטל על בעל הנכס לפי ייעודו, סוגו או שטחו של הנכס כאמור בסעיפים 9 עד 12; האמור בסעיף זה יחול, בשינויים המחויבים, גם על בעל נכס שקיבל בעבר פטור חלקי או הנחה בתשלום היטל צנרת.

(ד) הוטל על בעל נכס תשלום תוספת היטל צנרת בשל תוספת בניה או מסיבה אחרת כאמור בסעיף 9(ג), הוא ישלם לעיריה תוספת אגרת חיבור בשיעור באחוזים מתוספת היטל צנרת כפי שנקבע בפרט 1 לתוספת לגבי אגרת חיבור.

5. (א) בעד בדיקה של רשת פרטית ישלם המבקש לעיריה מראש, אגרה לפי התעריף שנקבע בפרט 2(1) לתוספת, כשיעורו המעודכן ביום התשלום בפועל.

אגרת בדיקה של רשת פרטית

(ב) אגרת בדיקה כאמור תשולם לעיריה, בין אם לדעת העיריה דרוש לבדוק את הרשת הפרטית ובין אם הוגשה בקשה לכך מאת בעל הנכס.

6. בעד הרחבת חיבור של רשת פרטית למפעל מים, פירוקו או התקנתו מחדש, ישלם בעל נכס לעיריה אגרה לפי התעריפים בפרט 3 לתוספת, כשיעורם המעודכן ביום התשלום בפועל.

אגרה בעד הרחבת חיבור, פירוקו או התקנתו מחדש

7. בעד הנחת צינור לקו מים זמני ישלם בעל נכס מראש לעיריה אגרה לפי התעריף בפרט 5 לתוספת בהתאם לשיעורו המעודכן ליום התשלום בפועל.

אגרה בעד הנחת צינור לקו מים זמני

8. (א) לא יתקין אדם רשת פרטית, לא ישנה רשת פרטית קיימת, לא יסירנה ולא יטפל בה בדרך אחרת, פרט לצורך תיקונים דחופים הדרושים להזרמת מים סדירה, אלא לפי היתר בכתב מאת המנהל.

רשת פרטית

(ב) בקשה להיתר לפי סעיף קטן (א) תוגש בכתב בצירוף תכניות הרשת המוצעת או תכנית השינוי או התיקון, לפי הענין; בעד ההיתר, זולת בעד היתר להתקנת רשת פרטית, תשולם לעיריה אגרה לפי התעריף בפרט 2(2) לתוספת, כשיעורו המעודכן ליום התשלום בפועל.

(ג) רשת פרטית תהא באחריותו המלאה של בעל הנכס; התקנת רשת פרטית, אחזקתה, תיקונה או שינויה ייעשו בידי בעל הנכס ועל חשבונו.

(ד) צרכן יחזיק על חשבונו רשת פרטית במצב תקין, להנחת דעתו של המנהל.

(ה) בעל נכס או צרכן רשאי לבקש בכתב מאת המנהל לערוך בדיקה של הרשת הפרטית שהותקנה בנכס, כולה או מקצתה, והמנהל ימלא אחר הבקשה; בעד בדיקה כאמור ישלם המבקש לעיריה מראש אגרה לפי התעריף שנקבע בפרט 2(1) לתוספת, כשיעורו המעודכן ליום התשלום בפועל.

(ו) (1) לא ישתמש אדם לצורך התקנת רשת פרטית, תיקונה או שינויה, אלא באבזרים שמידותיהם, סוגם וטיבם הם בהתאם לדין, לתקן ישראלי ולתכניות הבניה שהותרו על ידי המנהל;

(2) המנהל רשאי להורות לבעל נכס ולצרכן לפעול ככל שיידרש כדי לתקן רשת פרטית או להתאימה לדרישות על פי הדין, לפי תקן ישראלי או לתכנית בניה ורשאי המנהל להורות על החלפת האבזרים שנקבעו בפסקה (1) באבזרים אחרים; הורה המנהל כאמור, לא יחולו הוצאות החלפת האבזרים על הצרכן, אלא אם כן אבזר שהוחלף כאמור לא עמד בדרישות תקן ישראלי או בדרישות על פי דין או שלא התאים לתכנית הבניה או שלא היה במצב תקין או שמנע את פעולתו התקינה של מד המים או גרם להפרעות באספקת מים, לבזבוזם או לזיהומם.

(ז) מבלי לגרוע מהאמור בסעיף זה, ישלם צרכן לעיריה תשלום בעד שירות שניתן מאת המנהל לרשת פרטית, לפי בקשתו, לפי חשבון שהגיש לו המנהל.

**פרק ג': היטל צנרת**

9. (א) בעל נכס המבקש לחבר רשת פרטית בנכס למפעל מים או שנכסו גובל במפעל מים שאליו ניתן לחברו, ישלם לעיריה היטל צנרת.

היטל צנרת ומועד תשלומו

(ב) היטל צנרת יחושב לפי שטח הקרקע בנכס בצירוף שטחו או נפחו של בנין שבו, לפי הענין, כאמור בסעיפים 10, 11 ו-12, והוא ישולם לפי שיעורם של תעריפי ההיטל בפרט 4 לתוספת כשהם מעודכנים ליום התשלום בפועל.

(ג) היטל צנרת ישולם בהתקיים אחד מאלה:

(1) בעקבות התקנת אבזרים למפעל מים המשמשים את הנכס; לענין זה, "משמשים את הנכס" – אם בתום התקנתם של האבזרים לא תידרש פעולה זולת חיבור הרשת הפרטית למפעל מים;

תיקון תשס"א-2001

(1א) הוגשה בקשה לחבר רשת פרטית למפעל מים – בעת הגשת הבקשה;

תיקון תשס"א-2001

(2) חוברה רשת פרטית למפעל מים, ללא בקשה ובניגוד להוראות סעיף 3 – החל ממועד החיבור לפי קביעת המנהל;

(3) הוגשה בקשה לקבל היתר בניה – בעת הגשת הבקשה;

(4) נבנה בנין בנכס או נבנתה תוספת בניה, ללא היתר בניה או בסטיה ממנו – בעת בניית התוספת או בעת התגלותה לעיריה, לפי הענין, לפי שטח התוספת שנבנתה בפועל;

(5) נתבקשה תעודת העברה לרשם המקרקעין – בעת הגשת הבקשה;

(6) שונה ייעודה של קרקע חקלאית למטרה אחרת – בעת שינוי הייעוד בה.

(ד) היטל צנרת יחושב לפי שטחו או נפחו של הנכס, לפי הענין, כאמור בסעיפים 10, 11 ו-12.

(ה) ניתקה העיריה את אספקת המים לנכס שחובר למפעל מים שלא כדין או שסירבה לחברו מנימוקים שבדין, לא יגרע הדבר מחובתו של בעל הנכס לשלם היטל צנרת.

10. (א) היטל צנרת לנכס המשמש או שייעודו למגורים, יחושב לפי שטח הקרקע ושטח הבנין שבנכס, וסכומו יהא הסכום המתקבל ממכפלת שטח הקרקע ושטח הבנין בנכס, לפי מדידת העיריה, כשיעורם של תעריפי ההיטל בפרט 4 לתוספת מעודכנים ליום התשלום בפועל; ואלה השטחים לפיהם יחושב ההיטל:

חישוב היטל צנרת לנכס למגורים

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) שטחו של בנין הנמצא בנכס בעת חישוב ההיטל, לרבות שטח של בנין או תוספת לבנין, שנבנו בנכס ללא היתר בניה או בסטיה ממנו – לפי שטח הבנין או שטח תוספת לבנין כאמור, כפי שנמדד וחושב בידי העיריה;

(3) שטחו של בנין עתידי או שטחה של תוספת לבנין (להלן – בניה עתידית), שהוגשה לגביו בקשה להיתר בניה – לפי שטחו בתכניות הבניה שצורפו לבקשה להיתר בניה.

(ב) (1) התברר לעיריה, לגבי בניה עתידית, עם גמר הבניה או לאחריה כי שטח הבניה עולה על השטח שצוין בתכניות הבניה, שעל פיו שולמה אגרת צנרת, יחויב בעל הנכס בתשלום היטל צנרת בעד השטח הנוסף כאמור, לפי שיעורם של תעריפי ההיטל בפרט 4 לתוספת מעודכנים ליום התשלום בפועל;

(2) על אף האמור בפסקה 1 לעיל, לא יוחזר סכום ששולם ביתר לפי פסקה זו שהשבתו נתבקשה לאחר תום שנת הכספים בה שולם אותו סכום או מקץ 6 חודשים ממועד הבקשה – המאוחר מבין אלו.

(ג) התברר לעיריה, לגבי בניה עתידית, עם גמר הבניה או לאחריה, כי שטח הבנין בפועל קטן מהשטח שצוין בתכניות הבניה, שעל פיו שולם היטל צנרת, יזוכה בעל הנכס בסכום העודף ששילם בעד השטח שלא נבנה בפועל, סכום ההפרש המגיע יוחזר לו לפי שיעורם של תעריפי ההיטל בפרט 4 לתוספת, מעודכנים ליום ההחזר.

(ד) שילם בעבר בעל נכס היטל צנרת בעד שטח קרקע או שטח בנין שבנכסו, לא ייכלל אותו שטח בלבד, לענין חישוב היטל צנרת, במנין השטחים לפי סעיף קטן (א).

(ה) מבלי לגרוע מהאמור בחוק עזר זה, חויב בעל הנכס בעבר בתשלום היטל צנרת בעד הנכס (להלן – היטל קודם), הוא יחויב פעם נוספת בתשלום היטל צנרת בהתאם להוראות חוק עזר זה, בעד בנין חדש או תוספת בנין, לפי הענין, שנבנו בנכס לאחר חישוב האגרה הקודמת.

(ו) על אף האמור בסעיף 37 יחולו הוראות סעיפים קטנים (ג) עד (ה) גם על מי שאת הנכס שבבעלותו משמשת צנרת שהונחה לפני תחילת חוק עזר זה.

11. (א) היטל צנרת לנכס, לתעשיה ולבית עסק, יחושב לפי שטח הקרקע ונפח הבנין שבנכס וסכומו יהיה הסכום המתקבל ממכפלת שטח הקרקע ונפח הבנין בנכס, לפי מדידת העיריה, בשיעורם של תעריפי ההיטל שבפרט 4 לתוספת, מעודכנים ליום התשלום בפועל;

חישוב ניטל צנרת לנכס לתעשיה ולבית עסק

ואלה הם שטח הקרקע ונפח הבנין שלפיהם יחושב ההיטל:

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) נפחו של בנין הנמצא בנכס בעת חישוב ההיטל, לרבות נפחו של בנין או תוספת לבנין, שנבנה בנכס ללא היתר בניה או בסטיה ממנו – לפי נפח הבנין או נפח התוספת לבנין, לפי הענין, כפי שנמדד וחושב בידי העיריה;

(3) נפחה של בניה עתידית, שהוגשה לגביה בקשה להיתר בניה – לפי נפחה בתכניות הבניה שצורפו לבקשה להיתר, כפי שחושב בידי העיריה.

(ב) הוראות סעיף 10(ב) עד (ו) יחולו, בשינויים המחויבים לפי הענין, גם על חישוב היטל צנרת לנכס לתעשיה.

12. (א) היטל צנרת לקרקע חקלאית יחושב לפי שטחו של הקרקע וסכומו יהיה הסכום המתקבל ממכפלת שטח הקרקע בתעריף ההיטל שצוין בפרט 4 לתוספת כשיעורו המעודכן ליום התשלום בפועל.

היטל צנרת לקרקע חקלאית

(ב) שונה ייעודה של קרקע חקלאית או ניתן היתר לשימוש חורג לגבי שטחה הכולל או חלק ממנו, ישלם בעל הקרקע בעת שינוי הייעוד או מתן ההיתר, לפי הענין, היטל צנרת שיחושב בהתאם לייעודה החדש של הקרקע כאמור בסעיפים 10 עד 11, לפי הענין, לפי התעריפים שנקבעו בפרט 4(2), (3) או (4) לתוספת, לפי הענין, מעודכנים ליום התשלום בפועל.

13. (א) בכפוף להוראות כל דין, רשאי ראש העיריה למסור בהודעה בכתב לבעל נכס דרישה לביצוע עבודות הנחת צנרת; בהודעה יפורטו התנאים, האופן והתקופה לביצוע העבודות.

הנחת צנרת בידי בעל נכס

(ב) לא יבצע אדם עבודות הנחת צנרת, אלא אם כן קיבל הודעה כאמור בסעיף קטן (א) ובהתאם לתנאים שפורטו בה.

(ג) עבודות הנחת צנרת לפי הודעה כאמור בסעיף קטן (א), ייעשו לפי תכנית ביצוע, מפרטים וכתבי כמויות שאישר המנהל, וכן לפי אומדן תקציבי שאישרו המנהל וגזבר העיריה.

(ד) ביצע אדם עבודות הנחת צנרת שלא לפי הודעה מאת ראש העיריה או שלא לפי התנאים שפורטו בה כאמור בסעיפים קטנים (א) ו-(ב) או שלא לפי תכנית, מפרטים וכתבי כמויות כאמור בסעיף קטן (ג), רשאית העיריה לשנות או להרוס את אותן העבודות ולבצע את העבודות בעצמה, וכן רשאית היא לגבות מאותו אדם הוצאות שהוציאה לשם שינויין או הריסתן של העבודות וביצוען מחדש; תשלום הוצאות לעיריה מאת אדם כאמור בסעיף קטן זה אינו גורע מחובתו לשלם לעיריה את סכום היטל צנרת במלואו כאמור בסעיפים 9 עד 12.

(ה) לא מילא בעל נכס אחר הודעת ראש העיריה כאמור בסעיף זה, הוא יחויב בתשלום היטל צנרת בהתאם להוראות חוק עזר זה.

(ו) (1) ביצע בעל נכס עבודות הנחת צנרת כאמור בסעיף קטן (א), יקוזזו הוצאות הביצוע (להלן – הוצאות הביצוע) מסכום אגרת צנרת לפי הוראות חוק עזר זה; מהוצאות הביצוע ינוכו הוצאות העיריה בשל ניהול, פיקוח ופעולות כיוצא בהם שעשתה העיריה לצורך הנחת צנרת (להלן – הוצאות העיריה);

(2) סכום הוצאות הביצוע והוצאות העיריה ייקבעו בידי המנהל.

**פרק ד': צריכת מים בנכס**

14. (א) לא ירכוש אדם מים לצריכה שוטפת בנכס ולא יצרוך מים כאמור אלא מהעיריה.

הספקת מים

(ב) על אף האמור בסעיף קטן (א), רשאי אדם לרכוש מים לצריכה שוטפת בנכס מגוף שאינו העיריה אם קיבל לכך אישור בכתב ומראש מאת העיריה.

15. (א) המנהל רשאי להתקין מד-מים בנכס שמספקים או יספקו לא מים; ורשאי המנהל, בשעת צורך, לבדוק את מד-המים, לתקנו, להחליפו או להסירו; המנהל בלבד רשאי לעשות את הפעולות שפורטו בסעיף קטן זה.

התקנת מד-מים אחזקתו ואגרות

(ב) מד-מים הוא רכוש העיריה.

(ג) בעד התקנת מד-מים בנכס ישלם צרכן לעיריה אגרה בשיעור שנקבע בפרט 6(1) או (2) לתוספת לפי הענין, מעודכן ליום התשלום בפועל.

(ד) בעד תיקון מד-מים, החלפתו או שינויו ישלם צרכן לעיריה אגרה בשיעור שנקבע בפרט 6(3) לתוספת, מעודכן ליום התשלום בפועל.

(ה) צרכן יישא באחריות לכל נזק שייגרם למד-מים או לאבדנו, אלא אם כן אחד מעובדי העיריה גרם ברשלנותו לאותו נזק, בעת מילוי תפקידו.

(ו) צרכן שיש לו יסוד סביר להניח שמד-מים המודד את כמות המים המסופקת לו אינו פועל כראוי, רשאי לבקש שמד-המים ייבדק בידי המנהל; בעד בדיקת מד-מים כאמור ישלם הצרכן מראש לעיריה אגרת בדיקה בשיעור שנקבע בפרט 7 לתוספת, מעודכן ליום התשלום בפועל; אגרה כאמור תוחזר לצרכן אם הבדיקה העלתה שמד-המים היה פגום.

16. (א) בעד אסקפת מים לנכס המחובר למפעל מים ישלם צרכן לעיריה אגרת מים לפי השיעורים שנקבעו בתקנות המים (תעריפים למים ברשויות מקומיות), התשנ"ד-1994, או בחיקוק אחר שיחליפן (להלן – תקנות המים – תעריפים); האגרה תשולם לפי כמות המים שסופקה ונרשמה על ידי מד-המים, ובלבד שלא תפחת מהשיעור המינימלי שנקבע בכל דין.

אגרת מים

(ב) כל אימת שהתעורהה מחלוקת בין העיריה לבין צרכן לגבי תקינות מד המים, יועבר מד המים לבדיקה במכון בדיקה מורשה מטעם נציבות המים ותוצאות הבדיקה יחייבו את הצדדים.

(ג) מצא המנהל כי מד המים לא פעל כהלכה במשך תקופה מסוימת או שהוצא מהרשת בגלל תיקונים או מסיבה אחרת, רשאי הוא לחייב או לזכות את הצרכן, לפי הענין, בעד כמות מים שתיקבע לפי צריכת המים הממוצעת בנכס במשך שני החודשים שקדמו לאותה תקופה ובמשך שני החודשים שלאחריה, או לפי צריכת המים הממוצעת בתקופה המקבילה בשנה שקדמה לאותה תקופה, הכל לפי שיקול דעת המנהל, ובלבד שמדידת צריכת המים היתה תקינה בתקופה ששימשה לקביעת כמות המים שנצרכה.

(ד) התגלתה נזילה סמויה של מים ברשת הפרטית של נכס, רשאי המנהל לחייב את הצרכן בתשלום בעד כמות המים שתיקבע לפי צריכת מים ממוצעת בנכס בתקופה המקבילה בשנה שקדמה לשנה שבה התגלתה הנזילה או לפי צריכת מים ממוצעת בשנה השוטפת, הכל לפי שיקול דעת המנהל (להלן – צריכה ממוצעת), לפי התעריפים שלהלן; ורשאי המנהל להתנות את תחולת האמור בסעיף זה בהמצאת הוכחות לגבי תיקון הנזילה הסמויה, וכן להגביל את התחולה כאמור לשתי תקופות חשבון מים בלבד; ואלה התעריפים:

(1) בעד צריכה ממוצעת ישלם הצרכן אגרה לפי התעריפים שנקבעו בתקנות המים – תעריפים;

(2) בעד מים שלא נעשה בהם שימוש עקב נזילה סמויה, ישלם הצרכן אגרה בעד צריכת 8 מ"ק מים ראשונים או חלק מהם, לפי התעריף לצורכי בית שנקבע בתקנות המים – תעריפים.

(ה) משמש מד-מים אחד נכס המוחזק בידי צרכנים אחדים, רשאי המנהל מיוזמתו, וחייב הוא לפי בקשת אחד הצרכנים, להורות על חלוקה בין הצרכנים של האגרות או תשלום אחר המגיע לפי הוראות חוק עזר זה; חלוקה כאמור תיעשה בהתאם להוראות תקנה 4(5) 5.1 לתקנות המים – תעריפים או תקנה או חיקוק אחר שיחליפה.

(ו) משמש מד-מים אחד נכס המוחזק בידי צרכנים אחדים, שחלקם משתמשים בנכס למגורים וחלקם לצרכים אחרים, ולא הושגה הסכמה בין העיריה לבין הצרכנים בדבר אופן החלוקה ושיעורה, רשאי המנהל להעריך את חלקו של כל אחד מהצרכנים בכמות המים שנרשמה במד-המים ולקבוע את סכום האגרה שצרכן ישלם לפי כמות מים שהוערכה כאמור ולפי השימוש שעשה בחלק הנכס שהוא מחזיק; צרכן ישלם אגרת מים לפי הסכום שקבע המנהל, ובלבד שסכום התשלום לא יפחת מהשיעור המינימלי שנקבע בכל דין.

(ז) נתגלתה נזילה ברשת מים פרטית, רשאי המנהל להעריך את כמות המים שנזלו ולחייב את הצרכנים בנכס בתשלום בעד הכמות שקבע; היה הנכס מוחזק בידי צרכנים אחדים ונתגלתה נזילה ברשת הפרטית בחלק המוחזק בידי אחד או אחדים מהצרכנים, רשאי המנהל לחייב את אותו צרכן או אותם צרכנים בתשלום בעד כמות המים שקבע.

(ח) הותקנו מדי-מים ליחידות משנה בנכס ומד-מים ראשי לנכס והתגלה ביניהם הפרש ברישום צריכת המים לנכס כולו, תהא כמות הצריכה שלפיה יחושבו סכומי האגרות לפי הכמות הגדולה מביניהם; הפרש כמות הצריכה כאמור יחולק באורח שווה בין כל הצרכנים, זולת אם הגיעו כל הצרכנים להסכם בכתב עם המנהל על אופן חלוקה אחר.

(ט) הוראות סעיף קטן (ד) יחולו, בשינויים המחויבים, גם לגבי האמור בסעיפים קטנים (ז) ו-(ח).

17. (א) בעד צריכת מים לבניה ישלם צרכן לעיריה אגרה לפי תקנות המים – תעריפים בהתאם לסוג המבנה הנבנה בנכס.

אגרת מים לנכס בבניה

(ב) העיריה רשאית לגבות מצרכן אגרה מראש בעד צריכת מים בנכס שבבניה, בשיעור הקבוע בפרט 9 לתוספת כשיעורו המעודכן במועד התשלום בפועל.

(ג) בגמר עבודות הבניה בנכס תיבדק צריכת המים בפועל; מצא המנהל, לפי נתוני הבדיקה, כי צריכת המים בפועל עולה על הצריכה שלפיה חושבה האגרה ששולמה מראש, ישלם הצרכן לעיריה תוספת אגרה בעד צריכה עודפת בפועל, לפי התעריף שנקבע בדין.

(ד) האמור בסעיף זה אינו בא לגרוע מסמכויות העיריה על פי כל דין ומסמכויות המנהל לפי סעיף 16.

18. (א) המועצה רשאית להפחית אגרת מים לפי המלצות ועדה לחריגי מים.

הפחתת אגרת מים

(ב) תוקם ועדה לחריגי מים שתדון בבקשות להפחתת חיובי תשלום בעד מים, בהרכב כלהלן:

(1) שלושה חברי מועצה שאחד מהם לפחות אינו חבר ועדת הנהלת העיריה;

(2) גזבר העיריה;

(3) מנהל מחלקת הרווחה של העיריה;

(4) מנהל מחלקת הגביה של העיריה;

(5) היועץ המשפטי של העיריה.

(ג) הועדה לחריגי מים תקבע אמות מידה למתן הנחות באגרת מים אשר יובאו לאישור המועצה.

(ד) הועדה לחריגי מים תדון בכל בקשה להפחתת אגרת מים ותחליט על המלצתה לגביה בפני המועצה (להלן – המלצה); המועצה רשאית, לפי שיקול דעתה, לקבל או לדחות כל אחת מהמלצות הועדה לחריגי מים; המועצה תקבע את סכום האגרה.

(ה) סכום אגרת המים יופחת באישור המועצה ובשיעור שתקבע.

19. (א) העיריה רשאית, באישור שר הפנים, להתקשר עם צרכן בחוזה מיוחד לאספקת מים ולקבוע בו תנאים.

אספקת מים לפי חוזה

(ב) היתה סתירה בין תנאי החוזה כאמור לבין הוראות חוק עזר זה, יחולו תנאי החוזה.

**פרק ה': חיוב בתשלום וגביה**

20. (א) כל אימת שצרכן חויב בתשלום אגרת מים, תשלח לו העיריה או תמסור לו הודעת תשלום; אי משלוח או אי מסירת הודעת תשלום אינו גורע מחובת תשלום החוב המגיע לעיריה.

גביית אגרת מים

(ב) האגרה או התשלום כאמור ישולמו עד המועד שנקבע בהודעת התשלום.

(ג) סכומו של החיוב לתשלום יהיה הסכום שחושב לפי התעריף המעודכן שנקבע בתוספת ביום משלוח הודעת התשלום או לפי הוראות חוק עזר זה, לפי הענין.

(ד) לא נפרע הסכום לתשלום עד המועד שנקבע בהודעת התשלום, יחושב הסכום לפי התעריף הקבוע בתוספת לפי שיעורו המעודכן ביום התשלום בפועל או לפי הסכום לתשלום כאמור בהודעת התשלום, בתוספת ריבית והפרשי הצדמה כדין עד ליום התשלום, לפי הסכום הגבוה מביניהם.

(ה) נפלה טעות בחישוב העיריה שבעטיה שולם לעיריה סכום קטן מהסכום המגיע לה לפי הוראות חוק עזר זה, רשאית העיריה לגבות מהחייב את הפרש הסכום המגיע לה לפי האמור בסעיפים קטנים (א) ו-(ב).

21. על גביית אגרת חיבור, היטל צנרת ושאר תשלומי החובה לפי חוק עזר זה (להלן – חיוב באגרה), למעט אגרת מים, יחולו הוראות אלה:

גביית תשלומי חובה אחרים

(1) הודעה בדבר חיוב באגרה תישלח מאת העיריה לחייב או תימסר לידיו סמוך למועד שנוצר חיוב באגרה לפי סעיפים 3(ב) או 9(ג), לפי הענין;

(2) סכום החיוב באגרה ישולם לעיריה לפני קבלת אישור שנוצר חיוב באגרה כאמור בפסקה (1);

(3) סכום החיוב באגרה יחושב לפי שיעור תעריף האגרה מעודכן ליום התשלום בפועל;

(4) על אף האמור בפסקה (2), נוצר החיוב באגרה לפי הוראות סעיף 9(ג)(2) או (4) ישולם סכום החיוב באגרה בתוך 30 ימים מיום החיוב; על פיגור בתשלום סכום החיוב באגרה יחולו הוראות סעיף 2 לחוק הרשויות המקומיות (ריבית והפרשי הצמדה על תשלומי חובה), התש"ם-1980.

22. היו לנכס יותר מבעל או צרכן אחד, רשאית העיריה לגבות תשלומים המגיעים לה מהם לפי חוק עזר זה, מכולם יחד או מכל אחד מהם לחוד.

חיוב בעלים וצרכנים במשותף

23. (א) ראש העיריה, באישור המועצה, רשאי לחייב צרכן להפקיד בקופת העיריה פקדון בסכום שקבע, להבטחת תשלום האגרות לפי הוראות חוק עזר זה או תשלום דמי נזק בשל אובדן או קלקול מד-מים (להלן – פקדון).

פקדון

(ב) העיריה רשאית לחלט את הפקדון, כולו או מקצתו, ולגבות מתוכו סכום המגיע לה; האמור בסעיף זה אינו בא לגרוע מסמכות העיריה לנקוט נגד הצרכן אמצעים אחרים כדין לגביית סכום המגיע לה.

24. נתעוררה מחלוקת בדבר סכום ההוצאות המגיע לעיריה לפי הוראות חוק עזר זה, יכריע בענין המנהל בהחלטה בכתב; אישור או חשבון מאת המנהל בדבר סכום הוצאות שהוציאה העיריה לביצוע עבודה לפי הוראות חוק עזר זה, ישמש ראיה לכאורה לנכונות הסכום הנקוב בו.

אישור המנהל על הוצאות

**פרק ו': איסורים**

25. (א) לא יבזבז אדם ולא יגרום או ירשה למי שפועל מטעמו לבזבז מים שברשותו ולא ישטוף כלי רכב בעזרת צינור, למעט מיתקני רחיצה.

שימוש במים

(ב) לא ישתמש אדם במים ולא יגרום או ירשה למי שפועל מטעמו להשתמש במים שברשותו, אלא לצורכי בית או למטרה אחרת שקבע המנהל; לענין סעיף קטן זה, "צורכי בית" – תצרוכת בני אדם, כביסה, שטיפה, ניקוי ומשק בית, למעט הצרכים שאינם בגדר צורכי בית לפי סעיף 16 לפקודת העיריות (אספקת מים), 1936.

(ג) לא ישתמש אדם במים לצורכי מיזוג אוויר אלא לפי היתר מאת המנהל ובהתאם לתנאי ההיתר.

(ד) לא ינצל אדם את לחץ המים לפעולות הרמה, ערבול או כיוצא בהם, אלא ברשות המנהל.

(ה) לא ישתמש אדם במים לצורכי השקיה, לא יגרום ולא ירשה לאחר להשתמש במים שברשותו לצורכי השקיה, אלא בשעות שקבע המנהל בהודעה שפורסמה בתחום העיריה.

(ו) לא ישתמש אדם במים המיועדים להשקיה לצרכים אחרים.

(ז) לא יטפל אדם באבזר השייך למפעל המים, לא ישתמש בו לשימוש כלשהו, לא יפתח, לא יסגור ולא יפרק אבזר כאמור.

(ח) לא יפתח אדם ברז שריפה אלא לצורך כיבוי שריפה.

(ט) לא יפתח אדם, זולת עובד העיריה במילוי תפקידו, ברז המיועד להשקיית נטיעות ציבוריות.

26. (א) לא יפתח אדם ולא יתקין בור שפכים, בור זבל או מקום מזוהם אחר אלא במרחק סביר ממפעל המים.

שמירה מפני זיהום

(ב) לא ירחץ אדם במפעל מים ולא ייכנס לתוכו, לא יכניס לתוכו ולא יגרום שאחר יכניס לתוכו בעל חיים או חפץ ולא יעשה בו מעשה העלול לגרום לזוהרה או להפרעה באספקת מים.

(ג) לא יחבר אדם מערכת מי שתיה למערכות מים דלוחים, מי שפכים, מי תעשיה כימית או כיוצא בהם.

27. לא ימכור אדם מים ולא יעבירם לרשות אדם אחר או ליחידת משנה למגורים, אלא לפי היתר מאת המנהל ובהתאם לתנאי ההיתר.

מכירת מים והעברתם

**פרק ז': הפסקת אספקת מים**

28. (א) לא סילק בעל נכס או צרכן במועד הקבוע בהודעת תשלום את הסכומים שהוא חייב בהם לפי הוראות חוק עזר זה או בזבז מים, השתמש בהם לרעה, זיהם או פגע בהם בצורה אחרת או פגע במד-מים או עבר על הוראות סעיפים 25 עד 27, יתרה בו המנהל בכתב.

ניתוק חיבור למפעל מים

(ב) לא שעה בעל הנכס או הצרכן להתראה, רשאי המנהל, בתום חמישה ימים מיום מסירת ההתראה, לנתק את חיבור הרשת הפרטית למפעל המים או לנתק מיתר חלקי הרשת הפרטית או ממפעל המים את אותו חלק של הרשת הפרטית שבבעלותו של בעל הנכס או בהחזקתו של הצרכן.

(ג) האמור בסעיף זה אינו בא לגרוע מסמכות העיריה שלא להתיר חיבור רשת פרטית למפעל מים עד לתשלום כל האגרות והתשלומים שהוטלו על בעל הנכס לפי הוראות חוק עזר זה.

(ד) חוברה רשת פרטית למפעל מים בניגוד להוראות סעיף 3 או חודש חיבורה בניגוד להוראות סעיף קטן (ב), רשאי המנהל, בכל עת, לנתק את החיבור.

(ה) נותק חיבור לפי הוראות סעיף קטן (ב) או (ד) הוא לא יחודש אלא לאחר תשלום כל הסכומים המגיעים מבעל הנכס או מהצרכן או לאחר תיקון הדבר הטעון תיקון כדי למנוע פגיעה במים או במד-מים, לפי הענין; בעד חידוש חיבור שנותק לפי הוראות סעיפים קטנים (ב) ו-(ד), תשולם אגרת חיבור בשיעור שנקבע בפרט 8 לתוספת, מעודכן ליום התשלום בפועל.

(ו) האמור בסעיפים קטנים (א) עד (ה) אינו בא לגרוע מכל סמכות, סעד או תרופה המוקנים לעיריה כלפי בעל הנכס או הצרכן לפי כל דין, אלא להוסיף עליהם.

29. (א) בשעת חירום או בעת צורך דחוף בתיקונים במפעל המים או ברשת הפרטית, רשאי המנהל, לפי הצורך, לנתק, לעכב או להפסיק אספקת מים, כולה או מקצתה; המנהל יודיע על כך לצרכן ככל האפשר.

הפסקת אספקת מים בעת צורך

(ב) שימוש בסמכויות לפי סעיף קטן (א) אינו פוטר צרכן מתשלום האגרות והתשלומים האחרים שהוא חייב בהם לפי הוראות חוק עזר זה.

(ג) חלפה הסיבה לניתוק, לעיכוב או להפסקת אספקת מים כאמור בסעיף קטן (א), יחבר המנהל מיד את הרשת הפרטית שנותקה או יחדש מיד את אספקת המים לנכס, הכל ללא תשלום.

30. (א) חיבור של רשת פרטית שנותק לפי הוראות חוק עזר זה, לא יחודש אלא בידי המנהל או לפי היתר בכתב ממנו.

חידוש חיבור שנותק

(ב) חודש חיבור של רשת פרטית ללא היתר מאת המנהל כאמור בסעיף קטן (א), יראוהו כאילו חודש בידי הצרכן כל עוד לא הוכח ההיפך.

**פרק ח': סמכויות**

31. (א) המנהל או מי שהוא הרשה לכך, רשאי להיכנס לכל נכס בשעות שבין 8:00 לבין 17:00, ובשעות חירום בזמן סביר, כדי –

רשות כניסה

(1) להתקין, לבדוק, לתקן, לשנות, להחליף, למסור או למדוד מד-מים או אבזרים או לעשות מעשה אחר הדרוש לפי הנסיבות;

(2) לבדוק אם היה בזבוז, שימוש לרעה או זיהום של מים או פגיעה אחרת במים או לברר את כמות המים שסופקה לצרכן;

(3) למסור חשבון או לגבות אגרה או תשלום אחר לפי הוראות חוק עזר זה;

(4) לנתק חיבור או לנתק, לעכב או להספיק אספקת מים לפי הוראות סעיפים 28 ו-29;

(5) לבדוק אם קוימו הוראות חוק עזר זה;

(6) לעשות מעשה אחר שהוא רשאי לעשותו לפי הוראות חוק עזר זה.

(ב) המנהל או מי שהוא הרשה לכך רשאי לדרוש מבעל נכס או מצרכן למסור לו או לשליחיו ידיעה שברשותו ולהראות לו או לשליחיו מסמך שברשותו, הדרוש לו בקשר לתפקידיו.

(ג) לא יעכב אדם, לא יפריע ולא ימנע מהמנהל או ממי שהוא הרשה לכך מלהשתמש בסמכויותיו לפי הוראות סעיפים קטנים (א) ו-(ב).

32. (א) ראש העיריה רשאי להורות לצרכן או לבעל נכס, תוך הזמן שנקבע בדרישה בכתב, לתקן או לסלק מפגע העלול לפגוע באספקת מים סדירה.

דרישה לסילוק מפגע

(ב) צרכן או בעל נכס שקיבל דרישה כאמור בסעיף קטן (א) ימלא אחריה.

(ג) לא מילא צרכן או בעל נכס אחר דרישת ראש העיריה כאמור בסעיף קטן (א), רשאית העיריה לבצע את העבודה במקומו ולגבות ממנו את הוצאות ביצוע העבודה.

**פרק ט': שונות**

33. מבלי לגרוע מזכות העיריה לגבות אגרת הנחת צינורות לפי הוראות חוק עזר זה, רשאית העיריה, נוסף לזכותה כאמור, לבצע עבודות לצורך אספקת מים, כולל הקמת מפעל מים, לפי הסכם עם בעל נכס גובל, אחד או יותר, כולם או מקצתם; ורשאית העיריה, לגבות מהם את הוצאות העבודות שביצעה.

ביצוע עבודות לפי הסכם

34. מסירת הודעה לפי חוק עזר זה תהא כדין אם היא נמסרה לידי האדם שאליו היא מכוונת או לידי בני משפחתו הבוגרים או לידי אדם בוגר העובד או מועסק שם או אם נשלחה בדואר במכתב רשום הערוך אל אותו אדם לפי מקום מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצגה ההודעה במקום שנמסרה, במקום מגוריו או במקום עסקיו הרגילים או הידועים לאחרונה או במקום בולט באחד המקומות האמורים או על הנכס שבו היא דנה או אם פורסמה בשני עיתונים יומיים הנפוצים בתחום העיריה, שאחד מהם לפחות הוא בשפה העברית.

מסירת הודעה

35. הוראות חוק עזר לרמלה (הצמדה למדד), התשמ"ד-1984, יחולו על חוק עזר זה ועל התעריפים שבתוספת.

הצמדה למדד

36. על אף האמור בסעיף 35, יעלו סכומי האגרות שנקבעו בתוספת במועד פרסומו של חוק עזר זה ברשומות (להלן – יום ההעלאה הראשון), לפי שיעור עליית מדד המחירים לצרכן שמפרסמת הלשכה המרכזית לסטטיסטיקה (להלן – המדד), ממדד חודש אפריל 1996 עד המדד שפורסם לאחרונה לפני יום ההעלאה הראשון.

הוראת שעה

37. האמור בחוק עזר זה אינו בא לגרוע מסמכות, סעד ותרופה המוקנים לעיריה על פי דין, אלא להוסיף עליהם; מבלי לגרוע מכלליות האמור בסעיף זה, אין הוראות סעיפים 3 ו-7 באות להתנות על חובה המוטלת על בעל הנכס לפי דין, לרבות תקנות התכנון והבניה.

שמירת דינים

38. תחילתו של חוק עזר זה, למעט פרק ו', ביום ג' בטבת התשנ"ח (1 בינואר 1998).

תחילה

39. חוק עזר לרמלה (אספקת מים), התשכ"ז-1966, זולת סעיף 2(ג) ופרט 1 לתוספת – בטל.

ביטול

**תוספת**

שיעורי האגרה או ההיטל

בשקלים חדשים

1. אגרה בעד חיבור רשת פרטית (סעיף 4) סכום השווה ל-15% מהיטל

צנרת, שהוטל או שהיה צריך

להטילו על בעל נכס לפי

הוראות חוק עזר זה

2. (1) אגרה בעד בדיקה של רשת פרטית (סעיף 5) 100.00

(2) אגרה בעד היתר לשינוי או להסרה של רשת פרטית (סעיף 8(ב)) 130.00

3. אגרה בעד הרחבת חיבור, פירוקו או התקנתו מחדש (סעיף 6) –

(1) עד "2 115.00

(2) מעל "2 – לפי חשבון שהגיש המנהל, כולל עלות חומרים, הוצאות עבודה והובלה ובתוספת 15% תקורה

4. היטל צנרת (סעיף 9) –

(1) בעד קרקע חקלאית (סעיף 12), לכל דונם משטח הקרקע 3,088.00

(2) בעד קרקע שאינה חקלאית, לכל מ"ר משטח הקרקע (כולל קרקע שעליה עומד בנין) 12.00

(3) בעד בנין או נכס לעתשיה, בית עסק או למטרה אחרת שאינה מגורים (סעיף 11), לכל מ"ר מנפח הבנין או הנכס 16.34

(4) בעד בנין למגורים (סעיף 10), לכ למ"ר משטח הבנין 35.73

5. אגרה בעד הנחת קו מים זמני (סעיף 7) 600.00

6. אגרה בעד התקנת מד-מים, תיקונו, החלפתו או שינויו (סעיף 15) –

(1) כשיש מיתקן מוכן להתקנת מד-מים – לפי עלות מד-המים לעיריה, בתוספת עלות החומרים, הוצאות התקנה והובלה ובתוספת 15% תקורה

(2) כשאין מיתקן מוכן להתקנת מד-מים – לפי חשבון העלות שהגיש המנהל, כולל עלות חומרים, הוצאות התקנה והובלה ובתוספת 15% תקורה

(3) בעד תיקון מד-מים, החלפתו או שינויו – לפי חשבון שהגיש המנהל, כולל עלות חומרים, הוצאות עבודה והובלה ובתסופת 15% תקורה

7. אגרה בעד בדיקת מד-מים, כולל דמי פירוק, הובלה והתקנה מחדש (סעיף 15(ו)) 85.00

8. אגרה בעד חידוש חיבור (סעיף 28(ה)) –

לנכס המשמש למגורים 80.00

לנכס אחר 120.00

9. אגרה בעד צריכת מים בנכס בבניה (סעיף 17) –

תשולם מראש אגרה בעד 0.75 מ"ק מים לכל מ"ר בניה

ג' בניסן התשנ"ח (30 במרס 1998) יואל לביא

ראש עיריית רמלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ט מס' 602](http://www.nevo.co.il/Law_word/law07/mekomi-0602.pdf) מיום 29.10.1998 עמ' 50.

   תוקן [ק"ת חש"ם תש"ס מס' 618](http://www.nevo.co.il/Law_word/law07/mekomi-0618.pdf) מיום 15.2.2000 עמ' 149 – תיקון תש"ס-2000.

   [ק"ת חש"ם תשס"א מס' 632](http://www.nevo.co.il/Law_word/law07/mekomi-0632.pdf) מיום 29.1.2001 עמ' 120 – תיקון תשס"א-2001. [↑](#footnote-ref-1)