חוק עזר לרמלה (ביוב), תשנ"ט-1998

רשויות ומשפט מנהלי – רשויות מקומיות – ביוב

רשויות ומשפט מנהלי – רשויות מקומיות – חוקי עזר

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל ביוב | [Go](#Seif2) | 3 |
| סעיף 3 | חישוב ההיטל לנכס למגורים | [Go](#Seif3) | 3 |
| סעיף 4 | חישוב ההיטל לנכס לתעשיה ולבית עסק | [Go](#Seif4) | 4 |
| סעיף 5 | פטור לקרקע חקלאית | [Go](#Seif5) | 4 |
| סעיף 6 | חיבור ביב פרטי | [Go](#Seif6) | 4 |
| סעיף 7 | התקנת ביוב | [Go](#Seif7) | 4 |
| סעיף 8 | ביצוע עבודות לפי הסכם | [Go](#Seif8) | 5 |
| סעיף 9 | אגרת ביוב | [Go](#Seif9) | 5 |
| סעיף 10 | מועד תשלום האגרה | [Go](#Seif10) | 5 |
| סעיף 11 | סכום ההיטל או האגרה והודעה לחייב | [Go](#Seif11) | 5 |
| סעיף 12 | חיוב בעלים במשותף | [Go](#Seif12) | 6 |
| סעיף 13 | פגיעה בביוב | [Go](#Seif13) | 6 |
| סעיף 14 | מסירת הודעה | [Go](#Seif14) | 6 |
| סעיף 15 | הצמדה | [Go](#Seif15) | 6 |
| סעיף 16 | הוראת שעה | [Go](#Seif16) | 6 |
| סעיף 17 | שמירת דינים | [Go](#Seif17) | 6 |
| סעיף 18 | תחילה | [Go](#Seif18) | 6 |
| סעיף 19 | ביטול | [Go](#Seif19) | 6 |
|  | תוספת | [Go](#med0) | 6 |
|  | היטל ביוב | [Go](#med1) | 6 |
|  | אגרת ביוב | [Go](#med2) | 7 |

חוק עזר לרמלה (ביוב), תשנ"ט-1998[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), וחוק הרשויות המקומיות (ביוב), התשכ"ב-1962 (להלן – החוק), מתקינה מועצת עיריית רמלה חוק עזר זה:

1. בחוק עזר זה –

הגדרות

"אגרת ביוב" או "אגרה" – אגרה המוטלת לכיסוי הוצאות החזקת ביוב כאמור בסעיף 37 לחוק;

"ביוב", "ביב פרטי", "בית ציבורי", "ביב מאסף", "נכס", "בעל" ו"מחזיק" של נכס – כהגדרתם בסעיף 1 לחוק;

"בית עסק" – נכס המשמש או מיועד לשמש למטרה שאינה מגורים, לרבות נכס שנמצא בו בנין המשמש או מיועד לשמש למטרה כאמור, למעט נכס לתעשיה;

"בנין" – כל מבנה בתחום שטח השיפוט של העיריה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות כל חלק של מבנה כאמור וכל דבר המחובר אליו חיבור של קבע;

"היטל ביוב" או "היטל" – היטל המוטל לכיסוי הוצאות התקנת ביוב או קנייתו לפי סעיף 17 לחוק;

"היתר בניה", "סטיה מהיתר", "שימוש חורג", "הקלה", "תעודת גמר למבנה" – כמשמעותם בחוק התכנון והבניה, התשכ"ה-1965 (להלן – חוק התכנון והבניה) והתקנות שהותקנו מכוחו;

"המועצה" – מועצת העיריה;

"המנהל" – אדם שמינתה העיריה למלא תפקידים ולהפעיל סמכויות לענין הוראות חוק עזר זה, כולן או מקצתן;

"העיריה" – עיריית רמלה;

"יציע", "מרפסת", "מרתף", "עליית גג" – כמשמעותם בפרט 1.00.1 לסימן א' לתוספת השלישית לתקנות התכנון והבניה (בקשה להיתר תנאיו ואגרות), התש"ל-1970 (להלן – תקנות היתר בניה);

תיקון תש"ס-2000

"מהנדס העיריה" או "המהנדס" – מהנדס שנתמנה למהנדס העיריה לפי הוראות סעיף 167(א) לפקודה, לרבות מי שהוא הסמיך בכתב לענין הוראות חוק עזר זה, כולן או מקצתן;

"מערכת ביוב", "מפעל טעון היתר" – כהגדרתם בחוק עזר לדוגמה לרשויות מקומיות (הזרמת שפכי תעשיה למערכת ביוב), התשמ"ב-1981;

"נכס לתעשיה" – נכס המשמש או מיועד לשמש לתעשיה, לרבות נכס שנמצא בו בנין המשמש או מיועד לשמש לתעשיה;

"קומה" – חלל המשתרע בין שתי רצפות סמוכות הנמצאות זו מעל זו, הנמדד לפי גובהו המזערי של אותו חלל, כקבוע בתקנות היתר בניה, לרבות בבניני עזר, במרתפים, במרפסות מקורות ופתוחות, במחסנים, בחדרי מדרגות, במעברים, בגבליות, במרתפי חניה, בחניות מקורות, ביציעים, בחדרי מעליות, בעליות גג ובשטח אחר בקומה;

תיקון תש"ס-2000

"קרקע" – מקרקעין לסוגיהם, למעט קרקע חקלאית;

"קרקע חקלאית" – קרקע שייעודה למטרה חקלאית לפי תכנית בנין עיר תקפה;

"שטח בנין" – הסכום במ"ר של שטחי כל הקומות בבנין;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

תיקון תש"ס-2000

"נפח בנין" – הסכום הכולל במ"ק של שטחי כל הקומות בבנין, כאשר כל שטח כאמור מוכפל בגובה של אותה קומה הנמדד במ"א, לפי כללי המדידה הקבועים בפרט 1.00.8 לסימן ב' לתוספת השלישית לתקנות היתר בניה;

תיקון תש"ס-2000

"שטח קרקע" – לרבות שטח הקרקע שעליו בנוי בנין;

"ראש העיריה" – לרבות מי שהוא הסמיך בכתב לענין הוראות חוק עזר זה, כולן או מקצתן;

"תעודת העברה לרשם המקרקעין" – כאמור בסעיף 324 לפקודה.

2. (א) בעל נכס ישלם היטל ביוב בהתקיים אחד מאלה:

היטל ביוב

(1) העיריה התקינה או קנתה או החליטה על התקנת או על קניית שלב ביוב אשר ישמש את נכסו, במישרין או בעקיפין;

(2) התבקשה הוספת בניה או בניית בניה חדשה בנכס.

(ב) היטל ביוב יחושב לפי שטח הקרקע בנכס, בצירוף שטחו או נפחו של בנין שבו, לפי הענין, כאמור בסעיפים 3 ו-4, והוא ישולם בשיעור כמפורט בתוספת, מעודכן ליום התשלום בפועל.

(ג) הוטל היטל ביוב לפי הוראות חוק עזר זה, תמסור העיריה לחייב דרישת תשלום כאמור בסעיף 28 לחוק, שתימסר לחייב באחד מהמועדים הבאים:

(1) אחר התקנה או קנייה של שלב ביוב או החלטה על התקנה או על קניה של שלב ביוב המשמש את הנכס החייב בהיטל;

(2) בעת הגשת בקשה לחיבור ביב פרטי לביוב;

(3) אחרי שהתגלה לעיריה כי חובר ביב פרטי לביוב ללא אישור ובניגוד להוראות סעיף 6;

(4) בעת הגשת בקשה לקבלת היתר בניה בנכס;

(5) אחרי שהתגלה לעיריה כי נוספה בניה לנכס ללא היתר או בסטיה ממנו;

(6) בעת בקשת תעודת העברה לרשם המקרקעין;

(7) בעת שינוי ייעודה של קרקע חקלאית למטרה אחרת, ואולם אין באמור בסעיף קטן זה כדי לגרוע מהוראות סעיף 33 לחוק.

(ד) לא יחובר ביב פרטי לביוב, אלא לאחר ששילם החייב לעיריה היטל ביוב; האמור אינו בא לגרוע מסמכויות העיריה לפי כל דין, לרבות מסמכויותיה לפי סעיף 324 לפקודה ולפי סעיף 145(ד) לחוק התכנון והבניה.

(ה) בכפוף לאמור בסעיף 3(ו), ישולם היטל ביוב ללא זיקה לעלות ביצוע עבודות ביוב בידי העיריה בקטע רחוב הגובל בנכס במועד התשלום או בסמוך לאותו מועד.

(ו) לא נתאפשר חיבורו של נכס למערכת הביוב, רשאי המנהל לדחות את תשלום ההיטל בעד אותו נכס, ובלבד שמועד תשלום ההיטל יחול לא יאוחר מהיום שבו ניתן לחבר את הנכס למערכת הביוב, לפי קביעת המנהל.

3. (א) בכפוף לאמור בסעיף 11, יחושב היטל ביוב לנכס המשמש למגורים או שייעודו למגורים, לפי שטח הקרקע ושטח הבנין שבנכס וסכומו יהיה הסכום המתקבל ממכפלת שטח הקרקע ושטח הבנין בנכס, לפי מדידת העיריה, בשיעור כמפורט בתוספת, מעודכן ליום התשלום בפועל; ואלה השטחים שלפיהם יחושב ההיטל:

חישוב ההיטל לנכס למגורים

(1) שטחה הכולל של הקרקע בנכס, לרבות שטח קרקע שעליה ניצב בנין;

(2) שטחו של בנין הנמצא בנכס בעת חישוב ההיטל, לרבות שטחו של בנין או תוספת לבנין, שנבנו בנכס ללא היתר בניה או בסטיה ממנו – לפי שטח הבניה או שטח התוספת לבנין כאמור, כפי שנמדד וחושב בידי העיריה;

(3) שטחו של בנין או תוספת בניה העתידים להיבנות (להלן – בניה עתידית), שהוגשה לגביהם בקשה להיתר בניה – לפי שטחם בתכניות הבניה שצורפו לבקשה להיתר בניה.

(ב) התברר לעיריה, לגבי בניה עתידית, עם גמר הבניה או לאחריה, כי שטח הבניה עולה על השטח שצוין בתכניות הבניה שעל פיהן שולם ההיטל, יחויב בעל הנכס בתשום היטל בעד השטח הנוסף כאמור, בשיעור כמפורט בתוספת, מעודכן ליום התשלום בפועל.

(ג) התברר לעיריה, לגבי בניה עתידית, עם גמר הבניה או לאחריה, כי שטח הבנין בפועל קטן מהשטח שצוין בתכניות הבניה שעל פיהן שולם ההיטל, יזוכה בעל הנכס בסכום העודף ששילם בעד השטח שלא נבנה בפועל; סכום ההפרש המגיע לו יוחזר לו בשיעור כמפורט בתוספת, מעודכן ליום ההחזר בפועל.

(ד) שילם בעבר בעל נכס היטל ביוב בעד שטח שבנכסו, לא ייכלל אותו שטח, לענין חישוב היטל ביוב, במנין השטחים כאמור בסעיף קטן (א).

(ה) מבלי לגרוע מהאמור בחוק עזר זה, חויב בעל נכס בעבר בהיטל ביוב בעד הנכס (להלן – היטל קודם), הוא יחויב פעם נוספת בתשלום היטל ביוב בהתאם להוראות חוק עזר זה בעד בנין חדש או תוספת בנין, לפי הענין, שנבנו בנכס לאחר חישוב ההיטל הקודם.

(ו) הוראות סעיפים קטנים (ב) עד (ה), לרבות הטלת היטל מכוחן, יחולו, בשינויים המחויבים, על אף האמור בסעיפים 2 ו-18, גם על בעל נכס שאת נכסו משמש שלב ביוב שהותקן או נקנה לפני תחילתו של חוק עזר זה.

4. (א) היטל ביוב לנכס לתעשיה ולבית עסק, יחושב לפי שטח הקרקע ונפח הבנין שבנכס, וסכומו יהיה הסכום המתקבל ממכפלת שטח הקרקע ונפח הבנין בנכס, לפי מדידת העיריה, בשיעור כמפורט בתוספת, מעודכן ליום התשלום בפועל; ואלה שטח הקרקע ונפח הבנין שלפיהם יחושב ההיטל:

חישוב ההיטל לנכס לתעשיה ולבית עסק

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) נפחו של בנין הנמצא בנכס בעת חישוב ההיטל, לרבות נפחו של בנין או תוספת לבנין שנבנו בנכס ללא היתר בניה או בסטיה ממנו – לפי נפח הבנין או נפח התוספת לבנין, כפי שנמדדו וחושבו בידי העיריה;

(3) נפחו של בנין עתידי או נפחה של תוספת עתידית לבנין, שהוגשה לגביהם בקשה להיתר בניה – לפי נפחם כפי שיחושב על פי תכניות הבניה שצורפו לבקשה להיתר בניה.

(ב) הוראות סעיף 3(ב) עד (ו) יחולו, בשינויים המחויבים לפי הענין, גם על חישוב ההיטל לנכס לתעשיה ולבית עסק.

5. (א) בעל קרקע חקלאית פטור מתשלום היטל ביוב בעדה, כל עוד לא שונה ייעודה.

פטור לקרקע חקלאית

(ב) שונה ייעודה של קרקע חקלאית או ניתן לגביה היתר לשימוש חורג, לכולה או למקצתה, ישלם בעלה היטל ביוב כאמור בסעיפים 3 ו-4, בשיעור כמפורט בתוספת, מעודכן ליום התשלום בפועל.

6. (א) לא יחובר ביב פרטי לביוב אלא בידי המנהל.

חיבור ביב פרטי

(ב) בעל נכס או מחזיק בנכס המבקש לחבר ביב פרטי שבנכס לביוב, יגיש למהנדס בקשה בכתב בצירוף תכנית החיבור; היה הביוב בתחום שיפוטה של רשות מקומית אחרת, תצורף לבקשה הסכמת אותה רשות מקומית לחיבור כאמור.

(ג) לא יחובר ביב פרטי אלא לאחר אישור מראש ובכתב מאת המהנדס.

(ד) המהנדס רשאי להתנות מתן אישור כאמור בסעיף קטן (ג) בקיום הוראות חוק עזר זה, לרבות דין לענין התקנת ביוב ולענין תכנון ובניה.

7. (א) בכפוף להוראות כל דין, רשאי ראש העיריה למסור, בהודעה בכתב, דרישה לבעל נכס לעשות עבודות של התקנת ביוב, שבה יפורטו תנאי ההתקנה, אופן התקנתה ומשך הזמן לכך.

התקנת ביוב

(ב) לא יתקין אדם ביוב אלא אם כן הורה לו ראש העיריה להתקינו כאמור בסעיף קטן (א) ובהתאם לתנאים שפורטו בהודעה.

(ג) התקנת ביוב לפי הודעה כאמור בסעיף קטן (א) תבוצע לפי תכנית ביצוע, מפרטים וכתבי כמויות שאישר מהנדס העיריה.

(ד) התקין אדם ביוב שלא לפי הודעה מאת ראש העיריה או שלא לפי התנאים שפורטו בה כאמור בפסקאות (א) ו-(ב) או שלא על פי תכנית, מפרטים וכתבי כמויות כאמור בפסקה (ג), רשאית העיריה לשנות או להרוס ביוב כאמור ולבצע את ההתקנה בעצמה; וכן רשאית העיריה לגבות מאותו אדם הוצאות שהוציאה לשם שינויו או הריסתו של ביוב והתקנתו מחדש; תשלום הוצאות לעיריה מאת אדם כאמור בסעיף קטן זה אינו גורע מחובתו לשלם לעיריה את סכום ההיטל במלואו כאמור בסעיפים 3 עד 5.

(ה) לא מילא בעל נכס אחר הודעת ראש העיריה כאמור, הוא יחויב בתשלום ההיטל בהתאם להוראות חוק עזר זה.

(ו) (1) התקין בעל נכס ביוב כאמור בסעיף קטן (א), יקוזזו הוצאות ההתקנה (להלן – הוצאות ההתקנה) מסכום ההיטל שחויב בו בעל הנכס לפי הוראות חוק עזר זה;

(2) סכום הוצאות ההתקנה ייקבע בידי המנהל.

8. מבלי לגרוע מזכות העיריה לגבות היטל ביוב לפי הוראות חוק עזר זה, רשאית העיריה, נוסף על זכותה כאמור, לבצע עבודות ביוב כולל התקנת ביוב, לפי הסכם עם בעל נכס גובל, אחד או יותר, כולם או מקצתם, ולגבות מהם את הוצאות העבודה שביצעה.

ביצוע עבודות לפי הסכם

9. (א) (1) מחזיק בנכס ישלם לעיריה אגרת ביוב; סכום האגרה יהיה הסכום המתקבל ממכפלת כמות המים שנצרכה בידי המחזיק, כפי שמדד מד המים בנכס, למעט מים שנצרכו להשקיה (להלן – כמות המים שנצרכה), בשיעורם של תעריפי האגרה הנקובים בפרטים 4 או 5 לתוספת, לפי הענין, המעודכן ליום התשלום בפועל;

אגרת ביוב

(2) מבלי לגרוע מהאמור בפסקה (1), בעל או מחזיק של מפעל טעון היתר שרמת צריכת החמצן הכימית בביוב המוזרם ממנו (להלן – צריכת חמצן) עולה על צריכת חמצן שנקבעה בפרט 6 או 7 לתוספת, לפי הענין, ישלם לעיריה תוספת אגרת ביוב לפי התעריף הנקוב בתוספת לאותו פרט, בשיעורו המעודכן ליום התשלום בפועל; חיוב בתשלום אגרה לפי פסקה זו בא להוסיף על חיוב בתשלום אגרה לפי פרט 4 לתוספת.

(ב) המועצה תמנה ועדה אשר תדון בבקשות להפחתת סכום אגרת ביוב שהגיש לה בעלו או מחזיקו של מפעל או בית עסק (להלן – הועדה), ויחולו לגבי בקשות כאמור הוראות אלה:

(1) אמות המידה שלפיהן תחליט הועדה יהיו כאמור בסעיף 39(ב) לחוק, וכן קריטריונים נוספים שקבעה המועצה, והיא תהא רשאית להחליט לפיהם לענין הפחתה משיעור האגרה שבה חויב בעל הנכס או מחזיקו, לפי הענין, וכן לקבוע את שיעור ההפחתה;

(2) הועדה תהא רשאית להתחשב, לצורך החלטתה, בבקשות שהוגשו לה, בכמות המים המשולבת במוצר הסופי או בכמות המים שאינה מוזרמת למערכת הביוב העירונית, ולקבוע לענין הפחתתה מכמות המים הנצרכת ולענין שיעור ההפחתה.

10. אגרת ביוב תשולם יחד עם אגרת מים לפי חוק עזר לרמלה (אספקת מים), התשכ"ז-1966, או חוק עזר שיחליפו, ובלבד שתשלום אגרת ביוב לא יהיה מאורח מהמועד שנקבע לכך בהודעת החיוב.

מועד תשלום האגרה

11. (א) סכום ההיטל או האגרה לפי הוראות חוק עזר זה יחושב לפי שיעורם של תעריפי ההיטל או האגרה שבתוספת, לפי הענין, המעודכן ליום התשלום בפועל.

סכום ההיטל או האגרה והודעה לחייב

(ב) לא שולם ההיטל או האגרה עד המועד שנקבע בדרישת התשלום, יחושב סכום ההיטל או האגרה לפי שיעורם של תעריפי ההיטל או האגרה, לפי הענין, שבתוספת, המעודכן ליום התשלום בפועל או לפי הסכום הנקוב בהודעת החיוב בתוספת ריבית והצמדה כדין עד יום התשלום בפועל, לפי הסכום הגדול מביניהם.

(ג) נפלה טעות בחישוב העיריה שבעטיה שולם לה סכום קטן מהסכום המגיע לפי הוראות חוק עזר זה (להלן – הפרש), תהא העיריה רשאית לגבות את הפרש הסכום המגיע לה כאמור בסעיף קטן (א).

12. היו לנכס יותר מבעל אחד, רשאית העיריה לגבות תשלומים המגיעים לה לפי חוק עזר זה, מכולם יחד או מכל אחד מהם לחוד.

חיוב בעלים במשותף

13. לא יעשה אדם מעשה העלול לפגוע או להזיק לביוב השייך לעיריה.

פגיעה בביוב

14. מסירת הודעה לפי חוק עזר זה תהא כדין אם נמסרה לידי האדם שאליו היא מכוונת או אם נמסרה במקום מגוריו או במקום עסקיו הרגילים הידועים לאחרונה, לידי אחד מבני משפחתו הבוגרים או לידי אדם בוגר העובד או מועסק שם או אם נשלחה בדואר במכתב רשום הערוך אל אותו אדם לפי מען מגוריו או עסקיו הרגילים, הידועים לאחרונה; אם אי אפשר לקיים מסירה כאמור, תהא המסירה כדין אם הוצגה ההודעה במקום בולט באחד המקומות האמורים או אם פורסמה בשני עיתונים יומיים הנפוצים בתחום העיריה, שאחד מהם לפחות הוא בשפה העברית.

מסירת הודעה

15. הוראות חוק עזר לרמלה (הצמדה למדד), התשמ"ד-1984 – יחולו על חוק עזר זה ועל התעריפים שבתוספת.

הצמדה

16. על אף האמור בחוק עזר לרמלה (הצמדה למדד), התשמ"ד-1984, ובסעיף 15, יעלו סכומי ההיטל והאגרה שנקבעו בתוספת, במועד פרסומו של חוק עזר זה (להלן – יום ההעלאה הראשון), לפי שיעור עליית מדד המחירים לצרכן שמפרסמת הלשכה המרכזית לסטטיסטיקה (להלן – מדד), ממדד חודש פברואר 1996 עד המדד שפורסם לאחרונה לפני יום ההעלאה הראשון.

הוראת שעה

17. האמור בחוק עזר זה אינו בא לגרוע מסמכות, סעד ותרופה המוקנים לעיריה על פי דין אלא להוסיף עליהם.

שמירת דינים

18. תחילתו של חוק עזר זה, למעט סעיף 13, ביום ג' בטבת התשנ"ח (1 בינואר 1998).

תחילה

19. בטלים –

ביטול

חוק עזר לרמלה (ביוב), התשכ"ו-1966;

חוק עזר לרמלה (אגרת ביוב), התשל"ו-1976.

תוספת

תיקון תשס"א-2000

היטל ביוב

**(סעיפים 2 עד 5)**

שיעורי ההיטל

בשקלים חדשים

1. ביב ציבורי –

(1) לכל מ"ר משטח הקרקע 8.20

(2) בנין בנכס לתעשיה, לבית עסק או למטרה אחרת שאינה מגורים, לכל מ"ק מנפח הבנין 4.07

(3) בנין המשמש למגורים או שייעודו למגורים, לכל מ"ר משטח הבנין 12.20

2. ביב מאסף –

(1) לכל מ"ר משטח הקרקע 13.40

(2) בנין בנכס לתעשיה, לבית עסק או למטרה אחרת שאינה מגורים, לכל מ"ק מנפח הבנין 6.20

(3) בנין המשמש למגורים או שייעודו למגורים, לכל מ"ר משטח הבנין 20.10

3. מיתקנים אחרים –

(1) לכל מ"ר משטח הקרקע 6.70

(2) בנין בנכס לתעשיה, לבית עסק או למטרה אחרת שאינה מגורים, לכל מ"ק מנפח הבנין 3.37

(3) בנין המשמש למגורים או שייעודו למגורים, לכל מ"ר משטח הבנין 10.10

אגרת ביוב

**(סעיף 9)**

שיעורי האגרה

בשקלים חדשים

4. נכס לתעשיה, לבית עסק או למטרה אחרת שאינה מגורים, לכל מ"ק מים הנצרכים בנכס 2.79

5. נכס למגורים, לכל מ"ק מים הנצרכים בנכס 1.07

6. מפעל טעון היתר שרמת צריכת החמצן הכימית הממוצעת בשפכים המוזרמים ממנו לביוב היא מ-501 מ"ג לליטר עד 2,000 מ"ג לליטר, נוסף לאגרה שנקבעה בפרט 4, לכל מ"ר מים הנצרכים בנכס 2.50

7. מפעל טעון היתר שרמת צריכת החמצן הכימית הממוצעת בשפכים המוזרמים ממנו לביוב היא מעל 2,000 מ"ג לליטר, נוסף לאגרה שנקבעה בפרט 4, לכל מ"ר מים הנצרכים בנכס 5.50

י"ד בתמוז התשנ"ח (8 ביולי 1998) יואל לביא

ראש עיריית רמלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ט מס' 602](http://www.nevo.co.il/Law_word/law07/mekomi-0602.pdf) מיום 29.10.1998 עמ' 63.

   תוקן [ק"ת חש"ם תש"ס מס' 618](http://www.nevo.co.il/Law_word/law07/mekomi-0618.pdf) מיום 15.2.2000 עמ' 150 – תיקון תש"ס-2000.

   [ק"ת חש"ם תשס"א מס' 628](http://www.nevo.co.il/Law_word/law07/mekomi-0628.pdf) מיום 24.10.2000 עמ' 21 – תיקון תשס"א-2000; ר' סעיף 2 לענין הוראת שעה. [↑](#footnote-ref-1)