חוק עזר לרמלה (העמדת רכב וחנייתו), תשע"ח-2018

רשויות ומשפט מנהלי – תעבורה – רכב – העמדת רכב וחנייתו

רשויות ומשפט מנהלי – רשויות מקומיות – חוקי עזר – העמדת רכב וחנייתו

תוכן ענינים

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

חוק עזר לרמלה (העמדת רכב וחנייתו), תשע"ח-2018[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, וסעיף 77 לפקודת התעבורה (להלן – פקודת התעבורה), ובהסכמת שר הפנים ושר התחבורה והבטיחות בדרכים, מתקינה מועצת עיריית רמלה חוק עזר זה:

1. (א) בחוק עזר זה –

הגדרות

"אגרת חניה" – אגרה לפי התוספת הראשונה לפי סוג הרכב;

"אזור" – חלק מן הדרך בתחום העירייה, שרשות התימרור המקומית תקבע ויסומן באמצעות מספר, אות או כל סימון מבחין אחר;

"אמצעי תשלום" – כל אמצעי שאישר ראש העירייה לתשלום אגרת חניה, לרבות אמצעי מכני, חשמלי, אלקטרוני, נייד, מודפס, או אמצעי אחר בין שהוא מיועד להצגה ברכב ובין שאינו מיועד לכך, המאפשר למדוד זמן חניה או לקצוב אותו בדרך כלשהי;

"אוטובוס", "בעל, "דרך", "מונית" – כהגדרתם בפקודת התעבורה;

"בעל מונית", "הסדר תנועה", "חניה", "כביש", "מדרכה", "קצין משטרה", "רשות תימרור מקומית", "רשות תימרור מרכזית", "תמרור" – כהגדרתם בתקנות התעבורה;

"גורר מורשה" – כמשמעותו בסעיף 70א לפקודת התעבורה;

"הודעת התעבורה" – הודעת התעבורה (קביעת לוח תמרורים), התשע"א-2010;

"כרטיס חניה" – כל אחד מאלה:

(א) כרטיס חניה שהנפיקה העירייה;

(ב) כרטיס חניה ארצי מטעם המרכז לשלטון מקומי או כל הסדר אחר שיבוא במקומו לפי סעיף 70ב לפקודת התעבורה;

(ג) כרטיס חניה שהופק באמצעות מכשיר מכני או אלקטרוני שראש העירייה אישר או כל כרטיס אחר שראש העירייה אישר;

"מדד" – מדד המחירים לצרכן שמפרסמת הלשכה המרכזית לסטטיסטיקה;

"העירייה" – עיריית רמלה;

"מקום חניה" – מקום שהותרה בו החניה לרכב לפי כל דין;

"מקום חניה בתשלום" – מקום חניה שבו מותרת חניה ובלבד שתשולם אגרת חניה;

"נכה", "תג נכה" – כהגדרתם בחוק חניה לנכים, התשנ"ד-1993;

"פקח" – עובד עירייה שראש העירייה מינה כפקח לעניין אכיפת הוראות חוק עזר זה;

"פקח גרירה" – עובד עירייה שראש העירייה מינה באישור המפקח הכללי של משטרת ישראל או מי שהוא הסמיך לכך, כפקח לעניין ביצוע סעיף 10(ב) לחוק עזר זה;

"ראש העירייה" – לרבות עובד העירייה שראש העירייה אצל לו מסמכויותיו לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה;

"רכב" – כהגדרתו בפקודת התעבורה, למעט אופניים;

"רכב כבד" – רכב שמשקלו הכולל המותר לפי רישיונו מעל 10,000 ק"ג;

"תו חניה אזורי" – תו חניה שהנפיקה העירייה לפי סעיף 6;

"תקנות התעבורה" – תקנות התעבורה, התשכ"א-1961.

(ב) כל מונח אחר בחוק עזר זה יתפרש לפי פקודת התעבורה.

2. רשות תימרור מקומית רשאית לקבוע כדלקמן:

הסדרי תנועה

(1) הסדרי תנועה בדבר היתר, איסור, הגבלה והסדרת עצירתו, העמדתו או חנייתו של רכב בתחום העירייה, בין בתשלום ובין בדרך אחרת; הסדרי התנועה יכול שיחולו לגבי סוג מסוים של רכב או לגבי כלי רכב המשמשים קבוצות אוכלוסייה מסוימות;

(2) מקומות חניה שבהם מותרת החניה לסוג מסוים של כלי רכב, וכן לקבוע את הימים, השעות והתקופות שבהם מותרת החניה ואת מספר כלי הרכב שמותר להחנות בעת ובעונה אחת באותו מקום;

(3) מקומות חניה שבהם מותרת החניה לרכב מסוים המשמש נכה או לכלי רכב המשמשים נכים והנושאים תג נכה;

(4) מקומות חניה המיועדים לחניה על המדרכה או על חלק ממנה, ובלבד שנותר מעבר להולכי רגל ולעגלות ברוחב של 2 מטרים לפחות;

(5) קביעת מקום חניה בתשלום.

3. הסדר תנועה לפי סעיף 2 ייקבע לאחר היוועצות בקצין משטרה, ולאחר קבלת הסכמת רשות תימרור מרכזית, אם הסכמה כזו דרושה לפי תקנה 18 לתקנות התעבורה.

היוועצות ואישור

4. (א) קבעה רשות תימרור מקומית הסדרי תנועה ומקומות חניה מוסדרים לפי סעיף 2, תסמנם בתמרור המתאים לפי הודעת התעבורה.

תימרור, הסדרי תנועה ומקומות חניה מוסדרים

(ב) בלי לגרוע מהאמור בסעיף קטן (א), נקבע מקום חניה בתשלום, תציב רשות התימרור המקומית לפני מקום החניה תמרור מספר 626 ומתחתיו תמרור מספר 439 להודעת התעבורה, שבו יצוין:

(1) "חניה בתשלום";

(2) אם יש הגבלה – משך הזמן המרבי לחניה רצופה;

(3) פירוט הימים והשעות שבהם חלב חובת התשלום.

5. (א) נקבע מקום חניה בתשלום, חייב אדם המחנה את רכבו במקום החניה, להעמידו במקום המסומן לפי הוראות התמרור, ובאין סימון להעמידו כפי שמורות תקנות התעבורה, ובלבד ששילם אגרת החניה, באמצעות אחד מאמצעי התשלום התקפים למקום החניה או בתשלום לסדרן המוצב במקום.

מקום חניה בתשלום

(ב) העושה שימוש באמצעי תשלום לשם תשלום אגרת חניה, יפעל לפי חוק עזר זה ולהוראות המפורטות על גבי אמצעי התשלום או מצורפות אליו, וכן על פי הקבוע בתמרור המוצב במקום החניה או בסמוך לו.

(ג) שילם אדם אגרת חניה באמצעות כרטיס חניה, יצמיד מיד עם העמדת הרכב את כרטיס החניה לשמשת הדלת הקדמית של הרכב הקרובה למדרכה, באופן שאדם העומד מחוץ לרכב יוכל להבחין בפרטים המופיעים על כרטיס החניה.

(ד) שילם אדם אגרת חניה באמצעות מכשיר אלקטרוני או באמצעות אמצעי תשלום אחר שניתן להציגו ברכב, יצמיד מיד עם העמדת הרכב את אמצעי התשלום לשמשה הקדמית או לשמשת הדלת הקדמית של הרכב הקרובה למדרכה, באופן שאדם העומד מחוץ לרכב יוכל להבחין בפרטים המופיעים על אמצעי התשלום.

6. (א) נקבע באזור מקום חניה בתשלום, תותר החניה במקום בלא תשלום אגרת חניה לרכב נושא תו חניה אזורי תקף שהונפק לפי סעיף קטן (ג) והתואם את אזור החניה, זולת אם הוגבלה הרשות האמורה וההגבלה סומנה בתמרור.

תו חניה אזורי

(ב) אדם המתגורר באזור שבו נקבע מקום חניה בתשלום, רשאי לקבל צו חניה אזורי; רשימת האזורים ותחותם יועמדו לעיון הציבור במשרדי העירייה ויפורסמו באתר האינטרנט של העירייה וזאת כדי להביא את הדבר לידיעת התושבים.

(ג) לשם קבלת תו חניה אזורי, יגיש המבקש בקשה לראש העירייה בנוסח הקבוע בתוספת השנייה.

(ד) תו חניה אזורי יהיה בצורה שאישר ראש העירייה, ויצוין עליו מספר הרכב ואזור החניה שבו הוא תקף.

(ה) תוקף תו החניה יהיה לתקופה של שנתיים מיום שבו ניתן.

(ו) תו החניה האזורי יודבר על השמשה הקדמית של הרכב בצד ימין של הרכב מנקודת מבטו של הנהג, בפינה העליונה.

(ז) מי שקיבל תו חניה אזורי אינו רשאי להעביר לאחר.

(ח) זכות השימוש בתו החניה האזורי תפקע בהתקיים אחד מאלה:

(1) העברת תו החניה האזורי לאחר;

(2) העברת הבעלות ברכב לאחר;

(3) הפסקת השימוש הקבוע ברכב;

(4) העתקת מקום מגורים.

(ט) אירע מקרה מן המקרים המנויים בסעיף קטן (ח), יודיע על כך בעל הרכב לעירייה בתוך 7 ימים מיום התרחש המקרה, וכן יחזיר את תו החניה האזורי לעירייה.

(י) בלי לגרוע מהוראות כל דין, מסירת פרטים כוזבים בעת הגשת הבקשה כאמור בסעיף קטן (ג), ושימוש בתו החניה האזורי שלא לפי הוראות סעיפים קטנים (ז) עד (ט) מהווים עבירה על חוק עזר זה.

7. (א) לא יעצור אדם רכב בדרך, לא יעמידנו ולא יחנהו במקום, באופן ובתנאים הנוגדים את הוראות חוק עזר זה, הוראות תמרור או הסדר תנועה שהוצב במקום או את הוראות תקנות התעבורה.

איסור עצירת רכב, העמדתו וחנייתו בדרך

(ב) מי שעצר, העמיד או החנה רכב בניגוד לאמור בסעיף קטן (א), יראוהו כמי שעבר עבירה לפי חוק עזר זה.

8. (א) לא יחנה אדם מונית במקום חניה שנקבע בתחנות מוניות המיועדת לשימוש של מוניות מסוימות בלבד, אלא לפי היתר מראש העירייה (להלן – היתר חניית מונית) ולפי תנאי ההיתר.

מוניות

(ב) בקשה להיתר חניית מונית תוגש לראש העירייה, ותהיה ערוכה לפי טופס בקשה שיועמד לעיון הציבור במשרדי העירייה ויפורסם באתר האינטרנט של העירייה.

(ג) ראש העירייה רשאי, לאחר התייעצות עם רשות התימרור המקומית, לתת היתר חניית מונית או לסרב לתתו, לבטלו או להתלותו וכן לקבוע בו תנאים, להוסיף עליהם, לגרוע מהם, לשנותם או לבטלם.

(ד) להיתר חניית מונית יצורף צו חניה למונית שיודבר בידי בעל המונית על השמשה הקדמית של המונית בצד ימין של המונית מנקודת מבטו של הנהג, בפינה העליונה.

(ה) תוקפו של היתר חניית מונית הוא לחניה בתחנת המוניות הרשומה בו, והוא יפוג ביום 31 בדצמבר בשנה שלאחר נתינתו.

(ו) בעד היתר חניית מונית ישלם המבקש אגרה שנתית בשיעור הקבוע בתוספת השלישית.

(ז) נהג מונית, שלגביה ניתן היתר חניית מונית, יחזיק את ההיתר במונית ויציגו לפני פקח לפי דרישתו.

9. (א) לא יעמיד אדם על פני הדרך רכב שהתקלקל קלקול המונע את המשך הנסיעה, אלא אם כן פעל כדלקמן:

רכב שהתקלקל

(1) העמיד את הרכב בסמוך ככל האפשר לשפה הימנית של צד הדרך המיועד לתנועת רכב;

(2) הציב משולש אזהרה כאמור בתקנה 367 לתקנות התעבורה הנראה לעיני נהג רכב הבא מאחור ממרחק של 100 מטרים לפחות.

(ב) לא יעמיד אדם רכב כאמור בסעיף קטן (א) אלא באחד מן המקרים האלה:

(1) לשם ביצוע תיקונים הכרחיים שיש לעשותם בו במקום כדי להביא את הרכב ליכולת נסיעה;

(2) כמקום חניה ארעי, עד שיועבר הרכב למקום תיקונו, ובלבד שהרכב יתוקן או יועבר כאמור בלא דיחוי.

10. (א) רכב, העומד או חונה, כולו או חלק ממנו, במקום שהעמדתו אסורה על פי חיקוק או בנסיבות שיש בהן כדי הפרת סדרי תנועה או בטיחותה, או שלדעת פקח דרושה הרחקתו לשם הסדרת תנועה או לשם שמירה על בטיחות התנועה או בטיחות הציבור, רשאי פקח להורות למי שהרכב ברשותו באותה שעה, להרחיקו או לגררו; מקבל הוראה כאמור חייב למלא אחריה.

הרחקת רכב, גרירתו, אחסנתו או נעילת גלגליו

(ב) לא מילא מי שהרכב ברשותו באותה שעה אחר הוראות פקח, או שהוא אינו נמצא במקום, רשאי פקח גרירה, בעצמו או באמצעות גורר מורשה כאמור בסעיף קטן (ה), להרחיק את הרכב, לגררו, לאחסנו או לנעול את גלגליו.

(ג) בעל הרכב הרשום ברישיון הרכב, חייב לשלם את התשלומים כפי שנקבעו בתוספת הרביעית בעד הרחקת הרכב, גרירתו, אחסנתו או שחרורו מנעילתו, זולת אם הוכיח שהרכב נלקח ממנו בלי ידיעתו ובלי הסכמתו.

(ד) רכב שתשלומים מוטלים על בעליו כאמור, לא ישוחרר ולא יוחזר לבעליו, אלא אם כן שולמו התשלומים.

(ה) ראש העירייה יקבע באישור ראש מחלקת התנועה של משטרת ישראל את הגוררים המורשים שיורשו לבצע את הגרירה כאמור בסעיף קטן (ב).

11. (א) לא יפריע אדם לפקח ולא ימנע ממנו מלעשות שימוש בסמכויותיו כדי לברר אם קוימו הוראות חוק עזר זה.

סמכויות פקח

(ב) אדם המעמיד רכב בדרך חייב לציית להוראות הפקח בכל הנוגע להעמדת רכב וחנייתו.

12. (א) תעריפי האגרות הנקובים בחוק עזר זה יעודכנו ב-1 בינואר בכל שנה שלאחר פרסום חוק עזר זה (להלן – יום העדכון), לפי שיעור שינוי המדד מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

(ב) סכומי האגרות כאמור בסעיף קטן (א) יעוגלו לסכום הקרוב שהוא מכפלה של 10 אגורות, וסכום של 5 אגורות יעוגל כלפי מטה.

13. חוק העזר לרמלה (העמדת רכב וחנייתו), התשנ"ב-1992 – בטל.

ביטול

תוספת ראשונה

(סעיף 1)

**אגרת חניה**

שיעור אגרת חניה

בשקלים חדשים

(1) תעריף לשעה, לרכב 4

(2) תעריף שעה, לרכב כבד פי שניים מהסכום

הנקוב בפרט 1

תוספת שנייה

(סעיף 6(ג))

**בקשה למתן צו חניה אזורי**

אני החתום מטה,       ת"ז      , אשר מען מגוריי הוא ברחוב       מס'       שכונה       ביישוב      , ואשר ברשותי רכב מסוג       מספר רישוי      , מצהיר כי כל הפרטים המפורטים בבקשה זו נכונים.

אבקש לקבל תו חניה אזורי על פי סעיף 6 לחוק עזר לרמלה (העמדת רכב וחנייתו), התשע"ח-2018, שאותו אדביק על שמשתו הקדמית של הרכב האמור בצדה הימני העליון.

אני מתחייב להשתמש בתו לפי הוראות חוק העזר האמור וכמובהר על גבי בקשה זו. כמו כן אני מתחייב להודיע לעירייה, בתוך 7 ימים, על קרוב מקרה מן המקרים המנויים להלן:

(1) תו החניה הועבר לרשותו של אחר;

(2) הבעלות ברכב הועברה לרשותו של אחר;

(3) הופסק השימוש הקבוע ברכב;

(4) הועתק מקום מגוריי.

לבקשתי מצורפים העתקי המסמכים האלה:

(1) רישיון רכב תקף;

(2) רישיון נהיגה תקף;

(3) תעודת זהות, לרבות ספח רישום הכתובת;

(4) חוזה שכירות (אם המבקש הוא שוכר דירה);

(5) אישור בעל רכב על שימוש בלעדי של המבקש ברכב (אם הרכב אינו רשום על שם המבקש).

חתימה \_\_\_\_\_\_\_\_\_\_\_\_\_\_\_\_\_ תאריך

תוספת שלישית

(סעיף 8(ו))

**אגרת היתר חניה למונית**

בעד מתן היתר חניה למונית ישלם המבקש אגרה שנתית בשיעור של 200 שקלים חדשים.

תוספת רביעית

(סעיף 10(ג))

**תשלומים בעד הרחקה, גרירה, אחסנה או שחרור מנעילה**

בעל הרכב חייב בתשלום בעד הרחקת הרכב, גרירתו, אחסנתו או שחרור מנעילתו לפי התעריפים שייקבעו מזמן לזמן על ידי המועצה לפי מכרז ויועמדו לעיון הציבור במשרדי העירייה, באתר האינטרנט של האירייה, במשרדי הגורר המורשה ויוצגו במקום בולט במקום אחסון הרכב.

א' בשבט התשע"ח (17 בינואר 2018) מיכאל וידל

ראש עיריית רמלה

אני מסכים. אני מסכים.

ישראל כ"ץ אריה מכלוף דרעי

שר התחבורה והבטיחות בדרכים שר הפנים

1. \* פורסם [ק"ת חש"ם תשע"ח מס' 906](https://www.nevo.co.il/law_word/law07/mekomi-0906.pdf) מיום 25.3.2018 עמ' 445. [↑](#footnote-ref-1)