חוק עזר לרמלה (סלילת רחובות), תש"ע-2010

רשויות ומשפט מנהלי – רשויות מקומיות – חוקי עזר – סלילת רחובות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | היטל סלילת רחובות לנכס למגורים או לנכס אחר | [Go](#Seif3) | 5 |
| סעיף 4 | היטל סלילת רחובות לנכס לתעשייה | [Go](#Seif4) | 5 |
| סעיף 5 | היטל סלילת רחובות לנכס מעורב | [Go](#Seif5) | 5 |
| סעיף 6 | היטל בשל בנייה חורגת | [Go](#Seif6) | 5 |
| סעיף 7 | היטל סלילת רחובות באדמה חקלאית | [Go](#Seif7) | 6 |
| סעיף 8 | חיוב בהיטל בשל שטח המיועד להפקעה | [Go](#Seif8) | 6 |
| סעיף 9 | דרישה לתשלום ההיטל | [Go](#Seif9) | 6 |
| סעיף 10 | הנחה ליחיד מהיטל סלילת רחובות | [Go](#Seif10) | 6 |
| סעיף 11 | שערוך חיובים וחובות | [Go](#Seif11) | 7 |
| סעיף 12 | חיוב בעלים משותפים | [Go](#Seif12) | 7 |
| סעיף 13 | סלילת מדרכה בידי בעל הנכס | [Go](#Seif13) | 7 |
| סעיף 14 | הטלת חיובים מכוח חוק עזר קודם | [Go](#Seif14) | 8 |
| סעיף 15 | מסירת הודעות | [Go](#Seif15) | 8 |
| סעיף 16 | הצמדה למדד | [Go](#Seif16) | 8 |
| סעיף 17 | ביטול | [Go](#Seif17) | 8 |
| סעיף 18 | מגבלת גבייה | [Go](#Seif18) | 8 |
| סעיף 19 | הוראת שעה | [Go](#Seif19) | 8 |
|  | תוספת ראשונה | [Go](#med0) | 8 |
|  | תוספת שניה | [Go](#med1) | 9 |

חוק עזר לרמלה (סלילת רחובות), תש"ע-2010[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית רמלה חוק עזר זה:

1. בחוק עזר זה –

הגדרות

"אדמה חקלאית" – קרקע שאין עליה בניין, שייעודה על פי תכנית הוא לחקלאות ושלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;

"אישור בקשה להיתר בנייה" – אישור בקשה למתן היתר בנייה בידי מוסד התכנון המוסמך לפי חוק התכנון והבנייה;

"בנייה חדשה" – הקמת בניין חדש בנכס או תוספת לבניין קיים הניצב בנכס;

"בנייה חורגת" – בנייה חדשה שנבנתה בלא היתר בנייה או בסטייה מהיתר;

"בניין" – מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור בהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעל הנכס, ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; ובהעדר חוכר לדורות או בר-רשות כאמור – בעלו של הנכס;

"דמי השתתפות" – דמי השתתפות לפי חוק עזר קודם של העירייה;

"היטל" או "היטל סלילת רחובות" – היטל המוטל לכיסוי הוצאות סלילת כביש, סלילת מדרכה, סלילת רחוב משולב או סלילת רחוב גובל, לפי העניין;

"היטל קודם" – היטל סלילת רחובות לפי חוק עזר קודם;

"היתר בנייה", "סטייה מהיתר", "שימוש חורג", "הקלה" – כמשמעותם בחוק התכנון והבנייה והתקנות אשר הותקנו מכוחו;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"ועדה מקצועית" – ועדה שחבריה הם שני חברי מועצה שימונו על ידי מועצת העירייה, המנהל הכללי של העירייה, היועץ המשפטי לעירייה או נציגו, וגזבר העירייה או נציגו;

"זכות במקרקעין" – כהגדרתה בסעיף 1 לחוק מיסוי מקרקעין (שבח ורכישה), התשכ"ג-1963;

"חוק התכנון והבנייה" – חוק התכנון והבנייה, התשכ"ה-1965;

"חוק עזר קודם" – חוק עזר לרמלה (סלילת רחובות), התשנ"ח-1998;

"יציע", "עליית גג" – כהגדרתם בסעיף 1.00.1 לתוספת השלישית של תקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה);

"כביש" – רחוב או חלק מרחוב המיועד למעבר כלי רכב או לחנייתם;

"מדרכה" – חלק מרחוב המיועד למעבר הולכי רגל, לרבות אבני שפה, קיר משען, מדרגות וקירות תומכים;

"מהנדס" – מהנדס העירייה או עובד עירייה שסמכויות מהנדס העירייה הואצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"המועצה" – מועצת עיריית רמלה;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף" – חלק מבניין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס אחר" – נכס המיועד או המשמש בפועל למסחר או למשרדים;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס, שבינו ובין אותו רחוב, או קטע רחוב, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות נכס שבינו לבין אותו רחוב מפריד נכס אחר, ובלבד שקיימת גישה מאותו הרחוב לנכס האמור שלא דרך רחוב אחר;

"נכס למגורים" – נכס המיועד או המשמש בפועל למגורים וכל נכס שאינו נכס אחר או נכס לתעשייה;

"נכס לתעשייה" – נכס המשמש או המיועד לשמש לתעשייה או למלאכה, לרבות נכס שנמצא בו בניין המשמש או מיועד לשמש לתעשייה או למלאכה;

"נכס מעורב" – נכס המיועד או המשמש במעורב הן לשימושים של נכס למגורים והן לשימושים של נכס אחר או נכס לתעשייה;

"נפח בניין" – הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך, לפי כללי המדידה שנקבעו בפרט 1.00.5 לתוספת השלישית של תקנות היתר בנייה, ולרבות נפח של בניין או תוספת לבניין העתידים להיבנות, שאושרה לגביהם בקשה להיתר בנייה – לפי הבקשה שאושרה;

"סוג רחוב" – כביש, מדרכה או רחוב משולב;

"סלילת רחוב" – סלילת כביש ומדרכה או סלילתם של כביש בלבד או מדרכה בלבד או רחוב משולב או רחוב גובל, או הרחבתם, לרבות עשיית עבודות ומטלות הדרושות לסלילה או קשורות בה, כולן או חלקן, ובכלל זה תכנון, פיקוח, ביצוע הסלילה, התקנת מערכות נלוות כדוגמת תאורה וכל עבודה אחרת הכרוכה בסלילה או הקשורה בה;

"העירייה" – עיריית רמלה;

"קומה" – חלל המשתרע בין שתי רצפות סמוכות הנמצאות זו מעל זו, הנמדד על פי גובהו המזערי של אותו חלל, כקבוע בפרט 2.03 לתוספת השניה של תקנות היתר בנייה, ככל שנקבע כזה, ולרבות בנייני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העירייה" – ראש עיריית רמלה, לרבות עובד עירייה שהוסמך על ידו, לעניין חוק עזר זה ועל פי סעיף 17 לחוק הרשויות המקומיות (בחירת ראש הרשות סגניו וכהונתם), התשל"ה-1975;

"רחוב" – שטח המיועד על פי תכנית לדרך, כהגדרתה בחוק התכנון והבנייה;

"רחוב גובל" – רחוב או רחוב משולב הגובל בנכס או בחלק מהנכס, בין אם יש גישה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב או רחוב גובל המשמש למעבר הולכי רגל ולמעבר כלי רכב גם יחד, בין אם מדובר ברחוב העשוי בין מחומר אחד ובין מכמה חומרים, בין במפלס אחד ובין בכמה מפלסים;

"שטח בניין" – הסכום במ"ר של שטחי כל הקומות בבניין לרבות –

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה – לפי השטח שאושר;

"שטח המיועד להפקעה" – שטח המיועד לצורכי ציבור ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943;

"שטח המיועד לצורכי ציבור" – שטח קרקע או שטח בניין המיועד בתכנית לצורכי ציבור;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב בניין;

"תכנית" – כהגדרתה בחוק התכנון והבנייה, ושאושרה לפיו;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העירייה;

"תקנות ההנחה מארנונה" – תקנות ההסדרים במשק המדינה (הנחה מארנונה), התשנ"ג-1993.

2. (א) העירייה רשאית להקצות רחוב או חלק ממנו לכביש, וכן רשאית היא להקצות רחוב או חלק ממנו למדרכה או לרחוב משולב.

היטל סלילת רחובות

(ב) היטל סלילת רחובות נועד לכיסוי הוצאות העירייה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב או המשמש אותו.

(ג) היטל סלילת רחובות יוטל על בעל נכס, בהתקיים אחד מאלה:

(1) תחילת סלילת סוג רחוב הגובל בנכס; לעניין זה, "תחילת סלילה" – גמר תכניות לביצוע סלילה של סוג רחוב הגובל וכן אישור של העירייה, לפיל הנוסח של טופס 1 שבתוספת השניה, ולפיו בכוונתה לצאת למכרז לביצוע עבודות הסלילה או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בקשה להיתר בנייה; לא היה סלול רחוב הגובל בנכס, בעת אישור הבקשה להיתר בנייה כאמור, תאשר העירייה, לפי הנוסח של טופס 2 שבתוספת השניה, כי הליך תכנון עבודות הסלילה של הרחוב הגובל בנכס מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בנייה חורגת בנכס;

(4) היטל שעילתו אישור בקשה להיתר בנייה בעבור בנייה חדשה או בנייה חורגת, ישולם גם אם הרחוב הגובל בנכס, נסלל לפני תחילתו של חוק עזר זה.

3. (א) היטל סלילת רחובות לנכס למגורים או לנכס אחר, יחושב לפי שטח הקרקע ושטח הבניין שבנכס וסכומו יהיה הסכום המתקבל ממכפלת שטח הקרקע ושטח הבניין בנכס, בתעריפי ההיטל שבתוספת הראשונה.

היטל סלילת רחובות לנכס למגורים או לנכס אחר

(ב) היטל שעילתו קבועה בסעיפים 2(ג)(1) או 7(ב) ישולם לפי תעריפי ההיטל המעודכנים; היטל שעילתו קבועה בסעיף 2(ג)(2) או 7(ג) ישולם לפי תעריפי ההיטל שבתוקף.

(ג) שולמו בעד נכס, בשל סלילת סוג רחוב הגובל בנכס, היטל קודם, היטל סלילת רחובות או דמי השתתפות (להלן – חיוב ראשון) לא ייכללו שטח הקרקע ושטח הבניין בנכס, בעת הטלתו של החיוב הראשון, במניין השטחים לפי סעיף קטן (א), לצורך חישוב ההיטל לפי חוק עזר זה בשל אותו סוג רחוב שבעדו שולם החיוב הראשון.

(ד) שולם בעד נכס חיוב ראשון, יחויב בעל הנכס פעם נוספת בתשלום היטל סלילת רחובות, בעד בנייה חדשה שאושרה לאחר ששולם החיוב הראשון.

(ה) אושרה בקשה להיתר בנייה בעבור בנייה חדשה תחת בניין שנהרס וששולם בעדו חיוב ראשון, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) נוכחה העירייה לדעת, לאחר גמר בנייתו של בניין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בנייה ושעל פיו שולם ההיטל, תשיב לבעל הנכס או תגבה ממנו, לפי העניין ובהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) היטל סלילת רחובות לנכס לתעשייה, יחושב לפי שטח הקרקע ונפח הבנין שבנכס, וסכומו יהיה הסכום המתקבל ממכפלת שטח הקרקע ונפח הבנין בנכס, בתעריפי ההיטל שבתוספת הראשונה.

היטל סלילת רחובות לנכס לתעשייה

(ב) הוראות סעיף 3(ב) עד (ו) יחולו בשינויים המחויבים ולפי העניין גם על היטל סלילת רחובות לנכס לתעשייה.

5. היטל סלילת רחובות לנכס מעורב יחושב בהתאם לכללים אלה:

היטל סלילת רחובות לנכס מעורב

(1) בשל חלק הנכס המיועד או המשמש בפועל לשימושים של נכס מגורים או נכס אחר – יחושב סכום ההיטל כהיטל לנכס למגורים;

(2) בשל חלק הנכס המיועד או המשמש לשימושים של נכס לתעשייה – יחושב סכום ההיטל כהיטל לנכס לתעשייה.

6. (א) בעל נכס חייב בתשלום היטל סלילת רחובות בשל בנייה חורגת שנבנתה בנכס.

היטל בשל בנייה חורגת

(ב) לעניין סעיף קטן (א) יראו את יום תחילת הבנייה החורגת, כפי שייקבע בידי המהנדס, או את יום תחילת ביצוע עבודות הסלילה, לפי המועד המאוחר שבהם, כמועד שבו התגבש החיוב בהיטל סלילת הרחובות (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום ההיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב, בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים, בתוספת תשלומי פיגורים החל מהמועד המאוחר מבין אלה:

(1) מועד ההעלאה;

(2) חמש שנים טרם המועד שבו התגלתה הבנייה החורגת;

לעניין סעיף קטן זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ה) שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) בעל נכס מסוג אדמה חקלאית ישלם היטל סלילת רחובות בשיעור של 10% משיעורי ההיטל הנקובים בתוספת.

היטל סלילת רחובות באדמה חקלאית

(ב) חדל נכס מלהיות אדמה חקלאית, מששונה ייעודו בתכנית, ושולם בעדו היטל מופחת, חייב בעליו בתשלום יתרת היטל סלילת רחובות, לפי הוראות חוק עזר זה.

(ג) חדל נכס מלהיות אדמה חקלאית, משניתן לגביו היתר לשימוש חורג, ושולם בעדו היטל מופחת, יחויב בעליו בתשלום יתרת היטל הסלילה, לפי הוראות חוק עזר זה.

(ד) חדל נכס מלהיות אדמה חקלאית, בלי שניתן לגביו היתר כאמור בסעיף קטן (ג), ובלי ששונה ייעודו בתכנית, יחולו הוראות סעיף 6, בשינויים המחויבים לפי העניין.

8. (א) לא יוטל חיוב בהיטל סלילת רחובות בעד שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצורכי ציבור), 1943, תשיב העירייה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

9. (א) לצורך תשלום ההיטל, תמסור העירייה לחייב דרישת תשלום, שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כאמור בסעיפים 2(ג), 6 ו-7.

(ג) לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה ברשות מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס לשלם היטל סלילת רחובות.

(ה) דרישת תשלום שנמסרה לפי –

(1) סעיפים 2(ג)(1), 6 או 7(ב) תיפרע בתוך 30 ימים מיום מסירתה לבעל הנכס;

(2) סעיפים 2(ג)(2), 7(ג), 7(ד) או 9(ג), תיפרע בתוך 7 ימים מיום מסירתה לבעל הנכס, ובכל מקרה עובר למתן ההיתר, התעודה או האישור המבוקשים וכתנאי להוצאתם.

10. (א) יחיד החב בהיטל סלילה בעד נכס (להלן בסעיף זה – הנכס), יהיה זכאי להנחה מההיטל בתנאים ובשיעורים שיפורטו להלן:

הנחה ליחיד מהיטל סלילת רחובות

(1) הוא בעל הכנסה חודשית ממוצעת שפורטה בתוספת הראשונה לתקנות ההנחה מארנונה, לפי מספר הנפשות המתגוררות או שיתגוררו אתו בנכס – הנחה בשיעור שלא יעלה על השיעור שנקבע לפי טורי ההכנסה שבתוספת האמורה; בסעיף זה, "הכנסה", "הכנסה חודשית ממוצעת" – כהגדרתם בתקנה 2(א)(8)(ב) לתקנות ההנחה מארנונה;

(2) לא תינתן הנחה לפי פסקה (1) אלא אם כן למבקש ההנחה אין זכות במקרקעין בנכס נוסף מלבד הנכס.

(ב) המבקש הנחה לפי סעיף קטן (א) –

(1) ימציא לעירייה בקשה חתומה לפי טופס 3 שבתוספת השניה (להלן – טופס הבקשה);

(2) ימציא פרטים או מסמכים נוספים לצורך דיון בבקשתו לפי דרישת גזבר העירייה או מנהל אגף הרווחה או הוועדה המקצועית לפי העניין;

(3) טופס הבקשה יועבר למנהל אגף הרווחה בעירייה והוא יעביר חוות דעת בכתב לגבי הבקשה.

(ג) החלטת הוועדה המקצועית תינתן בהתאם לכללים אלה:

(1) הוועדה המקצועית תקבע את זכאותו של מבקש ההנחה ואת שיעור ההנחה בהתאם לסעיף קטן (א), ובהסתמך על טופס הבקשה וחוות דעת מנהל הרווחה בעירייה כאמור בסעיף קטן (ב);

(2) בקביעת שיעור ההנחה רשאית הוועדה המקצועית להתחשב במצבו הכלכלי או הרפואי של המבקש ולצורך זה אף לקבוע תנאים ומבחני משנה לזכותו להנחה לפי סעיף קטן (א); התנאים ומבחני המשנה ייקבעו באישור המועצה ויתבססו על המבחנים שבתקנות 2(א)(1) עד (10) ו-7 לתקנות ההנחה מארנונה;

(3) הוועדה המקצועית תיתן החלטה מנומקת ובכתב;

(4) החלטות הוועדה המקצועית אינן טעונות את אישור המועצה אך יונחו על שולחנה.

(ד) מי שזכאי להנחה, אשר לא פרע במלואה את יתרת תשלום היטל הסלילה שהוטל עליו במועד שנקבע לו, תהיה ההנחה שנקבעה לו בטלה מאותו מועד, והוא יחויב במלוא שווי ההיטל שהוטל עליו בטרם נקבעה לו ההנחה; ובלבד שהתראה על כך נמסרה לאותו אדם 30 ימים מראש ובכתב.

(ה) בכל הודעת תשלום בדבר תשלום היטל סלילת רחובות תיכלל הוראה בדבר קיום הוראות סעיפים קטנים (א) עד (ד), וכן התנאים ומבחני המשנה האמורים בסעיף קטן (ג)(2), ככל שנקבעו על ידי המועצה, והאפשרות לקבלת הנחות על פיהם.

11. (א) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ג)(1), 6 או 7 ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ג)(2) או 9(ג), תפרע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים ותעמוד בתוקפה ל-7 ימים מיום מסירתה לבעל הנכס.

(ג) על אף האמור בסעיף קטן (ב), אם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, ייווספו לסכום שלא סולם תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.

12. היה נכס גובל בבעלות משותפת, תחול חובת ההיטל על כל אחד מהבעלים המשותפים של הנכס כפי חלקם היחסי בבעלות בנכס.

חיוב בעלים משותפים

13. (א) ראש העירייה רשאי, בהודעה בכתב, לדרוש מבעל נכס גובל או להתיר לו, לבקשתו, לסלול סלילה ראשונה של מדרכה הגובלת בנכסו; ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.

סלילת מדרכה בידי בעל הנכס

(ב) סלילה לפי היתר או דרישה כאמור בסעיף קטן (א), תתבצע בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאישרו המהנדס וגזבר העירייה.

(ג) סלל אדם מדרכה שלא בהתאם לקבוע בסעיפים קטנים (א) ו-(ב), רשאית העירייה לסלול בעצמה את המדרכה מחדש או לתקנה, ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש.

(ד) סלל בעל נכס גובל מדרכה כאמור בסעיף קטן (ב), או שילם לעירייה את הוצאות סלילתה של מדרכה בהתאם לסעיף קטן (ג), ינוכו הוצאות הסלילה שהוציא בעל הנכס, מסכום ההיטל שהוא חייב בו לפי הוראות חוק עזר זה; סכום הוצאות הסלילה ייקבע בידי המהנדס.

14. (א) היתה העירייה מוסמכת לחייב בעל נכס, בתשלום היטל קודם או דמי השתתפות על פי חוק עזר קודם (להלן – החיוב הקודם) וזה לא נדרש על ידה, ישלם בעל הנכס לעירייה, לפי דרישתה, את החיוב הקודם וזאת בהתאם להוראות חוק העזר הקודם שמכוחו היתה מוסמכת העירייה להטילו ובכפוף להוראות סעיפים קטנים (ב) או (ג).

הטלת חיובים מכוח חוק עזר קודם

(ב) סכום דמי ההשתתפות שישלם בעל הנכס כאמור בסעיף קטן (א), יעמוד על סכומו המשוערך במועד התשלום בפועל; לעניין זה, "סכום משוערך" – סכומם הנומינלי של דמי ההשתתפות במועד שבו אמורים היו להיות מוטלים לפי חוק עזר קודם בתוספת הפרשי הצמדה מאותו מועד עד למועד התשלום בפועל; ובהעדר אפשרות להתחקות אחר הסכום הנומינלי של עלות סלילת הרחוב במועד שבו אמורים היו להיות מוטלים דמי ההשתתפות, המשמש בסיס לחישוב כאמור – סכום עלותה של עבודת סלילת הרחוב על פי מחירי העלות במועד הטלת החיוב.

(ג) סכום ההיטל הקודם שישלם בעל נכס גובל כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת היווצרות החיוב הקודם בתוספת הפרשי הצמדה מאותו מועד למועד התשלום בפועל.

(ד) הוראת סעיף קטן (א) תחול ביחס לשטח הקרקע ושטח הבניין כפי שהיו במועד היווצרותו של החיוב הקודם; אין בתשלום חיוב קודם כאמור בסעיף קטן (א), כדי לגרוע מחובתו של בעל נכס לשלם היטל בעבור בנייה חדשה שנבנתה בנכס או שנתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

15. מסירת דרישת תשלום לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם, או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

16. סכומי ההיטלים בחוק עזר זה, יעודכנו, בכל שנה ביום 1 בינואר (להלן – יום העדכון) לפי שיעור שינוי המדד, שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

17. חוק עזר לרמלה (סלילת רחובות), התשנ"ח-1998 – בטל.

ביטול

18. החל ביום י' בטבת התשע"ה (1 בינואר 2015) הטלת היטל לפי חוק עזר זה תהא טעונה אישור של מועצת העירייה ושל שר הפנים או מי מטעמו.

מגבלת גבייה

19. על אף האמור בסעיף 16, יעודכנו סכומי ההיטלים שנקבעו בחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי מדד המחירים לצרכן, שפורסם לאחרונה לפני יום העדכון הראשון לעומת מדד המחירים לצרכן לחודש ינואר 2009.

הוראת שעה

תוספת ראשונה

תיקון תשע"ו-2016

(סעיפים 3 עד 5)

שיעורי ההיטל

בשקלים חדשים

1. היטל סלילת כביש –

(א) לכל מטר רבוע משטח הקרקע 110.30

(ב) בניין –

(1) בעד נכס למגורים או נכס אחר, לכל מ"ר משטח הבניין 110.30

(2) בעד נכס לתעשייה, לכל מ"ק מנפח הבניין 18.38

2. היטל סלילת מדרכה –

(א) לכל מטר רבוע משטח הקרקע 36.98

(ב) בניין –

(1) בעד נכס למגורים או נכס אחר, לכל מ"ר משטח הבניין 36.98

(2) בעד נכס לתעשייה, לכל מ"ק מנפח הבניין 6.16

תוספת שניה

(סעיף 2(ג)(1) ו-(2))

טופס 1

לכל מאן דבעי

הח"מ, מהנדס עיריית רמלה מאשר בזה כי התכניות לביצוע עבודות סלילת        מצויות בשלבי גמר, וכי בכוונת העירייה  לצאת למכרז לביצוע עבודות הסלילה האמורות /  להתקשר כדין בדרך של       לביצוע עבודות הסלילה האמורות וזאת לא יאוחר מיום      .

תאריך \_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

הח"מ, מהנדס עיריית רמלה מאשר בזה כי הליך תכנון סלילת        מצוי בעיצומו, וכי תחילת הסלילה צפויה להתקיים לא יאוחר מיום      .

תאריך \_\_\_\_\_\_\_\_\_\_\_\_\_\_

מהנדס העירייה

טופס 3

(סעיף 10(ב))

עיריית רמלה

**בקשה לקבלת הנחה מתשלומי חובה ליחיד**

1. פרטי המבקש

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| מס' זהות | שם משפחה | שם פרטי | שם האב | תאריך הלידה | | | המין | המצב האישי |
| שנה | חודש | יום |
|  |  |  |  |  |  |  | זכר | רווק |
|  |  |  |  |  |  |  | נקבה | נשוי |
|  |  |  |  |  |  |  |  | גרוש |
|  |  |  |  |  |  |  |  | אלמן |

|  |  |  |  |  |  |  |  |
| --- | --- | --- | --- | --- | --- | --- | --- |
| המען | | | | | | טלפון | |
| היישוב | הרחוב | מס' הבית | מס' הגוש | מס' החלקה | מס' התת-חלקה | בית | עבודה |
|  |  |  |  |  |  |  |  |

2. פרטי הנכס שלגביו הוטלו תשלומי החובה

|  |  |  |
| --- | --- | --- |
| היישוב | הרחוב | הבית |
|  |  |  |

3. מצב כלכלי (שכיר/עצמאי יש למלא את טבלאות א ו-ב להלן)

א. הצהרה על המבקש והמתגוררים אתו בנכס והכנסותיהם בשלושת החודשים עובר להגשת הבקשה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | קרבה | שם משפחה | שם פרטי | גיל | מס' זהות | העיסוק | לשימוש המשרד | |
| מקום עבודה | הכנסה חודשית ברוטו ממוצעת |
| 1 | המבקש/ת |  |  |  |  |  |  |  |
| 2 | בן/בת הזוג |  |  |  |  |  |  |  |
| 3 |  |  |  |  |  |  |  |  |
| 4 |  |  |  |  |  |  |  |  |
| 5 |  |  |  |  |  |  |  |  |
| 6 |  |  |  |  |  |  |  |  |
| 7 |  |  |  |  |  |  |  |  |
| 8 |  |  |  |  |  |  |  |  |
| 9 |  |  |  |  |  |  |  |  |
| שים לב: שכיר – יצרף תלושי משכורת לשלושת החודשים עובר להגשת הבקשה  עצמאי – יצרף שומת הכנסה שנתית אחרונה שבידו | | | | | | | סך הכל |  |
|  |

ב. מקורות הכנסה נוספים של המנויים בסעיף 3(א); יש לציין ממוצע חודשי לשלושת החודשים עובר להגשת הבקשה (אין למלא את ההכנסות שנכללו בהודעת השומה)

|  |  |  |  |  |  |
| --- | --- | --- | --- | --- | --- |
|  | מקור | סכום בשקלים חדשים |  | מקור | סכום בשקלים חדשים |
| 1 | ביטוח לאומי |  | 8 | תמיכת צה"ל |  |
| 2 | מענק זקנה |  | 9 | קצבת תשלומים בחו"ל |  |
| 3 | פנסיה ממקום העבודה |  | 10 | פיצויים |  |
| 4 | קצבת שארים |  | 11 | הבטחת הכנסה |  |
| 5 | קצבת נכות |  | 12 | השלמת הכנסה |  |
| 6 | שכר דירה |  | 13 | תמיכות |  |
| 7 | מלגות |  | 14 | אחר |  |
| סך הכל | | | | |  |

4. האם יש לך זכות במקרקעין בנכס נוסף מלבד הנכס האמור בסעיף 2?

5. הריני מצהיר בזה כי כל הפרטים הרשומים לעיל הם נכונים, וכי לא העלמתי פרט כלשהו מהפרטים שהתבקשתי למלא.

תאריך חתימת המבקש \_\_\_\_\_\_\_\_\_\_\_\_\_\_\_

הנחיה: יש לצרף אישורים מתאימים להוכחת הזכאות; בקשות בלא אישורים מתאימים – לא יטופלו.

|  |  |  |  |  |  |  |
| --- | --- | --- | --- | --- | --- | --- |
| בדיקת הבקשה | | | | | לשימוש המשרד | |
| פרטי פקיד בודק | |
| מספר הנימוק | מסמכים מצורפים | תאריך | | | שם משפחה | שם פרטי |
|  |  | שנה | חודש | יום |  |  |

חתימת הפקיד \_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| אישור הבקשה | | פרטי המאשר | |
|  | נימוקי החלטה | שם משפחה | השם הפרטי |
| דחייה  אישור |  |  |  |
| חתימה |

ז' בסיוון התש"ע (20 במאי 2010) יואל לביא

ראש עיריית רמלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ע מס' 745](http://www.nevo.co.il/Law_word/law07/mekomi-0745.pdf) מיום 14.7.2010 עמ' 309.

   תוקן [ק"ת חש"ם תשע"ו מס' 845](http://www.nevo.co.il/Law_word/law07/mekomi-0845.pdf) מיום 22.3.2016 עמ' 195 – תיקון תשע"ו-2016; ר' סעיף 2 לענין הוראת שעה.

   2. על אף האמור בסעיף 16 לחוק העזר העיקרי, יעודכנו שיעורי ההיטל שנקבעו בחוק עזר זה ב-1 לחודש שלאחר פרסום חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת המדד שפורסם בחודש דצמבר 2013. [↑](#footnote-ref-1)