חוק עזר לרמלה (שילוט), תש"ס-2000

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק שני: שילוט | [Go](#med1) | 4 |
| סעיף 2 | הצגת שילוט | [Go](#Seif2) | 4 |
| סעיף 3 | בקשה לקבל רשיון להצגת שילוט | [Go](#Seif9) | 4 |
| סעיף 4 | רשיון להצגת שילוט | [Go](#Seif23) | 4 |
| סעיף 5 | תוקף רשיון וחידושו | [Go](#Seif3) | 4 |
| סעיף 6 | ציון פרטים | [Go](#Seif4) | 5 |
| סעיף 7 | שילוט מואר | [Go](#Seif5) | 5 |
| סעיף 8 | אזור שילוט מיוחד | [Go](#Seif6) | 5 |
| סעיף 9 | אגרת שילוט | [Go](#Seif7) | 5 |
| סעיף 10 | פטור מרשיון | [Go](#Seif8) | 5 |
|  | פרק שלישי: שילוט אסור | [Go](#med2) | 5 |
| סעיף 11 | שילוט אסור | [Go](#Seif10) | 5 |
|  | פרק רביעי: הוראות שונות | [Go](#med3) | 6 |
| סעיף 12 | פטור והנחה | [Go](#Seif11) | 6 |
| סעיף 13 | פרסום עינוג ציבורי | [Go](#Seif12) | 7 |
| סעיף 14 | אחזקת שילוט | [Go](#Seif13) | 7 |
| סעיף 15 | דרישה לאחזקת שילוט כראוי | [Go](#Seif14) | 7 |
| סעיף 16 | חובת הסרת שילוט | [Go](#Seif15) | 7 |
| סעיף 17 | דרישה להסרת שילוט | [Go](#Seif16) | 7 |
| סעיף 18 | שמירת שילוט | [Go](#Seif17) | 7 |
| סעיף 19 | חזקת אחריות | [Go](#Seif18) | 7 |
| סעיף 20 | מסירת הודעה | [Go](#Seif19) | 8 |
| סעיף 23 | הוראת שעה | [Go](#Seif20) | 8 |
| סעיף 24 | שמירת דינים | [Go](#Seif21) | 8 |
| סעיף 25 | ביטול | [Go](#Seif22) | 8 |
| סעיף 26 | הוראת מעבר | [Go](#Seif24) | 8 |
|  | תוספת | [Go](#med4) | 8 |
|  | חלק א': אגרת שלטים | [Go](#med5) | 8 |
|  | חלק ב': אגרה בעד פרסום והדבקה של מודעות על מיתקן פרסום עירוני | [Go](#med6) | 8 |
|  | חלק ג': מודעות המתפרסמות על מיתקן או על נכס פרטי | [Go](#med7) | 9 |
|  | חלק ד': מודעות המתפרסמות בשטח ציבורי | [Go](#med8) | 9 |
|  | חלק ה': פרסום חוצות | [Go](#med9) | 9 |

חוק עזר לרמלה (שילוט), תש"ס-2000[[1]](#footnote-1)\*

בתוקף סמכותה לפי סעיפים 246 ו-250 לפקודת העיריות (להלן – הפקודה), מתקינה מועצת עיריית רמלה חוק עזר זה:

**פרק ראשון: פרשנות**

1. בחוק עזר זה –

הגדרות

"אדם" – לרבות חברה או התאחדות או חבר בני אדם, בין שהם מואגדים ובין שאינם מואגדים;

"אזור שילוט מיוחד" – אזור אשר המועצה הכריזה עליו כאזור שילוט מיוחד ואשר מיועד להצגת שילוט מסוים;

"ארגז ראווה" – ארגז או ארון או מיתקן אחר בעל נפח, שאפשר להציג בו סחורה;

"בנין" – מבנה, נכס, גדר או חלק ממנו ודבר המחובר אליו חיבור של קבע, הבנוי מחומר כלשהו, בין קבוע ובין ארעי, לרבות מיתקני תברואה ומיתקן אחר, וכן הקרקע שמשתמשים בה או מחזיקים בה יחד עם הבנין כגינה, כחצר או לצורך אחר;

"בעל" – אחד או יותר מאלה:

(1) הבעל הרשום בפנקסי המקרקעין של נכס;

(2) בעל נכס מכוח הסכם או מסמך אחר או מי שזכאי להירשם כבעל נכס;

(3) חוכר או חוכר משנה שחכר נכס;

(4) דייר מוגן כמשמעותו בחוק הגנת הדייר [נוסח משולב], התשל"ב-1972;

(5) שוכר או שוכר משנה ששכר נכס;

(6) אדם המקבל או הזכאי לקבל הכנסה מנכס או שהיה מקבלה אילו הנכס היה נותן הכנסה, בין בזכותו ובין כמורשה, כנאמן או כבא כוח;

(7) מי שמייצג בעל נכס לצורך תשלום מסים או לענין ניצולו המסחרי של נכס;

(8) לענין בית משותף – נציגות הבית המשותף כמשמעותה בחוק המקרקעין, התשכ"ט-1969;

"המועצה" – מועצת העיר רמלה;

"העיריה" – עיריית רמלה;

"הצגה" – הצגת שילוט בדרך או באמצעי כלשהם בתחום שיפוטה העירוני של העיריה, לרבות קביעה או התקנה והשארה לאחר קביעה או התקנה;

"ועדה מקצועית" – ועדה מייעצת שנתמנתה בידי ראש העיריה, המורכבת מכמה חברים, לפי שיקול דעתו של ראש העיריה, וביניהם מהנדס העיר והיועץ המשפטי לעיריה או נציגיהם;

"חודש" – חודש או חלק ממנו;

"יום" – יום או חלק ממנו;

"כלי רכב" – רכב הנע בכוח מכני או הנגרר על ידי רכב או על ידי בהמה, וכן מכונה או מיתקן הנעים או הנגררים כאמור, לרבות אופניים, תלת-אופן ועגלה, כמשמעותם בתקנה 1 לתקנות התעבורה, התשכ"א-1961, ולמעט רכב של העיריה הנהוג בידי עובד העיריה במילוי תפקידו, בין אם הוא נע ובין אם הוא נייח;

"מודעה" – תמונה, כרזה, כרוז, צילום, תחריט, ציור, שרטוט, תמונה, כתובת, סמל, תבנית, אות, העשויים מחומר כלשהו או הנמסרים בדרך כלשהי, לרבות בדרך של הפצה, הדבקה, הארה, הסרטה, צביעה או חריטה או באמצעות פטיפון, רשמקול, רמקול, מגפון, שידור, כדור פורח, כלי טיס, עפיפון, מכשיר אלקטרוני או אופטי או חשמלי, וכן ארגז ראווה;

"מחזיק" – כמשמעותו בסעיף 1 לפקודה;

"מציג שילוט" – אחד מאלה:

(1) אדם המציג שילוט, בין בעצמו ובין על ידי אחרים;

(2) אדם ששמו או כינויו או מקצועו או שם עסקו או כינוי עסקו או מהות עסקו, מופיעים בשילוט;

(3) בעל השילוט;

(4) אדם אחר המחזיק במקום שבו מוצג השילוט;

(5) בעלו של המקום שבו מוצג השילוט;

"מ"ר" – מ"ר או חלק ממנו;

"מיתקן פרסום עירוני" – מיתקן או נכס ברשות הרבים, המצוי בבעלות העיריה או בהחזקתה והמשמש לפרסום, וכן מיתקן המוצב על נכס עירוני;

"נגרר" – מיתקן נייד המחובר לכלי רכב או המיועד להיות מחובר לכלי רכב, בין אם החיבור אל כלי הרכב קבוע ובין אם הוא זמני;

"נכס" – כהגדרתו בסעיף 269 לפקודה, לרבות עסק, בית מגורים ודרכי מעבר שאינן ציבוריות;

"פרסום" – הודעת דבר ברבים בדרך כלשהי, לרבות דרך מסירת תוכנו בכתב, בדפוס, בתמונה, בציור, בדרך של הדבקה, הפצה, הארה, צביעה, חריטה, שידור או הקלטה או באופן אחר, לרבות שילוט על רכב או שילוט הנגרר על ידי כלי רכב;

"פרסום חוצות" – שילוט המתפרסם ומתופעל על ידי גוף שעיסוקו פרסום, לרבות שילוט על רכב או שילוט הנגרר על ידי כלי רכב;

"קצה בנין" – הקצה האופקי של כל קיר או מרפסת מסביב לבנין;

"ראש העיריה" – ראש עיריית רמלה או מי שהוא הסמיך בכתב לענין חוק עזר זה או חלקו;

"רכב מסחרי" – רכב המשמש או המיועד לשמש להובלת משא, בין בשכר ובין בקשר לעסקו או למסחרו של בעל הרכב;

"רכב ציבורי" – רכב המשמש או מיועד לשמש להסעת נוסעים בשכר;

"רשות הרבים" – מקום שהציבור רשאי להשתמש בו או לעבור בו או שהציבור משתמש בו או עובר בו למעשה;

"שטח שילוט" – שטחו לפי מידות השילוט, כולל שטח המסגרת המקיפה את השילוט, למעט שטח המסגרת של המיתקן שעליו מוצב השילוט; שטחו של שילוט המציג משני צדדיו הוא הסכום של כל צד בנפרד; שטחו של שילוט מתחלף הוא סכום שטחו של כל שילוט בנפרד;

"שילוט" – פרסום של שלט או מודעה;

"שלט" – מודעה העשויה מחומר כלשהו, המכילה את שמו, כינויו או מקצועו של אדם או את שמו, כתובתו כינויו או מהותו של עסק או של מוסד או של מצרך או של שירות וכיוצא בהם או צירוף שלהם או חלקם, המראים או כוללים מילים או אותיות, מספרים, תמונות, ציורים או איורים וכיוצא בהם, בין אם אמצעי הפרסום מחוברים או נתמכים לנכס או לרכב נע או נייח ובין שאינם מחוברים או נתמכים אליו, בין מוארים ובין שאינם מוארים או שהם מוארים לסירוגין או שהם אלקטרוניים, לרבות האבזרים והמיתקנים הנלווים אליהם;

"שילוט אלקטרוני" – שילוט שתוכנו מועבר, משודר או מוקרן באמצעים אלקטרוניים, קרני לייזר או אמצעי טכנולוגי אחר;

"שילוט דגל" – שילוט שהותקן שלא במקביל לקצה הבנין והבולט מעל 30 ס"מ ממנו;

"שילוט מואר" – שילוט המואר על ידי גוף תאורה המותקן בתוכו או על ידי גוף תאורה חיצוני לו שהותקן לשם הארת השילוט, וגורם לשילוט להאיר באופן קבוע או זמני או מתחלף;

"שילוט מתחלף" – שילוט שתוכנו מתחלף באמצעים מכניים, חשמליים או אחרים, להוציא שילוט אלקטרוני;

"שנה" – שנה שתחילתה ב-1 בינואר בכל שנה וסיומה ב-31 בדצמבר של אותה שנה או חלק ממנה.

**פרק שני: שילוט**

2. לא יציג, לא יתקין ולא יפרסם אדם שילוט ולא ירשה למי שפועל מטעמו לפרסמם ולא יגרום לפרסומם בתחום העיריה, אלא לפי רשיון שניתן כדין מאת ראש העיריה, בהתאם לתנאי הרשיון ולאחר ששילם אגרות הקבועות בתוספת.

הצגת שילוט

3. (א) המבקש להציג שילוט, יגיש בקשה בכתב לראש העיריה; הבקשה תכלול –

בקשה לקבל רשיון להצגת שילוט

(1) שמו המלא ומענו של המבקש;

(2) תרשים הכולל תכנית המפרטת את סוג השילוט, מידותיו, צורתו, החומרים שמהם עשוי השילוט וכיוצא בהם;

(3) תמונה חזיתית של המקום שבו מתבקשת הצגת השילוט;

(4) מפרט טכני ותיאור הנדסי מפורט של אופן חיבור השילוט למקום הצבתו המיועד, לרבות המסגרת שעליה יוצב השילוט או המיתקן שעליו הוא יוצב;

(5) אם מבוקש שילוט מואר או הכרוך באספקת חשמל, יש לצרף לבקשה אישור חשמלאי מוסמך המעיד כי הוא בדק את השילוט המבוקש ונמצא תקין, כי השילוט או המיתקן הנושא אותו כולל מפסק פחת וחיבור הארקה לשילוט ולמסגרת החיזוק, בהתאם להוראות כל דין, וכי הצנרת המספקת חשמל לשילוט מוסתרת;

(6) מסמך המאשר את הסכמת בעל הנכס שבו יוצג השילוט; אם נתבקשה הצגת שילוט בשטח משותף בבית משותף – את הסכמת הדיירים לפי הרוב הדרוש לכך לפי דין; בפסקה זו "בעל נכס" – בעלו או חוכרו הרשום של הנכס או מי שזכאי להירשם כבעלו או כחוכרו.

(ב) הוראות סעיף קטן (א) אינן באות להתנות על הוראות חוק התכנון והבניה, התשכ"ה-1965, בענין הצורך בהיתר בניה כדין; נדרש היתר בניה לצורך הצגת השילוט, יהא תוקף הרשיון מותנה בקבלת היתר לשילוט, לרבות עמודים ומיתקנים נלווים לו.

(ג) ראש העיריה רשאי, לפי שיקול דעתו, להביא לדיון בפני הועדה המקצועית, בקשה לקבלת רשיון להצגת שילוט, למעט בקשה לרשיון שהתרשים שצורף לה הוכן בידי אדריכל הבנין, שנבנה לפי היתר בניה כדין, והצגתו של השילוט המבוקש באותו בנין, ומיקום השילוט אושר כחלק מהיתר הבניה.

(ד) הובאה בקשה לדיון בפני הועדה המקצועית, רשאית היא, אם תמצא לנכון, להזמין לדיוניה את נציג ארגון הגג של הגופים הציבוריים, שענינם שמירת איכות הסביבה או אדם אחר שתמצא לנכון לפי שיקול דעתה.

(ה) הועדה המקצועית רשאית לייעץ לראש העיריה לתת רשיון להצגת שילוט או לסרב לתיתו, לבטלו, לשנותו, להתנותו בתנאים, להוסיף עליהם ולשנותם, ובין היתר, לקבוע הוראות בדבר מקום השילוט ואופן הצבתו, גודלו, צורתו, וסוג החומר שממנו יהא עשוי השילוט.

(ו) בקשה לרשיון פרסום מודעה בענין עינוג ציבורי או מודעה מסחרית או מודעה אחרת, תוגש לראש העיריה 48 שעות לפחות לפני מועד פרסומה.

4. ראש העיריה רשאי לתת רשיון להצגת שילוט, לסרב לתיתו, לבטלו, לשנותו, להתנותו בתנאים, להוסיף עליהם ולשנותם, ובין היתר לקבוע הוראות בדבר מקום הצבתו, אופן הצבתו, גודלו, צורתו וסוג החומר שממנו יהא עשוי השילוט.

רשיון להצגת שילוט

5. (א) תוקפו של רשיון הוא עד 31 בדצמבר בשנה שבה הוא ניתן; אם לא שונה שילוט, יתחדש אוטומטית תוקפו של הרשיון להצגתו ויהא בתוקף עד שישונה השילוט או עד שראש העיריה יחליט אחרת, לפי שיקול דעתו.

תוקף רשיון וחידושו

(ב) לא ישנה אדם שילוט, אלא לפי רשיון ובהתאם לתנאי הרשיון; שינה בעל רשיון להצגת שילוט, בתוך תקופת הרשיון, את תוכן השילוט, צורתו, מידותיו, סוגו, מיקומו או את החומר שממנו הוא עשוי, יפקע תוקפו של הרשיון שניתן להצגתו מיד עם ביצוע השינוי; שינוי בתוכן השילוט בלבד לא ייחשב לשינוי לפי סעיף זה.

6. (א) לא יפרסם אדם, לא ירשה למי שפועל מטעמו ולא יגרום לפרסום שילוט בלי לציין עליו את מספר הרשיון להצגתו.

ציון פרטים

(ב) לא יציג אדם שילוט, אלא אם כן צוין בו שמו ומענו של המציג, מתקין השילוט, היצרן או בעל בית הדפוס שבו הודפס או נוצר השילוט.

(ג) פורסם שילוט בלא ציון שמו של המציג או מענו או מספר רשיון השילוט, רשאי ראש העיריה לדרוש לקבל את שמו ומענו של מזמין השילוט מבעל בית דפוס שבו הוא הודפס.

7. (א) לא יאיר אדם שילוט על ידי חשמל, אלא אם כן –

שילוט מואר

(1) השילוט מצויד במפסק פחת;

(2) חיבור הארקה לשילוט ולמסגרת החיזוק נעשו בהתאם להוראות כל דין;

(3) הצנרת המספקת חשמל לשילוט מוסתרת;

(4) חיבור השילוט לחשמל עבר ביקורת של חשמלאי מוסמך שאישורו בכתב מצוי בידי מציג השילוט.

(ב) ראש העיריה רשאי, בהודעה בכתב 3 ימים מראש לפחות, לאסור על אדם להאיר או לגרום להארת שילוט על ידי גופי תאורה הנמצאים בתוך בנין או מחוץ לו.

8. (א) המועצה רשאית להכריז על רחוב או על חלק ממנו כעל אזור שילוט מיוחד.

אזור שילוט מיוחד

(ב) הכריזה המועצה על אזור כאזור שילוט מיוחד, לא יינתן רשיון להצגת שילוט באזור, אלא מטעמים מיוחדים לפי המלצת הועדה המקצועית; הועדה המקצועית רשאית להתנות את המלצתה, בין היתר, בקביעת צורת השילוט, גודלו ותוכנו.

(ג) הוראות חוק עזר זה יחולו, בשינויים המחויבים, על אדם המציג שילוט באזור שילוט.

9. (א) (1) בעד מתן רשיון לשילוט ובעד חידושו, תשולם לעיריה אגרת שילוט שנתית בתעריפים הנקובים בתוספת, כפי שיעורם המעודכן ביום התשלום בפועל;

אגרת שילוט

(2) בעל רשיון ישלם אגרת שילוט לכל שנה שבה מוצג השילוט במקומו.

(ב) הוצג שילוט בלא רשיון או בניגוד לתנאיו, להוראות חוק עזר זה או להוראות כל דין, לא יגרע הדבר מחובת מציג השילוט לשלם את האגרות לפי חוק עזר זה במלואן.

(ג) הוצג שילוט אחרי 30 ביוני בשנה פלונית, ישולם בעד הרשיון להצגתו באותה שנה, מחצית מסכום האגרה הנקובה בתוספת, לפי שיעורה המעודכן ביום התשלום בפועל.

(ד) שילוט המוצג על רכב מסחרי אשר אינו מספק מוצר או שירות כלשהו ליעד המצוי בתחום העיריה ואינו חונה בתחומה למשך זמן העולה על 180 דקות ביממה, יהא פטור מאגרת שילוט; נטל ההוכחה של העובדות המהוות תנאי לפטור כאמור, יחול על מציג השילוט.

10. (א) לא ידביק אדם ולא יגרום להדבקת מודעה בידי מי שאינו עובד העיריה או מי שהיא הסמיכה לכך.

פטור מרשיון

(ב) לא תודבק מודעה אלא על מיתקן פרסום עירוני, על ידי העיריה ובאמצעות עובדיה או מי שהיא הסמיכה לכך.

(ג) ניתן רשיון לפרסום מודעה ושולמו האגרות אשר נקבעו בתוספת, תפרסם העיריה את המודעה.

**פרק שלישי: שילוט אסור**

11. (א) לא יינתן רשיון להצגת שילוט שנתקיים בו אחד מאלה:

שילוט אסור

(1) השילוט הוא שלט אלקטרוני או שלט מתחלף, למעט אם התיר ראש העיריה את הצגתו מטעמים עניניים ובהתחשב, בין היתר, בשיקולי בטיחות ותנועה;

(2) שילוט דגל, למעט אם נתקיים אחד מאלה:

(א) השילוט צבוע או מותקן, בדרך אחרת, על גבי סוכך;

(ב) השילוט אינו מחובר לבנין והוא ניצב בגבולות המקרקעין שלמפרסם זכות שימוש בהם;

(ג) הועדה המקצועית המליצה להתיר את הצגתו מטעמים מיוחדים;

(3) השילוט עשוי בד או צבוע על בנין;

(4) השילוט מוצג על מדרגות חירום, מדרגות נעות, מעליות, מזגן אוויר, צינור ביוב, צנרת אוויר, עמוד חשמל, מיתקן טלפון, מיתקן להפעלת רמזור, אנטנה, עמוד צופרים, תמרור או במקום המיועד לציוד או למיתקן לכיבוי אש;

(5) השילוט מוצג על חזית בנין או בחצריו של בנין שייעודו העיקרי הוא מגורים לפי תכנית בנין עיר בתוקף, אלא אם כן השילוט הוא של אדם המנהל בבנין את עסקו או משרדו כדין והצבתו אושרה בידי ראש העיריה;

(6) השילוט מרעיש או מפיץ ריח;

(7) השילוט חוסם דלת, חלון, יציאת חירום או פתח אחר או מפריע למעבר בהם;

(8) שילוט שיש בהצגתו משום עבירה על הוראות חוק עזר זה או דין אחר, ובכלל זה שילוט המתייחס לעסק, למוסד, למשרד או לפעילות אחרת, שאין להם רשיון הדרוש לפי כל דין או שהפעלתם נוגדת את דיני התכנון והבניה;

(9) השילוט מותקן בניצב לקו הבנין שאליו הוא מחובר, למעט אם הובאה הבקשה להצבתו בפני הועדה המקצועית שהמליצה על הצגתו כאמור מטעמים מיוחדים;

(10) השילוט משנה או פוגע בקו הרקיע;

(11) השילוט מוצג על כלי רכב או על מיתקן הנגרר על ידו, בין אם הרכב בחניה ובין אם הוא בתנועה, או שהוא מוצג על גרוטת רכב, למעט שילוט המחובר או מודבק באופן קבוע על רכב מסחרי או ציבורי והרכב משמש למטרות שאינן קשורות לשילוט, ולמעט שילוט שחובה להציגו לפי כל דין;

(12) שילוט המוצג כדין על כלי רכב מסחרי או ציבורי, החורג מקצוות הרכב או חוסם או מסתיר דלת או חלון ברכב או את שדה הראיה של הנוהג ברכב;

(13) שילוט המוצג באמצעות כלי טייס, כדור פורח, עפיפון או דבר אחר המתרומם באוויר באופן דומה;

(14) השילוט מוקרן על מקום ציבורי על ידי הארה בחשמל או באמצעים אלקטרוניים או על ידי השמעת תוכן השילוט ברמקול, אלא אם כן ראש העיריה התיר לעשות כן מטעמים מיוחדים;

(15) השילוט מתפרסם דרך נשיאת לוח או סרט וכיוצא בהם, בין שהם נישאים בידי אדם ובין באמצעים אחרים, אלא אם כן ראש העיריה התיר לעשות כן מטעמים מיוחדים.

(ב) לא יינתן רשיון לשילוט אם לדעת ראש העיריה השלט –

(1) עלול להפריע לתנועת כלי רכב או הולכי רגל או לסכנם;

(2) עלול להפריע לתנועת כלי רכב או הולכי רגל או לסכנם;

(3) עלול להפריע לסביבה או לתושבי הסביבה שבה מבקשים להציגו;

(4) אינו הולם את הסביבה שבה מבקשים להציגו;

(5) עלול לפגוע במראה האסתטי של בנין או של סביבתו;

(6) עלול להסתיר או להפריע או לפגוע בחלקי בנין בעלי ייחוד ארכיטקטוני או היסטורי או בצורה האחידה של חזיתות הבתים או להוות מטרד;

(7) עלול לפגוע בתקנת הציבור או ברגשותיו.

**פרק רביעי: הוראות שונות**

12. (א) ראש העיריה רשאי לפטור או להפחית אגרה המשולמת לפי הוראות חוק עזר זה בהתקיים תנאים אלה:

פטור והנחה

(1) שילוט המוצג מטעם העיריה, הממשלה ובתי המשפט;

(2) דגל המשמש סמל של מדינה או של ארגון בעל אופי ציבורי או דתי, לרבות דגל המוצג באירוע ממלכתי, ובלבד שהצגת דגל כאמור תהא כדין ולא תשמש לפרסומת מסחרית;

(3) שילוט המוצג על דלת הכניסה לדירה;

(4) שילוט המורה שעסק, שירות או פעילות עברו ממקום אחד למקום אחר, ובלבד שמידותיו לא יעלו על 35 ס"מ x 60 ס"מ וכי לא יוצג לתקופה העולה על 90 ימים ממועד המעבר כאמור;

(5) שילוט שחובה להציגו לפי כל דין.

(ב) על אף האמור בסעיף קטן (א), רשאי ראש העיריה להורות על מקום הצגתו של שילוט כאמור בו.

13. בקשה לפרסום עינוג ציבורי יכול שתתייחס לתמונות או למודעות אחרות המשתנות מדי פעם, לפי ההצגות או המופעים; המבקש להציג מודעות להצגה או למופע כאמור לא יידרש להגיש את התמונות לראש העיריה, ובלבד שהן אושרו וסומנו בידי המועצה לביקורת סרטים לפי סעיף 5 לפקודת סרטי הראינוע.

פרסום עינוג ציבורי

14. בעל רשיון להצגת שילוט יגרום לאחזקתו באופן נקי, נאה, גלוי לעין, תקין ובטיחותי.

אחזקת שילוט

15. (א) ראש העיריה רשאי, בהודעה בכתב 3 ימים לפחות, לדרוש מאדם שהציג שילוט לתחזקו כראוי.

דרישה לאחזקת שילוט כראוי

(ב) לא ציית אדם להודעה כאמור בסעיף קטן (א), רשאי ראש העיריה לתחזק את השילוט באמצעות עובדי העיריה, ולחייב את מציג השילוט בהוצאות שהוציאה העיריה לצורך אחזקתן; ורשאי ראש העיריה, לפי שיקול דעתו, לפעול בהתאם לסמכותו לפי סעיף 18.

16. בעל רשיון להצגת שילוט אחראי להסרתו בתוך 30 ימים מיום שהתקיים אחד מאלה, לפי המוקדם מביניהם –

חובת הסרת שילוט

(1) תום השימוש בשילוט;

(2) חלוף האירוע המוצג בשילוט;

(3) הפסקת פעילות העסק המפורסם בשילוט;

(4) פקיעת הרשיון שניתן להצגת השילוט;

(5) השילוט אינו ממלא עוד אחר ייעודו.

17. (א) ראש העיריה רשאי, בהודעה בכתב של 3 ימים מראש לפחות, לדרוש מאדם שהציג שילוט להסיר את השילוט שהוצג בניגוד להוראות חוק עזר זה או כל דין.

דרישה להסרת שילוט

(ב) (1) לא ציית אדם להודעה כאמור בסעיף קטן (א), רשאי ראש העיריה, באמצעות עובדי העיריה, להסיר את השילוט ולחייב את מציגו בהוצאות שהוציאה העיריה להסרתו;

(2) שילוט שהסירה העיריה בהתאם לסמכותה לפי פסקה (1), יהא רכושה;

(3) רשאי אדם לדרוש לקבל לרשותו שילוט שהסירה העיריה כאמור בפסקה (2), אם הוכיח את בעלותו עליו בתוך 15 ימים מיום הסילוק ובתנאי שישלם לעיריה את הוצאות ההסרה והאחסנה לפי חשבון שתגיש לו העיריה;

(4) העיריה לא תישא באחריות בשל נזק שייגרם לשילוט, לרכוש או לאדם כתוצאה מהסרתו של השילוט ואחסנתו.

(ג) ראש העיריה רשאי להורות לנקוט פעולה כאמור בסעיף קטן (ב) אף בלא מסירת הודעה כאמור בסעיף קטן (א), אם ראה כי לא ניתן לגלות את שמו או מענו של מציג השילוט.

(ד) האמור בסעיף זה אינו גורע מאחריותו של אדם לפי הוראות חוק עזר זה.

18. לא יסלק אדם, לא ירשה למי שפועל מטעמו ולא יגרום לסילוק, להסרה, להריסה, לשבירה, לקריעה, לטשטוש, להסתרה, לקלול, ללכלוך, לכיסוי או לפגיעה בצורה כלשהי בשילוט, במיתקן פרסום עירוני ובמקום אחר שנקבע לפי חוק עזר זה להצגת שילוט, או בדבר נלווה לשילוט או קשור בו.

שמירת שילוט

19. (א) הוצג שילוט שלא בהתאם להוראות חוק עזר זה, יראו את מי ששמו, כינויו, עיסוקו, או ענינו מתפרסם בגוף השילוט, או את מי שהזמין את ייצורו של השילוט או שילם בעדו או מי שהשילוט הותקן במקום עיסוקו, וכן את בעל בית הדפוס שבו הודפס השילוט, לענין חוק עזר זה, כמי שהציג את השילוט כאמור, זולת אם הוכיח שהעבירה נעברה שלא בידיעתו וכי נקט אמצעים סבירים למניעתה.

חזקת אחריות

(ב) הוצג שילוט שלא בהתאם להוראות חוק עזר זה, רואים גם את בעל הנכס שבו הוצג השילוט ואת המחזיק בו כמי שהציגו את השילוט, זולת אם הוכיח שהעבירה נעברה שלא בידיעתו וכי נקט אמצעים סבירים למניעתה.

20. (א) מסירת הודעה או דרישה לפי חוק עזר זה תהא כדין, אם נמסרה לידי האדם שאליו היא מכוונת או אם נמסרה במקום מגוריו או במקום עסקיו הרגילים או הידועים לאחרונה לידי אדם מבני משפחתו הבוגרים או לידי אדם בוגר העובד או מועסק שם או אם נשלחה בדואר רשום הערוך אל אותו אדם לפי מען מגוריו או עסקיו הרגילים הידועים לאחרונה.

מסירת הודעה

(ב) אם לא ניתן לבצע מסירה כאמור בסעיף קטן (א), תהא המסירה כדין, אם הוצגה ההודעה או הדרישה או הודבקה במקום בולט על הנכס שבו היא דנה או אם הוכנסה לתיבת דואר הנושאת את שמו של האדם שאליו היא מכוונת או אם פורסמה באחד העיתונים הנפוצים בתחום העיריה.

21. בתוספת לחוק עזר לרמלה (הצמדה למדד), התשנ"ט-1999, במקום "חוק עזר לרמלה (מודעות ושלטים), התשכ"א-1961", יבוא "חוק עזר לרמלה (שילוט), התש"ס-2000".

תיקון חוק עזר להצמדה

תיקון תש"ס-2000

22. (בוטל).

תיקון תש"ס-2000

23. על אף האמור בחוק עזר לרמלה (הצמדה למדד), התשנ"ט-1999, יעלו תעריפי האגרות שנקבעו בתוספת, ב-1 בחודש שלאחר תחילתו של חוק עזר זה (להלן – יום ההעלאה הראשון), בשיעור עליית המדד שפורסם לאחרונה לפני יום ההעלאה הראשון לעומת מדד חודש מאי 1998.

הוראת שעה

תיקון תש"ס-2000

24. חוק עזר זה אינו בא לגרוע מהוראותיו של כל דין.

שמירת דינים

25. חוק עזר לרמלה (מודעות ושלטים), התשכ"א-1961 – בטל.

ביטול

26. רשיון שניתן לפי חוק עזר לרמלה (מודעות ושלטים), התשכ"א-1961, שטרם פג תוקפו, יראוהו כרשיון לפי חוק עזר זה.

הוראת מעבר

תוספת

(סעיפים 2, 9, 10, 22 ו-23)

**חלק א': אגרת שלטים**

1. בעד שלט רגיל או שלט דגל המותקן במקום העסק, או שצויר על חלון ראווה תשולם אגרה –

שיעורי האגרה בשקלים חדשים לשנה

שלט רגיל

שלט ראשון

או יחיד שלט נוסף שלט דגל

לשלט שגודלו –

עד 10 מ"ר, לכל מ"ר 110 170 250

עולה על 10 מ"ר, לכל מ"ר 170 200 300

2. בעד שלט המותקן על בנין והמוקרן באמצעים אלקטרוניים, קרני לייזר או בדרך אחרת, תשולם לכל מ"ר אגרה בשיעור שנקבע לגבי שלט דגל.

**חלק ב': אגרה בעד פרסום והדבקה של מודעות על מיתקן פרסום עירוני**

1. (1) בעד מודעה המודבקת בידי המועצה על סדרה של 25 לוחות פרסום או חלק מהם, לשבוע, תשולם אגרת פרסום –

שיעורי האגרה

גודל המודעה בשקלים חדשים

עד גיליון 220

עד חצי גיליון 150

עד רבע גיליון 120

(2) לכל 5 לוחות נוספים או חלקם – 20% משיעור האגרה שנקבע בפרט משנה (1)

(3) לכל יום נוסף – 20% משיעור האגרה שנקבע בפרט משנה (1)

2. מודעות אבל פטורות מתשלום אגרה.

**חלק ג': מודעות המתפרסמות על מיתקן או על נכס פרטי**

1. מודעות שאינן פרסום חוצות, המתפרסמות במקום פרטי, לשנה –

שיעורי האגרה

בשקלים חדשים

(1) מודעה רגילה, לכל מ"ר 250

(2) מודעת דגל, לכל מ"ר 500

(3) מודעה המתפרסמת באתר בניה, לכל מ"ר 200

(4) מודעה באמצעות מכשור אלקטרוני, קרני לייזר או אמצעי טכנולוגי אחר ומודעה מתחלפת, לכל מ"ר 700

(5) מודעה על בנין קולנוע הנוגעת לאותו בית קולנוע, עד 20 מ"ר 400

לכל מ"ר נוסף 25

2. תשלום אגרה לפי חלק זה, לחודש, יהא 10% משיעור האגרה השנתית.

3. (א) בעד מודעה שאינה נשקפת לרחוב, במגרש, באולם או באיצטדיון ספורט, לכל מ"ר, לחודש 80

(ב) בעד מודעות במקומות כאמור, המתחלפות או המוקרנות באמצעות מכשיר אופטי או חשמלי, לכל מ"ר, לחודש 140

4. מודעה על רכב פרטי או מסחרי, לכל מ"ר, לשנה 200

**חלק ד': מודעות המתפרסמות בשטח ציבורי**

שיעורי האגרה בעד מודעה בשטח ציבורי, שאינה מודעה של פרסום חוצות, יהא כפול מהשיעורים שנקבעו בחלק ג'.

**חלק ה': פרסום חוצות**

1. בעד מודעה של פרסום חוצות, המתפרסמות במקום פרטי, לשנה –

שיעורי האגרה בשקלים חדשים

עד 100 מ"ר מעל 100 מ"ר

בשטח הכולל של המודעות בתחום העיריה –

עד 10 מ"ר, לכל מ"ר 200 130

מעל 10 מ"ר ועד 75 מ"ר, לכל מ"ר 150 100

מעל 75 מ"ר ועד 200 מ"ר, לכל מ"ר 100 70

מעל 200 מ"ר, לכל מ"ר נוסף – 34 שקלים חדשים.

2. בעד מודעה כאמור בחלק זה המתפרסמת בשטח ציבורי או על מיתקן פרסום עירוני, שלא שולמו בעדה דמי שימוש למועצה, ישלם המפרסם למועצה, לשנה –

(1) אגרה בשיעור שייקבע במכרז, ובלבד שלא יפחת מן השיעורים, שנקבעו בפרט 1 לחלק זה, לפי הענין.

(2) לא נקבע שיעור האגרה במכרז, ישלם המפרסם לעיריה דמי שימוש יהיה פי שניים משיעורי האגרה שנקבעו בפרט משנה (1), לפי הענין.

3. שיעור האגרה לפי חלק זה, לחודש יהיה בשיעור 10% משיעור האגרה השנתית.

4. פרסום באמצעות כלי טיס או כדור פורח 150 שקלים חדשים ליום.

כ"ג בחשון התש"ס (2 בנובמבר 1999) יואל לביא

ראש עיריית רמלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ס מס' 623](http://www.nevo.co.il/Law_word/law07/mekomi-0623.pdf) מיום 4.5.2000 עמ' 293.

   תוקן [ק"ת חש"ם תש"ס מס' 627](http://www.nevo.co.il/Law_word/law07/mekomi-0627.pdf) מיום 24.8.2000 עמ' 406 – תיקון תש"ס-2000. [↑](#footnote-ref-1)