חוק עזר לרמלה (שמירת הסדר והניקיון), תש"ס-2000

רשויות ומשפט מנהלי – רשויות מקומיות – חוקי עזר – שמירת הסדר והנקיון

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 3 |
| סעיף 2 | שמירת הניקיון | [Go](#Seif2) | 5 |
| סעיף 3 | השלכת אשפה | [Go](#Seif3) | 5 |
| סעיף 4 | השלכת פסולת למיחזור | [Go](#Seif4) | 5 |
| סעיף 5 | הקטנת נפחם של חומרי אריזה | [Go](#Seif5) | 6 |
| סעיף 6 | הצבת ואחזקת כלי אצירה של העיריה בבתי מגורים | [Go](#Seif6) | 6 |
| סעיף 7 | הצבת כלי פסולת בנכס בידי בעל נכס ומחזיק בבתי עסק | [Go](#Seif7) | 6 |
| סעיף 8 | הקמת ביתן אשפה | [Go](#Seif8) | 6 |
| סעיף 9 | התקנת מכלים ייעודיים ומיתקני מיחזור בידי העיריה | [Go](#Seif9) | 6 |
| סעיף 10 | התקנת מכלים ייעודיים ומיתקני מיחזור בידי בעל בית עסק ובעל בית מגורים | [Go](#Seif10) | 6 |
| סעיף 11 | הצבת מכולות | [Go](#Seif11) | 6 |
| סעיף 12 | התקנת מיתקן לטיפול בפסולת | [Go](#Seif12) | 6 |
| סעיף 13 | פינוי והובלה של פסולת | [Go](#Seif13) | 7 |
| סעיף 14 | היתר ודרישה לפינוי פסולת | [Go](#Seif14) | 7 |
| סעיף 15 | מתן היתר לפינוי פסולת ותשלום אגרה | [Go](#Seif15) | 7 |
| סעיף 16 | הגבלת פסולת לפי היתר פינוי | [Go](#Seif16) | 7 |
| סעיף 17 | פינוי בלא היתר או בניגוד לתנאי ההיתר | [Go](#Seif17) | 7 |
| סעיף 18 | פינוי פסולת מיחזור | [Go](#Seif18) | 7 |
| סעיף 19 | פינוי פסולת בנין | [Go](#Seif19) | 7 |
| סעיף 20 | פינוי פסולת צמחים | [Go](#Seif20) | 8 |
| סעיף 21 | פינוי פסולת מכלאה | [Go](#Seif21) | 8 |
| סעיף 22 | פינוי חומרים מסוכנים ופסולת רפואית | [Go](#Seif22) | 8 |
| סעיף 23 | הפרדה בין סוגי פסולת | [Go](#Seif23) | 8 |
| סעיף 24 | קנין בפסולת | [Go](#Seif24) | 8 |
| סעיף 25 | שימוש באתר האשפה וכניסה לתחנת המעבר | [Go](#Seif25) | 8 |
| סעיף 26 | אגרת פינוי פסולת של בית עסק | [Go](#Seif26) | 8 |
| סעיף 27 | אגרת פינוי פסולת מיחזור | [Go](#Seif27) | 8 |
| סעיף 28 | תמורה בגין פינוי פסולת על פי בקשה | [Go](#Seif28) | 8 |
| סעיף 29 | תמורה בעד פינוי פסולת חריגה | [Go](#Seif29) | 8 |
| סעיף 30 | גביית אגרות ושיעורן | [Go](#Seif30) | 9 |
| סעיף 31 | הנחה או פטור מאגרת פינוי | [Go](#Seif31) | 9 |
| סעיף 32 | רשות כניסה | [Go](#Seif32) | 9 |
| סעיף 33 | סמכויות המפקח | [Go](#Seif33) | 9 |
| סעיף 34 | שריפת פסולת | [Go](#Seif34) | 9 |
| סעיף 35 | תחולת חוק עזר להצמדה | [Go](#Seif35) | 9 |
| סעיף 36 | הוראת שעה | [Go](#Seif36) | 10 |
| סעיף 37 | קיום הוראות החוק | [Go](#Seif37) | 10 |
| סעיף 38 | נאמן ניקיון | [Go](#Seif38) | 10 |
| סעיף 39 | מסירת הודעה | [Go](#Seif39) | 10 |
| סעיף 40 | שמירת דינים | [Go](#Seif40) | 10 |
| סעיף 41 | ביטול | [Go](#Seif41) | 10 |

חוק עזר לרמלה (שמירת הסדר והניקיון), תש"ס-2000[[1]](#footnote-1)\*

בתוקף סמכותה לפי סעיפים 241 ו-250 לפקודת העיריות (להלן – הפקודה), וסעיף 19 לחוק שמירת הניקיון, התשמ"ד-1984 (להלן – חוק שמירת הניקיון), מתקינה מועצת עיריית רמלה חוק עזר זה:

1. בחוק עזר זה –

הגדרות

"אדם" – לרבות חברה או התאחדות או חבר בני אדם, בין שהם מואגדים ובין שאינם מואגדים;

"אשפה" – פסולת, פסולת צמחים, פסולת בנין, פסולת מכלאה, חומרים מסוכנים ופסולת רפואית, למעט פסולת למיחזור;

"אתר אשפה" – אתר סילוק אשפה אשר קבעה העיריה והמשמש אותה לקליטת ולאגירת אשפה;

"בית עסק" – חנות, כל בו, מרכול, משרד, מפעל, בית מלאכה, מחסן ועסק ומקום אחר שאינו משמש כבית מגורים, למעט מכלאה;

"ביתן אשפה" – בנין או חלק מבנין, המיועד להחזקת כלי אצירה;

"בנין" – מבנה, בין שהוא בנוי אבן ובין שהוא בנוי בטון, טיט, ברזל, עץ או חומר אחר, בין קבוע ובין ארעי, בין שבנייתו הושלמה ובין אם לאו, לרבות –

(1) חלק של מבנה כאמור ודבר המחובר אליו חיבור של קבע;

(2) מיתקני תברואה ומיתקן אחר;

(3) קרקע שמשתמשים בה או מחזיקים בה יחד עם בנין, כגינה, כחצר או לצורך אחר של הבנין;

(4) קיר, סוללת עפר, גדר וכיוצא בהם, הגודרים או תוחמים או מיועדים לגדור או לתחום שטח קרקע או חלל;

"בעל" – אחד או יותר מאלה:

(1) הבעל הרשום של נכס בפנקסי המקרקעין;

(2) בעל נכס מכוח הסכם או מסמך אחר או מי שזכאי להירשם כבעל נכס;

(3) חוכר או חוכר משנה, שחכר את הנכס;

(4) דייר מוגן כמשמעותו בחוק הגנת הדייר [נוסח משולב], התשל"ב-1972;

(5) שוכר או שוכר משנה, ששכר את הנכס;

(6) אדם המקבל או הזכאי לקבל הכנסה או שהיה מקבלה, אילו הנכס היה נותן הכנסה, בין בזכותו ובין כמורשה, כנאמן או כבא כוח;

(7) מי שמייצג בעל נכס לצורך תשלום מסים או לענין ניצולו המסחרי של הנכס;

(8) לענין בית משותף – נציגות הבית המשותף כמשמעותה בחוק המקרקעין, התשכ"ט-1969 (להלן – חוק המקרקעין);

"בעל בית עסק" – אחד או יותר מאלה:

(1) בעל נכס שבו פועל עסק;

(2) מחזיק של בית עסק;

(3) מי שמנהל את בית העסק;

(4) בעל היתר או רשיון, הדרושים לפי כל דין להפעלתו או לניהולו של בית עסק או לעיסוק בו או מי שמוטלת עליו חובה לקבל רשיון או היתר כאמור;

(5) מי שבהשגחתו או בפיקוחו פועל בית עסק;

"דירת מגורים" – נכס או חלק מנכס, המשמש או מיועד לשמש למגורים, לרבות בית מגורים, דירה בבית משותף או בבנין הראוי להירשם כבית משותף כמשמעותם בחוק המקרקעין או יחידת מגורים אחרת;

"העיריה" – עיריית רמלה או מי שהיא הסמיכה בכתב לענין חוק עזר זה, כולו או מקצתו;

"השלכה" – לרבות זריקה, שפיכה, נטישה או גרימת לכלוך אחר;

"התקנה", "הצבה" או "אספקה" – לרבות החלפה;

"חומרים מסוכנים" – כהגדרתם בחוק החומרים המסוכנים, התשנ"ג-1993 (להלן – חוק חומרים מסוכנים);

"כלי אצירה" – מבנה, מכל נייד או נייח, שקית וכלי או מיתקן אחר המיועדים לאצירת אשפה, לרבות מכולות, למעט מכל ייעודי ומיתקן מיחזור;

"כלי פסולת" – מבנה, מכל, כלי אצירה או כלי קיבול, המיועדים לאגירת פסולת, העשויים מחומר, צורה, גודל ואיכות, כפי שיקבע המפקח מזמן לזמן;

"מועצה" – מועצת עיריית רמלה;

"מחזיק" – כמשמעותו בסעיף 1 לפקודה; לענין בתי עסק המצויים במרכז מסחרי, יראו כמחזיק בבתי עסק גם את החברה או הגוף המשפטי המספר את שירותי הניהול, התחזוקה והניקיון, כשלוחם או כנציגם של בתי העסק במרכז המסחרי;

"מיחזור" – תהליך עיבוד או השבה של חומרים או מוצרים לשימוש חוזר למטרה אשר לה נועדו או כחומרי גלם;

"מכל ייעודי" – כלי קיבול לאצירת סוג של פסולת למיחזור;

"מכולה" – כלי פסולת, המיועד לאצירת פסולת בכמויות גדולות, שפינויו מתבצע באמצעות כלי רכב ייעודי;

"מכלאה" – מקום שבו מחזיקים בעלי חיים מסוג כלשהו, לרבות רפת, לול, אורווה, דיר ולרבות מקום שמשתמשים בו או מחזיקים בו יחד עם מכלאה;

"מפקח" – מפקח עירוני, עובד רשות מקומית או אדם אחר שראש העיריה מינה אותו לענין הוראות חוק עזר זה;

"מרכז מיחזור" – מקום שבו מותקנים מכלים ייעודיים;

"מרכז מסחרי" – מבנה או קבוצת מבנים, הכוללים אגד של בתי עסק והמנוהלים על ידי חברה או גוף משפטי אחר, המספק שירותי ניהול, תחזוקה וניקיון למבנה או למבנים;

"מיתקן לטיפול בפסולת" – דחסן, מכבש, מיתקן או אמצעי אחר, המיועדים לטיפול בפסולת, ובכלל זה, להקטנת נפחה;

"מיתקן מיחזור" – כלי או אמצעי לאצירה, דחיסה, כבישה, גריסה, קשירה וכיוצא בהם, המשמש לאיסוף, למיון, לטיפול או להקטנת נפח של פסולת למיחזור;

"נאמן ניקיון" – מי שהשר לאיכות הסביבה או ראש העיריה מינהו להיות נאמן ניקיון לפי חוק שמירת הניקיון;

"נכס" – כהגדרתו בסעיף 269 לפקודה, לרבות בית עסק, בית מגורים ודרכי מעבר שאינן ציבוריות;

"סוג" – לרבות מידות, צורה, צבע, מבנה, חומרים, איכות יצרן ועמידה בדרישות תקנים;

"סוג פסולת" – אשפה, פסולת למיחזור, פסולת בנין, פסולת צמחים, פסולת מכלאה, חומרים מסוכנים, פסולת רפואית או סוג אחר של פסולת שקבע המפקח;

"פינוי" – לרבות הובלה, העברה והורקה;

"פסולת" – לרבות שיירי מזון, קליפות, נייר, בקבוקים, שברי זכוכית, תיבות, קופסאות, קרטונים, אריזות למיניהן, גרוטאות, גזם עץ, קרשים, סמרטוטים, אפר, בדלי סיגריות, פסולת בנין, פסולת צמחים, פסולת מכלאה, פסולת רפואית, חומרים מסוכנים ודבר אחר העלול לגרום לכלוך;

"פסולת בית מגורים" – פסולת שנצברה בנכס המשמש למגורים;

"פסולת בית עסק" – פסולת שנצברה בבית עסק;

"פסולת בנין" – חומרים או שיירי חומרים המשמשים לבניה או לעבודות שיפוצים או שמשתמשים בהם בקשר לעבודות בניה או שיפוצים או שנוצרו אגב עבודות כאמור או אגב עבודות הריסה, לרבות אדמה וחלקי הריסות של מבנים;

"פסולת חריגה" – פסולת שנפחה גדול מ-5 מטרים מעוקבים;

"פסולת למיחזור" – פסולת שהיא חומרים ומוצרים מסוג כלשהו הניתנים למיחזור, שהושלכו או המיועדים להשלכה, אשר המפקח קבע שחלה לגביהם חובת מיחזור כאמור בתקנה 3 לתקנות איסוף ופינוי פסולת למיחזור (חובת פינוי פסולת למיחזור), התשנ"ח-1998 (להלן – התקנות);

"פסולת מכלאה" – לרבות גללים והפרשות של בעלי חיים מסוג כלשהו, וכן מי שפכים של מכלאה;

"פסולת צמחים" – צמח קטוף, כרות, תלוש או שנשר, לרבות ענפים, עלים, וכיוצא בהם;

"פסולת רפואית" – חומר או שאריות חומר מסוכן כלשהו, המכיל סמי מרפא, רעל או רעל רפואי כהגדרתם בחוק החומרים המסוכנים, התשנ"ג-1993, ובפקודת הרוקחים [נוסח חדש], התשמ"א-1981, פסולת רפואית מסוכנת כהגדרתה בתקנות בריאות העם (טיפול בפסולת במוסדות רפואיים), התשנ"ז-1997, וכן תכשיר, כלי או אבזר המשמש לצרכים רפואיים, לרבות תחבושות, כלים רפואיים וכיוצא בהם, שאריות תכשיר, כלי או אבזר כאמור, לרבות דם, נוזלי דם וכיוצא בהם;

"צמח" – לרבות עץ, שתיל, שיח, ניצן, פרי, ירק, עשב או דשא וחלק מהם;

"ראש העיריה" – ראש עיריית רמלה או מי שהוא הסמיך בכתב לענין חוק עזר זה;

"רשות היחיד" – חצר, גינה, מבוא למדרגות המשמשות כניסה לבית, גג, מקלט, ומקום אחר המשמש את דיירי הבית, למעט דירת מגורים;

"רשות הרבים" – מקום שהציבור רשאי להשתמש בו או לעבור או או שהציבור משתמש בו או עובר בו למעשה;

"תחנת מעבר" – מיתקן המשמש או המיועד לשמש כתחנת ביניים לצורך הקטנת נפחה של פסולת ולהפרדתה.

2. לא ישליך אדם פסולת ברשות הרבים או מרשות הרבים לרשות היחיד, ולא ילכלך את רשות הרבים.

שמירת הניקיון

3. (א) לא ישליך אדם אשפה אלא לתוך כלי אצירה המיועד לאשפה, ולא ישאיר אשפה מחוץ לכלי אצירה כאמור.

השלכת אשפה

(ב) לא ישליך אדם לכלי אצירה, המיועד לאשפה, פסולת למיחזור, פסולת צמחים, פסולת בנין, פסולת מכלאה, חומרים מסוכנים, סוללות משומשות, פסולת רפואית או דברים העלולים לגרום מטרד או מפגע סביבתי או בריאותי או נזק לכלי אצירה או להקשות על פינוי האשפה מתוכו.

4. (א) הותקן כלי ייעודי או מיתקן מיחזור, לא ישליך אדם פסולת למיחזור אלא לתוכו ולא ישאיר פסולת למיחזור מחוץ לו, ובלבד שהפסולת למיחזור תושלך כאמור לפי סוג הפסולת שנקבע לאותו מכל או מיתקן.

השלכת פסולת למיחזור

(ב) לא ישליך אדם למכל ייעודי או למיתקן מיחזור אלא פסולת למיחזור, בהתאם לסוג הפסולת למיחזור שנקבע לאותו מכל או מיתקן.

(ג) בעל בית עסק שבתחום עסקו או בקשר לעסקו או בעל בית מגורים, שבתחומו הותקן מכל ייעודי או מיתקן מיחזור, לא ישליך ולא ירשה למי שפועל מטעמו להשליך פסולת למיחזור אלא לתוכו, בהתאם לסוג הפסולת שנקבע לאותו מכל או מיתקן.

(ד) לא ישליך אדם למכל ייעודי או למיתקן מיחזור, אשפה, פסולת צמחים, פסולת בנין, פסולת מכלאה, חומרים מסוכנים, פסולת רפואית או דברים העלולים לגרום מטרד או מפגע סביבתי או תברואתי או נזק למכל הייעודי או למיתקן המיחזור או עלולים להקשות על פינוי של פסולת למיחזור מתוכם.

5. (א) לא ישליך אדם לתוך כלי אצירה, מכל ייעודי או מיתקן מיחזור, חומרי אריזה בעלי נפח גדול שניתן להקטין את נפחם על ידי פירוק, קיפול, קריעה או דחיסה, אלא לאחר שפורקו, קופלו, נקרעו או נדחסו.

הקטנת נפחם של חומרי אריזה

(ב) העיריה רשאית להורות לבעל נכס או למחזיק בו, להתקין בנכסו מיתקן מיוחד להקטנת נפחם של חומרי אריזה או לאצירתם.

6. (א) העיריה תציב, תספק ותחזיק בבתי מגורים שבתחומה כלי אצירה, שאת נפחם וסוגם יקבע המפקח, ותפנה את האשפה שבהם; הצבת ואחזקת כלי אצירה כאמור תהא במיקום שתקבע העיריה ולפי שיקול דעתה.

הצבת ואחזקת כלי אצירה של העיריה בבתי מגורים

(ב) בעל נכס או מחזיק, אשר בנכסו הוצבו כלי אצירה, ישמור על תקינותם ועל ניקיונם ועל ניקיון סביבתם, וינקוט אמצעים סבירים הנדרשים למניעת מטרד או מפגע סביבתי או תברואתי הנגרמים או עלולים להיגרם לכלי האצירה.

7. (א) בעל עסק או מחזיק יציג על חשבונו, בעסק או סמוך לו, כלי פסולת, ישמור על תקינותם, על ניקיונם ועל ניקיון סביבתם, וינקוט אמצעים סבירים לשם מניעת מטרד או מפגע סביבתי או תברואתי.

הצבת כלי פסולת בנכס בידי בעל נכס ומחזיק בבתי עסק

(ב) המפקח רשאי ליתן לבעל עסק או למחזיק בו, לפי הענין, הוראה לענין כלי פסולת שיוצב או מוצב בנכסו, ובכלל זה להורות על סוגם, מספרם והמקומות שבהם יוצבו, תיקונם או החלפתם, והכל לפי דרישת המפקח ובהתאם ללוח הזמנים שיקבע.

8. (א) בעל נכס יקים, לפי דרישת המפקח והוראותיו, ביתן אשפה, יחברו למערכת המים והביוב, ישמור על תקינותו, על ניקיונו וניקיון סביבתו, וינקוט אמצעים סבירים לשם מניעת מטרד או מפגע סביבתי או תברואתי.

הקמת ביתן אשפה

(ב) סוגו של ביתן אשפה, מקום הקמתו ומספר ביתני האשפה הדרושים בנכס, ייקבעו בידי המפקח.

(ג) המפקח רשאי להורות לבעל נכס לתקן ביתן אשפה או לבנות ביתן אחר במקומו, אם הדבר נחוץ לדעתו.

9. העיריה רשאית להקצות בתחומה מקומות להקמת מרכזי מיחזור, ולהתקין, בין בעצמה ובין בידי אחרים, מיתקני מיחזור ומכלים ייעודיים.

התקנת מכלים ייעודיים ומיתקני מיחזור בידי העיריה

10. (א) בעל בית עסק ובעל בית מגורים יתקינו על חשבונם, לפי דרישת המפקח ובהתאם לתנאים שפורטו בדרישה, מכל ייעודי, מיתקן מיחזור או שניהם, אחדים או יותר, אשר יהיו נפרדים ומכלי אצירה, וישמרו על תקינותם, ניקיונם וניקיון סביבתם, וינקטו אמצעים סבירים לבל יגרמו מטרד או מפגע סביבתי או תברואתי.

התקנת מכלים ייעודיים ומיתקני מיחזור בידי בעל בית עסק ובעל בית מגורים

(ב) המפקח רשאי להורות על סוגם, מספרם, מקום הצבתם, תיקונם והחלפתם של מכלים ייעודיים ומיתקני מיחזור.

(ג) בעל בית עסק ובעל בית מגורים יקצו, לפי דרישת המפקח ובהתאם לתנאים שפורטו בדרישה, מקום מתאים אשר ישמש מרכז מיחזור.

11. (א) העיריה רשאית להציב בתחומה מכולות לאיסוף ופינוי פסולת, ובכלל זה, לאיסוף ופינוי פסולת בנין מאתרי בניה שבתחום העיריה, ולהורות על השימוש בהם.

הצבת מכולות

(ב) בעד פינוי מכולה בידי העיריה, ישלם בעל נכס או בעל היתר בניה, שהמכולה משרתת אותו, לפי הענין, אגרה בסכום הנקוב בפרט 1 לתוספת הראשונה.

(ג) האמור בסעיף זה אינו בא לגרוע מהוראות סעיפים 6 עד 8.

12. (א) העיריה רשאית להתקין בתחומה מיתקנים לטיפול בפסולת, ורשאית היא להורות על השימוש בהם ולגבות אגרות בעד הפינוי לפי תעריפי האגרות שנקבעו בתוספת הראשונה.

התקנת מיתקן לטיפול בפסולת

(ב) המפקח רשאי להורות לבעל נכס ולמחזיק להתקין ולהחזיק בנכס מיתקן לטיפול בפסולת; ורשאי הוא להורות כאמור בדבר סוג המיתקן, מספר המיתקנים, מקום הצבתם בנכס, תיקונם או החלפתם.

13. העיריה תפנה פסולת לסוגיה, פסולת בנין, פסולת מכלאה, חומרים מסוכנים ופסולת רפואית, שמקורם בבית עסק, זולת אם נקבע אחרת בחוק עזר זה, למעט פסולת למיחזור.

פינוי והובלה של פסולת

14. (א) לא יפנה אדם פסולת מסוג כלשהו ממקום אחד למשנהו, בעצמו או בידי אחרים, אלא לפי היתר דרישה שקיבל מראש מאת ראש העיריה ובהתאם לתנאי ההיתר או הדרישה.

היתר ודרישה לפינוי פסולת

(ב) בקשה לקבלת היתר לפינוי פסולת כאמור (להלן – היתר פינוי), תוגש לראש העיריה, ערוכה לפי טופס 1 בתוספת השניה.

15. (א) ראש העיריה רשאי ליתן היתר פינוי, לסרב לתיתו, לבטלו, להתלותו, לכלול בו תנאים, להוסיף עליהם ולשנותם.

מתן היתר לפינוי פסולת ותשלום אגרה

(ב) ראש העיריה או המפקח רשאים להורות לאדם לפנות פסולת מנכסו; ורשאים הם להורות שפינוי פסולת ייעשה לפי היתר פינוי.

(ג) בהיתר פינוי ייקבעו אלה, כולם או מקצתם:

(1) המועדים והשעות שבהם מותר להוציא או לפנות פסולת;

(2) המקום שאליו תוכל ותורק הפסולת;

(3) דרכי ההוצאה והפינוי, אמצעי הפינוי וסוגם;

(4) תקופת ההיתר;

(5) תנאים ופרטים אחרים שאותם יקבע המפקח.

(ד) היתר פינוי יהא ערוך לפי טופס 2 בתוספת השניה.

(ה) בעד מתן היתר פינוי ישלם מקבל ההיתר לעיריה אגרה שנתית, לפי התעריף הקבוע בסעיף 2 לתוספת הראשונה.

(ו) מתן היתר פינוי לא יפטור אדם מתשלום אגרה לעיריה או לקבלן מטעמה בעד שימוש באתר אשפה, בתחנת המעבר או במיתקנים לטיפול בפסולת, שבהם גובה העיריה אגרה או תשלום.

16. (א) הובלת פסולת לפי היתר פינוי תיעשה בכלי אצירה סגורים או מכוסים, באופן אשר ימנע את נפילת הפסולת אל הדרך או צדיה, במהלך ההובלה.

הגבלת פסולת לפי היתר פינוי

(ב) מתן היתר פינוי אינו פוטר את המפנה או את בעל הרכב או את מי שהרכב היה בשליטתו באותה עת, מאחריות על פי דין לנזק שייגרם עקב הובלת הפסולת, ומתן ההיתר לא יפחית מאחריותם כאמור.

17. נמצא אדם מפנה פסולת מסוג כלשהו בלא שניתן לו היתר פינוי מאת ראש העיריה או בלי שנמסרה לו דרישה לכך מאת המפקח או בניגוד לתנאי ההיתר או הדרישה, רואים את המפנה, את בעל הרכב ואת מי שהרכב היה בשליטתו באותה עת, כאחראים לפינוי ולהובלה כאמור, זולת אם הוכיח בעל הרכב או מי שהרכב היה בשליטתו כאמור, כי הרכב נלקח ממנו בלא הסכמתו.

פינוי בלא היתר או בניגוד לתנאי ההיתר

18. (א) בעל נכס ומחזיק יפנו, לפי דרישת המפקח, פסולת למיחזור שנוצרה ונצברה בנכס, לאתר האשפה או לאתר אחר שיורה עליו המפקח, ויחולו לענין זה הוראות סעיף 15, בשינויים המחויבים לפי הענין.

פינוי פסולת מיחזור

(ב) העיריה רשאית לפנות פסולת למיחזור מנכסים שבתחום שיפוטה, כולם או מקצתם, ורשאית היא לגבות מבעל הנכס או מהמחזיק אגרת פינוי כאמור בסעיף 27.

(ג) הוראות חוק עזר זה לענין פינוי פסולת, יחולו, בשינויים המחויבים לפי הענין, גם לגבי פינוי פסולת למיחזור.

19. (א) האחראי לביצוע עבודות בניה, הריסה או שיפוצים, בין במישרין ובין בעקיפין, יפנה פסולת בנין, שנוצרה עקב העבודות, לאתר פסולת מוסדר ויחולו לענין זה הוראות סעיף 15, בשינויים המחויבים לפי הענין.

פינוי פסולת בנין

(ב) פסולת בנין כאמור תפונה במהלך תקופת ביצוע העבודות, במועדים ובתדירות שיקבע המפקח ובהתאם להנחיותיו.

(ג) האחראי לביצוע עבודות בניה, יסיים את פינוי פסולת הבנין ויותיר את אתר הבניה וסביבתו נקיים לחלוטין, לא יאוחר ממועד הגשת בקשה לתעודת גמר כאמור בתקנת 21(ג) לתקנות התכנון והבניה (בקשה להיתר, תנאיו ואגרות), התש"ל-1970.

(ד) בסעיף זה, "אחראי לביצוע עבודות בניה" – אחד או יותר מאלה:

(1) בעל הנכס שבו בוצעו העבודות או המחזיק בו או המקבל היתר בניה לביצוע העבודות בנכס;

(2) אדם אשר בעבורו או בעבור נכס שבבעלותו או בהחזקתו, בוצעה העבודה;

(3) אדם אשר לפי הזמנתו בוצעה העבודה;

(4) מבצע העבודות, בין בעצמו ובין בידי אחרים.

20. (א) בעל נכס או המחזיק יוציא מנכסו, מעת לעת, פסולת צמחים אל המקומות שיקבע המפקח, באופן, בכלים ובמועדים שיקבע.

פינוי פסולת צמחים

(ב) פינוי פסולת צמחים ייעשה בידי העיריה, אלא אם כן קיבל בעל הנכס או המחזיק ביתר פינוי או דרישה לפנותו בעצמו, ויחולו לענין זה הוראות סעיף 15, בשינויים המחויבים לפי הענין.

21. בעל מכלאה או המחזיק, יפנה ממנה פסולת מכלאה שנצברה בה לאתר שיקבע לכך המפקח, ויחולו לענין זה הוראות סעיף 15, בשינויים המחויבים לפי הענין.

פינוי פסולת מכלאה

22. בעל נכס או המחזיק, יפנה מנכסו חומרים מסוכנים ופסולת רפואית, לאתר שיקבע לכך המפקח, ויחולו לענין זה הוראות סעיף 15, בשינויים המחויבים לפי הענין.

פינוי חומרים מסוכנים ופסולת רפואית

23. המפקח רשאי להורות לבעל נכס או למחזיק, להפקיד בין סוגי פסולת שונים המפונים מנכסו.

הפרדה בין סוגי פסולת

24. פסולת שפונתה ליעדה באמצעות העיריה או שלוחיה היא רכוש העיריה מעת פינויה, אלא אם כן החליטה העיריה אחרת.

קנין בפסולת

25. (א) המפקח רשאי לקבוע הסדרים ותנאים לשימוש באתר האשפה ובתחנת המעבר.

שימוש באתר האשפה וכניסה לתחנת המעבר

(ב) בעד שימוש בעתר האשפה ישלם אדם לעיריה, בין שניתן לו היתר פינוי ובין שלא ניתן לו היתר פינוי, אגרות קבועות לכל כניסה, לפי התעריפים הקבועים בפרט 3 לתוספת הראשונה.

(ג) בעד שימוש בתחנת מעבר ישלם אדם לקבלן מטעם העיריה, בין שניתן לו היתר פינוי ובין שלא ניתן לו היתר פינוי, אגרות קבועות לכל כניסה לפי התעריפים הקבועים בפרט 3 לתוספת הראשונה.

26. (א) בעל בית עסק, שלא קיבל היתר פינוי פסולת או שאינו עושה שימוש בהיתר שניתן לו, ישלם לעיריה, בעבור פינוי פסולת של בית העסק שמקורה בבית עסקו, אגרת פינוי חודשית, לפי התעריף הקבוע בפרט 1 לתוספת הראשונה.

אגרת פינוי פסולת של בית עסק

(ב) אגרת פינוי פסולת של בית עסק תחושב לפי כמות הפסולת שנצברה בו בחודש שבעבורו הוטלה האגרה, על פי חישוב נפחם ומספרם של כלי האצירה שהעיריה הציבה או הורתה להציב בעסק או סמוך לו ואשר פונו בחודש שבעבורו הוטלה האגרה.

(ג) מי שחייב בתשלום אגרה לפי סעיף זה, פטור מתשלום לפי סעיף 25(ב).

27. בעל נכס ישלם לעיריה, בעבור פינוי פסולת מיחזור שמקורה בנכסו, אגרת פינוי חודשית לפי התעריף שנקבע לכך בפרט 1 לתוספת הראשונה, כשיעורה במועד התשלום בפועל.

אגרת פינוי פסולת מיחזור

28. (א) העיריה תפנה פסולת, למעט פסולת בנין, לפי בקשתו של אדם, לפי הכללים שיקבע המפקח (להלן – פינוי לפי בקשה).

תמורה בגין פינוי פסולת על פי בקשה

(ב) בעד פינוי לפי בקשה ישלם המבקש לעיריה אגרת פינוי פסולת לפי התעריף שנקבע לכך בפרט 1 לתוספת הראשונה ובהתאם לסוג הפסולת.

29. (א) בעד פסולת חריגה, המושלכת לרחוב מחוץ לכלי אצירה, ישלם המחזיק בנכס לעיריה אגרת פינוי מיוחדת, לפי תעריף ליחידת נפח הקבוע בפרט 1 לתוספת הראשונה.

תמורה בעד פינוי פסולת חריגה

(ב) לענין הוראות סעיף קטן (א), מחזיק בנכס הוא אחד משני אלה:

(1) המחזיק בנכס מתוכו הושלכה הפסולת;

(2) מי שגרם להשלכת פסולת חריגה.

(ג) האמור בסעיף זה אינו גורע מהוראת סעיף 28.

30. (א) דרישת תשלום מאת העיריה תישלח לכל אדם שחייב או נדרש לשלם אגרה לפי הוראות חוק עזר זה; אי משלוח דרישת תשלום כאמור אינו גורע מחובת החייב בתשלום חובו.

גביית אגרות ושיעורן

(ב) האגרה תשולם עד המועד הקבוע בדרישת התשלום.

(ג) סכום החיוב ייקבע לפי התעריף שבתוספת, בשיעורו המעודכן ביום משלוח דרישת התשלום.

(ד) לא שולם סכום החיוב עד התאריך הקבוע בדרישה, יחושב סכום החיוב לפי התעריף הקבוע בתוספת הראשונה ביום התשלום בפועל או לפי התעריף בדרישת התשלום בתוספת הפרדי הצמדה וריבית מיום עריכת דרישת התשלום ועד ליום התשלום בפועל, לפי הגבוה מביניהם.

(ה) נפלה טעות בחישובי העיריה, שבעטיה שולמה לעיריה אגרה בסכום קטן מהסכום המחושב לפי הוראות חוק עזר זה, רשאית העיריה לנכות את הפרש האגרה, לפי שיעורה המעודכן כאמור בסעיף קטן (ג).

31. (א) המועצה רשאית להעניק לאדם הנחה או פטור מתשלום אגרת פינוי לפי הוראות חוק עזר זה, עקב מצבו החומרי של החייב או מסיבה אחרת שפורטה בהחלטתה.

הנחה או פטור מאגרת פינוי

(ב) בעל או מחזיק של מבנה המשמש בפועל כבית כנסת, מסגד, כנסיה או בית תפילה אחר, שאין בו פעילות עסקית או שאינו משמש למגורים או לפעילות אחרת שאינה פעילות נלווית לייעודו העיקרי של המבנה כבית תפילה – לא יחויב בתשלום אגרת פינוי.

32. (א) עובדי העיריה או שלוחיה רשאים להיכנס לנכס כדי לאסוף ולפנות ממנו פסולת, בשעות שיקבע לכך המפקח, וכן לאכוף הוראה מהוראות חוק עזר זה.

רשות כניסה

(ב) בעל נכס או מחזיק יאפשרו לפועלי העיריה או שלוחיה גישה חופשית ותקינה, בלא הפרעה, לכלי אצירה, למכלים ייעודיים ולמיתקני מיחזור, לצורך איסוף ופינוי פסולת.

33. (א) על אף האמור בחוק עזר זה, רשאי המפקח להורות לבעל נכס ולמחזיק, בענין איסוף, אצירה, הוצאה וטיפול בפסולת מסוג כלשהו, לרבות בענינים אלה (להלן – הוראות ביצוע):

סמכויות המפקח

(1) הפרדת פסולת לסוגיה;

(2) סיווג פסולת;

(3) סוגי כלי אצירה ושימוש בהם;

(4) ריכוז פסולת או סוג של פסולת במקומות קבועים בנכס או סמוך לו, באופן, בכלים ובמועדים שיקבע המפקח;

(5) הקצאת מקום לריכוז פסולת או לסוג של פסולת ולפינויה;

(6) השלכת פסולת שאינה אשפה ושלא הופרדה, לכלי אצירה המיועדים לאשפה, בתנאים שיקבע המפקח;

(7) ענין אחר הדרוש, לדעת המפקח, למילוי אחר הוראות חוק עזר זה.

(ב) על אף התנאים שנקבעו בהיתר פינוי שניתן או יינתן לאדם, רשאי המפקח להורות לו אחרת לגבי ענין הכלול בהיתר, לרבות הוראות ביצוע, דרכי פינוי פסולת, מועדי הפינוי ואתרים לפינוי פסולת.

(ג) המפקח רשאי לקבוע הוראות ביצוע אשר יחולו על בעלי נכסים לפי אזור גיאוגרפי, סוג הנכס או סיווג אחר.

(ד) המפקח רשאי לתת הוראות ביצוע בהודעה בכתב, בחוזרים, במודעות או באמצעי אחר שיקבע.

34. לא ישרוף אדם פסולת אלא לפי היתר שנתן לו המפקח ובהתאם לתנאי ההיתר.

שריפת פסולת

35. הוראות סעיף 2 לחוק עזר לרמלה (הצמדה למדד), התשנ"ט-1999, יחול לגבי תעריפי האגרות שבתוספת הראשונה.

תחולת חוק עזר להצמדה

תיקון תש"ס-2000

36. על אף האמור בהוראות סעיף 2 לחוק עזר לרמלה (הצמדה למדד), התשנ"ט-1999, יעלו תעריפי האגרות שנקבעו בתוספת הראשונה ב-1 בחודש שלאחר תחילתו של חוק עזר זה (להלן – יום ההעלאה הראשון), בשיעור עליית מדד המחירים לצרכן שמפרסמת הלשכה המרכזית לסטטיסטיקה (להלן – מדד), שפורסמה לאחרונה לפני יום ההעלאה הראשון לעומת מדד חודש מרס 1997.

הוראת שעה

תיקון תש"ס-2000

37. (א) המפקח רשאי להיכנס, בכל עת בזמן סביר, לנכס כדי לבדוק אם נתקיימו הוראות חוק עזר זה.

קיום הוראות החוק

(ב) המפקח רשאי להורות לבעל נכס או למחזיק לבצע עבודה או פעולה הדרושה לקיום הוראות חוק עזר זה, ורשאי הוא לקבוע את התנאים, המועדים, המקום ודבר אחר הדרוש לכך.

(ג) לא מילא בעל נכס או המחזיק אחר דרישת המפקח, רשאית העיריה לבצע בעצמה או על ידי אחר את העבודות או את הפעולות הנגזרות מהוראותיו של המפקח, ולגבות את הוצאות הביצוע מאותו בעל או מחזיק.

38. נאמן ניקיון, שלנגד עיניו נעברה לכאורה עבירה של השלכת פסולת מסוג כלשהו ברשות הרבים או מרשות הרבים לרשות היחיד, רשאי לדרוש ממי שעשה מעשה כאמור להזדהות בפניו, לאחר שהציג תעודת נאמן ניקיון מטעם ראש העיריה או השר לאיכות הסביבה, ולהגיש לראש העיריה דין וחשבון בענין.

נאמן ניקיון

39. (א) מסירת הודעה או דרישה לפי חוק עזר זה תהא כדין, אם נמסרה לידי האדם שאליו היא מכוונת או אם נמסרה במקום מגוריו או במקום עסקיו הרגילים או הידועים לאחרונה, לידי אדם מבני משפחתו הבוגרים או לידי אדם בוגר העובד או המועסק שם או אם נשלחה בדואר רשום הערוך אל אותו אדם לפי מען מגוריו או עסקיו הרגילים הידועים לאחרונה.

מסירת הודעה

(ב) אם אי אפשר לבצע מסירה כאמור, תהא המסירה כדין, אם הוצגה ההודעה או הדרישה והודבקה במקום בולט על הנכס שבו היא דנה או אם הוכנסה לתיבת דואר הנושאת את שמו של האדם שאליו היא מכוונת או אם פורסמה באחד העיתונים הנפוצים בתחום העיריה.

40. חוק עזר זה אינו בא לגרוע מהוראותיו של כל דין.

שמירת דינים

41. בטלים –

ביטול

חוק עזר לרמלה (הוצאת אשפה), התשכ"א-1960.

חוק עזר לרמלה (שמירת הניקיון ואיסור העישון), התשי"ח-1957.

**תוספת ראשונה**

(סעיפים 11, 12, 15, 25, 27, 28, 29 ו-35)

1. אגרות פינוי –

בעד פינוי פסולת של בית עסק ופסולת מיחזור, ישלם בעל נכס או המחזיק אגרת פינוי, הובלה, שינוי והטמנה כדלקמן:

שיעורי האגרות

בשקלים חדשים

לאחר תוספת מע"מ

(1) בעד פינוי כלי אצירה מסוג פח או עגלה בנפח של 120 ליטרים, 3 פעמים בשבוע, אגרת פינוי חודשית 22.90

(2) בעד פינוי כלי אצירה מסוג עגלה –

(א) בנפח של 240 או 360 ליטרים, 3 פעמים בשבוע, אגרת פינוי חודשית 59.60

(ב) בנפח של 800 ו/או 1,100 ליטרים, 3 פעמים בשבוע, אגרת פינוי חודשית 209.00

(3) בעד פינוי כלי אצירה מסוג מכולה –

(א) מדגם "מתהפך לדחס" בנפח של 8-5 מטרים מעוקבים, לכל פינוי כלי 54.40

(ב) ברכב רמסע בנפח של 8-6 מטרים מעוקבים, לכל פינוי כלי 113.40

(ג) ברכב רמסע בנפח של 12-10 מטרים מעוקבים, לכל פינוי כלי 141.30

(4) בעד פינוי כלי אצירה מסוג דחסן –

(א) בנפח של 8-6 מטרים מעוקבים, לכל פינוי כלי 382.20

(ב) בנפח של 12-10 מטרים מעוקבים, לכל פינוי כלי 540.10

(5) בעד פינוי פסולת צמחים ופסולת חריגה, לכל מטר מעוקב 20.00

2. אגרה בעד היתר פינוי –

בעד היתר שנתי לפינוי פסולת תשולם לעיריה אגרה שנקבעה בפרט א(3) לתוספת לחוק עזר לרמלה (אגרת תעודה אישור), התשכ"ז-1967.

3. אגרת שימוש באתר האשפה ובתחנת המעבר –

(1) בעד כניסה לאתר האשפה וטיפול בפסולת, ישולם לעיריה סכום השווה לתעריף שאותו משלמת העיריה לאתר האשפה בעד כל טון אשפה בתוספת של 5% ממנו לדמי טיפול.

(2) בעד כניסה לתחנת המעבר וקבלת שירותיה, סכום השווה לתעריף שאותו משלמת העיריה לתחנת המעבר בתוספת של 5% ממנו לדמי טיפול.

**תוספת שניה**

טופס 1

**בקשה לקבל היתר פינוי**

לכבוד

ראש עיריית רמלה תאריך

א.ג.נ.,

הנדון: בקשה לקבלת היתר לפינוי והובלת פסולת לפי סעיפים 14, 15 ו-16   
לחוק עזר לרמלה (שמירת הסדר והניקיון), התש"ס-2000

הח"מ        עסק       שכתובתו

גוש       חלקה       מס' טלפון

מבקשים בזה לתת לנו היתר לפנות, להעביר ולהוביל פסולת מסוג

הנובעת מפעילות עסקנו, באמצעות דחסן בנפח       מ"ק, מתוצרת       באמצעות[[2]](#footnote-2) (פרטי כלי אצירה) על ידי (הגוף המפנה) לאתר סילוק פסולת או ל[[3]](#footnote-3)       בתדירות שבועית של       פינויים בימים      .

ידוע  כי חוק העזר הנדון אוסר פינוי, העברה והובלת פסולת מסוג כלשהו מעסקנו בלא קבלת היתר מעיריית רמלה.

לפעול לפי תנאי ההיתר המבוקש ולפי דרישות והנחיות הגורמים המוסמכים לענין זה באגף איכות הסביבה ותברואה בתחנת המעבר ובאתר האשפה; ידוע  שהפרת תנאי מתנאי ההיתר או אי מילוי אחר דרישה מדרישות הגורמים המוסמכים כאמור, יגרום לפקיעת תוקפו של ההיתר באורח מיידי.

שם מבקש ההיתר \_\_\_\_\_\_\_\_\_\_\_\_\_\_\_\_\_\_

חתימה וחותמת העסק

טופס 2

עיריית רמלה

**היתר לפינוי, העברה והובלת פסולת (היתר פינוי)**

בתוקף סמכותי לפי סעיפים 14, 15 ו-16 לחוק עזר לרמלה (שמירת הסדר והניקיון), התש"ס-2000, אני מתיר –

ל: בעל ההיתר כתובת: רחוב מספר עיר

גוש חלקה מס' טלפון

באמצעות פרט סוג כלי האצירה בנפח של       מ"ק מתוצרת

על ידי       לאתר סילוק הפסולת מ-

באמצעות כלי רכב מסוג       מספר רישוי

בתדירות שבועית של       בימים

היתר זה ניתן כפוף למילוי אחר תנאים אלה:

(1) בעל ההיתר לא יעביר, לא יוביל ולא יפנה פסולת רעילה מסוג כלשהו במשמעותה בתקנות רישוי עסקים (סילוק פסולת חומרים מסוכנים), התשנ"א-1990;

(2) מקבל ההיתר ימלא אחר הנחיות והוראות הגורמים המוסמכים במחלקת התברואה בתחנת המעבר ובאתר סילוק הפסולת;

(3)

(4)

תוקף האישור הוא לתקופה מיום       עד יום

\_\_\_\_\_\_\_\_\_\_\_\_\_\_\_\_\_\_

חתימה וחותמת ראש העיריה

הצהרה

אני מצהיר ומתחייב בזה, כי אמלא אחר כל תנאי מתנאי היתר זה, וכי אם אפר את התנאים האמורים, כולם או מקצתם, יפקע תוקפו של היתר זה לאלתר.

שם בעל ההיתר מס' ת"ז/מס' תאגיד \_\_\_\_\_\_\_\_\_\_\_\_\_\_\_\_ תאריך

חתימת בעל ההיתר וחותמת

העתקים: היחידה הסביבתית

מחלקת תברואה ורישוי עסקים

הקבלן המפעיל של אתר האשפה

ב' בחשון התש"ס (12 באוקטובר 1999) יואל לביא

ראש עיריית רמלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ס מס' 623](http://www.nevo.co.il/Law_word/law07/mekomi-0623.pdf) מיום 4.5.2000 עמ' 303.

   תוקן [ק"ת חש"ם תש"ס מס' 627](http://www.nevo.co.il/Law_word/law07/mekomi-0627.pdf) מיום 24.8.2000 עמ' 406 – תיקון תש"ס-2000. [↑](#footnote-ref-1)
2. אם מדובר בכלי אצירה אחר, ציין סוג, תוצר ונפח כלי האצירה. [↑](#footnote-ref-2)
3. ציין מקום פינוי הפסולת. [↑](#footnote-ref-3)