חוק עזר לרמלה (תיעול), תש"ע-2010

רשויות ומשפט מנהלי – רשויות מקומיות – חוקי עזר – תיעול

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל תיעול | [Go](#Seif10) | 4 |
| סעיף 3 | היטל תיעול לנכס למגורים או נכס אחר | [Go](#Seif2) | 5 |
| סעיף 4 | היטל תיעול לנכס לתעשייה | [Go](#Seif9) | 5 |
| סעיף 5 | היטל תיעול לנכס מעורב | [Go](#Seif3) | 5 |
| סעיף 6 | היטל בשל בנייה חורגת | [Go](#Seif4) | 5 |
| סעיף 7 | היטל תיעול באדמה חקלאית | [Go](#Seif5) | 6 |
| סעיף 8 | חיוב בהיטל בשל שטח המיועד להפקעה | [Go](#Seif6) | 6 |
| סעיף 9 | דרישה לתשלום ההיטל | [Go](#Seif7) | 6 |
| סעיף 10 | הנחה ליחיד מהיטל תיעול | [Go](#Seif8) | 6 |
| סעיף 11 | שערוך חיובים וחובות | [Go](#Seif11) | 7 |
| סעיף 12 | טיפול בתעלה | [Go](#Seif12) | 7 |
| סעיף 13 | רשות כניסה | [Go](#Seif13) | 8 |
| סעיף 14 | התקנת תעלה בידי בעל נכס | [Go](#Seif14) | 8 |
| סעיף 15 | חיוב בעלים משותפים | [Go](#Seif15) | 8 |
| סעיף 16 | הטלת חיובים מכוח חוק עזר קודם | [Go](#Seif16) | 8 |
| סעיף 17 | מסירת הודעות | [Go](#Seif17) | 8 |
| סעיף 18 | הצמדה למדד | [Go](#Seif18) | 8 |
| סעיף 19 | מגבלת גבייה | [Go](#Seif19) | 8 |
| סעיף 20 | ביטול | [Go](#Seif20) | 8 |
| סעיף 21 | הוראת שעה | [Go](#Seif21) | 8 |
|  | תוספת ראשונה | [Go](#med0) | 9 |

חוק עזר לרמלה (תיעול), תש"ע-2010[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית רמלה חוק עזר זה:

1. בחוק עזר זה –

הגדרות

"אדמה חקלאית" – קרקע שאין עליה בניין, שייעודה על פי תכנית הוא לחקלאות ושלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;

"אזור איסוף" – שטח שעבודות התיעול שיבוצעו בו מיועדות לשמש במישרין או בעקיפין את הנכסים שבו;

"אישור בקשה להיתר בנייה" – אישור בקשה למתן היתר בנייה בידי מוסד התכנון המוסמך לפי חוק התכנון והבנייה;

"בנייה חדשה" – הקמת בניין חדש בנכס או תוספת לבניין קיים הניצב בנכס;

"בנייה חורגת" – בנייה חדשה שנבנתה בלא היתר בנייה או בסטייה מהיתר;

"בניין" – מבנה בתחום העירייה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעל הנכס, ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; ובהעדר חוכר לדורות או בר-רשות כאמור – בעלו של הנכס;

"דמי השתתפות" – דמי השתתפות לפי חוק עזר קודם לעירייה;

"היטל קודם" – היטל תיעול לפי חוק עזר קודם לעירייה;

"היטל" או "היטל תיעול" – היטל המוטל לכיסוי הוצאות של התקנת מערכת תיעול לפי חוק עזר זה;

"היתר בנייה", "סטייה מהיתר", "שימוש חורג", "הקלה" – כמשמעותם בחוק התכנון והבנייה, והתקנות אשר הותקנו מכוחו;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"ועדה מקצועית" – ועדה שחבריה הם שני חברי מועצה שימונו על ידי מועצת העירייה, המנהל הכללי של העירייה, היועץ המשפטי לעירייה או נציגו, וגזבר העירייה או נציגו;

"זכות במקרקעין" – כהגדרתה בסעיף 1 לחוק מיסוי מקרקעין (שבח ורכישה), התשכ"ג-1963;

"חוק התכנון והבנייה" – חוק התכנון והבנייה, התשכ"ה-1965;

"חוק עזר קודם" – חוק עזר לרמלה (תיעול), התשנ"ט-1998;

"יציע", "עליית גג" – כהגדרתם בפרט 1.00.1 לתוספת השלישית של תקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה);

"המהנדס" – מהנדס העירייה או עובד עירייה שסמכויות מהנדס העירייה הואצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"המועצה" – מועצת עיריית רמלה;

"מערכת תיעול" – המערכת המשמשת את העירייה לניקוז מי נגר עילי והמצויה בבעלותה, בחזקתה, ברשותה או בשליטתה, לרבות כל תעלה ומיתקן המשמשים לתכלית זו ולהוציא תעלה פרטית;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף" – חלק מבניין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס אחר" – נכס המיועד או המשמש בפועל למסחר או למשרדים;

"נכס למגורים" – נכס המיועד או המשמש בפועל למגורים וכל נכס שאינו נכס אחר או נכס לתעשייה;

"נכס לתעשייה" – נכס המשמש או המיועד לשמש לתעשייה או למלאכה, לרבות נכס שנמצא בו בניין המשמש או מיועד לשמש לתעשייה או למלאכה;

"נכס מעורב" – נכס המיועד או המשמש במעורב הן לשימושים של נכס למגורים והן לשימושים של נכס אחר או נכס לתעשייה;

"נפח בניין" – הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך, לפי כללי המדידה שנקבעו בפרט 1.00.5 לתוספת השלישית של תקנות היתר בנייה, ולרבות נפח של בניין או תוספת לבניין העתידים להיבנות, שאושרה לגביהם בקשה להיתר בנייה – לפי הבקשה שאושרה;

"עבודת תיעול" – עבודות להתקנה או לחפירה של תעלה וכל עבודה נלווית הנוגעת להתקנתה או לחפירתה, שתכליתה ניקוז מי נגר עילי; לרבות עבודות ופעולות אלה:

(1) חפירה, מילוי, פילוס, סילוק עמודי חשמל, טלגרף או טלפון, הקמתם מחדש, עקירת עצים, הריסת קירות, גדרות או מבנים אחרים, בנייתם מחדש, בנייתם, הקמתם או שינוים של קירות תומכים, אבני שפה, גשרים, גשרונים או מעבירי מים, הנחת צינורות, בניית תאי ביקורת, תאי קיבול למי גשמים או רשתות, כיסוי תעלות, ייבוש אדמות וביצות, הסדרת זרימה של מי גשמים, תיקון נזקים שנגרמו לנכסים כתוצאה מביצוע עבודות תיעול;

(2) הכנת תכניות תיעול וניקוז והשגחה על ביצוע העבודות;

(3) עבודה או פעולה אחרת הדרושה להתקנת תיעול או הכרוכה בה;

"העירייה" – עיריית רמלה;

"קומה" – חלל המשתרע בין שתי רצפות סמוכות הנמצאות זו מעל זו, הנמדד על פי גובהו המזערי של אותו חלל, כקבוע בפרט 2.03 לתוספת השניה של תקנות היתר בנייה, ככל שנקבע כזה, ולרבות בנייני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העירייה" – ראש עיריית רמלה, לרבות עובד עירייה שהוסמך על ידו על פי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה;

"שטח בניין" – הסכום במ"ר של שטחי כל הקומות בבניין, לרבות:

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה – לפי השטח שאושר;

"שטח המיועד להפקעה" – שטח המיועד לצורכי ציבור ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943;

"שטח המיועד לצורכי ציבור" – שטח קרקע או שטח בניין המיועד בתכנית לצורכי ציבור;

"שטח קומה" – סכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב בניןי;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעלה" – אפיק ניקוז בין טבעי ובין מותקן או מוסדר, המיועד להולכתם ולניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול וכל מיתקן ואבזר אחר המהווה חלק מהאפיק או הקשור בו; בין בשטח ציבורי ובין בשטח פרטי;

"תעלה פרטית" – תעלה המשמשת נכס פלוני, שאינו בבעלות העירייה;

"תעלה ציבורית" – תעלה שאינה תעלה פרטית;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העירייה;

"תקנות ההנחה מארנונה" – תקנות ההסדרים במשק המדינה (הנחה מארנונה), התשנ"ג-1993.

2. המועצה רשאית להחליט על ביצוע עבודות תיעול בתחום העירייה, ולחייב את בעלי הנכסים בתשלומי היטל תיעול בהתאם לכללים אלה:

היטל תיעול

(1) היטל תיעול נועד לכיסוי הוצאות העירייה בשל התקנת מערכת התיעול בתחומה, בלא זיקה לעלות ביצוע עבודות תיעול המשמשות את נכס החייב או הגובלות בו;

(2) החליט המהנדס על קביעת שטח כאזור איסוף, תונח החלטתו במשרד מועצת העירייה ותהא פתוחה לעיון הציבור; הודעה על החלטת המהנדס תפורסם בעיתונות הדרך הקבועה בסעיף 1א לחוק התכנון והבנייה;

(3) היטל תיעול יוטל על בעל נכס בהתקיים אחד מאלה:

(א) תחילת ביצוע עבודות תיעול באזור האיסוף שבו מצוי הנכס נושא החיוב; לעניין זה, "תחילת ביצוע עבודות תיעול" – גמר תכניות לביצוען של עבודות תיעול באזור האיסוף שבו מצוי הנכס וכן אישור של העירייה, לפי הנוסח של טופס 1 שבתוספת השניה, ולפיו בכוונתה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(ב) אישור בקשה להיתר בנייה; לא נתקיימו עבודות תיעול באזור האיסוף שבו מצוי הנכס, בעת אישור הבקשה להיתר בנייה כאמור, תאשר העירייה לפי הנוסח של טופס 2 שבתוספת השניה, כי הליך תכנון עבודות התיעול כאמור מצוי בעיצומו ותחילת ביצוע העבודות צפויה להתקיים בתוך 12 חודשים ממועד מתן האישור;

(ג) בנייה חורגת בנכס;

(4) היטל שעילתו אישור בקשה להיתר בנייה בעבור בנייה חדשה או בנייה חורגת, ישולם גם אם בוצעו עבודות תיעול באזור האיסוף שבו מצוי הנכס לפני תחילתו של חוק עזר זה.

3. (א) היטל תיעול לנכס למגורים או לנכס אחר יחושב לפי שטח הקרקע ושטח הבניין שבנכס, וסכומו יהיה הסכום המתקבל ממכפלת שטח הקרקע ושטח הבניין בנכס, בתעריפי ההיטל שבתוספת הראשונה.

היטל תיעול לנכס למגורים או נכס אחר

(ב) היטל שעילתו קבועה בסעיפים 2(3)(ב) או 7(ב) ישולם לפי תעריפי ההיטל המעודכנים; היטל שעילתו קבועה בסעיפים 2(3)(ג) או 7(ג) ישולם לפי תעריפי ההיטל שבתוקף.

(ג) שולמו בעד נכס, בשל ביצוע עבודות תיעול, היטל קודם, היטל תיעול או דמי השתתפות (להלן – חיוב ראשון) לא ייכללו שטח הקרקע ושטח הבניין בנכס, בעת הטלתו של החיוב הראשון, במניין השטחים לפי סעיף קטן (א), לצורך חישוב ההיטל לפי חוק עזר זה.

(ד) שולם בעד נכס חיוב ראשון, יחויב בעל הנכס פעם נוספת בתשלום היטל תיעול, בעד בנייה חדשה שאושרה לאחר ששולם החיוב הראשון.

(ה) אושרה בקשה להיתר בנייה בעבור בנייה חדשה תחת בניין שנהרס וששולם בעדו חיוב ראשון, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) נוכחה העירייה לדעת, לאחר גמר בנייתו של בניין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בנייה ושעל פיו שולם ההיטל, תשיב לבעל הנכס, או תגבה ממנו, לפי העניין, בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) היטל תיעול לנכס לתעשייה, יחושב לפי שטח הקרקע ונפח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס, בתעריפי ההיטל שבתוספת הראשונה.

היטל תיעול לנכס לתעשייה

(ב) הוראות סעיף 3(ב) עד (ו) יחולו בשינויים המחויבים ולפי העניין גם על היטל התיעול לנכס לתעשייה.

5. היטל תיעול לנכס מעורב יחושב בהתאם לכללים אלה:

היטל תיעול לנכס מעורב

(1) בשל חלק הנכס המיועד או המשמש בפועל לשימושים של נכס למגורים או נכס אחר – יחושב סכום ההיטל כהיטל לנכס למגורים;

(2) בשל חלק הנכס המיועד או המשמש בפועל לשימושים של נכס לתעשייה – יחושב סכום ההיטל כהיטל לנכס לתעשייה.

6. (א) בעל נכס חייב בתשלום היטל תיעול בשל בנייה חורגת שנבנתה בנכס.

היטל בשל בנייה חורגת

(ב) לעניין סעיף קטן (א), יראו את יום תחילת הבנייה החורגת, כפי שייקבע בידי המהנדס, או את יום תחילת ביצוע עבודות התיעול באזור האיסוף שבו מצוי הנכס, לפי המועד המאוחר שבהם, כמועד שבו התגבש החיוב בהיטל התיעול (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום ההיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין סעיף קטן זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ה) שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) בעל נכס מסוג אדמה חקלאית ישלם היטל תיעול בשיעור של 10% משיעורי ההיטל הנקובים בתוספת.

היטל תיעול באדמה חקלאית

(ב) חדל נכס מלהיות אדמה חקלאית, מששונה ייעודו בתכנית, ושולם בעדו היטל מופחת, חייב בעליו בתשלום יתרת היטל לפי הוראות חוק עזר זה.

(ג) חדל נכס מלהיות אדמה חקלאית, משניתן לגביו היתר לשימוש חורג, ושולם בעדו היטל מופחת, חייב בעליו בתשלום יתרת היטל התיעול, לפי הוראות חוק עזר זה.

(ד) חדל נכס מלהיות אדמה חקלאית, בלי שניתן לגביו היתר כאמור בסעיף קטן (ג) ובלי ששונה ייעודו בתכנית, יחולו הוראות סעיף 6, בשינויים המחויבים לפי העניין.

8. (א) לא יוטל חיוב בהיטל תיעול בעד שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצורכי ציבור), 1943, תשיב העירייה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

9. (א) לצורך תשלום ההיטל, תמסור העירייה לחייב דרישת תשלום, שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כאמור בסעיפים 2(3), 6 ו-7.

(ג) לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה ברשות מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס לשלם היטל תיעול.

(ה) דרישת תשלום שנמסרה לפי –

(1) סעיפים 2(3)(א), 6 או 7(ב), תיפרע בתוך 30 ימים מיום מסירתה לבעל הנכס;

(2) סעיפים 2(3)(ב), 7(ג), 7(ד) או 9(ג), תיפרע בתוך 7 ימים מיום מסירתה לבעל הנכס, ובכל מקרה עובר למתן ההיתר, התעודה או האישור המבוקשים וכתנאי להוצאתם.

10. (א) יחיד החב בהיטל תיעול בעד נכס (להלן בסעיף זה – הנכס), יהיה זכאי להנחה מההיטל בתנאים ובשיעורים שיפורטו להלן:

הנחה ליחיד מהיטל תיעול

(1) הוא בעל הכנסה חודשית ממוצעת שפורטה בתוספת הראשונה לתקנות ההנחה מארנונה, לפי מספר הנפשות המתגוררות או שיתגוררו איתו בנכס – הנחה בשיעור שלא יעלה על השיעור שנקבע לפי טורי ההכנסה שבתוספת האמורה; בסעיף זה, "הכנסה", "הכנסה חודשית ממוצעת" – כהגדרתם בתקנה 2(א)(8)(ב) לתקנות ההנחה מארנונה;

(2) לא תינתן הנחה לפי פסקה (1) אלא אם כן למבקש ההנחה אין זכות במקרקעין בנכס נוסף מלבד הנכס.

(ב) המבקש הנחה לפי סעיף קטן (א) –

(1) ימציא לעירייה בקשה חתומה לפי טופס 3 שבתוספת השניה (להלן – טופס הבקשה);

(2) ימציא פרטים או מסמכים נוספים לצורך דיון בבקשתו לפי דרישת גזבר העירייה או מנהל אגף הרווחה או הוועדה המקצועית לפי העניין;

(3) טופס הבקשה יועבר למנהל אגף הרווחה בעירייה והוא יעביר חוות דעת בכתב לגבי הבקשה.

(ג) החלטת הוועדה המקצועית תינתן בהתאם לכללים אלה:

(1) הוועדה המקצועית תקבע את זכאותו של מבקש ההנחה ואת שיעור ההנחה בהתאם לסעיף קטן (א), ובהסתמך על טופס הבקשה וחוות דעת מנהל הרווחה בעירייה כאמור בסעיף קטן (ב);

(2) בקביעת שיעור ההנחה רשאית הוועדה המקצועית להתחשב במצבו הכלכלי או הרפואי של המבקש ולצורך זה אף לקבוע תנאים ומבחני משנה לזכותו להנחה לפי סעיף קטן (א); התנאים ומבחני המשנה ייקבעו באישור המועצה ויתבססו על המבחנים שבתקנות 2(א)(1) עד (10), ו-7 לתקנות ההנחה מארנונה;

(3) הוועדה מקצועית תיתן החלטה מנומקת ובכתב;

(4) החלטות הוועדה המקצועית אינן טעונות את אישור המועצה אך יונחו על שולחנה.

(ד) מי שזכאי להנחה, אשר לא פרע במלואה את יתרת תשלום היטל התיעול שהוטל עליו במועד שנקבע לו, תהיה ההנחה שנקבעה לו בטלה מאותו מועד, והוא יחויב במלוא שווי ההיטל שהוטל עליו בטרם נקבעה לו ההנחה, ובלבד שהתראה על כך נמסרה לאותו אדם 30 ימים מראש ובכתב.

(ה) בכל הודעת תשלום בדבר תשלום היטל התיעול תיכלל הוראה בדבר קיום הוראות סעיפים קטנים (א) עד (ד), וכן התנאים ומבחני המשנה האמורים בסעיף קטן (ג)(2), ככל שנקבעו על ידי המועצה, והאפשרות לקבלת הנחות על פיהם.

11. (א) לא שולם במועדו היטל תיעול שנמסרה לגביו דרישת תשלום לפי סעיפים 2(3)(א), 6 או 7, ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל תיעול שנמסרה לגביו דרישת תשלום לפי סעיפים 2(3)(ב) או 9(ג), תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים ותעמוד בתוקפה ל-7 ימים מיום מסירתה לבעל הנכס.

(ג) על אף האמור בסעיף קטן (ב), אם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, ייווספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.

12. (א) לא יטפל אדם בתעלה, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העירייה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שפכים, מים דלוחים, מי פסולת תעשייה או כל נוזל אחר.

(ג) לא יחסום אדם תעלה, לא יטה מימיה ולא יעשה בהם פעולה אחרת שיש בה כדי לשבש את שימושה הסדיר.

(ד) ראש העירייה רשאי לדרוש בהודעה בכתב ממי שעשה מעשה בניגוד להוראות סעיפים קטנים (א) עד (ג), לבצע את העבודות הדרושות לשם החזרת התעלה למצב שבו היתה נתונה לפני שנעשה המעשה.

(ה) בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען.

(ו) מקבל הודעה כאמור חייב למלא אחריה.

(ז) בלי לגרוע מהאמור בסעיף קטן (ד), רשאית העירייה לבצע עבודה הדרושה להחזרת תיעול למצב שבו היה נתון לפני שנעשה מעשה בניגוד להוראות סעיפים קטנים (א) עד (ג); בוצעה עבודה כאמור, רשאית העירייה לגבות ממי שהיה חייב בביצועה את ההוצאות שהיו כרוכות בכך, ובלבד שניתנה לחייב בביצועה התראה על כך זמן סביר מראש.

(ח) הודעה בכתב מאת ראש העירייה תשמש ראיה לכאורה לשיעור ההוצאות כאמור בסעיף קטן (ז).

13. לא יפריע אדם לראש העירייה, לשלוחיו או לפועליו ולא ימנע מהם מלבצע את תפקידיהם לשם אכיפת חוק עזר זה.

רשות כניסה

14. (א) ראש העירייה רשאי, בהודעה בכתב, לדרוש מבעל נכס, או להתיר לו, לבקשתו, לבצע עבודות תיעול לצורך התקנת תעלה פרטית לנכסו, שתחובר לתעלה הציבורית, או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן.

התקנת תעלה בידי בעל נכס

(ב) עבודות תיעול לפי היתר או דרישה כאמור בסעיף קטן (א) יבוצעו בהתאם לתנאים שפורטו בהודעה, לפי תכנית ביצוע ומפרטים שאישר המהנדס.

15. היה נכס בבעלות משותפת, תחול חובת ההיטל על כל אחד מהבעלים המשותפים בנכס לפי חלקם היחסי בבעלות בנכס.

חיוב בעלים משותפים

16. (א) היתה העירייה מוסמכת לחייב בעל נכס בתשלום היטל קודם או דמי השתתפות על פי חוק עזר קודם (להלן – החיוב הקודם) וזה לא נדרש על ידה, ישלם בעל הנכס לעירייה, לפי דרישתה, את החיוב הקודם, וזאת בהתאם להוראות חוק העזר הקודם שמכוחו מוסמכת הייתה העירייה להטילו ובכפוף להוראות סעיפים קטנים (ב), (ג) או (ד).

הטלת חיובים מכוח חוק עזר קודם

(ב) סכום דמי ההשתתפות שישלם בעל הנכס כאמור בסעיף קטן (א), יעמוד על סכומו המשוערך במועד התשלום בפועל; לעניין זה, "סכום משוערך" – סכומם הנומינלי של דמי ההשתתפות במועד שבו אמורים היו להיות מוטלים לפי חוק עזר קודם בתוספת הפרשי הצמדה מאותו מועד עד למועד התשלום בפועל; ובהעדר אפשרות להתחקות אחר הסכום הנומינלי של עלות עבודות התיעול במועד שבו אמורים היו להיות מוטלים דמי ההשתתפות, המשמש בסיס לחישוב כאמור – סכום עלותה של עבודות התיעול על פי מחירי העלות במועד הטלת החיוב.

(ג) סכום ההיטל הקודם שאותו ישלם בעל נכס כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת היווצרות החיוב הקודם בתוספת הפרשי הצמדה מאותו מועד למועד התשלום בפועל.

(ד) הוראת סעיף קטן (א) תחול ביחס לשטח הקרקע ושטח הבניין כפי שהיו במועד היווצרותו של החיוב הקודם; אין בתשלום חיוב קודם כאמור בסעיף קטן (א) כדי לגרוע מחובתו של בעל נכס לשלם היטל בעבור בנייה חדשה שנבנתה בנכס או שנתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

17. מסירת דרישת תשלום לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

18. סכומי ההיטלים שנקבעו בחוק עזר זה, יעודכנו, בכל שנה ביום 1 בינואר (להלן – יום העדכון) לפי שיעור שינוי המדד, שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

19. החל ביום כ"ה בכסלו התשפ"ו (15 בדצמבר 2025) הטלת היטל לפי חוק עזר זה תהא טעונה אישור של מועצת העירייה ושל שר הפנים או מי מטעמו.

מגבלת גבייה

תיקון תשפ"ב-2021

20. חוק עזר לרמלה (תיעול), התשנ"ט-1998 – בטל.

ביטול

21. על אף האמור בסעיף 18, יעודכנו סכומי ההיטלים שנקבעו בחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי מדד המחירים לצרכן, שפורסם לאחרונה לפני יום העדכון הראשון לעומת מדד המחירים לצרכן לחודש ינואר 2009.

הוראת שעה

תוספת ראשונה

תיקון תשפ"ב-2021

(סעיפים 3 עד 5)

**היטל תיעול**

שיעורי ההיטל

בשקלים חדשים

1. קרקע, לכל מ"ר משטח הקרקע 17.38

2. בניין –

(א) בעד נכס למגורים ו/או נכס אחר, לכל מ"ר משטח הבניין 17.38

(ב) בעד נכס לתעשייה, לכל מ"ק מנפח הבניין 2.90

תוספת שניה

(סעיף 2(3)(א) ו-2(3)(ב))

טופס 1

לכל מאן דבעי

הח"מ, מהנדס עיריית רמלה מאשר בזה כי התכניות לביצוע עבודות התיעול       מצויות בשלבי גמר, וכי בכוונת העירייה  לצאת למכרז לביצוע עבודות התיעול האמורות /  להתקשר כדין בדרך של       לביצוע עבודות התיעול האמורות וזאת לא יאוחר מיום      .

תאריך \_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

הח"מ, מהנדס עיריית רמלה מאשר בזה כי הליך תכנון עבודות התיעול       מצוי בעיצומו, וכי תחילת עבודות התיעול צפויה להתקיים לא יאוחר מיום      .

תאריך \_\_\_\_\_\_\_\_\_\_\_\_\_\_

מהנדס העירייה

טופס 3

(סעיף 10(ב))

עיריית רמלה

**בקשה לקבלת הנחה מתשלומי חובה ליחיד**

1. פרטי המבקש

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| מס' זהות | שם משפחה | שם פרטי | שם האב | תאריך הלידה | | | המין | המצב האישי |
| שנה | חודש | יום |
|  |  |  |  |  |  |  | זכר | רווק |
|  |  |  |  |  |  |  | נקבה | נשוי |
|  |  |  |  |  |  |  |  | גרוש |
|  |  |  |  |  |  |  |  | אלמן |

|  |  |  |  |  |  |  |  |
| --- | --- | --- | --- | --- | --- | --- | --- |
| המען | | | | | | טלפון | |
| היישוב | הרחוב | מס' הבית | מס' הגוש | מס' החלקה | מס' התת-חלקה | בית | עבודה |
|  |  |  |  |  |  |  |  |

2. פרטי הנכס שלגביו הוטלו תשלומי החובה

|  |  |  |
| --- | --- | --- |
| היישוב | הרחוב | הבית |
|  |  |  |

3. מצב כלכלי (שכיר/עצמאי יש למלא את טבלאות א ו-ב להלן)

א. הצהרה על המבקש והמתגוררים אתו בנכס והכנסותיהם בשלושת החודשים עובר להגשת הבקשה

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | קרבה | שם משפחה | שם פרטי | גיל | מס' זהות | העיסוק | לשימוש המשרד | |
| מקום עבודה | הכנסה חודשית ברוטו ממוצעת |
| 1 | המבקש/ת |  |  |  |  |  |  |  |
| 2 | בן/בת הזוג |  |  |  |  |  |  |  |
| 3 |  |  |  |  |  |  |  |  |
| 4 |  |  |  |  |  |  |  |  |
| 5 |  |  |  |  |  |  |  |  |
| 6 |  |  |  |  |  |  |  |  |
| 7 |  |  |  |  |  |  |  |  |
| 8 |  |  |  |  |  |  |  |  |
| 9 |  |  |  |  |  |  |  |  |
| שים לב: שכיר – יצרף תלושי משכורת לשלושת החודשים עובר להגשת הבקשה  עצמאי – יצרף שומת הכנסה שנתית אחרונה שבידו | | | | | | | סך הכל |  |
|  |

ב. מקורות הכנסה נוספים של המנויים בסעיף 3(א); יש לציין ממוצע חודשי לשלושת החודשים עובר להגשת הבקשה (אין למלא את ההכנסות שנכללו בהודעת השומה)

|  |  |  |  |  |  |
| --- | --- | --- | --- | --- | --- |
|  | מקור | סכום בשקלים חדשים |  | מקור | סכום בשקלים חדשים |
| 1 | ביטוח לאומי |  | 8 | תמיכת צה"ל |  |
| 2 | מענק זקנה |  | 9 | קצבת תשלומים בחו"ל |  |
| 3 | פנסיה ממקום העבודה |  | 10 | פיצויים |  |
| 4 | קצבת שארים |  | 11 | הבטחת הכנסה |  |
| 5 | קצבת נכות |  | 12 | השלמת הכנסה |  |
| 6 | שכר דירה |  | 13 | תמיכות |  |
| 7 | מלגות |  | 14 | אחר |  |
| סך הכל | | | | |  |

4. האם יש לך זכות במקרקעין בנכס נוסף מלבד הנכס האמור בסעיף 2?

5. הריני מצהיר בזה כי כל הפרטים הרשומים לעיל הם נכונים, וכי לא העלמתי פרט כלשהו מהפרטים שהתבקשתי למלא.

תאריך חתימת המבקש \_\_\_\_\_\_\_\_\_\_\_\_\_\_\_

הנחיה: יש לצרף אישורים מתאימים להוכחת הזכאות; בקשות בלא אישורים מתאימים – לא יטופלו.

|  |  |  |  |  |  |  |
| --- | --- | --- | --- | --- | --- | --- |
| בדיקת הבקשה | | | | | לשימוש המשרד | |
| פרטי פקיד בודק | |
| מספר הנימוק | מסמכים מצורפים | תאריך | | | שם משפחה | שם פרטי |
|  |  | שנה | חודש | יום |  |  |

חתימת הפקיד \_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| אישור הבקשה | | פרטי המאשר | |
|  | נימוקי החלטה | שם משפחה | השם הפרטי |
| דחייה  אישור |  |  |  |
| חתימה |

ז' בסיוון התש"ע (20 במאי 2010) יואל לביא

ראש עיריית רמלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ע מס' 745](http://www.nevo.co.il/Law_word/law07/mekomi-0745.pdf) מיום 14.7.2010 עמ' 320.

   תוקן [ק"ת חש"ם תשפ"ב מס' 1162](http://www.nevo.co.il/Law_word/law07/mekomi-1162.pdf) מיום 21.12.2021 עמ' 263 – תיקון תשפ"ב-2021. [↑](#footnote-ref-1)