חוק עזר לרמת גן (ביוב), תשס"ז-2007

רשויות ומשפט מנהלי – רשויות מקומיות – ביוב

רשויות ומשפט מנהלי – רשויות מקומיות – חוקי עזר

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל ביוב | [Go](#Seif2) | 4 |
| סעיף 3 | היטל ביוב לנכס מגורים | [Go](#Seif3) | 4 |
| סעיף 4 | היטל ביוב לנכס אחר | [Go](#Seif4) | 4 |
| סעיף 5 | היטל ביוב לנכס מעורב | [Go](#Seif5) | 4 |
| סעיף 6 | היטל בעבור בניה חורגת | [Go](#Seif6) | 4 |
| סעיף 7 | פטור לאדמה חקלאית | [Go](#Seif7) | 5 |
| סעיף 8 | חיוב בהיטל בשל שטח המיועד להפקעה | [Go](#Seif8) | 5 |
| סעיף 9 | דרישה לתשלום ההיטל | [Go](#Seif11) | 5 |
| סעיף 10 | חיבור ביב פרטי והתקנתו | [Go](#Seif9) | 6 |
| סעיף 11 | אגרת ביוב | [Go](#Seif10) | 6 |
| סעיף 12 | ועדה להפחתות אגרת ביוב | [Go](#Seif12) | 6 |
| סעיף 13 | דרישת תשלום האגרה | [Go](#Seif13) | 7 |
| סעיף 14 | שערוך חיובים וחובות | [Go](#Seif14) | 7 |
| סעיף 15 | פגיעה בביוב | [Go](#Seif15) | 7 |
| סעיף 16 | הטלת חיובים מכוח חוק עזר קודם | [Go](#Seif16) | 7 |
| סעיף 17 | מסירת הודעות | [Go](#Seif17) | 7 |
| סעיף 18 | תיקון חוק עזר לרמת גן | [Go](#Seif18) | 7 |
| סעיף 19 | מגבלת גביה | [Go](#Seif19) | 7 |
| סעיף 20 | ביטול | [Go](#Seif20) | 8 |
| סעיף 21 | הוראת שעה | [Go](#Seif21) | 8 |
|  | תוספת | [Go](#med0) | 8 |

חוק עזר לרמת גן (ביוב), תשס"ז-2007[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), וחוק הרשויות המקומיות (ביוב), התשכ"ב-1962 (להלן – חוק הביוב), מתקינה מועצת עיריית רמת גן חוק עזר זה:

1. בחוק עזר זה –

הגדרות

"אגרת ביוב" או "אגרה" – אגרה המוטלת לכיסוי הוצאות החזקת ביוב כאמור בסעיף 37 לחוק הביוב;

"אגרה קודמת" – אגרת ביוב לפי חוק עזר קודם;

"אדמה חקלאית" – כל קרקע שאינה בנין שייעודה הוא לחקלאות על פי תכנית ואין משתמשים בה או שלא ניתן לגביה היתר לשימוש למטרה אחרת;

"אישור בניה חדשה" – אישור מוסד התכנון המוסמך כמשמעו בחוק התכנון והבניה, התשכ"ה-1965 (להלן - חוק התכנון והבניה), לבקשה להיתר בניה להקמת בניה חדשה וטרם מתן היתר בניה;

"ביוב", "ביב פרטי", "ביב ציבורי", "ביב מאסף", "נכס", "בעל" או "מחזיק" של נכס – כהגדרתם בסעיף 1 לחוק הביוב;

"בנין" – מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, ברזל, עץ או כל חומר אחר, לרבות חלק של מבנה כאמור וכל דבר המחובר לבנין חיבור של קבע;

"בניה חדשה" – הקמת בנין חדש על גבי נכס או תוספת לבנין קיים הניצב בנכס;

"בניה חורגת" – שטחים מבונים שהוקמו בלא היתר בסטיה או בחריגה ממנו;

"דמי השתתפות" – דמי השתתפות לפי חוק עזר לרמת גן (בניית ביבים), התשכ"א-1961, או כל חוק עזר שקדם לו;

"דמי פיתוח" – דמי פיתוח ששולמו למינהל מקרקעי ישראל או למי מטעמו בעבור מימון עלות התקנתה של מערכת ביוב או פיתוח מערכת הביוב ובלבד שסכומם אושר על ידי מינהל מקרקעי ישראל;

"היטל ביוב" או "היטל" – היטל המוטל לכיסוי הוצאות של התקנת ביוב או של קנייתו לפי סעיף 17 לחוק הביוב ובהתאם לחוק עזר זה;

"היטל קודם" – היטל ביוב לפי חוק עזר קודם;

"היתר בניה", "סטיה מהיתר", "שימוש חורג" – כמשמעותם בחוק התכנון והבניה;

"הפרשי הצמדה", "מדד", "תשלומי פיגורים" – כמשמעו לפי חוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק עזר קודם" – לענין היטל ביוב - חוק עזר לרמת גן (ביוב), התשכ"ד-1964; לענין אגרת ביוב - חוק עזר לרמת גן (אגרת ביוב), התשכ"ז-1967;

"יציע", "עליית גג" – כמשמעותם בסעיף 1.00.1 לסימן א' לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן - תקנות היתר בניה);

"המהנדס" – עובד העיריה שהוסמך על ידו בכתב לענין הוראות חוק עזר זה כולן או מקצתן;

"מערכת ביוב" – כהגדרת "ביוב" בחוק הביוב;

"מרפסת" – חלק חיצון של בנין אשר –

(1) רצפתו קשורה לרצפת פנים הבנין ודלת מעבר ביניהן;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף" – חלק מבנין שחללו בין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לענין זה, "מפלס פני הקרקע" וכן "מפלס כביש או מדרכה" - הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות - גובהו של כל אחד מהם במרכז שבין כל שני תפרי ההתפשטות האמורים או במרכז תפר התפשטות הסמוך לקצה הבנין ובין קצה הבנין;

"נכס למגורים" – נכס המיועד לשמש למגורים לפי תכנית או היתר לשימוש חורג;

"נכס אחר" – נכס שאינו מיועד לשמש למגורים;

"נכס לתעשיה", "נכס לבית עסק" – נכס אחר המיועד על פי תכנית או היתר לשימוש חורג לשמש לתעשיה או כבית עסק או המשמש לתכלית כזו בפועל;

"נכס מעורב" – נכס המיועד למגורים ולתכלית שאינה למגורים;

"נפח בנין" – הסכום במ"ק של שטחי כל הקומות בבנין, המוכפלים כל אחד מהם בגובהה של הקומה הנמדד במטרים, לפי כללי המדידה שבסעיף 1.00.8 לסימן ב' לתוספת השלישית לתקנות היתר בניה ולרבות, נפחם של בנין או תוספת לבנין העתידים להיבנות שאושרה לגביהם בקשה להיתר בניה - לפי הבקשה שאושרה;

"עבודות ביוב" – עבודות הנדרשות להתקנתו, קנייתו או שדרוגו של ביוב, או שלב משלביו לרבות כל עבודה או מטלה הנדרשת לצורך אלה;

"העיריה" – עיריית רמת גן;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל כקבוע בסעיף 2.03 לסימן ב' לחלק ב' לתוספת השניה לתקנות היתר בניה, ככל שנקבע כזה, ולרבות קומה מפולשת, בניני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העיריה" – לרבות עובד העיריה שהוסמך על ידי ראש העיריה בכתב לענין חוק עזר זה כולו או מקצתו;

"שטח בנין" – הסכום במ"ר של שטחי כל הקומות בבנין לרבות:

(1) שטחים מבונים המהווים בניה חורגת;

(2) שטחו של בנין או שטחה של תוספת לבנין העתידים להיבנות שאושרה לגביהם בקשה להיתר בניה על ידי מוסד תכנון - לפי שטחם המאושר בתכנית הבניה שבהיתר;

"שטח קומה" – סכום המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב בנין;

"שטח המיועד לצורכי ציבור" – שטח קרקע או בנין המיועד בתכנית לצורכי ציבור;

"שטח המיועד להפקעה" – שטח המיועד לצורכי ציבור שהתקיימו בו אחד מאלה:

(1) הוועדה המקומית הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצרכי ציבור), 1943 (להלן – פקודת הקרקעות);

(2) נכרת לגביו הסכם בלא תמורה בין הוועדה המקומית לתכנון ולבניה רמת גן או העיריה לבין בעליו על העברתו לקנין העיריה;

"שלב ביוב" – כמשמעו בסעיף 16 לחוק הביוב;

"תכנית" – כהגדרתה בחוק התכנון והבניה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים", "תעריפי האגרה המעודכנים" – תעריפי ההיטל או האגרה שבתוספת בשיעורם המעודכן במועד הוצאת דרישת התשלום;

"תעריפי ההיטל שבתוקף", "תעריפי האגרה שבתוקף" – תעריפי ההיטל או האגרה שבתוספת לפי שיעורם המעודכן ביום התשלום לקופת העיריה.

2. (א) היטל ביוב נועד לכיסוי הוצאות התקנת מערכת הביוב או קנייתה, בלא זיקה לעלות התקנת או קניית שלבי ביוב המשמשים את הנכס נשוא החיוב דווקא.

היטל ביוב

(ב) היטל לפי סעיפים 16 עד 18 לחוק הביוב, ישולם בהתקיים אחד מהתנאים האלה:

(1) תחילת ביצוע עבודות להתקנת מערכת ביוב אשר תשמש את הנכס נשוא החיוב במישרין או בעקיפין (להלן - תחילת ביצוע עבודות ביוב); תעודת מהנדס תשמש ראיה לכאורה לדבר;

(2) בניה חדשה או הוספת בניה בנכס (להלן - בניה חדשה) ובלבד שקיימת מערכת ביוב המשמשת או מיועדת לשמש את הנכס נשוא החיוב במישרין או בעקיפין, בין טרם תחילתו של

חוק עזר זה ובין לאחריה, או שהחלו העבודות להתקנתה של מערכת ביוב כאמור;

(3) בניה חורגת – בכפוף להוראות סעיף 6 לחוק עזר זה.

3. (א) היטל ביוב לנכס למגורים יחושב לפי שטח הקרקע ושטח הבנין שבנכס וסכומו יהא הסכום המתקבל ממכפלת שטח הקרקע ושטח הבנין שבנכס בתעריפי ההיטל שבתוספת.

היטל ביוב לנכס מגורים

(ב) היטל שעילתו היא לפי סעיף 2(ב)(1) ו-2(ב)(3) ישולם לפי תעריפי ההיטל המעודכנים; היטל שעילתו היא לפי סעיף 2(ב)( 2) ישולם לפי תעריפי ההיטל שבתוקף בעת מתן ההיתר.

(ג) שולמו בעבור נכס דמי פיתוח, היטל קודם או היטל ביוב (להלן - חיוב ראשון), בשל ביצוע שלב ביוב, לא ייכללו שטח הקרקע ושטח הבנין בנכס, בעת הטלתו של החיוב הראשון ואשר בעבורם שולם אותו חיוב, במנין השטחים לפי סעיף קטן (א), לצורך חישוב היטל הביוב בעבור אותו שלב ביוב; שולמו בעבור נכס דמי השתתפות, לא ייכללו שטח הקרקע ושטח הבנין שבנכס בעת תחילתו של חוק עזר זה במנין השטחים לפי סעיף קטן (א) לצורך חישוב ההיטל; לענין סעיף זה, "שטח בנין" למעט בניה חורגת.

(ד) שולמו בעבור נכס, בשל ביצוע שלב ביוב, חיוב ראשון או דמי השתתפות, יחויב בעל נכס בתשלום היטל ביוב בעד בניה חדשה, לאחר ששולם החיוב הראשון.

(ה) אושרה על ידי מוסד תכנון בניה חדשה תחת בנין שנהרס ושולמו בעדו חיוב ראשון או דמי השתתפות, יחושב ההיטל בשל הבניה החדשה על בסיס שטחה בניכוי שטח הבנין שנהרס כאמור.

4. (א) היטל ביוב לנכס אחר יחושב לפי שטח הקרקע ונפח הבנין שבנכס, וסכומו יהיה הסכום המתקבל ממכפלת שטח הקרקע ונפח הבנין בנכס, בתעריפי ההיטל המעודכנים.

היטל ביוב לנכס אחר

(ב) הוראות סעיף 3 יחולו בשינויים המחויבים גם על היטל הביוב לנכס אחר.

5. היטל ביוב לנכס מעורב יחושב וייקבע בהתאם לכללים האלה:

היטל ביוב לנכס מעורב

(1) בשל חלק הנכס המשמש למגורים יחושב וייקבע סכום ההיטל בהיטל לנכס למגורים לפי סעיף 3 לחוק עזר זה;

(2) בשל חלק הנכס המיועד לתכלית שאינה למגורים יחושב וייקבע סכום ההיטל כהיטל לנכס אחר לפי לסעיף 4 לחוק עזר זה.

6. (א) בשל בניה חורגת שנבנתה בנכס בין טרם תחילתו של חוק עזר זה ובין לאחריו חייב בעל הנכס בתשלום היטל ביוב.

היטל בעבור בניה חורגת

(ב) לענין סעיף קטן (א) יראו את יום תחילת הבניה החורגת, כפי שייקבע על ידי המהנדס את מועד תחילתו של חוק העזר, או את מועד תחילת ביצוע עבודות ביוב, המועד המאוחר מביניהם, כמועד שבו התגבש מועד החיוב בהתאם לסעיף 2(ב)(3) (להלן – מועד התגבשות החיוב).

(ג) סכום החיוב בהיטל בשל הבניה החורגת יהא הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) - סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבניה החורגת; לענין סעיף זה, "העלאת תעריפי ההיטל" - העלאת תעריפים באמצעות תיקונו של חוק העזר.

(ד) שולם ההיטל ונהרס בנין המהווה בניה חורגת בתוך 5 שנים מיום תחילת הבניה, תשיב העיריה לבעל הנכס את ההיטל ששילם בגין הבניה החורגת, בניכוי 20% משיעור ההיטל בגין כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) לא יוטל היטל על אדמה חקלאית.

פטור לאדמה חקלאית

(ב) חדל נכס מלהיות אדמה חקלאית, יחויב בעליה בהיטל ביוב; על חיוב כאמור יחולו

ההוראות האלה:

(1) ההיטל יוטל בכפוף לקיומה או תחילת העבודות להתקנתה של מערכת ביוב המשמשת או מיועדת לשמש את הנכס במישרין או בעקיפין, בין טרם תחילתו של חוק עזר זה ובין לאחריה;

(2) חיוב אשר יוטל בעקבות שינוי ייעודה של אדמה חקלאית לייעוד אחר מכוח תכנית יחושב לפי תעריפי ההיטל המעודכנים;

(3) חיוב אשר יוטל בעקבות מתן היתר לשימוש חורג יחושב לפי תעריפי ההיטל שבתוקף וישולם כנגד מתן ההיתר;

(4) חיוב אשר יוטל בשל שימוש שנעשה בנכס למטרה שאינה חקלאית, שלא מכוח היתר לשימוש חורג או תכנית, יוטל ויחושב בהתאם להוראות סעיף 6 בהתאמה ובשינויים המחויבים.

(ג) על תשלום ההיטל לפי סעיף קטן (ב) יחולו הוראות חוק עזר זה.

8. (א) לא יוטל חיוב בהיטל ביוב בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלומו הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות, תשיב העיריה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

9. (א) לצורך תשלום ההיטל, תמסור העיריה לחייב דרישת תשלום כאמור בסעיף 28 לחוק הביוב.

דרישה לתשלום ההיטל

(ב) דרישת התשלום תימסר בעת התגבשות עילת החיוב כקבוע בסעיפים 2(ב), 6 ו-7(ב); לא נמסרה מסיבה כלשהי דרישת תשלום באחד מהמועדים הנקובים בסעיפים האמורים (להלן - מועד החיוב המקורי), רשאית העיריה למסור את דרישת התשלום טרם חיבורו של ביב פרטי לביב הציבורי או טרם מתן תעודת העברה לרשם המקרקעין או לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ג) אין בפגם שנפל בדרישת תשלום או באי–מסירתה במועדים הנקובים בסעיף קטן (ב) - כשלעצמו בכדי לגרוע מחובת בעל נכס בתשלום היטל ביוב.

(ד) דרישת תשלום לפי סעיפים 2(ב)(1), 2(ב)(3), 6 ו-7(ב)( 2) ו-(4) תיפרע בתוך חודש ממועד הוצאתה.

(ה) דרישת תשלום לפי סעיפים 2(ב)(2), ו-7(ב)(3) או סעיף קטן (ב) סיפה תיפרע בתוך 7 ימים ממסירתה לבעל הנכס כתנאי להוצאת היתר הבניה ההיתר לשימוש חורג או תעודת העברה או כתנאי לחיבור הביב הפרטי לביב הציבורי לפי הענין.

(ו) לא התאפשר חיבורו של נכס למערכת הביוב, רשאי המהנדס לדחות את תשלום ההיטל בעד אותו נכס, ובלבד שמועד תשלום ההיטל יחול לא יאוחר מהיום שבו ניתן לחבר את הנכס למערכת הביוב, לפי קביעת המהנדס.

10. (א) לא יחובר ביב פרטי לביוב אלא על ידי העיריה, או לאחר מתן אישור מראש ובכתב מאת המהנדס ובכפוף לתשלום היטל ביוב או היטל קודם לפי הוראות חוק עזר זה.

חיבור ביב פרטי והתקנתו

(ב) בעל נכס או מחזיק בנכס המבקש לחבר ביב פרטי שבנכס לביוב, יגיש למהנדס בקשה בכתב בצירוף תכנית החיבור.

(ג) המהנדס לא יאשר חיבור כאמור בסעיף קטן (א) אלא בכפוף לקיום הוראות חוק עזר

זה, וכן כל דין העוסק בהתקנת ביוב ולרבות חוק התכנון והבניה.

(ד) על אף האמור בסעיף קטן (א) לעיל רשאית העיריה להורות על חיבור בלא התניה כאמור בטרם שולם היטל בהתקיים נסיבות מיוחדות שענינן שיקולי נזק סביבתי על פי קביעת המהנדס.

(ה) אופן חיבור הביב הפנימי לביב הציבורי, מספר החיבורים שיתאפשרו וכל פרט כיוצא באלה, ייקבעו על ידי המהנדס.

(ו) לא יבצע אדם עבודות להתקנתו של ביב פרטי, אלא לפי תכנית ביצוע שאושרה על ידי המהנדס; לענין סעיף זה, "התקנת ביב פרטי" - ביצוע עבודות בביב פרטי בהתאם לסעיף 40 לחוק הביוב.

11. מחזיק בנכס ישלם לעיריה אגרת ביוב; סכום האגרה יהיה הסכום המתקבל ממכפלת כמות המים שנצרכה בידי המחזיק בתעריפי האגרה הנקובים בפרט 3 לתוספת לפי שיעורי האגרה המעודכנים; לענין זה –

אגרת ביוב

"כמות המים שנצרכה" – כמות המים כפי שנמדדה במד המים המותקן בנכס בניכוי כמות המים לגינון נוי ובהעדר מד מים שהותקן על ידי הרשות המקומית - כמות המים שבעדה מחויב הצרכן בתשלום אגרת צריכת מים;

"מים לגינון נוי" – המים המשמשים לגינון נוי כמשמעותו בתקנות המים (תעריפים למים לרשויות המקומיות), התשנ"ד-1994, וזאת עד למכסה המוקצבת על פי התקנות האמורות שבעבורה זכאי צרכן לתעריף המופחת שייקבע לגבי שימוש זה.

12. (א) העיריה תהא רשאית להפחית את אגרת הביוב לנכס המשמש כמפעל או כבית עסק, במקרה שבו פחתה כמות המים המוזרמת למערכת הביוב לעומת כמות המים שנצרכה כהגדרתה בסעיף 11 לעיל (להלן - הפרש כמות).

ועדה להפחתות אגרת ביוב

(ב) החלטה בדבר הפחתת אגרת ביוב וסכומה תקבע בהתאם לכללים האלה:

(1) העיריה תמנה ועדה, אשר תדון בבקשות להפחתת סכום אגרת הביוב, בשל הפרש כמות (להלן - הוועדה);

(2) בוועדה יכהנו, גזבר העיריה, מנהל מחלקת הביוב ויועץ משפטי לעיריה או מי מטעמם;

(3) הוועדה תגבש אמות מידה שלפיהן תיבחן ותובא הבקשה להפחתה באגרה;

אמות המידה יכללו גם את אלה:

(א) הפרש הכמויות;

(ב) השלכת הפטור על הכנסותיה של העיריה ויכולתה לממן את הוצאות אחזקת מערכת הביוב;

(ג) טיב השפכים המוזרמים למערכת הביוב והשפעתם עליה;

(4) אמות המידה שתגבש הוועדה טעונות את אישור המועצה; המועצה רשאית לשנות ולתקן את אמות המידה וכן להוסיף עליהן;

(5) הוועדה תקבע את נוהלי הגשת הבקשה ואת אופן הגשתה על ידי המחזיקים, ולרבות ניסוח טופסי בקשה וקביעת הוראות ודרישות של המצאת ראיות, אסמכתאות ומסמכים נדרשים וכיוצא באלה;

(6) הוועדה תדון בבקשה להפחתה ותבחן אותה על יסוד אמות המידה שאושרו על ידי המועצה ועל פי הנהלים שקבעה

13. (א) למחזיק בנכס שלו מספקת העיריה מים תשוגר דרישה לתשלום אגרת הביוב כתוספת לדרישה לתשלום אגרת צריכת המים.

דרישת תשלום האגרה

(ב) למחזיק בנכס שבעבורו לא מספקת העיריה מים, תשוגר דרישת תשלום אגרת הביוב בדרך שבה תבחר העיריה ותיפרע במועד שייקבע בדרישה, ויכול שדרישה זו תצורף לדרישת התשלום של החיוב בארנונה הכללית המוטלת בשל אותו נכס.

14. (א) לא שולם במועדו היטל ביוב שנמסרה לגביו דרישת תשלום לפי סעיפים 2(ב)(1), 2(ב)( 3) וסעיפים 6 ו-7(ב)(2) ו-(4) יתווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם היטל ביוב שנמסרה לגביו דרישת תשלום לפי סעיף 2(ב)(2), 7(ב)(3) או 9(ב) סיפה, תפקע דרישת התשלום; בדרישת התשלום החדשה שתימסר לחייב יצויינו תעריפי ההטל המעודכנים והיא תיפרע בתוך 7 ימים.

(ג) על אף האמור בסעיף קטן (ב) ובסעיפים 2(ב)(2), 7(ב)(3) ו-9(ב) סיפה, אם ניתנו ההיתרים או האישורים נשוא הסעיפים האמורים בלא ששולם ההיטל או חלק ממנו, אזי ייווספו לסכום שלא שולם תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

(ד) לא שולמה במועדה אגרת ביוב שנמסרה לגביה דרישת תשלום לפי סעיף 13 לחוק עזר זה, ינהגו לגביה כפי שנוהגים לענין פיגור בתשלום אגרת צריכת מים.

15. לא יעשה אדם מעשה העלול לפגוע או להזיק לביוב השייך לעיריה.

פגיעה בביוב

16. (א) מוסמכת היתה העיריה לחייב בעל נכס בתשלום היטל או אגרה קודמים (להלן - חיוב קודם), וזה לא נדרש על ידה, ישלם בעל הנכס לעיריה, לפי דרישתה, את החיוב הקודם, וזאת בהתאם להוראות חוק העזר הקודם מכוחו מוסמכת היתה העיריה להטיל את החיוב הקודם, ובכפוף להוראות סעיפים קטנים (ב) או (ג).

הטלת חיובים מכוח חוק עזר קודם

(ב) סכום חיוב קודם אותו ישלם בעל נכס, כאמור בסעיף קטן (א), ייקבע לפי תעריפי החיוב הקודם; לענין זה, "תעריפי החיוב הקודם" - תעריפי ההיטל הקודם או האגרה הקודמת התקפים בעת התגבשות החיוב בהיטל הקודם או באגרה הקודמת, לפי הענין, ובתוספת הפרשי הצמדה החל מאותו מועד ועד למועד התשלום בפועל.

(ג) הוראת סעיף קטן (א) לעיל באשר להיטל קודם, תחול ביחס לשטח הקרקע ושטח הבנין או נפח הבנין, לפי סוג הנכס, כפי שהיו במועד התגבשות החיוב בהיטל הראשון; אין בתשלום היטל קודם כאמור בסעיף קטן (א) לעיל כדי לגרוע מחובתו של בעל נכס בתשלום היטל לפי חוק עזר זה בעבור בניה חדשה שנבנתה בנכס או שנתבקשה בנייתה לאחר מועד התגבשות החיוב בהיטל הראשון.

17. מסירת דרישת תשלום לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או מועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

18. בתוספת לחוק עזר לרמת גן (הצמדה למדד), התשמ"א-1981 (להלן - חוק עזר הצמדה למדד), במקום "חוק עזר לרמת גן (ביוב), התשכ"ד-1964", "חוק עזר לרמת גן (אגרת ביוב), התשכ"ז-1967" יבוא "חוק עזר לרמת גן (ביוב), התשס"ז-2007".

תיקון חוק עזר לרמת גן (הצמדה למדד)

19. החל מיום כ"ה בטבת התשע"א (1 בינואר 2011), הטלת היטל לפי חוק עזר זה טעונה אישור של מועצת העיריה ושל שר הפנים.

מגבלת גביה

20. בטלים -

ביטול

חוק עזר לרמת גן (ביוב), התשכ"ד-1964;

חוק עזר לרמת גן (אגרת ביוב), התשכ"ז-1967.

21. על אף האמור בחוק עזר הצמדה למדד, יעודכנו תעריפי ההיטל והאגרה שבתוספת במועד פרסומו של חוק עזר זה (להלן - יום העדכון הראשון), לפי שיעור שינוי המדד, שפורסם לאחרונה לפני יום העדכון הראשון לעומת מדד חודש ינואר 2005.

הוראת שעה

תוספת

**(סעיפים 2 עד 7)**

היטל ביוב

שיעור ההיטל בשקלים חדשים

מיתקנים

ביב ציבורי ביב מאסף אחרים סך הכל

1. קרקע

לכל מ"ר משטח הקרקע 14.76 2.42 0.65 17.82

2. בנין

(א) בנין למגורים –

לכל מ"ר משטח בנין למגורים 23.06 3.79 1.02 27.86

(ב) בנין בנכס אחר –

לכל מ"ר מנפח הבנין של נכס אחר 6.59 1.08 0.29 7.96

אגרת ביוב

**(סעיף 11)**

שיעורי האגרה בשקלים חדשים

3. נכס למגורים –

לכל מ"ק מים הנצרכים בנכס 0.74

4. נכס אחר –

לכל מ"ק מים הנצרכים בנכס 1.06

כ"ב באדר התשס"ז (12 במרס 2007) צבי בר

ראש עיריית רמת גן

1. \* פורסם [ק"ת חש"ם תשס"ז מס' 704](http://www.nevo.co.il/Law_word/law07/mekomi-0704.pdf) מיום 14.6.2007 עמ' 362. [↑](#footnote-ref-1)