חוק עזר לרמת גן (סלילת רחובות), תשס"ז-2007

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | היטל סלילת רחובות לנכס מגורים | [Go](#Seif3) | 4 |
| סעיף 4 | היטל סלילת רחובות לנכס למגורים | [Go](#Seif4) | 5 |
| סעיף 5 | היטל סלילת רחובות לנכס מעורב | [Go](#Seif5) | 5 |
| סעיף 6 | היטל בעבור בניה חורגת | [Go](#Seif6) | 5 |
| סעיף 7 | היטל סלילת רחובות באדמה חקלאית | [Go](#Seif7) | 5 |
| סעיף 8 | חיוב בהיטל בשל שטח המיועד להפקעה | [Go](#Seif8) | 6 |
| סעיף 9 | דרישה לתשלום ההיטל | [Go](#Seif9) | 6 |
| סעיף 10 | שערוך חיובים וחובות | [Go](#Seif10) | 6 |
| סעיף 11 | חיוב בעלים משותיפם | [Go](#Seif11) | 6 |
| סעיף 12 | סלילת מדרכה בידי בעלים בנכס | [Go](#Seif12) | 6 |
| סעיף 13 | הטלת חיובים מכוח חוקי עזר קודמים | [Go](#Seif13) | 7 |
| סעיף 14 | מסירת הודעה | [Go](#Seif14) | 7 |
| סעיף 15 | מגבלת גביה | [Go](#Seif15) | 7 |
| סעיף 16 | ביטול | [Go](#Seif16) | 7 |
| סעיף 17 | הוראת שעה | [Go](#Seif17) | 7 |
|  | תוספת ראשונה | [Go](#med0) | 7 |
|  | תוספת שניה | [Go](#med2) | 8 |

חוק עזר לרמת גן (סלילת רחובות), תשס"ז-2007[[1]](#footnote-1)\*

בתוקף סמכותה לפי סעיפים 250 ו**-**251 לפקודת העיריות (להלן – הפקודה), מתקינה מועצת עיריית רמת גן חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בנין שייעודה הינו לחקלאות על פי תכנית ואין משתמשים בה או שלא ניתן לגביה היתר לשימוש למטרה אחרת;

"אישור בניה חדשה" – אישור מוסד התכנון המוסמך כמשמעותו בחוק התכנון והבניה, התשכ"ה-1965 (להלן – חוק התכנון והבניה), לבקשה להיתר בניה להקמת בניה חדשה וטרם מתן היתר בניה;

"בנין" – מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, ברזל, עץ או חומר אחר, לרבות חלק של מבנה כאמור וכל המחובר לבנין חיבור של קבע;

"בניה חדשה" – הקמת בנין חדש על גבי נכס או תוספת לבנין קיים הניצב בנכס;

"בניה חורגת" – בניה או תוספת לבנין שנבנו בנכס בלא היתר או בסטיה מהיתר;

"בעלים בנכס" –

(1) בנכסים שאינם מקרקעי ציבור כהגדרתם בחוק המקרקעין, התשכ"ט-1969 (להלן – חוק המקרקעין); הבעלים הרשום של הנכס, ובהעדר רישום – בעליו של הנכס מכוח הסכם או מסמך מחייב אחר ובהעדרו מי שזכאי כדין להירשם כבעליו ובהעדרו מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות מי שניתנה לו הרשאה להשתמש בנכס, שניתן לראות בה מבחינת תוכנה כבעלות או כחכירה לדורות; בהעדר חוכר לדורות או בר רשות כאמור – בעליו של הנכס;

"דמי השתתפות" – דמי השתתפות לפי חוק עזר הקודם וכמשמעותו בחוק עזר זה;

"דמי פיתוח" – דמי פיתוח ששולמו למינהל מקרקעי ישראל או למי מטעמו בעבור מימון עלותה של סלילת רחוב, ובלבד שסכומם אושר על ידי מינהל מקרקעי ישראל;

"היטל סלילת רחובות" או "היטל" – היטל סלילת כביש, היטל סלילת מדרכה או היטל סלילת רחוב משולב, לפי הענין;

"היטל קודם" – היטל סלילת רחובות לפי חוק עזר הקודם;

"היתר בניה", "סטיה מהיתר", "שימוש חורג", "הקלה" – כמשמעותם בחוק התכנון והבניה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

חוק עזר הקודם" – לענין היטל סלילת רחובות חוק עזר לרמת גן (סלילת רחובות), התשנ"ז-1997, לענין דמי ההשתתפות – חוק עזר לרמת גן (סלילת רחובות), התשכ"א-1960 או חוק עזר המטיל דמי השתתפות שקדם לחוק עזר זה;

"יציע", "עליית גג" – כמשמעותם בסעיף 1.00.1 לסימן א' לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"כביש" – רחוב או חלק מרחוב המיועד למעבר כלי רכב או לחנייתם;

"מדרכה" – רחוב או חלק מרחוב, בין מאספלט ובין מרוצף, לרבות אבני שפה, קיר משען, מדרגות וקירות תומכים, המיועד להולכי רגל;

"המהנדס" – מהנדס העיריה, לרבות עובד העיריה שהוא העביר אליו בכתב את סמכויותיו לפי חוק עזר זה, כולן או מקצתן;

"מרפסת" – חלק חיצון של בנין אשר –

(1) רצפתו קשורה לרצפת פנים הבנין ודלת מעבר ביניהן;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף חניה" – מרתף המיועד לשמש על פי תכנית לחניה והמשמש לתכלית זו בפועל;

"נכס" – כמשמעותו בסעיף 269 לפקודת העיריות, לרבות דרכי מעבר שאינן ציבוריות;

תיקון תשס"ח-2008

"נכס אחר" – נכס שאינו מיועד לשמש למגורים;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס, שבינו ובין אותו רחוב, או קטע רחוב, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית שאושרה לפי חוק התכנון והבניה, לרבות נכס שבינו לבין הרחוב מפריד נכס אחר, ובלבד שקיימת גישה מאותו הרחוב לנכס האמור שלא דרך רחוב אחר;

"נכס למגורים" – נכס המיועד לשמש למגורים לפי תכנית או היתר לשימוש חורג;

"נכס מעורב" – נכס המיועד למגורים ולתכלית שאינה למגורים;

"נפח בנין" – הסכום במטר קוב של שטחי כל הקומות בבנין, המוכפלים כל אחד מהם בגובהה של הקומה הנמדד במטרים, לפי כללי המדידה שבסעיף 1.00.8 לסימן ב' לתוספת השלישית לתקנות היתר בניה, ולרבות נפחם של בנין או תוספת לבנין העתידים להיבנות שאושרה לגביהם בקשה להיתר בניה לפי הבקשה שאושרה;

"סוג רחוב" – כביש, מדרכה או רחוב משולב;

"סלילת רחוב" – סלילת כביש ומדרכה לרבות סלילתו של כביש בלבד, או מדרכה בלבד, או רחוב משולב או הרחבתם ולרבות ביצוע עבודות בתוואי הרחוב וכן ביצוע עבודות ומטלות הדרושות לסלילה או קשורות בה, כולן או חלקן, וכולל תכנון, פיקוח, ביצוע הסלילה, התקנת מערכות נלוות כדוגמת תאורה, גינון בתוואי הרחוב וכל עבודה אחרת הכרוכה בסלילה או הקשורה בה;

"העיריה" – עיריית רמת גן;

"קומה" – חלל המשתרע בין שתי רצפות סמוכות הנמצאות זו מעל זו, על-פי גובהו המזערי של אותו חלל, כקבוע בסעיף 2.03 לסימן ב' לחלק ב' לתוספת השניה לתקנות היתר בניה, ככל שנקבע כזה, ולרבות קומה מפולשת, בניני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העיריה" – לרבות עובד עיריה שהוסמך על ידו בכתב לענין חוק עזר זה כולו או מקצתו;

"רחוב" – שטח שהוקצה או יועד בתכנית לשמש דרך; לענין זה, "דרך" – כהגדרתה בחוק התכנון והבניה;

"רחוב גובל" – רחוב הגובל בנכס או בחלק מהנכס, בין אם יש גישה לנכס מאותו רחוב בין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, לרבות רחוב שבינו לבין הנכס מפריד כס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב המשמש למעבר הולכי רגל ולמעבר כלי רכב גם יחד, בין אם מדובר ברחוב העשוי מחומר אחד ובין מספר חומרים, בין במפלס אחד או מספר מפלסים;

"שטח בנין" – הסכום במטר רבוע של שטחי כל הקומות בבנין ולרבות:

(1) שטחה של בניה חורגת;

(2) שטחו של בנין או שטחה של תוספת לבנין העתידים להיבנות שאושרה לגביהם בקשה להיתר בניה על ידי מוסד תכנון – לפי שטחם המאושר בתכנית הבניה שבהיתר;

"שטח המיועד להפקעה" – שטח המיועד לצורכי ציבור – לפי תכנית שבתוקף ואשר הוועדה המקומית הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצרכי ציבור), 1943 (להלן - פקודת הקרקעות);

"שטח המיועד לצורכי ציבור" – שטח קרקע או בנין המיועד בתכנית לצורכי ציבור;

"שטח קומה" – סכום המטר רבוע הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב הבנין;

"תכנית" – כהגדרתה בחוק התכנון והבניה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העיריה.

2. (א) היטל סלילת רחובות נועד לכיסוי הוצאות העיריה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב.

היטל סלילת רחובות

(ב) היטל סלילת כבישים יוטל על בעל בהתקיים אחד מהמקרים האלה:

(1) תחילת סלילת סוג רחוב גובל בנכס; לענין זה, "תחילת סלילה" – תחילת עריכת תכניות ביצוע לסלילתו של הרחוב הגובל וכן אישור של העיריה, בנוסח שבטופס 1 לתוספת השניה, ולפיו בכוונתה לצאת למכרז לביצוע עבודות סלילת הרחוב הגובל או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בניה חדשה;

לא היה רחוב גובל בנכס, בעת אישור הבקשה להיתר בניה כאמור, תאשר העיריה, בנוסח שבטופס 2 לתוספת השניה, כי הליך תכנון הרחוב הגובל בנכס מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בניה חורגת – כקבוע בסעיף 6 ובהתאם למועד התגבשות החיוב הקבוע בו.

(ג) היטל שעילתו בניה חדשה ישולם גם אם נסלל הרחוב הגובל לפני כניסתו לתוקף של חוק עזר זה.

3. (א) היטל סלילת רחובות לנכס למגורים, יחושב לפי שטח הקרקע ושטח הבנין שבנכס וסכומו יהיה הסכום המתקבל ממכפלת שטח הקרקע ושטח הבנין בנכס, בשיעור תעריפי ההיטל המעודכנים.

היטל סלילת רחובות לנכס מגורים

(ב) היטל שעילתו הינה לפי סעיף 2(ב)(1) ו-2(ב)(3) ישולם לפי תעריפי ההיטל המעודכנים; היטל שעילתו הינה לפי סעיף 2(ב)(2) ישולם לפי תעריפי ההיטל שבתוקף בעת מתן ההיתר.

(ג) שולמו בעבור נכס, בקשר עם סלילת רחוב גובל, דמי פיתוח, היטל קודם או היטל סלילת רחובות (להלן – חיוב ראשון) לא ייכללו שטח הקרקע ושטח הבנין בנכס, בעת הטלתו של החיוב הראשון, במנין השטחים לפי סעיף קטן (א), לצורך חישוב ההיטל לפי חוק עזר זה; שולמו בעבור נכס דמי השתתפות, בשל סלילת רחוב גובל, לא ייכללו שטח הקרקע ושטח הבנין בנכס להוציא בניה חורגת, בעת תחילתו של חוק עזר זה, במנין השטחים לפי סעיף קטן (א), לצורך חישוב היטל סלילת רחובות.

(ד) שולמו בעבור נכס חיוב ראשון או דמי השתתפות, יחויב בעל הנכס פעם נוספת בתשלום היטל סלילת רחובות, בעד בניה חדשה שאושרה לאחר ששולמו החיוב הראשון או דמי ההשתתפות.

(ה) אושרה בניה חדשה תחת בנין שנהרס ושולמו בעדו חיוב ראשון או דמי השתתפות, יחושב ההיטל בשל הבניה החדשה על בסיס שטחה בניכוי שטח הבנין שנהרס כאמור.

4. (א) היטל סלילת רחובות לנכס אחר, יחושב לפי שטח הקרקע ונפח הבנין שבנכס, וסכומו יהיה הסכום המתקבל ממכפלת שטח הקרקע ונפח הבנין בנכס, בשיעור תעריפי ההיטל המעודכנים.

היטל סלילת רחובות לנכס למגורים

(ב) הוראות סעיף 3 יחולו בשינויים המחויבים ולפי הענין גם על היטל סלילת רחובות לנכס אחר.

5. (א) היטל סלילת רחובות לנכס מעורב, יחושב וייקבע בהתאם לכללים אלה:

היטל סלילת רחובות לנכס מעורב

(1) בשל חלק הנכס המשמש למגורים יחושב וייקבע סכום ההיטל כהיטל לנכס מגורים לפי סעיף 3 לחוק עזר זה;

(2) בשל חלק הנכס המיועד לתכלית שאינה למגורים יחושב וייקבע סכום ההיטל כהיטל לנכס אחר לפי סעיף 4 לחוק עזר זה.

6. (א) בשל בניה חורגת שנבנתה בנכס בין טרם תחילתו של חוק עזר זה ובין לאחריו חייב בעל הנכס בתשלום היטל סלילת רחובות בשל אותה בניה.

היטל בעבור בניה חורגת

(ב) לענין סעיף קטן (א) יראו את יום תחילתו של חוק עזר זה, או את יום תחילת ביצוע עבודות הסלילה, לפי המועד המאוחר שבהם, כמועד שבו התגבש מועד החיוב בהתאם לסעיף 2(ב)(2) (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העיריה לחייב דרישת תשלום.

(ד) סכום החיוב בהיטל בשל הבניה החורגת יהא הסכום הגבוה מבין אלה.

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד בו התגלתה הבניה החורגת; לענין סעיף זה, "העלאת תעריפי ההיטל" - באמצעות תיקונו של חוק העזר.

(ה) שולם ההיטל ונהרס בנין המהווה בניה חורגת בתוך 5 שנים מיום תחילת הבניה, תשיב העיריה לבעל הנכס את ההיטל ששילם בשל הבניה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) בעל נכס מסוג אדמה חקלאית ישלם לעיריה היטל סלילת רחובות מופחת לעומת ההיטל המלא שחייב בו בעלים בנכס לפי סעיף 2, בשיעור ההיטל המופחת הנקוב בתוספת הראשונה המבוטא באחוזים לעומת ההיטל המלא (להלן – היטל מופחת).

היטל סלילת רחובות באדמה חקלאית

תיקון תשס"ח-2008

(ב) חדל נכס מלהיות אדמה חקלאית, יחולו הוראות אלה:

(1) ישלם בעליו את ההפרש בין היטל הסלילה לבין סכום ההיטל המופחת ששולם על ידיו לפי סעיף קטן (א);

(2) לא שולם היטל מופחת בעבור הנכס ישלם בעליו היטל סלילה בשיעורו המלא;

(3) חיוב כאמור בפסקאות משנה (1) ו-(2), אשר יוטל בעקבות שינוי ייעודה של קרקע חקלאית לייעוד אחר בתכנית, יוטל ויחושב כפי שמוטל ומחושב חיוב בהיטל לפי סעיף 2(ב)(1);

(4) חיוב כאמור בפסקאות משנה (1) ו-(2), אשר יוטל בעקבות מתן היתר לשימוש חורג, יוטל ויחושב כפי שמוטל ומחושב היטל לפי סעיף 2(ב)(2) וישולם כנגד מתן ההיתר;

(5) חיוב כאמור בפסקאות משנה (1) ו-(2), אשר יוטל בעקבות שינוי בפועל שנעשה בה למטרה אחרת, יוטל ויחושב בהתאם להוראות סעיף 6, בשינויים המחויבים לפי העניין.

(ג) על תשלום ההיטל בשיעורו החלקי או המלא לפי סעיפים שטנים (א) ו(ב), יחולו הוראות חוק עזר זה בהתאמה ולפי העניין.

8. (א) לא יוטל חיוב בהיטל סלילת רחובות בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלומו הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות, תשיב העיריה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

9. (א) העיריה תמסור לחייב דרישת תשלום, שבה יפורטו הסעיף בחוק העזר מכוחו הוטל ההיטל, סכום ההיטל, המועד לתשלומו, שטח הנכס ותעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות אחת מעילות החיוב כקבוע בסעיפים 2(ב), 6 ו-7; ואולם אם לא נמסרה מסיבה כלשהי דרישת תשלום באחד מהמועדים הנקובים בסעיפים האמורים (להלן - מועד החיוב המקורי), רשאית העיריה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במנהל מקרקעי ישראל; במקרה זה יקבע סכום החיוב על בסיס תעריפי ההיטל כפי שהיו בתקפם במועד החיוב המקורי בתוספת הפרשי הצמדה.

(ג) אין בפגם שנפל בדרישת תשלום בכדי לגרוע מחובת בעל נכס בתשלום היטל סלילת רחובות.

(ד) (1) דרישת תשלום שנמסרה לפי סעיפים 2(ב)(1) ו(3), 6, 7(א), 7(ב)(3) ו-(5) תיפרע בתוך 30 ימים ממסירתה לבעל הנכס;

תיקון תשס"ח-2008

(2) דרישת תשלום שנמסרה לפי סעיפים 2(ב)(2), 7(ב)(4) או 9(ב) סיפה, תיפרע בתוך 7 ימים ממסירתה לבעל הנכס, ובכל מקרה עובר למתן ההיתר או התעודה המבוקשים.

10. (א) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)( 1), 2(ב)( 3), 7 ,6(ב) ו-(ד), 13 יתווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)( 2), 7(ג) ו-9(ב) סיפה תפקע דרישת התשלום; בדרישת תשלום חדשה שתמסר לחייב יצוינו תעריפי ההיטל המעודכנים, והיא תיפרע בתוך 7 ימים.

(ג) על אף האמור בסעיף קטן (ב) ובסעיפים 2(ב)(2), 7(ג) ו-9(ב) סיפה אם ניתנו ההיתרים או האישורים נשוא הסעיפים האמורים בלא ששולם ההיטל, אזי יתווספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.

11. היה נכס גובל בבעלות משותפת, תחול חובת ההיטל על כל אחד מהבעלים המשותפים בנכס כפי חלקם היחסי בבעלות בנכס.

חיוב בעלים משותפים

12. (א) ראש העיריה רשאי, בהודעה בכתב, לדרוש מבעלים בנכס גובל או להתיר לו, לבקשתו לסלול מדרכה ראשונה הגובלת בנכסו; ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.

סלילת מדרכה בידי בעלים בנכס

(ב) סלילה לפי היתר או דרישה כאמור בסעיף קטן (א) תתבצע בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאושר על ידי המהנדס ועל ידי גזבר העיריה.

(ג) סלל אדם מדרכה שלא כאמור בסעיף קטן (א) או (ב) רשאית העיריה לסלול בעצמה את המדרכה מחדש או לתקנה, ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש.

(ד) לא מילא בעלים בנכס אחר הודעת ראש העיריה, כאמור בסעיף קטן (א), יחויב הוא במלוא ההיטל לפי הוראות חוק עזר זה.

(ה) סלל בעלים בנכס גובל מדרכה ראשונה כאמור בסעיף קטן (א) או נגבו ממנו הוצאות לפי סעיף קטן (ג) ינוכו הוצאות הסלילה מסכום ההיטל שחייב בו לפי הוראות חוק עזר זה; לענין זה קביעת המהנדס בדבר סכום הוצאות הסלילה תהיה ראיה לכאורה להוצאות הסלילה של עיריה.

13. (א) בעל נכס גובל, שהרחוב הגובל בו נסלל טרם תחילתו של חוק עזר זה, ולא נדרש לשלם בעדו דמי השתתפות או היטל קודם טרם תחילתו של חוק עזר זה, אפילו מוסמכת היתה העיריה לדרשם - ישלם לעיריה, לפי דרישתה, תשלומי חובה אלו, וזאת בהתאם להוראות חוקי העזר שהיו בתוקף בעת תחילת הסלילה, ובכפוף להוראות סעיפים קטנים (ב) או (ג) להלן, לפי הענין.

הטלת חיובים מכוח חוקי עזר קודמים

(ב) סכום דמי ההשתתפות שישלם בעל נכס גובל, כאמור בסעיף קטן (א), יעמוד על סכומו המשוערך במועד התשלום בפועל; לענין זה, "סכום משוערך" - סכומם הנומינלי של דמי ההשתתפות בעת שבה אמורים היו להיות מוטלים לפי חוק עזר קודם ובתוספת הפרשי הצמדה החל מאותו מועד ועד למועד התשלום בפועל; ובהעדר אפשרות להתחקות אחר הסכום הנומינלי המשמש יסוד לחישוב כאמור, יהא הסכום המשוערך סכום עלותה של עבודת סלילת רחוב גובל על פי מחירי העלות במועד הטלת החיוב.

(ג) סכום היטל קודם שאותו ישלם בעל נכס גובל, כאמור בסעיף קטן (א), ייקבע לפי תעריפי ההיטל הקודם; לענין זה, תעריפי ההיטל הקודם יהיו התעריפים התקפים בעת תחילת עבודות הסלילה ובתוספת הפרשי הצמדה החל מאותו מועד ועד למועד התשלום בפועל.

(ד) הוראת סעיף קטן (א) לעיל תחול ביחס לשטח הקרקע ושטח הבנין כפי שהיו בעת תחילתו של חוק עזר זה; אין בתשלום היטל או דמי השתתפות כאמור בסעיף קטן (א) לעיל כדי לגרוע מחובתו של בעל נכס בתשלום היטל על פי חוק עזר זה בעבור בניה חדשה או תוספת בניה כקבוע בסעיפים 2 עד 6 לחוק עזר זה, וכן אין באמור לעיל כדי לגרוע מהוראות סעיף 6 לחוק עזר זה ביחס לאופן חישובו וקביעתו של היטל בעבור בניה חורגת.

14. מסירת דרישת תשלום לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או מועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה. אם אי-אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעה

14א. בתוספת לחוק עזר לרמת גן (הצמדה למדד), התשמ"א-1981 (להלן – חוק עזר הצמדה למדד), בסופה יבוא "חוק עזר לרמת גן (סלילת רחובות), התשס"ז-2007".

תיקון חוק עזר (הצמדה למדד)

תיקון תשע"א-2011

15. החל ביום כ"ב בשבט התשפ"ד (1 בפברואר 2024) הטלת היטל לפי חוק עזר זה תהיה טעונה את אישורם של מועצת העירייה ושל שר הפנים או מי מטעמו.

מגבלת גבייה

תיקון תשע"ט-2019

16. בטלים –

ביטול

(א) חוק עזר לרמת גן (סלילת רחובות), התשנ"ז-1997;

(ב) חוק עזר לרמת גן (סלילת רחובות), התש"ט-1948.

17. על אף האמור בחוק עזר להצמדה, יעודכנו תעריפי ההיטל שבתוספת הראשונה במועד פרסומו של חוק עזר זה ברשומות (להלן - יום העדכון הראשון), לפי שיעור שינוי המדד, מן המדד שפורסם לאחרונה לפני יום העדכון הראשון לעומת מדד חודש ינואר 2005.

הוראת שעה

תוספת ראשונה

תיקון תשע"ט-2019

(סעיפים 2 עד 7)

שיעורי ההיטל

בשקלים חדשים

1. **היטל סלילת כביש**

(א) שטח קרקע –

(1) לכל מ"ר משטח הקרקע 53.52

(2) לכל מ"ר משטח אדמה חקלאית 20% מתעריף ההיטל   
 הקבוע בפרט (א)(1)

(ב) שטח בניין למעט קומה תחתונה של מרתף חניה –

(1) בניין למגורים, לכל מ"ר משטח הבניין 83.57

(2) בניין בנכס אחר, לכל מ"ק מנפח הבניין 22.28

(ג) שטח קומה תחתונה של מרתף חנייה 10% מתעריף ההיטל   
 הקבוע בפרט (ב)(1)   
 או (2) לפי סוג הנכס

2. **היטל סלילת מדרכה**

(א) שטח קרקע –

(1) לכל מ"ר משטח הקרקע 19.40

(2) לכל מ"ר משטח אדמה חקלאית 20% מתעריף ההיטל   
 הקבוע בפרט (א)(1)

(ב) שטח בניין למעט קומה תחתונה של מרתף חניה –

(1) בניין למגורים, לכל מ"ר משטח הבניין 30.29

(2) בניין בנכס אחר, לכל מ"ק מנפח הבניין 8.08

(ג) שטח קומה תחתונה של מרתף חנייה 10% מתעריף ההיטל   
 הקבוע בפרט (ב)(1)   
 או (2) לפי סוג הנכס

3. **היטל סלילת רחוב משולב**

(א) שטח קרקע –

(1) לכל מ"ר משטח הקרקע 72.92

(2) לכל מ"ר משטח אדמה חקלאית 20% מתעריף ההיטל   
 הקבוע בפרט (א)(1)

(ב) שטח בניין למעט קומה תחתונה של מרתף חנייה –

(1) בניין למגורים, לכל מ"ר משטח הבניין 113.86

(2) בניין בנכס אחר, לכל מ"ק מנפח הבניין 30.36

(ג) שטח קומה תחתונה של מרתף חנייה 10% מתעריף ההיטל   
 הקבוע בפרט (ב)(1)   
 או (2) לפי סוג הנכס

תוספת שניה

טופס 1

(סעיפים 2(ב)(1))

לכל מאן דבעי

הח"מ, מהנדס עיריית רמת גן מאשר בזה כי התכניות לביצוע עבודות סלילת        מצויות בשלבי גמר, וכי בכוונת העיריה  לצאת למכרז לביצוע עבודות הסלילה הנ"ל  להתקשר כדין בדרך של       לביצוע עבודות הסלילה הנ"ל (מחק את המיותר) וזאת לא יאוחר מיום      .

\_\_\_\_\_\_\_\_\_\_\_\_\_

מהנדס העיר

טופס 2

(סעיפים 2(ב)(2))

לכל מאן דבעי

הח"מ, מהנדס עיריית רמת גן מאשר בזאת כי הליך תכנון סלילת        מצוי בעיצומו, וכי תחילת הסלילה צפויה לא יאוחר מיום      .

\_\_\_\_\_\_\_\_\_\_\_\_\_

מהנדס העיר

א' באדר התשס"ז (18 בפברואר 2007) צבי בר

ראש עיריית רמת גן

1. \* פורסם [ק"ת חש"ם תשס"ז מס' 704](http://www.nevo.co.il/Law_word/law07/mekomi-0704.pdf) מיום 14.6.2007 עמ' 355.

   תוקן [ק"ת חש"ם תשס"ח מס' 723](http://www.nevo.co.il/Law_word/law07/mekomi-0723.pdf) מיום 10.9.2008 עמ' 488 – תיקון תשס"ח-2008.

   [ק"ת חש"ם תשע"א מס' 757](http://www.nevo.co.il/Law_word/law07/mekomi-0757.pdf) מיום 14.7.2011 עמ' 398 – תיקון תשע"א-2011; ר' סעיף 4 לענין הוראת שעה.

   [ק"ת חש"ם תשע"ט מס' 960](http://www.nevo.co.il/Law_word/law07/mekomi-0960.pdf) מיום 26.6.2019 עמ' 977 – תיקון תשע"ט-2019; ר' סעיף 4 לענין הוראת שעה.

   4. על אף האמור בחוק עזר לרמת גן (הצמדה למדד), התשמ"א-1981, יעודכנו תעריפי ההיטל שנקבעו בתוספת הראשונה כהחלפתה בחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי המדד, מן המדד שפורסם לאחרונה לפני יום העדכון הראשון, לעומת מדד חודש דצמבר 2018. [↑](#footnote-ref-1)