חוק עזר לרמת גן (שילוט), תש"ף-2020

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': רישיון לשילוט | [Go](#med1) | 3 |
| סעיף 2 | רישיון לשילוט | [Go](#Seif2) | 3 |
| סעיף 3 | בקשה לרישיון | [Go](#Seif3) | 3 |
| סעיף 4 | ועדה מקצועית | [Go](#Seif4) | 4 |
| סעיף 5 | מתן רישיון | [Go](#Seif5) | 4 |
| סעיף 6 | היתר בנייה | [Go](#Seif6) | 5 |
| סעיף 7 | תוקף רישיון לשילוט | [Go](#Seif7) | 5 |
| סעיף 8 | חידוש רישיון לשילוט קיים | [Go](#Seif8) | 5 |
|  | פרק ג': אגרת שילוט | [Go](#med2) | 5 |
| סעיף 9 | אגרת שילוט | [Go](#Seif11) | 5 |
| סעיף 10 | פטור מאגרת שילוט ומרישיון | [Go](#Seif12) | 6 |
|  | פרק ד': שילוט ודרכי פרסום | [Go](#med3) | 6 |
| סעיף 11 | אזור שילוט מיוחד | [Go](#Seif9) | 6 |
| סעיף 12 | מיתקן פרסום עירוני | [Go](#Seif10) | 6 |
|  | פרק ה': שילוט ודרכי פרסום אסורים | [Go](#med4) | 7 |
| סעיף 13 | שילוט אסור | [Go](#Seif13) | 7 |
|  | פרק ו': אחזקה והסרת שילוט | [Go](#med5) | 7 |
| סעיף 14 | אחזקת שילוט | [Go](#Seif14) | 7 |
| סעיף 15 | הסרת שילוט | [Go](#Seif15) | 7 |
| סעיף 16 | דרישה להסרת שילוט ולביצוע עבודות | [Go](#Seif16) | 8 |
|  | פרק ז': הוראות שונות | [Go](#med6) | 8 |
| סעיף 17 | שימוש בשפות | [Go](#Seif17) | 8 |
| סעיף 18 | ציון ומסירה של פרטים | [Go](#Seif18) | 8 |
| סעיף 19 | חזקת אחריות | [Go](#Seif19) | 8 |
| סעיף 20 | מסירת הודעות | [Go](#Seif20) | 8 |
| סעיף 21 | תיקון חוק עזר הצמדה למדד | [Go](#Seif21) | 8 |
| סעיף 22 | שמירת דינים | [Go](#Seif22) | 9 |
| סעיף 23 | ביטול | [Go](#Seif24) | 9 |
| סעיף 24 | הוראות מעבר | [Go](#Seif23) | 9 |
|  | תוספת ראשונה | [Go](#med7) | 9 |
|  | תוספת שנייה | [Go](#med8) | 10 |
|  | תוספת שלישית | [Go](#med9) | 11 |
|  | תוספת רביעית | [Go](#med10) | 12 |

חוק עזר לרמת גן (שילוט), תש"ף-2020[[1]](#footnote-1)\*

בתוקף סמכותה לפי סעיפים 246, 250 ו-251 לפקודת העיריות, מתקינה מועצת עיריית רמת גן חוק עזר זה:

**פרק א': פרשנות**

1. בחוק עזר זה –

הגדרות

"אגרת שילוט" – אגרה המשולמת בעד הצגת שילוט לפי חוק עזר זה;

"בניין" – כל מבנה או בניין, בין קבוע ובין ארעי, בין שהוא מאבן ובין שהוא בנוי בטון, טיט, ברזל, עץ או כל חומר אחר ,לרבות –

(1) חלק של בניין כאמור וכל דבר המחובר לו חיבור של קבע;

(2) קיר, סוללת עפר, גדר וכיוצא בהם, הגודרים או התוחמים או המיועדים לגדור או לתחום שטח קרקע או חלל;

(3) מבנים, מיתקנים, קירות, עמודים, מכלים, גגות וכיוצא בהם;

"בעל נכס" – אחד או יותר מאלה:

(1) הבעלים הרשום של הנכס;

(2) אדם המקבל או הזכאי לקבל הכנסה מנכס או שהיה מקבלה אילו הנכס היה נותן הכנסה, בין בזכותו הוא ובין כמורשה, כנאמן או כבא כוח;

(3) שוכר או שוכר משנה ששכר נכס לתקופה של למעלה מחמש שנים;

(4) בעל דירה כמשמעותו בחוק המקרקעין, התשכ"ט-1969;

"העירייה" – עיריית רמת גן;

"ועדה מקצועית" – ועדה מייעצת שימנה ראש העירייה כאמור בסעיף 4;

"חודש" – חודש או חלק ממנו;

"מודעה" – הודעה, כרזה, כרוז, צילום, תחריט, ציור, שרטוט, תמונה, כתובת, סמל, תבנית, דפוס, מספר ועיוצא באלה, העשויים מחומר כלשהו, המוצגים בדרך או באמצעי כלשהם, דרך קבע או לזמן קצר, ושאינם שלט, לרבות מודעה המתפרסמת באוויר, ברכב נע ונייח, ולרבות מודעה המותקנת והמתפרסמת במקום ציבורי;

"מודעת אבל" – מודעה המודיעה על פטירתו של אדם או על הלווייתו או על אזכרה לאחר מותו;

"מחזיק" – כהגדרתו בסעיף 1 לפקודת העיריות;

"מקום ציבורי" – כל מקום שהציבור רשאי להיכנס אליו, לרבות רחוב, מדרכה, שדרה, מעבר, סמטה, משעול, נתיב להולכי רגל, כיכר, רחבה, חצר, מגרש ספורט, טיילת, גן, חניון, גשר, גינה, מבוי, מפלש, בריכה או מקווה מים אחר, מרכז מסחרי, מרכז קניות, קניון, מסעדה, בית קפה, בית מלון, משרד, בית משרדים, עסק, מיתקני חינוך, תרבות, ספורט וכל מקום עינוג ציבורי, לרבות כניסה ומעבר אליהם, וכן כל מקום אחר הנשקף לציבור, בין שהוא בבעלות פרטית ובין שהוא בבעלות ציבורית, וחלל האוויר שמול, מעל או מתחת למקומות כאמור, בין אם הכניסה לאותם מקומות היא בתשלום או בהזמנה ובין אם לאו;

"מיתקן פרסום" – מיתקן או נכס שנעשה בהם שימוש לפרסום;

"מיתקן פרסום עירוני" – מיתקן פרסום שבבעלות העירייה או בהחזקתה ושיועד על ידה להצגת שילוט;

"נגרר" – מיתקן נייד המחובר לכלי רכב או המיועד להיות מחובר לכלי רכב, בין אם החיבור אל כלי הרכב קבוע ובין אם הוא זמני;

"נכס" – בניין או מקרקעין או כל חלק בהם, וכל דבר המחובר אליהם או הנטוע בהם, בין תפוסים ובין שאינם תפוסים, וכן מיטלטלין;

"עסק" – כל מקום המשמש לייצור, למכירה או לאחסון של מוצרים וסחורות או למתן שירותים, כולל בית מלון, מפעל, חנות, כול-בו, מרכול, משרד, בית מלאכה ומחסן;

"פרסום" או "הצגה" – הודעת דבר לרבים במסירת תוכנו בדרך כלשהי, לרבות דרך הדבקה, הפצה, הצגה, הארה, הסרטה, צביעה, חריטה, שידור, הקלטה, עשן, גז, תנועה או כיוצא בהם, או על ידי מסירת תוכנו בכתב או בדפוס או בתמונה או בציור או באמצעות מכשיר אלקטרוני או אופטי או חשמלי או ממוחשב או מוקרן או בכל דרך או אמצעי אחרים, בין למטרה מסחרית ובין לכל מטרה אחרת, במקום ציבורי, לרבות באמצעות הצגה על גבי כלי רכב פרטי או מסחרי או ציבורי החונה במקום קבוע במשך שלושה ימים לפחות, נגרר, כדור פורח, כלי טיס או עפיפון, בין דרך קבע ובין לזמן קצר, אך למעט פרסום באמצעות מנשר המחולק במקום ציבורי בתחום העירייה;

"ראש העירייה" – לרבות עובד העירייה שראש העירייה אצל לו מסמכויותיו לפי סעיף 17 לחוק הרשויות המקומיות (בחירת ראש הרשות, סגניו וכהונתם), התשל"ה-1975, לעניין חוק עזר זה;

"רחוב" – דרך, נתיב להולכי רגל, מדרכה, כביש, גשר, מעבר המיועד לשמש אמצעי גישה לבתים, תעלה, ביוב, חפירה, רחבה, גן, כיכר, וכן כל מקום פתוח שהציבור רשאי להיכנס אליו או לעבור בו;

"רישיון" – רישיון לשילוט שניתן על ידי ראש העירייה לפי חוק עזר זה;

"רכב ציבורי", "רכב מסחרי" ו"רכב פרטי" – כהגדרתם בסעיף 1 לפקודת התעבורה;

"שילוט" – שלט או מודעה;

"שילוט אלקטרוני" – שילוט המתפרסם באמצעים אלקטרוניים או ממוחשבים או על ידי הקרנה;

"שילוט גג" – שילוט שהותקן על הקצה העליון של כל קיר או מעקב בקומה העליונה הקיימת בפועל של כל בניין או על משטח גגו;

"שילוט דגל" – שילוט שהותקן בניצב למבנה;

"שילוט חוצות" – שילוט המפורסם במקום ציבורי, שתוכנו משתנה מזמן לזמן והוא אינו צמוד לבית עסק, או שילוט שפורסם על גבי מיתקן שילוט עירוני, לרבות שילוט כאמור שפורסם בעסק, בית מלון, גדר, אתר בנייה, על כלי רכב או על נגרר;

"שילוט מואר" – שילוט המואר על ידי גוף תאורה, בין פנימי ובין חיצוני, הגורם לשילוט להאיר באופן קבוע או זמני;

"שילוט מתחלף" – שילוט שתוכנו מתחלף, באמצעים מכניים, חשמליים או אחרים, למעט שילוט אלקטרוני;

"שלט" – הודעה שנועדה לפרסם עסק או עיסוק, והמכילה את שמו, כתובתו, כינויו או מקצועו של אדם, או את שמו, כתובתו, כינויו, או מהותו או טיבו של בית עסק או מוסד או גוף או מצרף או שירות או עיסוק, או את סמלו המסחרי של מוסד או מצרך או שירות המיוצר או המשווק בבית העסק וכיוצא באלה, או צירוף של כל אלה או חלקם;

"שנה" – שנה שתחילתה ב-1 בחודש ינואר בכל שנה וסיומה ב-31 בחודש דצמבר באותה שנה, או חלק ממנה.

**פרק ב': רישיון לשילוט**

2. לא יפרסם אדם שילוט, לא יגרום ולא ירשה לאחר מטעמו לפרסם שילוט, אלא על פי רישיון מאת ראש העירייה ובהתאם לתנאי הרישיון, ולאחר ששילם את האגרות שנקבעו בתוספת הראשונה.

רישיון לשילוט

3. (א) המבקש לפרסם שילוט יגיש בקשה על כך בכתב לראש העירייה, בנוסח המפורט בתוספת השנייה; הבקשה תכלול את הפרטים והמסמכים המפורטים להלן:

בקשה לרישיון

(1) שמו, מענו ומספר זיהוי או מספר חברה או מספר עמותה של מגיש הבקשה;

(2) אם המבקש הוא תאגיד – תצורף לבקשה תעודת רישום שלו;

(3) תרשים של השילוט המבוקש והמפרט הטכני שלו הכולל את הסוג, הצורה, התוכן, החומרים והמידות של השילוט, כולל המסגרת שבה נתון השילוט והמיתקן שעליו הוא יוצב, חתום על ידי מהנדס מבנים מוסמך;

(4) דוגמה של השילוט בסקיצה גרפית צבעונית;

(5) תמונה של הבניין או של המקום שבו יוצב השילוט, וסימון המיקום המבוקש להצגת השילוט, בצירוף הדמיה;

(6) פירוט אופן חיבור השילוט למקום הצבתו המיועד, לרבות המסגרת שעליה הוא יוצב או המיתקן שיישא אותו, בצירוף המפרט הטכני שלהם;

(7) אם מבוקש שילוט אלקטרוני או מואר או שילוט מתחלף או שילוט הכרוך באספקת חשמל – יצורף אישור של חשמלאי מוסמך המעיד כי הוא בדק ואישר את תקינות ובטיחות השילוט והמיתקן, וכי המיתקן כולל מפסק פחת וחיבור הארקה לשילוט ולמסגרת החיזוק, בהתאם להוראות כל דין, וכי הצנרת המספקת חשמל לשלט מוסתרת;

(8) מסמך המאשר את הסכמת בעל הנכס שבו יותקן השילוט להתקנתו, ואם התבקשה הצגת שילוט בנכס שבבעלות משותפת או בשטח משותף בבית משותף – תצורף לבקשה הסכמת כל הבעלים או הנציגות המוסמכת, לפי העניין;

(9) בעל רישיון לשלט המבקש להתקין שלט חדש במקום השלט שאושר לו או במקום שלט קודם אחר שהיה במקום, יידרש לכלול בבקשתו לקבלת רישיון בעבור השלט החדש הצהרה בנוסח המפורט בתוספת השלישית על הסרת השלט הקיים.

(ב) ראש העירייה רשאי לדרוש ממגיש הבקשה פרטים נוספים הנוגעים לשילוט המתבקש, הנדרשים לדעתו לצורך בחינת הבקשה והכרעה בה.

4. (א) ראש העירייה ימנה ועדה מקצועית אשר תהיה מורכבת מ-3 חברים לפחות וביניהם מהנדס העיר או נציגו, היועץ המשפטי לעירייה או נציגו ומנהל מחלקת שילוט או נציגו.

ועדה מקצועית

(ב) ראש העירייה רשאי למנות לוועדה המקצועית חברים נוספים.

(ג) הוועדה המקצועית תגבש אמות מידה וקריטריונים בכל הנוגע להענקת רישיונות לפי חוק עזר זה, ואמות המידה יכול שיתייחסו למקום השילוט, אופן הצבתו, צורתו, מידותיו, צבעיו, סוג החומר שממנו הוא עשוי (להלן – מדיניות השילוט).

(ד) מדיניות השילוט תובא לאישור מועצת העירייה, ולאחר אישורה תפורסם באתר האינטרנט של העירייה בציון מועד אישורה.

(ה) ראש העירייה רשאי להיוועץ בוועדה המקצועית, אשר תבדוק אם השילוט המבוקש תואם את הוראות חוק עזר זה ואת מדיניות השילוט.

(ו) על סמך מדיניות השילוט, הוועדה המקצועית תהיה מוסמכת להמליץ לפני ראש העירייה לתת רישיון, לסרב לתתו, לבטלו, להתלותו, לשנותו, להתנות בו תנאים, להוסיף עליהם או לשנותם, ובין השאר לקבוע הוראות בדבר מקום הצבתו ובדבר גודלו וצורתו של השילוט והחומר שממנו יהיה עשוי, וכן בדבר מועדי פרסומו והתנאים הנדרשים כדי למנוע מטרדים כתוצאה מהצגת השילוט, שמירת הניקיון בסמוך לו וכל הוראה אחרת שתמצא לנכון בהתאם לשיקול דעתה.

(ז) ראש העירייה יפעל בהתאם למדיניות השילוט, למעט במקרים חריגים המצדיקים סטייה ממנה.

(ח) על שינוי מדיניות השילוט יחולו הוראות סעיפים קטנים (ג) ו-(ד) בשינויים המחויבים.

5. (א) ראש העירייה רשאי לתת רישיון, לסרב לתתו, לבטלו, להתלותו, לשנותו, להתנות בו תנאים, להוסיף עליהם או לשנותם, ובין השאר לקבוע הוראות בדבר מקום הצבתו ובדבר גודלו וצורתו של השילוט והחומר שממנו יהיה עשוי, וכן בדבר מועדי פרסומו, התנאים הנדרשים כדי למנוע מטרדים כתוצאה מהצגת השילוט, וכל הוראה אחרת בהתאם לשיקול דעתו.

מתן רישיון

(ב) לא יינתן רישיון לשילוט שפרסומו או הצגתו מהווים עבירה על פי דין, או אם לדעת ראש העירייה השילוט עלול לפגוע בתקנת הציבור או ברגשותיו, או אם השילוט מפורסם על גבי עסק טעון רישוי שאין לו רישיון עסק כדין.

6. (א) אין בהוראות חוק עזר זה כדי לסתור את דיני התכנון והבנייה, לרבות לעניין קבלת היתר בנייה כדין.

היתר בנייה

(ב) נדרש היתר בנייה או כל היתר או אישור מאחד המוסדות המוסמכים על פי דיני התכנון והבנייה לצורך הצבת השילוט, לרבות למיתקנים או לעמודים הנלווים לו, יהיה תוקף הרישיון מותנה בקבלת היתר או אישור כאמור.

7. (א) תוקפו של רישיון לשילוט הוא עד יום 31 בדצמבר בשנה שבה ניתן, אלא אם כן צוין מועד אחר ברישיון.

תוקף רישיון לשילוט

(ב) חיוב בתשלום אגרת שילוט אינו מהווה רישיון לשילוט.

(ג) רישיון השילוט יהיה בתוקף רק לאחר תשלום האגרה.

(ד) בעת שינוי בעלים של שילוט קיים, יפקע תוקף הרישיון.

(ה) לא ישנה אדם שילוט אלא על פי רישיון ובהתאם לתנאי הרישיון.

(ו) שינה אדם שילוט בתוך תקופת הרישיון בלי שקיבל רישיון לכך או בניגוד לתנאי הרישיון, יפקע תוקף הרישיון מיד עם ביצוע השינוי כאמור; לעניין סעיף זה, "שינוי שילוט" – לרבות שינוי של תוכנו או צורתו או מידותיו או סוגו או מקומו או אופן הצבתו של שילוט ושאר פרטי השילוט כמפורט בסעיף 3 לחוק עזר זה, ולמעט שינוי תוכנו של שילוט חוצות.

8. (א) בקשה לחידוש רישיון לשילוט קיים שלא בוצע בו שינוי כמפורט בסעיף 7(ו), ושלא היה שינוי בבעלים או במחזיקים של השילוט האמור, תוגש בכתב לראש העירייה 30 ימים לפחות לפני תום תוקפו, ותכלול הצהרה של מגיש הבקשה בהתאם לנוסח שבתוספת הרביעית, ובכפוף לתשלום אגרה.

חידוש רישיון לשילוט קיים

(ב) לא יהיה תוקף לחידוש רישיון לשילוט קיים אם חודש על סמך הצהרה כוזבת.

(ג) הוגשה בקשה לחידוש רישיון לשילוט קיים כאמור בסעיף קטן (א) ושולמה אגרת שילוט בעד תקופת הרישיון, יראו את מגיש הבקשה כמחזיק ברישיון תקף בעד תקופת החידוש, וזאת עד לחידושו של הרישיון כמבוקש, למעט אם נשלחה הודעה בכתב על ידי העירייה ולפיה היא סירבה לחידוש הרישיון.

**פרק ג': אגרת שילוט**

9. (א) בעד הצגת שילוט לפי חוק עזר זה, ישלם המבקש לעירייה אגרה בשיעורים הנקובים בתוספת הראשונה, בסכומים המעודכן ליום התשלום.

אגרת שילוט

(ב) שטח השילוט לחיוב יכלול חישוב ברוטו של המשטח או המיתקן שעליו הוא מותקן לרבות המסגרת שבה הוא נתון; שטחו של שילוט הנושא פרסום ביותר מצד אחד, יחושב כסכום שטחם של כל צדדיו.

(ג) בעל רישיון לשילוט או מי שפרסם אותו חייבים בתשלום אגרת שילוט לכל תקופה שבה פורסם השלט (להלן – שיעור האגרה), בהתאם לגובה האגרה שנקבעה בתוספת הראשונה.

(ד) בעד הצבת שילוט למשך תקופה הקצרה משנה, תחושב אגרה בעד כל חודש בשיעור של 10% משיעור האגרה השנתית, ובלבד שסך האגרה אשר ישולם בעד תקופת פרסום השילוט, לא יעלה על שיעור האגרה לשנה שלמה.

(ה) הוצג שילוט, תשולם אגרה בעד התקופה שבין מועד הצבת השלט לבין יום 31 בדצמבר באותה שנה; לעניין זה, "מועד הצבת השלט" – יום 1 בינואר באותה השנה, אלא אם כן הוכיח מציג השלט, להנחת דעתו של ראש העירייה, כי השלט הוצג בחודש אחר באותה השנה.

(ו) הוסר שילוט, והודעה על כך נמסרה לראש העירייה בכתב, בנוסח שבתוספת השלישית, תוחזר האגרה ששולמה בעד התקופה שבין יום 1 בחודש שלאחר מסירת ההודעה לבין יום 31 בדצמבר באותה השנה.

(ז) מפרסם שילוט שעזב את הנכס שבו פורסם השילוט ולא הסירו, ישלם אגרת שילוט כל עוד לא הוסר על ידו השילוט וכל עוד לא ניתנה על ידו הודעה בכתב לעירייה על הסרת השלט.

(ח) מפרסם שילוט שעזב נכס והסיר את השלט מחויב בהשבת חזית המבנה לקדמותה ולמתן הודעה על כך בכתב לעירייה.

(ט) פורסם שילוט בלא רישיון או בניגוד לתנאיו או בניגוד להוראות חוק עזר זה או בניגוד להוראות כל דין, לא יגרע הדבר מחובתו של מפרסם השילוט לשלם לעירייה אגרת שילוט.

10. (א) סוגי השילוט שלהלן פטורים מאגרה ומרישיון:

פטור מאגרת שילוט ומרישיון

(1) שילוט המוצג מטעם העירייה, הממשלה ובתי המשפט;

(2) שילוט המוצג על דלת כניסה לדירת מגורים המציין את שמות המתגוררים בדירה בלבד;

(3) דגל המשמש סמל של מדינה או של ארגון בעל אופי ציבורי או דתי, לרבות דגל המוצג באירוע ממלכתי, ובלבד שהצגת דגל כאמור תהיה כדין ולא תשמש לפרסומת מסחרית;

(4) שלט המורה על כך שעסק, שירות או פעילות עברו ממקום אחד למקום אחר, ובלבד שמידות השלט לא יעלו על 35 ס"מ x 60 ס"מ והשילוט לא הוצג לתקופה העולה על 90 ימים ממועד ההעברה כאמור;

(5) מודעה על גבי כלי רכב המפרסמת את הרכב למכירה;

(6) מודעה הנישאת בידי אדם במהלך אסיפה או הפגנה;

(7) שילוט העשוי מאריג, קרטון או כל חומר אחר אשר אינו קשיח, המוצג על גבי דירות מגורים, ובלבד שלא משמש לפרסומת מסחרית, ושאינו מהווה מפגע בטיחותי או סביבתי; שילוט כאמור לא יפורסם מעבר ל-30 ימים; בעל השילוט אחראי להחזקת השילוט באופן שיהיה נקי, תקין ובטוח;

(8) מודעת אבל;

(9) פרסום על גבי מיתקן פרסום עירוני שלגביו יחולו הוראות סעיף 12 לחוק עזר זה.

(ב) על אף האמור בסעיף קטן (א), ראש העירייה רשאי לתת הוראות בנוגע לשילוט כאמור בסעיף זה, לרבות בנוגע למקום ולאופן פרסומו; במתן הוראות כאמור, יפעל ראש העירייה בהתאם לאמות המידה שתאשר מועצת העירייה לעניין זה כמפורט בסעיף 4; הורה ראש העירייה כאמור, יפרסם בעל השלט את השילוט מהסוגים האמורים או יערוך בו שינוי לפי הוראות ראש העירייה.

**פרק ד': שילוט ודרכי פרסום**

11. (א) ראש העירייה רשאי להכריז, בהתייעצות עם הוועדה המקצועית, על אזור בשטח השיפוט של העירייה או על חלק ממנו, כעל אזור שילוט מיוחד שבו לא יוצג שילוט, או שהשילוט שיוצג בו יהיה בהתאם לקריטריונים שאישרה הוועדה המקצועית (להלן בסעיף זה – תכנית).

אזור שילוט מיוחד

(ב) הכריז ראש העירייה על אזור שילוט מיוחד בעל קריטריונים ייחודיים, יינתן בו רישיון שילוט אך ורק בהתאם לתכנית, אלא אם כן יתקיימו טעמים מיוחדים לפי המלצת הוועדה המקצועית.

(ג) בתכנית רשאי ראש העירייה לקבוע, בין השאר, תנאים בנוגע לצורת השילוט, גודלו, תוכנו, צורתו, החומר שממנו הוא עשוי, אופן הצבתו וכל תנאי אחר הקשור בשילוט ובפרסומו.

(ד) על סעיף זה יחולו הוראות סעיפים 4(ד) עד 4(ח) בשינויים המחויבים.

12. (א) פרסום על מיתקן פרסום עירוני יכול שיהיה כרוך בתשלום, ויכול שלא יהיה כרוך בתשלום; ראש העירייה רשאי, לאחר התייעצות עם הוועדה המקצועית, להחליט שפרסום על גבי מיתקן הפרסום העירוני או אזור מסוים בו לא יהיה כרוך בתשלום.

מיתקן פרסום עירוני

(ב) ראש העירייה רשאי להורות על אופן הצגת המודעות על מיתקן הפרסום העירוני.

(ג) מפרסם מודעה על מיתקן פרסום עירוני ימסור לראש העירייה, לפי דרישתו, העתק מכל מודעה בכל תשלום.

(ד) העירייה תציין בהודעה על גבי מיתקן הפרסום העירוני אם הפרסום על המיתקן כרוך או שאינו כרוך בתשלום אגרה.

(ה) בעד פרסום מודעה על מיתקן פרסום עירוני בכרוך בתשלום ישלם המפרסם אגרות פרסום והדבקה כמפורט בחלק ב' לתוספת הראשונה, בסכומן המעודכן ליום התשלום.

(ו) מודעה על מיתקן פרסום עירוני תודבק על ידי העירייה לאחר שנמסרו לה העתקים מהמודעה בכמות הנדרשת לתלייה, ולאחר ששולמה לעירייה אגרת הדבקה בשיעורים הנקובים בחלק ב' לתוספת הראשונה.

(ז) אין באמור בסעיף זה לעיל כדי לגרוע מכל סמכות המוקנית לראש העירייה לפי חוק עזר זה, ובכלל זה הסמכות לקבוע תנאים בנוגע לשימוש במיתקן הפרסום העירוני, לצורת השילוט, לגודלו וכיוצא באלה.

**פרק ה': שילוט ודרכי פרסום אסורים**

13. לא יינתן רישיון שילוט ולא יפרסם אדם שילוט ולא יגרום לפרסומו של שילוט שהתקיים בו אחד מאלה:

שילוט אסור

(1) שילוט שפרסומו מפר הוראה מהוראות חוק עזר זה או הוראת כל דין אחר;

(2) שילוט המוצג על מדרגות חירום, מזגן אוויר, צינור ביוב, צינור אוורור, עמוד חשמל, ארון חשמל, עמוד צופרים, תמרור, מיתקן טלפון, מיתקן להפעלת רמזור, אנטנה, או שהוא מוצג במקום שנועד לציוד או למיתקנים לכיבוי שרפות;

(3) שילוט העלול להפריע לתנועת רכב או לתנועת הולכי רגל;

(4) שילוט העלול לגרום למטרד או למפגע לרבים;

(5) שילוט העלול להסתיר או לפגוע בפרטים בעלי ייחוד ארכיטקטוני או היסטורי או טבעי או במקרה האסתטי של בניין;

(6) שילוט החוסם מעבר, מבואה, דלת, חלון, יציאת חירום או פתח אחר או שהוא מפריע לשימוש או למעבר בהם;

(7) שלט על בניין לשימור, אלא אם כן ניתן היתר מיוחד;

(8) שלט שאינו מקובע כראוי, כולל שלט מתקפל נייד.

**פרק ו': אחזקה והסרת שילוט**

14. (א) בעל רישיון לשילוט יחזיק את השילוט בצורה נקייה, שלמה, נאה, תקינה ובטוחה ובהתאם להוראות חוק עזר זה וכל דין, ולפי דרישת ראש העירייה יתקן, יסיר או יחליף שילוט שניזוק, הושחת או התבלה.

אחזקת שילוט

(ב) לא מילא אדם אחר דרישה כאמור בסעיף קטן (א), רשאי ראש העירייה להורות על ביצוע הפעולות שנדרשו על ידי העירייה ולגבות מאותו אדם את הוצאות העירייה בקשר לכך, ובלבד שהודעה על כך נמסרה לאותו אדם 15 ימים מראש.

(ג) בסעיף זה, "בעל רישיון לשילוט" – בין אם קיבל רישיון שילוט, בין אם קיבל פטור מהוצאת רישיון שילוט ובין אם פרסם שילוט בלא רישיון.

15. (א) בעל רישיון לשילוט אחראי להסרת השילוט וכל המחובר אליו, על מיתקניו ועמודיו, מיד עם פקיעת תוקף הרישיון או עם ביטולו.

הסרת שילוט

(ב) בעל רישיון לשילוט ייתן הודעה בכתב למחלקת השילוט של העירייה על הסרת השילוט כאמור בסעיף קטן (א), לא יאוחר מ-7 ימים מיום הסרתו (להלן – הודעה), ולאחר מכן לא יהיה חייב באגרת שילוט; אין האמור גורע מחובתם של בעל רישיון לשילוט ומי שפרסמו לשלם אגרת שילוט המגיעה מלפני מסירת ההודעה.

(ג) הוצג שילוט בנכס ועזב המפרסם את הנכס ולא הסירו, תחול החובה להסרת השילוט החל ממועד עזיבת המפרסם את הנכס כאמור, גם על בעל הנכס, ואם לא הסירו, יהיה חייב בתשלום אגרת שילוט יחד ולחוד עם מי שפרסם את השילוט.

(ד) בסעיף זה, "בעל רישיון לשילוט" – בין אם קיבל רישיון שילוט, בין אם קיבל פטור מהוצאת רישיון שילוט ובין אם פרסם שילוט בלא רישיון.

16. (א) ראש העירייה רשאי לדרוש, בהודעה בכתב, מאדם שפרסם שילוט או הרשה לאחר מטעמו לפרסמו, להסיר שילוט שפורסם בלא רישיון או שהוצג תוך הפרת תנאי הרישיון או בניגוד להוראה מהוראות חוק עזר זה או מסיבה סבירה אחרת, וכן רשאי הוא לדרוש ממנו לבצע עבודות הנחוצות לצורך אחזקתו התקינה של השילוט או לצורך התאמתו לתנאי הרישיון או להוראות חוק עזר זה או להוראות כל דין (להלן בסעיף זה – דרישה).

דרישה להסרת שילוט ולביצוע עבודות

(ב) קיבל אדם דרישה מראש העירייה כאמור בסעיף קטן (א), ימלא אחריה בתוך התקופה שקבע לכך ראש העירייה.

(ג) לא מילא אדם אחר הודעה כאמור בסעיף קטן (א), רשאי ראש העירייה להורות על ביצוע הנדרש באמצעות מי מטעמו, בהודעה, ולחייב את מקבל ההודעה בהוצאות העירייה בקשר לפעולות ולעבודות אלה, לרבות הוצאות אחסנתו של השילוט, לפי חשבון שתגיש העירייה לאותו אדם, ובלבד שהודעה על כך נמסרה לאותו אדם 15 ימים מראש; ראה ראש העירייה שלא ניתן לאתר את שמו ומענו של אדם, רשאית העירייה לנקוט פעולות כאמור אף בלא מסירת דרישה לאותו אדם.

(ד) שילוט שהוסר על ידי העירייה בהתאם לסמכותה לפי סעיף קטן (ג), יהיה רכושה של העירייה ממועד הסרתו, אלא אם כן ביקש בעל השילוט לקבל לרשותו שילוט שהוסר על ידי העירייה כאמור בסעיף קטן (ג), והוכיח את הבעלות על השילוט בתוך 15 ימים מיום הסרתו, וכן בתנאי שישלם לעירייה את הוצאות ההסרה והאחסנה לפי חשבון שתגיש לו העירייה.

**פרק ז': הוראות שונות**

17. (א) לא יציג אדם שילוט ולא יגרום להצגתו אלא אם כן התמלא לגביו אחד מאלה:

שימוש בשפות

(1) הוא כתוב בשפה העברית;

(2) אם הוא כתוב גם בשפה אחרת – בתנאי שהכיתוב בשפה העברית לא יפחת מרבע מהכיתוב המוצג על השלט.

(ב) הוראות סעיף קטן (א) לא יחולו על סמל של חברה או גוף מסחרי, ועל שילוט שמציג מוסד רשמי של מדינה זרה או מוסד דת.

18. (א) לא יפרסם אדם מודעה אלא אם כן צוין בה שמו ומענו של המפרסם ושל בעל בית הדפוס או היצרן שאצלו הודפסה או נוצרה המודעה.

ציון ומסירה של פרטים

(ב) ראש העירייה רשאי לדרוש מבעל בית הדפוס שבו הודפסה מודעה או מיצרן שייצר אותה, למסור את שמו ואת מענו של האדם שהזמין את המודעה.

(ג) בעל רישיון שילוט יציג את רישיון השילוט לפני ראש העירייה לפי דרישתו.

19. (א) פורסם שילוט שלא בהתאם להוראות חוק עזר זה או שלא שולמה בעדו אגרת שילוט, רואים את מחזיק הנכס שבו פורסם השילוט ואת בעל הנכס שבו פורסם השילוט כאילו הוא פרסם את השילוט, זולת אם הוכיח שהפרסום נעשה שלא בידיעתו וכי נקט את כל האמצעים הסבירים למונעו.

חזקת אחריות

(ב) פורסם שילוט שלא בהתאם להוראות חוק עזר זה או שלא שולמה בעדו אגרת שילוט, וצוין בשילוט שמו או כינויו של אדם או מקצועו, או שמו או כינויו או מהותו של בית עסק או של מוסד, יראו גם את מזמין השילוט וכן כל אדם ששמו או כינויו מצויים בשילוט לפי העניין, כאילו הוא פרסם את השילוט, זולת אם הוכיח שהפרסום נעשה שלא בידיעתו וכי נקט את כל האמצעים הסבירים למונעו.

20. מסירת הודעה או דרישה מטעם ראש העיר לפי חוק עזר זה תהיה כדין אם נמסרה לידי האדם שאליו היא מכוונת או אם נמסרה במקום מגוריו או במקום עסקיו הרגילים או הידועים לאחרונה לידי אחד מבני משפחתו הבגירים הגרים בכתובת מגוריו או לידי אדם בגיר העובד או המועסק שם, או אם נשלחה בדואר רשום הערוך לאותו אדם לפי מען מגוריו או עסקיו הרגילים הידועים לאחרונה או הרשומים במשרד הפנים או ברשם החברות, או אם הוצגה בצורה נראית לעין באחד המקומות האמורים או במקום שבו מותקן השילוט.

מסירת הודעות

21. בתוספת לחוק עזר לרמת גן (הצמדה למדד), התשמ"א-1981, במקום "חוק עזר לרמת גן (מודעות ושלטים), התשכ"ב-1962" יבוא "חוק עזר לרמת גן (שילוט), התש"ף-2020".

תיקון חוק עזר הצמדה למדד

22. הוראות חוק עזר זה אינן באות לגרוע מהוראות דין אחר.

שמירת דינים

23. חוק עזר לרמת גן (שילוט ופרסום), התשנ"ב-1992 – בטל.

ביטול

24. רישיון שניתן כדין לפני תחילתו של חוק עזר זה, דינו כדין רישיון שניתן לפי חוק עזר זה, ודרישות או הודעות שנמסרו לפני תחילתו של חוק עזר זה, יראו אותן כאילו נמסרו כדין לפי חוק עזר זה.

הוראות מעבר

תוספת ראשונה

(סעיפים 9, 12(ה) ו-(ו))

**חלק א': אגרות שילוט**

שיעורי האגרה

בשקלים חדשים,

לכל מ"ר, לשנה

1. שלט המותקן במקום העסק – 120

1.1 שלט מכל סוג, למעט שלט דגל, שלט חוצות ושלט מתחלף או אלקטרוני –

עד 4 מ"ר ראשונים 126

מעל 4 מ"ר עד 10 מ"ר 155

לכל מ"ר נוסף מעל 10 מ"ר 200

1.2 שלט דגל 250

1.3 שלט מתחלף או אלקטרוני 1,680

1.4 שלט גג/מעקב גג – תוספת בגובה 50% על התעריפים לעיל

2. שילוט המותקן שלא במקום העסק למעט שילוט חוצות ולמעט שילוט מתחלף או אלקטרוני 560

3. שילוט חוצות שאינו מתחלף או אלקטרוני 840

4. שילוט מתחלף או אלקטרוני המותקן שלא במקום העסק –

4.1 שילוט אשר הפרסום על גביו מוצג באופן סטטי 2,105

4.2 שילוט אשר הפרסום על גביו מוצג באופן נע –

בשנת 2020 2,688

בשנת 2021 3,024

משנה 2022 ואילך 3,360

5. שילוט ששטחו קטן מ-1 מ"ר יחויב כשלט ששטחו 1 מ"ר;

6. שילוט ששטחו עולה על 1 מ"ר יחויב לפי שטחו המדויק

**חלק ב': אגרה בעד פרסום והדבקה של מודעות על מיתקן פרסום עירוני**

בעד מודעה המפורסמת באמצעות העירייה על סדרה של 40 מיתקני פרסום עירוניים או חלק מהם, תשולם אגרה לשבוע או לחלק ממנו, כלהלן:

שיעור אגרה בעד שיעור אגרה בעד שכר

הצגת הפרסום עבודה על הדבקה

גודל המודעה בשקלים חדשים בשקלים חדשים

מודעה גדולה (93 x 62 ס"מ) 325 250

מודעה בינונית (46 x 62 ס"מ) 225 175

תוספת שנייה

(סעיף 3(א))

לכבוד

עיריית רמת גן

**הנדון: בקשה לרישיון להצבת שילוט לשנת \_\_\_\_\_\_\_\_\_\_\_**

לפי חוק עזר לרמת גן (שילוט), התש"ף-2020

סוג הבקשה:

שילוט חדש

שילוט נוסף

שינוי שילוט קיים: תוכן/צורה/גודל/מיקום/אופן הפרסום

שינוי בעלים/מחזיקים

אחר:

אני החתום מטה       (שם פרטי ומשפחה), נושא תעודת זהות / ח"פ מס'      , מען      , טלפון      , פקס' / דוא"ל      ,

מבקש בזה לקבל רישיון לשילוט לתקופה שתחילתה ביום       שנת       ועד ליום 31 בדצמבר באותה שנה.

פרטי בית העסק (אם הבקשה היא בעבור שלט המותקן במקום העסק):

מס' נכס

שם בית העסק

סוג בית העסק

כתובת בית העסק

מס' טלפון בעסק

פרטי השילוט המבוקש:

1 2 3

צורת השילוט (נא לפרט – שטוח,   
דו-צדדי, דגל, אחר)

אופן הפרסום (נא לציין – לא מואר / מואר / מתחלף / אלקטרוני סטטי / אלקטרוני נע / אחר)

מטרת השילוט (נא לפרט – שילוט בית עסק, שילוט חוצות, אחר)

מידות השלט (כולל המסגרת שבה הוא נתון): נא לציין – אורך, רוחב, עומק, גובה מפני הקרקע

תוכן השלט

החומר שממנו עשוי השילוט

אופן חיבור השילוט למקום הצבתו המיועד

מיקום הצבתו של השילוט

שפה נוספת פרט לשפה העברית

מהות העסק

כתובת הצבת השילוט:

גוש       חלקה:

מס' ח-ן הארנונה של הנכס שבו יוצג השלט

**מצ"ב מסמכים לתמיכת הבקשה:**

א. תרשים של השילוט המבוקש ומפרט טכני שלו הכולל את הסוג, הצורה, התוכן, החומרים והמידות של השילוט כולל המסגרת שבו נתון השילוט והמיתקן שעליו הוא יוצב, חתום בידי מהנדס מבנים מוסמך;

ב. דוגמה של השילוט בסקיצה גרפית צבעונית;

ג. תמונה של הבניין או המקום שבו יוצב השילוט, וסימון המיקום המבוקש להצגת השילוט, בצירוף הדמיה;

ד. פירוט אופן חיבור השילוט למקום הצבתו המיועד, לרבות המסגרת שעליה הוא יוצב או המיתקן שיישא אותו, בצירוף המפרט הטכני שלהם;

ה. אישור חשמלאי מוסמך (אם מבוקש שילוט אלקטרוני או מואר או שילוט מתחלף או שילוט הכרוך באספקת חשמל);

ו. הסכמת בעל הנכס שבו יותקן השילוט/הנציגות המוסמכת (במקרה של בית משותף), ובמקרה של קניון או מרכז מסחרי – הסכמת הנהלת הקניון או המרכז המסחרי;

ז. תעודת רישום של המבקש ברשם החברות (אם המבקש הוא תאגיד);

ח. אם הבקשה מתייחסת לשילוט במקום שבו היה קיים שילוט קודם – הצהרה בנוסח המופיע בתוספת השלישית.

**אני מצהיר ומתחייב כלהלן:**

א. כי הפרטים שנמסרו על ידי לעיל הם נכונים;

ב. ידוע לי כי הרישיון להצגת שילוט יהיה בתוקף עד ליום 31 בדצמבר בשנה קלנדרית זו בלבד וכי עלי לשלם בעדו אגרת שילוט בהתאם לתעריפים הקבועים בתוספת לחוק עזר לרמת גן (שילוט), התש"ף-2020 (להלן – חוק העזר);

ג. התקנת השילוט והסרתו יתואמו על ידי מול מחלקת השילוט של העירייה;

ד. מחובתי להודיע בכתב למחלקת השילוט של העירייה על כל שינוי בשילוט לרבות שינוי של תוכנו או צורתו או מידותיו או סוגו או מקומו או אופן הצבתו של השילוט ושאר פרטי השילוט כמפורט בסעיף 3(א) לחוק העזר;

ה. מחובתי להודיע בכתב למחלקת השילוט של העירייה על הסרת השלט במועד הסרתו של השלט, וידוע לי כי אם לא תינתן על ידי הודעה כאמור, אחויב באגרת השילוט כאמור בחוק העזר;

ו. במקרה של השמטת אחד המסמכים ו/או הפרטים הנדרשים בטופס הבקשה, לא תובא הבקשה לדיון;

ז. ידוע לי כי מוטלת עלי האחריות לכל נזק שייגרם לצד שלישי בגוף או ברכוש כתוצאה מהצבת השילוט או המיתקן שעליו הוא מוצב.

בכבוד רב,

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

תאריך שם מגיש הבקשה וחתימתו\*

\*אם המבקש הוא תאגיד, יש לצרף את חותמת התאגיד לבקשה

תוספת שלישית

(סעיפים 3(א)(9), ו-9(ו))

לכבוד:

עיריית רמת גן

**הנדון: תצהיר בדבר הסרת שילוט**

אני החתום מטה       (שם פרטי ומשפחה), נושא תעודת זהות / ח"פ מס'      , מען      , טלפון      , פקס' / דוא"ל      , מספר משלם      ,

מצהיר בזה על הסרת שלט מס'

פרטי בית העסק (אם הבקשה היא בדבר הסרת שלט המותקן במקום העסק):

מס' נכס

שם בית העסק

סוג בית העסק

כתובת בית העסק

מס' טלפון בעסק

מועד הסרת השלט:

מצורפת לתצהיר זה תמונה להוכחת הסרת השלט.

בכבוד רב,

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

תאריך שם מגיש הבקשה וחתימתו\*

\*אם המבקש הוא תאגיד, יש לצרף את חותמת התאגיד לבקשה

תוספת רביעית

(סעיף 8(א))

לכבוד:

עיריית רמת גן

**הנדון: בקשה לחידוש רישיון**

אני החתום מטה,       (שם פרטי ומשפחה), נושא תעודת זהות / ח"פ מס'      , מען      , טלפון      , פקס'/דוא"ל      , מספר משלם      , בעל רישיון שילוט מס'       אשר ניתן בתאריך       (להלן – רישיון שילוט), מבקש בזה לחדש את רישיון השילוט לתקופה שתחילתה ביום       שנת       ועד ליום 31 בדצמבר באותה שנה.

אני מצהיר בזה כי לא בוצע שינוי כלשהו בשילוט נושא רישיון השילוט, לרבות במידותיו, תוכנו, צורתו ואופן הצבתו והפעלתו או שאר פרטי השילוט כמפורט בסעיף 3(א) לחוק העזר לרמת גן (שילוט), התש"ף-2020.

אני מצהיר בזה כי תוכן הצהרתי אמת, ומאשר זאת בחתימת ידי להלן; ידוע לי כי אם תתגלה ההצהרה שלעיל ככוזבת, יראו ברישיון לשילוט כבטל מעיקרו.

בכבוד רב,

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

תאריך שם מגיש הבקשה וחתימתו\*

\*אם המבקש הוא תאגיד, יש לצרף את חותמת התאגיד לבקשה

כ"ו בטבת התש"ף (23 בינואר 2020) כרמל שאמה הכהן

ראש עיריית רמת גן

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ף מס' 995](http://www.nevo.co.il/Law_word/law07/mekomi-0995.pdf) מיום 28.1.2020 עמ' 406. [↑](#footnote-ref-1)