חוק עזר לרמת גן (תיעול), תשס"ח-2008

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטלתיעול | [Go](#Seif11) | 4 |
| סעיף 3 | היטל תיעול לנכס מגורים | [Go](#Seif2) | 4 |
| סעיף 6 | היטל בשל בניה חורגת | [Go](#Seif4) | 5 |
| סעיף 7 | היטל תיעול באדמה חקלאית | [Go](#Seif5) | 5 |
| סעיף 8 | חיוב בהיטל בשל שטח המיועד להפקעה | [Go](#Seif6) | 6 |
| סעיף 9 | דרישה לתשלום ההיטל | [Go](#Seif7) | 6 |
| סעיף 10 | שערוך חיובים וחובות | [Go](#Seif8) | 6 |
| סעיף 11 | טיפול בתעלה | [Go](#Seif9) | 6 |
| סעיף 12 | החזרת מצבה של תעלה לקדמותה | [Go](#Seif12) | 6 |
| סעיף 13 | התקנת תעלה בידי בעלים בנכס | [Go](#Seif13) | 7 |
| סעיף 14 | חיוב בעלים משותפים | [Go](#Seif14) | 7 |
| סעיף 15 | הטלת חיובים מכוח חוקי עזר קודמים | [Go](#Seif15) | 7 |
| סעיף 16 | מסירת הודעות | [Go](#Seif16) | 7 |
| סעיף 17 | הצמדה למדד | [Go](#Seif17) | 7 |
| סעיף 18 | מגבלת גביה | [Go](#Seif18) | 7 |
| סעיף 19 | ביטול | [Go](#Seif19) | 7 |
| סעיף 20 | הוראת שעה | [Go](#Seif20) | 7 |
|  | תוספת ראשונה | [Go](#med0) | 8 |
|  | תוספת שניה | [Go](#med3) | 8 |

חוק עזר לרמת גן (תיעול), תשס"ח-2008[[1]](#footnote-1)\*

בתוקף סמכותה לפי סעיפים 250 ו**-**251 לפקודת העיריות (להלן – הפקודה), מתקינה מועצת עיריית רמת גן חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בניין שייעודה על פי תכנית הוא לחקלאות ואין משתמשים בה או שלא ניתן לגביה היתר לשימוש למטרה אחרת;

"אישור בניה חדשה"– אישור מוסד תכנון כמשמעותו בחוק התכנון והבניה, התשכ"ה-1965 (להלן – חוק התכנון והבניה), לבקשה להיתר בניה להקמת בניה חדשה וטרם מתן היתר בניה;

"אזור איסוף" – שטח שעבודות התיעול שיבוצעו בו מיועדות לשמש במישרין או בעקיפין את הנכסים שבו;

"בניין" – מבנה בתחום העיריה, בין שהוא ארעי ובין קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או חומר אחר, לרבות חלק של מבנה כאמור וכל המחובר לבניין חיבור של קבע;

"בניה חדשה" – הקמת בניין חדש על גבי נכס או תוספת לבניין קיים הניצב בנכס;

"בניה חורגת" – שטחים מבונים שהוקמו בלא היתר או בסטייה או בחריגה ממנו;

"בעלים בנכס" – כל אחד מאלה:

(1) בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין) – הבעלים הרשום של הנכס, ובהעדר רישום - בעליו של הנכס מכוח הסכם או מסמך מחייב אחר ובהעדרו מי שזכאי כדין להירשם כבעליו ובהעדרו מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות, כמשמעותו בחוק המקרקעין, ובהעדר חוכר לדורות מי שניתנה לו הרשאה להשתמש בנכס, שניתן לראות בה מבחינת תוכנה כבעלות או כחכירה לדורות; בהעדר חוכר או בר-רשות כאמור – בעליו של הנכס;

"דמי השתתפות" – דמי השתתפות לפי חוק עזר לרמת גן (תיעול), התשי"ז-1956;

"דמי פיתוח" – דמי פיתוח ששולמו למינהל מקרקעי ישראל או למי מטעמו בעבור מימון עלותה של עבודת תיעול, ובלבד שסכומם אושר בידי מינהל מקרקעי ישראל;

"היטל תיעול" – היטל המוטל לכיסוי הוצאות של התקנת מערכת התיעול העירונית לפי חוק עזר זה;

"היטל קודם" – היטל תיעול לפי חוק עזר לרמת גן (תיעול), התשל"ה-1974;

"היתר בניה", "סטייה מהיתר", "שימוש חורג" – כהגדרתם בחוק התכנון והבניה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"יציע", "עליית גג" – כהגדרתם בפרט 1.00.1 לסימן א' בתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"המהנדס" – מהנדס העיריה, לרבות עובד העיריה שהוא העביר אליו בכתב את סמכויותיו לפי חוק עזר זה, כולן או מקצתן;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף" – חלק מבניין שחללו בין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גוברו של כל אחד מהם במרכז שבין כל שני תפרי ההתפשטות האמורים או במרכז תפר התפשטות הסמוך לקצה הבניין ובין קצה הבניין;

"מרתף חניה" – מרתף המיועד לשמש על פי תכנית לחניה, והמשמש לתכלית זו בפועל;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס למגורים" – (נמחקה);

תיקון תשפ"ב-2021

"נכס אחר" – (נמחקה);

תיקון תשפ"ב-2021

"נכס מעורב" – (נמחקה);

תיקון תשפ"ב-2021

"נפח בניין" – (נמחקה);

תיקון תשפ"ב-2021

"עבודת תיעול" – עבודה להתקנת או חפירת תעלה וכל עבודה ומטלה נלווית הנוגעת להתקנתה או לחפירתה ושתכליתה ניקוז מי נגר עילי, מי גשמים ומים אחרים למעט שפכים ולרבות החלפת חלקים במערכת או שדרוגם, וכן תכנון, תיאום ופיקוח של העיריה בקשר לעבודות כאמור;

"העיריה" – עיריית רמת גן;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל, כקבוע בסעיף 2.03 לסימן ב' לחלק ב' לתוספת השניה לתקנות היתר בניה, ככל שנקבע כזה, ולרבות קומה מפולשת, בנייני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העיריה" – לרבות עובד העיריה שראש העיריה הסמיכו בכתב לעניין חוק עזר זה לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

"שטח בניין" – הסכום במ"ר של שטחי כל הקומות בבניין ולרבות –

(1) שטחים מבונים המהווים בניה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בניה על ידי מוסד תכנון – לפי שטחם המאושר בתכנית הבניה שבהיתר;

"שטח קומה" – סכום המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החי צוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב הבניין;

"שטח המיועד לצורכי ציבור" – שטח קרקע או בניין המיועד בתכנית לצורכי ציבור;

"תכנית" – כהגדרתה בחוק התכנון והבניה;

"תעודת העברה לרשם המקרקעין" – כאמור בסעיף 324 לפקודה;

"תעלה" – תעלה או אפיק ניקוז טבעי, מותקן או מוסדר, המיועד להולכתם ולניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול, מכון שאיבה, מיתקן להחדרת מים למי תהום וכל מיתקן ואבזר אחר המשמש להולכה ולניקוז של מים;

"תעלה פרטית" – תעלה המצויה בתחומו של נכס פלוני והמשמשת אותו, ובלבד שהבעלים בנכס זה אינה העיריה;

"תעלה ציבורית" – תעלה שאינו תעלה פרטית;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן בעת הוצאת דרישת התשלום;

"תעריפי ההיטל שבתוקף" – תעריפי ההיטל שבתוספת הראשונה בשיעורם המעודכן ביום התשלום לקופת העיריה.

2. (א) היטל תיעול נועד לכיסוי הוצאות העיריה בעבור ביצוע עבודות תיעול בתחומה, שלא זיקה לעלות ביצוע עבודת תיעול המשמשת את נכס החייב או גובלת בו.

היטל תיעול

(ב) החליט המהנדס על קביעת שטח כאזור איסוף, תונח החלטתו במשרד מועצת העיריה ותהא פתוחה לעיון הציבור; הודעה על החלטת המהנדס תפורסם בעיתונות בדרך הקבועה בסעיף 1א לחוק התכנון והבניה.

(ג) היטל תיעול יוטל על בעל נכס בהתקיים אחד מהתנאים האלה:

(1) תחילת ביצוע עבודות תיעול באזור איסוף שבו מצוי הנכס נושא החיוב; לעניין זה "תחילת ביצוע עבודות התיעול" – גמר תכניות לביצוען של עבודות התיעול באזור האיסוף שבו מצוי הנכס;

(2) ביצוע עבודת תיעול המשמשת במישרין או בעקיפין את הנכס נשוא החיוב בהיטל; לעניין זה, "ביצוע עבודות תיעול" – גמר תכניות לביצוען של עבודות תיעול באזור האיסוף שבו מצוי הנכס נשוא החיוב וכן אישור של העיריה, בנוסח שבטופס 1 לתוספת השניה, ולפיו בכוונתה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(3) אישור בניה חדשה; בוצעו עבודות תיעול באזור האיסוף שבו מצוי הנכס בעת אישור הבקשה להיתר בניה כאמור, תאשר העיריה, בנוסח שבטופס 2 לתוספת השניה, כי הליך תכנונן של עבודות התיעול כאמור מצוי בעיצומו ותחילת ביצוע העבודות צפויה בתוך 12 חודשים ממועד מתן האישור;

(4) בניה חורגת – כקבוע בסעיף 6 ובהתאם למועד התגבשות החיוב הקבוע בו.

(ד) היטל שעילתו בניה חדשה ישולם גם אם בוצעה עבודת תיעול באזור האיסוף שבו מצוי הנכס לפני תחילתו של חוק עזר זה.

3. (א) היטל תיעול לנכס, יחושב לפי שטח הקרקע ושטח הבניין שבנכס, וסכומו יהיה הסכום המתקבל ממכפלת שטח הקרקע ושטח הבניין בנכס, בשיעור תעריפי ההיטל שבתוספת הראשונה.

היטל תיעול לנכס

תיקון תשפ"ב-2021

(ב) היטל שעילתו לפי סעיפים 2(ג)(1) ו-(3) ו-7(ב)(3) ו-(5) ישולם לפי תעריפי ההיטל המעודכנים; היטל שעילתו לפי סעיף 2(ג)(2) ו-7(ב)(4) ישולם לפי תעריפי ההיטל שבתוקף בעת מתן ההיתר.

(ג) שולמו בעבור נכס, בשל ביצוע עבודות תיעול, דמי פיתוח, היטל קודם והיטל תיעול (להלן – חיוב ראשון), לא ייכללו שטח הקרקע ושטח הבניין בנכס, בעת הטלתו של החיוב הראשון, במניין השטחים לפי סעיף קטן (א), לצורך חישוב ההיטל לפי חוק עזר זה; שולמו בעבור נכס דמי השתתפות, בשל ביצוע עבודות תיעול, לא ייכללו שטח הקרקע ושטח הבניין בנכס, בעת תחילתו של חוק עזר זה, במניין השטחים לפי סעיף קטן (א), לצורך חישוב היטל התיעול.

(ד) שולמו בעבור נכס חיוב ראשון או דמי השתתפות, יחויב בעל הנכס פעם נוספת בתשלום היטל תיעול, בעד בניה חדשה שאושרה לאחר ששולמו החיוב הראשון או דמי ההשתתפות.

(ה) אושרה בניה חדשה תחת בניין שנהרס ושולם בעדו חיוב ראשון או היטל תיעול לפי חוק עזר זה, יחושב ההיטל בשל הבניה החדשה על בסיס שטחה בניכוי שטח הבניין שנהרס כאמור.

(ו) נוכחה העיריה לדעת, לאחר גמר בנייתו של בניין, כי השטח הבנוי בפועל אינו זהה לשטח הבניין כפי שצוין בתכניות הבניה שעל פיהן שולם היטל תיעול, תשיב לבעל הנכס, או תגבה ממנו בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (נמחק).

תיקון תשפ"ב-2021

5. (נמחק).

תיקון תשפ"ב-2021

6. (א) בשל בניה חורגת שנבנתה בנכס, בין טרם תחילתו של חוק עזר זה ובין לאחריו חייב בעל הנכס בתשלום היטל תיעול בשל אותה בניה.

היטל בשל בניה חורגת

(ב) לעניין סעיף קטן (א), יראו את יום תחילת הבניה החורגת, כפי שייקבע בידי המהנדס או את מועד תחילתו של חוק עזר זה, או את יום תחילת ביצוע עבודות התיעול באזור האיסוף שבו מצוי הנכס, לפי המועד המאוחר שבהם, כמועד שבו התגבש מועד החיוב בהתאם לסעיף 2(ג)(2) (להלן – מועד התגבשות החיוב.

(ג) סכום החיוב בהיטל בשל הבניה החורגת יהא הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבניה החורגת; לעניין סעיף זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ד) שולם ההיטל ונהרס בניין המהווה בניה חורגת בתוך 5 שנים מיום תחילת הבניה, תשיב העיריה לבעל הנכס את ההיטל ששילם בגין הבניה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) בעל נכס מסוג אדמה חקלאית ישלם לעיריה היטל מופחת לעומת ההיטל המלא שחייב בו בעלים בנכס לפי סעיף 4, בשיעור ההיטל המופחת הנקוב בתוספת מבוטא באחוזים לעומת ההיטל המלא (להלן – היטל מופחת).

היטל תיעול באדמה חקלאית

(ב) חדל נכס מלהיות אדמה חקלאית יחולו הוראות אלה:

(1) ישלם בעליו את ההפרש בין היטל תיעול לבין סכום ההיטל המופחת ששולם על ידו לפי סעיף קטן (א);

(2) לא שולם היטל מופחת בעבור הנכס ישלם בעליו היטל תיעול בשיעורו המלא;

(3) חיוב אשר יוטל בעקבות שינוי ייעודה של אדמה חקלאית ליעוד אחר מכוח תכנית יחושב לפי תעריפי ההיטל המעודכנים;

(4) חיוב אשר יוטל בעקבות מתן היתר לשימוש חורג יחושב לפי תעריפי ההיטל שבתוקף וישולם כנגד מתן ההיתר;

(5) חיוב אשר יוטל בשל שימוש שנעשה בנכס למטרה שאינה חקלאית, שלא מכוח היתר לשימוש חורג או תכנית, יוטל ויחושב בהתאם להוראות סעיף 6 בהתאמה ובשינויים המחויבים לפי העניין.

(ג) על תשלום ההיטל בשיעורו החלקי או המלא לפי סעיפים קטנים (א) ו-(ב), יחולו הוראות חוק העזר בהתאמה ולפי העניין.

8. (א) לא יוטל חיוב בהיטל תיעול בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלומו הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצרכי ציבור) 1943, תשיב העיריה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

9. (א) לצורך תשלום ההיטל, תמסור העיריה לחייב דרישת תשלום, שבה יפורטו הסעיף בחוק העזר מכוחו הוטל ההיטל, סכום ההיטל, המועד לתשלומו, שטח הנכס ותעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כאמור בסעיפים 2(ג) ו-7; אולם אם לא נמסרה מסיבה כלשהי דרישת תשלום באחד מהמועדים הנקובים בסעיפים האמורים (להלן – מועד החיוב המקורי), רשאית העיריה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ג) אין בפגם שנפל בדרישת תשלום כדי לגרוע מחובת בעל נכס בתשלום היטל תיעול.

(ד) (1) דרישת תשלום שנמסרה לפי סעיפים 2(ג)(1) ו-(3), 7 ,6 (א), 7(ב)(3) עד (5) תיפרע בתוך 30 ימים ממסירתה לבעל הנכס.

(2) דרישת תשלום לפי סעיף 2(ג)(2), 7(ב)(4) או סעיף 9(ב) סיפה, תיפרע בתוך 7 ימים ממסירתה לבעל הנכס, ובכל מקרה עובר למתן ההיתר או התעודה המבוקשים, ומהווה תנאי למתן ההיתר.

10. (א) לא שולם במועדו היטל תיעול שנמסרה לגביו דרישת תשלום לפי סעיפים 2(ג)(1) ו-(3), 7(א) ו-7(ב)(3) ו-(5) ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל תיעול שנמסרה לגביו דרישת תשלום לפי סעיף 2(ג)(2) ו-7(ב)(4) או סעיף 9(ב) סיפה, תפקע דרישת התשלום; בדרישת תשלום חדשה שתימסר לחייב יצוינו תעריפי ההיטל המעודכנים והיא תיפרע בתוך 7 ימים.

(ג) על אף האמור בסעיף קטן (ב), ובסעיפים 2(ב)(2), 7(ב)(4) ו-9(ב) סיפה, אם ניתן ההיתר או האישור נשוא הסעיפים האמורים בלא ששולם ההיטל, אזי ייווספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.

11. (א) לא יטפל אדם בתעלה, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העיריה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שפכים, מים דלוחים, מי פסולת תעשיה או כל נוזל אחר.

(ג) לא יחסום אדם תעלה, לא יטה את מימיה ולא יעשה בהם פעולה אחרת שיש בה כדי לשבש את שימושה הסדיר.

12. (א) ראש העיריה רשאי לדרוש בהודעה בכתב ממי שעשה מעשה בניגוד להוראות סעיף 11(א), לבצע את העבודות הדרושות לשם החזרת התעלה למצב שבו היתה נתונה לפני שנעשה המעשה.

החזרת מצבה של תעלה לקדמותה

(ב) בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען.

(ג) מי שקיבל הודעה כאמור חייב למלא אחריה.

(ד) בלי לגרוע מהאמור בסעיפים 11 ו-12 (א) עד (ג), רשאית העיריה לבצע כל עבודה הדרושה לשם החזרת תעלה למצב שבו היתה נתונה לפני שנעשה מעשה בניגוד להוראות סעיף 11(א); בוצעה עבודה כאמור, רשאית העיריה לגבות ממי שהיה חייב בביצועה לפי סעיף קטן (א), את ההוצאות שהיו כרוכות בכך; תעודה מאת המהנדס תשמש ראיה לכאורה לשיעורן של ההוצאות כאמור.

(ה) העיריה לא תעשה שימוש בסמכותה לביצוע עבודות לפי סעיף קטן (ד), אלא לאחר מתן הודעה בכתב לחייב על ביצוע העבודות, במסגרתה נדרש החייב לבצע את העבודות בתוך פרק זמן שיקבע, שאם לא כן יבוצעו העבודות על ידה ועל חשבונו.

13. (א) ראש העיריה רשאי, בהודעה בכתב, לדרוש מבעלים בנכס, או להתיר לו, לבקשתו, לבצע עבודות תיעול לצורך התקנת תעלה פרטית לנכסו, שתחובר לתעלה הציבורית או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן; כן תכלול ההודעה אזהרה בדבר סמכותה של העיריה כקבוע בסעיף 12(ה) לבצע את העבודות בעצמה אם לא יבצען הבעלים, תוך השתת עלותן על הבעלים.

התקנת תעלה בידי בעלים בנכס

(ב) עבודות תיעול לפי היתר או דרישה כאמור בסעיף קטן (א) תתבצענה בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאושר על ידי המהנדס ועל ידי גזבר העיריה.

(ג) ביצע אדם עבודות תיעול שלא כאמור בסעיף קטן (א) או (ב) רשאית העיריה לשנות או להרוס את התעלה שהותקנה כאמור, או לבצע בעצמה את עבודות התיעול מחדש, ולגבות מאותו אדם את ההוצאות שהוציאה לשינוי התעלה או להריסתה ולהתקנתה מחדש.

14. היה נכס בבעלות משותפת, תחול חובת ההיטל על כל אחד מהבעלים המשותפים בנכס כפי חלקם היחסי בבעלות בנכס.

חיוב בעלים משותפים

15. (א) בוצעו עבודות תיעול טרם תחילתו של חוק עזר זה, שבעטיין היתה העיריה מוסמכת לחייב נכס בתשלום היטל קודם, וזה לא נדרש על ידה, ישלם בעל הנכס לעיריה, לפי דרישתה, את תשלומי חובה אלה, וזאת בהתאם להוראות חוקי העזר שהיו בתוקף בעת תחילת ביצוע העבודות, ובכפוף להוראות סעיפים קטנים (ב) או (ג) להלן, לפי העניין.

הטלת חיובים מכוח חוקי עזר קודמים

(ב) סכום ההיטל הקודם שאותו ישלם בעל נכס, כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת תחילת עבודות התיעול ובתוספת הפרשי הצמדה החל מאותו מועד ועד למועד התשלום בפועל.

(ג) הוראת סעיף קטן (א) לעיל תחול ביחס לשטח הקרקע ושטח הבניין כפי שהיו בעת תחילתו של חוק עזר זה; אין בתשלום היטל קודם כאמור בסעיף קטן (א) לעיל כדי לגרוע מחובתו של בעל נכס בתשלום היטל בעבור בניה חדשה או תוספת בניה, כקבוע בסעיפים2, 3, 4 לחוק עזר זה.

16. מסירת דרישת תשלום לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או מועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

17. בתוספת לחוק עזר לרמת גן (הצמדה למדד), התשמ"א-1981 (להלן – חוק עזר הצמדה למדד), במקום המילים "חוק עזר לרמת גן (תיעול), התשל"ה-1975" יבוא "חוק עזר לרמת גן (תיעול), התשס"ח-2008".

תיקון חוק עזר הצמדה למדד

תיקון תשע"ד-2013

18. מיום ל' בניסן התשפ"ו (17 באפריל 2026) הטלת היטל לפי חוק עזר זה תהיה טעונה את אישורם של מועצת העירייה ושל שר הפנים.

מגבלת גבייה

תיקון תשע"ד-2013

תיקון תשפ"ב-2021

19. חוק עזר לרמת גן (תיעול), התשל"ה-1974 – בטל.

ביטול

20. על אף האמור בסעיף 17 לחוק עזר זה, יעודכנו תעריפי ההיטל, הנקובים בתוספת, במועד פרסומו של חוק עזר זה ברשומות (להלן – יום העדכון הראשון), לפי שיעור שינוי המדד, מן המדד שפורסם לאחרונה לפני יום העדכון הראשון לעומת מדד חודש נובמבר 2005.

הוראת שעה

תוספת ראשונה

תיקון תשפ"ב-2021

(סעיפים 2 עד 5)

**היטל תיעול**

תעריפי ההיטל

בשקלים חדשים

(א) שטח קרקע –

(1) לכל מ"ר משטח הקרקע, למעט אדמה חקלאית 22.03

(2) לכל מ"ר משטח אדמה חקלאית 20% מהסכום הנקוב

בפרט 1

(ב) שטח בניין –

(1) לכל מ"ר משטח הבניין, למעט קומתו התחתונה של מרתף חניה 34.40

(2) לכל מ"ר משטחה של קומתו התחתונה של מרתף החניה 10% מהסכום הנקוב

בפרט 1

תוספת שניה

(סעיפים 2(ג)(2) ו(3))

**טופס 1**

לכל מאן דבעי

אני הח"מ, מהנדס עיריית רמת גן מאשר בזאת כי התכניות לביצוע עבודות תיעול       מצויות בשלבי גמר, וכי בכוונת העיריה  לצאת למכרז לביצוע עבודות התיעול האמורות  להתקשר כדין בדרך של       לביצוע עבודות התיעול האמורות (מחק את המיותר) וזאת לא יאוחר מיום      .

\_\_\_\_\_\_\_\_\_\_\_\_\_\_\_

מהנדס העיריה

**טופס 2**

לכל מאן דבעי

אני הח"מ, מהנדס עיריית רמת גן מאשר בזאת כי הליך תכנון עבודות תיעול       מצוי בעיצומו, וכי תחילת עבודות התיעול צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_

מהנדס העיריה

י"ד באייר התשס"ח (19 במאי 2008) צבי בר

ראש עיריית רמת גן

1. \* פורסם [ק"ת חש"ם תשס"ח מס' 723](http://www.nevo.co.il/Law_word/law07/mekomi-0723.pdf) מיום 10.9.2008 עמ' 480.

   תוקן [ק"ת חש"ם תשע"ד מס' 797](http://www.nevo.co.il/Law_word/law07/mekomi-0797.pdf) מיום 18.11.2013 עמ' 150 – תיקון תשע"ד-2013; ר' סעיף 4 לענין הוראת שעה.

   4. על אף האמור בחוק עזר הצמדה למדד יעודכנו תעריפי ההיטל שנקבעו בתוספת לחוק עזר זה במועד פרסומו של חוק עזר זה (להלן – יום העדכון הראשון), לפי שיעור שינוי המדד מן המדד שפורסם לאחרונה לפני יום העדכון הראשון, לעומת מדד חודש ינואר 2012.

   [ק"ת חש"ם תשפ"ב מס' 1149](http://www.nevo.co.il/Law_word/law07/mekomi-1149.pdf) מיום 8.11.2021 עמ' 152 – תיקון תשפ"ב-2021; ר' סעיף 6 לענין הוראת שעה.

   6. על אף האמור בסעיף 17 לחוק העזר העיקרי, יעודכנו תעריפי ההיטל שנקבעו בתוספת הראשונה כתיקונה בחוק עזר זה, ב-1 בחודש שלאחר פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש פברואר 2021. [↑](#footnote-ref-1)