חוק עזר לרעננה (ביוב), תשס"ב-2002

רשויות ומשפט מנהלי – רשויות מקומיות – ביוב

רשויות ומשפט מנהלי – רשויות מקומיות – חוקי עזר

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל ביוב | [Go](#Seif2) | 3 |
| סעיף 3 | תשלום ההיטל | [Go](#Seif3) | 3 |
| סעיף 4 | ביטל ביוב לנכס למגורים | [Go](#Seif4) | 4 |
| סעיף 5 | חישוב היטל ביוב לנכס אחר | [Go](#Seif5) | 4 |
| סעיף 6 | אדמה חקלאית | [Go](#Seif6) | 5 |
| סעיף 7 | חיבור ביב פרטי | [Go](#Seif7) | 5 |
| סעיף 8 | התקנת ביב פרטי | [Go](#Seif8) | 5 |
| סעיף 9 | ביצוע עבודות ביוב לפי הסכם | [Go](#Seif9) | 5 |
| סעיף 10 | אגרת ביוב | [Go](#Seif10) | 6 |
| סעיף 11 | ועדה להפחתות אגרת ביוב | [Go](#Seif11) | 6 |
| סעיף 12 | מועד תשלום האגרה | [Go](#Seif12) | 6 |
| סעיף 13 | שערוך | [Go](#Seif13) | 6 |
| סעיף 14 | חיוב בעלים במשותף | [Go](#Seif14) | 6 |
| סעיף 15 | טעות בחיוב | [Go](#Seif15) | 6 |
| סעיף 16 | פגיעה בביוב | [Go](#Seif16) | 6 |
| סעיף 17 | הטלת חיובים מכוח חוקי עזר קודמים | [Go](#Seif17) | 6 |
| סעיף 18 | מסירת הודעה | [Go](#Seif18) | 6 |
| סעיף 20 | שמירת דינים | [Go](#Seif22) | 7 |
| סעיף 20א | מגבלת גביה | [Go](#Seif19) | 7 |
| סעיף 21 | ביטול | [Go](#Seif20) | 7 |
| סעיף 22 | הוראת שעה | [Go](#Seif21) | 7 |
|  | תוספת | [Go](#med0) | 7 |
|  | היטל ביוב | [Go](#med1) | 7 |
|  | אגרת ביוב | [Go](#med2) | 7 |

חוק עזר לרעננה (ביוב), תשס"ב-2002[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה) וחוק הרשויות המקומיות (ביוב), התשכ"ב-1962 (להלן – חוק הביוב), מתקינה מועצת עיריית רעננה חוק עזר זה:

1. בחוק עזר זה –

הגדרות

"אגרת ביוב" או "אגרה" – אגרה המוטלת לכיסוי הוצאות החזקת ביוב כאמור בסעיף 37 לחוק הביוב;

"אדמה חקלאית" – כמשמעותה בסעיף 269 לפקודה, ובלבד שייעודה הוא לחקלאות על פי תכנית שבתוקף, ולרבות בנין שעל אדמה כאמור, ובלבד שאין משתמשים בה למטרה אחרת; לענין זה, "תכנית" כמשמעה לפי חוק התכנון והבניה, התשכ"ה-1965 (להלן – חוק התכנון);

"ביוב", "ביב פרטי", "ביב ציבורי", "ביב מאסף", "נכס", "בעל" ו"מחזיק" של נכס – כהגדרתם בסעיף 1 לחוק הביוב;

"בנין" – מבנה בתחום העיריה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או כל חומר אחר, לרבות חלק של מבנה כאמור וכל דבר המחובר לו חיבור של קבע;

"דמי פיתוח" – דמי פיתוח למינהל מקרקעי ישראל או מי מטעמו בעבור מימון עלות התקנתה של מערכת ביוב או פיתוח מערכת הביוב;

"היטל ביוב" או "היטל" – היטל המוטל לכיסוי הוצאות של התקנת ביוב או של קנייתו לפי סעיף 17 לחוק הביוב ובהתאם לחוק עזר זה;

"היתר בניה", "סטיה מהיתר", "שימוש חורג" – כמשמעותם בחוק התכנון;

"היטל קודם" – היטל לפי חוק עזר לרעננה (ביוב), התשכ"ד-1964;

"הפרשי הצמדה", "מדד", "תשלומי פיגורים" – לפי חוק הרשויות המקומיות (ריבית והפרשי הצמדה על תשלומי חובה), התש"ם-1980 (להלן – חוק הרשויות המקומיות);

"המהנדס" – מהנדס העיריה, לרבות מי שהוא העביר אליו בכתב את סמכויותיו לפי חוק עזר זה, כולן או מקצתן;

"מערכת ביוב" – כהגדרתה בחוק עזר לדוגמה לרשויות מקומיות (הזרמת שפכי תעשיה למערכת ביוב), התשמ"ב-1981;

"מרתף" – כהגדרתו בסעיף 1.00.1 לסימן א' לתוספת השלישית לתקנון התכנון והבניה (בקשה להיתר תנאיו ואגרות), התש"ל-1970 (להלן – תקנות היתר בניה);

"מרתף חניה" – שטח מרתף שהוקצה לחניית כלי רכב על פי תכנית, כמשמעה בסעיף 1 לחוק התכנון, בהתאם להיתר בניה כדין והמשמש לתכלית זו בפועל;

"נכס למגורים" – נכס המיועד לשמש והמשמש בפועל למגורים;

"נכס אחר" – נכס המיועד לשמש או המשמש בפועל לתכלית שאינה מגורים;

"נפח בנין" – הסכום במ"ק של שטחי כל הקומות בבנין, המוכפלים כל אחד מהם בגובהה של הקומה הנמדד במטרים, לפי כללי המדידה שבסעיף 1.00.8 לסימן ב' לתוספת השלישית לתקנות היתר בניה;

"עבודות ביוב" – עבודות הנדרשות להתקנתו או קנייתו של ביוב או שלב משלביו, לרבות כל עבודה או מטלה הנדרשת לצורך אלו;

"העיריה" – עיריית רעננה על אורגניה המוסמכים;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל כקבוע בסעיף 2.03 לסימן ב' לחלק ב' לתוספת השניה לתקנות היתר בניה, ככל שנקבע כזה, ולרבות בניני עזר, מרתפים, מרפסות מקורות ופתוחות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העיריה" – לרבות מי שראש העיריה הסמיכו בכתב לענין הוראות חוק עזר זה, כולן או מקצתן;

"שטח בנין" – הסכום במ"ר של שטחי כל הקומות בבנין;

"שטח קומה" – מספר המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שלב ביוב" – ביב ציבורי, ביב מאסף, מכון טיהור שאינו מיועד לייצור מי שתיה או מיתקנים אחרים כמשמעותם לפי חוק הביוב ולפי חוק עזר זה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים", "תעריפי האגרה המעודכנים" – תעריפי ההיטל או האגרה שבתוספת בשיעורם המעודכן במועד הוצאת דרישת התשלום לגביהם;

"תעריפי ההיטל שבתוקף" – תעריפי ההיטל שבתוספת, לפי שיעורם המעודכן ביום התשלום בפועל לקופת העיריה.

2. (א) היטל ביוב נועד לכיסוי הוצאות התקנת כלל הביוב העירוני או קנייתו, בלא זיקה לעלות התקנת או קניית שלבי ביוב המשמשים את נכס החייב דווקא.

היטל ביוב

(ב) היטל ביוב יוטל על בעל נכס –

(1) בעקבות ביצוע עבודות ביוב או קבלת החלטה על ביצוע עבודות ביוב אשר ישמשו את הנכס נושא החיוב במישרין או בעקיפין; לענין זה, "החלטה על ביצוע עבודות ביוב" – לרבות אישור תקציב, האמור לממן כולו או חלקו את ביצוע עבודות הביוב או חתימה על הסכם פיתוח בקשר לביצוע עבודות ביוב כאמור, המטיל את ביצוע העבודות על בעל הנכס או מי מטעמו או גורם אחר, וזאת בשם העיריה ובמקומה;

(2) בשל הוספת בניה או בניה חדשה בנכס;

(3) בשל שינוי ייעודה של אדמה חקלאית או שימוש חורג באדמה חקלאית.

3. (א) היטל ביוב יחושב על פי שטח הקרקע של הנכס, לרבות קרקע שעליה ניצב הבנין, וכן לפי שטחו או נפחו של בנין שבו, לפי הענין, כאמור בסעיפים 4 ו-5, ולפי שיעורם של תעריפי ההיטל המעודכנים, וזאת בכפוף להוראות ולכללי השערוך שבסעיפים קטנים (ב) עד (ו) ובסעיף 13.

תשלום ההיטל

(ב) לצורך תשלום ההיטל, תמסור העיריה לחייב דרישת תשלום כאמור בסעיף 28 לחוק הביוב; דרישת התשלום תימסר –

(1) בעקבות ביצוע עבודות ביוב או קבלת החלטה על ביצוע עבודות ביוב;

(2) טרם מתן היתר בניה בנכס;

(3) טרם חיבור ביב פרטי לביוב;

(4) טרם שינוי ייעודה של אדמה חקלאית לייעוד אחר או טרם הוצאת היתר לשימוש חורג באדמה חקלאית;

ואולם אם לא נמסרה מסיבה כלשהי דרישת תשלום באחד מהמועדים האמורים, רשאית העיריה למסור את דרישת התשלום –

(5) טרם מתן תעודת העברה לרשם המקרקעין;

(6) טרם מתן אישור העיריה לצורך העברת זכויות חכירה על ידי מינהל מקרקעי ישראל.

(ג) אין בפגם שנפל בדרישת תשלום כדי לגרוע מחובת בעל נכס בתשלום היטל ביוב לפי חוק עזר זה.

(ד) דרישת תשלום תיפרע כאמור בסעיף 33 לחוק הביוב, ובטרם היענות לבקשה מהבקשות המפורטות בסעיף קטן (ב).

(ה) חובר ביב פרטי לביוב בידי בעל הנכס שלא כדין – יראו את יום החיבור, כפי שייקבע בידי המהנדס, כמועד שבו קמה החבות בהיטל הביוב.

(ו) נבנה בנין בנכס, הוספה בניה לנכס או נעשה שימוש חורג באדמה חקלאית, בלא היתר או בסטיה או בחריגה ממנו – יראו את יום התחלת הבניה או השימוש החורג, כפי שייקבע בידי המהנדס, כמועד שבו קמה החבות בתשלום היטל הביוב.

(ז) תשלום היטל ביוב לפי סעיפים קטנים (ה) ו-(ו) ייעשה לאחר שנמסרה או נשלחה לבעל נכס דרישת תשלום, ואולם הסכום לתשלום ייקבע ויחושב על בסיס המועד להיווצרות החיוב לפי סעיפים קטנים (ה) ו-(ו) ובהתאם להוראת סעיף 13(א).

(ו) לא התאפשר חיבורו של נכס למערכת הביוב, רשאי המהנדס לדחות את תשלום ההיטל בעד אותו נכס, ובלבד שמועד תשלום ההיטל יחול לא מאוחר מהיום שבו ניתן לחבר את הנכס למערכת הביוב, לפי קביעת המהנדס.

4. (א) היטל ביוב לנכס למגורים, יחושב לפי שטח הקרקע ושטח הבנין שבנכס, וסכומו יהיה הסכום המתקבל ממכפלת שטח הקרקע ושטח הבנין בנכס, לפי קביעת העיריה, בשיעורם של תעריפי ההיטל המעודכנים וזאת בכפוף להוראות ולכללי השערוך שבסעיף 13; ואלה הכללים שלפיהם יחושב ההיטל:

ביטל ביוב לנכס למגורים

(1) שטחה הכולל של הקרקע בנכס, לרבות קרקע שעליה ניצב בנין;

(2) שטחו הכולל של בנין הנמצא בנכס, לרבות שטחם הכולל בפועל של בנין או תוספת לבנין, שנבנו בנכס בלא היתר בניה או בסטיה או בחריגה ממנו, לפי קביעת העיריה;

(3) שטחו של בנין או שטחה של תוספת לבנין, העתידים להיבנות, שאושרה לגביהם בקשה להיתר בניה, לפי שטחם בתכניות הבניה שצורפו לבקשה; לענין זה, "אישור בקשה להיתר בניה" – אישור בקשה כאמור בידי גורם תכנוני מוסמך כגון רשות רישוי מקומית או הועדה המקומית לתכנון ולבניה, וזאת טרם מתן היתר בניה.

(ב) הוטלו דמי פיתוח או היטל קודם (להלן – חיוב קודם) בעד שטח קרקע או שטח בנין בנכס, לא ייכללו אותם שטחים שבעבורם שולם החיוב הקודם, במנין השטחים לפי סעיף קטן (א) לצורך חישוב היטל ביוב לפי חוק עזר זה; אין באמור בסעיף קטן זה –

(1) כדי לגרוע מזכות העיריה כאמור בסעיף 9 לכריתת הסכם פיתוח;

(2) כדי לגרוע מחובת בעל נכס בתשלום היטל ביוב לפי חוק עזר זה על כל בנין חדש או תוספת לבנין שנבנו בנכס, בהתאם לאמור בסעיף קטן (ג), וזאת בלא זיקה למועד ביצוע עבודות הביוב המשמשות את הנכס.

(ג) בלי לגרוע מהאמור בחוק עזר זה, שילם בעל נכס חיוב קודם או היטל ביוב בעד הנכס מכוח חוק עזר זה (להלן – ההיטל הראשון), יחויב הוא פעם נוספת בתשלום היטל ביוב בהתאם להוראות חוק עזר זה, בעד בנין חדש או תוספת בניה (להלן – בניה חדשה), לפי הענין, שנבנו בנכס או שהתבקשה בנייתם לאחר החיוב בהיטל הקודם, וששטחם עולה על שטח הבנין שניצב על גבי הנכס ערב תחילתו של חוק עזר זה, אלא שאם נבנתה הבניה החדשה או שאושרה בנייתה תחת בנין שנהרס ושולם בעדו היטל ראשון, יחושב ההיטל בעבור הבניה החדשה על בסיס שטחה בניכוי שטח הבנין שנהרס כאמור; אין באמור בסעיף קטן זה כדי לגרוע מזכותה של העיריה לגבות היטל בעבור שטח קרקע או בנין שבעדם לא שולם חיוב קודם.

(ד) נוכחה העיריה לדעת, לאחר גמר בניתו של בנין, כי השטח הבנוי בפועל קטן מהשטח שצוין בתכניות הבניה שעל פיהן שולם היטל ביוב, תשיב לבעל הנכס, לפי דרישתו ובהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל כפי שהיו בתוקפם בעת תשלומו של היטל הביוב בתוספת הפרשי הצמדה עד למועד תשלומו בפועל של סכום ההפרש.

5. (א) היטל ביוב לנכס אחר יחושב לפי שטח הקרקע ונפח הבנין שבנכס, וסכומו יהיה הסכום המתקבל ממכפלת שטח הקרקע ונפח הבנין בנכס, לפי קביעת העיריה, בשיעורם של תעריפי ההיטל המעודכנים וזאת בכפוף להוראות ולכללי השערוך שבסעיף 13; ואלה השטחים והנפחים שלפיהם יחושב ההיטל:

חישוב היטל ביוב לנכס אחר

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) נפחו הכולל של בנין הנמצא בנכס, לרבות נפחו הכולל בפועל של בנין או תוספת לבנין שנבנו בנכס בלא היתר בניה או בסטיה או בחריגה ממנו, לפי קביעת העיריה;

(3) שטחה הכולל של הקרקע ונפחו הכולל של הבנין בנכס הגובל, כאמור בפסקאות (1) ו-(2), שהם רכוש משותף, לפי חלקו היחסי של בעל הנכס הגובל ברכוש המשותף; לענין זה, "רכוש משותף" – כמשמעו בחוק המקרקעין;

(3) נפחה של בניה עתידית, שאושרה לגביה בקשה להיתר בניה, כפי שיחושב על פי תכניות הבניה שצורפו לבקשה; לענין זה, "אישור בקשה להיתר בניה" – אישור בקשה כאמור בידי גורם תכנוני מוסמך כגון רשות רישוי מקומית או הועדה המקומית לתכנון ולבניה, וזאת טרם מתן היתר בניה.

(ג) הוראות סעיף 4(ב) עד (ד) יחולו, בשינויים המחויבים לפי הענין, גם על חישוב היטל ביוב לנכס אחר.

6. (א) בעל אדמה חקלאית פטור מתשלום היטל ביוב בעדה.

אדמה חקלאית

(ב) שונה ייעודה של אדמה חקלאית לייעוד אחר או הותר בה שימוש חורג, ישלם בעלה היטל ביוב לפי חוק עזר זה בשיעורו המלא ובשיעורם של תעריפי ההיטל המעודכנים, וזאת בכפוף להוראות ולכללי השערוך שבסעיף 13; הוראות חוק עזר זה לרבות סעיפים 2 עד 5, יחולו על החיוב כאמור, בהתאמה ובשינויים המחויבים.

7. (א) לא יחובר ביב פרטי לביוב אלא בידי העיריה, או לאחר מתן אישור מראש ובכתב מאת המהנדס.

חיבור ביב פרטי

(ב) בעל נכס או מחזיק בנכס המבקש לחבר ביב פרטי שבנכס לביוב, יגיש למהנדס בקשה בכתב בצירוף תכנית החיבור; היה הביוב בתחום שיפוטה של רשות מקומית אחרת, תצורף לבקשה הסכמת אותה רשות מקומית.

(ג) המהנדס רשאי להתנות מתן אישור כאמור בסעיף קטן (א), בקיום הוראות חוק עזר זה, וכן בקיום הוראות כל דין העוסק בהתקנת ביוב והוראות חוק התכנון.

8. (א) בכפוף להוראות כל דין, רשאי ראש העיריה להורות לבעל נכס, בהודעה בכתב, לבצע עבודות התקנת ביב פרטי; בהודעה יפורטו תנאי ההתקנה, אופן ההתקנה ותקופת ביצועה.

התקנת ביב פרטי

(ב) לא יתקין אדם ביב פרטי, אלא בכפוף לאישור ראש העיריה ובהתאם לתנאים שפורטו במסגרת אותו אישור.

(ג) לא יבצע אדם עבודות להתקנתו של ביב פרטי לפי הודעה או אישור כאמור בסעיפים קטנים (א) ו-(ב), אלא לפי תכנית ביצוע, שאושרה בידי המהנדס.

(ד) ביצע אדם עבודות להתקנתו של ביב פרטי, שלא לפי דרישה או אישור מטעם ראש העיריה כקבוע בסעיפים קטנים (א) ו-(ב) או שלא לפי התנאים שפורטו בהודעתו או שלא לפי תכנית ביצוע, כקבוע בסעיף קטן (ג), רשאית העיריה לשנות או להרוס את הביב הפרטי, לבצע בעצמה את עבודות התקנתו של הביב מחדש, ולגבות מאותו אדם את ההוצאות שהוציאה לשינוי אותו ביב פרטי או להריסתו ולהתקנתו מחדש.

(ה) תשלום הוצאות מאת אדם כאמור בסעיף קטן (ד), אינו גורע מחובתו לשלם במלואו את היטל הביוב, לפי הוראות חוק עזר זה.

(ו) לא מילא בעלים בנכס אחר הודעת ראש העיריה כאמור בסעיף קטן (א), יחויב הוא במלוא ההיטל לפי הוראות חוק עזר זה.

(ז) לענין סעיף זה, "התקנת ביב פרטי" – לרבות תיקונו או ביצוע כל עבודה בו.

9. אין באמור בחוק עזר זה כדי לגרוע מזכות העיריה ובעל נכס להתקשר בינם לבין עצמם בהסכם באשר לביצוע עבודות ביוב, שלא בהתאם למתכונת הקבועה בחוק עזר זה.

ביצוע עבודות ביוב לפי הסכם

10. מחזיק בנכס ישלם לעיריה אגרת ביוב; סכום האגרה יהיה הסכום המתקבל ממכפלת כמות המים שנצרכה בידי המחזיק כפי שנמדד במד המים בנכס, למעט מים שנצרכו לגינון נוי, בשיעורי האגרה הנקובים בפרט 3 לתוספת, לפי תעריפי האגרה המעודכנים; לענין זה, "מים לגינון נוי" – כמשמעותם ועל פי הכללים שנקבעו לגביהם בתקנות המים (תעריפים למים ברשויות המקומיות), התשנ"ד-1994, ובלי לגרוע מהן, בכמות שלא תעלה על המכסה המרבית המוקצבת למחזיק הנכס.

אגרת ביוב

11. (א) העיריה תמנה ועדה, אשר תדון בבקשות להפחתת סכום אגרת ביוב, שהוגשו לה בידי בעלו או מחזיקו של מפעל או בית עסק (להלן – הועדה).

ועדה להפחתות אגרת ביוב

(ב) בועדה יכהנו המהנדס, גזבר העיריה, מנהל מחלקת הביוב ויועץ משפטי לעיריה.

(ג) אמות המידה שלפיהן תחליט הועדה יהיו כאמור בסעיף 39(ב) לחוק הביוב, וכן קריטריונים נוספים שקבעה מועצת העיריה, והיא תהא רשאית להחליט לפיהם אם להפחית משיעור האגרה שבה חויב בעל הנכס או מחזיקו, לפי הענין, וכן לקבוע את שיעור ההפחתה.

(ד) בהחלטתה תהא רשאית הועדה להתחשב בכמות המים המשולבת במוצר אותו מפיק המפעל או בכמות המים שאינה מוזמרת למערכת הביוב העירונית, לקבוע אם להפחיתה מכמות המים הנצרכת, ואם החליטה בחיוב – לקבוע את שיעור ההפחתה.

12. אגרת ביוב תשולם יחד עם אגרת צריכת מים לפי חוק עזר לרעננה (אספקת מים), התשכ"ו-1966.

מועד תשלום האגרה

13. (א) לא שולם היטל ביוב שנמסרה לגביו דרישת תשלום לפי סעיף 3(ב)(1) או סעיף 3(ז) או אגרת ביוב לפי סעיפים 10 עד 12 במועדם, ייתוספו לסכום ההיטל או האגרה שבפיגור, המצוין בדרישת התשום, תשלומי פיגורים.

שערוך

(ב) היטל שנמסרה לגביו דרישת תשלום לפי סעיף 3(ב)(2) עד (6) או סעיף 3(ח), ישולם לפי תעריפי ההיטל שבתוקף; דרישת התשלום שהוצאה לגבי חיוב כאמור תעודכן בהתאם לשינוי הנובע מהפער שבין תעריפי ההיטל המעודכנים שהיו בתוקף בעת הוצאת דרישת התשלום לבין תעריפי ההיטל שבתוקף.

(ג) על אף האמור בסעיף קטן (ב) ובסעיף 3(ב)(2) עד (6) או סעיף 3(ח), אם נענו הבקשות נושא הסעיפים האמורים בלא ששולם ההיטל או חלק ממנו, אזי ייתוספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה.

14. (א) היה נכס, שאינו בית משותף, בבעלות משותפת, רשאית העיריה לגבות תשלומים המגיעים לה מהבעלים לפי חוק עזר זה, מכולם יחד או מכל אחד מהם לחוד.

חיוב בעלים במשותף

(ב) אין בהסכם שיתוף בין שותפים במקרקעין, כמשמעותו בחוק המקרקעין, בין שנרשם ובין שלא נרשם, כדי לגרוע מהאמור בסעיף קטן (א).

15. שולם לעיריה בטעות סכום נמוך או גבוה מסכום ההיטל שזכאית היתה העיריה לגבותו לפי חוק עזר זה, ישלם החייב, או יוחזר לו לפי דרישתו, לפי הענין, ההפרש שבין הסכום ששולם בפועל לבין סכום ההיטל שלפי תעריפי ההיטל שהיו בתוקף ביום התשלום בתוספת הפרשי הצמדה; לענין תשלום יתר תחול הוראת סעיף 6 לחוק הרשויות המקומיות.

טעות בחיוב

16. לא יעשה אדם מעשה העלול לפגוע או להזיק לביוב השייך לעיריה.

פגיעה בביוב

17. (א) בוצעו עבודות ביוב טרם תחילתו של חוק עזר זה, אשר בשלן זכאית היתה העיריה לחייב בעל נכס בתשלום היטל קודם ולא הטילה חיוב כאמור טרם תחילתו של חוק עזר זה, ישלם בעל הנכס לעיריה, לפי דרישתה, את ההיטל הקודם, וזאת בהתאם להוראות חוק העזר הקודם; תעריפי ההיטל כאמור, יהיו התעריפים בסכומם המשוערך בעת תחילת עבודות הביוב ובתוספת הפרשי הצמדה החל מאותו מועד ועד למועד התשלום בפועל.

הטלת חיובים מכוח חוקי עזר קודמים

(ב) הוראת סעיף קטן (א) תחול ביחס לשטח הקרקע ושטח הבנין כפי שהיה בעת תחילתו של חוק עזר זה; אין בתשלום היטל כאמור בסעיף קטן (א) כדי לגרוע מחובתו של בעל נכס בתשלום היטל בעבור בניה חדשה או תוספת בניה כקבוע בסעיפים 4 ו-5.

18. מסירת הודעה, לרבות דרישת תשלום, לפי חוק עזר זה תהיה בדרך הקבועה בסעיף 344 לפקודה; בלי לגרוע מהאמור ואם אי אפשר לקיים את המסירה כאמור, תהיה המסירה בדרך של פרסום ההודעה בשני עיתונים יומיים הנפוצים בתחום העיריה, שאחד מהם לפחות הוא בשפה העברית.

מסירת הודעה

תיקון תשס"ג-2003

19. בחוק עזר לרעננה (הצמדה למדד), התשמ"ד-1984, בתוספת, "חוק עזר לרעננה (ביוב), התשכ"ד-1964" ו"חוק עזר לרעננה (אגרת ביוב), התשל"ב-1971" יימחקו, ובסופה יבוא "חוק עזר לרעננה (ביוב), התשס"ב-2002".

תיקון חוק עזר הצמדה למדד

20. האמור בחוק עזר זה אינו בא לגרוע מסמכות, סעד ותרופה המוקנים לעיריה על פי דין, אלא להוסיף עליהם.

שמירת דינים

20א. החל ביום ו' בטבת התשע"ב (1 בינואר 2012) הטלת אגרה לפי חוק עזר זה תהא טעונה אישור של מועצת העיריה ושל שר הפנים.

מגבלת גביה

תיקון תשס"ז-2007

21. בטלים –

ביטול

חוק עזר לרעננה (ביוב), התשכ"ד-1964;

חוק עזר לרעננה (אגרת ביוב), התשל"ב-1971.

22. על אף האמור בחוק עזר לרעננה (הצמדה למדד), התשמ"ד-1984, יעודכנו תעריפי ההיטל והאגרה הנקובים בתוספת, במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש אוקטובר 2000.

הוראת שעה

תוספת

תיקון תשס"ז-2007

היטל ביוב

**(סעיפים 3 עד 6)**

שיעורי ההיטל בשקלים חדשים

ביב ביב מיתקנים מכון

ציבורי מאסף אחרים טיהור

1. היטל בעד שטח קרקע (לרבות קרקע שעליה ניצב בנין), לכל מ"ר – 3.80 5.50 1.80 -

2. היטל בעד בנין –

(א) בנין בנכס למגורים, לכל מ"ר משטח הבנין – 15.40 22.50 7.40 40.62

(ב) בנין בנכס אחר, לכל מ"ק מנפח הבנין – 4.10 5.90 1.90 10.83

(ג) מרתף חניה – סך השווה ל-10% מהתעריפים הנקובים

בפרטי משנה (א) ו-(ב).

אגרת ביוב

**(סעיף 10)**

שיעורי האגרה

בשקלים חדשים

3. (א) בנכס למגורים, לכל מ"ק מים –

אגרת תפעול 0.42

אגרת טיהור 1.05

אגרת תחזוקת מכון 0.35

סך הכל אגרת ביוב בנכס למגורים, לכל מ"ק מים 1.82

(ב) בנכס אחר, לכל מ"ק מים –

אגרת תפעול 0.52

אגרת טיהור 1.29

אגרת תחזוקת מכון 0.43

סך הכל אגרת ביוב בנכס אחר, לכל מ"ק מים 2.24

ה' בכסלו התשס"ב (20 בנובמבר 2001) זאב בילסקי

ראש עיריית רעננה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ב מס' 650](http://www.nevo.co.il/Law_word/law07/mekomi-0650.pdf) מיום 18.4.2002 עמ' 231.

   תוקן [ק"ת חש"ם תשס"ג מס' 665](http://www.nevo.co.il/Law_word/law07/mekomi-0665.pdf) מיום 24.2.2003 עמ' 276 – תיקון תשס"ג-2003.

   [ק"ת חש"ם תשס"ז מס' 702](http://www.nevo.co.il/Law_word/law07/mekomi-0702.pdf) מיום 28.3.2007 עמ' 275 – תיקון תשס"ז-2007; ר' סעיף 3 לענין הוראת שעה. [↑](#footnote-ref-1)