חוק עזר לרעננה (העמדת רכב וחנייתו), תשמ"ג-1982

רשויות ומשפט מנהלי – תעבורה – רכב – העמדת רכב וחנייתו

רשויות ומשפט מנהלי – רשויות מקומיות – חוקי עזר – העמדת רכב וחנייתו

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | סמכות להסדיר חניית רכב | [Go](#Seif2) | 3 |
| סעיף 3 | מקום חניה מוסדר | [Go](#Seif3) | 3 |
| סעיף 3א | חניה לתושבי אזור חניה במקום חניה מוסדר | [Go](#Seif17) | 4 |
| סעיף 3א1 | חניה לתושב העיר | [Go](#Seif20) | 4 |
| סעיף 3ב | מקום לחניה קצרת מועד | [Go](#Seif18) | 5 |
| סעיף 4 | מקום חניה פרטי | [Go](#Seif4) | 5 |
| סעיף 5 | איסור חניה | [Go](#Seif5) | 5 |
| סעיף 5א | חניה על מדרכה | [Go](#Seif16) | 6 |
| סעיף 6 | רכב שנתקלקל | [Go](#Seif6) | 6 |
| סעיף 7 | מוניות | [Go](#Seif7) | 6 |
| סעיף 8 | אוטובוסים | [Go](#Seif8) | 7 |
| סעיף 9 | תמרורים | [Go](#Seif9) | 7 |
| סעיף 10 | ריתוק רכב למקום חניה | [Go](#Seif10) | 7 |
| סעיף 11 | אגרת הסדר | [Go](#Seif11) | 7 |
| סעיף 12 | כרטיס חניה | [Go](#Seif12) | 7 |
| סעיף 13 | כרטיס חניה של רשות מקומית אחרת | [Go](#Seif13) | 7 |
| סעיף 14 | סמכויות פיקוח | [Go](#Seif14) | 8 |
| סעיף 15א | הצמדה למדד | [Go](#Seif19) | 8 |
| סעיף 16 | ביטול | [Go](#Seif15) | 8 |
|  | תוספת ראשונה | [Go](#med0) | 8 |
|  | תוספת שניה | [Go](#med1) | 8 |
|  | תוספת שלישית | [Go](#med2) | 8 |

חוק עזר לרעננה (העמדת רכב וחנייתו), תשמ"ג-1982[[1]](#footnote-1)\*

בתוקף סמכותה לפי סעיף 250 לפקודת העיריות, וסעיף 77 לפקודת התעבורה, מתקינה מועצת עירית רעננה חוק עזר זה:

1. בחוק עזר זה –

הגדרות

"אוטובוס" – כמשמעות "אוטובוס ציבורי" בתקנות התעבורה, התשכ"א-1961 (להלן – תקנות התעבורה);

"אמצעי תשלום" – כרטיס חניה, מדחן, טלפון סלולרי או כל אמצעי אחר שאושר על ידי העיריה לתשלום אגרת הסדר חניה;

תיקון תשס"ט-2009

"הודעת התעבורה" – הודעת התעבורה (קביעת תמרורים), התש"ל-1970;

תיקון תשס"ט-2009

"המפקח על התעבורה" – כהגדרתו בפקודת התעבורה;

תיקון תשס"ט-2009

"כרטיס חניה" – כרטיס מנייר או מחומר אחר, מכשיר אלקטרוני (מדחן) או מיתקן אחר, המוצג בכלי רכב ומשמש לסימון משך ומועד החניה, שהעיריה הכינה והנפיקה או שהוכן והונפק בהתאם להוראות העיריה ובאישורה למכירה לציבור;

תיקון תשס"ט-2009

"כרטיס חניה אחר" – כרטיס המוצג בכלי הרכב ומשמש לסימון משך ומועד החניה או מיתקן אלקטרוני לתשלום דמי חניה, שלא הונפק על ידי העיריה או בהתאם להוראותיה, אך אושר על ידה לשימוש בשטחי העיריה;

תיקון תשס"ט-2009

"מדחן" – מיתקן שבו מכשיר מכני או אלקטרוני, קבוע ליד מקום חניה, המופעל על ידי מטבעות, כרטיס או אמצעי אחר (להלן – אמצעי התשלום במדחן), והמשמש לסימון משך ומועד החניה;

תיקון תשס"ט-2009

"מונית" – רכב ציבורי שאיננו אוטובוס;

"מפקד המשטרה" – מפקד המשטרה של המחוז שהעיריה נמצאת בתחומו, לרבות מי שמפקד המשטרה העביר לו בכתב את סמכויותיו לפי חוק עזר זה, כולן או מקצתן;

"מקום חניה" – מקום שהותרה בו חניה לרכב לפי סעיף 2;

"מקום חניה מוסדר" – מקום חניה שנקבע כמקום חניה מוסדר לפי סעיף 3(א) לרבות לצדי מדרכה או ברחוב או במפרץ חניה או בחניון שהוכרז כך לעניין הוראות חוק עזר זה;

תיקון תשס"ט-2009

"מקום חניה פרטי" – מקום חניה המתנהל בידי אדם, פרט לעיריה, כדי להפיק רווח;

"מקום לחניה קצרת מועד" – מקום חניה לזמן קצוב מראש כמפורט בסעיף 3ב;

תיקון תשס"ט-2009

"סדרן" – אדם שראש העיריה מינהו בכתב לסדרן לעניין חוק עזר זה;

תיקון תשס"ט-2009

"עיריה" – עירית רעננה;

"פקח" – אדם שראש העיריה מינהו בכתב להיות פקח לענין חוק עזר זה;

"קצין משטרה" – כהגדרתו בתקנות התעבורה;

תיקון תשס"ט-2009

"ראש העיריה" – לרבות מי שראש העיריה העביר לו בכתב את סמכויותיו לפי חוק עזר זה, כולן או מקצתן;

"רחוב" – כמשמעות "דרך" בפקודת התעבורה, הנמצא בתחום העיריה לרבות חלק מרחוב;

"רכב" – כמשמעותו בפקודת התעבורה, למעט אופניים;

"תווית" או "תווית חניה" – תעודה שהונפקה בידי העיריה ונמסרה בעמדות החלוקה המיועדות לכך או לבקשת הפונה, בדואר, להדבקה על שמשתו הקדמית של רכב, שלגביו היא הונפקה;

תיקון תשס"ט-2009

תיקון תש"ף-2020

"תושב העיר" – מי שמען מגוריו העדכני האחרון הרשום בתעודת הזהות שלו הוא בתחום עיריית רעננה;

תיקון תשע"ז-2017

"כביש", "כביש חד-סטרי", "מדרכה", "מעבר חציה", "צומת", "קו עצירה", "שביל", "רשות תמרור מקומית", "רשות תמרור מרכזית", "שטח הפרדה", "תחנת מוניות", "תמרור" – כמשמעותם בתקנות התעבורה.

תיקון תשס"ב-2002

2. ראש העיריה רשאי בהסכמת המפקח על התעבורה, ולאחר התייעצות עם מפקד המשטרה, לאסור, להגביל ולהסדיר את העמדתו של רכב או סוג מסויים של רכב, לקבוע רחוב או מקום אחר כמקום חניה שבו מותרת החניה לרכב או לסוג מסויים של רכב, לקבוע אזורי חניה וכן לקבוע את הימים, השעות והתקופות שבהם מותרת החניה ואת מספר כלי הרכב המותר לחניה בעת ובעונה אחת באותו מקום.

סמכות להסדיר חניית רכב

תיקון תשס"ט-2009

3. (א) רשות תימרור מקומית רשאית, לאחר התייעצות עם קצין משטרה, או קצין משטרה צבאית פיקודי ובהתאם לתקנה 18 לתקנות התעבורה, לקבוע אזור חניה או חלק ממנו כמקום חניה מוסדר, לפטור תושבי אזור מתשלום אגרת הסדר חניה באזור מגוריהם בלבד, ולהסדיר את החניה בהם על ידי סדרן או באמצעות כרטיסי חניה או באמצעות תוויות חניה או באמצעות מכשירים מכניים או אלקטרוניים הממוקמים מחוץ לרכב.

מקום חניה מוסדר

תיקון תשס"ט-2009

(ב) לא יעמיד אדם ולא יחנה ולא ירשה לאחר מטעמו להעמיד או להחנות רכב במקום חניה מוסדר, אלא אם כן שילם אגרת הסדר בשיעור שנקבע בתוספת הראשונה.

(ג) סודרה החניה על ידי סדרן, חייב אדם המעמיד רכב במקום החניה לציית להוראות הסדרן בכל עניין הקשור לחניה, ולעניין תשלום אגרת הסדר חניה בשיעור שנקבע בתוספת הראשונה.

(ד) נקבע מקום חניה מוסדר, רשאית רשות התימרור המקומית לסמנו בתמרור בהתאם להודעת התעבורה.

(ה) סודרה החניה באמצעות כרטיס חניה, חייב אדם המעמיד רכב במקום חניה מוסדר –

(1) להעמידו בתוך אחד מהשטחים הפנויים, המסומנים על פי תמרור כפי שנקבע בהודעת התעבורה – אם ישנם שטחים מסומנים;

(2) לתלוש או לנקב או להקיש, על גבי כרטיסי החניה, את התאריך, הזמן ומשך החניה, מיד עם החניית הרכב, הכול בהתאם להוראות שעל גבי כרטיס החניה והמכשיר או על סימון אחר;

(3) להצמיד את כרטיס החניה לחלון הדלת הקדמית של הרכב בצד הקרוב למדרכה, באופן שסימון משך החניה והתאריך ייראו מבחוץ;

(4) לציית ולמלא אחר ההוראות המפורטות על התמרור או על התמרורים המוצבים בשטח המיועד לחניה, בנוגע למקום החניה, זמני החניה המותרים, משך החניה, ועניין אחר הקשור בהסדרת החניה.

(ו) על אף האמור בפסקאות (2) ו-(3), הונהג אמצעי תשלום אחר, רשאי הוא לשלם את אגרת הסדר החניה על ידי אותו אמצעי.

(ז) לא יחנה אדם רכב במקום חניה מוסדר ולא ישאירו עומד במקום כאמור לזמן העולה על הזמן הנקוב בתמרור, בכרטיס החניה או במדחן.

(ח) אין באמור בסעיף קטן (ד) כדי לגרוע מסמכות רשות התימרור המקומית לסמן מקום חניה מוסדר בתמרור אחר המיועד לכך על פי פקודת התעבורה או התקנות על פיה.

(ט) הותקן מדחן במקום חניה מוסדר או בסמוך לו – ימלא אדם המעמיד בו רכב אחר כל ההוראות הנוגעות להסדרת החניה, ולתשלום אגרת הסדר החניה, המפורטות על המדחן, על גבי אמצעי התשלום במדחן או על גבי תמרור המוצב במקום החניה או סמוך לו; לעניין זה, הוראות ההסדרה שעל גבי המדחן יהיו אך ורק לעניין התשלום באמצעותו.

3א. (א) נקבע אזור כמקום חניה מוסדר, יהיו רשאים מי שגרים באותו אזור להחנות את רכבם במקום שנקבע כמקום חניה מוסדר באזור מגוריהם, בלי להשתמש בכרטיסי חניה.

חניה לתושבי אזור חניה במקום חניה מוסדר

תיקון תשס"ט-2009

(ב) חניה כאמור בסעיף קטן (א) מותרת רק לרכב הנושא תווית חניה שאישר ראש העיריה ואשר עליה צוין מספר הרכב והאזור ומועד סיום תוקף התווית שבו מותרת החניה לבעל הרכב הגר באותו אזור (להלן – תווית חניה); תווית שאינה נושאת את מועד סיום תוקפה, או שנושאת תווית שמועד התוקף המצוין בה פג, לא תהיה תווית תקפה ויראו רכב זה כמי שאינו נושא תווית.

תיקון תש"ף-2020

(ג) מי שמתגורר באזור שנקבע כמקום חניה מוסדר, רשאי לקבל תווית חניה לאחר שהגיש בקשה מקוונת באתר העירייה במקום המיועד לכך, או בקשה במשרדי רשות החניה בעירייה בנוסח שבתוספת השנייה, לקבלת תווית חניה, כולל במסגרת בקשה לחידושה, שאליה יצרף רישיון רכב להוכחת בעלותו ברכב, או אישור מחברת הליסינג או מקום העבודה שהרכב בשימושו הבלעדי, ותעודת זהות שבה מצוין מען מגוריו בתחום עיריית רעננה.

תיקון תשע"ז-2017

תיקון תש"ף-2020

(ג1) בעבור תווית חניה שהונפקה ונמסרה לתושב העירייה בעמדות החלוקה במיועדות לכך, או, לבקשתו, נשלחה אליו בדואר, כולל במסגרת חידושה, ישלם מקבל התווית, אגרה בשיעור הנקוב בתוספת השלישית.

תיקון תש"ף-2020

(ד) לעניין סעיף זה, יראו אדם כאילו הוא בעלו של רכב אם אין בשימושו הפרטי אלא אותו רכב בלבד ואם הוכיח על ידי מסמכים מהימנים, לשביעות רצון ראש העיריה, כי הרכב הועמד לרשותו הבלעדית בידי מעבידו או בידי תאגיד שלפחות שליש השליטה בו בידיו.

(ה) לאדם כאמור בסעיף קטן (ד) לא תינתן יותר מתווית חניה אחת והיא תינתן לרכב אחד בלבד.

(ו) תוקף תווית חניה יהיה לתקופה של שלוש שנים, זולת אם נקבעה בה תקופה אחרת שננקבה על גבי התווית או בהודעה חתומה בידי ראש העיריה שפורסמה בתחום העיריה.

תיקון תשע"ז-2017

תיקון תש"ף-2020

(ז) תווית חניה תודבק על השמשה הקדמית של הרכב, בצד ימין של הרכב, בפינה העליונה.

(ח) העביר בעל רכב שבידו תווית חניה את בעלותו ברכב או העתיק את מקום מגוריו, יודיע על כך לראש העיריה, בתוך 7 ימים מיום העברת הבעלות ברכב או העתקת מקום המגורים, וכן יחזיר את התווית לראש העיריה.

(ט) מי שקיבל תווית חניה אינו רשאי להעבירה לאחר וזכות השימוש בה תפקע בהתקיים אחד מאלה:

(1) בעל הרכב קיבל את התווית חניה על סמך פרטים כוזבים שמסר בבקשתו;

(2) תווית החניה הועברה לאחר;

(3) מכירת הרכב;

(4) העתקת מקום המגורים;

(5) הנסיבות כמפורט בסעיף קטן (ד) שבהסתמך עליהן ניתנה תווית החניה, חדלו מלהתקיים.

(י) בלי לגרוע מהוראות כל דין, יראו כעבירה על הוראות חוק עזר זה – מסירת פרטים כוזבים לעניין הגשת בקשה כאמור בסעיפים קטנים (ג) ו-(ד) וכן שימוש בתווית חניה שלא בהתאם לאמור בסעיפים קטנים (ח) עד (ט).

(יא) בעל רכב חייב לגרום לכך שתווית החניה תיראה מבחוץ, ולא תוסתר בדרך כלשהי.

(יב) לעניין סעיף זה, "רכב" – רכב פרטי ורכב מסחרי שמשקלו הכולל המותר אינו עולה על 4,000 ק"ג.

3א1. (א) נקבע אזור כמקום חניה מוסדר, יהיה רשאי תושב העיר להחנות בו את רכבו לפי ההוראות החלות בעניין, בלא קשר למקום מגוריו בעירייה, בלא תשלום, ובלבד שרכבו נושא תו עירוני שראש העירייה אישר ושצוין עליו מספר הרכב ומועד סיום תוקף התו (להלן – תו עירוני) או תווית חניה בתוקף, כאמור בסעיף 3א; תו שאינו נושא את מועד סיום תוקפו, או שנושא תו שמועד התוקף המצוין בו פג, לא יהיה תו תקף ויראו רכב זה כמי שאינו נושא תו.

חניה לתושב העיר

תיקון תשע"ז-2017

תיקון תש"ף-2020

(ב) מועצת העירייה רשאית לקבוע כי ההיתר האמור בסעיף קטן (א) לא יחול על אזורים מסוימים משטח העירייה או לא יחול בשעות מסוימות ובלבד שההגבלה האמוה סומנה בתמרור.

(ג) לשם קבלת תו עירוני, יגיש תושב העיר בקשה מקוונת באתר העירייה במקום המיועד לכך, או בקשה במשרדי רשות החניה בעירייה בנוסח המצוין בתוספת השנייה, לקבלת תו חניה, כולל במסגרת בקשה לחידושו, שאליה יצרף רישיון רכב להוכחת בעלותו ברכב, או אישור מחברת הליסינג או מקום העבודה שהרכב בשימושו הבלעדי, ותעודת זהות שבה מצוין מען מגוריו בתחום עיריית רעננה.

תיקון תש"ף-2020

(ג1) בעבור תו עירוני שהונפק ונמסר בעמדות החלוקה המיועדות לכך, או, לבקשת הפונה, נשלחה אליו בדואר, כולל במסגרת חידושו, ישלם מקבל התו, אגרה בשיעור הנקוב בתוספת השלישית.

תיקון תש"ף-2020

(ד) הוראות סעיפים 3א(ד) עד (יב) יחולו בהתאמה גם לגבי תו עירוני.

3ב. (א) ראש העיריה רשאי, לאחר התייעצות עם המפקח על התעבורה ועם קצין המשטרה, לקבוע מקום חניה לחניה קצרת מועד, לזמן קצוב.

מקום לחניה קצרת מועד

תיקון תשס"ט-2009

(ב) חניה במקום כאמור תוסדר באמצעות כרטיס חניה או סדרן או שלט, הכול כפי שפורט בתמרור שהוצב במקום או על גבי כרטיס חניה או על גבי השלט.

(ג) לעניין סעיף זה יחולו הוראות סעיף 3(ה), בשינויים המחויבים.

4. (א) לא ינהל אדם ולא ירשה לאחר לנהל מקום חניה פרטי, אלא על פי רשיון מאת ראש העיריה ובהתאם לתנאי הרשיון.

מקום חניה פרטי

(ב) הרוצה ברשיון יגיש בקשה לראש העיריה והוא רשאי לתתו או לסרב לתתו, לבטלו או להתלותו וכן לקבוע בו תנאים, להוסיף עליהם, לגרוע מהם, לשנותם או לבטלם.

(ג) תוקף הרשיון הוא לתקופה שלא תעלה על שנה אחת מיום נתינתו.

(ד) משהוחלט לתת רשיון, ישלם המבקש לעיריה, לפני קבלתו, אגרה המחושבת לפי שיעור של 800 שקלים לשנה לכל דונם משטח החניה.

(ה) ראש העיריה רשאי לפטור מבקש רשיון מתשלום האגרה, כולה או מקצתה.

(ו) רשיון לנהל מקום חניה פרטי ברחוב יינתן רק בהסכמת המפקח על התעבורה ולאחר התיעצות עם מפקד המשטרה.

5. (א) לא יעמיד אדם ולא יחנה ולא ירשה למי שפועל מטעמו להעמיד או להחנות רכב במקום –

איסור חניה

תיקון תשס"ב-2002

(1) שהחניה נאסרה בו בידי ראש העיריה לפי הוראות סעיף 2 והאיסור מסומן על ידי תמרור;

(2) שהחניה בו אסורה על פי תמרור שהוצב כדין, אף אם האיסור אינו מאת ראש העיריה.

(ב) לא יעמיד אדם ולא יחנה ולא ירשה למי שפועל מטעמו להעמיד או להחנות רכב במקום חניה, אלא אם כן –

(1) הרכב שייך לסוגים שחנייתם שם הותרה;

(2) החניה היא בתוך אחד מהשטחים המסומנים בקווי צבע או באופן אחר – אם יש שטחים מסומנים כאמור;

(3) ההעמדה או החניה היא לזמן ולמשך התקופה שבהם הותרה החניה במקום.

(ג) לא יעמיד אדם ולא יחנה ולא ירשה למי שפועל מטעמו להעמיד או להחנות רכב באופן –

(1) שיש בו כדי להפריע או לעכב את התנועה;

(2) שהוא מסתיר תמרור או חלק ממנו מעיני עוברי דרך.

(ד) לא יעמיד אדם ולא יחנה ולא ירשה למי שפועל מטעמו להעמיד או להחנות רכב באחד המקומות המנויים להלן, אלא לשם מניעת תאונה או לשם מילוי אחר הוראה מהוראות חוק עזר זה או תקנות התעבורה או אם סומן בתמרור אחרת; ואלה המקומות:

(1) בצד שמאל של הרחוב, אלא אם כן הכביש הוא חד-סטרי או בניגוד לכיוון הנסיעה; לענין פסקה זו, לא יראו ככביש חד-סטרי כביש שהוא חלק מרחוב המחולק על ידי שטח הפרדה;

(2) על שביל אופניים מסומן בתמרור;

(3) על מדרכה, למעט במקום שנקבעה בו חניה על חלק מהמדרכה כמפורט בסעיף 5א;

(4) בתוך צומת או בתחום שנים עשר מטרים ממנו;

(5) במקום כניסה לשטח המיועד להחניית כלי רכב או במקום שבו מונע כלי רכב אחר את התנועה בשטח חניה כאמור, פרט להעלאת נוסעים והורדתם;

(6) בתחום שני מטרים מברז כיבוי (הידרנט), כאשר התחום מסומן בסימון על המדרכה או על שולי הכביש או על שניהם;

(7) בתוך מעבר חציה או בתחום שנים עשר מטרים לפניו;

(8) בתחום שנים עשר מטרים לפני קו עצירה;

(9) בתחום עשרים מטרים מהפס הקרוב ביותר של מפגש מסילת ברזל; ובתחום עשרים מטרים אחרי המפגש;

(10) בכביש, לרבות שולי רחוב, שבו קיים בכיוון הנסיעה נתיב אחד בלבד המסומן בקו הפרדה בלתי מרוסק;

(11) בצד רכב אחר העומד או חונה בצדו של רחוב;

(12) על גשר או בתוך מנהרה;

(13) בתחום תחנת אוטובוסים המוגדרת בסימון על פני כביש; ובאין סימון כאמור – בתוך עשרים מטרים לפני תמרור "תחנת אוטובוסים" ועשרים מטרים אחריו, בשני צדי הרחוב, ובלבד שמותר להעמיד או להחנות רכב בצד הרחוב שממול לסימון על פני הכביש או ממול לתמרור, אם רוחב הכביש באותו מקום הוא שנים עשר מטרים או יותר;

(14) בצד מעקה בטיחות להולכי רגל בשפת הכביש, אלא אם כן תמרור מורה אחרת;

(15) בתוך תחום תחנת מוניות המסומנת בתמרור שהוצב או סומן, פרט לעצירה לשם הורדת נוסעים;

(16) ליד תמרור המסמן תחנת הסעה לחיילים, אלא לשם העלאת חיילים או הורדתם;

(17) ליד תמרור המסמן מקום חניה לרכב של נכה.

5א. ראש העיריה, בהתייעצות עם מפקד המשטרה ובהסכמת המפקח על התעבורה, רשאי לקבוע חלק ממדרכה ברחוב כמיועד לחניה של רכב מהסוג שהוא קבע; המקום שנקבע כאמור יסומן בתמרור, ולא יחול על חניה בחלק האמור של המדרכה איסור חניה לפי חוק עזר זה, ובלבד שהחניה היא בהתאם להוראה בתמרור או על פיה.

חניה על מדרכה

תיקון תשס"ב-2002

6. לא יעמיד אדם ולא ירשה לאחר להעמיד ברחוב רכב שהתקלקל קלקול המונע את המשך הנסיעה, אלא סמוך ככל האפשר לשפה הימנית של צד הרחוב המיועד לתנועת רכב ואלא לשם ביצוע תיקונים ההכרחיים להמשכת הנסיעה ושיש לעשותם בו במקום או עד שיועבר הרכב למקום תיקונו, ובלבד שהרכב יתוקן או יועבר ללא דיחוי.

רכב שנתקלקל

7. (א) לא יחנה אדם ולא ירשה לאחר להחנות מונית אלא במקום חניה שנקבע כתחנת מוניות, או כמקום חניה למוניות, על פי היתר מאת ראש העיריה ובהתאם לתנאי ההיתר.

מוניות

(ב) הרוצה בהיתר יגיש בקשה לראש העיריה והוא רשאי לתתו, לסרב לתתו, לבטלו או להתלותו, וכן לקבוע בו תנאים, להוסיף עליהם, לגרוע מהם, לשנותם או לבטלם.

(ג) היתר כאמור יהיה ערוך בטופס שיקבע ראש העיריה בהסכמת המפקח על התעבורה.

(ד) היתר כאמור יפקע ביום 31 בדצמבר שלאחר נתינתו.

(ה) משהוחלט לתת היתר ישלם המבקש לעיריה לפני קבלתו, אגרה בסך 100 שקלים לכל מונית שחנייתה מותרת לפי ההיתר; ניתן ההיתר לאחר 30 ביוני, תהיה האגרה 50 שקלים.

(ו) נהג מונית שלגביה ניתן היתר כאמור יחזיק את ההיתר במונית ויציגו לשוטר או לפקח, לפי דרישתו.

(ז) לא יעמיד אדם ולא יחנה ולא ירשה לאחר להעמיד או להחנות מונית ברחוב לזמן שלמעלה מהדרוש להעלאת נוסעים או להורדתם, אלא באחת מאלה:

(1) אם המונית מוזמנת בידי נוסע ועומדת לרשותו והעמדתה או חנייתה היא לשם המתנה לאותו נוסע;

(2) אם לא הוצעה הולכה במונית והיא מסומנת בשלט "לא פנוי".

8. (א) לא יעמיד אדם ולא ירשה לאחר להעמיד אוטובוס ברחוב אלא במקום שנקבע כתחנת אוטובוסים והמסומן על ידי תמרור כפי שנקבע בהודעת התעבורה, הנושא עליו את מספרו של קו האוטובוסים או הודעה שהתחנה מיועדת להורדת נוסעים בלבד.

אוטובוסים

(ב) לא יעמיד אדם ולא ירשה לאחר להעמיד אוטובוס במקום האמור לזמן שלמעלה מהדרוש כדי להוריד או להעלות נוסעים; הוראה זו אינה חלה לגבי תחנה סופית.

(ג) לא יחנה אדם ולא ירשה לאחר להחנות אוטובוס בתחנה סופית לזמן העולה על הזמן הנקוב בתמרור וכל עוד היא תפוסה על ידי מספר האוטובוסים הנקוב בתמרור.

9. ראש העיריה יציין כל מקום חניה וכן כל איסור, הגבלה או הסדר שנקבעו לפי סעיף 2, על ידי תמרור מתאים שנקבע בהודעת התעבורה.

תמרורים

10. (א) ראש העיריה רשאי לציין על גבי תמרור, או בלוח שייקבע בסמוך לו, את מספרי הרישום וסימני הרישום של הרכב שמותר להעמידו במקום חניה מסויים.

ריתוק רכב למקום חניה

(ב) ציין ראש העיריה כאמור בסעיף קטן (א), לא יעמיד אדם ולא יחנה, ולא ירשה לאחר להעמיד או להחנות, באותו מקום חניה רכב שמספר הרישום וסימן הרישום שלו אינם מצוינים כאמור.

11. (א) לא יעמיד אדם ולא יחנה, ולא ירשה לאחר להעמיד או להחנות רכב במקום חניה מוסדר, אלא אם שילם אגרת הסדר בשיעור הנקוב בתוספת הראשונה לאותו מקום חניה בכפוף לאמור בחוק עזר זה.

אגרת הסדר

תיקון תשס"ט-2009

תיקון תשע"ז-2017

(ב) השאיר אדם רכב במקום חניה מוסדר למעלה מזמן החניה ששולם בעדו, לא יוציאו משם אלא לאחר ששילם אגרה נוספת בעד זמן החניה הנוסף.

(ג) סודרה החניה על ידי סדרן, תשולם האגרה לידיו תמורת תו או תווים או באופן אחר שיקבע ראש העיריה.

(ד) סודרה החניה באמצעות כרטיסי חניה, תשולם האגרה על ידי רכישת כרטיס החניה והצגתו בהתאם לחוק עזר זה; אי הצגת כרטיס החניה בהתאם להוראות חוק עזר זה מהווה ראיה לכאורה לאי תשלום האגרה כאמור.

(ה) לא ישתמש אדם באמצעי תשלום אלא בהתאם להוראות החניה, ויוציא את רכבו ממקום החניה המוסדר לכל המאוחר עם תום תקופת החניה המותרת בהתאם להוראות שצוינו בתמרור או בשלט או על גבי כרטיס החניה או המכשיר.

תיקון תשס"ט-2009

12. (א) לא ישתמש אדם בכרטיס חניה אלא בהתאם להוראות חוק עזר זה ובהתאם להוראות המפורטות על גבי הכרטיס.

כרטיס חניה

(ב) לא ישתמש אדם בכרטיס חניה שלא הודפס ואושר כדין על ידי העיריה.

(ג) לא ישתמש אדם בכרטיס חניה ליותר מאשר חניה אחת.

(ד) לא ישתמש אדם ביותר מכרטיס אחד בעד חניה אחת.

13. הגיעה העיריה לידי הסכם עם רשות מקומית אחרת בדבר הכרה הדדית של כרטיסי החניה, יובא לאישור העיריה כרטיס החניה של אותה רשות מקומית; אושר כרטיס החניה של אותה רשות מקומית בידי העיריה, יראו אותו ככרטיס חניה שהודפס ואושר כדין בידי העיריה כאמור בסעיף 12(ב), והשימוש בו ייעשה בהתאם להוראות חוק עזר זה.

כרטיס חניה של רשות מקומית אחרת

14. (א) פקח רשאי בכל עת להכנס לכל מקום חניה מוסדר או מקום חניה פרטי כדי לברר אם קויימו הוראות חוק עזר זה.

סמכויות פיקוח

(ב) לא יפריע אדם לפקח ולא ימנע אותו מהשתמש בסמכויותיו לפי סעיף קטן (א).

15. (בוטל).

תיקון תשס"ט-2009

15א. שיעור האגרה הנקוב בתוספת הראשונה יעודכן לפי שיעורי העדכון של המחיר המרבי כקבוע בתקנות התעבורה (מחיר מרבי בעבור חניה לפי הסדר חניה ארצי אחיד), התש"ס-2000.

הצמדה למדד

תיקון תשע"ז-2017

16. חוק עזר לרעננה (העמדת רכב וחנייתו), התשי"ז-1956 – בטל.

ביטול

תוספת ראשונה

תיקון תשע"ז-2017

(סעיפים 3(ב), 11 ו-15)

שיעורי האגרה

בשקלים חדשים

אגרת הסדר חניה לכל שעה או חלק ממנה המחיר המרבי שנקבע לפי

סעיף 70ב לפקודת התעבורה

לשעת חניה על פי הסדר

החנייה הארצי

תוספת שניה

תיקון תשס"ט-2009

תיקון תש"ף-2020

(סעיפים 3(א)(ג) ו-3א1(ג))

**בקשה למתן תווית חניה**

אני הח"מ, שם משפחה       שם פרטי       מס' זהות       שמען מגורי       בעל רכב מס'       מבקש לתת לי תווית חניה לפי הוראות סעיף 3א לחוק עזר לרעננה (העמדת רכב וחנייתו), התשמ"ג-1982, ומתחייב בזה להשתמש בתווית בהתאם להוראות חוק העזר המפורטות מעבר לדף.

הנני מצהיר כי כל הפרטים המפורטים בבקשה זו נכונים.

תאריך \_\_\_\_\_\_\_\_\_\_\_\_\_\_\_

חתימה

תוספת שלישית

תיקון תש"ף-2020

(סעיפים 3א(ג1) ו-3א1(ג1))

בעבור תו עירוני/תווית חניה שהונפק/ה ונמסר/ה לתושב העיר בעמדות החלוקה המיועדות לכך, או, לבקשת הפונה, נשלח/ה אליו בדואר, ישלם מקבל התו העירוני/תווית החניה, אגרה בסך 25 שקלים חדשים.

נתאשר.

י"ד בתשרי התשמ"ג (7 באוקטובר 1982) בנימין וולפוביץ

ראש עירית רעננה

אני מסכים.

יוסף בורג חיים קורפו

שר הפנים שר התחבורה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשמ"ג מס' 155](http://www.nevo.co.il/Law_word/law07/mekomi-0155.pdf) מיום 23.12.1982 עמ' 147.

   תוקן [ק"ת חש"ם תשמ"ז מס' 316](http://www.nevo.co.il/Law_word/law07/mekomi-0316.pdf) מיום 25.11.1986 עמ' 45 – תיקון תשמ"ז-1986.

   [ק"ת חש"ם תשמ"ז מס' 317](http://www.nevo.co.il/Law_word/law07/mekomi-0317.pdf) מיום 7.12.1986 עמ' 67 – תיקון (מס' 2) תשמ"ז-1986.

   [ק"ת חש"ם תשס"ב מס' 657](http://www.nevo.co.il/Law_word/law07/mekomi-0657.pdf) מיום 13.8.2002 עמ' 462 – תיקון תשס"ב-2002 (פורסם חלקית [ק"ת חש"ם תשס"ב מס' 653](http://www.nevo.co.il/Law_word/law07/mekomi-0653.pdf) מיום 9.6.2002 עמ' 314).

   [ק"ת חש"ם תשס"ט מס' 737](http://www.nevo.co.il/Law_word/law07/mekomi-0737.pdf) מיום 16.9.2009 עמ' 380 – תיקון תשס"ט-2009.

   [ק"ת חש"ם תשע"ז מס' 887](http://www.nevo.co.il/Law_word/law07/mekomi-0887.pdf) מיום 12.9.2017 עמ' 770 – תיקון תשע"ז-2017.

   [ק"ת חש"ם תש"ף מס' 1035](http://www.nevo.co.il/Law_word/law07/mekomi-1035.pdf) מיום 8.9.2020 עמ' 758 – תיקון תש"ף-2020; תחילתו 60 ימים מיום פרסומו. [↑](#footnote-ref-1)