חוק עזר לרעננה (מודעות ושלטים), תש"ס-1999

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק שני: רשיון שילוט | [Go](#med1) | 3 |
| סעיף 2 | רשיון שילוט | [Go](#Seif2) | 3 |
| סעיף 3 | בקשה לקבלת רשיון | [Go](#Seif9) | 3 |
| סעיף 4 | תנאים למתן רשיון | [Go](#Seif25) | 3 |
| סעיף 5 | ועדה מקצועית לשילוט | [Go](#Seif3) | 3 |
| סעיף 6 | אגרת שילוט | [Go](#Seif4) | 3 |
| סעיף 7 | תוקף רשיון | [Go](#Seif5) | 4 |
| סעיף 8 | ציון פרטים | [Go](#Seif6) | 4 |
| סעיף 9 | פרסום עינוג | [Go](#Seif7) | 4 |
| סעיף 10 | פטור מרשיון | [Go](#Seif8) | 4 |
|  | פרק שלישי: הוראות שונות | [Go](#med2) | 4 |
| סעיף 11 | שלטים במקום עסק | [Go](#Seif10) | 4 |
| סעיף 12 | אזור שילוט מיוחד | [Go](#Seif11) | 4 |
| סעיף 13 | שינוי שילוט | [Go](#Seif12) | 5 |
| סעיף 14 | אחזקת שילוט | [Go](#Seif13) | 5 |
| סעיף 15 | רשות כניסה והצגת רשיון | [Go](#Seif14) | 5 |
| סעיף 16 | הסרת שילוט | [Go](#Seif15) | 5 |
| סעיף 17 | דרישה להסרת שילוט או ביצוע עבודות | [Go](#Seif16) | 5 |
| סעיף 18 | מיתקן פרסום עירוני | [Go](#Seif17) | 5 |
| סעיף 19 | שמירת מודעות והדבקתן | [Go](#Seif18) | 5 |
| סעיף 20 | מסירת הודעות | [Go](#Seif19) | 5 |
| סעיף 21 | הצמדה למדד | [Go](#Seif20) | 6 |
| סעיף 22 | הוראת שעה | [Go](#Seif21) | 6 |
| סעיף 23 | שמירת דינים | [Go](#Seif22) | 6 |
| סעיף 24 | ביטול | [Go](#Seif23) | 6 |
| סעיף 25 | הוראות מעבר | [Go](#Seif24) | 6 |
|  | תוספת | [Go](#med3) | 6 |
|  | חלק א': מודעות | [Go](#med4) | 6 |
|  | חלק ב': שלטים | [Go](#med5) | 6 |

חוק עזר לרעננה (מודעות ושלטים), תש"ס-1999[[1]](#footnote-1)\*

בתוקף סמכותה לפי סעיפים 246 ו-250 לפקודת העיריות (להלן – הפקודה), מתקינה מועצת עיריית רעננה חוק עזר זה:

**פרק ראשון: פרשנות**

1. בחוק עזר זה –

הגדרות

"בנין" – מבנה, בין קבוע ובין ארעי, הבנוי מחומר כלשהו, לרבות –

(1) חלק של מבנה לרבות דבר המחובר לו חיבור של קבע;

(2) קיר, סוללת עפר, גדר וכיוצא בהם, הגודרים או תוחמים או מיועדים לגדור או לתחום שטח קרקע או חלל;

"בעל" או "בעל נכס" – כהגדרת בעל בפקודה כאמור בנכס מותקן שילוט;

"מועצה" – מועצת עיריית רעננה;

"עיריה" – עיריית רעננה;

"ועדה מקצועית לשילוט" – ועדה מייעצת לשילוט אשר ימנה ראש העיריה, שתכלול, בין היתר, נבחר ציבור וכן את מנהל אגף חזות העיר ומנהל מדור שילוט בעיריה או נציגיהם;

"חודש" – חודש או חלק ממנו;

"יום" – יום או חלק ממנו;

"לוח מודעות עירוני" – מיתקן פרסום עירוני למודעות;

"מודעה" – פרסום על גבי לוח מודעות עירוני;

"המנהל" – מנהל אגף חזות העיר או מי שהוא הסמיך למנהל לענין חוק עזר זה;

"מ"ר" – מ"ר או חלק ממנו;

"מיתקן פרסום" – מיתקן או נכס המשמש לפרסום;

"מיתקן פרסום עירוני" – מיתקן פרסום המותקן בשטח ציבורי או בנכס עירוני שהם בבעלות העיריה או בהחזקתה, לרבות לוח מודעות וכיוצא בהם;

"מיתקן שילוט מרכזי" – מיתקן פרסום המותקן במיקום מרכזי, הכולל שני שלטים שונים או יותר;

"פרסום" – הודעת דבר לרבים במסירת תוכנו בדרך כלשהי, לרבות דפוס, צילום, תחריט, תמונה, סמל, תבנית, אות, מספר וכיוצא בהם, המוצגים באמצעי כלשהו לרבות אור, עשן, גז, מכשיר אלקטרוני, מכשיר אופטי או אחר, לרבות שלט על רכב או שלט הנגרר על ידי רכב;

"פרסום חוצות" – שלט מתחלף המתפרסם על מיתקן פרסום לרבות מיתקן פרסום עירוני, המתופעל על ידי גוף שעיסוקו פרסום;

"ראש העיריה" – לרבות אדם שראש העיריה העביר אליו את סמכויותיו לפי חוק עזר זה, כולן או מקצתן;

"רשיון" – רשיון שילוט שניתן בידי ראש העיריה;

"שבוע" – שבוע או חלק ממנו;

"שטח שילוט" – השטח יחושב לפי המידות של שלט או מודעה, כולל המסגרת; שילוט הנושא פרסום ביותר מצד אחד, יחושב שטחו כאילו כל צד הוא שילוט נפרד; שטח שילוט מתחלף יחושב כאילו כל פרסום הינו שילוט נפרד; במיתקן שילוט מרכזי יחושב שטח השילוט לכל שלט בנפרד;

"שילוט" – שלט, מודעה, פרסום חוצות או שילוט מתחלף;

"שילוט מתחלף" – שילוט אשר ניתן להציג בו או על גביו, כמה הודעות או שלטים, בזה אחר זה, בהפרשי זמן כלשהם לרבות שילוט פריזמה;

"שלט" – הודעה המתפרסמת באופן כלשהו – נייד, נייח, מתחלף או קבוע, דרך קבע או לזמן קצר, ושאינו מודעה;

"שנה" – שנה, לפי הלוח הגרגוריאני, או חלק ממנה.

**פרק שני: רשיון שילוט**

2. לא יציג, לא יתקין ולא יפרסם אדם שילוט ולא ירשה לאחר לפרסם שילוט ולא יגרום לפרסום שילוט בתחום העיריה, אלא לפי רשיון שניתן כדין מאת ראש העיריה, בהתאם לתנאי הרשיון ולאחר ששילם אגרת שילוט הקבועה בתוספת.

רשיון שילוט

3. (א) המבקש להציג שילוט, יגיש בקשה בכתב לראש העיריה (להלן – מבקש).

בקשה לקבלת רשיון

(ב) בקשה לרשיון לפרסם מודעה תוגש 5 ימים לפחות לפני מועד הפרסום. בקשה לרשיון לפרסם שלט, לרבות לרבות פרסום חוצות ושילוט מתחלף, תוגש שבועיים לפחות לפני מועד הפרסום.

(ג) בקשה לרשיון תכלול –

(1) שמו, מענו ומספר זיהוי או מספר החברת של מגיש הבקשה;

(2) תרשים של השילוט המוצע, הכולל מידותיו ומקום הצגתו;

(3) תכנית המפרטת את הסוג, הצורה, התוכן, החומרים ומידות השילוט;

(4) פירוט אופן חיבור השילוט למקום הצבתו המיועד, לרבות המסגרת שעליה הוא יוצב או המיתקן שישאהו, והמפרט הטכני שלהם;

(5) לגבי שילוט מואר או הכרוך באספקת חשמל, ציון הדבר בבקשה;

(6) הסכמה בכתב של בעל הנכס או בעל הבנין שבו יוצג השילוט; לגבי נכס שהוא בבעלות משותפת של כמה בני אדם – הסכמה בכתב של כל הבעלים או הנציגות המוסמכת על פי דין.

4. (א) ראש העיריה רשאי לתת רשיון, לסרב לתיתו, לבטלו, לשנותו, להתנות בו תנאים, להוסיף עליהם או לשנותם, ובין היתר, לקבוע הוראות בדבר מקום הצבתו ובדבר גודלו וצורתו של השילוט והחומר שממנו ייעשה, וכן בדבר מועדי הצגתו ותנאים בענין מניעת רעש ומטרדים ושמירת הניקיון סמוך לשילוט.

תנאים למתן רשיון

(ב) מבוקש רשיון לשילוט מואר או שילוט הכרוך באספקת חשמל, מתן הרשיון מותנה בהצהרת המבקש כי הוא בלבד אחראי להצבת השילוט, תקינותו והפעלתו.

(ג) לא יינתן רשיון לשילוט שפרסומו או הצגתו מהווה עבירה לכאורה או אם, לדעת ראש העיריה, השילוט פוגע בתקנת הציבור או ברגשותיו.

תיקון תשס"ד-2004

(ד) אין להתקין שילוט ולא יינתן רשיון לשילוט, על גבי רכב העומד או חונה במקום אחד מעל 24 שעות (להלן – רכב חונה).

5. (א) ראש העיריה רשאי להיוועץ בועדה מקצועית לשילוט אשר תבדוק אם השילוט המבוקש תואם את הוראות חוק עזר זה, ותמליץ לו ליתן רשיון או לסרב לתתו ועל תנאים שייקבעו ברשיון או תנאים לנתינתו.

ועדה מקצועית לשילוט

(ב) לצורך המלצותיה כאמור תשקול הועדה ענינים הנוגעים לבקשה, לרבות בדבר בטיחות, איכות הסביבה, אסתטיקה, שמירה על ערכים ארכיטקטוניים, שמירה על חזיתות בתים וחזות העיר.

6. (א) בעד מתן רשיון לשילוט או חידושו או שינויו כאמור בסעיף 13, ישלם המבקש לעיריה אגרת שילוט בשיעורים הנקובים בתוספת.

אגרת שילוט

(ב) הוגשה בקשה לרשיון לשילוט לאחר 30 ביוני בשנה פלונית והשילוט לא הותקן לפני מתן הרשיון, תשולם מחצית האגרה שנקבעה בתוספת.

תיקון תשס"ד-2004

(ג) הוסר שילוט ונמסרה למנהל הודעה בכתב על כך לפני 1 ביולי בשנה פלונית, תשולם בעד אותה שנה מחצית האגרה הנקובה בתוספת.

תיקון תשס"ד-2004

(ד) לא הוסר שילוט ולא נמסרה למנהל הודעה בכתב על הסרתו לפי הוראות סעיף זה, ישלם בעלו לעיריה אגרת שילוט שנתית מלאה.

(ה) חובת תשלום אגרת שילוט תחול, נוסף למבקש, על בעל השלט ועל המפרסם שהוא המבקש או בעל השלט או בעל זיכיון לכך מהעיריה.

(ו) ראש העיריה רשאי לפטור או להפחית משיעור האגרה, בהתקיים שני תנאים אלה:

(1) בעל השילוט הוא מוסד ציבורי למטרות דת, צדקה, חינוך, תרבות, אמנות או ספורט או מוסד אחר, שלא למטרת רווח ושראש העיריה הסכים כי המוסד הוא בעל אופי ציבורי ופעולותיו מיועדות לרווחת תושבי רעננה;

(2) השילוט מתפרסם על ידי מוסד כאמור בפסקה (1) ולטובתו.

(ז) מתן פטור מלא או חלקי מאגרת שילוט לפי סעיף קטן (ו) אינו פוטר מחובת רישוי.

(ח) הוצג שילוט שלא בהתאם להוראות חוק עזר זה, וניתן לאחר מועד ההצגה, רישיון להצגת השילוט האמור, ישלם המבקש לעיריה אגרת שילוט בעד התקופה שממועד הצגת השילוט בפועל; יום הצגת השילוט בפועל ייקבע בידי המנהל.

תיקון תשס"ד-2004

7. (א) רשיון לשילוט יפקע ב-31 בדצמבר של השנה שבה הוא ניתן, אלא אם כן צוין ברשיון מועד אחר.

תוקף רשיון

(ב) בלי לגרוע מהוראות סעיף 6(ג) ו-(ד), הוסר שילוט, מסיבה כלשהי, לפני 31 בדצמבר בשנה פלונית, יפקע הרשיון מאליו.

8. (א) לא יפרסם אדם שילוט, אלא אם כן צוין בו שמו ומענו של המפרסם, מתקין השילוט, היצרן או בעל בית הדפוס שבו הודפס או נוצר השילוט.

ציון פרטים

(ב) ראש העיריה רשאי לדרוש, בהודעה בכתב, מבעל בית הדפוס שבו הודפס או נוצר השילוט או מיצרן שייצר אותו, למסור את שמו ומענו של מזמין השילוט.

9. בקשה לפרסום שילוט בדבר עינוג ציבורי, לרבות סרטים, מופעים, מחזות וכיוצא בהם, יכול שתתייחס לתמונות או מודעות אחרות המשתנות מדי פעם, לפי הסרטים, המופעים או המחזות; על אף האמור בסעיף 3(ג), לא יידרש מפרסם שילוט כאמור להגיש את התמונות לראש העיריה, ובלבד שהן אושרו וסומנו בידי המועצה לפי סעיף 5 לפקודת סרטי הראינוע.

פרסום עינוג

10. הוראות פרק זה לא יחולו על –

פטור מרשיון

(א) (1) דגל או סמל של מדינה או של ארגון בעל אופי ציבורי או דתי, ובלבד שהצגתו כאמור תהא מותרת על פי כל דין ולא תשמש לפרסומת מסחרית;

(2) שילוט המורה על כך שעסק, שירות או פעילות עברו ממקום אחד למקום אחר, ובלבד שמידות השלט או המודעה כאמור לא יעלה על 1 מטר x 1 מטר והשילוט לא יוצג לתקופה העולה על 90 ימים מיום המעבר כאמור;

(3) מודעות אבל.

(ב) על אף האמור בסעיף קטן (א), רשאי ראש העיריה להורות על מקום הצגתו של שילוט כאמור והמציג יציגו בהתאם להוראותיו.

**פרק שלישי: הוראות שונות**

11. (א) לכל עסק בבנין יהיה שלט אחד בלבד, אלא אם כן התיר ראש העיריה בכתב הצגת שלט נוסף לעסק.

שלטים במקום עסק

(ב) שלט של עסק יוצג בחזית הבנין שבו מתנהל העסק, אלא אם כן התיר ראש העיריה הצגתו במקום אחר.

(ג) אורכו המרבי של שלט לא יעלה על אורך החזית של בית העסק, אלא אם כן התיר ראש העיריה אורך אחר.

12. מועצת העיריה רשאית להכריז על רחוב או חלק ממנו כעל אזור שילוט מיוחד; הכריזה מועצת העיריה כאמור, לא יינתן רשיון לשילוט באותו אזור אלא על פי כללי שילוט שיקבע ראש העיריה, בהתייעצות עם הועדה המקצועית לשילוט.

אזור שילוט מיוחד

13. (א) לא ישנה אדם שילוט אלא אם כן קיבל רשיון לכך.

שינוי שילוט

(ב) שינה בעל רשיון את השילוט, בתקופת הרשיון, שינוי כלשהו, לרבות תוכנו, צורתו, מידותיו, סוגו, מקומו או החומר שממנו הוא עשוי – יפקע תוקף הרשיון מיום השינוי ואילך.

(ג) בעל רשיון המבקש לשנות שילוט יגיש בקשה לרשיון חדש לשילוט.

(ד) הוראות סעיף זה אינן חלות על פרסום חוצות.

14. בעל רשיון שילוט ובעל נכס יחזיקו את השילוט בצורה נקיה, נאה, תקינה ובטוחה.

אחזקת שילוט

15. (א) ראש העיריה רשאי, בכל עת סבירה, להיכנס לכל מקום כדי לברר אם מקוימות הוראות חוק עזר זה, ולעשות מעשה הדרוש לביצוע הוראותיו.

רשות כניסה והצגת רשיון

(ב) לא יפריע אדם לראש העיריה ולא ימנעהו מביצוע סמכויותיו לפי סעיף קטן (א).

(ג) בעל רשיון יראהו ויציגו בפני ראש העיריה לפי דרישתו.

16. בעל רשיון לשילוט ובעל הנכס, שניהם יחד או כל אחד מהם לחוד, יסירו את השילוט עם פקיעת תוקף הרשיון או עם ביטולו או עם תום השימוש בו או כאשר העיסוק או המקום או הענין שהשילוט מפרסמו חוסל או שונה או כאשר האירוע שהשילוט מפרסמו חלף.

הסרת שילוט

17. (א) ראש העיריה רשאי לדרוש, בהודעה בכתב, מבעל שילוט או ממפרסמו או ממי שהירשה לפרסמו או מבעל הנכס, להסיר שילוט שהוצג בלי רשיון או בהפרת תנאי הרשיון או בניגוד להוראה מהוראות חוק עזר זה, ורשאי הוא לדרוש ממנו לבצע עבודות הדרושות לאחזקתו התקינה של השילוט או התאמתו לתנאי הרשיון או להוראות חוק עזר זה.

דרישה להסרת שילוט או ביצוע עבודות

(ב) מקבל הודעה כאמור בסעיף קטן (א) ימלא אחריה בתוך התקופה שנקבעה בה.

(ג) לא מילא אדם אחר הודעה כאמור בסעיפים קטנים (א) ו-(ב), רשאי ראש העיריה להורות על הסרת השילוט ורשאית העיריה להסיר את השילוט בעצמה או לבצע עבודות הדרושות לאחזקתו התקינה, ולגבות מאותו אדם את הוצאות העיריה בביצוע פעולות כאמור.

(ד) האמור בסעיף זה אינו גורע מאחריותו של אדם בשל הפרת הוראה מהוראות חוק עזר זה, ואינו גורע מסמכויות ראש העיריה לפי חוק עזר זה.

(ה) ראש העיריה רשאי להורות או לנקוט פעולות כאמור בסעיף קטן (ג) אף בלי מסירת הודעה כאמור בסעיף קטן (א), אם ראה שלא ניתן לאתר את זהותו ומענו של בעל השילוט או של מפרסמו או של מי שהירשה לפרסמו.

(ו) העיריה או מי מטעמה לא יהיו אחראים לנזק, הוצאה או תוצאה, שייגרמו לשילוט, למפרסם, למתקין השילוט או לבעל הנכס, שנגרמו מפעולות שנעשו כאמור בסעיפים קטנים (ג) או (ה), והיא רשאית, בין השאר, לזרוק או להשמיד את השילוט או להוציאו משליטתה בדרך כלשהי.

18. (א) העיריה רשאית, באישור ראש העיריה, להתקין מיתקני פרסום עירוניים.

מיתקן פרסום עירוני

(ב) הוראות חוק עזר זה יחולו, בשינויים המחויבים, גם על מיתקן פרסום עירוני.

(ג) מפרסם מודעה על מיתקן פרסום עירוני ימסור לראש העיריה, לפי דרישתו ובלי תשלום, שלושה העתקים מכל מודעה המתפרסמת בהתאם לחוק עזר זה.

(ד) לא יתקין אדם, פרט לעובד מטעם העיריה או מי שראש העיריה הרשהו לכך במפורש, מודעה על מיתקן פרסום עירוני.

19. לא יסיר אדם, לא יקרע, לא יטשטש, לא יקלקל ולא ילכלך שילוט שפורסם בהתאם להוראות חוק עזר זה, אלא לפי הוראות סעיפים 16 ו-17.

שמירת מודעות והדבקתן

20. מסירת הודעה לפי חוק עזר זה תהיה כדין אם נמסרה לידי האדם שאליו היא מכוונת או לידי אחד מבני משפחתו הבוגרים המתגוררים עמו או לידי אדם בוגר העובד או מועסק אצלו או אם נמסרה במקום מגוריו או במקום עסקיו הרגילים או הידועים לאחרונה או בכתובתו הרשומה בעיריה או אם נשלחה בדואר רשום לאותו אדם לפי אחת מהכתובות כאמור או אם הוצגה ההודעה בצורה נראית לעין באחת הכתובות האמורות או במקום שבו נמצא השילוט או אם פורסמה ההודעה בשני עיתונים הנפוצים בתחום העיריה.

מסירת הודעות

21. הוראות חוק עזר לרעננה (הצמדה למדד), התשמ"ד-1984 (להלן – חוק עזר להצמדה), יחול בשינויים המחויבים לפי הענין, על האגרות שנקבעו בחוק עזר זה.

הצמדה למדד

22. על אף האמור בסעיף 21 ובחוק עזר להצמדה, יעלו הסכומים הקבועים בתוספת ב-1 בחודש שלאחר תחילתו של חוק עזר זה (להלן – יום ההעלאה הראשון), בשיעור עליית המדד שפורסם לאחרונה לפני יום ההעלאה הראשון לעומת המדד שפורסם בחודש ספטמבר 1998.

הוראת שעה

23. חוק עזר זה אינו בא לגרוע מהוראות כל דין.

שמירת דינים

24. חוק עזר לרעננה (מודעות ושלטים), התשל"ה-1975 – בטל.

ביטול

25. ניתן רשיון בר תוקף, לפני תחילתו של חוק עזר זה, לפי חוק עזר לרעננה (מודעות ושלטים), התשל"ה-1975, יחולו לגביו הוראות חוק עזר זה.

הוראות מעבר

תוספת

(סעיפים 2 ו-6)

**חלק א': מודעות**

1. (1) בעד פרסום מודעה על עד 40 מיתקני פרסום עירוני, תשולם אגרת פרסום, לכל שבוע –

שיעורי האגרה

גודל המודעה בשקלים חדשים

עד שמינית גיליון 100

עד רבע גיליון 175

עד חצי גיליון 250

עד גיליון 375

(2) לכל 10 מיתקני פרסום עירוניים נוספים, או חלק מהם 25% משיעורי האגרה

שנקבעו בפסקה (1)

(3) לכל יום נוסף (מעל לשבוע) 20% משיעורי האגרה

שנקבעו בפסקה (1)

(4) בעד פרסום מודעה, שהיא תעמולת בחירות בהתאם להוראות סעיף 10 לחוק הבחירות לכנסת (דרכי תעמולה), התשי"ט-1959 פטור

**חלק ב': שלטים**

שיעורי האגרה

בשקלים חדשים

2. **שלטים רגילים** – לכל מ"ר משטח השלט, לשנה –

(1) שלט מותקן על בנין 65

(2) שלט מודבק או מוצמד, בדרך כלשהי, לחלון ראווה –

עד 6 מ"ר 100

בעד כל מ"ר נוסף 10

(3) שלט מותקן בזווית לבנין או למיתקן שעליו הוא מותקן (שלט דגל) 130

(4) שלט בולט מעל קו הגג של הבנין (שלט גג) 215

(5) שלט מותקן בבנין או בבית עסק ואינו נשקף לרחוב, וכן במרכז קניות או באולם ספורט 50

(6) שלט שאינו מותקן על בנין ושאינו מחובר אליו (שלט חוץ) 275

(7) שלט באתר בניה 275

(8) שלט אחר 275

3. **שלטים מיוחדים** – לכל מ"ר משטח השלט, לשנה –

(1) שילוט מתחלף 275

(2) שילוט מותקן במיתקן שילוט מרכזי –

ברחוב אחוזה 275

במקום אחר 65

(3) שילוט מותקן בבית קולנוע לפרסום הסרטים המוצגים בו 400

4. שלט עשוי בד, נייר, שהתקנתו אושרה לתקופת זמן מוגבלת, לכל מ"ר משטח השילוט, לחודש 15

5. שלט המותקן על כלי רכב הנמצא או נע בתחום העיריה, לאוטובוס, למונית, למיניבוס, לרכב ציבורי שאינו אוטובוס, לרכב פרטי, לכל מ"ר משטח השילוט, לשנה 120

6. שלט המתפרסם באמצעות כלי טיס, כדור פורח או כלי או מיתקן המצוי באוויר, לכל שלט, לחודש 500

7. פרסום חוצות – לכל מ"ר משטח השילוט, לשנה –

(1) בשטח כולל למפרסם, עד 100 מ"ר (כולל), לכל מ"ר 383

(2) בשטח כולל למפרסם, מעל 100 מ"ר –

לכל מ"ר נוסף עד 110 מ"ר 249

לכל מ"ר נוסף עד 175 מ"ר 184

לכל מ"ר נוסף עד 300 מ"ר 125

לכל מ"ר נוסף מעל 300 מ"ר 62

י' בחשון התש"ס (20 באוקטובר 1999) זאב בילסקי

ראש עיריית רעננה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ס מס' 614](http://www.nevo.co.il/Law_word/law07/mekomi-0614.pdf) מיום 20.12.1999 עמ' 48.

   תוקן [ק"ת חש"ם תשס"ד מס' 679](http://www.nevo.co.il/Law_word/law07/mekomi-0679.pdf) מיום 14.9.2004 עמ' 79 – תיקון תשס"ד-2004. [↑](#footnote-ref-1)