חוק עזר לרעננה (סלילת רחובות), תשס"ב-2002

רשויות ומשפט מנהלי – רשויות מקומיות – חוקי עזר – סלילת רחובות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | תשלום ההיטל | [Go](#Seif3) | 4 |
| סעיף 4 | היטל סלילת רחובות לנכס למגורים | [Go](#Seif4) | 5 |
| סעיף 5 | היטל סלילת רחובות לנכס אחר | [Go](#Seif5) | 6 |
| סעיף 6 | ההיטל באדמה חקלאית | [Go](#Seif6) | 6 |
| סעיף 7 | שערוך | [Go](#Seif7) | 6 |
| סעיף 8 | טעות בחיוב | [Go](#Seif8) | 6 |
| סעיף 9 | חיוב בעלים משותפים | [Go](#Seif9) | 6 |
| סעיף 10 | סלילת מדרכה בידי בעלים בנכס | [Go](#Seif10) | 6 |
| סעיף 11 | הטלת חיובים מכוח חוקי עזר קודמים | [Go](#Seif11) | 7 |
| סעיף 12 | מסירת הודעות | [Go](#Seif12) | 7 |
| סעיף 13 | ביצוע עבודות סלילה לפי הסכם | [Go](#Seif13) | 7 |
| סעיף 14 | רחוב משולב התאמת הוראות | [Go](#Seif14) | 7 |
| סעיף 16 | ביטול | [Go](#Seif15) | 7 |
| סעיף 17 | הוראת שעה | [Go](#Seif16) | 7 |
|  | תוספת | [Go](#med0) | 7 |

חוק עזר לרעננה (סלילת רחובות), תשס"ב-2002[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית רעננה חוק עזר זה:

1. בחוק עזר זה –

הגדרות

"אדמה חקלאית" – כמשמעותה בסעיף 269 לפקודה, ובלבד שייעודה הוא לחקלאות על פי תכנית שבתוקף, ולרבות בנין שעל אדמה כאמור, ובלבד שאין משתמשים בה למטרה אחרת; לענין זה, "תכנית" – כמשמעה לפי חוק התכנון והבניה, התשכ"ה-1965 (להלן – חוק התכנון);

"בנין" – מבנה בתחום שיפוט העיריה, בין שהוא ארעי ובין שהוא קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או חומר אחר, לרבות חלק של מבנה כאמור וכל המחובר לבנין חיבור של קבע;

"בעל נכס" –

(1) בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין), הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר או מי שזכאי כדין להירשם כבעלו או מי שזכאי לקבל הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, לרבות מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; בהיעדר חוכר או בר רשות כאמור – בעלו של הנכס;

"דמי השתתפות" – כמשמעותם בחוק עזר לרעננה (סלילת רחובות), התשכ"ה-1965;

"דמי פיתוח" – דמי פיתוח ששולמו למינהל מקרקעי ישראל או מי מטעמו בעבור מימון עלותו של סלילת רחוב;

"היטל סלילת רחובות" – היטל סלילת כביש או היטל סלילת מדרכה, לפי הענין, מכוחו של חוק עזר זה;

"היטל קודם" – היטל סלילת רחובות לפי חוק עזר לרעננה (סלילת רחובות), התשל"ו-1976;

"היתר בניה", "סטיה מהיתר", "שימוש חורג" – כמשמעותם בחוק התכנון;

"הפרשי הצמדה", "מדד", "תשלומי פיגורים" – לפי חוק הרשויות המקומיות (ריבית והפרשי הצמדה על תשלומי חובה), התש"ם-1980 (להלן – חוק הרשויות המקומיות);

"יציע", "מרפסת", "מרתף", "עליית גג" – כמשמעותם בסעיף 1.00.1 לסימן א' לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"כביש" – רחוב או חלק מרחוב המיועד למעבר כלי רכב או לחנייתם, לפי הוראות חוק עזר זה;

"מדרכה" – רחוב או חלק מרחוב, בין מאספלט ובין מרוצף, לרבות אבני שפה, קיר משען, מדרגות וקירות תומכים, המיועד להולכי רגל לפי הוראות חוק עזר זה;

"המהנדס" – מהנדס העיר, לרבות מי שהוא העביר אליו בכתב את סמכויותיו לפי חוק עזר זה, כולן או מקצתן;

"מרתף חניה" – שטח מרתף שהוקצה לחניית כלי רכב על פי תכנית, כמשמעה בסעיף 1 לחוק התכנון, בהתאם להיתר בניה כדין, והמשמש לתכלית זו בפועל;

"נכס" – המצוי בתחום העיריה וכמשמעותו בסעיף 269 לפקודת העיריות, לרבות דרכי מעבר שאינן ציבוריות;

"נכס למגורים" – נכס המיועד לשמש והמשמש בפועל למגורים;

"נכס אחר" – נכס המיועד לשמש או המשמש בפועל לתכלית שאינה מגורים;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס, שבינו ובין אותו רחוב, או קטע רחוב, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית שאושרה לפי חוק התכנון (להלן – תכנית), לרבות נכס שבינו לבין הרחוב הנסלל מפריד נכס אחר, ובלבד שקיימת גישה מאותו הרחוב לנכס האמור;

"נפח בנין" – הסכום במ"ק של שטחי כל הקומות בבנין, המוכפלים כל אחד מהם בגובהה של הקומה הנמדד במטרים, לפי כללי המדידה שבסעיף 1.00.8 לסימן ב' לתוספת השלישית לתקנות היתר בניה;

"סלילת רחוב" – סלילת כביש ומדרכה, או כביש בלבד, או מדרכה בלבד, או רחוב משולב או הרחבתם, לרבות ביצוע משימות אלה, כולן או מקצתן:

(1) הכנת תכניות וכן תכניות עבודה וביצוע לסלילת רחוב ואישורן;

(2) סילוק או העתקת עמודי חשמל, אנטנות, תשתיות כבלים, או טלפון, עקירת עצים או נטיעתם מחדש, הריסת מבנים ישנים ופינוי ההריסות, התקנה מחדש, סילוק או הקמה של ביבים, תעלות, צינורות מים, בורות שפכים, כבלי חשמל, טלגרף או טלפון, סילוק או העתקת סככות או תחנות אוטובוסים, ובלבד שהעבודות כאמור נעשו עקב או לצורך סלילת רחוב;

(3) התאמת רחוב מבחינת שיפועיו ומפלסיו לרחובות הסמוכים לו, כיוון כניסות, מדרכות וגדרות של רשות היחיד אל מפלסי הרחוב הנסלל;

(4) חפירה, מילוי, פילוס;

(5) בניה, שינוי או פירוק של קירות תומכים, מדרגות, אבני שפה, צדי דרך, גדרות מגן, קירות גבול, קירות אקוסטיות, מיתקני בטיחות, וכל עבודה בנכס גובל ברחוב, הדרושה לסלילה או עקב פעולות הפקעת מקרקעין או הכשרת שטח הכרוכות בסלילה;

(6) ריצוף שבילים, סידור שדרות, מדשאות, מזרקות, בריכות, ספסלים, נטיעת עצים או צמחים, סידורם וגידורם;

(7) התקנת תאורה ברחוב, לרבות התקנת רמזורים;

(8) הצבת תמרורים ומיתקני דרך, וסימון סימני דרך לכלי רכב ולהולכי רגל;

(9) בניית גשרים ומעברים תת-קרקעיים לכלי רכב ולהולכי רגל;

(10) עבודה אחרת הדרושה לסלילת רחוב או הקשורה בה;

"העיריה" – עיריית רעננה על אורגניה המוסמכים;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל כקבוע בסעיף 2.03 לסימן ב' לחלק ב' לתוספת השניה לתקנות היתר בניה, ולרבות בניני עזר, מרתפים, מרפסות מקורות ופתוחות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העיריה" – לרבות מי שראש העיריה הסמיכו בכתב לענין הוראות חוק עזר זה, כולן או מקצתן;

"רחוב" – שטח שהוקצה או יועד בתכנית לשמש דרך, לרבות כביש ומדרכה או כביש בלבד, או מדרכה בלבד או רחוב משולב; לענין זה, "דרך" – כהגדרתה בחוק התכנון;

"רחוב גובל" – רחוב הגובל בנכס או בחלק מהנכס, בין אם יש גישה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות נכס, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית לרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור;

"רחוב משולב" – רחוב המשמש ככביש ומדרכה גם יחד, באופן שלא ניתן להפריד בין השניים, בין אם הוא עשוי מחומר אחד ובין אם הוא עשוי מכמה חומרים, בין במפלס אחד ובין בכמה מפלסים;

"שטח בנין" – הסכום במ"ר של שטחי כל הקומות בבנין;

"שטח קומה" – מספר המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת כשיעורם המעודכן במועד הוצאת דרישת התשלום לפי סעיף 3;

"תעריפי ההיטל שבתוקף" – תעריפי ההיטל שבתוספת לפי שיעורם המעודכן ביום התשלום בפועל לקופת העיריה.

2. (א) היטל סלילת רחובות נועד לכיסוי הוצאות העיריה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב.

היטל סלילת רחובות

(ב) היטל סלילת כבישים יוטל על בעל הנכס –

(1) בעקבות סלילת כביש גובל; לענין זה, "סלילת כביש גובל" – לרבות אישור תקציב, האמור לממן כולו או חלקו את סלילת הכביש הגובל או חתימה על הסכם פיתוח בקשר לביצוע עבודות סלילת כבישים כאמור, המטיל את ביצוע העבודות על בעל הנכס או מי מטעמו או גורם אחר, וזאת בשם העיריה ובמקומה;

(2) בשל הוספת בניה או בניה חדשה בנכס;

(3) בשל שינוי ייעודה של אדמה חקלאית או שימוש חורג באדמה חקלאית.

(ג) היטל סלילת מדרכות יוטל על בעל הנכס הגובל –

(1) בעקבות סלילת מדרכה גובלת בנכס; לענין זה, "סלילת מדרכה גובלת בנכס" – כמשמעותה של סלילת כביש גובל בנכס כפי שהוגדרה בסעיף קטן (ב)(1), בהתאמה ובשינויים המחויבים;

(2) בשל הוספת בניה או בניה חדשה בנכס;

(3) בשל שינוי ייעודה של אדמה חקלאית או שימוש חורג באדמה חקלאית.

(ד) היטל שעילתו בניה שהוספה לנכס, בניה חדשה בנכס, שינוי ייעודה של אדמה חקלאית או שימוש חורג באדמה חקלאית, ישולם גם אם נסלל רחוב גובל לפני כניסתו לתוקף של חוק עזר זה.

(ה) בעקבות סלילת רחוב משולב ישלם בעל הנכס הגובל בו היטל סלילת כבישים והיטל סלילת מדרכות; לענין זה, "סלילת רחוב משולב" – כמשמעותה של סלילת כביש גובל כפי שהוגדרה בסעיף קטן (ב)(1), בהתאמה ובשינויים המחויבים.

3. (א) היטל סלילת רחובות יחושב על פי שטח הקרקע בנכס גובל לרבות קרקע שעליה ניצב הבנין, וכן לפי שטחו או נפחו של בנין שבו, לפי הענין, כקבוע בסעיפים 4 ו-5, ולפי שיעורם של תעריפי ההיטל המעודכנים, וזאת בכפוף להוראות ולכללי השערוך שבסעיפים קטנים (ב) עד (ו) ובסעיף 7.

תשלום ההיטל

(ב) לצורך תשלום ההיטל, תמסור העיריה לחייב דרישת תשלום שבה תפרט את סכום החיוב ופרטים נוספים, כמפורט להלן:

(1) זהות הנכס;

(2) הרחוב הגובל בנכס;

(3) תעריף ההיטל נושא החיוב;

(4) שטח הקרקע שבנכס;

(5) שטח הבנין שבנכס;

(6) מועד התשלום;

(7) אופן התשלום – אמצעי תשלום ומקום התשלום.

(ג) דרישת תשלום תימסר –

(1) בעקבות סלילת רחוב גובל בנכס או קבלת החלטה על סלילת רחוב גובל בנכס;

(2) טרם מתן היתר בניה בנכס;

(3) טרם מתן היתר לשינוי ייעודה של אדמה חקלאית לייעוד אחר או טרם הוצאת היתר לשימוש חורג באדמה חקלאית;

ואולם אם לא נמסרה מסיבה כלשהי דרישת תשלום באחד מהמועדים האמורים, רשאית העיריה למסור את דרישת תשלום –

(4) טרם מתן תעודת העברה לרשם המקרקעין;

(5) טרם מתן אישור העיריה לצורך העברת זכויות חכירה על ידי מינהל מקרקעי ישראל.

(ד) אין בפגם שנפל בדרישת תשלום כדי לגרוע מחובת בעל נכס בתשלום היטל סלילת רחובות.

(ה) דרישת תשלום שנמסרה לפי סעיף קטן (ג)(1), תיפרע בתוך 30 ימים מיום מסירתה לבעל הנכס; דרישת תשלום שנמסרה לפי סעיף קטן (ג)(2) עד (5), תיפרע טרם היענות לבקשה מהבקשות המפורטות באותם סעיפים קטנים.

(ו) נבנה בנין בנכס או הוספה בניה לנכס או נעשה שימוש חורג באדמה חקלאית, בלא היתר או בסטיה או בחריגה ממנו – יראו את יום התחלת הבניה או השימוש החורג, כפי שייקבע בידי העיריה, במועד שבו קמה החבות בתשלום היטל סלילת רחובות; תשלום היטל סלילת רחובות לפי סעיף קטן זה יבוצע לאחר שנמסרה או נשלחה לבעל הנכס דרישת תשלום, ואולם הסכום לתשלום ייקבע ויחושב על בסיס המועד להיווצרות החיוב כאמור ובהתאם להוראות סעיף 7(א).

4. (א) היטל סלילת רחובות לנכס למגורים, יחושב לפי שטח הקרקע ושטח הבנין שבנכס וסכומו יהיה הסכום המתקבל ממכפלת שטח הקרקע ושטח הבנין בנכס, לפי קביעת העיריה, בשיעורם של תעריפי ההיטל המעודכנים וזאת בכפוף להוראות ולכללי השערוך שבסעיף 7; ואלה השטחים שלפיהם יחושב ההיטל:

היטל סלילת רחובות לנכס למגורים

(1) שטחה הכולל של הקרקע בנכס גובל, לרבות קרקע שעליה ניצב בנין;

(2) שטחו הכולל של בנין בנכס גובל, לרבות שטחם הכולל בפועל של בנין או תוספת לבנין שנבנו בנכס בלי היתר בניה או בסטיה מהיתר (להלן – שטח בנוי), לפי מדידות וחישובי העיריה;

(3) שטחו של בנין או שטחה של תוספת לבנין העתידים להיבנות, שהוגשה לגביהם בקשה להיתר בניה, לפי שטחם בתכניות הבניה שצורפו לבקשה.

(ב) הוטל בעבר חיוב בדמי השתתפות, דמי פיתוח או היטל קודם (להלן – חיוב קודם), על בעל נכס בשל סלילת רחוב גובל, לא ייכלל שטח הקרקע ושטח הבנין בנכס בעת הטלת החיוב הקודם, במנין השטחים לפי סעיף קטן (א), לצורך חישוב היטל סלילת רחובות לפי חוק עזר זה; אין באמור בסעיף קטן (א) –

(1) כדי לגרוע מזכות העיריה כאמור בסעיף 13 לכריתת הסכם פיתוח;

(2) כדי לגרוע מחובת בעל נכס בתשלום היטל סלילת רחובות לפי חוק עזר זה על כל בנין חדש או תוספת בנין שהוסיף לנכס, בהתאם לאמור בסעיף קטן (ג), וזאת בלא זיקה למועד סלילת הכביש הגובל.

(ג) בלי לגרוע מהאמור בחוק עזר זה, שילם בעל נכס בעד נכסו חיוב קודם או היטל סלילת רחובות (להלן – חיוב ראשון), יחויב הוא פעם נוספת בתשלום היטל סלילת רחובות בהתאם להוראות חוק עזר זה, בעד בנין חדש או תוספת בניה (להלן – בניה חדשה), לפי הענין, שנבנו בנכס או שהתבקשה בנייתם לאחר גביית החיוב הראשון; אלא שאם נבנתה הבניה החדשה או התבקשה בנייתה תחת בנין שנהרס ושולם בעדו חיוב ראשון, יחושב ההיטל בעד הבניה החדשה על בסיס שטחה בניכוי שטח הבנין שנהרס כאמור; אין באמור כדי לגרוע מזכותה של העיריה לגבות היטל בעבור שטח קרקע או בנין שבעדם לא שולם חיוב ראשון.

(ד) נוכחה העיריה לדעת, לאחר גמר בנייתו של בנין, כי השטח הבנוי בפועל קטן מהשטח בצוין בתכניות הבניה שעל פיהן שולם היטל סלילת רחובות, תשיב לבעל הנכס, לפי דרישתו ובהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום היטל סלילת הרחובות בתוספת הפרשי הצמדה.

5. (א) היטל סלילת רחובות לנכס אחר, יחושב לפי שטח הקרקע ונפח הבנין שבנכס, וסכומו יהיה הסכום המתקבל ממכפלת שטח הקרקע ונפח הבנין בנכס, לפי קביעת העיריה, בשיעורם של תעריפי ההיטל המעודכנים, וזאת בכפוף להוראות ולכללי השערוך שבסעיף 7; ואלה שטחי הקרקע ונפחי הבנין לפיהם יחושב ההיטל:

היטל סלילת רחובות לנכס אחר

(1) שטחה הכולל של הקרקע בנכס גובל, לרבות הקרקע שעליה ניצב בנין;

(2) נפחו הכולל של בנין הנמצא בנכס גובל, לרבות נפחו הכולל של בנין או תוספת לבנין שנבנו בנכס בלא היתר בניה או בסטיה מהיתר, לפי מדידות וחישובי העיריה;

(3) נפחו של בנין או נפחה של תוספת לבנין העתידים להיבנות, שהוגשה לגביהם בקשה להיתר בניה, לפי נפחם בתכניות הבניה שצורפו לבקשה.

(ג) הוראות סעיף 4(ב) עד (ד) יחולו, בשינויים המחויבים לפי הענין, גם על חישוב ההיטל לנכס אחר.

6. (א) בעל אדמה חקלאית פטור מתשלום היטל סלילת רחובות בעדה.

ההיטל באדמה חקלאית

(ב) שונה ייעודה של אדמה חקלאית לייעוד אחר או הותר בה שימוש חורג, ישלם בעלה היטל סלילת רחובות לפי חוק עזר זה בשיעורו המלא ובשיעורם של תעריפי ההיטל המעודכנים וזאת בכפוף להוראות ולכללי השערוך שבסעיף 7; הוראות חוק עזר זה, לרבות סעיפים 2 עד 5, יחולו על החיוב כאמור, בהתאמה ובשינויים המחויבים.

7. (א) לא שולם היטל סלילת רחובות שנמסרה לגביו דרישת תשלום לפי סעיף 3(ג)(1) או סעיף 3(ו) במועדו, ייתוספו לסכום המצוין בדרישת התשלום תשלומי פיגורים.

שערוך

(ב) היטל סלילת רחובות שנמסרה לגביו דרישת תשלום לפי סעיף 3(ג)(2) עד 3(ג)(5), ישולם לפי תעריפי ההיטל שבתוקף, דרישת התשלום שהוצאה לגבי חיוב כאמור, תעודכן בהתאם לשינוי הנובע מהפער, ככל שקיים כזה, בין תעריפי ההיטל המעודכנים לבין תעריפי ההיטל שבתוקף.

(ג) על אף האמור בסעיף קטן (ב) ובסעיף 3(ג)(2) עד (5), אם ניתנו ההיתרים או האישורים נושא הסעיפים האמורים בלא ששולם ההיטל או חלק ממנו, אזי ייתוספו לסכום שלא סולם תשלומי פיגורים, החל מהמועד שנקבע לתשלומו בחוק עזר זה.

8. שולם לעיריה בטעות סכום נמוך או גבוה מסכום ההיטל שזכאית היתה העיריה לגבותו לפי חוק עזר זה, ישלם החייב, או יוחזר לו לפי דרישתו, לפי הענין, ההפרש שבין הסכום ששולם בפועל לבין סכום ההיטל שלפי תעריפי ההיטל שהיו בתוקף ביום התשלום בתוספת הפרשי הצמדה; לענין תשלום יתר תחול הוראת סעיף 6 לחוק הרשויות המקומיות.

טעות בחיוב

9. (א) היה נכס גובל, שאינו בית משותף, בבעלות משותפת, רשאית העיריה לגבות תשלומים המגיעים לה מהבעלים לפי חוק עזר זה, מכולם יחד או מכל אחד מהם לחוד.

חיוב בעלים משותפים

(ב) אין בהסכם שיתוף בין שותפים במקרקעין, כמשמעותו בחוק המקרקעין, בין שנרשם ובין שלא נרשם, כדי לגרוע מהאמור בסעיף קטן (א).

10. (א) לא יסלול אדם מדרכה, אלא לפי היתר בכתב מאת ראש העיריה ובהתאם לתנאים שפורטו בהיתר.

סלילת מדרכה בידי בעלים בנכס

(ב) ראש העיריה רשאי לדרוש, בהודעה בכתב, מבעלים בנכס גובל, לסלול מדרכה הגובלת בנכסו; ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.

(ג) לא יסלול אדם מדרכה לפי היתר או דרישה כאמור בסעיפים קטנים (א) ו-(ב), אלא לפי תכנית ביצוע, שאושרה בידי המהנדס.

(ד) סלל אדם מדרכה שלא לפי היתר או דרישה כאמור מטעם ראש העיריה או שלא לפי התנאים שפורטו בהיתר או בדרישה או שלא לפי תכנית ביצוע, כאמור בסעיף קטן (ג), רשאית העיריה לשנות או להרוס את המדרכה, לסלול בעצמה את המדרכה מחדש ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש.

(ה) תשלום הוצאות מאת אדם כאמור בסעיף קטן (ד), אינו גורע מחובתו לשלם את ההיטל במלואו לפי הוראות חוק עזר זה.

(ו) סלל בעלים בנכס גובל מדרכה כאמור בסעיפים קטנים (א) עד (ג), יקוזזו הוצאות הסלילה מסכום ההיטל שחייב בו לפי הוראות חוק עזר זה; סכום הוצאות הסלילה ייקבע בידי המהנדס.

11. (א) בעל נכס גובל, שהרחוב הגובל בו נסלל טרם תחילתו של חוק עזר זה, ולא נדרש לשלם בעדו היטל קודם או דמי השתתפות טרם תחילתו של חוק עזר זה, הגם שזכאית היתה העיריה לדרשם – ישלם לעיריה, לפי דרישתה, תשלומי חובה אלו, וזאת בהתאם להוראות חוקי העזר שהיו בתוקף בעת תחילת הסלילה; תעריפי ההיטל הקודם יהיו התעריפים בסכומם המשוערך בעת תחילת עבודות הסלילה ובתוספת הפרשי הצמדה החל מאותו מועד ועד למועד התשלום בפועל.

הטלת חיובים מכוח חוקי עזר קודמים

(ב) הוראת סעיף קטן (א) תחול ביחס לשטח הקרקע ושטח הבניןכפי שהיה בעת תחילתו של חוק עזר זה; אין בתשלום היטל או דמי השתתפות כאמור בסעיף קטן (א) כדי לגרוע מחובתו של בעל נכס בתשלום היטל בעבור בניה חדשה או תוספת בניה כקבוע בסעיפים 4 ו-5.

12. מסירת הודעה, לרבות דרישת תשלום, לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים או לידי אדם בוגר העובד או המועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה או אם פורסמה בשני עיתונים יומיים הנפוצים בתחום העיריה, שאחד מהם לפחות הוא בשפה העברית.

מסירת הודעות

13. אין באמור בחוק עזר זה כדי לגרוע מזכות העיריה ובעל נכס להתקשר בינם לבין עצמם בהסכם באשר לביצוע עבודות לסלילת רחובות שלא בהתאם למתכונת הקבועה בחוק עזר זה.

ביצוע עבודות סלילה לפי הסכם

14. לענין הוראות חוק עזר זה יראו סלילת רחוב משולב כסלילת כבוש ומדרכה, בשינויים המחויבים.

רחוב משולב התאמת הוראות

15. בחוק עזר לרעננה (הצמדה למדד), התשמ"ד-1984, בתוספת, במקום "חוק עזר לרעננה (סלילת רחובות), התשל"ו-1976" יבוא "חוק עזר לרעננה (סלילת רחובות), התשס"ב-2002".

תיקון חוק עזר הצמדה למדד

16. חוק עזר לרעננה (סלילת רחובות), התשל"ו-1976 – בטל.

ביטול

17. על אף האמור בחוק עזר לרעננה (הצמדה למדד), התשמ"ד-1984, יעודכנו תעריפי ההיטל, הנקובים בתוספת במועד פרסומו של חוק עזר זה (להלן – יום העידכון הראשון), לפי שיעור שינוי המדד שפורסם לאחרונה לפני יום העידכון הראשון לעומת מדד חודש אוקטובר 2000.

הוראת שעה

תוספת

שיעורי ההיטל

בשקלים חדשים

1. **היטל סלילת כביש** (סעיפים 2 עד 6) –

א. בעד קרקע שבכל נכס (לרבות קרקע שעליה ניצב בנין), לכל מ"ר משטח הקרקע 30.01

ב. בעד בנין –

(1) בנכס למגורים, לכל מ"ר משטח הבנין 56.64

(2) בנכס אחר, לכל מ"ק מנפח הבנין 15.10

2. **היטל סלילת מדרכה** (סעיפים 2 עד 6) –

א. בעד קרקע שבכל נכס (לרבות קרקע שעליה ניצב בנין), לכל מ"ר משטח הקרקע 13.67

ב. בעד בנין –

(1) בנכס למגורים, לכל מ"ר משטח הבנין 25.81

(2) בנכס אחר, לכל מ"ק מנפח הבנין 6.88

ה' בכסלו התשס"ב (20 בנובמבר 2001) זאב בילסקי

ראש עיריית רעננה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ב מס' 650](http://www.nevo.co.il/Law_word/law07/mekomi-0650.pdf) מיום 18.4.2002 עמ' 239. [↑](#footnote-ref-1)