חוק עזר לרעננה (פיקוח על כלבים וחתולים), תשס"ב-2001

רשויות ומשפט מנהלי – רשויות מקומיות – חוקי עזר

חקלאות טבע וסביבה – בע"ח – פיקוח ומחלות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | סימון במשדר אלקטרוני | [Go](#Seif2) | 2 |
| סעיף 3 | בקשה לקבל רישיון ותוקפו | [Go](#Seif3) | 2 |
| סעיף 4 | אגרות | [Go](#Seif6) | 3 |
| סעיף 5 | סירוב לתת רישיון וביטולו | [Go](#Seif4) | 3 |
| סעיף 6 | מסירת כלב למאורות העיריה | [Go](#Seif5) | 3 |
| סעיף 7 | החזקת כלב | [Go](#Seif16) | 3 |
| סעיף 8 | תפיסת כלב והשמדתו | [Go](#Seif7) | 4 |
| סעיף 9 | נשיכות | [Go](#Seif8) | 4 |
| סעיף 10 | תשלום בעד החזקת חתול במאורות | [Go](#Seif9) | 4 |
| סעיף 11 | אי תשלום לפי דרישה | [Go](#Seif10) | 4 |
| סעיף 12 | סמכות כניסה למקרקעין | [Go](#Seif11) | 4 |
| סעיף 13 | איסור הפרעה | [Go](#Seif12) | 4 |
| סעיף 14 | פטור מתשלום פיצויים | [Go](#Seif13) | 4 |
| סעיף 15 | האצלת סמכויות | [Go](#Seif14) | 4 |
| סעיף 16 | ביטול | [Go](#Seif15) | 4 |

חוק עזר לרעננה (פיקוח על כלבים וחתולים), תשס"ב-2001[[1]](#footnote-1)\*

בתוקף סמכותה לפי סעיפים 247, 251 ו-259 לפקודת העיריות, מתקינה מועצת עיריית רעננה חוק עזר זה:

1. בחוק עזר זה –

הגדרות

"בעל כלב" – אדם שכלב נמצא ברשותו, בפיקוחו או בהחזקתו;

"בעל חתול" – אדם שחתול נמצא ברשותו, בפיקוחו או בהחזקתו;

"העיריה" – עיריית רעננה;

"המועצה" – מועצת העיריה;

"המנהל" – הרופא הוטרינר העירוני שמינתה המועצה למנהל השירות הוטרינרי העירוני;

"מאורות העיריה" – מלונה, כלוב וכל מקום או מיתקן שקבע המנהל להחזקת כלבים וחתולים בידי העיריה;

"מקום ציבורי" – לרבות רחוב, שדרה, חורשה, גן, גינה, מקום עינוג, שטח המוגדר בתכנית בנין ערים כשטח ציבורי פתוח או כשטח לבנין ציבורי, וכל מקום המיועד לשמש את הציבור וכן כל מקום שהציבור רשאי להשתמש בו או משתמש בו או עובר בו, להוציא מקום ציבורי שראש העיריה קבע כי מותר לכלבים לעשות בו את צורכיהם;

"סימון במשדר אלקטרוני" – סימון בעורף הכלב על ידי הזרקה תת-עורית במשדר מיניטורי;

"ראש העיריה" – לרבות אדם שראש העיריה הסמיכו לענין חוק עזר זה;

"רישיון" – רישיון להחזקת כלב בתחום העיריה;

"מפקח" – מי שראש העיריה או הרופא הוטרינר העירוני מינהו למפקח לענין חוק עזר זה.

2. (א) לא יחזיק אדם כלב בתחום העיריה אלא אם כן ניתן לגביו רישיון מאת המנהל ובהתאם לתנאי הרישיון והכלב סומן במשדר אלקטרוני.

סימון במשדר אלקטרוני

(ב) כלב עד גיל שלושה חודשים אינו חייב בחיסון נגד כלבת או בסימון במשדר אלקטרוני.

(ג) אדם השוהה זמנית בתחום העיריה ומחזיק כלב ברשותו, וכן תושב העיריה המחזיק כלב בפיקוח זמני, לא יהיה חייב ברישיון ובסימון במשדר אלקטרוני, ובלבד שברשותו רישיון בר תוקף מרשות מקומית אחרת לגבי הכלב, לפי הענין, וכן שתקופת החזקתו של הכלב בתחום העיריה לא תעלה על חמישה עשר ימים.

(ד) חיסון כלב ברשות מקומית אחרת אינו פוטר את בעלו מחובת קבלת רישיון מהמנהל.

(ה) לא יחזיק אדם בתחום העיריה חתול אלא אם כן תלה בצווארו של החתול קולר בצבע בולט.

3. (א) רישיון להחזקת כלב יינתן למבקש הרישיון לאחר בדיקה וטרינרית, אחרי ששולמה האגרה שנקבעה בסעיף 4, והכלב סומן במשדר אלקטרוני.

בקשה לקבל רישיון ותוקפו

(ב) המנהל רשאי לקבוע תנאים ברישיון, וכן רשאי הוא להורות לבעל הכלב על אופן החזקת הכלב, מקום החזקתו, בידי מי יוחזק, חיסון הכלב נגד כלבת, בדיקת הכלב בידי רופא וטרינר ובדבר טיפול בכלב בתנאים ובמועדים שיקבע.

(ג) המנהל ינהל פנקס שבו יירשמו פרטים מלאים על כל כלב שלגביו ניתן רישיון, ובעל כלב כאמור ימציא למנהל, לפי דרישתו, את אותם הפרטים.

(ד) רישיון שניתן לפי חוק עזר זה יפקע בתום שנה מיום הוצאתו, אלא אם כן נקבעה בתנאי הרישיון, מנימוקים מיוחדים שיירשמו, תקופה קצרה יותר.

(ה) בקשה לקבלת רישיון תוגש בידי מי שגילו 18 שנים ומעלה.

(ו) המנהל רשאי להגביל את מספר הכלבים או החתולים שבהחזקת אדם אחר אם הם מהווים מטרד, מפגע תברואי או סיכון לציבור.

(ז) חדל אדם להיות בעל כלב או חל שינוי אחר בפרטים הכלולים ברישיון, יודיע על כך בכתב למנהל, בתוך שלושים ימים מהיום שבו אירע הדבר.

4. (א) בעד רישיון וחיסון כלב ישולמו לקופת העיריה אגרות בשיעורים שנקבעו בתקנה 5 לתקנות הכלבת (רישוי וחיסון), התשל"ד-1974 (להלן – תקנות הכלבת); אגרה בשיעור 45 שקלים חדשים תשולם לקופת העיריה בעד סימון כלב במשדר אלקטרוני.

אגרות

(ב) המנהל רשאי לפטור רועה צאן או בקר מתשלום אגרת רישיון בעד שני כלבים.

(ג) עיוור פטור מתשלום אגרות לפי סעיף זה בעד כלב נחיה המלווהו.

(ד) בעד כלבה מעוקרת או כלב מסורס תשולם מחצית מאגרת הרישיון.

5. (א) ראש העיריה רשאי לסרב ליתן רישיון או לבטל רישיון בהתקיים בכלב או בבעלו אחד או יותר מאלה[[2]](#footnote-2):

סירוב לתת רישיון וביטולו

(1) הכלב בעל מזג פראי;

(2) הכלב מהווה סכנה לביטחון הציבור;

(3) הכלב מקים רעש המהווה מפגע לשכנים;

(4) בעל הכלב הורשע יותר מפעם אחת בעבירה לפי סעיף 495(א) לחוק העונשין, התשל"ז-1977, או לפי סעיף 17 לחוק צער בעלי חיים (הגנה על בעלי חיים), התשנ"ד-1994 (להלן – חוק צער בעלי חיים);

(5) הכלב מוחזק בתנאים המסכנים או העלולים לסכן את בריאות הציבור או הכלב מוחזק בניגוד לחוק צער בעלי חיים;

(6) הכלב נשך אדם ולא הוסגר למאורות העיריה בתוך 24 שעות מזמן הנשיכה;

(7) הכלב נשך אדם יותר מפעם אחת בתקופה של שנה;

(8) הכלב לא יקבל זריקות חיסון נגד כלבת, לפי תקנות הכלבת, או לא קיבל טיפול שהמנהל הורה לבצעו;

(9) הכלב משוטט באורח חופשי ברשות הרבים, בלא השגחת בעלו ובניגוד להוראות סעיף 7(א) ו-(ב), אף על פי שניתנה לו התראה מאת המנהל;

(10) בעל הכלב לא קיים הוראה מהוראות חוק עזר זה או תנאי מתנאי הרישיון, אף על פי שניתנה לו התראה מאת המנהל.

(ב) ביטל ראש העיריה רישיון לפי סעיף זה, רשאי הוא לסרב להחזיר לבעל הכלב את האגרות ששילם לפי הוראות סעיף 4.

6. (א) בעל כלב שסירבו ליתן לגביו רישיון או שהרישיון שניתן לגביו בוטל, ימסור את הכלב, בתוך ארבעה ימים מיום הסירוב או הביטול כאמור, למאורות העיריה.

מסירת כלב למאורות העיריה

(ב) היו נימוקי הסירוב למתן רישיון או לביטולו מבוססים על הוראות סעיף 5(א)(1) או סעיף 5(א)(2), לא יחולו הוראות סעיף 8 לגבי השמדתו של הכלב אחרי שנמסר למאורות העיריה, זולת אם ציווה שופט להשמידו לפי הוראות סעיף 5 לפקודת הכלבת, 1934.

(ג) היו נימוקי הסירוב למתן רישיון או לביטולו מבוססים על הוראות סעיף 5(א)(3) עד (9) ובעל הכלב הודיע למנהל, בתוך ארבעים ושמונה שעות מזמן מסירת הכלב למאורות העיריה, על כוונתו לבקש צו מבית משפט שיאסור השמדת הכלב, לא יחולו הוראות סעיף 8 לגבי השמדתו, זולת אם ציווה שופט להשמידו; הודיע בעל הכלב על כוונתו לבקש צו כאמור, ישלם למנהל בעד כל יום של החזקת הכלב במאורות העיריה, סכום שנקבע בסעיף 8(ג).

7. (א) לא יחזיק אדם כלב במקום ציבורי ולא ירשה בעל כלב שכלבו יוחזק במקום ציבורי, אלא אם כן הכלב קשור היטב ומחסום על פיו.

החזקת כלב

(ב) לא יתיר בעל כלב לכלבו לשוטט באורח חופשי ברשות הרבים אף אם על פיו מחסום.

(ג) לא יתיר אדם לכלב הנמצא ברשותו או בהשגחתו לעשות צרכיו בתחום מקום ציבורי או מקום פרטי שאינו בהחזקתו של בעל הכלב.

(ד) הפריש כלב צואה בתחום מקום כאמור בסעיף קטן (ג), חייב מי שהכלב בבעלותו או ברשותו או בהשגחתו אותה שעה, לאסוף את הצואה מיד.

8. (א) כלב שלא ניתן לגביו רישיון או שאינו מסומן במשדר אלקטרוני או שאינו מוחזק בהתאם להוראות סעיף 7, רשאי שוטר או עובד העיריה לתפסו ולמסרו למאורות העיריה; אם אי אפשר לתפסו ולמסרו כאמור, רשאי שוטר או עובד העיריה להשמידו.

תפיסת כלב והשמדתו

(ב) נמסר כלב למאורות העיריה לפי הוראות סעיף קטן (א), הוא לא יושמד אלא אם כן, בתוך ארבעים ושמונה שעות מזמן מסירתו כאמור, לא נמצאו לו תובעים; רשאי המנהל להאריך את הזמן כאמור אם, לדעתו, הכלב בעל ערך.

(ג) נתפס כלב לפי הוראות סעיף קטן (א), הוא לא יוחזר לבעלו אלא אחרי שהוציא לגביו רישיון, סימנו במשדר אלקטרוני ושילם לעיריה בעד כל יום מתקופת החזקתו במאורות העיריה 27 שקלים חדשים, וכן 58 שקלים חדשים בעד הובלת הכלב למאורות העיריה.

9. (א) נשך כלב או חתול אדם, ינקוט בעלו, בתוך 24 שעות מעת היוודע לו הדבר באמצעים אלה:

נשיכות

(1) יודיע על כך למנהל;

(2) יביא את הכלב או החתול לבידוד במאורות העיריה למשך 10 ימים.

(ב) בסעיף זה, "נשך" – לרבות חשד לנשיכה או גרימת שריטה המחייבת, לדעת המנהל, מסירת הכלב או החתול לבידוד במאורות העיריה.

10. חתול שהוחזק במאורות העיריה לא ישוחרר ולא יוחזר לבעלו אלא לאחר ששולמו לקופת העיריה אגרות או תשלומים כאמור בסעיף 8(ג).

תשלום בעד החזקת חתול במאורות

11. לא שילם בעלו של כלב או חתול את התשלום הנדרש בעד החזקתם במאורות העיריה, בתוך 5 ימים מיום הדרישה, יראו את הכלב או החתול כמי שאין להם תובעים ורשאי המנהל להשמידם או למוסרם לאחר, לפי ראות עיניו.

אי תשלום לפי דרישה

12. המנהל או עובד העיריה רשאי להיכנס בכל עת סבירה לכל מקרקעין בתחום העיריה כדי לבדוק אם קוימו הוראות חוק עזר זה, וכן לעשות כל מעשה, שלדעתו, דרוש לביצוע הוראותיו.

סמכות כניסה למקרקעין

13. לא יפריע אדם לראש העיריה, למנהל, לעובדי העיריה ולכל המסייע בידם ולא ימנע בעדם לבצע סמכויותיהם או תפקידיהם לפי הוראות חוק עזר זה.

איסור הפרעה

14.[[3]](#footnote-3) העיריה או מי שפועל בשמה ומטעמה, פטורים מתשלום פיצויים בשל פעולה או מחדל שעשו או נמנעו מעשותם, לפי הענין, בהתאם להוראות חוק עזר זה.

פטור מתשלום פיצויים

15. המנהל רשאי, באישור העיריה, לאצול לאחר את סמכויותיו לפי חוק עזר זה, כולן או מקצתן.

האצלת סמכויות

16. חוק עזר לרעננה (פיקוח על כלבים), התשנ"ג-1993 – בטל.

ביטול

ד' בחשון התשס"ב (21 באוקטובר 2001) זאב בילסקי

ראש עיריית רעננה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ב מס' 644](http://www.nevo.co.il/Law_word/law07/mekomi-0644.pdf) מיום 27.11.2001 עמ' 101. [↑](#footnote-ref-1)
2. ר' עת"מ (ת"א) 1060-09 פוזנר נ' מועצה מקומית גן יבנה לעניין היקף הסמכות. [↑](#footnote-ref-2)
3. ר' ת"א (שלום כ"ס) 2116-12-09 בנימין נ' עיריית רעננה (פורסם בנבו) לענין בטלות סעיף זה לאור היעדר סמכות לחוקקו. [↑](#footnote-ref-3)