חוק עזר לרעננה (תיעול), תשס"ב-2002

רשויות ומשפט מנהלי – רשויות מקומיות – חוקי עזר – תיעול

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל תיעול | [Go](#Seif10) | 3 |
| סעיף 3 | תשלום ההיטל | [Go](#Seif2) | 3 |
| סעיף 4 | היטל תיעול לנכס | [Go](#Seif9) | 4 |
| סעיף 5 | היטל תיעול באדמה חקלאית | [Go](#Seif3) | 5 |
| סעיף 6 | היטל בשלבים | [Go](#Seif4) | 5 |
| סעיף 7 | היטל משלים | [Go](#Seif5) | 5 |
| סעיף 8 | שערוך | [Go](#Seif6) | 5 |
| סעיף 9 | טעות בחיוב | [Go](#Seif7) | 5 |
| סעיף 10 | טיפול בתעלה | [Go](#Seif8) | 6 |
| סעיף 11 | התקנת תעלה בידי בעלים בנכס | [Go](#Seif11) | 6 |
| סעיף 12 | חיוב בעלים משותפים | [Go](#Seif12) | 6 |
| סעיף 13 | הטלת חיובים מכוח חוקי עזר קודמים | [Go](#Seif13) | 6 |
| סעיף 14 | מסירת הודעות | [Go](#Seif14) | 6 |
| סעיף 15 | ביצוע עבודת תיעול לפי הסכם | [Go](#Seif15) | 7 |
| סעיף 17 | ביטול | [Go](#Seif16) | 7 |
| סעיף 18 | הוראת שעה | [Go](#Seif17) | 7 |
|  | תוספת | [Go](#med0) | 7 |
|  | היטל תיעול | [Go](#med1) | 7 |

חוק עזר לרעננה (תיעול), תשס"ב-2002[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית רעננה חוק עזר זה:

1. בחוק עזר זה –

הגדרות

"אדמה חקלאית" – כמשמעותה בסעיף 269 לפקודה ובלבד שייעודה לחקלאות על פי תוכנית שבתוקף, ולרבות בנין שעל אדמה כאמור, ובלבד שאין משתמשים בה למטרה אחרת;

לענין זה, "תכנית" – כמשמעה לפי חוק התכנון והבניה, התשכ"ה-1965 (להלן – חוק התכנון);

"בנין" – מבנה בתחום שיפוט העיריה, בין שהוא ארעי ובין קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" –

(1) בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר או מי שזכאי כדין להירשם כבעלו או מי שזכאי לקבל הכנסה מהנכס או ליהנות מפרותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, לרבות מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; בהיעדר חוכר או בר רשות כאמור – בעלו של הנכס;

"דמי פיתוח" – דמי פיתוח למינהל מקרקעי ישראל או מי מטעמו בעבור מימון עלות התקנת מערכת תיעול או פיתוח מערכת התיעול;

"היתר בניה", "סטיה מהיתר", "שימוש חורג" – כמשמעותם לפי חוק התכנון;

"הפרשי הצמדה", "מדד", "תשלומי פיגורים" – כמשמעם לפי חוק הרשויות המקומיות (ריבית והפרשי הצמדה על תשלומי חובה), התש"ם-1980 (להלן – חוק הרשויות המקומיות);

"היטל קודם" – היטל תיעול מכוח חוק העזר לרעננה (תיעול), התשל"ח-1978 (להלן – חוק העזר הקודם);

"יציע", "מרפסת מרתף", "עליית גג" – כמשמעותם בסעיף 1.00.1 לסימן א' לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"המהנדס" – מהנדס העיריה, לרבות מי שהוא העביר אליו בכתב את סמכויותיו לפי חוק עזר זה, כולן או מקצתן;

"מרתף חניה" – שטח מרתף שהוקצה לחניית כלי רכב על פי תכנית, כמשמעה בסעיף 1 לחוק התכנון, בהתאם להיתר בניה כדין, והמשמש לתכלית זו בפועל;

"נכס" – המצוי בתחום העיריה וכמשמעותו בסעיף 269 לפקודה, לרבות דרכי מעבר שאינן ציבוריות;

"עבודת תיעול" – התקנת תעלה או צינור לתיעול וניקוז בתחום העיריה, לרבות עבודות ופעולות אלה:

(1) חפירה, מילוי, פילוס, קידוחים, סילוק עמודי חשמל, טלגרף או טלפון, הקמתם מחדש, עקירת עצים, הריסת קירות, גדרות או מבנים אחרים, בנייתם, בנייתם מחדש, הקמתם או שינוים של קירות תומכים, אבני שפה, גשרים, גשרונים או מעבירי מים, הנחת צינורות, בניית תאי ביקורת, תאי קיבול למי גשמים או רשתות, כיסוי תעלות, ייבוש אדמות וביצות, הסדרת זרימה של מי גשמים, תיקון נזקים שנגרמו לנכסים כתוצאה מביצוע עבודות תיעול;

(2) הכנת תכניות תיעול וניקוז ופיקוח על ביצוע העבודות;

(3) עבודה או פעולה אחרת הדרושה להתקנת תיעול או הכרוכה בה;

"העיריה" – עיריית רעננה על אורגניה המוסמכים;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל כקבוע בסעיף 2.03 לסימן ב' לחלק ב' לתוספת השניה לתקנות היתר בניה, ככל שנקבע כזה, ולרבות בניני עזר, מרתפים, מרפסות מקורות ופתוחות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העיריה" – לרבות מי שראש העיריה הסמיכו בכתב לענין הוראות חוק עזר זה, כולן או מקצתן;

"שטח בנין" – הסכום במ"ר של שטחי כל הקומות בבנין;

"שטח קומה" – מספר המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"תעודת העברה לרשם המקרקעין" – כאמור בסעיף 324 לפקודה;

"תעלה" – תעלה או אפיק ניקוז טבעי, מותקן או מוסדר, המיועד להעברת מי גשמים ומים עיליים, לרבות צינור, אבזר, תא ביקורת, תא איסוף, תא קיבול וכל דבר אחר המהווה חלק מהתעלה או מהאפיק או הקשור בהם, בין בשטח ציבורי ובין בשטח פרטי;

"תעלה פרטית" – תעלה המשרתת נכס פלוני, ובלבד שהבעלים בנכס זה אינו העיריה;

"תעלה ציבורית" – תעלה שאינה תעלה פרטית;

"תעריפי ההיטל המעודכנים" – תעריפי ההיטל שבתוספת בשיעורם המעודכן בעת הוצאות דרישת התשלום להיטל לפי סעיף 3;

"תעריפי ההיטל שבתוקף" – תעריפי ההיטל שבתוספת בשיעורם המעודכן ביום תשלום ההיטל בפועל לקופת העיריה.

2. (א) היטל תיעול נועד לכיסוי הוצאות העיריה בביצוע עבודות תיעול בתחומה, בלא זיקה לעלות ביצוע עבודת תיעול המשמשת את נכס החייב או גובלת בו.

היטל תיעול

(ב) היטל תיעול יוטל על בעל נכס –

(1) בעקבות ביצוע עבודות תיעול או קבלת החלטה על ביצוע עבודות תיעול המשמשות את הנכס נושא החיוב במישרין או בעקיפין, אשר בוצעו או התקבלה החלטה לבצען; לענין זה, "החלטה על ביצוע עבודות תיעול" לרבות אישור תקציב, האמור לממן כולו או חלקו את ביצוע עבודות התיעול או חתימה על הסכם פיתוח בקשר לביצוע עבודות תיעול כאמור, המטיל את ביצוע העבודות על בעל הנכס או מי מטעמו או גורם אחר, וזאת בשם העיריה ובמקומה;

(2) בשל בניה חדשה בנכס או הוספת בניה;

(3) בשל שינוי ייעודה של אדמה חקלאית או שימוש חורג באדמה חקלאית.

(ג) היטל שעילתו בניה שהוספה לנכס, בניה חדשה בנכס, שינוי ייעודה של אדמה חקלאית או שימוש חורג באדמה חקלאית, ישולם גם אם בוצעה עבודת תיעול המשמשת את הנכס לפני כניסתו לתוקף של חוק עזר זה.

3. (א) היטל תיעול יחושב על פי שטח הקרקע של הנכס לרבות קרקע שעליה ניצב הבנין, וכן לפי שטחו של בנין שבו, כאמור בסעיף 4, וכן לפי שיעורם של תעריפי ההיטל המעודכנים וזאת בכפוף להוראות ולכללי השערוך שבסעיפים קטנים (ב) עד (ה) ובסעיף 8.

תשלום ההיטל

(ב) לצורך תשלום ההיטל, תמסור העיריה לחייב דרישת תשלום, ובה יפורטו סכום ההיטל, הפרטים ששימשו יסוד לחישובו ומועד לתשלומו; דרישת התשלום תימסר –

(1) בעקבות ביצוע עבודת תיעול או קבלת החלטה על ביצוע עבודת תיעול בתחום העיריה;

(2) טרם מתן היתר בניה בנכס;

(3) טרם שינוי ייעודה של אדמה חקלאית לייעוד אחר או טרם הוצאת היתר לשימוש חורג באדמה חקלאית;

ואולם אם לא נמסרה מסיבה כלשהי דרישת תשלום באחד מהמועדים האמורים, רשאית העיריה למסור את דרישת התשלום –

(4) טרם מתן תעודת העברה לרשם המקרקעין;

(5) טרם מתן אישור העיריה לצורך העברת זכויות חכירה על ידי מינהל מקרקעי ישראל.

(ג) אין בפגם שנפל בדרישת תשלום כדי לגרוע מחובת בעל נכס בתשלום היטל תיעול לפי חוק עזר זה.

(ד) דרישת תשלום שנמסרה לפי סעיף קטן (ב)(1), תיפרע בתוך 30 ימים מיום מסירתה לבעל הנכס; דרישת תשלום שנמסרה לפי סעיף קטן (ב)(2) עד (5), תיפרע טרם היענות לבקשה מהבקשות המפורטות באותם סעיפים קטנים.

(ה) נבנה בנין בנכס או הוספה בניה לנכס אן נעשה שימוש חורג באדמה חקלאית, בלא היתר או בסטיה או בחריגה ממנו – יראו את יום התחלת הבניה או השימוש החורג, כפי שייקבע בידי העיריה, כמועד שבו קמה החבות בתשלום היטל תיעול; תשלום היטל תיעול לפי סעיף קטן זה יבוצע לאחר שנמסרה או נשלחה לבעל הנכס דרישת תשלום, ואולם הסכום לתשלום ייקבע ויחושב על בסיס מועד היווצרות החיוב כאמור ובכפוף להוראת סעיף קטן (א).

4. (א) היטל תיעול לנכס יחושב לפי שטח הקרקע ושטח הבנין שבנכס וסכומו יהיה הסכום המתקבל ממכפלת שטח הקרקע ושטח הבנין בנכס, לפי קביעת העיריה, בשיעורם של תעריפי ההיטל המעודכנים, וזאת בכפוף להוראות ולכללי השערוך שבסעיף 8; ואלה השטחים שלפיהם יחושב ההיטל:

היטל תיעול לנכס

(1) שטחה הכולל של הקרקע בנכס, לרבות קרקע שעליה ניצב בנין;

(2) שטחו הכולל של בנין בנכס, לרבות שטחם הכולל בפועל של בנין או תוספת לבנין שנבנו בנכס בלא היתר בניה או בסטיה מהיתר לפי קביעת העיריה;

(3) שטחו של בנין או שטחה של תוספת לבנין, העתידים להיבנות, שאושרה לגביהם בקשה להיתר בניה, לפי שטחם בתכניות הבניה שצורפו לבקשה; לענין זה, "אישור בקשה להיתר בניה" – אישור בקשה כאמור בידי גורם תכנוני מוסמך, כגון רשות רישוי מקומית או הועדה המקומית לתכנון ולבניה, וזאת טרם מתן היתר בניה.

(ב) הוטל בעבר חיוב בדמי פיתוח או בהיטל קודם, לא ייכלל שטח הקרקע ושטח הבנין בנכס בעת הטלת החיובים האמורים במנין השטחים לפי סעיף קטן (א), לצורך חישוב היטל תיעול לפי חוק עזר זה; אין באמור בסעיף קטן זה –

(1) כדי לגרוע מזכות העיריה כאמור בסעיף 15 לכריתת הסכם פיתוח;

(2) כדי לגרוע מחובת בעל נכס בתשלום היטל תיעול לפי חוק עזר זה בעבור כל בניה חדשה או תוספת בניה שהוסיף לנכס,וזאת בהתאם להוראות סעיף קטן (ג).

(ג) בלי לגרוע מהאמור בחוק עזר זה, שילם בעל נכס בבעבר בעד נכסו דמי פיתוח, היטל קודם או היטל תיעול מכוח חוק עזר זה (להלן – חיוב קודם), יחויב הוא פעם נוספת בתשלום היטל תיעול בהתאם להוראות חוק עזר זה, בעד בנין חדש או תוספת בניה (להלן – בניה חדשה), לפי הענין, שנבנו בנכס או שהתבקשה בנייתם לאחר הטלת החיוב הקודם וששטחם עולה על שטח הבנין שניצב על גבי הנכס ערב תחילתו של חוק עזר זה; אלא שאם נבנתה הבניה החדשה או התבקשה בנייתה תחת בנין שנהרס ושולם בעדו חיוב קודם, יחושב ההיטל בשל הבניה החדשה על בסיס שטחה בניכוי שטח הבנין שנהרס כאמור; אין באמור בסעיף קטן זה כדי לגרוע מזכותה של העיריה להטיל ולגבות היטל בעבור שטח קרקע או בנין שבעדם לא שולם חיוב קודם.

(ג) נוכחה העיריה לדעת, לאחר גמר בנייתו של בנין, כי השטח הבנוי בפועל קטן מהשטח שצוין בתכניות הבניה שעל פיהן שולם היטל תיעול, תשיב לבעל הנכס, לפי דרישתו ובהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל כפי שהיו בתוקפם בעת תשלום היטל התיעול בתוספת הפרשי הצמדה עד למועד תשלומו בפועל של סכום ההפרש.

5. שונה ייעודה של אדמה חקלאית או שהותר בה, בכולה או בחלקה, שימוש חורג, יחולו הוראות אלה:

היטל תיעול באדמה חקלאית

(1) לא שולם בעבור אדמה חקלאית כאמור היטל קודם או היטל תיעול לפי חוק עזר זה, יחויב בעלה בתשלום ההיטל בהתאם לייעוד או לשימוש החדש בשיעורם של תעריפי ההיטל המעודכנים, וזאת בכפוף להוראות ולכללי השערוך שבסעיף 8;

(2) שולם בעבור אדמה חקלאית היטל קודם או היטל תיעול לפי חוק עזר זה, יחויב בעלה בסכום ההפרש הנובע מפער הסכומים שבין התעריף הנקוב בתוספת בעבור אדמה חקלאית לבין התעריף הנקוב בתוספת לגבי הייעוד או השימוש החדש; סכום ההפרש יחושב על בסיס תעריפי ההיטל המעודכנים וזאת בכפוף להוראות ולכללי השערוך שבסעיף 8.

6. (א) על אף האמור בסעיפים 2 עד 5 לחוק עזר זה, רשאית העיריה לקבוע כי ההיטל ישולם לשיעורין, בשים לב להיקף עבודות התיעול המתבצעות או המתוכננות להתבצע בתחום שיפוטה, או על פי כל אמת מידה עניינית כיוצא בזה.

היטל בשלבים

(ב) החליטה העיריה כאמור בסעיף קטן (א), תפרט בהחלטתה את השיעור באחוזים מסכום ההיטל המלא שתשלומו נדרש מבעלי הנכסים, וכן את השיעור האחוזי המצטבר מתוך סך ההיטל המלא שבו חויבו בעלי הנכסים, לרבות החיוב הנדרש על ידה כעת.

7. (א) בסעיף זה –

היטל משלים

"היטל חלקי" – חלק היטל התיעול שבו חייבה העיריה את בעלי הנכסים שבתחום שיפוטה לפי חוק העזר הקודם המסתכם במצטבר בשיעור הנקוב להלן מסכום ההיטל המלא לפי חוק העזר האמור: 51% מן ההיטל בעד מרכיב הקרקע, 49% מן ההיטל בעד מרכיב הבנין;

"השיעור האחוזי הנותר" – השיעור הנותר לחיוב בהיטל של בעלי הנכסים שחויבו בהיטל החלקי, מתוך סך ההיטל המלא לפי חוק עזר זה והמסתכם באלה: 49% מן ההיטל בעד מרכיב הקרקע, 51% מן ההיטל בעד מרכיב הבנין.

(ב) על אף האמור בסעיפים 2 עד 6 לחוק עזר זה, שילם בעל נכס היטל חלקי בעבור נכסו, יהא חב לעיריה היטל תיעול לפי חוק עזר זה בשל אותו נכס בשיעור מופחת לפי השיעור האחוזי הנותר, כלומר, בסך מצטבר מרבי של 45% משיעורי ההיטל לפי חוק עזר זה.

(ג) האמור בסעיף קטן (א), יחול על שטחי הקרקע והבנין שבעדו הוטל ועל פיהם חושב ההיטל החלקי.

(ד) על חיוב בהיטל משלים כקבוע בסעיפים קטנים (א) ו-(ב), יחולו הוראות חוק עזר זה לרבות הוראות סעיפים 3 עד 5, 8, 9, 12, 15, 16, בהתאמה ובשינויים המחויבים; לגבי שטחי קרקע או בנין, שבעדם לא הוטל היטל תיעול חלקי – יחויב בעל הנכס בהיטל תיעול בשיעורו המלא לפי חוק עזר זה, וזאת בלי לגרוע מסמכות העיריה לחייב לשיעורין לפי סעיף 6; לגבי שטחים אלו יחולו הוראות סעיפים 3 עד 5, בהתאמה ובשינויים המתחייבים.

8. (א) לא שולם היטל תיעול שנמסרה לגביו דרישת תשלום לפי סעיף 3(ב)(1) או סעיף 3(ה) במועדו, ייתוספו לסכום המצוין בדרישת התשלום תשלומי פיגורים.

שערוך

(ב) היטל תיעול שנמסרה לגביו דרישת תשלום לפי סעיף 3(ב)(2) עד (5), ישולם לפי שיעור תעריף ההיטל שבתוקף; דרישת התשלום שהוצאה לגבי חיוב כאמור תעודכן בהתאם לשינוי הנובע מהפער, ככל שקיים כזה, בין תעריפי ההיטל המעודכנים לבין תעריפי ההיטל שבתוקף.

(ג) על אף האמור בסעיף קטן (ב) ובסעיף 3(ב)(2) עד (5), אם ניתנו ההיתרים או האישורים נושא הסעיפים האמורים בלא ששולם ההיטל או חלק ממנו, אזי ייתוספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה.

9. שולם לעיריה בטעות סכום נמוך או גבוה מסכום ההיטל שהעיריה היתה זכאית לגבותו לפי חוק עזר זה, ישלם החייב, או יוחזר לו לפי דרישתו, לפי הענין, ההפרש שבין הסכום ששולם בפועל לבין סכום ההיטל שלפי תעריפי ההיטל שהיו בתוקף ביום התשלום בתוספת הפרשי הצמדה; לענין תשלום יתר תחול הוראת סעיף 6 לחוק הרשויות המקומיות.

טעות בחיוב

10. (א) לא יטפל אדם בתעלה, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העיריה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שפכים, מים דלוחים, מי פסולת תעשיה או כל נוזל אחר.

(ג) לא יחסום אדם תעלה, לא יטה את מימיה ולא יעשה בהם פעולה אחרת שיש בה כדי לשבש את שימושה הסדיר.

(ד) ראש העיריה רשאי לדרוש בהודעה בכתב ממי שעשה מעשה בניגוד להוראות סעיפים קטנים (א) עד (ג), לבצע את העבודות הדרושות לשם החזרת התעלה למצב שבו היתה נתונה לפני שנעשה המעשה.

(ה) בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען.

(ו) מי שקיבל הודעה כאמור ימלא אחריה.

(ז) בלי לגרוע מהאמור בסעיף זה, רשאית העיריה לבצע כל עבודה הדרושה לשם החזרת תעלה למצב שבו היתה נתונה לפני שנעשה מעשה בניגוד להוראות סעיפים קטנים (א) עד (ג); בוצעה עבודה כאמור, רשאית העיריה לגבות ממי שהיה חייב בביצועה לפי סעיפים קטנים (ד) עד (ו), את ההוצאות שהיו כרוכות בכך.

(ח) תעודה מאת המהנדס תשמש ראיה לכאורה לשיעורן של ההוצאות כאמור בסעיף קטן (ז).

11. (א) לא יבצע אדם עבודות תיעול, אלא לפי היתר בכתב מאת ראש העיריה ובהתאם לתנאים שפורטו בהיתר.

התקנת תעלה בידי בעלים בנכס

(ב) ראש העיריה רשאי לדרוש, בהודעה בכתב, מבעלים בנכס, לבצע עבודות תיעול לצורך התקנת תעלה פרטית לנכסו, שתחובר לתעלה הציבורית או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן.

(ג) לא יבצע אדם עבודות תיעול לפי היתר או דרישה כאמור בסעיפים קטנים (א) ו-(ב), בהתאמה, אלא לפי תכנית ביצוע שאושרה בידי המהנדס.

(ד) ביצע אדם עבודות תיעול שלא לפי היתר או דרישה מטעם ראש העיריה כאמור, או שלא לפי התנאים שפורטו בהיתר או בדרישה או שלא לפי תכנית ביצוע, כאמור בסעיף קטן (ג), רשאית העיריה לשנות או להרוס את התעלה שהותקנה כאמור, לבצע בעצמה את עבודות התיעול מחדש, ולגבות מאותו אדם את ההוצאות שהוציאה לשינוי התעלה או להריסתה ולהתקנתה מחדש.

(ה) תשלום הוצאות מאת אדם כאמור בסעיף קטן (ד), אינו גורע מחובתו לשלם את ההיטל במלואו לפי הוראות חוק עזר זה.

12. (א) היה נכס, שאינו בית משותף, בבעלות משותפת, רשאית העיריה לגבות תשלומים המגיעים לה מהבעלים לפי חוק עזר זה, מכולם יחד או מכל אחד מהם לחוד.

חיוב בעלים משותפים

(ב) אין בהסכם שיתוף בין שותפים במקרקעין, כמשמעותו בחוק המקרקעין, בין שנרשם ובין שלא נרשם, כדי לגרוע מהאמור בסעיף קטן (א).

13. (א) בוצעו עבודות תיעול טרם תחילתו של חוק עזר זה, אשר בשלו זכאית היתה העיריה לחייב בעל נכס בתשלום היטל קודם, ולא הטילה חיוב כאמור טרם תחילתו של חוק עזר זה, ישלם בעל הנכס לעיריה, לפי דרישתה, את ההיטל הקודם, וזאת בהתאם להוראות חוק העזר הקודם; תעריפי ההיטל, כאמור, יהיו התעריפים בסכומם המשוערך בעת תחילת עבודות תיעול ובתוספת הפרשי הצמדה החל מאותו מועד ועד למועד התשלום בפועל.

הטלת חיובים מכוח חוקי עזר קודמים

(ב) הוראת סעיף קטן (א) תחול ביחס לשטח הקרקע ושטח הבנין כפי שהיה בעת תחילתו של חוק עזר זה; אין בתשלום היטל כאמור בסעיף קטן (א) כדי לגרוע מחובתו של בעל נכס בתשלום היטל בעבור בניה חדשה או תוספת בניה כקבוע בסעיף 4.

14. מסירת הודעה, לרבות דרישת תשלום, לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים או לידי אדם בוגר העובד או מועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה או אם פורסמה בשני עיתונים יומיים הנפוצים בתחום העיריה, שאחד מהם לפחות הוא בשפה העברית.

מסירת הודעות

15. אין באמור בחוק עזר זה כדי לגרוע מזכות העיריה ובעך נכס או מי מטעמו להתקשר בינם לבין עצמם בהסכם באשר לביצוע עבודות תיעול שלא בהתאם למתכונת הקבועה בחוק עזר זה.

ביצוע עבודת תיעול לפי הסכם

16. בחוק עזר לרעננה (הצמדה למדד), התשמ"ד-1984, בתוספת, במקום "חוק עזר לרעננה (תיעול), התשל"ח-1978" יבוא "חוק עזר לרעננה (תיעול), התשס"ב-2002".

תיקון חוק עזר הצמדה למדד

17. חוק עזר לרעננה (תיעול), התשל"ח-1978 – בטל.

ביטול

18. על אף האמור בחוק עזר לרעננה (הצמדה למדד), התשמ"ד-1984, שיעורי ההיטל הנקובים בתוספת לחוק עזר זה, יעודכנו במועד פרסומו של חוק עזר זה (להלן – יום העדכון הראשון), לפי שיעור עליית המדד, שפורסם לאחרונה לפני יום העדכון הראשון לעומת מדד חודש אוקטובר 2000.

הוראת שעה

תוספת

**היטל תיעול**

(סעיפים 5-2)

שיעורי ההיטל

בשקלים חדשים

1. היטל בעד שטח קרקע, בנכס למעט אדמה חקלאית (לרבות קרקע שעליה ניצב בנין), לכל מ"ר משטח הקרקע 8.21

2. היטל בעד שטח בנין, בנכס למעט אדמה חקלאית, לכל מ"ר משטח הבנין 45.26

3. היטל בעד אדמה חקלאית, לכל מ"ר משטח הקרקע 1

ה' בכסלו התשס"ב (20 בנובמבר 2001) זאב בילסקי

ראש עיריית רעננה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ב מס' 650](http://www.nevo.co.il/Law_word/law07/mekomi-0650.pdf) מיום 18.4.2002 עמ' 246. [↑](#footnote-ref-1)