חוק עזר לתל-אביב-יפו (סלילת רחובות), תשע"ב-2011

רשויות ומשפט מנהלי – רשויות מקומיות – חוקי עזר – סלילת רחובות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | היטל תלילת רחובות לנכס למגורים | [Go](#Seif3) | 4 |
| סעיף 4 | היטל סלילת רחובות לנכס אחר | [Go](#Seif4) | 5 |
| סעיף 5 | היטל סלילת רחובות לנכס מעורב | [Go](#Seif5) | 5 |
| סעיף 6 | היטל עבור בנייה חורגת | [Go](#Seif6) | 5 |
| סעיף 7 | היטל סלילת רחובות באדמה חקלאית | [Go](#Seif7) | 6 |
| סעיף 8 | חיוב בהיטל בשל שטח המיועד להפקעה | [Go](#Seif8) | 6 |
| סעיף 9 | דרישה לתשלום ההיטל | [Go](#Seif9) | 6 |
| סעיף 10 | שערוך חיובים וחובות | [Go](#Seif10) | 6 |
| סעיף 11 | חיוב בעלים משותפים | [Go](#Seif11) | 6 |
| סעיף 12 | סלילת מדרכה בידי בעלים בנכס | [Go](#Seif12) | 6 |
| סעיף 13 | הטלת חיובים מכוח חוקי עזר קודמים | [Go](#Seif13) | 7 |
| סעיף 14 | מסירת הודעות | [Go](#Seif14) | 7 |
| סעיף 16 | מגבלת גבייה | [Go](#Seif15) | 7 |
| סעיף 17 | ביטול | [Go](#Seif16) | 7 |
| סעיף 18 | הוראת שעה | [Go](#Seif17) | 7 |
|  | תוספת ראשונה | [Go](#med0) | 8 |
|  | תוספת שנייה | [Go](#med1) | 8 |

חוק עזר לתל-אביב-יפו (סלילת רחובות), תשע"ב-2011[[1]](#footnote-1)\*

בתוקף סמכותה לפי סעיפים 250 ו**-**251 לפקודת העיריות (להלן – הפקודה), מתקינה מועצת עיריית תל**-**אביב**-**יפו חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בניין שייעודה על פי תכנית לחקלאות ואין משתמשים בה או שלא ניתן לגביה היתר לשימוש למטרה אחרת;

"אישור בנייה חדשה" – אישור מוסד התכנון המוסמך כמשמעותו בחוק התכנון והבנייה, התשכ"ה-1965 (להלן – חוק התכנון והבנייה), לבקשה להיתר בנייה להקמת בנייה חדשה וטרם מתן היתר בנייה;

"בניין" – מבנה, בין שהוא ארעי ובין שהוא קבוע, בין שבנייתו הושלמה ובין אם לאו, בין שהוא בנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר למבנה חיבור של קבע;

"בנייה חדשה" – הקמת בניין חדש על גבי נכס או תוספת לבניין קיים הניצב בנכס;

"בנייה חורגת" – בניין או תוספת לבניין שהוקמו בנכס בלא היתר או בסטייה מהיתר;

"בעלים בנכס" – כל אחד מאלה:

(1) בנכסים שאינם מקרקעי ציבור כהגדרתם בחוק המקרקעין, התשכ"ט-1969 (להלן – חוק המקרקעין); הבעלים הרשום של הנכס, ובהעדר רישום – בעליו של הנכס מכוח הסכם או מסמך מחייב אחר, ובהעדרו מי שזכאי כדין להירשם כבעליו, ובהעדרו מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהנם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות מי שניתנה לו הרשאה להשתמש בנכס, שניתן לראות בה מבחינת תוכנה כבעלות או כחכירה לדורות; ובהעדר חוכר לדורות או בר-רשות כאמור – בעליו של הנכס;

"דמי השתתפות" – דמי השתתפות לפי חוק העזר הקודם;

"דמי פיתוח" – דמי פיתוח ששולמו למינהל מקרקעי ישראל או למי מטעמו בעבור מימון עלותה של סלילת רחוב, ובלבד שסכומם אושר על ידי מינהל מקרקעי ישראל;

"היטל סלילת רחובות" או "היטל" – היטל סלילת כביש, היטל סלילת מדרכה או היטל סלילת רחוב משולב, לפי העניין;

"היטל קודם" – היטל סלילת רחובות לפי חוק העזר הקודם;

"היתר בנייה", "סטייה מהיתר" – כמשמעותם בחוק התכנון והבנייה;

"הקלה", "שימוש חורג" – כהגדרתם בחוק התכנון והבנייה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק העזר הקודם" – לעניין היטל סלילת רחובות, חוק עזר לתל-אביב-יפו (סלילת רחובות), התשס"ג-2003; חוק עזר לתל-אביב-יפו (סלילת רחובות), התשל"ו-1975; חוק עזר לתל-אביב-יפו (סלילת רחובות), התשל"א-1971; לעניין דמי ההשתתפות – חוק עזר לתל-אביב-יפו (סלילת רחובות), התשי"ז-1956, או חוק עזר המטיל דמי השתתפות שקדם לחוק עזר זה;

"יציע", "עליית גג" – כמשמעותם בסעיף 1.00.1 לסימן א' לתוספת השלישית לתקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה);

"כביש" – רחוב או חלק מרחוב המיועד למעבר כלי רכב או לחנייתם;

"מדרכה" – רחוב או חלק מרחוב, בין מאספלט ובין מרוצף, לרבות אבני שפה, קיר משען, מדרגות וקירות תומכים, המיועד להולכי רגל;

"המהנדס" – מהנדס העירייה, לרבות עובד העירייה שהוא העביר אליו בכתב את סמכויותיו לפי חוק עזר זה, כולן או מקצתן;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהן;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקב שגובהו אינו עולה על 1.1 מטר מהמפלס של רצפתו;

"מרתף" – חלק מבניין שחללו בין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.5 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז תפר התפשטות הסמוך לקצה הבניין ובין קצה הבניין;

"מרתף חניה" – מרתף או חלק ממנו המיועד על פי תכנית והיתר בנייה לשמש לתכלית של חניית כלי רכב;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס אחר" – נכס המיועד לשמש לתכלית שאינה מגורים;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס, שבינו ובין אותו רחוב, או קטע רחוב, יש מבנה, תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית שאושרה לפי חוק התכנון והבנייה, לרבות נכס שבינו לבין הרחוב מפריד נכס אחר, ובלבד שקיימת גישה מאותו הרחוב לנכס האמור שלא דרך רחוב אחר;

"נכס למגורים" – נכס המיועד לשמש למגורים לפי תכנית או היתר לשימוש חורג;

"נכס מעורב" – נכס המיועד למגורים ולתכלית שאינה למגורים;

"נפח בניין" – הסכום במטר קוב של שטחי כל הקומות בבניין, המוכפלים כל אחד מהם בגובהה של הקומה הנמדד במטרים, לפי כללי המדידה שבסעיף 1.00.8 לסימן ב' לתוספת השלישית לתקנות היתר בנייה, ולרבות נפחם של בניין או תוספת לבניין העתידים להיבנות שאושרו לגביהם בקשה להיתר בנייה לפי הבקשה שאושרה;

"סוג רחוב" – כביש, מדרכה או רחוב משולב;

"סלילת רחוב" – סלילת כביש ומדרכה לרבות סלילתו של כביש בלבד, או מדרכה בלבד, או רחוב משולב או הרחבתם ולרבות ביצוע עבודות בתוואי הרחוב וכן ביצוע עבודות ומטלות הדרושות לסלילה או קשורות בה, כולן או חלקן, וכולל תכנון, פיקוח, ביצוע הסלילה, התקנת מערכות נילוות כדוגמת תאורה, גינון בתוואי הרחוב וכל עבודה אחרת הכרוכה בסלילה או הקשורה בה;

"העירייה" – עיריית תל-אביב-יפו;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל, כקבוע בסעיף 2.03 לסימן ב' לחל' ב' לתוספת השנייה לתקנות היתר בנייה, ככל שנקבע כזה, ולרבות קומה מפולשת, בנייני עזר, מרתפים, מרפסות לרבות מרפסות גג, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה וכן מרפסות שאינן מקורות;

"ראש העירייה" – לרבות עובד העירייה שראש העירייה הסמיכו בכתב לעניין חוק עזר זה לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

"רחוב" – שטח שהוקצה או יועד בתכנית לשמש דרך; לעניין זה, "דרך" – כהגדרתה בחוק התכנון והבנייה;

"רחוב גובל" – רחוב הגובל בנכס או בחלק מהנכס, בין אם יש גישה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, לרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב המשמש למעבר הולכי רגל ולמעבר כלי רכב גם יחד, בין אם מדובר ברחוב העשוי מחומר אחד ובין מכמה חומרים, בין במפלס אחד או בכמה מפלסים;

"שטח בניין" – הסכום במטר רבוע של שטחי כל הקומות בבניין ולרבות:

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה על ידי מוסד תכנון – לפי שטחם המאושר בתכנית הבנייה שבהיתר;

"שטח המיועד להפקעה" – שטח המיועד לצורכי ציבור לפי תכנית שבתוקף ואשר הוועדה המקומית הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943 (להלן – פקודת הקרקעות);

"שטח המיועד לצורכי ציבור" – שטח קרקע או בניין המיועד בתכנית לצורכי ציבור;

"שטח קומה" – סכום המטר הרבוע הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב הבניין;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העירייה.

2. (א) היטל סלילת רחובות נועד לכיסוי הוצאות העירייה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נשוא החיוב.

היטל סלילת רחובות

(ב) היטל סלילת רחובות יוטל על בעל נכס בהתקיים אחד מהמקרים האלה:

(1) תחילת סלילת סוג רחוב גובל בנכס; לעניין זה, "תחילת סלילה" – תחילת עריכת תכניות ביצוע לסלילתו של הרחוב הגובל וכן אישור של העירייה, בנוסח שבטופס 1 לתוספת השנייה, ולפיו בכוונתה לצאת למכרז לביצוע עבודות סלילת הרחוב הגובל או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בנייה חדשה; לא היה רחוב גובל בנכס או טרם הוחל בסלילתו בפועל של רחוב גובל, בעת אישור הבקשה להיתר כאמור, תאשר העירייה, כי הליך תכנון הרחוב הגובל בנכס מצוי בעיצומו ותחילת סלילת הרחוב, צפויה בתוך 12 חודשים ממועד מתן האישור;

(3) בנייה חורגת – כקבוע בסעיף 6 ובהתאם למועד התגבשות החיוב הקבוע בו.

(ג) היטל שעילתו בנייה חדשה ישולם גם אם נסלל הרחוב הגובל לפני כניסתו לתוקף של חוק עזר זה.

3. (א) היטל סלילת רחובות לנכס למגורים, יחושב לפי שטח הקרקע ושטח הבניין שבנכס וסכומו יהיה הסכום המתקבל ממכפלת שטח הקרקע ושטח הבניין בנכס, בשיעור תעריפי ההיטל המעודכנים.

היטל תלילת רחובות לנכס למגורים

(ב) היטל שעילתו היא לפי סעיפים 2(ב)(1), (3), 7(ג) ו-(ה) – ישולם לפי תעריפי ההיטל המעודכנים; לפי סעיפים 2(ב)(2) ו-7(ד) – ישולם לפי תעריפי ההיטל שבתוקף בעת מתן ההיתר.

(ג) שולמו בעבור נכס, בקשר עם סלילת רחוב גובל דמי השתתפות, דמי פיתוח, היטל קודם או היטל סלילת רחובות (להלן – חיוב קודם) לא ייכללו שטח הקרקע ושטח הבניין בנכס, בעת הטלתו של החיוב הקודם, במניין השטחים לפי סעיף קטן (א), לצורך חישוב ההיטל לפי חוק עזר זה.

(ד) שולם בעבור נכס חיוב קודם, יחויב בעל הנכס פעם נוספת בתשלום היטל סלילת רחובות, בעד בנייה חדשה שאושרה לאחר ששולם החיוב הקודם.

(ה) אושרה בנייה חדשה תחת בניין שנהרס ושולם בעדו חיוב קודם, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) נוכחה העירייה לדעת, לאחר גמר בנייתו של בניין, כי השטח הבנוי בפועל אינו זהה לשטח הבניין כפי שצוין בתכניות הבנייה שעל פיהן שולם היטל סלילת רחובות, תשיב לבעל הנכס, או תיגבה ממנו בהתאם להוראות כל דין, את סכום ההפרש הנובע מפעם השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) היטל סלילת רחובות לנכס אחר, יחושב לפי שטח הקרקע ונפח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס, בשיעור תעריפי ההיטל המעודכנים.

היטל סלילת רחובות לנכס אחר

(ב) על אף האמור בסעיף קטן (א), בשל שטח בניין בנכס אחר שאינו מקורה בגג יחושב ההיטל לפי שטחו וזאת בהתאם לחישוב ההיטלים הקבוע לשטח בניין לנכס למגורים כקבוע בסעיף 3(א) לעיל.

(ג) הוראות סעיף 3(ב) עד (ו) יחולו בשינויים המחויבים ולפי העניין גם על היטל סלילת רחובות לנכס אחר.

(ד) על אף האמור בסעיפים קטנים (א) עד (ג), בשל שטח בניין לא מקורה המצוי בתחומו של נכס אחר יוטל ויחושב ההיטל לפי שטחו.

5. היטל סלילת רחובות לנכס מעורב יחושב וייקבע בהתאם לכללים האלה:

היטל סלילת רחובות לנכס מעורב

(1) בשל חלק הנכס המשמש למגורים יחושב וייקבע סכום ההיטל כהיטל לנכס מגורים לפי סעיף 3;

(2) בשל חלק הנכס המיועד לתכלית שאינה למגורים יחושב וייקבע סכום ההיטל כהיטל לנכס אחר לפי סעיף 4.

6. (א) בשל בנייה חורגת שנבנתה בנכס בין טרם תחילתן של חוק עזר זה ובין לאחריו חייב בעל הנכס בתשלום היטל סלילת רחובות בשל אותה בנייה.

היטל עבור בנייה חורגת

(ב) לעניין סעיף קטן (א) יראו את יום תחילתו של חוק עזר זה, או את יום תחילת ביצוע עבודות הסלילה או את מועד הקמתה של הבנייה החורגת כפי שייקבע על ידי המהנדס, לפי המועד המאוחר מביניהם, כמועד שבו התגבש מועד החיוב בהתאם לסעיף 2(ב)(1) (להלן – מועד התגבשות החיוב); לצורך תשלום ההיטל לפי סעיף זה, תמסור העירייה לחייב דרישת תשלום.

(ג) סכום החיוב בהיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין סעיף זה, "הועלו תעריפי ההיטל" – באמצעות תיקונו של חוק העזר.

(ד) שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) בעל נכס מסוג אדמה חקלאיתפטור מחבות בהיטל.

היטל סלילת רחובות באדמה חקלאית

(ב) חדל נכס מלהיות אדמה חקלאית, יחויב בעליו בהיטל סלילה לפי הוראות חוק עזר זה ובהתאם לסעיפים קטנים (ג) עד (ה); ההיטל יוטל בכפוף לקיומו של רחוב גובל בנכס או בכפוף לתחילת עבודות לסלילתו, בהתאם להגדרה "תחילת סלילה" בסעיף 2(ב)(1).

(ג) חדל נכס מלהיות אדמה חקלאית מכוח שינוי ייעודו על פי תכנית, ישולם ההיטל על פי תעריפי ההיטל המעודכנים.

(ד) חדל נכס מלהיות אדמה חקלאית, משניתן לגביו היתר לשימוש חורג, ישולם ההיטל לפי תעריפי ההיטל שבתוקף וכתנאי למתן ההיתר.

(ה) חדל נכס מלהיות אדמה חקלאית שלא מכוח תכנית לפי סעיף קטן (ג) או בלי שניתן לגביו היתר כאמור בסעיף קטן (ד), יחולו הוראות סעיף 6, בשינויים המחויבים.

8. (א) לא יוטל חיוב בהיטל סלילת רחובות בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלומו הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות, תשיב העירייה לבעל הנכס האמור את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

9. (א) העירייה תמסור לחייב דרישת תשלום, שבה יפורט חוק העזר שמכוחו הוטל ההיטל, סכום ההיטל, המועד לתשלומו, שטחו או נפחו של הנכס לפי העניין, ותעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות אחת מעילות החיוב כקבוע בסעיפים 2(ב), 6 ו-7; ואולם אם לא נמסרה מסיבה כלשהי דרישת תשלום באחד מהמועדים הנקובים בסעיפים האמורים (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ג) אין בפגם שנפל בדרישת תשלום כדי לגרוע מחובת בעל נכס בתשלום היטל סלילת רחובות.

(ד) דרישת תשלום תיפרע בתוך 30 ימים מיום מסירתה לבעל הנכס, ובכל מקרה כתנאי למתן ההיתר, התעודה או האישור המבוקשים לפי העניין אם דרישת התשלום נמסרה לפי סעיפים 2(ב)(2), 7(ד) או 9(ב) סיפה.

תיקון תשע"ד-2014

10. (א) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(1), (3), 6, 7(ג), (ה) ו-13 ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(2), 7(ד) ו-9(ב) סיפה תפקע דרישת התשלום; בדרישת תשלום חדשה שתימסר לחייב יצוינו תעריפי ההיטל המעודכנים.

(ג) על אף האמור בסעיף קטן (ב) ובסעיפים 2(ב)(2), 7(ד) ו-9(ב), סיפה, אם ניתנו ההיתרים או האישורים המפורטים בסעיפים האמורים בלא ששולם ההיטל, אזי ייווספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.

11. היה נכס גובל בבעלות משותפת, תחול חובת ההיטל על כל אחד מהבעלים המשותפים בנכס כפי חלקם היחסי בבעלות בנכס.

חיוב בעלים משותפים

12. (א) ראש העירייה רשאי, בהודעה בכתב, לדרוש מבעלים בנכס גובל או להתיר לו, לבקשתו לסלול מדרכה ראשונה הגובלת בנכסו.

סלילת מדרכה בידי בעלים בנכס

(ב) ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.

(ג) סלילה לפי היתר או דרישה כאמור בסעיף קטן (א) תתבצע בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאושר על ידי המהנדס ועל ידי גזבר העירייה.

(ד) סלל אדם מדרכה שלא כאמור בסעיפים קטנים (א) או (ב) רשאית העירייה לסלול בעצמה את המדרכה מחדש או לתקנה, ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש, ובלבד שהודעה על כך ניתנה לאותו אדם זמן סביר מראש.

(ה) לא מילא בעלים בנכס אחר הודעת ראש העירייה, כאמור בסעיף קטן (א), יחויב הוא במלוא ההיטל לפי הוראות חוק עזר זה.

(ו) סלל בעלים בנכס גובל מדרכה ראשונה כאמור בסעיף קטן (א) או נגבו ממנו הוצאות לפי סעיף קטן (ג) ינוכו הוצאות הסלילה מסכום ההיטל שחייב בו לפי הוראות חוק עזר זה.

(ז) לעניין סעיף זה קביעת המהנדס בדבר הוצאות הסלילה תהיה ראיה לכאורה להוצאות הסלילה של העירייה.

13. (א) בעל נכס גובל, שהרחוב הגובל בו נסלל טרם תחילתו של חוק עזר זה, ולא נדרש לשלם בעדו דמי השתתפות או היטל קודם טרם תחילתו של חוק עזר זה, אפילו היתה העירייה מוסמכת לדרשם – ישלם לעירייה, לפי דרישתה, תשלומי חובה אלה, וזאת בהתאם להוראות חוק העזר הקודם שהיו בתוקף בעת תחילת הסלילה, ובכפוף להוראות סעיפים קטנים (ב) או (ג) להלן, לפי העניין.

הטלת חיובים מכוח חוקי עזר קודמים

(ב) סכום דמי ההשתתפות שישלם בעל נכס גובל, כאמור בסעיף קטן (א), יעמוד על סכומו המשוערך במועד התשלום בפועל; לעניין זה, "סכום משוערך" – סכומם הנומינלי של דמי ההשתתפות בעת שבה אמורים היו להיות מוטלים לפי חוק עזר קודם ובתוספת הפרשי הצמדה החל מאותו מועד ועד למועד התשלום בפועל; בהעדר אפשרות להתחקות אחר הסכום הנומינלי המשמש יסוד לחישוב כאמור, יהיה הסכום המשוערך סכום עלותה של עבודת סלילת רחוב גובל על פי מחירי העלות במועד הטלת החיוב.

(ג) סכום ההיטל הקודם שישלם בעל נכס גובל, כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת תחילת עבודות הסלילה ובתוספת הפרשי הצמדה החל מאותו מועד ועד למועד התשלום בפועל.

(ד) הוראות סעיף קטן (א) תחול ביחס לשטח הקרקע ושטח הבניין כפי שהיו בעת תחילתו של חוק עזר זה; אין בתשלום היטל או דמי השתתפות כאמור בסעיף קטן (א) כדי לגרוע מחובתו של בעל נכס בתשלום היטל על פי חוק עזר זה בעבור בנייה חדשה או תוספת בנייה כקבוע בסעיפים 2 עד 6 לחוק עזר זה, וכן אין באמור לעיל כדי לגרוע מהוראת סעיף 6 לחוק עזר זה ביחס לאופן חישובו וקביעתו של היטל בעבור בנייה חורגת.

14. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או מועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה. אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

15. בתוספת לחוק עזר לתל-אביב-יפו (הצמדה למדד) (מס' 2), התשמ"ג-1983 (להלן – חוק עזר להצמדה), במקום "חוק עזר לתל-אביב-יפו (סלילת רחובות), התשל"ו-1975" יבוא "חוק עזר לתל-אביב-יפו (סלילת רחובות), התשע"ב-2011".

תיקון חוק עזר   
לתל-אביב-יפו (הצמדה למדד)

16. החל ביום כ"ט בטבת התשפ"ב (2 בינואר 2022) הטלת היטל לפי חוק עזר זה טעונה את אישורם של מועצת העירייה ושל שר הפנים או מי מטעמו.

מגבלת גבייה

תיקון תשע"ז-2017

17. חוק עזר לתל-אביב-יפו (סלילת רחובות), התשס"ג-2003 – בטל.

ביטול

18. על אף האמור בחוק עזר להצמדה, יעודכנו תעריפי ההיטל שבתוספת הראשונה במועד פרסומו של חוק עזר זה ברשומות (להלן – יום העדכון הראשון), לפי שיעור שינוי המדד, מן המדד שפורסם לאחרונה לפני יום העדכון הראשון לעומת מדד חודש פברואר 2007.

הוראת שעה

תוספת ראשונה

תיקון תשע"ז-2017

(סעיפים 3 עד 6)

שיעור ההיטל

בשקלים חדשים

1. היטל סלילת כביש –

(א) קרקע, לכל מ"ר משטח הקרקע 88.13

(ב) (1) (א) בניין למגורים למעט מרתף חניה, לכל מ"ר משטח הבניין 103.68

(ב) מרתף חניה 72.61

(2) (א) בניין בנכס אחר למעט מרתף חניה, לכל מ"ק מנפח הבניין 25.92

(ב) מרתף חניה בנכס אחר 21.36

2. היטל סלילת מדרכה –

(א) קרקע, לכל מ"ר משטח הקרקע 28.20

(ב) בניין –

(1) (א) בניין למגורים למעט מרתף חניה, לכל מ"ר משטח הבניין 33.17

(ב) מרתף חניה 23.23

(2) (א) בניין בנכס אחר למעט מרתף חניה, לכל מ"ק מנפח הבניין 8.29

(ב) מרתף חניה בנכס אחר 6.83

3. היטל סלילת רחוב משולב –

(א) קרקע, לכל מ"ר משטח הקרקע 116.33

(ב) בניין –

(1) (א) בניין למגורים למעט מרתף חניה, לכל מ"ר משטח הבניין 136.85

(ב) מרתף חניה 95.84

(2) (א) בניין בנכס אחר למעט מרתף חניה, לכל מ"ק מנפח הבניין 34.21

(ב) מרתף חניה בנכס אחר 28.19

תוספת שנייה

(סעיף 2(ב)(1))

טופס 1

לכל מאן דבעי

הח"מ, מהנדס עיריית תל-אביב-יפו מאשר בזה כי התכניות לביצוע עבודות סלילת רחוב/ות       מצויות בשלבי גמר, וכי בכוונת העירייה  לצאת למכרז לביצוע עבודות הסלילה האמורות,  להתקשר כדין בדרך של       לביצוע עבודות הסלילה הנ"ל (מחק את המיותר) וזאת לא יאוחר מיום      .

\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

הח"מ, מהנדס עיריית תל-אביב-יפו מאשר בזה כי הליך תכנון סלילת רחוב/ות       מצוי בעיצומו, וכי תחילת הסלילה צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_

מהנדס העירייה

ז' בתשרי התשע"ב (5 באוקטובר 2011) רון חולדאי

ראש עיריית תל-אביב-יפו

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ב מס' 762](http://www.nevo.co.il/Law_word/law07/MEKOMI-0762.pdf) מיום 22.12.2011 עמ' 30.

   תוקן [ק"ת חש"ם תשע"ד מס' 799](http://www.nevo.co.il/Law_word/law07/mekomi-0799.pdf) מיום 7.1.2014 עמ' 241 – תיקון תשע"ד-2014.

   [ק"ת חש"ם תשע"ז מס' 884](http://www.nevo.co.il/Law_word/law07/mekomi-0884.pdf) מיום 12.7.2017 עמ' 678 – תיקון תשע"ז-2017; ר' סעיף 3 לענין הוראת שעה.

   3. על אף האמור בסעיף 15 לחוק העזר העיקרי, בחוק עזר לתל-אביב-יפו (הצמדה למדד), התשע"ו-2016, יעודכנו תעריפי ההיטל הנקובים בתוספת הראשונה כנוסחה בסעיף 2 לחוק עזר זה, במועד פרסומו של חוק עזר זה ברשומות (להלן – יום העדכון הראשון), לפי שיעור שינוי המדד מן המדד שפורסם לאחרונה לפני יום העדכון הראשון לעומת מדד חודש מרס 2017. [↑](#footnote-ref-1)