חוק עזר לתל-אביב-יפו (פיקוח על כלבים ובעלי חיים אחרים), תשס"א-2000

רשויות ומשפט מנהלי – רשויות מקומיות – חוקי עזר

חקלאות טבע וסביבה – בע"ח – פיקוח ומחלות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת רישיון ולוחית מספר | [Go](#Seif2) | 2 |
| סעיף 3 | חיסון ותוקף הרישיון | [Go](#Seif3) | 2 |
| סעיף 4 | בקשת רישיון ותוקפו | [Go](#Seif6) | 2 |
| סעיף 5 | אגרה | [Go](#Seif4) | 3 |
| סעיף 6 | סירוב לתת רישיון או ביטולו | [Go](#Seif5) | 3 |
| סעיף 7 | מסירת כלב למאורות בידוד | [Go](#Seif7) | 3 |
| סעיף 8 | תפיסתו והמתתו של כלב שאין לגביו רישיון | [Go](#Seif8) | 4 |
| סעיף 9 | מסירת בעל חיים למאורות בידוד | [Go](#Seif9) | 4 |
| סעיף 10 | החזקת בעל חיים במאורות בידוד | [Go](#Seif10) | 4 |
| סעיף 11 | החזקת כלב במקום ציבורי | [Go](#Seif11) | 4 |
| סעיף 12 | אכרזה על אזור נגוע בכלבת | [Go](#Seif12) | 4 |
| סעיף 13 | תפיסת כלב | [Go](#Seif13) | 4 |
| סעיף 14 | פיצויים | [Go](#Seif14) | 4 |
| סעיף 15 | סמכויות ראש העיריה, הרופא הוטרינר או המפקח | [Go](#Seif15) | 5 |
| סעיף 16 | איסור הפרעה | [Go](#Seif16) | 5 |
| סעיף 17 | שמירת דינים | [Go](#Seif17) | 5 |
| סעיף 18 | ביטול | [Go](#Seif18) | 5 |
|  | תוספת | [Go](#med0) | 5 |

חוק עזר לתל-אביב-יפו (פיקוח על כלבים ובעלי חיים אחרים), תשס"א-2000[[1]](#footnote-1)\*

בתוקף סמכותה לפי סעיפים 247, 250 ו**-**251 לפקודת העיריות, ולפי סעיף 17 לפקודת הכלבת, 1934 (להלן – פקודת הכלבת), מתקינה מועצת עיריית תל-אביב-יפו חוק עזר זה:

1. בחוק עזר זה –

הגדרות

"העיריה" – עיריית תל-אביב-יפו;

"המועצה" – מועצת העיריה;

"ראש העיריה" – לרבות אדם שראש העיריה הסמיכו בכתב לענין הוראות חוק עזר זה, כולן או מקצתן;

"הרופא הוטרינר" – הרופא הוטרינר של העיריה, לרבות אדם שהרופא הוטרינר העביר אליו בכתב את סמכויותיו לפי חוק עזר זה, כולן או מקצתן, אולם הרופא הוטרינר לא יעביר את סמכויותיו לפי סעיף 2;

"בעל חיים" – כלב, חתול או קוף;

"בעלו של בעל חיים" – אדם שבעל חיים נמצא ברשותו, בפיקוחו או בהחזקתו;

"רישיון" – רישיון להחזקת כלב בתחום העיריה;

"לוחית מספר" – לוחית מספר שניתנה לבעל כלב מאת הרופא הוטרינר;

"מאורות בידוד" – מאורות בידוד לכלבים של העיריה וכל מקום או מיתקן שקבע הרופא הוטרינר להחזקת כלבים בידי העיריה;

"מפקח" – אדם שראש העיריה או הרופא הוטרינר מינהו למפקח לענין הוראות חוק עזר זה;

"מקום ציבורי" – מקום שהציבור משתמש בו או נוהג לעבור בו, לרבות רחוב, שדרה, גן, גינה, מקום עינוג, שטח המוגדר בתכנית בנין עיר כשטח ציבורי פתוח או כשטח לבנין ציבורי, מקום שהציבור רשאי להשתמש בו, או משתמש בו או עובר בו, וכן רכוש משותף כהגדרתו בחוק המקרקעין, התשכ"ט-1969, להוציא מקום ציבורי שראש העיריה קבע כי מותר לכלבים לעשות בו את צורכיהם;

"נשיכה" – לרבות חשד לנשיכה או גרימת שריטה המחייבת, לדעת הרופא הוטרינר, מסירת בעל חיים למאורות בידוד.

2. (א) לא יחזיק אדם כלב בתחום העיריה, אלא אם כן ניתן לגביו רישיון מאת הרופא הוטרינר ובהתאם לתנאי הרישיון, ועל צווארו של הכלב תהא לוחית מספר.

חובת רישיון ולוחית מספר

(ב) על אדם השוהה זמנית בתחום העיריה ומחזיק כלב ברשותו, ועל תושב העיריה המחזיק כלב בפיקוח זמני, לא יחולו הוראות סעיף קטן (א), ובלבד שברשותו רישיון בר תוקף מאת רשות מוסמכת אחרת שמחוץ לתחום העיריה להחזקת אותו כלב, תקופת ההחזקה בתחום העיריה אינה עולה על 30 ימים ובמקום ציבורי יוחזק הכלב בהתאם לאמור בסעיף 11.

3. (א) בעל כלב מגיל 3 חודשים ומעלה, יחסנו מפני מחלת הכלבת, לפי הוראות תקנות הכלבת (רישוי וחיסון), התשל"ד-1974 (להלן – תקנות הכלבת); החיסון יבוצע אחת לשנה.

חיסון ותוקף הרישיון

(ב) בעד ביצוע החיסון תשולם אגרה בשיעור שנקבע בתוספת, כשיעורה המעודכן במועד התשלום בפועל.

(ג) רישיון יקבל תוקף חוקי עם אישור הרופא הוטרינר על ביצוע החיסון, והטבעת חותמת הבנק או קופת העיריה על קבלה בדבר תשלום אגרות חיסון ורישיון.

4. (א) רישיון ולוחית מספר יינתנו למבקש לאחר בדיקה טורינרית של הכלב בידי הרופא הוטרינר או רופא וטרינר שהוא "מחסן מורשה" כהגדרתו בתקנות הכלבת, וכפוף לתשלום האגרות כאמור בסעיפים 3 ו-5; לוחית מספר תהא תלויה בכל עת על צווארו של הכלב.

בקשת רישיון ותוקפו

(ב) הרופא הוטרינר רשאי, בכל עת, לקבוע תנאים ברישיון או לפני שניתן, להוסיף תנאים לרישיון, וכן רשאי הוא להורות לבעל הכלב על אופן החזקת הכלב, מקום החזרתו, בידי מי יוחזק, ורשאי הוא להורות על בדיקתו בידי רופא וטרינר, מתן טיפולים, בתנאים ובמועדים שיקבע, והבאת הכלב לחיסון נגד מחלת הכלבת, במועד שיקבע.

(ג) הרופא הוטרינר ינהל פנקס בו יירשמו פרטים מלאים של כלב שלגביו ניתן רישיון, ובעל הכלב יביאו למשרד העיריה וימציא לרופא הוטרינר פרטים לפי דרישתו.

(ד) בקשה לקבלת רישיון תוגש רק בידי מי שגילו 18 שנים ומעלה.

(ה) תוקפו של רישיון שנה מיום הוצאתו, אם לא נקבעה בו תקופה קצרה יותר.

(ו) רישיון שניתן הוא אישי ואינו ניתן להעברה.

(ז) בעל הכלב יודיע לרופא הוטרינר על כל שינוי שחל בפרטים הכלולים ברישיון או על מותו של הכלב, בתוך 30 ימים מיום השינוי.

5. (א) העיריה תגבה בעד מתן רישיון אגרה בשיעור שנקבע בתוספת.

אגרה

(ב) עיוור בעל כלב נחיה, פטור מתשלום אגרת רישיון בעד כלב המשמש לו מורה דרך.

(ג) בעד כלבה מעוקרת או כלב מסורס, על פי אישור רופא וטרינר, תשולם מחצית מאגרות רישיון וחיסון, כמפורט בתוספת.

(ד) ראש העיריה רשאי לפטור מתשלום האגרה, כולה או מקצתה, בעד החזקת כלב המשמש לשמירה חיונית.

6. (א) הרופא הוטרינר רשאי לסרב ליתן רישיון וראש העיריה רשאי לבטל רישיון שניתן, מטעם סביר הנראה לו, ובין השאר מהטעמים האלה[[2]](#footnote-2):

סירוב לתת רישיון או ביטולו

(1) לאותו אדם יותר מכלב אחד;

(2) הכלב מהווה סכנה לביטחון הציבור או לבריאותו;

(3) הכלב בעל מזג פראי;

(4) הכלב מקים רעש שהוא מפגע לשכנים;

(5) בעל הכלב הורשע יותר מפעם אחת בעבירה לפי חוק צער בעלי חיים (הגנה על בעלי חיים), התשנ"ד-1994;

(6) הכלב לא חוסן בחיסון נגד כלבת, לפי תקנות הכלבת או שלא קיבל טיפול בהתאם לדרישתו והתראתו כבעל הכלב;

(7) הכלב נשך אדם יותר מפעם אחת;

(8) אופן החזקת הכלב גורם או עלול לגרום למפגע תברואי;

(9) הכלב משוטט באורח חופשי ברשות הרבים, על אף שניתנה התראה לבעלו מטעם הרופא הוטרינר;

(10) בעל הכלב לא קיים הוראה מהוראות חוק עזר זה או תנאי מתנאי הרישיון, על אף שניתנה לו התראה מהרופא הוטרינר או מטעמו.

(ב) לא יבטל ראש העיריה רישיון לפי סעיף זה, אלא לאחר שנתן לבעל הרישיון הזדמנות להשמיע את טענותיו בפני הרופא הוטרינר.

(ג) הרואה עצמו נפגע מסירוב הרופא הוטרינר ליתן לו רישיון, רשאי לערער על ההחלטה בפני ראש העיריה, בתוך 5 ימים מהמועד שהחלטת הרופא הוטרינר הובאה לידיעתו; החלטת ראש העיריה תינתן בכתב ותהא סופית.

(ד) בוטל רישיון מסיבה כלשהי, רשאי ראש העיריה או הרופא הוטרינר לסרב להחזיר לבעל הכלב את האגרות ששילם.

7. (א) בעל כלב שסרבו לתת לו רישיון או שהרישיון שניתן לו בוטל, ימסור את הכלב, בתוך יומיים מיום הסירוב או מיום שנודע לו על הביטול, לפי הענין.

מסירת כלב למאורות בידוד

(ב) סירב רופא וטרינר לתת רישיון או ביטל ראש העיריה את הרישיון, ובעל הכלב הודיע לרופא הוטרינר, בתוך 7 ימים מזמן מסירתו למאורות בידוד, על כוונתו להגיש לבית משפט מוסמך בקשה נגד המתת הכלב או נגד החזקת הכלב בבידוד, כפי שהחליט הרופא הוטרינר מסיבה כלשהי, לא יומת הכלב, אלא אם בית המשפט החליט על כך, ובלבד שבעלו ישלם לעיריה, בתחילת כל תקופה של 21 יום שלפני מועד החלטת בית המשפט, סכום אגרה בשיעור שנקבע בתוספת.

8. (א) כלב שאין לגביו רישיון ושאין על צווארו לוחית מספר, כשהוא נמצא ברשות הרבים, רשאי רופא וטרינר או מפקח לתפסו ולמסרו למאורות בידוד; אם אי אפשר לתפסו, רשאי הוא להמיתו.

תפיסתו והמתתו של כלב שאין לגביו רישיון

(ב) כלב שנמסר למאורת בידוד לפי סעיף קטן (א), לא יומת אלא אם כן לא נמצא לו תובעים בתוך שבעה ימים מיום שנמסר; הרופא הוטרינר רשאי להאריך את התקופה האמורה עד ארבעה עשר ימים, אם נראה לו הכלב כבעל ערך.

(ג) כלב שנתפס כאמור בסעיף קטן (א), לא יוכל בעלו לקבלו חזרה אלא לאחר שהוציא לגביו רישיון, בתוך תקופת החזקתו במאורות בידוד, ושילם לעיריה אגרה בשיעור שנקבע בתוספת.

9. (א) בעל חיים שנשך אדם או בעל חיים אחר בתחום העיריה, ימסרו בעלו למאורות בידוד, בתוך 24 שעות לאחר שנודע לו הדבר או לאחר דרישת הרופא הוטרינר, לפי המוקדם מביניהם; לא נמסר בעל החיים כאמור, רשאי מפקח או רופא וטרינר לתפוס את בעל החיים ולהביאו למאורות בידוד; אם אי אפשר לתפוס את בעל החיים, רשאי הרופא הוטרינר להורות על המתתו.

מסירת בעל חיים למאורות בידוד

(ב) בעת מסירת בעל חיים למאורות בידוד לפי סעיף קטן (א), ישלם בעלו לעיריה אגרת החזקה בשיעור שנקבע בתוספת בעד תקופת החזקתו; לא הוציאו בתום תקופת הבידוד, ישלם בעד כל יום נוסף אגרה שנקבעה בתוספת; הובא בעל חיים למאורות בידוד באמצעות פקיד העיריה, ישלם בעלו, נוסף על אגרת הובלה, אגרה שנקבעה בתוספת.

(ג) לא שילם בעלו של בעל חיים תשלום בעד החזקתו במאורות בידוד, בתוך 3 ימים מיום שנדרש לעשות כן, יראו את בעל החיים כמי שאין לו תובעים ויחולו עליו הוראות סעיף 8(ב).

10. (א) בעל חיים שהובא למאורות בידוד, יוחזק בהן עד 10 ימים מיום הבאתו (להלן – תקופת בידוד). הובא בעל חיים אליהן לאחר שנשך, יוחזק בהן במשך 10 ימים מיום הבאתו.

החזקת בעל חיים במאורות בידוד

(ב) בתום תקופת הבידוד של בעל החיים, יוציאו בעלו ממאורות הבידוד.

(ג) בעל חיים שבעלו לא הוציאו ממאורות הבידוד, בתוך 5 ימים מתום תקופת הבידוד, רשאי הרופא הוטרינר להמיתו או למסרו לאדם אחר או למוסד, לפי ראות עיניו.

11. (א) לא יחזיק אדם כלב במקום ציבורי ולא יאפשר בעל כלב לכלבו להימצא במקום ציבורי, אלא אם כן הכלב קשור היטב ברצועה או בשרשרת.

החזקת כלב במקום ציבורי

(ב) העיריה תקבע ותגדר אזורים מסוימים, כפי שיוחלט עליהם מזמן לזמן, שבהם יהיו הכלבים רשאים להסתובב באופן חופשי ולהימצא בליווי ובהשגחת בעליהם, כשאינם קשורים; הודעה על כך תפורסם בעיתונות, על גבי לוחות המודעות ובשילוט מתאים באזורים שנקבעו; באזורים כאמור לא יחולו הוראות סעיף קטן (א), והכלבים יוכלו להלך בהם כשהם בלתי קשורים, בתנאי שיימצאו רק בתחום השטחים המתוחמים ויהיו בליווי בעליהם ובאחריותם.

12. פורסמה אכרזה על אזור נגוע בכלבת לגבי תחום השיפוט של העיריה יחולו הוראות סעיף 9(א)(I) לפקודת הכלבת.

אכרזה על אזור נגוע בכלבת

13. נמצא כלב במקום ציבורי כשאינו קשור כאמור בסעיף 11(א), רשאי מפקח או רופא וטרינר לתפסו ולמסרו למאורות בידוד.

תפיסת כלב

14.[[3]](#footnote-3) לא ישולמו פיצויים בעד בעל חיים שנתפס או הומת לפי חוק עזר זה, והעיריה או מי שפועל בשמה ומטעמה, יהיו פטורים מתשלום פיצויים בשל פעולה או מחדל שעשו או שנמנעו מלעשות, לפי הענין, בהתאם להוראות חוק עזר זה.

פיצויים

15. ראש העיריה, הרופא הוטרינר או המפקח, וכן המסייע בידם, רשאים להיכנס, בכל עת סבירה, לנכס או למקום אחר בתחום העיריה, כדי לבדוק אם קוימו הוראות חוק עזר זה, ולעשות בהם את הדרוש לביצוען, אך לא ייכנסו לנכס המשמש למגורים בלא הסכמת המחזיק בו, אלא בשעות היום, ולאחר שנמסרה למחזיק הודעה בכתב, ככל האפשר, 12 שעות מראש.

סמכויות ראש העיריה, הרופא הוטרינר או המפקח

16. לא יפריע אדם לראש העיריה, לרופא הוטרינר, לרופא וטרינר שאינו מכהן מטעם העיריה או למפקח, ולאדם המסייע בידם במילוי תפקידם על פי חוק עזר זה, ולא ימנע בעדם מלבצע דבר על פי סמכויותיהם או תפקידיהם לפי הוראות חוק עזר זה.

איסור הפרעה

17. האמור בחוק עזר זה אינו בא לגרוע מהוראות דין אחר, אלא להוסיף עליהן.

שמירת דינים

18. חוק עזר לתל-אביב-יפו (פיקוח על כלבים ובעלי חיים אחרים), התשמ"ט-1988 – בטל.

ביטול

תוספת

אגרה בעד רישוי וחיסון כלבים ואגרה בעד החזקת בעל חיים יהיו בשיעור שנקבע בתקנות הכלבת ובתקנות הכלבת (החזקת כלבים, חתולים וקופים במאורות בידוד), התשי"ט-1959; התגלה הפרש בשיעורי האגרה שנקבעו להלן לבין השיעור שנקבע בתקנות האמורות, יחולו שיעורי האגרה שנקבעו בתקנות האמורות.

שיעורי האגרה

האגרה בשקלים חדשים

בעד רישיון (סעיף 5(א)) 59.00

בעד רישיון של כלבה מעוקרת או כלב מסורס (סעיף 5(ג)) 29.50

בעד החזקה במאורות בידוד, לכל יום (סעיף 9(ב)) 26.50

בעד הובלת כלב (סעיף 9(ב)) 61.00

בעד חיסון כלב (סעיף 3(ב)) 21.50

בעד חיסון כלבה מעוקרת או כלב מסורס 0סעיף 5(ג)) 11.00

כ"ג בשבט התש"ס (30 בינואר 2000) רון חולדאי

ראש עיריית תל-אביב-יפו

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"א מס' 630](http://www.nevo.co.il/Law_word/law07/mekomi-0630.pdf) מיום 21.12.2000 עמ' 76. [↑](#footnote-ref-1)
2. ר' עת"מ (ת"א) 1060-09 פוזנר נ' מועצה מקומית גן יבנה לעניין היקף הסמכות. [↑](#footnote-ref-2)
3. ר' ת"א (שלום כ"ס) 2116-12-09 בנימין נ' עיריית רעננה (פורסם בנבו) לענין אי חוקיות ההוראה. [↑](#footnote-ref-3)