חוק עזר לתל-אביב-יפו (רוכלות), תשס"א-2001

רשויות ומשפט מנהלי – רשויות מקומיות – חוקי עזר

רשויות ומשפט מנהלי – רישוי – רישוי עסקים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | איסור לעסוק ברוכלות | [Go](#Seif2) | 2 |
| סעיף 3 | תוקפו של רישיון רוכלות | [Go](#Seif3) | 2 |
| סעיף 4 | הצגת רישיון לרוכלות | [Go](#Seif6) | 2 |
| סעיף 5 | שמירת הניקיון | [Go](#Seif4) | 2 |
| סעיף 6 | איסור להכריז על טובין | [Go](#Seif5) | 3 |
| סעיף 7 | ימים אסורים ברוכלות | [Go](#Seif7) | 3 |
| סעיף 8 | שעות רוכלות | [Go](#Seif8) | 3 |
| סעיף 9 | היתר לעיסוק | [Go](#Seif9) | 3 |
| סעיף 10 | שימוש בדוכן | [Go](#Seif10) | 3 |
| סעיף 11 | רישיון לרוכלות מרכב | [Go](#Seif11) | 3 |
| סעיף 12 | דרישה לסילוק טובין | [Go](#Seif12) | 3 |
| סעיף 13 | איסור הפרעה | [Go](#Seif13) | 3 |
| סעיף 14 | שמירת דינים | [Go](#Seif14) | 3 |
| סעיף 15 | ביטול | [Go](#Seif15) | 3 |
| סעיף 16 | תחילה | [Go](#Seif16) | 3 |
|  | תוספת | [Go](#med0) | 3 |

חוק עזר לתל-אביב-יפו (רוכלות), תשס"א-2001[[1]](#footnote-1)\*

בתוקף סמכותה לפי סעיפים 250 ו**-**251 לפקודת העיריות, וסעיף 11ג לחוק רישוי עסקים, התשכ"ח-1968, מתקינה מועצת עיריית תל-אביב-יפו חוק עזר זה:

1. בחוק עזר זה –

הגדרות

"דוכן" – כל שולחן או כלי עזר אחר המשמשים להחזקת טובין או למכירתם;

"המועצה" – מועצת עיריית תל-אביב-יפו;

"החוק" – חוק רישוי עסקים, התשכ"ח-1968;

"ימי מנוחה" – כל שבתות השנה ומועדי ישראל כדלקמן: ראש השנה (2 ימים), יום הכיפורים, ראשון של סוכות ושמיני עצרת, ראשון ושביעי של פסח, חג השבועות, תחילתם עם שקיעת החמה בערבים שלפניהם וסיומם עם צאת הכוכבים במוצאי השבת או החג;

"מפקח" – מי שראש העיריה הרשהו בכתב לפקח על מילוי הוראות החוק וחוק עזר זה;

"עיריה" – עיריית תל-אביב-יפו;

"ראש העיריה" – לרבות מי שראש העיריה העביר אליו בכתב את סמכויותיו לפי חוק עזר זה, כולן או מקצתן;

"רוכל" – אדם העוסק ברוכלות;

"רוכלות" – עיסוק בקניה, במכירה או בהצעת שירותים או מלאכה לציבור שלא בתוך מבנה קבע;

"רכב" – רכב הנע בכוח מכני או הנגרר על ידי רכב או על ידי בהמה, וכן מכונה או מיתקן הנעים או הנגררים כאמור, לרבות אופניים ותלת אופניים;

"רשות רישוי" – ראש הרשות המקומית או מי שהוא הסמיכו לכך;

"רישיון רוכלות" – כקבוע בחוק ובתקנות שהותקנו על פיו.

2. (א) לא יעסוק אדם ברוכלות בתחום העיריה בלא רישיון על פי החוק.

איסור לעסוק ברוכלות

(ב) בקשה לרישיון רוכלות תוגש לרשות הרישוי בהתאם לחוק.

(ג) רשות הרישוי לא תתיר עיסוק ברוכלות אלא באזורים המנויים בתוספת.

תיקון תשס"ז-2007

(ד) על אף האמור בסעיף קטן (ג), רשאית רשות הרישוי להתיר רוכלות לתקופה זמנית וקצובה, באזורים שאינם מנויים בתוספת, ובלבד שההיתר ניתן בהקשר לאירועים שאושרו על ידי העיריה.

תיקון תשס"ז-2007

3. (א) תוקפו של רישיון רוכלות יהיה כקבוע בחוק ובתקנות שעל פיו.

תוקפו של רישיון רוכלות

(ב) רישיון לרוכלות יפקע במועד הקבוע ברישיון, או עם הפסקת העיסוק ברוכלות, או עם פטירת הרוכל.

(ג) רישיון לרוכלות הוא אישי ואינו ניתן להעברה לאחר בין בחייו של הרוכל ובין לאחר פטירתו.

4. המחזיק ברישיון רוכלות יישאנו עמו בזמן עיסוקו ויציגו בפני מפקח או בפני כל מי שהוסמך לפקח על ביצוע הוראות חוק עזר זה, לפי דרישתם.

הצגת רישיון לרוכלות

5. (א) על הרוכל לשמור על ניקיון הדוכן לרבות השטח שבסביבתו.

שמירת הניקיון

(ב) נמצאה אשפה על יד הדוכן או בקרבתו, יראו את הרוכל, המשתמש בדוכן, כאילו הוא הניח, זרק, השליך, שפך או השאיר את האשפה, זולת אם הוכח אחרת.

6. לא יכריז רוכל על טובין או על מרכולתו, לא יקים רעש בשעת עיסוקו, ולא יתלה על רכבו או על דוכנו דבר פרסום כלשהו.

איסור להכריז על טובין

7. (א) לא יעסוק רוכל בעיסוקו בימי מנוחה.

ימים אסורים ברוכלות

(ב) לא יעסוק רוכל בעיסוקו בערב יום הזיכרון לשואה ולגבורה כהגדרתו בחוק יום הזיכרון לשואה ולגבורה, התשי"ט-1959, ובערב יום הזיכרון לחללי מערכות ישראל, כהגדרתו בחוק יום הזיכרון לחללי מערכות ישראל, התשכ"ג-1963, ובערב ט' באב, משעה 19.00 ועד שעה 07.00 בבוקר שלמחרת.

8. לא יעסוק רוכל בעיסוקו בימות השבוע, אלא משעה 07.00 ועד שעה 20.00, אלא אם הותר לו לעסוק בעיסוקו לאחר השעה 20.00 לפי הוראות סעיף 9.

שעות רוכלות

9. ראש העיריה רשאי, לפי שיקול דעתו ובתנאים שיקבע, להתיר לרוכל לעסוק בעיסוקו גם לאחר השעה 20.00.

היתר לעיסוק

10. לא ישתמש רוכל בדוכן לצורך עיסוקו, אלא לפי הוראות רשות הרישוי או המפקח בנוגע לחומר, גודל, צורה, טיב, מיקום ושאר התנאים שיקבעו רשות הרישוי או המפקח בדרישה בכתב, ובאופן שלא יפריע למעבר הולכי רגל ומכוניות.

שימוש בדוכן

11. (א) לא יעסוק אדם ברוכלות באמצעות רכב או ברוכלות ניידת, אלא לפי רישיון שיינתן לו לפי חוק עזר זה, ובהתאם להחלטת רישוי עסקים בתל-אביב-יפו (הגבלת רוכלות ניידת), התש"ם-1980.

רישיון לרוכלות מרכב

(ב) בקשה לרישיון לעיסוק ברוכלות ברכב תוגש בכתב לרשות הרישוי.

(ג) רשות הרישוי רשאית ליתן רישיון, לסרב לתיתו, להתלותו או לבטלו, וכן רשאית היא לכלול ברישיון תנאים, להוסיף עליהם או לגרוע מהם, לשנותם או לבטלם.

(ד) לא יעסוק אדם ברוכלות באמצעות רכב, אלא במקום המותר לחניה על פי הוראות כל דין וכשיש בידו רישיון רכב תקף.

(ה) בעל רכב או אדם האחראי על הרכב יפקח ויעשה כל שניתן למניעת עיסוק ברוכלות באמצעות רכבו, בניגוד להוראות סעיפים קטנים (א) עד (ד).

(ו) נעשתה רוכלות מתוך רכב בניגוד להוראות סעיפים קטנים (א) עד (ד), חזקה היא כי בעל הרכב או האדם האחראי על הרכב, לפי הענין, הפר את חובתו לפי סעיף קטן (ה), אלא אם כן הוכיח כי נקט בכל האמצעים הדרושים כדי למלא את חובתו.

12. (א) המפקח רשאי להורות לרוכל לסלק את רכבו, הדוכן, המגש או הטובין וכל דבר אחר המשמש לעיסוקו כרוכל, ממקום שבו הם נמצאים בניגוד להוראות חוק עזר זה או להוראות כל חיקוק אחר.

דרישה לסילוק טובין

(ב) לא מילא הרוכל אחר הדרישה, רשאי המפקח לסלק את הטובין וכל דבר אחר המשמש לעיסוקו של הרוכל.

13. לא יפריע אדם למפקח ולא ימנע בעדו מלהשתמש בסמכויותיו לפי חוק עזר זה.

איסור הפרעה

14. אין חוק עזר זה גורע מכל דין אחר, אלא בא להוסיף עליו.

שמירת דינים

15. חוק עזר לתל-אביב-יפו (רוכלים), התש"ם-1979 – בטל.

ביטול

16. תחילתו של חוק עזר זה שלושים ימים מיום פרסומו.

תחילה

תוספת

תיקון תשס"ז-2007

**(סעיף 2)**

האזורים שבהם תותר רוכלות[[2]](#footnote-2):

1. שוק הכרמל ושוק התקווה;

2. מעברים ציבוריים בקניונים ובמרכזים מסחריים סגורים;

3. (נמחק);

4. (נמחק).

כ"ג בשבט התש"ס (30 בינואר 2000) רון חולדאי

ראש עיריית תל-אביב-יפו

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"א מס' 639](http://www.nevo.co.il/Law_word/law07/mekomi-0639.pdf) מיום 23.7.2001 עמ' 335.

   תוקן [ק"ת חש"ם תשס"ז מס' 700](http://www.nevo.co.il/Law_word/law07/mekomi-0700.pdf) מיום 11.2.2007 עמ' 237 – תיקון תשס"ז-2007. [↑](#footnote-ref-1)
2. כמפורט במפות הנמצאות במשרדי האגף לרישוי עסקים. [↑](#footnote-ref-2)