חוק עזר לתל-אביב-יפו (תיעול), תשע"ב-2011

רשויות ומשפט מנהלי – רשויות מקומיות – חוקי עזר – תיעול

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל תיעול | [Go](#Seif2) | 4 |
| סעיף 3 | היטל תיעול לנכס למגורים | [Go](#Seif3) | 4 |
| סעיף 4 | היטל תיעול לנכס אחר | [Go](#Seif4) | 5 |
| סעיף 5 | היטל תיעול לנכס מעורב | [Go](#Seif5) | 5 |
| סעיף 6 | היטל בשל בנייה חורגת | [Go](#Seif6) | 5 |
| סעיף 7 | היטל תיעול באדמה חקלאית | [Go](#Seif7) | 5 |
| סעיף 8 | חיוב בהיטל בשל שטח המיועד להפקעה | [Go](#Seif8) | 6 |
| סעיף 9 | דרישה לתשלום ההיטל | [Go](#Seif9) | 6 |
| סעיף 10 | שערוך חיובים וחובות | [Go](#Seif10) | 6 |
| סעיף 11 | חיוב בעלים משותפים | [Go](#Seif11) | 6 |
| סעיף 12 | טיפול בתעלה | [Go](#Seif12) | 6 |
| סעיף 13 | החזרת מצבה של תעלה לקדמותה | [Go](#Seif13) | 6 |
| סעיף 14 | התקנת תעלה בידי בעלים בנכס | [Go](#Seif14) | 7 |
| סעיף 15 | הטלת חיובים מכוח חקוי עזר קודמים | [Go](#Seif15) | 7 |
| סעיף 16 | מסירת הודעות | [Go](#Seif16) | 7 |
| סעיף 18 | מגבלת גבייה | [Go](#Seif17) | 7 |
| סעיף 19 | ביטול | [Go](#Seif18) | 7 |
| סעיף 20 | הוראת שעה | [Go](#Seif19) | 7 |
|  | תוספת ראשונה | [Go](#med0) | 8 |
|  | תוספת שנייה | [Go](#med1) | 8 |

חוק עזר לתל-אביב-יפו (תיעול), תשע"ב-2011[[1]](#footnote-1)\*

בתוקף סמכותה לפי סעיפים 250 ו**-**251 לפקודת העיריות (להלן – הפקודה), מתקינה מועצת עירית תל**-**אביב**-**יפו חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בניין שייעודה על פי תכנית הוא לחקלאות וכין משתמשים בה או שלא ניתן לגביה היתר לשימוש למטרה אחרת;

"אישור בנייה חדשה" – אישור מוסד תכנון המוסמך כמשמעותו בחוק התכנון והבנייה, התשכ"ה-1965 (להלן – חוק התכנון והבנייה), לבקשה להיתר בנייה להקמת בנייה חדשה וטרם מתן היתר בנייה;

"אזור איסוף" – שטח שעבודות התיעול שיבוצעו בו מיועדות לשמש במישרין או בעקיפין את הנכסים שבו;

"בניין" – מבנה, בין שהוא ארעי ובין קבוע, בין שבנייתו הושלמה ובין אם לאו, בין שהוא בנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר למבנה חיבור של קבע;

"בנייה חדשה" – הקמת בניין חדש על גבי נכס או תוספת לבניין קיים הניצב בנכס;

"בנייה חורגת" – בניין או תוספת לבניין שהוקמו בנכס בלא היתר או בסטייה מהיתר;

"בעלים בנכס" – כל אחד מאלה:

(1) בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין) – הבעלים הרשום של הנכס, ובהעדר רישום – בעליו של הנכס מכוח הסכם או מסמך מחייב אחר ובהעדרו מי שזכאי כדין להירשם כבעליו, ובהעדרו מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות, כמשמעותו בחוק המקרקעין, בין שבדין ובין שביושר ובהעדר חוכר לדורות מי שניתנה לו הרשאה להשתמש בנכס, שניתן לראות בה מבחינת תוכנה כבעלות או כחכירה לדורות; בהעדר חוכר לדורות או בר-רשות כאמור – בעליו של הנכס;

"דמי פיתוח" – דמי פיתוח ששולמו למינהל מקרקעי ישראל או למי מטעמו בעבור מימון עלותה של עבודת תיעול, ובלבד שסכומם אושר בידי מינהל מקרקעי ישראל;

"היטל תיעול" – היטל המוטל לכיסוי הוצאות של התקנת מערכת התיעול העירונית לפי חוק עזר זה;

"היטל קודם" – היטל תיעול לפי אחד מחוקי העזר האלה:

(1) חוק עזר לתל-אביב-יפו (תיעול), התשכ"ד-1964;

(2) חוק עזר לתל-אביב-יפו (תיעול), התשס"ג-2003;

"היתר בנייה", "סטייה מהיתר" – כמשמעותם בחוק התכנון והבנייה;

"הקלה", "שימוש חורג" – כהגדרתם בחוק התכנון והבנייה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"יציע", "עליית גג" – כהגדרתם בפרט 1.00.1 לסימן א' בתוספת השלישית לתקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה);

"המהנדס" – מהנדס העירייה, לרבות עובד העירייה שהוא העביר אליו בכתב את סמכויותיו לפי חוק עזר זה, כולן או מקצתן;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.1 מטר מהמפלס של רצפתו;

"מרתף" – חלק מבניין שחללו בין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.5 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז תפר התפשטות הסמוך לקצה הבניין ובין קצה הבניין;

"מרתף חניה" – מרתף או חלק ממנו המיועד לשמש על פי תכנית והיתר בנייה לתכלית של חניית כלי רכב;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס למגורים" – נכס המיועד לשמש למגורים לפי תכנית או היתר לשימוש חורג;

"נכס אחר" – נכס המיועד לשמש לתכלית שאינה מגורים;

"נכס מעורב" – נכס המיועד או המשמש למגורים ולתכלית שאינה מגורים;

"נפח בניין" – הסכום במ"ק של שטחי כל הקומות בבניין, המוכפלים כל אחד מהם בגובהה של אותה קומה הנמדד במטר, לפי כללי המדידה שנקבעו בסעיף 1.00.8 לסימן ב' לתוספת השלישית לתקנות היתר בנייה, ולרבות נפח של בניין או תוספת לבניין העתידים להיבנות שאושרה לגביהם בקשה להיתר בנייה – לפי הבקשה שאושרה;

"עבודת תיעול" – עבודה להתקנת או חפירת תעלה וכל עבודה ומטלה נלווית הנוגעת להתקנתה או לחפירתה ושתכליתה ניקוז מי נגר עילי, מי גשמים ומים אחרים למעט שפכים ולרבות החלפת חלקים במערכת או שדרוגם, וכן תכנון, תיאום ופיקוח של העירייה בקשר לעבודות כאמור;

"העירייה" – עיריית תל-אביב-יפו;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל, כקבוע בסעיף 2.03 לסימן ב' לחלק ב' לתוספת השנייה לתקנות היתר בנייה, ככל שנקבע כזה, ולרבות קומה מפולשת, בנייני עזר, מרתפים, מרפסות ולרבות מרפסות גג, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה וכן מרפסות שאינן מקורות;

"ראש העירייה" – לרבות עובד העירייה שראש העירייה הסמיכו בכתב לעניין חוק עזר זה לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

"שטח בניין" – הסכום במ"ר של שטחי כל הקומות בבניין ולרבות –

(1) שטחים מבונים המהווים בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה על ידי מוסד תכנון – לפי שטחם המאושר בתכנית הבנייה שבהיתר;

"שטח המיועד לצורכי ציבור" – שטח קרקע או בניין המיועד בתכנית לצורכי ציבור;

"שטח המיועד להפקעה" – שטח המיועד לצורכי ציבור לפי תכנית שבתוקף ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943 (להלן – פקודת הקרקעות);

"שטח קומה" – סכום המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב הבניין;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעלה" – תעלה או אפיק ניקוז טבעי, מותקן או מוסדר, המיועד להולכתם וניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול, מכון שאיבה, מיתקן להחדרת מים למי תהום וכל מיתקן ואבזר אחר המשמש להולכה וניקוז של מים;

"תעלה פרטית" – תעלה המצויה בתחומו של נכס פלוני והמשמשת אותו, ובלבד שהבעלים בנכס זה אינה העירייה;

"תעלה ציבורית" – תעלה שאינה תעלה פרטית;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן בעת הוצאת דרישת תשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה בשיעורם המעודכן ביום התשלום לקופת העירייה.

2. (א) היטל תיעול נועד לכיסוי הוצאות העירייה בעבור ביצוע עבודות תיעול בתחומה, בלא זיקה לעלות ביצוע עבודת תיעול המשמשת את נכס החייב או גובלת בו.

היטל תיעול

(ב) החליט המהנדס על קביעת שטח כאזור איסוף, תונח החלטתו במשרדי העירייה ותהא פתוחה לעיון הציבור.

(ג) היטל תיעול יוטל על בעל נכס בהתקיים אחד מהתנאים האלה:

(1) ביצוע עבודות תיעול באזור האיסוף שבו מצוי הנכס נשוא החיוב בהיטל; לעניין זה, "ביצוע עבודות תיעול" – תחילת עריכתן של תכניות לביצוען של עבודות תיעול באזור האיסוף שבו מצוי הנכס נושא החיוב וכן אישור של העירייה, בנוסח שבטופס 1 לתוספת השנייה, ולפיו בכוונתה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בנייה חדשה; לא בוצעו עבודות תיעול באזור האיסוף שבו מצוי הנכס בעת אישור הבקשה להיתר בנייה כאמור או טרם הוחל בביצוע העבודות בפועל של עבודות התיעול, תאשר העירייה, בנוסח שבתוספת 2 לתוספת השנייה, כי הליך תכנונן של עבודות התיעול כאמור מצוי בעיצומו ותחילת ביצוע העבודות צפויה בתוך 12 חודשים ממועד מתן האישור;

(3) בנייה חורגת – כקבוע בסעיף 6 ובהתאם למועד התגבשות החיוב הקבוע בו.

(ד) היטל שעילתו בנייה חדשה ישולם גם אם בוצעה עבודת תיעול באזור האיסוף שבו מצוי הנכס לפני תחילתו של חוק עזר זה.

3. (א) היטל תיעול לנכס למגורים, יחושב לפי שטח הקרקע ושטח הבניין שבנכס, וסכומו יהיה הסכום המתקבל ממכפלת שטח הקרקע ושטח הבניין בנכס, בשיעור תעריפי ההיטל המעודכנים.

היטל תיעול לנכס למגורים

(ב) היטל שעילתו לפי סעיפים 2(ג)(1) ו-(3), 7(ג) ו-(ה) ישולם לפי תעריפי ההיטל המעודכנים; היטל שעילתו לפי סעיף 2(ג)(2) ו-7(ד) ישולם לפי תעריפי ההיטל שבתוקף בעת מתן ההיתר.

(ג) שולמו בעבור נכס, בשל ביצוע עבודות תיעול, דמי פיתוח או היטל קודם או היטל תיעול (להלן – חיוב קודם) לא ייכללו שטח הקרקע ושטח הבניין בנכס, בעת הטלתו של החיוב הקודם, במניין השטחים לפי סעיף קטן (א), לצורך חישוב ההיטל לפי חוק עזר זה.

(ד) שולם בעבור נכס חיוב קודם, יחויב בעל הנכס פעם נוספת בתשלום היטל תיעול, בעד בנייה חדשה שאושרה לאחר ששולם החיוב הקודם.

(ה) אושרה בנייה חדשה תחת בניין שנהרס ושולם בעדו חיוב קודם או היטל תיעול לפי חוק עזר זה, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) נוכחה העירייה לדעת, לאחר גמר בנייתו של בניין, כי השטח הבנוי בפועל אינו זהה לשטח הבניין כפי שצוין בתכניות הבנייה שעל פיהן שולם היטל תיעול, תשיב לבעל הנכס, או תגבה ממנו בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) היטל תיעול לנכס אחר, יחושב לפי שטח הקרקע ונפח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס, בשיעור תעריפי ההיטל המעודכנים.

היטל תיעול לנכס אחר

(ב) על אף האמור בסעיף קטן (א), בשל שטח בניין בנכס אחר שאינו מקורה בגג יחושב ההיטל לפי שטחו וזאת בהתאם לחישוב ההיטלים הקבוע לשטח בניין לנכס למגורים כקבוע בסעיף 3(א).

(ג) הוראות סעיף 3(ב) עד (ז) יחולו בשינויים המחויבים לפי העניין גם על היטל התיעול לנכס אחר.

(ד) על אף האמור בסעיפים קטנים (א) עד (ג), בשל שטח בניין לא מקורה המצוי בתחומו של נכס אחר יוטל ויחושב ההיטל לפי שטחו.

5. היטל תיעול לנכס מעורב יחושב וייקבע בהתאם לכללים האלה:

היטל תיעול לנכס מעורב

(1) בשל חלק הנכס המיועד למגורים, יחושב וייקבע סכום ההיטל כהיטל תיעול לנכס למגורים לפי סעיף 3 לחוק עזר זה;

(2) בשל חלק הנכס המיועד לתכלית שאינה למגורים יחושב וייקבע סכום ההיטל כהיטל תיעול לנכס אחר לפי סעיף 4 לחוק עזר זה.

6. (א) בשל בנייה חורגת שנבנתה בנכס, בין טרם תחילתו של חוק עזר זה ובין לאחריו חייב בעל הנכס בתשלום היטל תיעול בשל אותה בנייה.

היטל בשל בנייה חורגת

(ב) לעניין סעיף קטן (א), יראו את יום תחילת הבנייה החורגת, כפי שייקבע בידי המהנדס או את מועד תחילתו של חוק עזר זה, או את יום תחילת ביצוע עבודות התיעול באזור האיסוף שבו מצוי הנכס, לפי המועד המאוחר מביניהם, כמועד שבו התגבש מועד החיוב בהתאם לסעיף 2(ג)(1) (להלן – מועד התגבשות החיוב).

(ג) סכום החיוב בהיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין סעיף זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ד) שולם ההיטל ונהרס בניין המהוו בנייה חורגת בתוך 5 שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) בעל נכס מסוג אדמה חקלאית פטור מחבות בהיטל.

היטל תיעול באדמה חקלאית

(ב) חדל נכס מלהיות אדמה חקלאית, יחויב בעליו בהיטל תיעול לפי הוראות חוק עזר זה ובהתאם לסעיפים קטנים (ג) עד (ה); ההיטל יוטל בכפוף לקיומו של תיעול באזור האיסוף שבו מצוי הנכס או בכפוף לביצוע עבודות להתקנתו של תיעול כאמור, בהתאם להגדרה "ביצוע עבודות תיעול" שבסעיף 2(ג)(1).

(ג) חדל נכס מלהיות אדמה חקלאית מכוח שינוי ייעודה על פי תכנית, ישולם ההיטל על פי תעריפי ההיטל המעודכנים.

(ד) חדל נכס מלהיות אדמה חקלאית, משניתן לגביו היתר לשימוש חורג, ישולם ההיטל לפי תעריפי ההיטל שבתוקף וכתנאי למתן ההיתר.

(ה) חדל נכס מלהיות אדמה חקלאית שלא מכוח תכנית לפי סעיף קטן (ג) או בלי שניתן לגביו היתר כאמור בסעיף קטן (ד), יחולו הוראות סעיף 6, בשינויים המחויבים.

8. (א) לא יוטל חיוב בהיטל תיעול בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלומו הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות, תשיב העירייה לבעל הנכס האמור את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

9. (א) לצורך תשלום ההיטל, תמסור העירייה לחייב דרישת תשלום, שבה יפורט חוק העזר שמכוחו הוטל ההיטל, סכום ההיטל, המועד לתשלומו, שטחו או נפחו של הנכס לפי העניין ותעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כאמור בסעיפים 2(ג), 6 ו-7; ואולם אם לא נמסרה מסיבה כלשהי דרישת תשלום באחד מהמועדים הנקובים בסעיפים האמורים (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ג) אין בפגם שנפל בדרישת תשלום כדי לגרוע מחובת בעל נכס בתשלום היטל תיעול.

(ד) דרישת תשלום תיפרע בתוך 30 ימים מיום מסירתה לבעל הנכס, ובכל מקרה כתנאי למתן ההיתר או התעודה המבוקשים אם דרישת התשלום נמסרה לפי סעיפים 2(ג)(2), 7(ד) או 9(ב) סיפה.

תיקון תשע"ד-2014

10. (א) לא שולם במועדו היטל תיעול שנמסרה לגביו דרישת תשלום לפי סעיפים 2(ג)(1) ו-(3), 6, 7(ג) ו-(ה) ו-15 ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל תיעול שנמסרה לגביו דרישת תשלום לפי סעיף 2(ג)(2) ו-7(ד) או סעיף 9(ב) סיפה, תפקע דרישת התשלום; בדרישת תשלום חדשה שתימסר לחייב יצוינו תעריפי ההיטל המעודכנים.

(ג) על אף האמור בסעיף קטן (ב), ובסעיפים 2(ב)(2), 7(ד) ו-9(ב) סיפה, אם ניתן ההיתר או האישור נשוא הסעיפים האמורים בלא ששולם ההיטל, ייווספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.

11. היה נכס בבעלות משותפת, תחול חובת ההיטל על כל אחד מהבעלים המשותפים בנכס כפי חלקם היחסי בבעלות בנכס.

חיוב בעלים משותפים

12. (א) לא יטפל אדם בתעלה ציבורית, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העירייה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שופכין, מים דלוחים, מי פסולת תעשייה או כל נוזל אחר.

(ג) לא יחסום אדם תעלה, לא יטה מימיה ולא יעשה בהם פעולה אחרת שיש בה כדי לשבש את שימושה הסדיר.

13. (א) ראש העירייה רשאי לדרוש בהודעה בכתב ממי שעשה מעשה בניגוד להוראות סעיף 12(א), לבצע את העבודות הדרושות לשם החזרת התעלה למצב שבו היתה נתונה לפני שנעשה המעשה.

החזרת מצבה של תעלה לקדמותה

(ב) בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען.

(ג) מי שקיבל הודעה כאמור חייב למלא אחריה.

(ד) בלי לגרוע מהאמור בסעיף 12 ובסעיפים קטנים (א) עד (ג), רשאית העירייה לבצע כל עבודה הדרושה לשם החזרת תעלה למצב שבו היתה נתונה לפני שנעשה מעשה בניגוד להוראות סעיף קטן (א); בוצעה עבודה כאמור, רשאית העירייה לגבות ממי שהיה חייב בביצועה לפי סעיף קטן (א), את ההוצאות שהיו כרוכות בכך; תעודה מאת המהנדס תשמש ראיה לכאורה לשיעורן של ההוצאות כאמור.

(ה) העירייה לא תעשה שימוש בסמכותה לביצוע עבודות לפי סעיף קטן (ד), אלא לאחר מתן הודעה בכתב לחייב על ביצוע העבודות, שבמסגרתה נדרש החייב לבצע את העבודות בתוך פרק זמן שיקבע, שאם לא כן יבוצעו העבודות על ידה ועל חשבונו.

14. (א) ראש העירייה רשאי, בהודעה בכתב, לדרוש מבעלים בנכס, או להתיר לו, לבקשתו, לבצע עבודות תיעול לצורך התקנת תעלה פרטית לנכסו, שתחובר לתעלה הציבורית או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן; כמו כן תכלול ההודעה אזהרה בדבר סמכותה של העירייה כקבוע בסעיף 13(ה) לבצע את העבודות בעצמה אם לא יבצען הבעלים תוך השתת עלותן על הבעלים.

התקנת תעלה בידי בעלים בנכס

(ב) עבודות תיעול לפי היתר או דרישה כאמור בסעיף קטן (א) תתבצענה בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאושר על ידי המהנדס ועל ידי גזבר העירייה.

(ג) ביצע אדם עבודות תיעול שלא כאמור בסעיפים קטנים (א) או (ב) רשאית העירייה לשנות או להרוס את התעלה שהותקנה כאמור, או לבצע בעצמה את עבודות התיעול מחדש, ולגבות מאותו אדם את ההוצאות שהוציאה לשינוי התעלה או להריסתה ולהתקנתה מחדש.

15. (א) בוצעו עבודות תיעול טרם תחילתו של חוק עזר זה, שבעטיין היתה העירייה מוסמכת לחייב נכס בתשלום היטל קודם, וזה לא נדרש על ידה, ישלם בעל הנכס לעירייה, לפי דרישתה, את ההיטל הקודם, וזאת בהתאם להוראות חוקי העזר שהיו בתוקף בעת תחילת ביצוע העבודות, ובכפוף להוראות סעיפים קטנים (ב) או (ג), לפי העניין.

הטלת חיובים מכוח חקוי עזר קודמים

(ב) סכום ההיטל הקודם שאותו ישלם בעל נכס, כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת תחילת עבודות התיעול ובתוספת הפרשי הצמדה החל מאותו מועד ועד למועד התשלום בפועל.

(ג) הוראת סעיף קטן (א) תחול ביחס לשטח הקרקע ושטח הבניין כפי שהיו בעת תחילתו של חוק עזר זה; אין בתשלום היטל קודם כאמור בסעיף קטן (א) כדי לגרוע מחובתו של בעל נכס בתשלום היטל בעבור בנייה חדשה, כקבוע בסעיפים 2 עד 6 לחוק עזר זה; אין באמור לעיל כדי לגרוע מהוראות סעיף 6 לחוק עזר זה ביחס לאופן חישובו וקביעתו של היטל בעבור בנייה חורגת.

16. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או מועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

17. בתוספת לחוק עזר לתל-אביב-יפו (הצמדה למדד) (מס' 2), התשמ"ג-1983 (להלן – חוק עזר להצמדה), במקום "חוק עזר לתל-אביב-יפו (תיעול), התשס"ג-2002" יבוא "חוק עזר לתל-אביב-יפו (תיעול), התשע"ב-2011".

תיקון חוק עזר לתל-אביב-יפו (הצמדה למדד)

18. החל ביום כ"ט בטבת התשפ"ב (2 בינואר 2022), הטלת היטל לפי חוק עזר זה טעונה את אישורם של מועצת העירייה ושל שר הפנים או מי מטעמו.

מגבלת גבייה

תיקון תשע"ז-2017

19. חוק עזר לתל-אביב-יפו (תיעול), התשס"ג-2003 – בטל.

ביטול

20. על אף האמור בחוק עזר להצמדה, ייעודכנו תעריפי ההיטל הנקובים בתוספת, במועד פרסומו של חוק עזר זה ברשומות (להלן – יום העדכון הראשון), לפי שיעור שינוי המדד מן המדד שפורסם לאחרונה לפני יום העדכון הראשון לעומת מדד חודש יוני 2005.

הוראת שעה

תוספת ראשונה

תיקון תשע"ז-2017

(סעיפים 3 עד 6)

שיעור ההיטל

בשקלים חדשים

1. היטל תיעול –

(א) לכל מ"ר משטח הקרקע 14.57

(ב) בנכס למגורים

(1) לכל מ"ר משטח הבניין, למעט מרתף חניה 46.92

(2) לכל מ"ר מרתף חניה 32.87

(ג) בנכס אחר

(1) לכל מ"ק מנפח הבניין, למעט מרתף חניה 11.73

(2) לכל מ"ק מנפח מרתף חניה 9.67

תוספת שנייה

(סעיפים 2(ג)(1) ו-(2))

טופס 1

לכל מאן דבעי

הח"מ, מהנדס עיריית תל-אביב-יפו מאשר בזה כי עריכת התכניות לביצוע עבודות תיעול       החלה, וכי בכוונת העירייה  לצאת למכרז לביצוע עבודות התיעול האמורות  להתקשר כדין בדרך של       לביצוע עבודות התיעול האמורות (מחק את המיותר) וזאת לא יאוחר מיום      .

\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

הח"מ, מהנדס עיריית תל-אביב-יפו מאשר בזה כי הליך תכנון עבודות תיעול       מצוי בעיצומו, וכי תחילת עבודות התיעול צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_

מהנדס העירייה

ו' בתשרי התשע"ב (4 באוקטובר 2011) רון חולדאי

ראש עיריית תל-אביב-יפו

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ב מס' 762](http://www.nevo.co.il/Law_word/law07/MEKOMI-0762.pdf) מיום 22.12.2011 עמ' 46.

   תוקן [ק"ת חש"ם תשע"ד מס' 799](http://www.nevo.co.il/Law_word/law07/mekomi-0799.pdf) מיום 7.1.2014 עמ' 241 – תיקון תשע"ד-2014.

   [ק"ת חש"ם תשע"ז מס' 884](http://www.nevo.co.il/Law_word/law07/mekomi-0884.pdf) מיום 12.7.2017 עמ' 679 – תיקון תשע"ז-2017; ר' סעיף 3 לענין הוראת שעה.

   3. על אף האמור בסעיף 17 לחוק העזר העיקרי, בחוק עזר לתל-אביב-יפו (הצמדה למדד), התשע"ו-2016, יעודכנו תעריפי ההיטל הנקובים בתוספת הראשונה כנוסחה בסעיף 2 לחוק עזר זה, במועד פרסומו של חוק עזר זה ברשומות (להלן – יום העדכון הראשון), לפי שיעור שינוי המדד מן המדד שפורסם לאחרונה לפני יום העדכון הראשון לעומת מדד חודש מרס 2017. [↑](#footnote-ref-1)