חוק עיגול סכומים, תשמ"ו-1985

משפט פרטי וכלכלה – כספים – מטבע – עיגול סכומים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | עיגול חוב והחזר | סעיף 2 |
| 2 | [Go](#Seif2) | קביעת סכומי אגרות מעוגלים | סעיף 3 |
| 2 | [Go](#Seif3) | עיגול אגרות והיטלים של רשויות מקומיות | סעיף 4 |
| 2 | [Go](#Seif4) | תחולה | סעיף 5 |
| 3 | [Go](#Seif5) | הוראות מעבר לגבי מסים | סעיף 6 |
| 3 | [Go](#Seif6) | מילוות של המדינה | סעיף 7 |
| 3 | [Go](#Seif7) | עיגול קנסות | סעיף 8 |
| 3 | [Go](#Seif8) | ביטול | סעיף 9 |
| 3 | [Go](#Seif9) | ביצוע ותקנות | סעיף 10 |
| 3 | [Go](#Seif10) | תחילה | סעיף 11 |

חוק עיגול סכומים, תשמ"ו-1985[[1]](#footnote-1)\*

1. בחוק זה –

הגדרות

"היום הקובע" - כ' בטבת תשמ"ו (1 בינואר 1986);

"חוק מס" - חיקוק הדן בהטלת מס או תשלום חובה, למעט תשלום שגובה המוסד לביטוח לאומי ולמעט אגרה;

"חוב מס" - כל סכום שאדם חייב בו לפי חוק מס;

"החזר מס" - כל סכום שעל המדינה להחזיר או לשלם לפי חוק מס, ואשר הגיע המועד להחזרתו או לתשלומו;

"שנת מס" - לרבות תקופת שומה מיוחדת;

"שקל חדש" ו"אגורה" - כמשמעותם בחוק מטבע השקל החדש, תשמ"ה-1985.

2. חוב מס או החזר מס, יעוגלו לשקל החדש הקרוב; סכום של חצי שקל חדש יעוגל כלפי מעלה.

עיגול חוב והחזר

3. (א) בסעיף זה, "אגרה" - אגרה שנקבעה בחיקוק שאינו חוק עזר של רשות מקומית.

קביעת סכומי אגרות מעוגלים

(ב) נקבעה בחיקוק הוראה בדבר עיגול סכומי אגרה שלפיה הסכום המעוגל מסתיים בשבר של אגורה, ייראה השבר שהוא חצי אגורה או יותר - כאגורה שלמה, ושבר שהוא פחות מחצי אגורה - בטל.

(ג) היה הסכום הכולל של אגרה העומד לתשלום פחות משקל חדש אחד, יעוגל הסכום הכולל לשקל חדש אחד; עלה הסכום הכולל על שקל חדש אחד, יעוגל לשקל החדש הקרוב, וסכום של חצי שקל יעוגל כלפי מעלה.

4. (א) בסעיף זה, "אגרה" - אגרה או היטל שנקבעו בחוק עזר של רשות מקומית.

עיגול אגרות והיטלים של רשויות מקומיות

(ב) אגרה שסכומה ערב תחילתו של חוק זה פחות מאגורה אחת - תהיה אגורה אחת.

(ג) נקבעה בחוק עזר אגרה שסכומה מסתיים בשבר של אגורה או נקבעה בחוק עזר הוראה בדבר עיגול סכומי אגרה שלפיה הסכות המעוגל מסתיים בשבר של אגורה, ייראה השבר שהוא חצי אגורה או יותר - כאגורה שלמה, ושבר שהוא פחות מחצי אגורה - בטל.

(ד) היה הסכום הכולל של אגרה העומד להשתלם פחות מעשר אגורות, יעוגל הסכום הכולל לעשר אגורות; עלה הסכום הכולל על עשר אגורות, יעוגל לסכום שהוא מכפלה של עשר אגורות, וסכום של חמש אגורות יעוגל כלפי מעלה.

5. הוראות סעיפים 2, 3 ו-4 יחולו, לפי הענין, לגבי אלה:

תחולה

(1) החזר מס הכנסה, וחוב מס הכנסה שאינו ניכוי במקור, המתייחסים לשנת המס 1985 ואילך;

(2) ניכוי מס הכנסה במקור, הנעשה החל ביום הקובע;

(3) מס שבח מקרקעין על עסקאות שנעשו החל ביום הקובע;

(4) מס רכוש המתייחס לשנת המס 1986 ואילך;

(5) חוב מס אחר שאינו מילווה לפי חיקוק, החזר מס אחר, אגרות והיטלים המשתלמים החל ביום הקובע.

6. (א) חוב מס הכנסה המתייחס לשנת מס שלפני 1985, חוב מס רכוש לשנת מס שלפני 1986 או חוב מס שבח מקרקעין על עסקה שנעשתה לפני היום הקובע, או החזר מסים כאמור, והכל למעט הפרשי הצמדה וריבית עליהם, יעוגלו לאגורות; הסכום המתקבל מן הסכום המעוגל כאמור בתוספת הפרשי הצמדה וריבית עליו יעוגל על פי סעיף 2.

הוראות מעבר לגבי מסים

(ב) בחישוב חוב מס שבח מקרקעין ומס ריווח הון, למעט הפרשי הצמדה וריבית עליהם, יעוגל לאגורות כל סכום המהווה מרכיב בחישוב החוב או ההחזר; סכום החוב המתקבל על פי החישוב האמור, בתוספת סכום הפרשי הצמדה וריבית, יעוגל על פי סעיף 2.

(ג) בסעיף זה, "עיגול לאגורות" - עיגול לאגורה הקרובה, בעיגול חצי אגורה כלפי מעלה.

7. (א) סכום שישולם החל ביום הקובע מכוח חיקוק שלפיו הוטל מילווה, יעוגל לאגורה הקרובה; סכום של חצי אגורה יעוגל כלפי מעלה.

מילוות של המדינה

(ב) סכום שיש לשלמו כאמור בסעיף קטן (א) אשר מנהל מילוות המדינה בבנק ישראל הודיע כי אינו מגיע כדי ההוצאות של ביצוע התשלום - לא ישולם, זולת אם הזכאי לתשלום ביקש את תשלומו; ביקש הזכאי כאמור, ישולם לו הסכום כשהוא מעוגל לאגורה הקרובה.

8. (א) סכום כולל של קנס, של כפל קנס או של קנס בצירוף תוספת פיגורים, או יתרות חוב בשל סכומים כאמור, יעוגלו כלפי מטה לשקל החדש השלם הקרוב; לענין זה "קנס" - למעט קנס שהוא חוב מס.

עיגול קנסות

(ב) סעיף זה יחול גם על סכום כאמור שהוטל לפני היום הקובע ושולם אחריו.

9. חוק עיגול סכומים, תשמ"א-1981 - בטל.

ביטול

10. שר האוצר ממונה על ביצוע חוק זה והוא רשאי להתקין תקנות בכל הנוגע לביצועו.

ביצוע ותקנות

11. תחילתו של חוק זה ביום הקובע.

תחילה

שמעון פרס יצחק מודעי

ראש הממשלה שר האוצר

חיים הרצוג

נשיא המדינה

1. \* פורסם [ס"ח תשמ"ו מס' 1167](http://www.nevo.co.il/Law_word/law14/LAW-1167.pdf) מיום 1.1.1986 עמ' 72 ([ה"ח תשמ"ו מס' 1762](http://www.nevo.co.il/Law_word/law17/PROP-1762.pdf) עמ' 54). [↑](#footnote-ref-1)