חוק קרן חינוך ארצות הברית-ישראל, תשע"ז-2017

רשויות ומשפט מנהלי – קרנות

רשויות ומשפט מנהלי – חינוך

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הקרן תאגיד | [Go](#Seif2) | 2 |
| סעיף 3 | ניהול הקרן | [Go](#Seif3) | 2 |
| סעיף 4 | פטור ממסים לקרן | [Go](#Seif4) | 2 |
| סעיף 5 | פטור ממסים לאזרחי ארצות הברית ולבעלי מענק מטעמה העוסקים בפעולות חינוכיות במסגרת הקרן | [Go](#Seif5) | 2 |
| סעיף 6 | תחולת חוק הביטוח הלאומי על אזרחי ארצות הברית ועל בעלי מענק מטעמה העוסקים בפעולות חינוכיות במסגרת הקרן | [Go](#Seif6) | 2 |
| סעיף 7 | ביצוע | [Go](#Seif7) | 2 |
| סעיף 8 | תחילה ותחולה | [Go](#Seif8) | 2 |

חוק קרן חינוך ארצות הברית-ישראל, תשע"ז-2017[[1]](#footnote-1)\*

1. (א) בחוק זה –

הגדרות

"ההסכם" – ההסכם בין ממשלת ישראל ובין ממשלת ארצות הברית של אמריקה בדבר מימון תכניות מסוימות לחליפין בשדה החינוך, שנכנס לתוקפו ביום כ' בסיוון התשכ"ב (22 ביוני 1962), לרבות התיקונים להסכם שנכנסו לתוקפם ביום י"א באדר ב' התשכ"ז (23 במרס 1967) וביום ח' בשבט התשמ"ה (30 בינואר 1985) באמצעות חילופי איגרות בין ארצות הברית של אמריקה (להלן – ארצות הברית) לישראל;

"קרוב", של אדם – בן זוגו, וכן ילדו וילדו של בן זוגו שהם קטינים;

"הקרן" – קרן חינוך ארצות הברית-ישראל (USIEF).

(ב) לכל מונח בחוק זה תהיה המשמעות הנודעת לו בפקודת מס הכנסה, אלא אם כן נאמר במפורש אחרת.

2. הקרן היא תאגיד כשר לכל זכות, חובה ופעולה משפטית.

הקרן – תאגיד

3. הקרן תנוהל לפי ההסכם.

ניהול הקרן

4. (א) רהיטים, ציוד וכל שאר המוצרים המיועדים לשימושה הרשמי של הקרן, יהיו פטורים בישראל מכל סוגי המס.

פטור ממסים לקרן

(ב) כל הכספים והנכסים המשמשים לצורכי הקרן, וכל פעולותיה הרשמיות של הקרן במסגרת מטרותיה, לרבות קניית כלי תחבורה, יהיו פטורים ממסים כלשהם, לרבות ארנונה על נכסים המוחזקים בידי הקרן והמשמשים לצרכיה, למעט היטל או אגרה.

(ג) הפטור כאמור בסעיף זה, ככל שהוא נוגע למס ערך מוסף על רכישות בישראל, יוענק בדרך של החזר.

5. (א) אזרחי ארצות הברית המועסקים על ידי הקרן בישראל ובעלי מענק מטעם ארצות הברית העוסקים בפעולות חינוכיות במסגרת הקרן –

פטור ממסים לאזרחי ארצות הברית ולבעלי מענק מטעמה העוסקים בפעולות חינוכיות במסגרת הקרן

(1) יהיו פטורים ממס הכנסה בישראל בשל הכנסה המתקבלת במישרין מכספי הקרן;

(2) יהיו פטורים ממסים על רכושם האישי המיועד לשימושם, למעט היטל או אגרה, וקרוביהם הנלווים אליהם יהיו פטורים אף הם ממסים כאמור.

(ב) בסעיף זה, "רכוש אישי" – למעט נכס שחלה לגביו חובת תשלום ארנונה.

6. (א) דין אזרחי ארצות הברית המועסקים על ידי הקרן בישראל ובעלי מענק מטעם ארצות הברית העוסקים בפעולות חינוכיות במסגרת הקרן, יהיה כדין אזרחי ארצות הברית המועסקים על ידי שגרירות ארצות הברית, בנוגע לתשלום דמי ביטוח ולזכאות לגמלאות לפי חוק הביטוח הלאומי [נוסח משולב], התשנ"ה-1995 (להלן – חוק הביטוח הלאומי).

תחולת חוק הביטוח הלאומי על אזרחי ארצות הברית ועל בעלי מענק מטעמה העוסקים בפעולות חינוכיות במסגרת הקרן

(ב) אין בהוראות סעיף זה כדי לגרוע מזכויותיהם של אזרחי ארצות הברית המועסקים על ידי הקרן בישראל, בשל תקופות שקדמו ליום תחילתו של חוק זה ששולמו בעדן דמי ביטוח לפי חוק הביטוח הלאומי.

7. שר החוץ ממונה על ביצוע חוק זה.

ביצוע

8. תחילתו של חוק זה, למעט סעיפים 4, 5 ו-6(א), ביום כ"ג בטבת התש"ס (1 בינואר 2000); על אף האמור, הפטור מארנונה על נכסים המוחזקים בידי הקרן והמשמשים לצרכיה כאמור בסעיף 4(ב), יחול מיום כ"ג בטבת התש"ס (1 בינואר 2000) ואילך.

תחילה ותחולה

בנימין נתניהו

ראש הממשלה ושר החוץ

ראובן ריבלין יולי יואל אדלשטיין

נשיא המדינה יושב ראש הכנסת

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תשע"ז מס' 2652](http://www.nevo.co.il/law_word/law14/law-2652.pdf) מיום 3.8.2017 עמ' 1056 ([ה"ח הממשלה תשע"ז מס' 1130](http://www.nevo.co.il/Law_word/law15/memshala-1130.pdf) עמ' 1056). [↑](#footnote-ref-1)