חוק רישוי בעלי מלאכה, תשל"ז-1977

רשויות ומשפט מנהלי – רישוי – רישוי עסקים

רשויות ומשפט מנהלי – רישוי – רישוי בעלי מקצוע

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | מלאכות טעונות רישוי | סעיף 1 |
| 2 | [Go](#Seif1) | הגבלת העיסוק במלאכה טעונה רישוי | סעיף 2 |
| 2 | [Go](#Seif2) | תאגידים | סעיף 3 |
| 2 | [Go](#Seif3) | בן משפחה של בעל מלאכה | סעיף 4 |
| 2 | [Go](#Seif4) | זכאות לרשיון | סעיף 5 |
| 3 | [Go](#Seif5) | רשיון למי שעסק במלאכה | סעיף 6 |
| 3 | [Go](#Seif6) | אתיקה מקצועית | סעיף 7 |
| 3 | [Go](#Seif7) | מועצת מלאכה | סעיף 8 |
| 3 | [Go](#Seif8) | תפקיד המועצה | סעיף 9 |
| 3 | [Go](#Seif9) | אגרות | סעיף 10 |
| 3 | [Go](#Seif10) | עונשין | סעיף 11 |
| 3 | [Go](#Seif11) | מניעת רישוי כפול | סעיף 12 |
| 3 | [Go](#Seif12) | תיקון חוק רישוי עסקים | סעיף 13 |
| 3 | [Go](#Seif13) | עסק שעוסקים בו במלאכה טעונה רישוי | סעיף 8א |
| 4 | [Go](#Seif14) | ביצוע ותקנות | סעיף 14 |
| 4 | [Go](#Seif15) | תחילה | סעיף 15 |

חוק רישוי בעלי מלאכה, תשל"ז-1977[[1]](#footnote-1)\*

1. (א) שר המסחר והתעשיה[[2]](#footnote-2) (להלן - השר), באישור ועדת העבודה של הכנסת, רשאי לקבוע בצווים מלאכות טעונות רישוי, כל אימת שלדעתו דרוש הדבר מטעמים של בריאות הציבור או בטיחות הציבור או הגנה על הצרכן.

מלאכות טעונות רישוי

(ב) בצו לפי סעיף קטן (א) (להלן - צו הרישוי) –

(1) יגדיר השר את מהותה והיקפה של המלאכה טעונת הרישוי;

(2) יקבע השר את תקופת תקפו של רשיון לעסוק במלאכה טעונת הרישוי;

(3) רשאי השר לקבוע תנאים שניתן להתנותם ברשיון לעיסוק במלאכה טעונת הרישוי וכן תנאים לחידוש הרשיון.

(ג) השר לא יתן צו רישוי לגבי מלאכה שהיא טעונה רישוי לפי חיקוק אחר, אלא אם הרישוי לפי אותו חיקוק לא בא לשם הטעם שלדעת השר מחייב רישוי לפי חוק זה.

(ד) מתן צו רישוי טעון התייעצות עם אלה:

(1) שר העבודה[[3]](#footnote-3), ואם נעשה הרישוי מטעמים של בריאות הציבור - גם עם שר הבריאות;

(2) הארגון הארצי של בעלי מלאכה שהוא לדעת השר הארגון היציג של רוב ארגוני בעלי המלאכה (להלן - הארגון היציג).

(ה) מתן צו רישוי לגבי מקצוע פארא-רפואי ומקצועי עזר לרפואה ולסיעוד, טעון גם הסכמת שר הבריאות.

2. לא יעסוק אדם במלאכה טעונה רישוי כבעל מלאכה עצמאי, אלא אם יש בידו רשיון בר-תוקף שניתן לו לפי חוק זה מאת השר או מאת מי שהוא הסמיך לכך, ובהתאם לתנאי הרשיון.

הגבלת העיסוק במלאכה טעונה רישוי

3. תאגיד יהא רשאי לעסוק במלאכה טעונה רישוי אם לפחות לאחד המנהלים הפעילים או השותפים הפעילים או לעובד אחראי אחר יש רשיון בר-תוקף לפי חוק זה.

תאגידים

4. בן זוגו או בנו של בעל מלאכה שהיה מורשה לעסוק במלאכה טעונה רישוי ונפטר, רשאי לעסוק באותה מלאכה אם לפחות לאחד העובדים האחראים שהוא מעסיק יש רשיון בר-תוקף לפי חוק זה.

בן משפחה של בעל מלאכה

5. (א) מי שנתקיים בו אחד מאלה זכאי, על פי בקשתו, לקבל רשיון לעסוק במלאכה טעונה רישוי:

זכאות לרשיון

(1) הוא בעל תעודת מקצוע במלאכה שלגביה מבוקש הרשיון, לפי הפרק השלישי לחוק שירות התעסוקה, תשי"ט-1959, ברמה מקצועית שקבע שר העבודה1 בתקנות, או שהוא בעל תעודה אחרת מטעם שר העבודה שניתנה לענין זה, המעידה על כשירותו המקצועית במלאכה כאמור;

(2) הוא בעל תעודת הסמכה כטכנאי או כהנדסאי מטעם רשות ההסמכה לטכנאים ולהנדסאים המשותפת למשרד העבודה ולמשרד החינוך והתרבות ותחום הכשרתו קשור למלאכה שלגביה מבוקש הרישוי;

(3) הוא מהנדס הרשום בפנקס המהנדסים והאדריכלים כמשמעותו בחוק המהנדסים והאדריכלים, תשי"ח-1958, או מודד בעל רשיון כמשמעותו בפקודת המדידות, הכל אם תחום הכשרתו קשור למלאכה שלגביה מבוקש הרישוי.

(ב) בוטלו או הותלו תעודה או רישום מן המפורטים בסעיף קטן (א), בטל או מותלה, לפי הענין, אף רשיון שניתן על פי חוק זה.

6. (א) על אף האמור בסעיף 5, זכאי לקבל רשיון, על פי בקשתו, גם –

רשיון למי שעסק במלאכה

(1) מי שהציג אישור מטעם התאחדות בעלי מלאכה ותעשיה זעירה בישראל - המרכז הארצי, המעיד על היותו חבר באחד מסניפי ההתאחדות ועל התעסקותו כבעל מלאכה עצמאי במלאכה שניתן לגביה צו רישוי, לפחות שנתיים מתוך חמש השנים שקדמו לתחילתו של צו הרישוי;

(2) מי שהוכיח להנחת דעתה של ועדה כאמור בסעיף קטן(ב) כי עסק כבעל מלאכה עצמאי במלאכה שניתן לגביה צו רישוי, בארץ או בחוץ לארץ, לפחות שנתיים מתוך חמש השנים שקדמו לתחילתו של צו הרישוי.

(ב) ועדה לענין סעיף קטן (א)(2) תהא של שלושה; חבר אחד שימנה השר, והוא יהיה יושב ראש הועדה, חבר אחד שימנה שר העבודה1, וחבר אחד שימנו השר ושר העבודה כאחד מתוך רשימת מועמדים בעלי רשיון לעיסוק במלאכה שניתן לגביה צו רישוי שהגיש להם הארגון היציג; לא הוגשה הרשימה תוך זמן סביר אחרי קבלת דרישה להגישה, רשאים השרים למנות את החבר לפי ראות עיניהם.

(ג) לגבי הזכאי לפי סעיף זה תהא תחילתו של צו רישוי כעבור שנתיים מיום פרסומו, ובלבד שהגיש בקשה לרשיון תוך ששה חדשים מיום פרסום הצו; בקשות לרשיון לגבי מי שסעיף קטן (א)(1) חל עליו, רשאית התאחדות בעלי מלאכה ותעשיה זעירה בישראל - המרכז הארצי, להגישן במרוכז לגבי חבריה.

7. (א) השר רשאי, לאחר התייעצות עם המועצה כאמור בסעיף 8, לקבוע כללים בדבר אתיקה מקצועית של בעלי מלאכה טעונה רישוי, דרך-כלל או למלאכה פלונית, ובכלל זה הוראות בדבר הקמת ועדות משמעת, הרכבן, וסדרי עבודתן - דרך קבע או למקרה מסויים - שיחקרו בהתנהגות שאינה מתיישבת עם כללי האתיקה ויוכלו להמליץ בפני השר על אמצעי המשמעת הבאים: התראה, נזיפה, התליית רשיון או ביטולו.

אתיקה מקצועית

(ב) על החלטת השר להתלות רשיון או לבטלו ניתן לערער לפני בית המשפט המחוזי הדן בשופט אחד, והחלטת בית המשפט תהא סופית.

(ג) לענין סעיף קטן (א), אי מילוי תנאי ברשיון הקשור בהשתלמות או בהכשרה מקצועית ייראה כהפרת האתיקה המקצועית.

8. (א) הממשלה תמנה מועצת מלאכה ובה עשרים ואחד חברים (להלן - המועצה).

מועצת מלאכה

(ב) וזה הרכב המועצה:

(1) השר או עובד המדינה שימנה לכך, והוא יהיה יושב ראש המועצה;

(2) ששה עובדי המדינה;

(3) שבעה אנשי ציבור שהשר המליץ עליהם לאחר התייעצות בארגונים ציבוריים שהם לדעתו נוגעים בדבר;

(4) שבעה מבין רשימת מועמדים שהגיש הארגון היציג, ובלבד שהוגשה הרשימה תוך זמן סביר לאחר קבלת דרישה להגישה.

9. המועצה תייעץ לשר בכל הנוגע לביצוע חוק זה.

תפקיד המועצה

10. השר רשאי, בצו, לקבוע אגרה בעד מתן רשיון או חידושו.

אגרות

11. המפר הוראות סעיף 2, דינו - מאסר שנה או קנס 50,000 לירות.

עונשין

12. מלאכה שניתן לגביה צו רישוי, לא יידרש רישוי לעיסוק בה על פי חוק אחר שהיה קיים ביום שניתן הצו או על פי תקנות או צו שעל פיו, לשם טעמים הזהים לטעמים שלשמם ניתן צו הרישוי.

מניעת רישוי כפול

13. בחוק רישוי עסקים, תשכ"ח-1968, אחרי סעיף 8 יבוא:

תיקון חוק רישוי עסקים

8א. רשות הרישוי לא תתן רשיון לפי חוק זה לעסק שעוסקים בו במלאכה טעונה רישוי לפי חוק רישוי בעלי מלאכה, תשל"ז-1977, אלא אם נתמלאו בבעל העסק התנאים הקבועים בחוק האמור והתקנות על פיו.

עסק שעוסקים בו במלאכה טעונה רישוי

14. השר ממונה על ביצוע חוק זה והוא רשאי, בהסכמת שר העבודה2 ובאישור ועדת העבודה של הכנסת, להתקין תקנות בכל הנוגע לביצועו.

ביצוע ותקנות

15. תחילתו של חוק זה היא כתום שנה מיום פרסומו ברשומות.

תחילה

יצחק רבין חיים בר-לב

ראש הממשלה שר המסחר והתעשיה

אפרים קציר

נשיא המדינה

1. \* פורסם [ס"ח תשל"ז מס' 852](http://www.nevo.co.il/Law_word/law14/LAW-0852.pdf) מיום 18.3.1977 עמ' 118 ([ה"ח תשל"ה מס' 1206](http://www.nevo.co.il/Law_word/law17/PROP-1206.pdf) עמ' 456). [↑](#footnote-ref-1)
2. ר' העברת סמכויות לשר העבודה: [י"פ תשפ"ג מס' 11103](https://www.nevo.co.il/law_html/law10/yalkut-11103.pdf) מיום 8.2.2023 עמ' 3643. [↑](#footnote-ref-2)
3. סמכויותיו הועברו לשר הרווחה והשירותים החברתיים: [י"פ תשע"ז מס' 7394](http://www.nevo.co.il/Law_word/law10/yalkut-7394.pdf) מיום 7.12.2016 עמ' 1313. [↑](#footnote-ref-3)