חוק שטרי מקרקעים, תש"ט-1949

משפט פרטי וכלכלה – כספים – שטרות – שטרי מקרקעים

משפט פרטי וכלכלה – קניין – מקרקעין

תוכן ענינים

|  |  |  |  |
| --- | --- | --- | --- |
| סעיף 1 | הסמכות להוציא שטרי מקרקעים | [Go](#Seif1) | 2 |
| סעיף 2 | תשלום ובטחון | [Go](#Seif2) | 2 |
| סעיף 3 | שויון שטרי מקרקעים לגבי בטחון | [Go](#Seif3) | 2 |
| סעיף 4 | הסכום הכולל של שטרי מקרקעים ומטרת הוצאתם | [Go](#Seif4) | 2 |
| סעיף 5 | נוסח שטרי מקרקעים וחתימתם | [Go](#Seif5) | 2 |
| סעיף 6 | העברת שטרי מקרקעים | [Go](#Seif6) | 2 |
| סעיף 7 | הסכום והמטבע | [Go](#Seif7) | 2 |
| סעיף 8 | הפרעון | [Go](#Seif8) | 2 |
| סעיף 9 | הרבית | [Go](#Seif9) | 3 |
| סעיף 10 | פטור ממס בולים | [Go](#Seif10) | 3 |
| סעיף 11 | ביצוע ותקנות | [Go](#Seif11) | 3 |

חוק שטרי מקרקעים, תש"ט-1949[[1]](#footnote-1)\*

1. שר האוצר מורשה בזה להוציא מזמן לזמן שטרי התחייבות של המדינה. שטרי התחייבות שיוצאו לפי חוק זה ייקראו "שטרי מקרקעים".

הסמכות להוציא שטרי מקרקעים

2. הקרן והריבית שיגיעו לפי שטרי המקרקעים ישולמו על ידי שר האוצר מתוך הכנסותיה הכלליות של המדינה ותשלומם מובטח בזה על ידי המקרקעים של המדינה כפי שיהיו מזמן לזמן.

תשלום ובטחון

3. כל שטרי המקרקעים שיהיו במחזור מזמן לזמן יקנו זכויות שוות בנוגע לבטחון.

שויון שטרי מקרקעים לגבי בטחון

4. (א) הסכום הכולל של שטרי מקרקעים שיהיו מזמן לזמן במחזור לא יעלה בעת אחת על הסכום שייקבע לכך מזמן לזמן על ידי הממשלה באישור ועדת הכספים של הכנסת.

הסכום הכולל של שטרי מקרקעים ומטרת הוצאתם

(ב) שטרי מקרקעים לא יוצאו אלא לשם השקעת תמורתם בהשקעות שהממשלה, באישור ועדת הכספים של הכנסת, החליטה עליהן שהן השקעות יסוד.

(ג) מותר יהיה לשר האוצר להוציא שטרי מקרקעים לשם רכישת מטבע זרה, אולם כל תמורה ששר האוצר יקבל ממכירת מטבע זרה שתירכש לפי סעיף קטן זה, לא תוצא על ידי שר האוצר אלא באופן הנקבע בסעיף-קטן (ב).

5. (א) שטרי מקרקעים ייערכו בנוסח שייקבע לכך על ידי שר האוצר.

נוסח שטרי מקרקעים וחתימתם

(ב) שטרי מקרקעים ייחתמו בידי שר האוצר ובידי החשב הכללי.

(ג) שר האוצר והחשב הכללי רשאים, כל אחד לעצמו, למנות אדם או בני אדם שכל אחד מה יהיה מורשה לחתום, בשמו ובמקומו של ממנהו, על שטרי מקרקעים. שמו של כל אדם שימונה לפי הוראה זו יפורסם ברשומות. חתימתו של ממונה לפי סעיף-קטן זה על שטר מקרקעים דינה כדין חתימת ממנהו.

6. (א) כל שטר מקרקעים יהיה שטר למוכ"ז או שטר שמי, כפי שייקבע בגופו.

העברת שטרי מקרקעים

(ב) שטר מקרקעים למוכ"ז יהיה בר-העברה בדרך מסירה.

(ג) שטר מקרקעים שמי יירשם בפנקס מיוחד לכך שיימצא במקום שייקבע לכך על ידי שר האוצר, ושמו וכתבתו של האדם שהוא בעל השטר מזמן לזמן יירשם באותו פנקס.

(ד) שטר מקרקעים שמי יהיה ניתן להעברה על ידי תעודת העברה אשר תיחתם על ידי הבעל הרשום של השטר באותה שעה ועל ידי מקבל ההעברה, אולם הבעל הרשום באותה שעה ייחשב כבעל השטר עד הירשם שמו של מקבל ההעברה בפנקס האמור בסעיף-קטן (ג).

(ה) שר האוצר יהיה רשאי לסרב לרשום העברה עד אשר יצרפו לתעודת ההעברה את שטר המקרקעים שאליו היא מתייחסת.

7. (א) שטר מקרקעים יהיה באחד הסכומים שייקבעו על ידי שר האוצר בתקנות לפי חוק זה.

הסכום והמטבע

(ב) הסכום של שטר מקרקעים יהיה נקוב בו בלירות ישראליות.

8. (א) הקרן של שטר מקרקעים תיפרע בעשרים וארבעה שיעורים חצי שנתיים שווים ורצופים, שהראשון מהם ייפרע ביום האחרון של תקופת שלוש שנים וששה חדשים מיום הוצאתו של השטר.

הפרעון

(ב) למרות האמור בסעיף-קטן (א) יהיה שר האוצר רשאי לפרוע כל שטר מקרקעים במלואו בכל עת לפני זמן פרעונו של השיעור האחרון, אם יפרסם ברשומות הודעה על כוונתו לעשות כן במועד שיפורש בהודעה, מועד שלא יהיה מוקדם משלושה חדשים מיום פרסום ההודעה.

(ג) שטר מקרקעין לא ייפרע אלא כשיוצג בעין, ויימסר לשר האוצר לשם ביטולו עם תשלום כל הקרן והריבית המגיעה לפיו.

9. (א) על שטר מקרקעים תשולם ריבית בשעור שייקבע בגוף השטר ושלא יעלה על שלושה אחוזים למאה לשנה, אלא שמהיום הראשון מיד לאחר סיום תקופת שלוש שנים וששה חדשים מיום הוצאתו של השטר ואילך לא תחושב הריבית על כל שיעור אלא עד למועד שנועד לפרעונו. הריבית תשולם בתשלומים חצי-שנתיים בסוף כל חצי שנה.

הרבית

(ב) שטר מקרקעים שביחס אליו פורסמה הודעה לפי סעיף 8(ב) ישא ריבית רק עד מועד הפרעון המוקדם שנקבע בהודעה.

10. שטרי מקרקעים ותעודות העברתם פטורים ממס בולים.

פטור ממס בולים

11. שר האוצר ממונה על ביצוע חוק זה, והוא רשאי להתקין תקנות בכל ענין הנוגע לביצועו.

ביצוע ותקנות

דוד בן-גוריון אליעזר קפלן

ראש הממשלה שר האוצר

חיים וייצמן

נשיא המדינה

1. \* פורסם [ס"ח תש"ט מס' 12](http://www.nevo.co.il/Law_word/law14/LAW-0012.pdf) מיום 19.6.1949 עמ' 51 ([ה"ח תש"ט מס' 10](http://www.nevo.co.il/Law_word/law17/PROP-0010.pdf) עמ' 69). [↑](#footnote-ref-1)