חוק שטרי-חסכון צמודי-דולר, תשי"א-1951

משפט פרטי וכלכלה – כספים – שטרות – שטרי חסכון צמודי דולר

משפט פרטי וכלכלה – כספים – מטבע – מטבע חוץ

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | סמכות להוציא שטרי חסכון צמודי דולר | סעיף 1 |
| 2 | [Go](#Seif1) | הגבלות על רכישת שטרי חסכון | סעיף 2 |
| 2 | [Go](#Seif2) | תנאי שטרי-החסכון | סעיף 3 |
| 2 | [Go](#Seif3) | זכות לדרוש פרעון לפני מועד הפרעון | סעיף 4 |
| 2 | [Go](#Seif4) | הצמדה לשער הדולר | סעיף 5 |
| 3 | [Go](#Seif5) | תשלום ובטחון | סעיף 6 |
| 3 | [Go](#Seif6) | פטור ממס בולים | סעיף 7 |
| 3 | [Go](#Seif7) | חתימה | סעיף 8 |
| 3 | [Go](#Seif8) | ערך נקוב ושאר התנאים | סעיף 9 |
| 3 | [Go](#Seif9) | ביצוע ותקנות | סעיף 10 |

חוק שטרי-חסכון צמודי-דולר, תשי"א-1951[[1]](#footnote-1)\*

1. (א) שר האוצר מורשה בזה להוציא, בשם מדינת ישראל, ניירות-ערך שייקראו "שטרי-חסכון צמודי-דולר" (להלן - שטרי-חסכון).

סמכות להוציא   
שטרי-חסכון   
צמודי-דולר

(ב) שטרי החסכון יוצאו בסדרות.

(ג) שטרי החסכון ייערכו לזכות הבעלים הרשומים, ולא יהיו ניתנים להעברה, לערבות או לשעבוד.

2. (א) שטרי-חסכון לא יוצאו לחבר בני אדם, בין מאוגד ובין בלתי מאוגד אלא אם שר האוצר הורה אחרת, בתקנות, אם דרך כלל ואם לסוגים.

הגבלות על רכישת שטרי-חסכון

(ב) שר האוצר יקבע, בתקנות, בין דרך כלל ובין לסוגים, את הערך הנקוב המכסימלי של שטרי-חסכון שניתן להוציא לאדם אחד.

(ג) שר האוצר רשאי להורות, בתקנות, שלא יוצאו שטרי-חסכון, אלא לאדם ששילם בעד תקופה שנקבעה בתקנות, מס לפי פקודת מס הכנסה, 1947; ורשאי הוא, בתקנות, לקבוע סוגים של בני אדם שאותה הוראה לא תחול עליהם.

3. (א) שטר-חסכון ישא ריבית או יגדיל את הסכום שתמורתו הוצא (להלן - הקרן) הכל כפי שיקבע שר האוצר בתקנות.

תנאי שטרי-החסכון

(ב) שר האוצר יקבע, בתקנות, את סך כל ערכם הנקוב של שטרי-חסכון של כל סדרה וסדרה, דרכי פדיונם ומועדיו, ושיעורי הריבית שלהם או גדילת קרנם בכל שנה, ובלבד שסך כל הריבית או הגדילה עד למועד הפדיון לא יעלה על ממוצע של ½3 אחוז מן הערך הנקוב לכל שנה.

(ג) שר האוצר רשאי לקבוע, בתקנות, מועד שלפני מועד הפדיון הקבוע לפי סעיף קטן (ב), שבו ייעשה אחד משניים אלה, הכל כפי שיורה שר האוצר, בהודעה שפורסמה ברשומות לא יאוחר מששה חדשים לפני אותו מועד;

(1) ייפדו שטרי החסכון על ידי תשלום הקרן בצירוף הריבית או סכום הגדילה עד אותו מועד;

(2) ייהפכו שטרי החסכון לשטרי-חסכון למוכ"ז.

(בחוק זה, פרט לסעיפים 1 ו-2, הביטוי שטר-חסכון כולל שטר-חסכון למוכ"ז).

(ד) תקנות לפי סעיף זה יותקנו לגבי כל סדרה של שטרי-חסכון לפני הוצאתה, ולא יהיו ניתנות לשינוי.

4. בעל שטר-חסכון זכאי, על ידי מתן הודעה מוקדמת של שלושים יום, לדרוש בכל עת, לפני מועד הפדיון, או - אם נקבע מועד לפי סעיף 3 (ג) - לפני אותו מועד, את פרעון סכום הקרן של שטר החסכון, בצירוף הריבית או סכום הגדילה עד תום זמן ההודעה המוקדמת.

זכות לדרוש פרעון לפני מועד הפרעון

5. (א) בעד כל לירה מהסכומים העומדים לתשלום לפי שטרי החסכון ישולם בלירות סכום השווה ל-2.80 דולר (מטבע של ארצות הברית של אמריקה) לפי שער הקניה הגבוה ביותר שהיה קבוע לדולר בישראל תוך ששת החדשים שלפני מועד הפדיון. ואולם, אם במועד הפדיון לא תהיה קיימת על פי החוק הגבלה על השימוש החפשי בדולרים בישראל, ייעשה התשלום בדולרים לפי שער חליפין של 2.80 דולר ללירה.

הצמדה לשער הדולר

(ב) הוראות סעיף קטן (א) לא יחולו –

(1) על פרעון אותו חלק מהערך הנקוב של שטר-חסכון - שהוצא לאדם אחר - העולה על הערך הנקוב המכסימלי שנקבע על פי סעיף 2(ב);

(2) על פרעון מוקדם של שטר חסכון על פי דרישת בעלו לפי סעיף 4.

6. הקרן והריבית המשתלמים לפי שטרי החסכון, ישולמו מתוך הכנסותיה הכלליות של המדינה ומתוך רכושה.

תשלום ובטחון

7. שטרי החסכון פטורים ממס בולים.

פטור ממס בולים

8. שטרי החסכון ישאו את חותם חתימותיהם של שר האוצר ושל החשב הכללי.

חתימה

9. ערכם הנקוב של שטרי החסכון, צורתם, נוסחם, סימונם ושאר תנאיהם ייקבעו בתקנות, במידה שלא נקבעו בחוק זה ובתקנות לפי סעיף 3.

ערך נקוב ושאר התנאים

10. (א) שר האוצר ממונה על ביצוע חוק זה, והוא רשאי להתקין תקנות בכל ענין הנוגע לביצועו, אלא שתקנות לפי הסעיפים 2 ו-3 טעונות אישור ועדת הכספים של הכנסת.

ביצוע ותקנות

(ב) ההוצאות הכרוכות בביצוע חוק זה ישולמו מתוך אוצר המדינה.

דוד בן-גוריון אליעזר קפלן

ראש הממשלה שר האוצר

חיים וייצמן

נשיא המדינה

1. \* פורסם [ס"ח תשי"א מס' 74](http://www.nevo.co.il/Law_word/law14/LAW-0074.pdf) מיום 19.4.1951עמ' 108 ([ה"ח תשי"א מס' 73](http://www.nevo.co.il/Law_word/law17/PROP-0073.pdf) עמ' 172). [↑](#footnote-ref-1)