חוק תעריפי התחבורה הציבורית, תשע"ו-2016

רשויות ומשפט מנהלי – מצרכים ושירותים – פיקוח ויציבות מחירים – מחירים מרביים

רשויות ומשפט מנהלי – תעבורה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif4) | 2 |
| סעיף 2 | הפחתת תעריפי התחבורה הציבורית | [Go](#Seif1) | 2 |
| סעיף 3 | הגדלת תשלומי הסובסידיה לתחבורה הציבורית | [Go](#Seif2) | 2 |
| סעיף 4 | עדכון תשלומי הסובסידיה לתחבורה הציבורית | [Go](#Seif3) | 2 |

חוק תעריפי התחבורה הציבורית, תשע"ו-2016[[1]](#footnote-1)\*

1. בחוק זה –

הגדרות

"חוק הפיקוח" – חוק פיקוח על מחירי מצרכים ושירותים, התשנ"ו-1996;

"מס ערך מוסף" – מס ערך מוסף לפי סעיף 2 לחוק מס ערך מוסף, התשל"ו-1975;

"צווי התעריפים" – צו פיקוח על מחירי מצרכים ושירותים (דמי נסיעה ברכבת), התשס"ח-2008, וצו פיקוח על מחירי מצרכים ושירותים (מחירי נסיעה בקווי השירות באוטובוסים ומחירי נסיעה ברכבת מקומית), התשס"ג-2003, כפי שיתעדכנו מזמן לזמן;

"תעריפי התחבורה הציבורית" – תעריפי הנסיעה בתחבורה הציבורית הקבועים בצווי התעריפים, כולל מס ערך מוסף;

"השרים" – שר האוצר ושר התחבורה והבטיחות בדרכים.

2. (א) עד ליום י"ד בשבט התשע"ו (24 בינואר 2016), יעדכנו השרים את תעריפי התחבורה הציבורית בהתאם להוראות חוק הפיקוח, כך שהם יופחתו בשיעור של 14.5% לעומת תעריפי התחבורה הציבורית שהיו בתוקף ביום ב' בטבת התשע"ו (1 בינואר 2016).

הפחתת תעריפי התחבורה הציבורית

(ב) על עדכון בהתאם לסעיף קטן (א) יחולו מנגנוני עיגול הסכומים הקבועים בצווי התעריפים.

3. בעקבות הפחתת התעריפים לפי סעיף 2, יוגדלו התשלומים שהמדינה מעבירה למפעילי התחבורה הציבורית למימון הפעלת התחבורה הציבורית; הגדלת תשלומים כאמור תחול על מפעילי התחבורה הציבורית שלגביהם היא נדרשת ובשיעור הנדרש, לפי ההסכמים שהיו בין המדינה למפעילי התחבורה הציבורית במועד תחילתו של חוק זה.

הגדלת תשלומי הסובסידיה לתחבורה הציבורית

4. שונה שיעור מס ערך מוסף, יותאמו התשלומים שהמדינה מעבירה למפעילי התחבורה הציבורית למימון הפעלת התחבורה הציבורית, כך שבעקבות שינוי שיעור המס כאמור לא יחול שינוי בתעריפי התחבורה הציבורית, ואולם התעריפים ימשיכו לכלול מס ערך מוסף, בשיעורו המעודכן; הוראות סעיף זה יחולו על התשלומים המשולמים למפעילי התחבורה הציבורית שלגביהם נדרשת ההתאמה ובשיעור הנדרש, לפי ההסכמים שיהיו בין המדינה למפעילי התחבורה הציבורית, באותה העת.

עדכון תשלומי הסובסידיה לתחבורה הציבורית

בנימין נתניהו

ראש הממשלה

ראובן ריבלין יולי יואל אדלשטיין

נשיא המדינה יושב ראש הכנסת

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תשע"ו מס' 2524](http://www.nevo.co.il/law_word/law14/law-2524.pdf) מיום 20.1.2016 עמ' 347 ([ה"ח הממשלה תשע"ו מס' 998](http://www.nevo.co.il/Law_word/law15/memshala-998.pdf) עמ' 340). [↑](#footnote-ref-1)