כללי המים (אמות מידה לחיוב דמי מים), תשפ"א-2021

רשויות ומשפט מנהלי – תשתיות – מים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | תקופת חשבון | [Go](#Seif2) | 2 |
| סעיף 3 | משלוח החשבון התקופתי | [Go](#Seif3) | 2 |
| סעיף 4 | מועד אחרון לתשלום | [Go](#Seif4) | 2 |
| סעיף 5 | מתכונת החשבון התקופתי | [Go](#Seif5) | 2 |
| סעיף 6 | הגשת בקשה לבירור דרישת תשלום | [Go](#Seif6) | 3 |
| סעיף 7 | תחילה | [Go](#Seif7) | 4 |
| סעיף 8 | הוראת שעה | [Go](#Seif8) | 4 |
|  | תוספת | [Go](#med0) | 4 |

כללי המים (אמות מידה לחיוב דמי מים), תשפ"א-2021[[1]](#footnote-1)\*

בתוקף סמכותה לפי סעיפים 112 ו-33א לחוק המים, התשי"ט-1959 (להלן – החוק), ולאחר שקוימו הוראות סעיף 124יח לחוק, קובעת מועצת הרשות הממשלתית למים ולביוב כללים אלה:

1. בכללים אלה –

הגדרות

"חברת מקורות" – חברת מקורות מים בע"מ הפועלת כרשות המים הארצית לפי סעיף 48 לחוק;

"צרכן" – מי שנדרש לשלם את הודעת החיוב, לפי סעיפים 33א ו-48(ב) לחוק;

"תקופת חיוב חודשית" – תקופה שלגביה נמדדה כמות המים שעברה במד המים או בוצעה הערכת צריכה, שלא תפחת מ-26 ימים ולא תעלה על 36 ימים;

"תקופת חיוב דו-חודשית" – תקופה שלגביה נמדדה כמות המים שעברה במד המים או בוצעה הערכת צריכה, שלא תפחת מ-56 ימים ולא תעלה על 66 ימים.

2. (א) חברת מקורות תחליט מהי תקופת החיוב שלגביה היא שולחת חשבונות תקופתיים; תקופת החיוב יכול שתהיה חודשית או דו-חודשית.

תקופת חשבון

(ב) חברת מקורות רשאית לשנות את תקופת החיוב בחשבון התקופתי הראשון בשנה.

(ג) חברת מקורות תודיע לצרכן על שינוי תקופת החיוב בחשבון התקופתי הקודם לשינוי.

(ד) חברת מקורות תשלח לצרכן חשבון תקופתי –

(1) אחת לחודש – אם קבעה כי תקופת החיוב תהיה חודשית;

(2) אחת לחודשיים – אם קבעה כי תקופת החיוב תהיה דו-חודשית.

3. (א) חברת מקורות תשלח לצרכן את החשבון התקופתי לא יאוחר מ-25 ימי עסקים מתום תקופת החיוב של אותו חשבון.

משלוח החשבון התקופתי

(ב) הצרכן רשאי לבחור את האמצעי שבו ישלח החשבון התקופתי – בדואר או בדואר אלקטרוני; לא בחר הצרכן – יישלח החשבון בדואר או באמצעות שליח.

(ג) יראו את החשבון התקופתי כנשלח לצרכן, אם נשלח בדואר או באמצעות שליח – במועד מסירתו לשליח או בבית הדואר, ואם נשלח באמצעי משלוח אלקטרוני – במועד שיגורו.

4. המועד האחרון לתשלום חיוב שנקבע בהודעת חיוב יהיה – אם נשלחה בדואר, באמצעות שליח או באמצעי משלוח אלקטרוני – 18 ימים לפחות ממועד משלוחה לצרכן.

מועד אחרון לתשלום

5. (א) החשבון התקופתי יכלול את כל אלה:

מתכונת החשבון התקופתי

(1) שם הצרכן וכתובתו לצורך משלוח דברי דואר;

(2) הפרטים שלהלן לגבי חברת מקורות ותקופת החיוב של החשבון התקופתי:

(א) שם החברה, מספרה ברשם החברות וסמליל החברה;

(ב) מספר הימים שנכללו בתקופת החיוב, תאריך תחילתה ותאריך סיומה;

(3) תקופת החיוב של החשבון התקופתי;

(4) הפרטים שלהלן לגבי הצרכן:

(א) מספר הצרכן בספרי חברת מקורות, מספר מזהה ברשות המים;

(ב) פירוט המיתקנים שלגביהם ניתנת הודעת החיוב;

(ג) סיווג ההפקה וסוג המים;

(ד) סיווג מטרת הצריכה או השימוש במים;

(5) הנתונים האלה לגבי כל מד מים:

(א) שיוך מד המים למיתקן;

(ב) מספר מד המים;

(ג) תאריך וקריא מד המים בקריאה הקודמת;

(ד) תאריך וקריא מד המים בקריאה הנוכחית;

(ה) ציון אם מד המים נקרא או אם בוצעה לגביו הערכת צריכה;

(ו) בוצעה הערכת צריכה – כמות המים לחיוב לפי הערכת הצריכה וסיבת הערכה;

(ז) הוחלף מד מים בתקופת החיוב – יובאו בנפרד הפרטים שבפסקה זו הן למד המים שהוחלף והן למד המים החדש;

(6) הנתונים שלהלן בדבר החיוב:

(א) תעריף אספקה לכל סיווג אספקה וסוג מים;

(ב) תעריף הפקה לכל סיווג ולכל סוג מים;

(ג) שונה התעריף למטר מעוקב במהלך תקופת חיוב, יוצגו בנפרד הפרטים שבפסקה זו לכל אחד מהתעריפים, ותינתן בכתב מודגש, במקום המיועד להודעות, הודעה בדבר שינוי התעריפים והמועד שבו שונו;

(ד) במקרה של חוב קודם, ציון סכום החוב והריבית והתקופה שלגביה נוצר החוב;

(ה) תאריך הדפסת החשבון התקופתי, המועד האחרון לתשלום החשבון התקופתי והסכום לתשלום;

(ו) הדרכים שבהן רשאי הצרכן לשלם את החשבון התקופתי;

(7) הנתונים שלהלן בדבר בירור החיוב:

(א) ציון הפנייה וקישור לאתר אינטרנט של חברת מקורות שבו הסבר לאופן החיוב;

(ב) ציון הפנייה וקישור לאתר אינטרנט של חברת מקורות שבו יכול הצרכן לפנות כדי לברר פרטים בדבר דרישת התשלום;

(ג) הבהרה כי החוב נושא ריבית פיגורים עד לפירעונו המלא וכי אי-תשלומו יגרור פעולות אכיפה וגבייה לפי דין, לרבות באמצעות פקודת המסים (גבייה);

(8) פרט נוסף שמנהל הרשות הממשלתית אישר את הכללתו בחשבון התקופתי, לבקשת חברת מקורות.

(ב) בכל שינוי מתכונת חשבון, לפי סעיף קטן (א), יאשר מנהל הרשות הממשלתית את שינוי המתכונת; הוראה זו תחול גם לגבי מתכונת החשבון הראשונה לפי כללים אלה.

6. (א) צרכן הטוען כי בדרישת תשלום נפלה טעות באחד מן העניינים המנויים בסעיף קטן (ג), רשאי, בתוך 30 ימים מיום שהומצאה לו דרישת התשלום, לפנות לחברת מקורות בבקשה לקיים בירור בעניין דרישת התשלום; בקשה לבירור תהיה ערוכה לפי נוסח הטופס שבתוספת.

הגשת בקשה לבירור דרישת תשלום

(ב) אין בהגשת בקשה לבירור כדי לדחות את מועד הפירעון של דרישת התשלום כאמור בסעיף 4, ואולם חברת מקורות רשאית, לבקשת הצרכן, לדחות את מועד הפירעון עד מועד קבלת הודעה על תוצאות בירור לפי סעיף קטן (ד).

(ג) העניינים שלגביהם ניתן להגיש בקשה לבירור הם אלה:

(1) הכמות הכלולה בהודעת החיוב;

(2) סיווג התעריף אינו תואם לסיווג ברישיון;

(3) מידע לחיוב המפורט ברישיון אינו תואם להודעת החיוב;

(4) טעות סופר, טעות בתיאור אדם או מיתקן, בתאריך, במספר או בחישוב, או טעות טכנית אחרת בדרישת התשלום.

(ד) חברת מקורות תמציא למבקש הודעה בכתב על תוצאות הבירור שערכה בתוך 30 ימים מיום קבלת הבקשה לבירור.

(ה) בהודעה על תוצאות הבירור תציין חברת מקורות כי הצרכן רשאי להשיג לפני מנהל הרשות הממשלתית ותפנה אותו לנוהל הבירור ודרכי הפנייה אל מנהל הרשות הממשלתית בהשגה, וכן תציין כי אין בהגשת השגה כדי לדחות את מועד הפירעון של דרישת התשלום.

7. (א) תחילתם של כללים אלה, למעט האמור בסעיף קטן (ב), ביום כ"א בתמוז התשפ"א (1 ביולי 2021) (להלן – יום התחילה).

תחילה

(ב) תחילתו של סעיף 6 לכללים אלה, באחד בחודש שלאחר יום פרסומו.

8. על אף האמור בכללים אלה –

הוראת שעה

(1) תקופת החיוב לגבי מים שנצרכו עד יום התחילה תהיה רבעונית;

(2) משלוח החשבון התקופתי לגבי מים שנצרכו עד יום התחילה יהיה 50 ימי עסקים.

תוספת

(סעיף 6)

**טופס בקשה לבירור דרישת תשלום דמי מים**

שם הצרכן:       מס' הצרכן:

מס' זהות:       טלפון לבירורים:

כתובת:       מס' פקסימיליה:

דואר אלקטרוני:

לכבוד,

חברת מקורות מים בע"מ

בירור בעניין דרישת התשלום מס'       (יש לציין את מספר דרישת התשלום שלגביה מבוקש הבירור), בשל טעות שחלה בדרישת התשלום, לפי כללי המים (אמות מידה לחיוב דמי מים), התשפ"א-2021.

להלן פרטים עדכניים בדבר דרישת התשלום:

העניינים שלגביהם אני מגיש בקשה לבירור זו הם:

הכמות הכלולה בהודעת החיוב;

סיווג התעריף אינו תואם לסיווג ברישיון;

מידע לחיוב המפורט ברישיון אינו תואם להודעת החיוב;

טעות סופר, טעות בתיאור אדם או מיתקן, בתאריך, במספר או בחישוב, או טעות טכנית אחרת בדרישת התשלום.

להלן פירוט הבקשה ונימוקיה:

מצורפים בזה המסמכים האלה       לתמיכת בקשתי זו.

תאריך       חתימה \_\_\_\_\_\_\_\_\_\_\_\_\_\_\_\_\_\_

ל' בניסן התשפ"א (12 באפריל 2021) גיורא שחם

יושב ראש מועצת הרשות

הממשלתית למים ולביוב

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"א מס' 9326](https://www.nevo.co.il/law_word/law06/tak-9326.pdf) מיום 20.4.2021 עמ' 2968. [↑](#footnote-ref-1)