כללי המים (רישיון ותכנית החדרה), תשע"ה-2015

רשויות ומשפט מנהלי – תשתיות – מים

תוכן ענינים

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

כללי המים (רישיון ותכנית החדרה), תשע"ה-2015[[1]](#footnote-1)\*

בתוקף סמכותה לפי סעיפים 44ב, 44ה ו-44כ לחוק המים, התשי"ט-1959 (להלן – החוק), ולאחר שקוימו הוראות סעיף 124יח(ד) לחוק, קובעת מועצת הרשות הממשלתית למים ולביוב כללים אלה:

1. בכללים אלה –

הגדרות

"אזור החדרה" – כמשמעותו בסעיף 44ד(3) לחוק;

"אתר האינטרנט" – אתר האינטרנט של הרשות הממשלתית, שכתובתו [www.water.gov.il](http://www.water.gov.il);

"מד מים" – מד מים המודד כמויות של מים מוחדרים שהופקו;

"מחדיר" – מי שהחדיר מים לאקוויפר לפי רישיון החדרה כמשמעותו בסעיף 44ב לחוק;

"מכון מים" – מכון מים או באר של מפיק, המשמשים להפקה של מים מאקוויפר שאליו החדיר המחדיר מים;

"מנהל הרשות הממשלתית" – מנהל הרשות הממשלתית למים ולביוב שמונה לפי סעיף 124יט לחוק;

"מפיק" – מפיק שקיבל ברישיון ההפקה והאספקה כמות מים להפקה בשל פעולת החדרה שביצע המחדיר;

"הרשות הממשלתית" – הרשות הממשלתית למים ולביוב שהוקמה לפי סעיף 124יא לחוק;

"תכנית החדרה" – כמשמעותה בסעיף 44ד לחוק.

פרק א': תכנית החדרה

2. (א) תכנית החדרה תוצג לעיון הציבור לפי סעיף 44ה(א) לחוק באתר האינטרנט; העתק התכנית שיישלח לרשויות המקומיות יכלול הצעה לפרסם את התכנית באתר האינטרנט של הרשות המקומית.

הצגת תכנית ההחדרה ודרכי ההתנגדות

(ב) הודעה על הצגת תכנית ההחדרה לעיון הציבור תפורסם בשני עיתונים יומיים ובעיתון בשפה הערבית וכן באתר האינטרנט; ההודעה תכלול את תיאור אזור ההחדרה, את הספקים והמפיקים שנמנו בתכנית לפי סעיף 44ד(א)(3) ואת הפרטים הטכניים בדבר הדרכים להגשת הצעות, טענות והתנגדויות לתכנית ההחדרה ואופן הגשתן (להלן – ההודעה).

(ג) על אף האמור בסעיף קטן (ב), התאפשר לציבור להירשם באתר האינטרנט, באמצעות הזנת כתובת דואר אלקטרוני, לקבלת עדכון בדבר פרסום תכנית החדרה לעיון הציבור, רשאית הרשות הממשלתית לפרסם את ההודעה על הצגת תכנית ההחדרה לעיון הציבור באתר האינטרנט בלבד, ובלבד שיתקיימו התנאים האלה:

(1) ההודעה על הצגת תכנית ההחדרה לעיון הציבור באתר האינטרנט תפורסם בשפה העברית והערבית;

(2) ההודעה על האפשרות לציבור להירשם באתר האינטרנט לקבלת עדכונים תפורסם באופן קבוע באתר האינטרנט.

3. (א) מפיק, ספק וצרכן מים באזור ההחדרה, רשאים להגיש בתוך 30 ימים ממועד הצגת תכנית ההחדרה לפי סעיף 2, את עמדתם המנומקת בכתב באשר לתכנית ההחדרה המוצגת.

הגשת עמדות בעניין תכנית ההחדרה

(ב) העמדות יוגשו לרשות הממשלתית באמצעות מספר פקסימילה או יישלחו לכתובת דואר אלקטרוני שתפורסם בהודעה כאמור בסעיף 2(ב), ורשאית הרשות הממשלתית להורות על דרכים נוספות להעברת עמדות שיצוינו בהודעה כאמור.

4. (א) הוגשה תכנית החדרה, יועברו התכנית והעמדות שהתקבלו לגביה לבחינת ועדה מקצועית מייעצת שימנה מנהל הרשות הממשלתית; בוועדה מקצועית כאמור יהיו חברים גורמים מקצועיים שעליהם יורה מנהל הרשות הממשלתית וכן נציג של משרד החקלאות, לפי המלצת המנהל הכללי של משרד החקלאות ופיתוח הכפר, ונציג של המשרד להגנת הסביבה, לפי המלצת המנהל הכללי של המשרד להגנת הסביבה.

דיון בתכנית החדרה

(ב) הוועדה המקצועית המייעצת תבחן את תכנית ההחדרה והעמדות שהתקבלו ותעביר את המלצותיה בנוגע לתכנית למנהל הרשות הממשלתית, עם עותק למגיש התכנית; הוועדה המקצועית המייעצת רשאית להזמין לדיוניה גורמים נוספים שהיא מבקשת לקבל את עמדתם בנושא שנדון לפניה.

פרק ב': רישיון החדרה

5. (א) לא ייתן מנהל הרשות הממשלתית רישיון החדרה, אלא אם כן התקיימו כל התנאים האלה:

תנאים ושיקולים למתן רישיון החדרה

(1) מנהל הרשות הממשלתית אישר את תכנית ההחדרה שהגיש מבקש הרישיון;

(2) מבקש הרישיון הוא תאגיד שהתאגד כדין ושעיסוקו כולל פיתוח מפעלים ומיזמים בתחום המים; על אף האמור, מנהל הרשות רשאי לתת רישיון החדרה לתאגיד שעיסוקו אינו כולל פיתוח מפעלים ומיזמים בתחום המים, אם מטרת ההחדרה היא אחת מהמטרות שנקבעו לפי סעיף 44ג(3) לחוק;

(3) מבקש הרישיון הוא בעל זכויות מתאימות במקרקעין שלגביהם חלה תכנית ההחדרה, המאפשרות לו לבצע את התכנית;

(4) מנהל הרשות הממשלתית שוכנע כי מבקש הרישיון נקט את כל האמצעים למניעת מטרדים תברואיים וסביבתיים, ולמניעת פגיעה במקורות המים הראויים לניצול, לרבות מקורות מים המשמשים לשתייה.

(ב) בבואו לשקול מתן רישיון החדרה, רשאי מנהל הרשות הממשלתית לשקול, בין השאר, את השיקולים האלה והכול בכפוף למצאי המים ולמצב ההידרולוגי:

(1) השגת המטרה של ניצול מרב יבולי המים באגן;

(2) מזעור הפגיעה במשתמשים קיימים לרבות ערכי טבע ונוף;

(3) הבטחת איכות המים המנוצלים לאורך זמן;

(4) השפעת הרישיון על הסביבה ועל מקורות מים אחרים;

(5) לוח זמנים לביצוע תכנית ההחדרה;

(6) היתכנות כלכלית של תכנית ההחדרה;

(7) איכות המים המוחדרים לעומת איכות המים באזור ההחדרה; לעניין זה, בחינת איכות המים המוחדרים ואיכות המים בתת-הקרקע תיעשה מתוך ראייה של כלל המשתנים לקביעת איכות המים, ובשים לב לשימושים האפשריים של מקור המים שאליו מחדירים; מצא מנהל הרשות כי איכות המים המוחדרים נופלת מאיכות המים באזור ההחדרה, יבחן אם החדרת המים מבוצעת בתחום מוגבל ומוגדר מראש שבתת-הקרקע, ואם המים המוחדרים לא עלולים לחרוג מהתחום המוגבל ולא יסופקו לכל שימוש, לפני שהוכשרו והותאמו לשימוש שלו נועדו.

(ג) מנהל הרשות הממשלתית רשאי לסרב לתת רישיון החדרה אם ראה כי יש בהחדרת המים כדי להוסיף חומרים מזהמים למים המצויים בתת-הקרקע, וזאת גם אם החומר המזהם מצוי כבר במים שבתת-הקרקע.

(ד) אין באמור בסעיף זה כדי לחייב את מנהל הרשות להתיר החדרה אם מצא כי מסיבות הידרולוגיות או תפעוליות אין מקום לאפשר את ההחדרה.

6. (א) רישיון החדרה יינתן לתקופה של שנה ואולם רשאי מנהל הרשות הממשלתית לתת רישיון לתקופה ארוכה יותר, שלא תעלה על 3 שנים, אם ראה כי נסיבות הנוגעות לכמות המים המוגדרים, לאיכות המים ולתנאים ההידרולוגיים באזור ההחדרה מאפשרים זאת.

תקופת הרישיון

(ב) התבקש רישיון החדרה לצורך החדרת מים לפי תכנית מפורטת, שרשות המים אישרה לפי "תמ"א 34ב/4 תכנית מיתאר ארצית משולבת למשק המים איגום מים עיליים, החדרה, העשרה והגנה על מי התהום", שהודעה על אישורה פורסמה בילקוט הפרסומים 5704, התשס"ז, עמ' 3916, רשאי מנהל הרשות הממשלתית לתת רישיון החדרה שאינו קצוב בזמן אם הוכח, להנחת דעתו, כי הכמות המוחדרת באמצעות פעולת ההחדרה אינה עולה על הכמות שחלחלה אל תת-הקרקע לפני ביצוע התכנית המפורטת האמורה, וכי אין במתן הרישיון לתקופה שאינה קצובה כדי להשפיע על מצב המים שבתת-הקרקע; ואולם רשאי מנהל הרשות לבטל רישיון החדרה שאינו קצוב בזמן כאמור בסעיף קטן זה אם נוכח כי חל שינוי משמעותי שעלול להשפיע על מצב המים בתת-הקרקע מאז מועד מתן הרישיון.

7. מנהל הרשות הממשלתית רשאי להוסיף על הפרטים שייקבעו ברישיון לפי סעיף 44ז לחוק, תנאי מן התנאים האלה:

תנאי הרישיון

(1) החובה לקבל אישור מגורם בעל סמכות לפי דין בדבר מניעה או צמצום של נזק או פגיעה מפגעים כתוצאה מפעולת ההחדרה;

(2) דרישות לעניין מדידת כמות המים המוחדרים והעברת דיווחים לרשות הממשלתית למים ולביוב לגבי כמויות המים;

(3) החובה לדווח נתונים לעניין השפעת תהליך ההחדרה על קידוחי ההפקה באזור ההחדרה;

(4) תנאים לעניין הפסקת פעולת ההחדרה במצבים מסוימים;

(5) תנאים נוספים הנגזרים באופן ייחודי מנסיבות הבקשה.

פרק ג': מדידת מים וכניסה למכון מים של מפיק מים מוחדרים

8. מפיק יעביר למחדיר דיווח על כמויות המים שהפיק במכון המים; דיווח כאמור יועבר אחת לחודש, בשבוע הראשון שבו; הדיווח יכלול את סך כל הכמויות שהופקו ואת קריא מד המים.

דיווח על כמויות מים מופקות

9. (א) לא העביר מפיק את הדיווח האמור בסעיף 8, או העביר דיווח חלקי או לא מספק לדעת המחדיר, רשאי המחדיר להיכנס למכון המים לצורך רישום קריא מד המים.

כניסה למכון מים

(ב) מחדיר המבקש להיכנס למכון מים לפי סעיף קטן (א), יפנה בכתב אל המפיק ויבקש לתאם מועד לכניסתו אל מכון המים לצורך קריאת מד המים.

(ג) מפיק שקיבל פנייה כאמור בסעיף קטן (ב), ישיב למחדיר בכתב בתוך 7 ימים ממועד קבלת הפנייה ויודיע למחדיר את המועד שבו יוכל להיכנס אל מכון המים ואת זהותו של הנציג מטעם המפיק, שיתלווה אל המחדיר; המועד האמור יהיה במסגרת ימי העבודה המקובלים ובשעות העבודה המקובלות ולא יאוחר מארבעה עשר ימים ממועד קבלת פנייתו של המחדיר.

10. (א) סירב מפיק לבקשתו של מחדיר לפי סעיף 9(ב), רשאי המחדיר לפנות למנהל הרשות הממשלתית בבקשה לאשר לו להיכנס למכון המים לצורך קריאת מד המים.

אישור מנהל הרשות הממשלתית לכניסה למכון מים

(ב) מנהל הרשות הממשלתית לא יאשר את כניסתו של מחדיר למכון מים אלא אם כן המפיק לא העביר דיווח מלא ומדויק לפי סעיף 8 או שהעביר דיווח חלקי או לא מספק, ובעל מכון המים לא העביר את המידע גם לאחר שמנהל הרשות הממשלתית התרה בפניו על חובתו להעבירו, וכי אם לא יעבירו רשאי מנהל הרשות לאשר את כניסתו של המחדיר למכון המים בלא הסכמתו.

(ג) אישר מנהל הרשות הממשלתית את בקשת המחדיר לפי סעיף קטן (א), יודיע על כך למחדיר ולמפיק; בהודעה כאמור יציין מנהל הרשות הממשלתית, כי האישור ניתן לפי סעיף 44כ לחוק וכי הפרעה לכניסת המחדיר שניתן לו אישור כאמור, עלולה לעלות כדי הפרה של סעיף 156(א)(5) לחוק.

(ד) קיבל המחדיר את אישור מנהל הרשות הממשלתית לפי סעיף קטן (ג), יודיע למפיק בכתב ובדואר רשום את מועד הגעתו למכון המים; המועד הנקוב יהיה בתוך זמן סביר ממועד ההודעה על החלטת מנהל הרשות הממשלתית, אך לא יאוחר מארבעה עשר ימים ממועד זה, ויהיה במסגרת ימי העבודה המקובלים ובשעות העבודה המקובלות.

(ה) מפיק שקיבל הודעה מהמחדיר לפי סעיף קטן (ד), יגיע אל מכון המים במועד הנקוב בהודעה ויאפשר למחדיר להיכנס אל מכון המים לצורך קריאת מד המים, ולפי הוראות סעיף 44כ(ב) לחוק.

11. תקנות המים (הצעות, טענות והתנגדויות לתכנית החדרה), התשכ"ו-1965 – בטלות.

ביטול תקנות

12. תחילתם של כללים אלה שלושים ימים מיום פרסומם.

תחילה

י"ג בניסן התשע"ה (2 באפריל 2015) אלכסנדר קושניר

יושב ראש מועצת הרשות הממשלתית

למים ולביוב

1. \* פורסמו [ק"ת תשע"ה מס' 7510](http://www.nevo.co.il/Law_word/law06/tak-7510.pdf) מיום 30.4.2015 עמ' 1204. [↑](#footnote-ref-1)