כללי הפיקוח על קידוחי מים (עריכת מדידות בבארות), תשע"ח-2017

רשויות ומשפט מנהלי – תשתיות – מים – פיקוח על קידוחי מים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | התקנת ציוד מדידה | [Go](#Seif2) | 2 |
| סעיף 3 | סיור ובדיקה מקדימים | [Go](#Seif3) | 2 |
| סעיף 4 | התקנת חיבור חשמל בבאר עם הזנה | [Go](#Seif4) | 2 |
| סעיף 5 | עריכת מדידות כאשר פני המים במצב מנוחה | [Go](#Seif5) | 2 |
| סעיף 6 | הודעה על ביצוע פעולה | [Go](#Seif6) | 2 |
| סעיף 7 | ביטול | [Go](#Seif7) | 2 |

כללי הפיקוח על קידוחי מים (עריכת מדידות בבארות), תשע"ח-2017[[1]](#footnote-1)\*

בתוקף סמכותה לפי סעיפים 10 (2) ו-16 לחוק הפיקוח על קידוחי מים, התשט"ו-1955 (להלן – החוק), מתקינה מועצת הרשות הממשלתית למים ולביוב כללים אלה:

1. בכללים אלה –

הגדרות

"באר עם הזנה" – באר שמופקים ממנה מים, הניזונה מרשת חשמל;

"בעל באר" – מי שבידו הבעלות, החזקה, הפיקוח או השליטה בבאר כהגדרתה בחוק;

"מנהל הרשות הממשלתית" – לרבות מי שמנהל הרשות הממשלתית הסמיכו לכך לעניין כללים אלה;

"מפיק" – אדם המפיק מים מבאר לפי רישיון הפקה לפי סעיף 23 לחוק המים, וכן מי שבידו החזקה, הפיקוח או השליטה בבאר;

"סיור ובדיקה מקדמיים" – ביקור בבאר לצורך בדיקה טכנית של צינורית המדידה בבאר, ולצורך תכנון ופריסה של כבל ושל החיבורים החשמליים הנדרשים לביצוע המדידה;

"ציוד מדידה" – חיישנים או אמצעי מדידה אחרים והציוד הנדרש להפעלתם, לרבות כבל להורדתם אל מי התהום וארגז חשמל;

"רשת חשמל" – כהגדרתה בחוק משק החשמל, התשנ"ו-1996.

2. (א) מנהל הרשות הממשלתית רשאי להתקין ציוד מדידה בבאר, ובבאר עם הזנה – לחברו ללוח החשמל המזין את הבאר.

התקנת ציוד מדידה

(ב) ציוד המדידה יותקן בבאר לאחר עריכת סיור ובדיקה מקדמיים.

(ג) ציוד המדידה שהותקן לפי סעיף זה הוא רכוש המדינה ומנהל הרשות הממשלתית אחראי להתקנתו, לתפעולו ולתחזוקתו, והוא רשאי להסירו, לרבות לשם בדיקתו.

3. החליט מנהל הרשות הממשלתית על התקנת ציוד מדידה בבאר, יודיע על כך למפיק או לבעל הבאר, לפי העניין, ויתאם עמו מועד לעריכת סיור ובדיקה מקדמיים.

סיור ובדיקה מקדימים

4. מפיק בבאר עם הזנה יתקין בלוח החשמל שברשותו, המשמש להפעלת הבאר, חיבור חשמל לצורך חיבור ציוד המדידה והזנתו בחשמל הנדרש להפעלתו.

התקנת חיבור חשמל בבאר עם הזנה

5. (א) מנהל הרשות הממשלתית רשאי לערוך מדידות בבאר כאשר פני המים נמצאים במצב מנוחה ולאחר שהופסקה השאיבה מהבאר.

עריכת מדידות כאשר פני המים במצב מנוחה

(ב) מנהל הרשות הממשלתית לא יערוך מדידה לפי סעיף קטן (א) יותר מפעם אחת בחודש, אלא אם כן מצא שהיא נדרשת בתדירות גבוהה יותר בשל חשש להתפשטות זיהום מים, כהגדרתו בסעיף 20א לחוק המים.

(ג) מפיק שקיבל הודעה על ביצוע מדידה לפי סעיף קטן (א), יפסיק את השאיבה מבארו ביום שהורה מנהל הרשות הממשלתית בהודעה, מהשעה 00.01 עד לשעה 16.00, ולא יחדש אותה אלא בתום הזמן האמור, אף אם הושלמו פעולות המדידה, אלא בהסכמת מנהל הרשות הממשלתית.

6. (א) החליט מנהל הרשות הממשלתית לפעול לפי סמכויותיו בסעיפים 2, 3 או 5, ימסור על כך הודעה למפיק או לבעל הבאר, לפי העניין, לפחות 48 שעות מראש.

הודעה על ביצוע פעולה

(ב) נמסרה למפיק או לבעל הבאר הודעה לפי סעיף קטן (א), יאפשר המפיק או בעל הבאר, לפי העניין, למנהל הרשות הממשלתית לבצע את הפעולות שפורטו בהודעה ויהיה נוכח בביצוען, בעצמו או באמצעות נציגו.

7. תקנות הפיקוח על קידוחי מים (עריכת מדידות בבארות), התשכ"ג-1963 – בטלות.

ביטול

י"א בתשרי התשע"ז (1 באוקטובר 2017) גיורא שחם

יושב ראש מועצת הרשות

הממשלתית למים ולביוב

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7878](http://www.nevo.co.il/Law_word/law06/tak-7878.pdf) מיום 31.10.2017 עמ' 166. [↑](#footnote-ref-1)