כללי הרשות לפיתוח הנגב (מיזמים חקלאיים-תיירותיים משולבים),   
תשע"ז-2017

רשויות ומשפט מנהלי – פיתוח – פיתוח הנגב – הרשות לפיתוח הנגב

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הקמת ועדה ליישום הכללים | [Go](#Seif2) | 2 |
| סעיף 3 | הודעה על הזמנה להגיש בקשות | [Go](#Seif3) | 2 |
| סעיף 4 | הגשת בקשה להקצאת מקרקעין למיזם | [Go](#Seif4) | 2 |
| סעיף 5 | תנאים מוקדמים להגשת בקשה | [Go](#Seif5) | 2 |
| סעיף 6 | פרטים ומסמכים שיש לצרף לבקשה | [Go](#Seif6) | 2 |
| סעיף 7 | בחינת הבקשה | [Go](#Seif7) | 3 |
| סעיף 8 | המלצת הוועדה | [Go](#Seif8) | 3 |
| סעיף 9 | הזמנת נציג רשות מקומית | [Go](#Seif9) | 3 |
| סעיף 10 | סדרי עבודת הוועדה | [Go](#Seif10) | 3 |
| סעיף 11 | הארכת מועדים | [Go](#Seif11) | 3 |
| סעיף 12 | שמירת דינים | [Go](#Seif12) | 3 |
| סעיף 13 | תחילה | [Go](#Seif13) | 3 |
|  | תוספת | [Go](#med0) | 3 |

כללי הרשות לפיתוח הנגב (מיזמים חקלאיים-תיירותיים משולבים),   
תשע"ז-2017[[1]](#footnote-1)\*

בתוקף סמכותה לפי סעיף 6(7) לחוק הרשות לפיתוח הנגב, התשנ"ב-1991 (להלן – החוק), באישור השר לפיתוח הפריפריה, הנגב והגליל ובאישור ועדת הכלכלה של הכנסת, קובעת הרשות לפיתוח הנגב כללים אלה:

1. בכללים אלה –

הגדרות

"הוועדה" – הוועדה אשר הוקמה לפי סעיף 2;

"מיזם" – מיזם חקלאי-תיירותי משולב;

"תכנית מפורטת" – כמשמעותה בחוק התכנון והבנייה, התשכ"ה-1965.

2. מנהל הרשות יקים ועדה לצורך יישום כללים אלה, שתהיה בת שלושה חברים שימנה מקרב עובדי הרשות.

הקמת ועדה ליישום הכללים

3. קיבלה הרשות הודעה מרשות מקרקעי ישראל על קיומה של קרקע זמינה שניתן להקים עליה מיזם, תפרסם בשני עיתונים נפוצים בשפה העברית ובעיתון נפוץ אחד בשפה הערבית ובאתר האינטרנט שלה, הזמנה להגיש לה בקשות להכיר במיזם ולקבל את המלצתה להקצאת מקרקעין בעבורו (להלן – הזמנה).

הודעה על הזמנה להגיש בקשות

4. (א) בקשה להכיר במיזם ולקבל את המלצת הרשות להקצאת מקרקעין בעבורו (להלן – הבקשה) תוגש עד המועד שקבעה הרשות בהזמנה, ובלבד שמועד זה לא יפחת מ-60 ימים ממועד פרסום ההזמנה ולא יעלה על 90 ימים מהמועד האמור; בקשה כאמור תהיה מוגשת על ידי יחיד או זוג (להלן – המבקש), ובלבד שהתקיימו בשני בני הזוג התנאים המפורטים בכללים אלה לשם הגשת הבקשה.

הגשת בקשה להקצאת מקרקעין למיזם

(ב) טופס לדוגמה של הבקשה יימצא ברשות ובאתר האינטרנט של הרשות.

5. רשאי להגיש בקשה מי שמתקיימים בו תנאים אלה:

תנאים מוקדמים להגשת בקשה

(1) הוא אזרח ישראלי, שמלאו לו עשרים ואחת שנים;

(2) הוא אינו בעל זכויות במיזמים חקלאים-תיירותיים משולבים אחרים או בנחלה חקלאית, ואולם רשאי בעל זכויות בנחלה חקלאית להתחייב לפני רשות מקרקעי ישראל כי יוותר על זכותו בה, אם יוקצו לו מקרקעין להקמת מיזם חקלאי-תיירותי משותף.

6. (א) המבקש יציין בבקשתו פרטים אלה:

פרטים ומסמכים שיש לצרף לבקשה

(1) שם פרטי ושם משפחה;

(2) מספר זהות;

(3) כתובת נוכחית;

(4) דרכי התקשרות עמו;

(5) פירוט בדבר ניסיון תעסוקתי שנוגע לתחום החקלאות, התיירות או תחום תעסוקתי מתאים אחר;

(6) פירוט בדבר השכלה והכשרה לימודית מתאימה.

(ב) המבקש יצרף לבקשתו מסמכים אלה:

(1) תיאור מפורט של המיזם המבוקש, הכולל פירוט של השימושים החקלאיים והתיירותיים המתוכננים במקרקעין, בצירוף תכניות עסקיות שיוכיחו היתכנות כלכלית למיזם;

(2) התחייבות שלו שמרכז חייו יהיה בשטח המיזם, לפי הנוסח שבתוספת;

(3) התחייבות שלו להשתמש במקרקעין לשם הפעלת המיזם, כפי שהוצג בבקשה;

(4) העתק תעודת הזהות.

7. (א) הוגשה בקשה לפי סעיף 4 ולא צורפו אליה כל המסמכים הנדרשים, תודיע הוועדה למבקש, בתוך 14 ימים מהמועד האחרון להגשת בקשות, אילו מסמכים חסרים עליו להמציא לועודה בתוך 30 ימים ממועד פניית הוועדה אליו.

בחינת הבקשה

(ב) הוועדה תעביר את הבקשה לבחינת משרד החקלאות ופיתוח הכפר ומשרד התיירות, בתוך 14 ימים מהמועד האחרון להגשת בקשות, ואם ביקשה השלמת מסמכים – בתוך 14 ימים ממועד המצאת המסמכים; משרד החקלאות ופיתוח הכפר ומשרד התיירות יעבירו לוועדה את התייחסותם לבקשה בתוך 45 ימים ממועד פנייתה אליהם.

8. הוועדה תמליץ לרשות מקרקעי ישראל, באישור השר, בתוך שלושה חודשים מהמועד האחרון להגשת בקשות, ואם ביקשה מהמבקש להשלים מסמכים – בתוך שלושה חודשים ממועד המצאת המסמכים, להקצות זכויות במקרקעין למבקש העומד בתנאים אלה:

המלצת הוועדה

(1) המיזם המבוקש תואם את התכנית המפורטת החלה על המקרקעין שלגביהם מתבקשת הכרה כמיזם חקלאי-תיירותי;

(2) המיזם כולל הקמת יחידת מגורים לשימוש המבקש וכן מבנים חקלאיים או תיירותיים הנדרשים לביצועו;

(3) משרד החקלאות ופיתוח הכפר אישר כי –

(א) השימוש החקלאי המבוקש במסגרת המיזם הוא בעל היתכנות כלכלית, מבוסס על קרקע ומים זמינים וראויים לצרכים חקלאיים ויבטיח שימוש חקלאי במקרקעין;

(ב) המבקש בעל יכולת פיננסית לנהל מיזם חקלאי, כמוצע בבקשתו;

(ג) אם יוקצו למבקש מקרקעין לשם הפעלת המיזם, הוא יהיה זכאי להמלצה לקבלת מכסת מים לשם כך, לפי תכנית העבודה ("הפרוגרמה") שאישר משרד החקלאות ופיתוח הכפר;

(4) משרד התיירות אישר כי –

(א) השימוש התיירותי המבוקש במסגרת המיזם הוא בעל היתכנות כלכלית;

(ב) המבקש בעל יכולת פיננסית להקמתו של המיזם התיירותי;

(ג) המיזם כולל שימוש תיירותי משמעותי במקרקעין לתועלת הציבור לפי נוהלי משרד התיירות;

(5) המבקש הוכיח כי הוא בעל יכולת וניסיון מקצועי הדרושים לניהול המיזם;

(6) המבקש התחייב שמרכז חייו יהיה בתחומי המיזם.

9. הוועדה תזמין לדיוניה את נציג הרשות המקומית אשר בתחומה עתיד לקום המיזם.

הזמנת נציג רשות מקומית

10. הוועדה תקבע את סדרי עבודתה, ככל שאינם קבועים בכללים אלה.

סדרי עבודת הוועדה

11. מנהל הרשות רשאי להאריך את המועדים הקבועים בכללים אלה, מטעמים מיוחדים שיירשמו.

הארכת מועדים

12. אין בכללים אלה כדי לגרוע מהוראות כל דין אחר, לרבות סמכויות רשות מקרקעי ישראל לפי כל דין וכן חוק חובת המכרזים, התשנ"ב-1992, והתקנות שהותקנו מכוחו.

שמירת דינים

13. תחילתם של כללים אלה בתוך 30 ימים מיום פרסומם.

תחילה

תוספת

(סעיף 6(ב)(2))

**התחייבות לעניין מרכז חיים**

אני, שם, מספר זהות      , מתחייב בזה במסגרת בקשה המוגשת לוועדה ברשות לפיתוח הנגבף להכיר במיזם חקלאי-תיירותי משולב כהגדרתו בחוק הרשות לפיתוח הנגב, התשנ"ב-1991. אני מתחייב להקים בשטח המיזם יחידת מגורים לשימושי האישי ומתחייב שמרכז חיי יהיה בתחומי המיזם.

חתימה \_\_\_\_\_\_\_\_\_\_\_\_\_\_\_\_\_\_\_

י"ד בחשוון התשע"ז (15 בנובמבר 2016) רוביק דנילוביץ

יושב ראש מועצת הרשות

נתאשר.

אריה דרעי

השר לפיתוח הפריפריה, הנגב והגליל

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ז מס' 7834](http://www.nevo.co.il/Law_word/law06/tak-7834.pdf) מיום 4.7.2017 עמ' 1329. [↑](#footnote-ref-1)