כללי השקעות משותפות בנאמנות (עריכת מכרז ובחינת הזיקה של חברה סוחרת עם מנהל קרן), תשע"א-2011

משפט פרטי וכלכלה – תאגידים וניירות ערך – השק' משותפות בנאמנות

משפט פרטי וכלכלה – כספים – השקעות – השק' משותפות בנאמנות

משפט פרטי וכלכלה – חיובים – נאמנות – השק' משותפות בנאמנות

תוכן ענינים

|  |  |  |  |
| --- | --- | --- | --- |
| סעיף 1 | עריכת המכרז | [Go](#Seif1) | 2 |
| סעיף 2 | מסמכי המכרז | [Go](#Seif2) | 2 |
| סעיף 3 | תנאי סף | [Go](#Seif3) | 2 |
| סעיף 4 | הגשת הצעות | [Go](#Seif4) | 2 |
| סעיף 5 | תקופת ההתקשרות | [Go](#Seif5) | 2 |
| סעיף 6 | אופן בחירת ההצעה הזוכה | [Go](#Seif6) | 2 |
| סעיף 7 | בחינת ההצעות ובחירת הזוכה | [Go](#Seif7) | 2 |
| סעיף 8 | הודעה על תוצאות המכרז | [Go](#Seif8) | 3 |
| סעיף 9 | התקשרות עם חברה קשורה | [Go](#Seif9) | 3 |
| סעיף 10 | פטור ממכרז | [Go](#Seif10) | 3 |
| סעיף 11 | חברה סוחרת בעלת זיקה למנהל הקרן | [Go](#Seif11) | 3 |
| סעיף 12 | תחילה | [Go](#Seif12) | 3 |

כללי השקעות משותפות בנאמנות (עריכת מכרז ובחינת הזיקה של חברה סוחרת עם מנהל קרן), תשע"א-2011[[1]](#footnote-1)\*

בתוקף סמכותה לפי סעיף 69(ג)(1) ו-(ו) לחוק השקעות משותפות בנאמנות, התשנ"ד-1994, ובאישור ועדת הכספים של הכנסת לפי סעיף 21א לחוק-יסוד: הכנסת, ולפי סעיף 2(ב) לחוק העונשין, התשל"ז-1977, קובעת רשות ניירות ערך כללים אלה:

1. (א) מנהל קרן יערוך מכרז פתוח לכל החברות הסוחרות, באופן שקוף, הוגן ושוויוני.

עריכת המכרז

(ב) מנהל קרן לא ינהל משא ומתן ולא יקיים מגעים עם החברות הסוחרות או מי מטעמן, בקשר לפרטי המכרז ותנאיו, לפני פרסום מסמכי המכרז ואחריו ועד לבחירת הזוכה במכרז, למעט קבלת הבהרות בקשר להצעות שהוגשו על ידי המשתתפים במכרז.

(ג) מנהל קרן רשאי לערוך מכרז ביחס לכל הקרנות שבניהולו, ביחס לקבוצה של קרנות בעלות מאפיינים משותפים או ביחס לקרן מסוימת.

2. (א) מסמכי המכרז יכללו, בין השאר, את תנאי הסף להשתתפות במכרז, האופן והמועדים להגשת הצעות, תקופת ההתקשרות ותנאיה וכן את האופן ואמות המידה לבחירת הזוכים.

מסמכי המכרז

(ב) מסמכי המכרז יפורסמו באתר ההפצה ובאתר האינטרנט של מנהל הקרן.

3. תנאי הסף לא יכללו אלא את המאפיינים הדרושים, לדעת מנהל הקרן, כדי להבטיח שהזוכה במכרז יהיה כשיר לספק את השירות ברמה ראויה.

תנאי סף

4. (א) חברה סוחרת המבקשת להשתתף במכרז תגיש את הצעתה חתומה, מלאה ושלמה, בתוך מעטפה סגורה היטב, וזאת בדרך, במועד, במקום ובמספר עותקים כפי שנקבע במסמכי המכרז.

הגשת הצעות

(ב) מנהל הקרן רשאי להתנות את ההשתתפות במכרז בתשלום סביר בעבור עלות הפקת המכרז.

5. (א) תקופת ההתקשרות של מנהל קרן עם חברה סוחרת לביצוע עסקאות בנכסי קרנות שבניהולו, על פי מכרז לא תעלה על שלוש שנים.

תקופת ההתקשרות

(ב) בתום תקופת ההתקשרות רשאי מנהל הקרן, באישור ועדת הביקורת ודירקטוריון מנהל הקרן, לאחר שבדקו ומצאו כי ההתקשרות עומדת בתנאי השוק וכי הסיכוי להשיג תנאי התקשרות עדיפים הוא נמוך, בנסיבות העניין, להאריך את תקופת ההתקשרות, בלא מכרז, לתקופה נוספת של שנה; בתום אותה שנה רשאי מנהל הקרן, בכפוף לאישורים כאמור, להאריכה לתקופה נוספת של שנה בלבד; לעניין זה, "ועדת ביקורת" – ועדה שמינה דירקטוריון מנהל הקרן לעניין זה, שרוב חבריה הם דירקטורים חיצוניים, כמשמעם בסעיף 16(א) לחוק.

6. מנהל קרן יבחר את ההצעה הזוכה בהתבסס על תעריפי העמלות שהוצעו, בדרך שתשרת באופן המיטבי את טובתם של בעלי היחידות בכל קרן שבניהולו; ואולם רשאי מנהל הקרן בנסיבות מיוחדות שיירשמו, ובאישור בכתב של ועדת הביקורת ודירקטוריון מנהל הקרן, שלא לבחור את ההצעה בעלת תעריפי העמלות הנמוכים ביותר.

אופן בחירת ההצעה הזוכה

7. (א) בחינת ההצעות תיעשה לאחר תום הזמן שנקבע במסמכי המכרז להגשת ההצעות ובמהלך התקופה שתוגדר במסמכי המכרז, בידי צוות שמינה דירקטוריון מנהל הקרן שהרכבו וכישורי חבריו יבטיחו באופן מיטבי את ביצוע תפקידיו לפי כללים אלה (להלן – צוות המכרזים).

בחינת ההצעות ובחירת הזוכה

(ב) צוות המכרזים לא ידון בהצעה אשר הוגשה לאחר המועד שנקבע להגשת הצעות.

(ג) צוות המכרזים לא ידון בהצעה שאינה עומדת בתנאי הסף שפורסמו במסמכי המכרז כאמור בסעיף 2.

(ד) לאחר בחינת ההצעות יקבע צוות המכרזים החלטה בדבר הזוכה, והוא רשאי להחליט על בחירת כמה הצעות מתאימות תוך פיצול ההתקשרות ביניהן, על בחירת חלק מהצעה או על פסילת כל ההצעות ובלבד שאפשרויות אלה פורטו במסמכי המכרז.

(ה) החלטת צוות המכרזים תהיה מנומקת ותירשם בפרוטוקול שייחתם בידי חברי הצוות.

(ו) צוות המכרזים יעביר את החלטתו לאישור ועדת הביקורת ודירקטוריון מנהל הקרן.

8. בתוך זמן סביר מאישור ההחלטה כאמור בסעיף 7(ו), ימסור מנהל הקרן הודעה על תוצאות המכרז לכל משתתף במכרז; כמו כן יפרסם את תוצאות המכרז ואת הנימוקים לבחירת ההצעה הזוכה באתר ההפצה ובאתר האינטרנט שלו; לא זכתה אף הצעה או לא זכתה ההצעה הזולה ביותר או פוצלה הזכייה במכרז בין מציעים שונים, יפרסם מנהל הקרן גם את הנימוקים לכך.

הודעה על תוצאות המכרז

9. (א) לא יתקשר מנהל קרן בהסכם עם חברה סוחרת קשורה כאמור בסעיף 69(ד) לחוק, אלא לשם קבלת השירות במישרין מן החברה הסוחרת הקשורה; על אף האמור, חברה סוחרת קשורה תהיה רשאית למנות חברה סוחרת שהיא חברת בורסה מחוץ לישראל, לשם ביצוע עסקאות בניירות ערך חוץ בהתאם להוראות שקיבלה ממנהל הקרן במסגרת ההתקשרות עמו, ובלבד שלא יהיה במינוי האמור כדי לגרוע מאחריותה כלפי מנהל הקרן בקשר עם הפעילות האמורה.

התקשרות עם חברה קשורה

(ב) זכתה חברה סוחרת קשורה לנאמן במכרז, יחולו על ההתקשרות עמה הוראות סעיף 69(ד) לחוק כל עוד לא חדל הנאמן לשמש נאמן לקרנות שבניהול מנהל הקרן.

10. מנהל קרן פטור מחובת עריכת מכרז, בהתקיים אחד מאלה:

פטור ממכרז

(1) ההתקשרות נדרשת בדחיפות למניעת נזק של ממש לבעלי היחידות, ונעשית בהיקף ולתקופה המזעריים הנדרשים בנסיבות כאמור, ובתנאי שוועדת הביקורת והנאמן אישרו מראש כי מתקיימים התנאים כאמור;

(2) ההתקשרות היא לצורך ביצוע עסקה חד-פעמית, המיטיבה עם בעלי היחידות, בנסיבות מיוחדות שיירשמו, ובכפוף לאישור מראש של ועדת הביקורת והנאמן.

11. לעניין סעיף 69(ג) לחוק, חברה סוחרת תיחשב בעלת זיקה למנהל הקרן, אם התקיים בה אחד מאלה:

חברה סוחרת בעלת זיקה למנהל הקרן

(1) החברה הסוחרת, אדם השולט בה או חברה בשליטת אדם כאמור עוסקים בניהול השקעות בעבור מנהל הקרן;

(2) החברה הסוחרת בעלת עניין במנהל הקרן או בנאמן לקרנות שאליהן מתייחסת ההתקשרות;

(3) נושא משרה בחברה הסוחרת או אדם השולט בה, הוא או קרוב, שותף או מעביד של מי מהם, או מי שנושא משרה או בעל שליטה כאמור כפוף לו במישרין או בעקיפין, הוא בן משפחה של נושא משרה או של בעל שליטה במנהל הקרן או בנאמן; בפסקה זו, "קרוב" – כהגדרתו בחוק החברות, התשנ"ט-1999;

(4) לחברה הסוחרת, לאדם השולט בה או לחברה בשליטת אדם כאמור, קשר עסקי עם מנהל הקרן או עם אדם השולט בו או עם חברה בשליטת אדם כאמור, בין בתמורה ובין בלא תמורה, למעט קשר למתן שירותי ביצוע עסקאות בנכסי הקרן; לעניין זה, "קשר עסקי" – לרבות קשרי ספק לקוח, מתן שירות או קבלת שירות, מתן הלוואות או קבלת הלוואות, השכרת נכסים, שותפות בעסקים, עסקאות משותפות, שותפות בנכסים, בין במישרין ובין בעקיפין, בין בדרך קבע ובין באופן מזדמן.

12. תחילתם של כללים אלה שישה חודשים מיום פרסומם ברשומות.

תחילה

כ' בסיוון התשע"א (22 ביוני 2011) שמואל האוזר

יושב ראש רשות ניירות ערך

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"א מס' 7009](http://www.nevo.co.il/Law_word/law06/TAK-7009.pdf) מיום 28.6.2011 עמ' 1099. [↑](#footnote-ref-1)