כללי התקשורת (בזק ושידורים) (הליכים ותנאים למתן רישיון למשדר חדשות בין-לאומי, ולאישור התקשרויותיו עם בעלי רישיון לשידור תוכני חוזי-שמע), תשע"ח-2018

רשויות ומשפט מנהלי – תקשורת – בזק ושידורים – רישיון

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק ב': הגשת בקשה והטיפול בה | [Go](#med1) | 4 |
|  | סימן א': מתכונת הבקשה | [Go](#hed20) | 4 |
| סעיף 2 | הגשת בקשה | [Go](#Seif2) | 4 |
| סעיף 3 | אסמכתאות לבקשה | [Go](#Seif3) | 4 |
|  | סימן ב': הטיפול בבקשה | [Go](#hed21) | 4 |
| סעיף 4 | בחינה ראשונית של הבקשה | [Go](#Seif4) | 4 |
| סעיף 5 | פסילת בקשה לא תקינה | [Go](#Seif5) | 4 |
| סעיף 6 | תיקון או השלמת בקשה | [Go](#Seif6) | 4 |
| סעיף 7 | השלמת פרטים וחוות דעת למועצה | [Go](#Seif7) | 4 |
| סעיף 8 | דיון המועצה בבקשת המבקש | [Go](#Seif8) | 4 |
| סעיף 9 | החלטת המועצה | [Go](#Seif9) | 4 |
| סעיף 10 | ערבות | [Go](#Seif10) | 4 |
|  | פרק ג': תנאים למתן רישיון | [Go](#med2) | 5 |
| סעיף 11 | תנאים למתן רישיון | [Go](#Seif11) | 5 |
|  | פרק ד': התקשרות עם בעל רישיון לשידור תוכני חוזי-שמע | [Go](#med3) | 5 |
| סעיף 12 | שידורים במסגרת שידורי בעל רישיון לשידור תוכני חוזי שמע | [Go](#Seif12) | 5 |
| סעיף 13 | בקשה לאישור התקשרות | [Go](#Seif13) | 5 |
| סעיף 14 | אישור מוקדם | [Go](#Seif14) | 5 |
| סעיף 15 | הזמנה ובקשת חיסיון | [Go](#Seif15) | 5 |
| סעיף 16 | סייגים לאישור התקשרות | [Go](#Seif16) | 5 |
|  | פרק ה': שונות | [Go](#med4) | 6 |
| סעיף 17 | תקופת הרישיון | [Go](#Seif17) | 6 |
| סעיף 18 | מגבלות על בעל רישיון וביטול רישיון | [Go](#Seif18) | 6 |
| סעיף 19 | דיווח על שינויים | [Go](#Seif19) | 6 |
|  | תוספת | [Go](#med5) | 6 |
| סעיף 1 | אופן מילוי השאלון | [Go](#Seif20) | 6 |
| סעיף 2 | תמצית בקשה | [Go](#Seif21) | 7 |
| סעיף 3 | מידע בדבר זהות המבקש | [Go](#Seif22) | 7 |
| סעיף 4 | מסמכי ההתאגדות של המבקש, בעלי עניין ובעלי שליטה | [Go](#Seif23) | 8 |
| סעיף 5 | הון המבקש | [Go](#Seif24) | 8 |
| סעיף 6 | בעלי שליטה ועניין במבקש | [Go](#Seif25) | 8 |
| סעיף 7 | שליטה ואמצעי שליטה במבקש | [Go](#Seif26) | 8 |
| סעיף 8 | מידע בדבר החזקות המבקש בתאגידים | [Go](#Seif27) | 8 |
| סעיף 9 | תיאור גרפי של המבקש | [Go](#Seif28) | 8 |
| סעיף 10 | מידע בדבר גופים באילן היוחסין | [Go](#Seif29) | 8 |
| סעיף 11 | מידע בדבר הרשעה בעבירות | [Go](#Seif30) | 9 |
| סעיף 12 | מידע בדבר זיקה למפלגה | [Go](#Seif31) | 9 |
| סעיף 13 | מידע בדבר נושאי משרה במבקש | [Go](#Seif32) | 9 |
| סעיף 14 | מידע בדבר עובדי הערוץ | [Go](#Seif33) | 9 |
| סעיף 15 | מידע בדבר המנהל הכללי | [Go](#Seif34) | 9 |
| סעיף 16 | תפקיד במערכת התוכן | [Go](#Seif35) | 9 |
| סעיף 17 | מידע לגבי העורך הראשי, עורך החדשות ומנהל התכניות | [Go](#Seif36) | 9 |
| סעיף 18 | מידע בדבר שידורי הערוץ | [Go](#Seif37) | 9 |
| סעיף 19 | מידע בדבר הפרדה מבנית | [Go](#Seif38) | 9 |
| סעיף 20 | מידע בדבר הפרדה בין בעלי המניות | [Go](#Seif39) | 10 |

כללי התקשורת (בזק ושידורים) (הליכים ותנאים למתן רישיון למשדר חדשות בין-לאומי, ולאישור התקשרויותיו עם בעלי רישיון לשידור תוכני חוזי-שמע), תשע"ח-2018[[1]](#footnote-1)\*

בתוקף סמכותה לפי סעיפים 6כ2(ב) ו-6כ3 לחוק התקשורת (בזק ושידורים), התשמ"ב-1982 (להלן – החוק), מתקינה המועצה לשידורי כבלים ולשידורי לוויין כללים אלה:

פרק א': פרשנות

1. בכללים אלה –

הגדרות

"אילן היוחסין" – תיאור גרפי של מבקש וגופים נוספים לפי הנדרש לשידור תוכני חוזי-שמע בפרט 9 לתוספת;

"בודק" – יושב ראש המועצה או מי שהוא הסמיך לעניין הטיפול בבקשה;

"בעל רישיון לשידור ערוץ חדשות בין-לאומי", "משדר ערוץ חדשות בין-לאומי" – כהגדרתם בסעיף 6כ3(א) לחוק;

"בעל רישיון לשידור תוכני חוזי-שמע" – מי שקיבל רישיון כללי לשידורי כבלים לפי פרק ב'1 לחוק או מי שקיבל רישיון לשידורי טלוויזיה באמצעות לוויין לפי פרק ב'2 לחוק;

"בקשה" – בקשה לרישיון ערוץ המוגשת לפי כללים אלה;

"בקשה לאישור התקשרות" – בקשה לאישור התקשרות לפי פרק ד';

"בקשה תקינה" – בקשה שהבודק הודיע למבקש לגביה הודעה לפי סעיף 4(א)(1);

"בקשת חיסיון" – בקשת משדר ערוץ חדשות בין-לאומי או בעל רישיון לשידור תוכני חוזי-שמע, לפי סעיף 15(2);

"הזמנה" – הזמנה לקבלת עמדות הציבור בדבר בקשה לאישור התקשרות;

"המועצה" – המועצה לשידורי כבלים ולשידורי לוויין שמונתה לפי סעיף 6ב לחוק;

"התקשרות" – כלל ההסכמים, ההבנות והתנאים הקיימים בין משדר ערוץ חדשות בין-לאומי לבין בעל רישיון לשידור תוכני חוזי-שמע העוסקים במישרין או בעקיפין בהכללת שידורי משדר ערוץ חדשות בין-לאומי בשידורי בעל הרישיון לשידור תוכני חוזי-שמע;

"חוק הרשות השנייה" – חוק הרשות השנייה לטלוויזיה ורדיו, התש"ן-1990;

"חוק החברות" – חוק החברות, התשנ"ט-1999;

"כללי מרב הזיקות" – כללי התקשורת (בזק ושידורים) (מרב הזיקות של בעל רישיון לשידור ערוץ חדשות בין-לאומי ודיוק מהימנות ואיזון בשידוריו), התשע"ח-2018;

"מבקש" – חברה כהגדרתה בחוק החברות שהגישה למועצה בקשה לרישיון ערוץ;

"מספר זהות" – כהגדרתו בחוק החברות;

"מען" – כהגדרתו בחוק החברות;

"נספחים" – מסמכים שנדרש מבקש לצרף לבקשה לפי הכללים והשאלון;

"סוכן" – יחיד או תאגיד שפועל כשלוח, נציג, נאמן, מייצג או מקדם את ענייניו של אדם או של תאגיד, בין דרך קבע ובין בעניין מסוים;

"סוכן פרסום" – יחיד או תאגיד המתווך בין מפרסמים לאמצעי פרסום;

"ספק תכנים", "ערוץ מראה" – כהגדרתם בכללי מרב הזיקות;

"רישיון ערוץ" – רישיון לשידור ערוץ חדשות בין-לאומי המוענק למשדר ערוץ חדשות בין-לאומי לפי סעיף 6כ3(ג) לחוק;

"שאלון" – כלל המידע, הפרטים והנספחים שנדרש מבקש לפרט בבקשה לפי הכללים והתוספת;

"תיק הנספחים" – תיק המאגד את הנספחים והערוך כאמור בפרט 1(2) לתוספת.

פרק ב': הגשת בקשה והטיפול בה

סימן א': מתכונת הבקשה

2. (א) בקשה תוגש למועצה כשהיא מודפסת וערוכה לפי סדר העניינים והסעיפים שבשאלון.

הגשת בקשה

(ב) מבקש יפרט בבקשתו באופן מלא ומדויק את כל המידע הנדרש, ויצרף לבקשתו את כל הנספחים הנדרשים.

3. (א) בקשה תיחתם בידי מי שהוסמך מטעם החברה המבקשת לחתום עליה בשמו ויצורף לה אישור חתום ביד עורך דין, בדבר סמכות החותם לחתום בשם החברה.

אסמכתאות לבקשה

(ב) כל מסמך שיצורף לבקשה ושאינו מקור, יאומת ביד עורך דין לעניין התאמתו למקור.

סימן ב': הטיפול בבקשה

4. (א) הבודק יבחן בחינה ראשונית את מסמכי הבקשה וישלח בתוך 30 ימים הודעה בכתב למבקש על אחת מאלה:

בחינה ראשונית של הבקשה

(1) הבקשה הוגשה כנדרש לפי כללים אלה, נמסרו הנספחים הדרושים והומצא המידע הנחוץ לשם מתן החלטה ועל כן היא תקינה;

(2) יש לערוך בבקשה שינויים או להמציא מידע ומסמכים נוספים הנחוצים לשם בחינת הבקשה, הכול כפי שיפורט בהודעה.

(ב) יושב ראש המועצה רשאי להאריך את המועד האמור בסעיף קטן (א), לתקופה נוספת של 20 ימים נוספים אם יש צורך.

5. לא נענה מבקש לנדרש בהודעת הבודק כאמור בסעיף 4(א)(2), רשאי יושב ראש המועצה להודיע למבקש כי המועצה החליטה לדחות את הבקשה מטעם זה.

פסילת בקשה לא תקינה

6. (א) מבקש ימלא אחר הודעה כאמור בסעיף 4(א)(2) ויגיש לבודק בקשה מתוקנת או מידע משלים, לפי העניין.

תיקון או השלמת בקשה

(ב) סעיף 4 יחול גם על בקשה שתוקנה או הושלמה לפי הסעיף האמור.

(ג) בטרם הוכרעה בקשת המבקש, ידווח המבקש לבודק לאלתר על כל שינוי בנתוני בקשתו לרבות על כל שינוי בהחזקות בעלי שליטה או בעלי עניין בו ויפעל לפי הנחיות הבודק לעניין שינויים נדרשים בבקשה או לעניין המצאת מידע משלים, אם ימסור לו הנחיות כאמור.

7. (א) מבקש יגיש לבודק, בכל עת שיידרש לכך, כל מידע או מסמך, לרבות לעניין כל בעל שליטה או בעל עניין במבקש או נושא משרה במבקש או בבעל שליטה או בבעל עניין בו, הנדרש לדעת הבודק לשם בחינת בקשתו אף אם הודיע הבודק למבקש כי בקשתו תקינה.

השלמת פרטים וחוות דעת למועצה

(ב) הבודק יבחן בקשה תקינה לעניין עמידתה בתנאים למתן רישיון ערוץ לפי פרק ג'; הבודק יביא לפני המועצה את ממצאיו לעניין זה.

8. המועצה תקיים דיון בבקשת המבקש ובממצאי הבודק בתוך 20 ימים מיום הודעת הבודק למבקש על הגשת בקשה תקינה ותודיע למבקש על החלטתה; יושב ראש המועצה רשאי להאריך את המועד לתקופה נוספת של 20 ימים נוספים אם יש צורך.

דיון המועצה בבקשת המבקש

9. בהחלטתה כאמור בסעיף 8 המועצה רשאית להעניק למבקש רישיון ערוץ כמבוקש ולכלול בו תנאים, וכן רשאית המועצה, תוך מתן נימוקים, לדחות את הבקשה.

החלטת המועצה

10. הוחלט כי לשם קבלת רישיון נדרשת ערבות שעל בעל רישיון לשידור ערוץ חדשות בין-לאומי להמציא כתנאי לקבלתו, יחולו הוראות אלה:

ערבות

(1) המבקש ימציא למועצה את הערבות שעליה הוחלט בתוך 60 ימים מיום קבלת דרישה להפקדת ערבות ולפי הנחיות המועצה;

(2) לא העמיד המבקש ערבות כנדרש בפסקה (1) במועד הנקוב שם, תפקע החלטת המועצה האמורה ואם המבקש יהיה מעוניין ברישיון ערוץ לאחר פרק זמן זה הוא יידרש להגיש בקשה חדשה לרישיון ערוץ.

פרק ג': תנאים למתן רישיון

11. בכללים אלה ולצורך בחינת התקיימות התנאים המפורטים בסעיף 6כ3 לחוק ובכלל זה כללי מרב הזיקות, יחולו הוראות אלה:

תנאים למתן רישיון

(1) שיעור החזקות בעקיפין יהיה לפי המפורט להלן:

(א) לבעל שליטה בתאגיד, תיוחס החזקת אמצעי השליטה שבידי התאגיד, במלואה;

(ב) לבעל עניין שאינו בעל שליטה בתאגיד, תיוחס החזקת אמצעי השליטה שבידי התאגיד, לפי שיעור החזקותיו בתאגיד של בעל העניין;

(2) בחינה שזיקות המבקש אינן לישראל לפי סעיף 6כ3(ג)(3) לחוק תיעשה לפי החוק, כללי מרב הזיקות ולפי פסקה (1);

(3) לעניין תנאי סעיף 41(א)(2) לחוק הרשות השנייה, "מנהל" ייחשב כל מי שהוא "נושא משרה".

פרק ד': התקשרות עם בעל רישיון לשידור תוכני חוזי-שמע

12. בעל רישיון ערוץ לא יתחיל בשידוריו במסגרת שידורי בעל רישיון לשידור תוכני חוזי-שמע אלא לאחר שאושרה התקשרותו עם אותו בעל רישיון לשידור תוכני חוזי-שמע לפי פרק זה; אישור המועצה להתקשרות כאמור, או להארכתה, מהווה תנאי לתחילת שידוריו של בעל רישיון ערוץ במסגרת שידוריו של בעל הרישיון לשידור תוכני חוזי-שמע שההתקשרות עמו אושרה כאמור, או להמשך שידוריו כאמור, לפי העניין.

שידורים במסגרת שידורי בעל רישיון לשידור תוכני   
חוזי-שמע

13. מבקש יגיש בקשה לאישור התקשרות במצורף לבקשה או לאחר קבלת רישיון.

בקשה לאישור התקשרות

14. בקשה לאישור התקשרות תובא לאישורה המוקדם של המועצה לפי סעיף 6כ2(ב)(2) לחוק ותהיה על דעת כל הצדדים להתקשרות.

אישור מוקדם

15. לא תאשר המועצה התקשרות אלא לאחר שנתנה לציבור הזדמנות נאותה להביע את דעתו בדבר ההתקשרות ותנאיה, לפי הוראות אלה:

הזמנה ובקשת חיסיון

(1) התקבלה במועצה בקשה לאישור התקשרות, תפרסם המועצה הזמנה בדבר ההתקשרות שאותה מבוקש לאשר ותנאיה;

(2) במועד הגשת הבקשה לאישור התקשרות, מבקש, בעל רישיון ערוץ, או בעל רישיון לשידור תוכני חוזי-שמע, רשאים לפנות למועצה בבקשה שלא לחשוף לפני הציבור חלקים מסוימים מההתקשרות, מטעמים של סודות מסחריים, או מטעמים מיוחדים אחרים, בטרם תפורסם ההתקשרות לציבור כאמור בפסקה (1);

(3) הוגשה בקשת חיסיון, תבחן המועצה את נימוקי הבקשה ואת מהותיות התנאי שמבוקש שלא לחשפו, בטרם תקבל את החלטתה בעניין;

(4) אישרה המועצה את בקשת החיסיון, כולה או חלקה, תציין המועצה בהזמנה את דבר הבקשה ואת החלטתה ונימוקיה;

(5) דחתה המועצה את בקשת החיסיון, כולה או חלקה, תודיע המועצה למגיש בקשת החיסיון על החלטתה לדחותה, כולה או חלקה, ואת נימוקי הדחייה; נמסרה הודעה כאמור על דחיית בקשת חיסיון לא תפרסם המועצה את ההזמנה וההתקשרות אלא בחלוף 20 ימים מעת מסירת ההודעה או קודם לכן, אם מגיש בקשת החיסיון הודיע כי אינו מתנגד לכך על אף דחיית בקשת החיסיון.

16. המועצה לא תאשר בקשה לאישור התקשרות בהתקיים אלה:

סייגים לאישור התקשרות

(1) לדעת המועצה קיים חשש כי בתנאי ההתקשרות בעל הרישיון לשידור תוכני חוזי-שמע מפלה, או עלול להפלות, בין בעלי רישיונות לשידור ערוץ חדשות בין-לאומיים שונים בניגוד לסעיף 6כ3(ו) לחוק או שבתנאיה בעל רישיון ערוץ מפלה, או עלול להפלות, בין בעלי רישיונות לשידור תוכני חוזי-שמע שונים בניגוד לאמור בסעיף 6כ2(ב)(3) לחוק;

(2) לדעת המועצה אפיק השידור שעליו הוסכם עם בעל הרישיון לשידור תוכני חוזי-שמע יגרום לכך שלא יתקיים התנאי ולפיו מרב הזיקות של הערוץ לא יהיו לישראל, לאחר שנתנה לערוץ ולבעל הרישיון לשידור תוכני חוזי-שמע הזדמנות להשמיע את טענותיהם בעניין זה;

(3) תמורת ההתקשרות אינה לפי מחיר אחיד לכל המתקשרים עם בעל רישיון ערוץ לפי סעיף 6כ2(ב)(3) לחוק או אינה מבטיחה להנחת דעתה של המועצה את דרישות סעיף 6כ2(ב)(2)(ב) לחוק או שאינה לפי קביעת המועצה שנעשתה לפי סעיף 6כ2(ב)(2)(ב) לחוק.

פרק ה': שונות

17. רישיונות לפי כללים אלה יינתנו לתקופה של 10 שנים; בעל רישיון לשידור ערוץ חדשות בין-לאומי המבקש להמשיך לשדר ברצף גם לאחר תום תקופת רישיונו יגיש בקשה לרישיון חדש עד שנה לפני תום הרישיון שבידיו.

תקופת הרישיון

18. המגבלות האמורות בחוק ובכללי מרב הזיקות יחולו על בעל רישיון ערוץ בכל תקופת רישיונו; חדלה להתקיים אחת מן המגבלות, רשאית המועצה, לאחר מתן הזדמנות נאותה לבעל הרישיון להשמיע את טענותיו, לבטל את רישיונו של בעל הרישיון מטעם זה בלבד ובלי לגרוע מאפשרויות ביטול הרישיון לפי כל דין.

מגבלות על בעל רישיון וביטול רישיון

19. מיד עם היוודע לו העניין, ידווח בעל הרישיון למועצה על כל שינוי בנסיבות ובתנאים העלול להביא לכך שדרישות החוק או כללי מרב הזיקות אינם מתקיימים; הוגש דיווח כאמור יחול סעיף 18.

דיווח על שינויים

תוספת

(סעיף 2(א))

**בקשה לקבלת רישיון לשידור ערוץ חדשות בין-לאומי לפי סעיף 6כ3 לחוק התקשורת   
(בזק ושידורים), התשמ"ב-1982**

**שאלון**

**פרק א': הוראות למילוי השאלון**

**מבוא: הוראות הגשה**

1. מבקש ישיב על השאלון לפי ההוראות שלהלן ויענה על כל השאלות לפי סדרן, באופן מפורט ומדויק:

אופן מילוי השאלון

(1) המענה לשאלון יהיה בשפה העברית כשהוא מודפס על גבי צד אחד של הדף, במרווחים וגודל תווי דפוס סבירים; מונחים לועזיים שיעשה בהם המבקש שימוש יובאו בסוגריים, לצד תרגומם העברי. יש להקפיד לתת למונחים שהוגדרו בחוק התקשורת את משמעותם שם לרבות למונחים: "בעל עניין", "החזקה", "שליטה", ו"אמצעי שליטה";

(2) מסמכים שנדרש המבקש לצרף לפי השאלון והכללים יובאו בתיק נספחים מכורך; תיק זה יסומן "נספח לבקשת הרישיון – נספחים"; הנספחים יובאו לפי סדר השאלות בשאלון ויסומנו: נספח מספר       לשאלון, פרק       בשאלון, סעיף מספר       (ציון הסעיף בשאלון); צירף המבקש מסמכים אחדים הנוגעים לאותו פרק ולאותו סעיף בשאלון, יוסיף על המספר הסידורי של הנספח (המסמך) סימון של מספר משני, כגון: 1.1, וכן הלאה;

(3) מבקש יגיש את בקשתו המודפסת בציון המילה "מקור" ויצרף אליה 3 עותקים נוספים; מבקש יסמן את הבקשה ואת העותקים במספרים רציפים ועוקבים "עותק מס' 1", וכן הלאה;

(4) מבקש יציין בראש כל עמוד מעמודי הבקשה את שמו הרשמי לפי הרישום הרשמי של התאגיד במרשם החברות; כמו כן רשאי מבקש לציין בבקשתו את שמו או את סימנו ("לוגו") המסחרי;

(5) מסמך הבקשה המקורי, ובכלל זה הנספחים, יוחתמו בתחתיתו של כל עמוד בחותמת המבקש;

(6) נוסף על הנספחים, יצורפו לבקשה כל אלה:

(א) תצהיר המבקש בדבר אמיתות הפרטים והמסמכים הכלולים בבקשתו; התצהיר יאומת בידי עורך דין; לגבי עובדות הכלולות בבקשה שהן בידיעתו האישית של המוסמך לחתום מטעם החברה המבקשת, הוא יצהיר שהן נכונות, ולגבי עובדות אחרות, יציין שאינן בידיעתו האישית ויצהיר שהן נכונות לפי מיטב ידיעתו ואמונתו;

(ב) חוות דעת מפורטת ומנומקת בדבר כשירותו של המבקש להחזיק ברישיון ערוץ ועמידתו בתנאי החוק וכללי מרב הזיקות; חוות הדעת תכלול פירוט של עמידת המבקש בכל תנאי נדרש וכן הפניה לאסמכתה להתקיימות התנאי במסמכי הבקשה או בנספחים;

(ג) קוד אתי לאישור המועצה לפי סעיף 4(2)(י) לכללי מרב הזיקות;

(7) המבקש ישיב על כל השאלות המפורטות בשאלון לפי סדרן תוך ציון הפרטים הנדרשים לכל הנושאים הנזכרים בו; אם פרט או מסמך המסוימים בלתי ניתנים להשגה מטעמים סבירים, או שיש מניעה לפרטם או למסרם, יציין זאת המבקש במפורט ויפרט מדוע אותו פרט או מסמך מסוימים אינם ניתנים להשגה, פירוט או מסירה; אין בדבר כדי לחייב את המועצה לקבל בקשה חסרה אם המועצה תחליט כי הפרטים נדרשים לצורך טיפול בבקשה;

(8) נשאלה שאלה המבוססת על הנחה עובדתית שאיננה ישימה לגבי המבקש, יציין המבקש כי אותה הנחה עובדתית אינה ישימה לגביו ויציין באופן תמציתי את הסיבה לכך;

(9) נוסף על עותקי נייר, יוגשו שני עותקים של הבקשה והשאלון על מדיה מגנטית או אופטית, המאפשרת חיפוש והעתקה, המותאמת למערכת הפעלה ותוכנה מוכרת ועדכנית; שמו של המבקש ותוכן קובצי המדיה יירשמו באופן ברור; בעותקים אלה יש לכלול גם את נספחי הבקשה והשאלון;

(10) הבקשה ונספחיה יוגשו בשפה העברית ואולם מסמכי התאגדות של חברה זרה, יכול שיוגשו בשפה האנגלית בלבד, שמקורם מאומת להנחת דעתה של המועצה.

**פרק ב': מידע בדבר זהות המבקש**

**סימן א': תמצית בקשה**

2. (א) מבקש יצרף לבקשתו תמצית בקשה במספר זהה לעותקי הבקשה; תמצית הבקשה תכלול את עיקרי הבקשה כמפורט להלן:

תמצית בקשה

(1) תיאור כללי של המבקש לרבות מבנה החזקות ותרשים גרפי של מבנה ההחזקות, מאפייני הערוץ, לוח שידורים אופייני, ואזורי השידור מחוץ לישראל שאליהם ישודר הערוץ כערוץ מראה לערוץ שלגביו מבוקש רישיון ערוץ;

(2) סיכום עיקרי הבקשה ובכלל כך ציון העובדות המעידות כי המבקש עומד בדרישות סעיף 6כ3 לחוק לרבות עמידה בתנאי כללי מרב הזיקות.

**סימן ב': פרטי המבקש**

3. המבקש יפרט את כל המידע הנדרש בדבר זהות המבקש במתכונת שלהלן:

מידע בדבר זהות המבקש

(1) שם המבקש בעברית:

(2) שם המבקש בלועזית (אם קיים):

(3) שם מסחרי אחר בעברית ובלועזית (אם קיים):

(4) מספר זהות:

(5) מועד רישום החברה:

(6) מען מרכז העסקים:

(7) מס' טלפון:       מס' פקסימילה:

(8) שם הנציג המוסמך מטעם המבקש ובכלל זה לקבלת הבהרות ופניות מצד המועצה בקשר עם הבקשה:

(9) מס' טלפון:

(10) טלפון נייד:

(11) מס' פקסימילה:

(12) מען לקבלת מסמכים והודעות:

(13) דואר אלקטרוני:

4. מבקש יצרף לתיק הנספחים את כל אלה:

מסמכי ההתאגדות של המבקש, בעלי עניין ובעלי שליטה

(1) תעודת התאגדות מעודכנת של המבקש, לרבות תקנון המבקש וכלל מסמכי ההתאגדות שלו;

(2) כלל מסמכי ההתאגדות, לרבות תקנון של מחזיקים במבקש, בעלי עניין או בעלי שליטה במבקש, אם דרשה זאת המועצה או הבודק לאחר הגשת הבקשה משנוכחו כי הדבר דרוש;

(3) כל החלטה מכל סוג שהוא, הקשורה במבקש, בקשר עם הליכי כינוס נכסים או פירוק זמני, של התאגיד.

5. מבקש יפרט אם הנפיק אופציות, אגרות חוב הניתנות להמרה או תעודות אחרות הניתנות להמרה; מבקש שהתחייב להקצות מניות, יפרט את שמותיהם ומספרי זהותם של האמורים לקבלן, וכן את סוגי המניות ערכן, כמותן ומועדי ההקצאה.

הון המבקש

6. מבקש יפרט את כל בעלי השליטה או בעלי העניין בו ולגבי כל אחד מהם יפרט את שמם, מספר הזהות שלהם, ותחום עיסוקם.

בעלי שליטה ועניין במבקש

7. מבקש יפרט אם קיימים מסמכים, תעודות, תקנוני התאגדות של מחזיקים, חוזים או הבנות, בכתב או בעל פה, הנוגעים לשליטה או לזכויות שליטה, במישרין או בעקיפין, או להחזקות קיימות או עתידיות באמצעי שליטה במבקש, במישרין או בעקיפין; הוגש פירוט כאמור, יחווה המבקש את דעתו, על סמך חוות דעת עורך דין, אם יש במה שפורט כדי להשפיע על כשירות המבקש לקבל רישיון לפי החוק, לרבות מניות בלא זכויות הצבעה, בעלות במניות המוחזקות בנאמנות, זכויות וטו כלליות או בנושאים מסוימים, זכויות סירוב ראשון או איגרות חוב.

שליטה ואמצעי שליטה במבקש

8. המבקש יפרט אם יש לו שליטה בתאגידים או אם הוא בעל עניין בתאגידים, בין במישרין ובין בעקיפין, לרבות שיעור וסוג החזקה או אופן השליטה בתאגידים, בין בעת הגשת הבקשה ובין במועד שבו הוא עשוי להיות בעל רישיון לשידור ערוץ חדשות בין-לאומי, אם ידוע לו.

מידע בדבר החזקות המבקש בתאגידים

9. מבקש יצרף לתיק הנספחים תיאור גרפי מלא שלו הכולל את אלה:

תיאור גרפי של המבקש

(1) המבקש;

(2) כל המחזיקים, בעלי העניין ובעלי השליטה במבקש ושיעור החזקתם במבקש, במישרין או בעקיפין, בכל סוג של אמצעי שליטה; בחברה שמניותיה נסחרות בבורסה, ניתן לציין החזקות של מחזיקים שהם בעלי עניין או בעלי שליטה בחברה בלבד, ואולם יש לציין את השיעור הכולל של ההחזקות בידי הציבור;

(3) כל הגופים שהמבקש שולט בהם או שהמבקש בעל עניין בהם;

(4) שמם המלא ומספר הזהות של המפורטים בפסקאות (1) עד (3).

10. לגבי המבקש וכל גוף המופיע באילן היוחסין שצורף יש לציין אם הוא אחד מן הגופים המנויים להלן, או שהוא בעל שליטה או בעל עניין בהם, או שמי מהם בעל שליטה או בעל עניין בו:

מידע בדבר גופים באילן היוחסין

(1) בעל זיכיון לשידורי טלוויזיה או בעל רישיון לשידורי טלוויזיה לפי חוק הרשות השנייה, לרבות מי שהוא בעל שליטה או בעל עניין בבעל זיכיון או בבעל רישיון כאמור; אם התשובה לעניין זה חיובית – יצוין לגבי אותו גוף שיעור ההחזקות מסוג כלשהו של אמצעי שליטה במבקש או של המבקש בו וכן יצוין לגביו אם אותו גוף הוא בעל שליטה במבקש, בעל שליטה בבעל זיכיון לשידורי טלוויזיה או בבעל רישיון לשידורי טלוויזיה לפי חוק הרשות השנייה, בעל עניין בבעל רישיון לשידורים כהגדרתו בחוק, או בעל עניין בבעל רישיון כללי לפי החוק;

(2) עיתון יומי בעל תפוצה ארצית או תאגיד שהוא המוציא לאור של עיתון כאמור, לרבות מי שהוא בעל עניין או בעל שליטה בהם; אם התשובה לשאלה זו חיובית יצוין אם העיתון האמור אינו בעל שליטה במבקש ותצורף הוכחה, להנחת דעתה של המועצה, כי עיתון זה אינו נמנה עם שני העיתונים היומיים הנפוצים ביותר בישראל;

(3) מי שמשדר כדין שידורי חדשות, בטלוויזיה או ברדיו (להלן בפסקה זו – משדר חדשות); אם התשובה לשאלה זו חיובית יצוין אם משדר חדשות כאמור אינו בעל שליטה במבקש או שהמבקש בעל שליטה בו ותצורף הוכחה, להנחת דעתה של המועצה, כי משדר חדשות זה אינו נמנה עם שני משדרי החדשות שבשידוריהם צופה או מאזין, לפי העניין, השיעור הגבוה ביותר של הציבור;

(4) סוכן פרסום או סוכן של מבצע כהגדרתו בחוק זכויות מבצעים ומשדרים, התשמ"ד-1984;

(5) תאגיד שאחת ממטרותיו או מפעולותיו העיקריות היא רכישת אמצעי פרסום, לרבות זמן שידור תשדירי פרסומת, למחזיקים באמצעי שליטה בו.

11. המבקש יצרף מטעמו ומטעם כל נושאי המשרה בו וכל אדם שהוא בעל ענין או בעל שליטה בו כתב הסכמה כי המועצה רשאית בכל עת ולפי דרישתה לקבל לגביו מידע מן המרשם הפלילי כמשמעותו בחוק המרשם הפלילי ותקנת השבים, התשמ"א-1981.

מידע בדבר הרשעה בעבירות

12. המבקש יפרט לגביו ולגבי מנהלו הכללי של המבקש, עורך בו, בעל עניין או בעל שליטה במבקש, האם הם אחד מאלה:

מידע בדבר זיקה למפלגה

(1) מפלגה, כמשמעותה בחוק המפלגות, התשנ"ב-1992;

(2) נציג או שלוח של מפלגה;

(3) גוף הקשור לסיעה, כמשמעותו בחוק מימון מפלגות, התשל"ג-1973;

(4) גוף אחר הקשור למפלגה;

(5) גוף אחר, שלא פורט בפסקאות (1) עד (4) או נציג או שלוח של גוף כאמור, שעלול להשתמש בשידורי החדשות לקידום המטרות המיוחדות של המפלגה או של גופים כאמור.

13. מבקש יפרט את הפרטים שלהלן לגבי כל נושאי המשרה בו:

מידע בדבר נושאי משרה במבקש

(1) שם ומספר זהות;

(2) תואר המשרה במבקש.

14. המבקש יציין אם קיים מי שהמבקש, בעל עניין בו או בעל שליטה בו מעסיקים בדרך כלשהיא במערכת הערוץ, בין בשכר ובין שלא בשכר, בפעילות עסקית.

מידע בדבר עובדי הערוץ

15. המבקש יציין אם המנהל הכללי שלו משמש כעורך הראשי של כל שידורי החדשות של המבקש.

מידע בדבר המנהל הכללי

16. המבקש יציין אם בעל שליטה או בעל עניין במבקש משמש בתפקיד במערכת התוכן של הערוץ, לרבות בתפקיד עורך ראשי או עורך ראשי ומנהל מערך החדשות.

תפקיד במערכת התוכן

17. המבקש יציין אם העורך הראשי של המבקש ועורך החדשות או מנהל התכניות שלו הם בעלי עניין או בעל שליטה בו.

מידע לגבי העורך הראשי, עורך החדשות ומנהל התכניות

18. המבקש יציין את מדינת מקור השידור של ערוץ שמבוקש לשדרו בישראל כערוץ מראה, את שפת השידור של הערוץ ולאילו טריטוריות ריבוניות נוספות מחוץ לישראל משודר הערוץ באופן זהה לערוץ המשודר ממדינת מקור השידור, באמצעות ספקי תכנים.

מידע בדבר שידורי הערוץ

19. המבקש יפרט כיצד הוא מקיים הפרדה מבנית מלאה כאמור בסעיף 4(2)(א) לכללי מרב הזיקות.

מידע בדבר הפרדה מבנית

20. המבקש יפרט כיצד הוא מקיים את תנאי סעיף 4(2)(ב) בכללי מרב הזיקות.

מידע בדבר הפרדה בין בעלי המניות

ל' בסיוון התשע"ח (13 ביוני 2018) יפעת בן חי-שגב

יושבת ראש המועצה

לשידורי כבלים ולוויין

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 8023](http://www.nevo.co.il/Law_word/law06/TAK-8023.pdf) מיום 18.6.2018 עמ' 2194. [↑](#footnote-ref-1)