כללי חוק השופטים (יציאת שופט לקצבה מחמת מצב בריאותו), תשל"ב-1972

בתי משפט וסדרי דין – בתי משפט ובתי דין – שופטים

משפט פרטי וכלכלה – הסדרת עיסוק – שופטים

רשויות ומשפט מנהלי – הסדרת עיסוק – שופטים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | רשימת רופאים | סעיף 2 |
| 2 | [Go](#Seif2) | רופאים בודקים | סעיף 3 |
| 2 | [Go](#Seif3) | דיון בועדה ומינוי רופאים בודקים | סעיף 4 |
| 2 | [Go](#Seif4) | התנגדות נבדק | סעיף 5 |
| 2 | [Go](#Seif5) | פסלות | סעיף 6 |
| 2 | [Go](#Seif6) | סמכויות הרופא הבודק | סעיף 7 |
| 3 | [Go](#Seif7) | חוות דעת הרופא הבודק | סעיף 8 |
| 3 | [Go](#Seif8) | חליפי רופאים בודקים | סעיף 9 |
| 3 | [Go](#Seif9) | הערות הנבדק | סעיף 10 |
| 3 | [Go](#Seif10) | עיון בחוות הדעת | סעיף 11 |
| 3 | [Go](#Seif11) | תשובת הרופא הבודק | סעיף 12 |
| 3 | [Go](#Seif12) | דיון בעל פה | סעיף 13 |
| 3 | [Go](#Seif13) | ייצוגו של הנבדק | סעיף 14 |
| 3 | [Go](#Seif14) | פסול דין | סעיף 15 |
| 3 | [Go](#Seif15) | הארכת מועדים | סעיף 16 |
| 3 | [Go](#Seif16) | סמכות כללית | סעיף 17 |
| 4 | [Go](#Seif17) | השם | סעיף 18 |

כללי חוק השופטים (יציאת שופט לקצבה מחמת מצב בריאותו), תשל"ב-1972[[1]](#footnote-1)\*

בתוקף סמכותה לפי סעיף 17(א)(2) לחוק השופטים, תשי"ג-1953[[2]](#footnote-2), קובעת ועדת המינויים כללים אלה:

1. בכללים אלה –

הגדרות

"בירור רפואי" - עריכת בדיקות רפואיות אשר לפי תוצאותיהן ניתן לקבוע אם נבצר משופט למלא תפקידו מחמת מצב בריאותו;

"הועדה" - ועדת המינויים שהוקמה לפי החוק;

"המנהל" - מנהל בתי המשפט;

"נבדק" - שופט אשר הועדה ראתה צורך בבירור רפואי אודותיו;

"רופא בודק" - רופא שהוסמך על פי כללים אלה לערוך בירור רפואי.

2. (א) המנהל הכללי של משרד הבריאות יערוך, לפי בקשת המנהל, רשימת רופאים המייצגים את שטחי הרפואה השונים והם מנהלי מחלקות בבתי חולים בישראל.

רשימת רופאים

(ב) הרשימה תכיל לא פחות מאשר 20 שמות; פחת מספר הרופאים הרשומים מ-20, ישלים המנהל הכללי של משרד הבריאות את הרשימה; ואולם אין במספר הרופאים הרשומים ברשימה כדי לפגוע בחוקיותה.

(ג) המנהל הכללי של משרד הבריאות רשאי להוסיף על הרופאים הרשומים ככל שנראה לו דרוש או מועיל.

3. (א) המנהל הכללי של משרד הבריאות יבקש הסכמתו בכתב של כל רופא הרשום ברשימה, לכהן כרופא בודק; משנתן הסכמתו, יהיה רופא הרשום ברשימה רופא בודק.

רופאים בודקים

(ב) רשימת הרופאים הבודקים תפורסם ברשומות.

4. (א) על פי הצעת יושב-ראש הועדה תדון הועדה בשאלה אם קיים צורך בעריכת בירור רפואי.

דיון בועדה ומינוי רופאים בודקים

(ב) ראתה הועדה צורך בבירור רפואי, יבקש המנהל את המנהל הכללי של משרד הבריאות למנות רופא בודק או רופאים בודקים.

(ג) נתמנה רופא בודק, יודיע המנהל על כך לנבדק במכתב רשום.

5. (א) הנבדק רשאי להתנגד לרופא בודק פלוני, בהגשת התנגדות מנומקת בכתב למנהל תוך 15 יום מיום מסירת הודעת המנהל למשלוח בדואר רשום.

התנגדות נבדק

(ב) ראה המנהל שיש להיעתר להתנגדות, יבקש את המנהל הכללי של משרד הבריאות למנות רופא בודק אחר, ומשנתמנה, יודיע על כך לנבדק במכתב רשום, ולא תהא לנבדק זכות התנגדות נוספת.

(ג) ראה המנהל שאין להיעתר להתנגדות, יודיע על כך לנבדק במכתב רשום; הנבדק רשאי להגיש, תוך שבעה ימים מיום מסירת ההודעה למשלוח בדואר רשום, ערר על החלטת המנהל אל נשיא בית המשפט העליון, והחלטתו תהא סופית ותימסר לנבדק בהודעה במכתב רשום.

6. לא ישמש כרופא בודק מי שבדק את הנבדק או טיפל בו קודם לכן, ואולם אם לא נתגלה הדבר עד שהרופא הבודק החל בבירור הרפואי, לא יהא בכך כדי לפסלו.

פסלות

7. רופא בודק העורך בירור רפואי רשאי –

סמכויות הרופא הבודק

(1) לבדוק את הנבדק;

(2) להורות כי ייערכו לנבדק כל הבדיקות הרפואיות אשר הן לדעתו דרושות, לרבות בדיקות מעבדתיות, צילומי רנטגן, בדיקות במכשירים חשמליים ואחרים, בדיקות פסיכיאטריות, פסיכולוגיות ופסיכוטכניות;

(3) לקבל חוות-דעת של רופאים מומחים, ובלבד שאינם כפופים במישרין או בעקיפין לרופא הבודק;

(4) לקבל כל חומר רפואי הנוגע לנבדק ולבקש פרטים מכל אדם שטיפל בחומר זה, ובפרט הרישומים הרפואיים של קופות חולים או בתי חולים אשר בהם קיבל הנבדק טיפול רפואי; ובלבד שהנבדק לא התנגד להמצאת חומר זה או מקצתו לידי הרופא הבודק;

(5) לבקש ולקבל פרטים אנמנסטיים מן הנבדק ומבני משפחתו הקרובים הגרים עמו.

8. הרופא הבודק ימציא חוות-דעתו למנהל, ובה ינקוט עמדה מנומקת בשאלה אם מחמת מצב בריאותו נבצר מן הנבדק להמשיך במילוי תפקידו. לחוות-הדעת יצורפו כל המסמכים שנעשו תוך כדי בדיקות הנבדק וכל חומר אחר בכתב המתייחס לבירור הרפואי.

חוות-דעת הרופא הבודק

9. נפטר רופא בודק לפני מתן חוות-דעתו, או נבצר ממנו לתתו תוך זמן הנראה בעיני המנהל כסביר, יבקש המנהל את המנהל הכללי של משרד הבריאות למנות רופא בודק אחר שימשיך בהליכי הבירור הרפואי מן השלב שאליו הגיע קודמו או יתחיל בבירור הרפואי מחדש, כראות עיניו; ואולם לא ימשיך או לא יתחיל כאמור אלא לאחר שקויימו הוראות כללים 4(ג) ו-5.

חליפי רופאים בודקים

10. חיווה הרופא הבודק דעתו כי נבצר מאת הנבדק מחמת מצב בריאותו להמשיך במילוי תפקידו, יודיע המנהל על כך לנבדק במכתב רשום, ויודיעו שרשאי הוא להגיש למנהל את הערותיו, לרבות כל חומר רפואי שהוא מבקש להסתמך עליו, תוך שלושים יום מיום מסירת ההודעה למשלוח בדואר רשום.

הערות הנבדק

11. ביקש הנבדק לעיין בחוות-דעתו של הרופא הבודק על נספחיה, ימציא לו המנהל העתק חוות-הדעת על נספחיה לעיון, ובלבד שהרופא הבודק אישר תחילה בכתב שמטעמים רפואיים אין מניעה שהנבדק יעיין בחוות-הדעת על נספחיה או מקצתם; ראה הרופא הבודק מניעה כאמור לגבי מסמך פלוני, לא ימציאנו המנהל לנבדק וינמק בכתב סירובו באיסור הרפואי.

עיון בחוות-הדעת

12. המציא הנבדק חומר רפואי נוסף כאמור בכלל 10, רשאי המנהל לבקש מאת הרופא הבודק שיעיר הערותיו בכתב במועד שיקבע; העיר הערותיו, דינן כדין חוות-דעתו לענין כללים 10 ו-11.

תשובת הרופא הבודק

13. רשאית הועדה, בדונה בחוות-דעתו של הרופא הבודק וההערות האמורות בכללים 10 ו-12, להזמין את הנבדק, הרופא הבודק וכל אדם אחר, לענות על שאלות הועדה או להשמיע דבריהם.

דיון בעל-פה

14. (א) הנבדק רשאי להיות מיוצג על-ידי עורך-דין לפני הועדה.

ייצוגו של הנבדק

(ב) אסר הרופא הבודק מסירת חוות-דעתו על נספחיה או מקצתם לפי כלל 11, רשאי הנבדק למנות לו רופא לייצגו, והמנהל ימסור לרופא שנתמנה כאמור העתק חוות-הדעת על נספחיה.

(ג) מינה בית משפט אפוטרופוס לשופט לפי סעיף 33(4) לחוק הכשרות המשפטית והאפוטרופסות, תשכ"ב-1962, יבוא האפוטרופוס במקום הנבדק לענין משלוח מכתבים, הודעות והזמנות ורשאי האפוטרופוס לייצג את הנבדק לפני הועדה.

15. הכריז בית משפט על שופט כפסול-דין לפי חוק הכשרות המשפטית והאפוטרופסות, תשכ"ב–1962, רשאית הועדה לראות חוות-דעת רפואית שנמסרה לבית המשפט כאילו היתה חוות-דעת שנעשתה לפי כללים אלה, ולהחליט על פיה שנבצר מן הנבדק להמשיך במילוי תפקידו מחמת מצב בריאותו, אף בלי לקיים תחילה הוראות כללים 10 עד 13 או מקצתן.

פסול-דין

16. הועדה או המנהל, לפי הענין, רשאים להאריך כל מועד שנקבע בכללים אלה או לנהוג לגבי כל דבר שנקבע מועד לעשייתו כאילו נעשה במועדו.

הארכת מועדים

17. במידה שלא נקבעו בכללים אלה, תקבע הועדה סדרי דיוניה, אם בדרך כלל ואם לענין פלוני; והמנהל, המנהל הכללי של משרד הבריאות ורופא בודק ינהגו בענינים המסורים להם לפי כללים אלה ככל שיראו לנכון ולצודק לפי הנסיבות.

סמכות כללית

18. לכללים אלה ייקרא "כללי חוק השופטים (יציאת שופט לקצבה מחמת מצב בריאותו), תשל"ב-1972".

השם

י"ג באדר תשל"ב (28 בפברואר 1972) יעקב ש' שפירא

שר המשפטים

יושב-ראש ועדת המינויים

1. \* פורסמו [ק"ת תשל"ב מס' 2834](http://www.nevo.co.il/Law_word/law06/TAK-2834.pdf) מיום 13.4.1972 עמ' 998. [↑](#footnote-ref-1)
2. כיום סעיף 13(א)(2) לחוק בתי המשפט [נוסח משולב], תשמ"ד-1984. [↑](#footnote-ref-2)