כללי משק החשמל (עסקאות יצרן ברשת הולכת החשמל עם ספק שירות חיוני), תש"ף-2020

רשויות ומשפט מנהלי – תשתיות – חשמל

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת העמדת יכולת זמינה | [Go](#Seif2) | 2 |
| סעיף 3 | הוראות כלליות לעסקאות רכישה | [Go](#Seif3) | 2 |
| סעיף 4 | עסקת זמינות | [Go](#Seif4) | 2 |
| סעיף 5 | עסקת אנרגיה | [Go](#Seif5) | 2 |
| סעיף 6 | עסקת שירותים נלווים | [Go](#Seif6) | 3 |
| סעיף 7 | איסור פגיעה בתחרות או ניצול כוח שוק | [Go](#Seif7) | 3 |
| סעיף 8 | אי תחולה | [Go](#Seif8) | 3 |
| סעיף 9 | תחילה ותחולה | [Go](#Seif9) | 3 |
| סעיף 10 | הוראת שעה | [Go](#Seif10) | 3 |

כללי משק החשמל (עסקאות יצרן ברשת הולכת החשמל עם ספק שירות חיוני), תש"ף-2020[[1]](#footnote-1)\*

בתוקף הסמכות לפי סעיף 20(ב) לחוק משק החשמל, התשנ"ו-1996, קובעת רשות החשמל את הכללים האלה:

1. בכללים אלה –

הגדרות

"אישור תעריף" – כהגדרתו בכללי אמות המידה;

"אנרגיה מוזרמת לרשת" – אנרגיה שהוזרמה על ידי יחידת ייצור לרשת של ספק שירות חיוני;

"אנרגיה מתחדשת" – כהגדרתה בכללי אמות המידה;

"הספק נקי" – כהגדרתו בכללי אמות המידה;

"יכולת זמינה" – כהגדרתה בכללי אמות המידה;

"יחידת ייצור" – כהגדרתה בתקנות משק החשמל (יצרן חשמל פרטי קונבנציונלי), התשס"ה-2005;

"יצרן" – בעל יחידת ייצור המחובר לרשת הולכת החשמל או משולב בחצר צרכן המחובר לרשת הולכת החשמל;

"יצרן באנרגיה מתחדשת" – בעל יחידת ייצור שעושה שימוש באנרגיה מתחדשת, והיחידה אינה מייצרת אנרגיה בדלק פוסילי בהיקף שעולה על 15% מתוך סך האנרגיה המיוצרת ביחידת הייצור;

"כללי אמות המידה" – כללי משק החשמל (אמות מידה לרמה, לטיב ולאיכות השירות שנותן ספק שירות חיוני), התשע"ח-2018;

"כללי התעריפים" – כללי משק החשמל (תעריפי חשמל), התשע"ח-2018;

"מנהל המערכת" – בעל רישיון לניהול המערכת;

"צרכן חצר" – כהגדרתו בכללי אמות המידה.

2. יצרן יציע את כל היכולת הזמינה של יחידת הייצור שלו, בניכוי העומס המשמש לייצור אנרגיה בעבור צרכני חצר המחוברים לאותה יחידת הייצור, לייצור אנרגיה בעבור מנהל המערכת, בהתאם להוראות שנקבעו בכללי אמות המידה לעניין אופן העמדת היכולת הזמינה של יחידות הייצור.

חובת העמדת יכולת זמינה

3. (א) מנהל המערכת יתקשר עם יצרן בעסקאות לרכישת זמינות, אנרגיה ושירותים נלווים בהתאם להוראות כללים אלה וכללי אמות המידה.

הוראות כלליות לעסקאות רכישה

(ב) על אף האמור בסעיף זה, רשאית הרשות לתת הוראות שונות מהוראות כללים אלה לצורך ביצוע עסקת זמינות, עסקת אנרגיה או עסקת שירותים נלווים, מסוימת עם יצרן באנרגיה מתחדשת.

4. (א) מנהל המערכת ישלם ליצרן בעבור היכולת הזמינה של יחידת הייצור שלו כמפורט בכללי אמות המידה ובהתאם לכללי התעריפים.

עסקת זמינות

(ב) על אף האמור בסעיף קטן (א), אם הרשות קבעה בכללי אמות המידה, בתוקף סמכותה לפי סעיפים 17(ד) ו-30(2) לחוק, כי מנהל המערכת לא יהיה חייב לבצע תשלום כאמור בסעיף קטן (א) ליצרנים אשר על פי תנאי הזכאות לתעריף משייכים הספק לצרכן חצר או למספק, מנהל המערכת לא יחויב בתשלום כאמור.

5. (א) יצרן יקצה את כל האנרגיה שהוא מזרים לרשת לעסקה עם מנהל המערכת.

עסקת אנרגיה

(ב) מנהל המערכת ירכוש את האנרגיה מהיצרן בהתאם למנגנוני העמסה הקבועים בכללי אמות המידה ולכללי התעריפים.

6. (א) מנהל המערכת רשאי לרכוש שירותים נלווים מהיצרן, ובלבד שהוא ירכוש שירותים נלווים בהתאם לסוגי השירותים כפי שמפורטים בהגדרת "שירותים נלווים" בכללי אמות המידה; רכישת שירות נלווה כאמור תהיה בהתאם להוראות שקבעה הרשות לגבי אותו סוג שירות נלווה בכללי אמות המידה, בתוקף סמכותה לפי סעיפים 17(ד) ו-30(2) לחוק.

עסקת שירותים נלווים

(ב) הרשות רשאית לקבוע כי רכישה מסוימת של שירות נלווה והתשלום בעבור אותו שירות יהיו חלק מעסקת זמינות או מעסקת אנרגיה.

7. (א) היצרן יימנע מכל פעולה או הצהרה שיש בה כדי לפגוע בתחרות במשק החשמל או להטות את המחירים שבו או את תשלומי מנהל המערכת.

איסור פגיעה בתחרות או ניצול כוח שוק

(ב) אם הפר יצרן את הוראות סעיף קטן (א), יפעל מנהל המערכת בהתאם להוראות רשות החשמל בקשר לאותה עסקה מסוימת.

8. ההוראות המפורטות להלן לא יחולו לגבי עסקה עם יצרן:

אי-תחולה

(1) סעיפים 2 ו-3 עד 8 לכללי משק החשמל (עסקאות עם ספק שירות חיוני), התש"ס-2000;

(2) תקנות 3, 4(א), 6, 7, 8, 9, 11, 13(ב) עד (ה) ו-16 לתקנות משק החשמל (קוגנרציה), התשס"ה-2004;

(3) תקנות 3, 4(א) ו-(ב), 5 עד 7, 12, 14(ב) עד (ה) ו-17 לתקנות משק החשמל (יצרן חשמל פרטי קונבנציונלי), התשס"ה-2005.

9. תחילתם של כללים אלה ביום פרסומם ברשומות, והם יחולו על יצרן שקיבל אישור תעריף לאחר יום י"ד באדר התשע"ח (1 במרס 2018).

תחילה ותחולה

10. בתקופה שעד מועד מתן רישיון לחברת ניהול המערכת בע"מ, הכולל את פעילות יחידת ניהול המערכת, בהתאם להחלטת ממשלה מספר 3859, ושהודעה על נתינתו תפורסם ברשומות לפי סעיף 4(ג) לחוק, בסמוך למועד מתן הרישיון, יראו כאילו בכל מקום בכללים אלה, במקום "מנהל המערכת" בא "בעל רישיון ההולכה".

הוראת שעה

תק' תשפ"א-2021

מיום 16.6.2021

**כללים תשפ"א-2021**

[ק"ת תשפ"א מס' 9443](https://www.nevo.co.il/law_word/law06/tak-9443.pdf) מיום 16.6.2021 עמ' 3406

10. ~~בתקופה שעד תום שנה ממועד מתן רישיון לניהול המערכת לחברת ניהול המערכת בע"מ בהתאם להחלטת ממשלה מספר 3859~~ בתקופה שעד מועד מתן רישיון לחברת ניהול המערכת בע"מ, הכולל את פעילות יחידת ניהול המערכת, בהתאם להחלטת ממשלה מספר 3859, ושהודעה על נתינתו תפורסם ברשומות לפי סעיף 4(ג) לחוק, בסמוך למועד מתן הרישיון, יראו כאילו בכל מקום בכללים אלה, במקום "מנהל המערכת" בא "בעל רישיון ההולכה"~~; הרשות תפרסם הודעה על מועד מתן רישיון ניהול המערכת לחברת ניהול המערכת בע"מ ברשומות~~.

ו' בתמוז התש"ף (28 ביוני 2020) אסף אילת

יושב ראש רשות החשמל

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תש"ף מס' 8649](https://www.nevo.co.il/law_word/law06/tak-8649.pdf) מיום 9.7.2020 עמ' 1782.

   תוקנו [ק"ת תשפ"א מס' 9443](https://www.nevo.co.il/law_word/law06/tak-9443.pdf) מיום 16.6.2021 עמ' 3406 – כללים תשפ"א-2021. [↑](#footnote-ref-1)