כללי ניירות ערך (נוהלי בדיקה של טיוטות תשקיפים של חברות ושותפויות), תשע"ח-2017

משפט פרטי וכלכלה – תאגידים וניירות ערך – ניירות ערך

משפט פרטי וכלכלה – תאגידים וניירות ערך – תשקיפים

תוכן ענינים

|  |  |  |  |
| --- | --- | --- | --- |
| סעיף 1 | בדיקה מלאה | [Go](#Seif1) | 2 |
| סעיף 2 | בדיקה מקוצרת | [Go](#Seif2) | 2 |
| סעיף 3 | בדיקה חלקית | [Go](#Seif3) | 2 |
| סעיף 4 | הוראות נוספות | [Go](#Seif4) | 2 |
| סעיף 5 | ביטול | [Go](#Seif5) | 2 |
| סעיף 6 | תחילה | [Go](#Seif6) | 2 |

כללי ניירות ערך (נוהלי בדיקה של טיוטות תשקיפים של חברות ושותפויות), תשע"ח-2017[[1]](#footnote-1)\*

בתוקף סמכותה לפי סעיף 20א לחוק ניירות ערך, התשכ"ח-1968 (להלן – החוק), באישור שר האוצר ולאחר הודעה לוועדת הכספים של הכנסת, קובעת רשות ניירות ערך (להלן – הרשות) נהלים אלה לבדיקות טיוטות תשקיפים של חברות ושל שותפויות:

1. (א) הרשות תנקוט נוהל בדיקה מלאה לגבי טיוטת תשקיף שלא מקיימת את התנאים הנדרשים לפי הנוהל לבדיקה מקוצרת או לפי הנוהל לבדיקה חלקית.

בדיקה מלאה

(ב) במסגרת בדיקה מלאה, הרשות תבחן את טיוטת התשקיף המלואה ובמידת הצורך תדרוש מן המציע הסברים, פירוט, ידיעות ומסמכים בקשר לפרטים שהובאו בטיוטת התשקיף, לרבות דברים נוספים בהתאם להוראות סעיף 20(א) לחוק, וכל דבר אחר שייראה לה טעון הבהרה.

2. (א) הרשות תנקוט נוהל בדיקה מקוצרת ביחס לטיוטת תשקיף שבה עסקיו העיקריים של המציע, לרבות העסקים העיקריים של חברות בנות ושל חברות קשורות שלו, אם הם מהותיים למציע, וכן העניינים המהותיים האחרים המתוארים בתשקיף, דומים לעסקים ולעניינים כאמור שתוארו בתשקיפים קודמים של המציע, שפורסמו לאחר בדיקה מלאה או שתוארו בדוחות תקופתיים או בדוחות עתיים של המציע אשר נבדקו על ידי הרשות במסגרת בדיקת דוחות יזומה, במהלך שלוש השנים שקדמו להגשת טיוטת התשקיף.

בדיקה מקוצרת

(ב) במסגרת בדיקה מקוצרת, הרשות תבחן אם המציע עומד בתנאים להגשת טיוטת תשקיף בין השאר בהתאם לקבוע בסדרי טיפול בבקשות להתיר פרסומם של תשקיפי חברות ושותפויות, התשע"ח-2016.

3. (א) הרשות תנקוט נוהל בדיקה חלקית ביחס לטיוטת תשקיף שמתקיים בה האמור בסעיף 2, למעט בנוגע לעניין שהרשות סבורה כי הוא טעון בחינה.

בדיקה חלקית

(ב) במסגרת בדיקה חלקית הרשות תבחן עניין או עניינים מסוימים בטיוטת התשקיף ולפי הצורך תדרוש מן המציע הסברים, פירוט, ידיעות ומסמכים בקשר לפרטים שהובאו בטיוטת התשקיף, לרבות דברים נוספים בהתאם להוראות סעיף 20(א) לחוק, וכל דבר אחר שייראה לה טעון הבהרה.

4. (א) הרשות רשאית לנקוט נוהל בדיקה מסוים ביחס לטיוטת תשקיף, אף שמתקיימים בה התנאים לנקיטת נוהל בדיקה אחר, אם ראתה כי נסיבות העניין מצדיקות זאת.

הוראות נוספות

(ב) לצורך קביעת נוהל הבדיקה שיינקט, רשאית הרשות לראות טיוטה אחרונה של תשקיף שנבחנה בבדיקה מלאה בעבר ושניתנו לגביה הערות הרשות, כתשקיף שפורסם, אף אם התשקיף לא פורסם.

5. נוהלי בדיקה של תשקיפים של חברות ושותפויות – בטלים.

ביטול

6. תחילתם של נהלים אלה ביום פרסומם.

תחילה

ט' בכסלו התשע"ח (27 בנובמבר 2017) שמואל האוזר

יושב ראש רשות ניירות ערך

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7911](http://www.nevo.co.il/Law_word/law06/tak-7911.pdf) מיום 28.12.2017 עמ' 595. [↑](#footnote-ref-1)