כללי ניירות ערך (סדרי טיפול בבקשות להתיר פרסומם של תשקיפי חברות ושותפויות), תשע"ח-2017

משפט פרטי וכלכלה – תאגידים וניירות ערך – ניירות ערך

משפט פרטי וכלכלה – תאגידים וניירות ערך – תשקיפים

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': הגשת מסמכים | [Go](#med1) | 2 |
| סעיף 2 | הודעה על כוונה להגיש בקשה לקבלת היתר לפרסום תשקיף | [Go](#Seif2) | 2 |
| סעיף 3 | בקשה לקבלת היתר לפרסום תשקיף | [Go](#Seif3) | 3 |
| סעיף 4 | ביטול בקשה לקבלת היתר לפרסום תשקיף | [Go](#Seif4) | 3 |
| סעיף 5 | בקשות פטור | [Go](#Seif5) | 4 |
| סעיף 6 | טיוטה ראשונה של תשקיף | [Go](#Seif6) | 4 |
| סעיף 7 | טיוטות נוספות | [Go](#Seif7) | 4 |
| סעיף 8 | טיוטה לציבור | [Go](#Seif8) | 4 |
| סעיף 9 | מבנה התשקיף | [Go](#Seif9) | 4 |
|  | פרק ג': נוהלי טיפול בבקשה למתן היתר | [Go](#med2) | 5 |
| סעיף 10 | נוהלי בדיקת התשקיף | [Go](#Seif10) | 5 |
| סעיף 11 | נוהל לבדיקה מלאה | [Go](#Seif11) | 5 |
| סעיף 12 | נוהל לבדיקה חלקית | [Go](#Seif12) | 5 |
| סעיף 13 | הודעה לרשות | [Go](#Seif13) | 5 |
| סעיף 14 | תיאום מועד לקבלת היתר | [Go](#Seif14) | 5 |
| סעיף 15 | נוסח סופי של תשקיף | [Go](#Seif15) | 5 |
| סעיף 16 | קבלת ההיתר | [Go](#Seif16) | 6 |
| סעיף 17 | פרסום תשקיף | [Go](#Seif17) | 6 |
| סעיף 18 | תיקוף תשקיף והיתר לדוח הצעת מדף | [Go](#Seif18) | 6 |
| סעיף 19 | הודעה משלימה | [Go](#Seif19) | 7 |
| סעיף 20 | הארכת תשקיף מדף | [Go](#Seif20) | 7 |
|  | פרק ד': הוראות שונות | [Go](#med3) | 7 |
| סעיף 21 | דיווח אלקטרוני | [Go](#Seif21) | 7 |
| סעיף 22 | הגשת מסמכים נוספים | [Go](#Seif22) | 7 |
| סעיף 23 | קיצור מועדים | [Go](#Seif23) | 7 |
| סעיף 24 | ביטול | [Go](#Seif24) | 7 |
| סעיף 25 | תחילה | [Go](#Seif25) | 7 |

כללי ניירות ערך (סדרי טיפול בבקשות להתיר פרסומם של תשקיפי חברות ושותפויות), תשע"ח-2017[[1]](#footnote-1)\*

ניתנת בזה הודעה, כי בתוקף סמכותה לפי סעיף 12(ד) לחוק ניירות ערך, התשכ"ח-1968 (להלן – החוק), ובאישור שר האוצר, קובעת רשות ניירות ערך (להלן – הרשות) סדרי טיפול בבקשות להתיר פרסומם של תשקיפי חברות ושותפויות אלה:

פרק א': פרשנות

1. בכללים אלה –

הגדרות

"אישור לפי תקנות חישוב המס בשותפויות חיפוש נפט" – אישור של מנהל מס הכנסה ולפיו הוא הכיר בשותפות כשותפות שעיקר הוצאותיה הוצאות חיפוש, פיתוח או הפקה לפי תקנות חישוב המס בשותפויות חיפוש נפט;

"אישור עקרוני לפי תקנות חישוב המס בשותפויות חיפוש נפט" – אישור של מנהל מס הכנסה ולפיו בכוונתו לתת אישור לפי תקנות חישוב המס בשותפויות חיפוש נפט;

"בדיקה חלקית", "בדיקה מלאה", "בדיקה מקוצרת" – כמשמעותם בנוהלי הבדיקה;

"בקשה" – בקשה להתיר פרסומו של תשקיף;

"טופס" – טופס דיווח כהגדרתו בתקנות דיווח אלקטרוני;

"מציע" – לרבות מנפיק בשינויים המחויבים;

"נוהלי הבדיקה" – נוהלי בדיקה של טיוטות תשקיפים של חברות ושותפויות, שקבעה הרשות לפי סעיף 20א לחוק;

"פורמט PDF טקסטואלי" – כמשמעותו בתקנה 12(א) לתקנות דיווח אלקטרוני;

"פקודת השותפויות" – פקודת השותפויות [נוסח חדש], התשל"ה-1975;

"תקנות דיווח אלקטרוני" – תקנות ניירות ערך (חתימה ודיווח אלקטרוני" – התשס"ג-2003;

"תקנות חישוב המס בשותפויות חיפוש נפט" – תקנות מס הכנסה (כללים לחישוב המס בשל החזקה ומכירה של יחידות השתתפות בשותפות לחיפושי נפט), התשמ"ט-1988;

"תקנות פרטי תשקיף" – תקנות ניירות ערך (פרטי התשקיף, וטיוטת תשקיף – מבנה וצורה), התשכ"ט-1969;

"תקנות תנאים לתשקיף מדף" – תקנות ניירות ערך (תנאים להצעה על פי תשקיף מדף), התשס"ו-2005;

"תקנות תקופה להגשת הזמנות" – תקנות ניירות ערך (תקופה להגשת הזמנות לניירות ערך המוצעים בתשקיף), התשס"ו-2005;

"תשקיף מדף" – כמשמעותו בסעיף 23א(א) לחוק.

פרק ב': הגשת מסמכים

2. (א) מציע שהחליט להגיש לרשות טיוטת תשקיף, יגיש לרשות הודעה על החלטתו האמורה באמצעות טופס "הודעה על כוונה להגיש בקשה לקבלת היתר הרשות לפרסום תשקיף (הגשת טיוטת תשקיף)" (ת-023) לפי המועד שתפרסם הרשות באתר האינטרנט של הרשות ובלבד שהמועד האחרון להגשת הודעה יהיה לא יאוחר מ-90 ימים לפני המועד האחרון לקבלת היתר על בסיס הדוחות הכספיים שיצורפו לתשקיף; הרשות רשאית, לבקשת תאגיד, לאשר הגשה שלא במועד האמור אם ראתה שראוי לעשות כן בנסיבות העניין.

הודעה על כוונה להגיש בקשה לקבלת היתר לפרסום תשקיף

(ב) בתשקיף מדף תצורף להודעה האמורה בסעיף קטן (א), הצהרת התאגיד כאמור בתקנה 1א(א) לתקנות תנאים לתשקיף מדף.

3. (א) המציע יחתום על הבקשה ויגיש אותה לרשות לפי טופס "בקשה להתיר פרסומו של תשקיף" (ת-001) בצירוף אלה:

בקשה לקבלת היתר לפרסום תשקיף

(1) טיוטה ראשונה של התשקיף לפי סעיף 6;

(2) בבקשה שמגיש תאגיד המציע לראשונה את ניירות הערך שלו לציבור – עותק ממסמכי ההתאגדות של המציע; בבקשה להתיר פרסום תשקיף שבו מוצעות לראשונה לציבור יחידות השתתפות בשותפות מוגבלת – עותק ממסמכי ההתאגדות ומתעודת הרישום של השותף הכללי והשותף המוגבל; למסמכים האמורים יצורף אישור חתום בעד עורך דין בדבר היותם מעודכנים לתאריך הבקשה;

(3) פרוטוקול מישיבת הדירקטוריון של המציע שבה אושרה טיוטת התשקיף המצורפת לבקשה, או אישור חתום בידי עורך דין, שלפיו אישר דירקטוריון המציע את טיוטת התשקיף המצורפת;

(4) בבקשה שמגישה שותפות מוגבלת המציעה יחידות השתתפות לראשונה לציבור – אישור עקרוני לפי תקנות חישוב המס בשותפויות חיפוש נפט, אישור חתום בידי המפקח שמונה לפי סעיף 65יז(א) לפקודת השותפויות, על הסכמתו העקרונית לשמש מפקח, ואישור חתום בעד הנאמן על הסכמתו העקרונית לשמש נאמן, וכן הסכם הנאמנות והסכם השותפות המוגבלת או טיוטה שלהם;

(5) אם עורך דין מייצג את המציע לפני הרשות – ייפוי כוח שניתן לעורך הדין לעניין זה;

(6) אם נחתם התשקיף או מסמך אחר כלשהו המוגש לרשות לפי הודעה זו ביד מיופה כוח, יצורף ייפוי הכוח;

(7) דוח אירועים לפי תקנה 56א לתקנות פרטי תשקיף;

(8) חוות דעת של עורך דין לפי תקנה 61 לתקנות פרטי תשקיף;

(9) מכתב הסכמה של רואה החשבון המבקר לפי תקנה 62(א1) לתקנות פרטי תשקיף;

(10) אם מצורפים לבקשה דוח, חוות דעת או אישור, תצורף הסכמה של נותן הדוח, חוות הדעת או האישור, לפי העניין, להכללתם בתשקיף לפי תקנה 62א לתקנות פרטי תשקיף;

(11) בבקשה שמגיש תאגיד שהתאגד מחוץ לישראל – חוות דעת של עורך דין זר בדבר העדר מניעה להציע את ניירות הערך לציבור בישראל ולרשום אותם למסחר בבורסה וכן תרגום לעברית של חוות הדעת האמורה בצירוף אישור עורך דין לנכונות התרגום.

(ב) בבקשה יצוין כי הבקשה והמסמכים המצורפים לה כוללים כל פרט העשוי להיות חשוב למשקיע סביר השוקל רכישת ניירות ערך המוצעים לפי התשקיף, וכל עניין או נושא שהמציע מבקש לדון בו עם הרשות.

(ג) בבקשה יצוין מספר האסמכתה של השובר המעיד על תשלום האגרה לפי תקנות ניירות ערך (אגרת בקשה למתן היתר לפרסום תשקיף), התשנ"ה-1995, והסכום ששולם.

(ד) בתאריך קבלת הבקשה יראו את המועד שבו הוגשו לרשות כל המסמכים שיש לצרפם לבקשה לפי סדרים אלה.

4. (א) יראו את הבקשה כמבוטלת אם המציע לא הגיש טיוטת תשקיף מעודכנת וחלפו שלושה חודשים מאחד מאלה, לפי המאוחר:

ביטול בקשה לקבלת היתר לפרסום תשקיף

(1) היום שבו קיבל המציע לאחרונה את הערות הרשות לטיוטת התשקיף;

(2) היום שבו קיבל המציע הודעה מהרשות כי יינקט בנוגע לבקשה הנוהל לבדיקה מקוצרת;

(3) היום שבו הודיע המציע לרשות כי אינו מבקש את הערות הרשות לטיוטה שהגיש.

(ב) בקשה לביטול הבקשה לקבלת היתר לפרסום תשקיף, תוגש לפי טופס "ביטול בקשה להתיר פרסומו של תשקיף" (ת-011).

5. בקשה לפטור מהכללת פרט בתשקיף, תוגש לרשות לפי טופס "בקשת פטור מגילוי פרט בתשקיף" (ת-212).

בקשות פטור

6. (א) הטיוטה הראשונה של התשקיף והמסמכים הכלולים בה יוגשו לפי המועד שתפרסם הרשות באתר האינטרנט של הרשות ובלבד שהמועד האחרון להגשת טיוטה ראשונה של התשקיף יהיה לא יאוחר מ-60 ימים לפני המועד האחרון לקבלת היתר על בסיס הדוחות הכספיים שיצורפו לתשקיף; אם התשקיף ייבדק בנוהל בדיקה מקוצרת לפי נוהלי הבדיקה המועד האחרון יהיה לא יאוחר מ-30 ימים לפני המועד האחרון לקבלת היתר כאמור; הרשות רשאית, לבקשת תאגיד, לאשר הגשה שלא במועד האמור אם ראתה שראוי לעשות כן בנסיבות העניין.

טיוטה ראשונה של תשקיף

(ב) הטיוטה הראשונה של התשקיף והמסמכים הכלולים בה ייחתמו לפי תקנה 2 לתקנות דיווח אלקטרוני, ויוגשו בפורמט PDF טקסטואלי.

(ג) אם פורסם תשקיף של המציע בשלוש השנים שקדמו להגשת הבקשה, רשאית הרשות לדרוש כי המציע יצרף לבקשה מכתב נלווה שבו יציין את מספרי העמודים שבהם חל שינוי בהשוואה לתשקיף הקודם שפורסם, ויסמן בטיוטה הראשונה של התשקיף בבירור, לפי סעיף 7(ג), כל תוספת, השמטה או שינוי בהשוואה לתשקיף הקודם שפורסם.

7. (א) טיוטה נוספת של תשקיף תוגש בקובץ בפורמט PDF טקסטואלי לפי טופס "הגשת טיוטת תשקיף" (ת-004); בראש כל אחד מעמודי הטקסט יסומן מספרה הסידורי של הטיוטה.

טיוטות נוספות

(ב) כללה הטיוטה שינויים, תוספות או השמטות לעומת הטיוטה שקדמה לה, יגיש המציע טיוטה מסומנת כאמור בסעיף קטן (ג) וטיוטה נוספת בלא סימונים; לטיוטה המסומנת יצורף אישור חתום ביד עורך דין, המאשר כי סומנו כל התוספות, ההשמטות והשינויים כנדרש לפי הודעה זו ולפי נוהלי הבדיקה בנוגע לטיוטה הקודמת.

(ג) שינויים, תוספות או השמטות בטקסט יסומנו כמפורט להלן:

(1) טקסט חדש שהוסף, יסומן בצבע ויודגש באמצעות קו תחתון;

(2) טקסט שנמחק יסומן בצבע עם קו חוצה;

(3) אם הועברה פסקה למקום אחר בטיוטה, יצוין הדבר בצבע אחר, במקום שממנו הועברה ובמקום שאליו הועברה; נעשו שינויים בתוכן הפסקה שהועברה – יסומנו השינויים כאמור בפסקאות (1) ו-(2);

(4) אם כללה טיוטת תשקיף דוחות כספיים אחרים או נוספים על אלה שנכללו בטיוטה קודמת, יחול עליה האמור בסעיפים 3(א)(9) ו-6(ב).

8. (א) טיוטה לציבור –

טיוטה לציבור

(1) תיחתם לפי סעיף 22 לחוק ולפי תקנה 2 לתקנות דיווח אלקטרוני, ותוגש בפורמט PDF טקסטואלי;

(2) תוגש בטופס "הגשת טיוטת תשקיף לציבור" (ת-026); בטיוטה הראשונה לציבור יוגש אישור על העדר שינויים לעומת הטיוטה המוגשת באותו מועד לפי טופס "בקשה להתיר פרסומו של תשקיף" (ת-001) או טופס "הגשת טיוטת תשקיף" (ת-004), לפי העניין, תוך ציון המספרים הסידוריים של הטפסים האמורים; בטיוטות נוספות לציבור, לא יוגש טופס "הגשת טיוטת תשקיף" (ת-004).

(ב) אם כללה הטיוטה שינויים, תוספות או השמטות לעומת הטיוטה שקדמה לה, יסומנו השינויים, התוספות או ההשמטות בטקסט לפי סעיף 7(ג).

9. מבנה התשקיף וטיוטת התשקיף יהיו לפי תקנות פרטי תשקיף ולפי כללים אלה:

מבנה התשקיף

(1) עמודי הטקסט ימוספרו החל בעמוד הראשון, ויהיו בגודל A4 (רוחב – 21 סנטימטרים, גובה – 29.7 סנטימטרים);

(2) טקסט בעברית, למעט הערות שוליים וכותרות, ייכתב בגופן בגודל 12;

(3) טקסט באותיות לטיניות, למעט הערות שוליים וכותרות, ייכתב בגופן בגודל 11;

(4) אם נכללה בטקסט הגדרה של מונחים – תיכתב ההגדרה באופן מודגש (Bold);

(5) המרווח בין שורות הטקסט יהיה של שורה וחצי;

(6) יש להותיר שוליים עליונים ותחתונים של 2.54 סנטימטרים לפחות, ושוליים צדדים של 3.17 סנטימטרים לפחות.

פרק ג': נוהלי טיפול בבקשה למתן היתר

10. (א) הרשות תטפל בבקשות לפי סדר קבלתן.

נוהלי בדיקת התשקיף

(ב) אם החליטה הרשות לנקוט בנוגע לבקשה נוהל לבדיקה חלקית או נוהל לבדיקה מקוצרת לפי נוהלי הבדיקה, תודיע למציע מהו הנוהל שבכוונתה לנקוט; אם לא נמסרה למציע הודעה כאמור, תנקוט הרשות בנוגע לבקשה נוהל לבדיקה מלאה.

(ג) כל עוד לא ניתן היתר לפרסום התשקיף, רשאית הרשות להחליף את נוהל הבדיקה שיינקט בנוגע לבקשה כפי שתראה לנכון; אם החליטה הרשות להחליף את נוהל הבדיקה המקוצרת בבדיקה חלקית או מלאה, תודיע על כך למציע ויחולו סעיפים 11 ו-12, לפי העניין ובשינויים המחויבים.

11. הוראות אלה יחולו לגבי בקשה שננקט לגביה הנוהל לבדיקה מלאה:

נוהל לבדיקה מלאה

(1) הרשות תמסור למציע את הערותיה לטיוטה, ואם יש צורך תקיים עמו ועם נציגיו דיונים;

(2) לאחר קבלת הערות הרשות על טיוטה, יגיש המציע לרשות טיוטה או טיוטות נוספות לפי סעיף 7;

(3) אם דרשה הרשות הסבר, פירוט, ידיעות ומסמכים בקשר לפרטים הכלולים בטיוטת תשקיף לפי סעיף 18(ג) לחוק, ימסור המציע את הפרטים לפי טופס "הסבר, פירוט ידיעות ומסמכים בקשר לפרטים בטיוטת תשקיף" (ת-007).

12. אם הודעה הרשות כי יינקט לגבי בקשה הנוהל לבדיקה חלקית, יחולו הוראות סעיף 11, בשינויים המחויבים, בנוגע לעניין או עניינים מסוימים בטיוטת התשקיף שבחנה הרשות, ושבנוגע אליה מסרה הערות למציע.

נוהל לבדיקה חלקית

13. אם המציע חייב בהגשת הודעה לרשות על אירוע לפי תקנות ניירות ערך (מסירת הודעות לרשות), התשמ"ד-1984, תוגש ההודעה לפי טופס "הסבר, פירוט ידיעות ומסמכים בקשר לפרטים בטיוטת תשקיף" (ת-007), או טופס "התכתבות עם הרשות הנוגעת לתשקיפים לאחר קבלת היתר" (ת-021), לפי העניין.

הודעה לרשות

14. המציע יתאם מראש עם הרשות מועד שבו יוכל לקבל היתר לפרסום התשקיף, בכפוף לכך שמולאו כל דרישות הרשות לגבי התשקיף.

תיאום מועד לקבלת היתר

15. (א) טיוטה אחרונה של התשקיף, לפני הנוסח הסופי כאמור בסעיף קטן (ב), תוגש לרשות באמצעות טופס "נוסח סופי של תשקיף המיועד לפרסום" (ת-009) לא יאוחר משני ימי עסקים לפני המועד שתואם עם הרשות לפי סעיף 14, אלא אם כן התירה הרשות הגשתה במועד מאוחר יותר.

נוסח סופי של תשקיף

(ב) הנוסח הסופי של התשקיף המיועד לקבלת ההיתר וכל חוות דעת או אישור אחר הכלולים בו (להלן – הנוסח הסופי) ייחתם לפי תקנה 2 לתקנות דיווח אלקטרוני.

(ג) אם נמסרו למציע הערות של הרשות, יגיש המציע לרשות נוסח סופי נוסף לפי הערות הרשות על גבי טופס "נוסח סופי של תשקיף המיועד לפרסום" (ת-009).

(ד) לנוסח הסופי יצורפו מסמכים אלה:

(1) פרוטוקול מישיבת הדירקטוריון שבה אושר הנוסח הסופי, אלא אם כן חתמו על הנוסח הסופי כל חברי הדירקטוריון או אישור עורך דין כי הדירקטוריון של המציע אישר את הנוסח הסופי;

(2) אישור עורך דין על קבלת ההיתרים הדרושים להצעת ניירות הערך לציבור;

(3) אם ניירות הערך המוצעים או ניירות ערך שיינבעו מהמרתם או ממימושם, מיועדים להירשם למסחר בבורסה – אישור עקרוני של הבורסה לרישום ניירות הערך האמורים למסחר בה; אם הנוסח הסופי של התשקיף המיועד לקבלת היתר הוא תשקיף מדף או תשקיף שהתקופה להגשת הזמנות לגביו תיקבע בהודעה משלימה – אישור עקרוני של הבורסה לרישום למסחר של ניירות הערך כאמור, כפוף לאישור הבורסה לפי הפרטים שייכללו בדוח הצעת המדף או בהודעה המשלימה, לפי העניין;

(4) אם מוצעות תעודות התחייבות – שטר נאמנות מעודכן;

(5) אם ההצעה מובטחת בחיתום – הסכמי חיתום; אם הודיע המציע במסגרת התשקיף כי הוא עשוי לפרסם הודעה משלימה בדבר שינוי תנאי ניירות הערך המוצעים, ולא הובטחה ההצעה בחיתום במועד הגשת הנוסח הסופי של התשקיף, יפעל המציע לפי סעיף 19;

(6) אם מוצעות יחידות השתתפות בשותפות מוגבלת – הסכם השותפות המוגבלת ותעודת הרישום של השותפות המוגבלת, אם לא הומצאו קודם לכן, הסכם הנאמנות, אישור לפי תקנות חישוב המס בשותפויות חיפוש נפט, אישור חתום ביד המפקח, שמונה לפי סעיף 65יז(א) לפקודת השותפויות ואישור חתום ביד הנאמן על הסכמתו לשמש נאמן;

(7) אם ביקש המציע לקבוע את התקופה להגשת הזמנות לפי תקנה 2א לתקנות תקופה להגשת הזמנות – הצהרת המציע כי בתשקיף שינויים זניחים בלבד לעומת הטיוטה האחרונה שפורסמה או שינויים שניתן לכלול אותם בהודעה משלימה;

(8) המסמכים האמורים בסעיף 3(א)(7) עד (11); המסמכים האמורים ייחתמו שלושה ימים לכל היותר לפני מועד קבלת ההיתר;

(9) אישור עורך דין ולפיו כל השינויים שהופיעו בטיוטות הקודמות של התשקיף ובמסמכים הנלווים הנוגעים לעניין (ת-007), הוטמעו בנוסח הסופי של התשקיף   
(ת-009);

(10) כל מסמך אחר שהמציע הצהיר בתשקיף כי נמסר לרשות.

16. הרשות תשלח למציע את אישור ההיתר לפרסום תשקיף באמצעות מערכת דואר אלקטרוני מאובטח.

קבלת ההיתר

17. ביום המסחר הראשון שלאחר קבלת ההיתר, ולא יאוחר ממועד הפצת התשקיף לראשונה לציבור בכל דרך שהיא, יפרסם המציע את התשקיף באמצעות דיווח אלקטרוני באמצעות צירופו בפורמט PDF טקסטואלי לטופס "פרסום תשקיף" (ת-012).

פרסום תשקיף

18. (א) בקשה למתן היתר לשינוי פרט בתשקיף לפי סעיף 25א(א) לחוק תוגש לפי טופס "בקשה למתן היתר לשינוי פרט בתשקיף" (ת-015), ויצוינו בה המועד שבו ניתן ההיתר לפרסום התשקיף, הפרט שלגביו מבוקש השינוי בציון מספרי הסעיפים הנוגעים לעניין בתשקיף והשינוי המבוקש.

תיקוף תשקיף והיתר לדוח הצעת מדף

(ב) נוסח של תיקון לתשקיף המיועד לפרסום לפי סעיף 25 או 25א לחוק יוגש לרשות לפי טופס "נוסח סופי של תיקון לתשקיף המיועד לפרסום" (ת-019), ויצורפו לו המסמכים הנזכרים בסעיף 15(ד), בשינויים המחויבים וכן מסמכים אלה:

(1) לגבי תאגיד המבקש לקצר את פרק הזמן מיום קבלת ההיתר לפרסום התשקיף המתוקן עד היום שבו תחל התקופה להגשת הזמנות – בקשה לקיצור מועדים ובה פירוט הבקשה והנימוקים לה;

(2) לגבי תאגיד המבקש פטור מצירוף דוחות כספיים לפי סעיף 25ב(ב) לחוק – בקשה לפטור מצירוף דוחות כספיים והנימוקים לבקשה האמורה.

(ג) תיקון לתשקיף לפי סעיף 25 או 25א לחוק ונוסח התשקיף הכולל את התיקון יפורסמו בדיווח אלקטרוני באמצעות צירופם כקבצים בפורמט PDF טקסטואלי לטופס "פרסום תיקון לתשקיף" (ת-017).

(ד) בקשה למתן היתר לפרסום דוח הצעת מדף לפי סעיף 23א(ז)(1) לחוק, תוגש באמצעות טופס "התכתבות עם הרשות הנוגעת לתשקיפים לאחר קבלת ההיתר" (ת-012); אם התאגיד מעוניין לקצר את התקופה שבה פרסום דוח הצעת המדף ובין תחילת התקופה להגשת בזמנות, יצרף התאגיד לבקשה האמורה בקשה לקיצור מועדים כאמור בסעיף 18(ב)(1) לפי העניין; על אף האמור, המציע רשאי שלא לצרף לבקשת ההיתר את אישור הבורסה, אם בכוונתו לפרסם הודעה משלימה לדוח הצעת מדף ואישור הבורסה יצורף להודעה משלימה כאמור.

19. (א) אם פורסמה הודעה משלימה, יצוין המספר הסידורי של טופס פרסום התשקיף (ת-012) ומועד פרסומו.

הודעה משלימה

(ב) בהצעה לציבור שניתנה לגבי ההתחייבות חיתומית במועד מאוחר למועד פרסום התשקיף, יגיש המציע עד למועד פרסומה של ההודעה המשלימה את הסכמי החיתום על ידי צירופו בפורמט PDF טקסטואלי לטופס "התכתבות עם הרשות הנוגעת לתשקיפים לאחר קבלת היתר" (ת-021).

20. (א) תאגיד המעוניין להאריך את התקופה שבה הוא רשאי להציע ניירות ערך לפי תשקיף המדף שלו ב-12 חודשים נוספים (להלן – התקופה) בהתאם לסעיף 23א(ב) לחוק, יגיש לרשות בקשה באמצעות טופס "בקשה להארכת התקופה לגביה ניתן להציע ניירות ערך על פי תשקיף מדף" (ת-025), בצירוף הצהרת התאגיד בדבר קיום דרישות חובות הדיווח כאמור בתקנה 1א(א) לתקנות תנאים לתשקיף מדף או פירוט בדבר אי קיום דרישות כאמור לפי העניין; הצהרת התאגיד תהיה לגבי לתקופה שהחלה ביום קבלת ההיתר לתשקיף המדף והסתיימה סמוך למועד הגשת הבקשה.

הארכת תשקיף מדף

(ב) לאחר הודעת הרשות לתאגיד בדבר החלטתה בבקשה לפי סעיף קטן (א), יפרסם התאגיד דוח מיידי לפי סעיף 36(ג) לחוק, על החלטת הרשות בדבר הארכת התקופה באמצעות טופס "דוח מיידי בדבר הארכת התקופה להצעת ניירות ערך על פי תשקיף מדף של התאגיד"   
(ת-029).

פרק ד': הוראות שונות

21. תשקיף שהרשות התירה את פרסומו, טיוטת תשקיף וכל דוח, חוות דעת או אישור הכלולים בהם, וכן בקשה או מסמך אחר המוגשים לפי הודעה זו, ייחתמו ויוגשו באמצעות טופסי דיווח לפי תקנות דיווח אלקטרוני.

דיווח אלקטרוני

22. הרשות רשאית לדרוש מהמציע להגיש מסמכים נוספים ועותקים נוספים, לרבות עותקים מסומנים, של טיוטות תשקיף או של נוסח סופי של תשקיף, כפי שתראה לנכון.

הגשת מסמכים נוספים

23. הרשות רשאית לקצר מועדים לטיפול בבקשות להתיר פרסום תשקיפים, לגבי תשקיף מסוים או לגבי סוג מסוים של תשקיפים.

קיצור מועדים

24. סדרי טיפול בבקשות להתיר פרסומם של תשקיפי חברות ושותפויות, התשס"ד-2003 – בטלים.

ביטול

25. תחילתם של סדרים אלה ביום פרסומם.

תחילה

ט' בכסלו התשע"ח (27 בנובמבר 2017) שמואל האוזר

יושב ראש רשות ניירות ערך

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7911](http://www.nevo.co.il/Law_word/law06/tak-7911.pdf) מיום 28.12.2017 עמ' 588. [↑](#footnote-ref-1)