כללי נתוני אשראי (גמול והחזר הוצאות לחברי הוועדה המייעצת),   
תשע"ח-2017

משפט פרטי וכלכלה – כספים – בנקאות – שירות ללקוח

משפט פרטי וכלכלה – כספים – שירות נתוני אשראי

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | גמול | [Go](#Seif2) | 2 |
| סעיף 3 | החזר הוצאות | [Go](#Seif3) | 2 |

כללי נתוני אשראי (גמול והחזר הוצאות לחברי הוועדה המייעצת),   
תשע"ח-2017[[1]](#footnote-1)\*

בתוקף סמכותי לפי סעיף 77 לחוק נתוני אשראי, התשע"ו-2016 (להלן – החוק), אני קובעת כללים אלה:

1. בכללים אלה –

הגדרות

"הוועדה" – הוועדה המייעצת שהנגיד מינה לפי סעיף 70 לחוק;

"חבר הוועדה" – חבר הוועדה שאינו עובד המדינה;

"יושב ראש הוועדה" – חבר הוועדה שהנגיד מינה ליושב ראש הוועדה לפי סעיף 70(ג) לחוק;

"תקנות הגמול" – תקנות החברות הממשלתיות (כללים בדבר גמול והוצאות לדירקטור מקרב הציבור בחברות הממשלתיות), התשנ"ד-1994.

2. (א) חבר הוועדה יהיה זכאי לתשלום גמול השווה לגמול המשולם לדירקטור בחברה ממשלתית בדרגה הכוללת את סיווג 9, לפי תקנה 2(א) והתוספת הראשונה לתקנות הגמול.

גמול

(ב) יושב ראש הוועדה יהיה זכאי לתשלום גמול השווה לגמול המשולם ליושב ראש הדירקטוריון בחברה ממשלתית בדרגה הכוללת את סיווג 9, לפי תקנה 3(א) והתוספת השנייה לתקנות הגמול.

(ג) התשלום לחבר הוועדה וליושב ראש הוועדה יהיה לפי מספר ישיבות הוועדה שבהן השתתף, ובלבד שלא ישולם גמול בעבור יותר מ-45 ישיבות בשנה קלנדרית.

(ד) השתתף חבר הוועדה בישיבת הוועדה באמצעות שימוש באמצעי תקשורת, יהיה זכאי לגמול בשיעור של 50% מהגמול האמור בסעיף קטן (א), והשתתפות בישיבה כאמור תבוא במניין מספר הישיבות המרבי בשנה לעניין הוראות סעיף קטן (ג).

(ה) הגמול לחבר הוועדה וליושב ראש הוועדה כולל כיסוי של כל ההוצאות שהיו להם בקשר להשתתפותם בישיבות וכולל מס ערך מוסף.

3. חבר הוועדה ויושב ראש הוועדה לא יהיו זכאים לתמורה נוספת כלשהי על הגמול בשל מילוי תפקידם וכל הפעולות הנובעות מתפקידם זה, ואולם מי מהם המתגורר במרחק העולה על 100 ק"מ ממקום קיום ישיבת הוועדה יהיה זכאי להחזר הוצאות נסיעה לפי תעריף החשב הכללי במשרד האוצר שבחוזר מספר 2008-4-14, כפי שיעודכן מעת לעת או בכל חוזר אחר אשר יחליף אותו, זולת אם הוא זכאי לקבל הוצאות אלה ממקור אחר.

החזר הוצאות

ב' בכסלו התשע"ח (20 בנובמבר 2017) קרנית פלוג

נגידת בנק ישראל

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7886](http://www.nevo.co.il/Law_word/law06/tak-7886.pdf) מיום 23.11.2017 עמ' 231. [↑](#footnote-ref-1)