כללי סיווג, סימון ואיסור שידורים מזיקים (שידור פרסומות וקדימונים ומתן התראה), תשס"ה-2005

רשויות ומשפט מנהלי – תקשורת – הרשות השנייה – שידורים מזיקים

רשויות ומשפט מנהלי – תקשורת – הרשות השנייה – פרסומת

|  |  |  |  |
| --- | --- | --- | --- |
|  | פרק א': הגדרות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': שידור קדימונים | [Go](#med1) | 2 |
| סעיף 2 | קדימון המעודד עבריינות | [Go](#Seif2) | 2 |
| סעיף 3 | קדימון המעודד שימוש בסמים | [Go](#Seif3) | 2 |
| סעיף 4 | שיבוץ קדימונים | [Go](#Seif4) | 2 |
|  | פרק ג': מתן התראות | [Go](#med2) | 2 |
| סעיף 5 | התראה | [Go](#Seif5) | 2 |

כללי סיווג, סימון ואיסור שידורים מזיקים (שידור פרסומות וקדימונים ומתן התראה), תשס"ה-2005[[1]](#footnote-1)\*

בתוקף סמכותה לפי סעיף 4א(ד)(1) ו-(2) לחוק סיווג, סימון ואיסור שידורים מזיקים, התשס"א-2001 (להלן – החוק), ומכוח סמכותה לפי סעיפים 6ה ו-6לד1(ז) לחוק התקשורת (בזק ושידורים), התשמ"ב-1982 (להלן – חוק התקשורת), קובעת המועצה לשידורי כבלים ולשידורי לוויין כהגדרתה בפרק ב'1 לחוק התקשורת (להלן – המועצה) כללים אלה:

פרק א': הגדרות

1. בכללים אלה –

הגדרות

"אחראי לשידור" – כל אחד מאלה:

(1) לענין שידור על פי פרק ב'1 לחוק התקשורת – בעל רישיון כללי לשידורי כבלים, או בעל רישיון מיוחד לשידורי כבלים, לפי הענין;

(2) לענין שידור על פי פרק ב'2 לחוק התקשורת – בעל רישיון לשידורי לוויין, או מפיק ערוץ עצמאי כמשמעותו בסעיף 6מג לחוק התקשורת, לפי הענין;

"הגיל הרך" – בני שמונה שנים ומטה;

"הפרה" – כל אחת מאלה:

(1) שידור מישדר טלוויזיה בניגוד להוראות סעיפים 2(א) או 3 לחוק או בניגוד לתקנות הסיווג;

(2) שידור קדימון או פרסומת בניגוד להוראות סעיף 4א לחוק או בניגוד להוראות כללים אלה או שידור פרסומת בניגוד לתקנה אחרת שמכוח החוק;

"נער" – מי שטרם מלאו לו 18 שנה ואינו קטין;

"קדימון" – מישדר המוסר מידע על אפיק, מישדר או שירות;

"קטין" – מי שטרם מלאו לו 14 שנה ואינו בגיל הרך;

"שידור" – שידור בכל ערוץ המופק בעיקר בעבור הציבור בישראל או חלק ממנו;

"תקנות הסיווג" – תקנות הסיווג, סימון ואיסור שידורים מזיקין, התשס"ג-2002.

פרק ב': שידור קדימונים

2. אחראי לשידור לא ישדר קדימון העלול לעודד עבריינות, ובכלל זה קדימון המציג באור חיובי התנהגות המהווה עבירה פלילית.

קדימון המעודד עבריינות

3. אחראי לשידור לא ישדר קדימון העלול לעודד שימוש בסמים מסוכנים, ובכלל זה קדימון המציג שימוש בסמים מסוכנים באור חיובי.

קדימון המעודד שימוש בסמים

4. אחראי לשידור לא ישדר קדימון במהלך או בסמוך למישדר המיועד בעיקרו –

שיבוץ קדימונים

(1) לגיל הרך, אם לפי תקנות הסיווג המישדר נושא הקדימון אינו ראוי לצפיה לגילאי 8 ומטה;

(2) לקטינים, אם לפי תקנות הסיווג המישדר נושא הקדימון אינו ראוי לצפיה לגילאי 14 ומטה;

(3) לנערים, אם לפי תקנות הסיווג המישדר נושא הקדימון אינו ראוי לצפיה לגילאי 18 ומטה.

פרק ג': מתן התראות

5. (א) היה ליושב ראש המועצה יסוד סביר להניח כי אחראי לשידור שידר מישדר טלוויזיה, קדימון או פרסומת תוך הפרה לכאורה, ישלח אליו יושב ראש המועצה, או מי שהוא הסמיכו לכך, מכתב בירור אשר ישמש התראה בהתאם להוראות סעיף 5(א) לחוק.

התראה

(ב) מכתב הבירור יכלול פרטים בדבר מישדר הטלוויזיה, הקדימון או הפרסומת האמורים, מועד שידורם ומהות ההפרה לכאורה.

(ג) האחראי לשידור יהא רשאי למסור את תגובתו בכתב לאמור במכתב הבירור בתוך הזמן שייקצב לכך במכתב הבירור.

(ד) נחה דעת המועצה כי לא בוצעה הפרה, תימסר על כך הודעה לאחראי לשידור.

י"א באדר א' התשס"ה (20 בפברואר 2005) יורם מוקדי

יושב ראש המועצה לשידורי כבלים

ולשידורי לוויין

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשס"ה מס' 6378](http://www.nevo.co.il/Law_word/law06/tak-6378.pdf) מיום 28.3.2005 עמ' 591. [↑](#footnote-ref-1)