כללי רשות שדות התעופה (הובלת משגורי יבוא ממסוף המטענים בנמל התעופה בן-גוריון), תשמ"ח-1988

רשויות ומשפט מנהלי – תשתיות – תעופה – שדות תעופה

רשויות ומשפט מנהלי – תשתיות – תעופה – טיס

משפט פרטי וכלכלה – מסחר – יבוא

תוכן ענינים

|  |  |  |  |
| --- | --- | --- | --- |
|  | פרק א': כללי | [Go](#med0) | 2 |
| סעיף 1 | הגדרות | [Go](#Seif1) | 2 |
| סעיף 2 | כניסת אדם ברכב למסוף | [Go](#Seif2) | 3 |
| סעיף 3 | כניסת אדם לחניה ולרחבה התפעולית | [Go](#Seif3) | 3 |
| סעיף 4 | הובלת משגורי יבוא מהמסוף | [Go](#Seif4) | 3 |
| סעיף 5 | איסור שידול | [Go](#Seif5) | 4 |
| סעיף 6 | סימן זיהוי | [Go](#Seif6) | 4 |
|  | פרק ב': היתר להובלת משגורי יבוא מהנמל | [Go](#med1) | 4 |
| סעיף 7 | תנאים למתן ההיתר | [Go](#Seif7) | 4 |
| סעיף 8 | תקופת ההיתר | [Go](#Seif8) | 4 |
| סעיף 9 | איסור העברת היתר | [Go](#Seif9) | 4 |
| סעיף 10 | הצגת העתק | [Go](#Seif10) | 4 |
|  | פרק ג': ביטול או התליית היתר | [Go](#med2) | 4 |
| סעיף 11 | התליית היתר או ביטולו | [Go](#Seif11) | 4 |
| סעיף 12 | החזרת היתר | [Go](#Seif12) | 4 |
| סעיף 13 | איסור כניסה | [Go](#Seif13) | 5 |
|  | פרק ד': אישור חד-פעמי לביצוע הובלה | [Go](#med3) | 5 |
| סעיף 14 | אישור חד פעמי | [Go](#Seif14) | 5 |
|  | פרק ה': הוראות שונות | [Go](#med4) | 5 |
| סעיף 15 | שמירת דינים | [Go](#Seif15) | 5 |
| סעיף 16 | סמכויות מפקחים | [Go](#Seif16) | 5 |
| סעיף 17 | עונשין | [Go](#Seif17) | 5 |
| סעיף 18 | תחילה | [Go](#Seif18) | 5 |
|  | תוספת | [Go](#med5) | 5 |

כללי רשות שדות התעופה (הובלת משגורי יבוא ממסוף המטענים בנמל התעופה בן-גוריון), תשמ"ח-1988[[1]](#footnote-1)\*

בתוקף סמכותה לפי סעיף 30 לחוק רשות שדות התעופה, תשל"ז-1977 (להלן - החוק) ובאישור שר התחבורה, קובעת רשות שדות התעופה כללים אלה:

פרק א': כללי

1. בכללים אלה –

הגדרות

"בן משפחה" - כל אחד מאלה: בן הזוג, הורה, אח, אחות, ילדים ובני זוגם של כל אחד מאלה;

"בעלות" - בעלות או שליטה לרבות מכוח הסכם של מקח אגב שכירות;

"הובלה" - הובלת משגורים מהנמל (ברכב מסחרי), שאינה הובלה שאדם מבצע עבור עצמו או עבור בן משפחה;

"המוביל" - הנוהג ברכב או מי שהשליטה ברכב בידו;

"המסוף" - מסוף המטענים בנמל התעופה בן-גוריון שמפעיל ממ"ן;

"המכס" - אגף המכס ומע"מ במשרד האוצר;

"המנהל" - מנהל הנמל או מי שהוא הסמיכו לצורך כללים אלה;

"הנמל" - נמל התעופה בן-גוריון;

"הצו" - צו הפיקוח על מצרכים ושירותים (שירותי הובלה ושירותי גרורים), תשל"ט-1978;

"הרשות" - רשות שדות התעופה;

"חניה תפעולית" - מגרש שהועד לחניה תפעולית - לפריקה וטעינה של כלי רכב הממתין לכניסה לרחבה התפעולית;

"כללי השמירה על הסדר" - כללי רשות שדות התעופה (שמירה על הסדר בשדות תעופה), תשמ"ד–1984;

"מחסן ערובה" - כמשמעותו בפקודת המכס;

"ממ"ן" - ממ"ן - מסופי מטען וניטול בע"מ;

"מנהל המסוף" - מי שמכהן כמנהל ממ"ן;

"מסמכי משגור יבוא" - שטר מטען אוירי או טופס איתור טובין, שניהם בלווית רשימון יבוא טובין או רשימון טובין לצריכה בישראל (יבוא בלתי מסחרי), או כל מסמך אחר הדרוש לפי כללים אלה, הכל לפי הענין, כשהוא נושא חותמת נציג המכס, המתירה שחרור הטובין ואישור קופת המכס על תשלום המכס;

"מסמכי משגור יצוא" - שטר מטען אווירי או טופס הוראות משלוח (Shipper Instructions) וטופס אחסון טובין לייצוא בדרך האוויר;

"משאית" - כמשמעותה בצו;

"משגור" - משגור יבוא או יצוא;

"משרד הובלה" - כמשמעותו בצו;

"רכב" ו"רכב מסחרי" - כמשמעותם בפקודת התעבורה;

"רחבה תפעולית" - רחבת הפריקה או רחבת הטעינה שבמסוף;

"רשות הרישוי" - כמשמעותה בפקודת התעבורה;

"שטר מטען" - כמשמעותו בצו;

"תעודת משלוח" - תעודת משלוח של משגור יבוא כשפרטיה ממולאים כדבעי והיא חתומה ביד מי שקבע המנהל;

"תקנות התעבורה" - תקנות התעבורה, תשכ"א-1961.

2. (א) לא יכנס אדם למסוף ברכב, לא ינוע בו, לא יחנהו בו ולא יצא מהמסוף ברכב אלא בדרכים ובנתיבים שקבע לכך המנהל.

כניסת אדם ברכב למסוף

(ב) לא יכנס אדם ברכב למסוף לשם טעינת משגור יבוא ולא ירשה לאחר לעשות כן אלא אם כן המוביל מחזיק ברכב העתק היתר תקף שניתן לו לפי פרק ב' ואלא אם כן הוא רכב מסחרי הנושא סימן זיהוי שקבע המנהל.

(ג) סעיף קטן (ב) לא יחול על –

(1) אדם הנכנס למסוף לשם טעינת משגור יבוא ובידו מסמכי משגור היבוא, ברכב שבבעלותו או בבעלות בן משפחתו או בבעלות תאגיד או משרד ממשלתי או אחר המעסיק אותו, ולהנחת דעת מנהל המסוף הוא, בן משפחתו או אחר המעסיק אותו, הכל לפי הענין, הם הנשגרים של אותו משגור יבוא;

(2) אדם הנכנס למסוף ברכב שבבעלותו או בבעלות מעסיקו, לשם טעינת משגור יבוא אחד או מספר משגורי יבוא, ובידו מסמכי המשגורים האמורים ובלבד שכל המשגורים האמורים מיועדים לנשגר אחד, על פי הזמנה בכתב ומראש לביצוע הובלת משגור היבוא, המציינת את שם הנשגר, מענו, מספר הרכב, שם המוביל וסוג המשגור, בידו אישור לפי סעיף 14, ושילם את דמי האישור שקבע המנהל לענין זה.

3. (א) לא יכנס אדם ברכב לחניה התפעולית אלא לשם פריקת משגור יצוא או טעינת משגור יבוא ואלא אם כן בידו מסמכי משגור היצוא או היבוא, לפי הענין.

כניסת אדם לחניה ולרחבה התפעולית

(ב) לא יכנס אדם ברכב לרחבה התפעולית אלא אם כן נקרא לבוא לרחבה התפעולית באמצעות מערכת פיקוד הקריאות במסוף או בכל שיטה אחרת שקבע מנהל המסוף ואלא אם כן הציג לפי דרישה, את מסמכי המשגור.

4. (א) לא יוביל אדם משגורי יבוא מהנמל ברכב, לא יתן שירות של הובלת משגורי יבוא, לא יציע לתת שירות כאמור ולא ירשה לאחר לתיתם, אלא אם כן –

הובלת משגורי יבוא מהמסוף

(1) ההובלה מתבצעת ברכב מסחרי שניתן לגביו היתר למשרד הובלה על פי פרק ב' ובהתאם לתנאי ההיתר;

(2) המוביל מועסק על ידי משרד הובלה כאמור ומבצע את ההובלה עבורו;

(3) העתק ההיתר שניתן כאמור בפסקה (1) נמצא ברכב המסחרי;

(4) הרכב המסחרי נושא סימן זיהוי שקבע המנהל;

(5) המוביל ממלא לענין ההובלה אחר הוראת הצו;

(6) טעינת המשגורים על הרכב המסחרי ותנועתם בתחומי המסוף מתבצעת על פי הוראת מנהל המסוף;

(7) בעת ההובלה מחזיק המוביל ברכב המסחרי, לגבי אותו משגור, תעודת משלוח או מסמכי משגור יבוא. היה יעד המשגור מחסן ערובה - מחזיק המוביל ברכב המסחרי את מסמכי משגור היבוא המתייחסים לאותו משגור.

(ב) סעיף קטן (א)(1) עד (5) לא יחול על מוביל המבצע את ההובלה ברכב לפי הוראות סעיף 2(ג).

(ג) לא יטעין אדם משגור יבוא על מונית ולא יוביל ולא ירשה לאחר להוביל מהנמל משגור יבוא במונית אלא אם כן –

(1) נהג המונית מבצע את הנסיעה לפי היתר לנסיעות שירות או לנסיעות מיוחדות מהנמל, או אישור לביצוע נסיעה מיוחדת לפי הזמנה מראש, הכל כאמור בכללי רשות שדות התעופה (הסעת נוסעים במוניות מנמל התעופה בן-גוריון), תשמ"ג-1983;

(2) טעינת המשגורים על המונית ותנועתם בתחומי המסוף מתבצעת על-פי הוראת המנהל;

(3) בעת ההובלה יהיו במונית מסמכי המשגור או תעודת משלוח לגבי אותו משגור.

5. לא יציע אדם ולא ישדל במסוף או בקרבתו לתת שירות של הובלת משגורי יבוא ברכב מהמסוף בכל דרך שהיא, לרבות על ידי קריאה או סימן.

איסור שידול

6. (א) רכב מסחרי שניתן לגביו היתר לפי פרק ב' והמופעל בנמל דרך קבע בתקופת ההיתר, ישא סימן זיהוי שקבע המנהל ואשר התירה רשות הרישוי.

סימן זיהוי

(ב) המנהל רשאי לקבוע כי רכב מסחרי שניתן לגביו היתר, כאמור, שאינו מופעל בנמל דרך קבע, ישא סימן זיהוי בצורה, בגודל ובצבע שקבע המנהל, בין לאותה תקופה או עונה של השנה ובין לכל תקופת ההיתר.

פרק ב': היתר להובלת משגורי יבוא מהנמל

7. (א) מנהל המסוף יתן היתר להובלת משגורי יבוא מהנמל לתאגיד הרשם כחוק המחזיק ברשיון למשרד הובלה תקף שניתן לו על פי הצו אם נתקיימו, להנחת דעתו של מנהל המסוף, כל אלה:

תנאים למתן ההיתר

(1) הרשות נתנה לתאגיד הרשאה על פי סעיף 15 לכללי השמירה על הסדר;

(2) לרשות התאגיד משרד מתאים במסוף המשמש באורח מלא וייחודי לניהול עסקי הובלה;

(3) הומצאו למנהל המסוף אישורים ממשטרת ישראל על העדר הרשעות במרשם הפלילי לגבי כל אחד מהעובדים והנהגים שהתאגיד מעסיק, או אם הורשעו בעבירה מסוג העבירות המנויות בתוספת - חלפה תקופת ההתישנות כמשמעותה בסעיף 14 לחוק המרשם הפלילי ותקנת השבים, תשמ"א-1981;

הרשעה בעבירה שנקבעה כעבירת קנס לפי כל חיקוק לא תיחשב הרשעה לענין סעיף זה;

הורשע עובד או נהג בעבירה על בטחון המדינה לפי פרק ז' של חלק ב' לחוק העונשין, תשל"ז-1977, לא יועסק בהובלת משגורי יצוא לנמל או בהובלת משגורי יבוא מהנמל;

(4) אין בביצוע ההובלה על ידי התאגיד המבקש כדי לפגוע בבטחון המדינה, בשלום הציבור, בבטחונו או בבטיחותו ובבטחון הנמל או מיתקן ממיתקניו או בבטיחותם.

(ב) מנהל המסוף יעביר למנהל העתק מההיתר שנתן לפי סעיף קטן (א).

8. תקפו של היתר לפי פרק זה יהיה לתקופה של שנה אחת, זולת אם נקבעה בו תקופה קצרה יותר.

תקופת ההיתר

9. היתר שניתן לפי כללים אלה אינו ניתן להעברה לאחר.

איסור העברת היתר

10. המוביל רכב מסחרי על פי פרק זה, יציג בשער היציאה מהמסוף או מהנמל את העתק ההיתר לפי דרישתו של שוטר או של אדם אחר שמינה המנהל לענין זה.

הצגת העתק

פרק ג': ביטול או התליית היתר

11. (א) מנהל המסוף, לאחר התייעצות עם המנהל, רשאי להתלות היתר שנתן לפי פרק ב' או לבטלו אם ראה כי מי שקיבל את ההיתר אינו מקיים את התנאים שנקבעו בו או בכללים אלה; התלה מנהל המסוף היתר או ביטלו - יודיע על כך למנהל.

התליית היתר או ביטולו

(ב) פעל מנהל המסוף כאמור בסעיף קטן (א), יעביר העתק מהודעת ההתליה או הביטול לידי המנהל.

(ג) הותלה או בוטל היתר שניתן לפי פרק ב', לא יהא רשאי מקבל ההיתר לפעול לפי ההרשאה שניתנה לו לענין זה, על פי סעיף 15 לכללי השמירה על הסדר.

12. הותלה או בוטל היתר לפי פרק זה, יחזיר מקבל ההיתר את ההיתר למנהל המסוף תוך שבעה ימים מתאריך ההודעה על החלטת מנהל המסוף להתלות את הרשיון או לבטלו, יסיר כל סימן זיהוי שנקבע לפי כללים אלה ויחזירו למנהל המסוף.

החזרת היתר

13. (א) מנהל המסוף רשאי לאסור על כניסתו למסוף של אדם המועסק אצל מי שקיבל היתר לפי פרק ב' (להלן - מועסק) אם מצא שהמועסק הפר תנאי מתנאי ההיתר או שיש בהתנהגותו כדי להפר את שלום הציבור או בטחונו.

איסור כניסה

(ב) מנהל המסוף רשאי לאסור על כניסתו למסוף של מועסק אם הגיע לידיעתו שהמועסק הורשע בעבירה מסוג העבירות המנויות בתוספת ולא חלפו מספר השנים כאמור בסעיף 7(א), או שהמועסק עבר עבירה של בטחון המדינה, כאמור באותו סעיף, או היה משפט פלילי תלוי ועומד נגדו בשל עבירה מהעבירות מסוגים כאמור.

(ג) אסר מנהל המסוף כניסה כאמור בסעיפים קטנים (א) ו-(ב) –

(1) לא יכנס למסוף מי שכניסתו נאסרה.

(2) מנהל המסוף יודיע למנהל על איסור כאמור.

פרק ד': אישור חד-פעמי לביצוע הובלה

14. (א) מנהל המסוף או מי שהוא מינה רשאי לתת לאדם הממלא אחר האמור בסעיף 2(ג)(2) אישור חד-פעמי לביצוע הובלה.

אישור חד-פעמי

(ב) אישור לביצוע הובלה כאמור בסעיף קטן (א) ישא תאריך ושעת הנסיעה, שם הנהג, מספר הרכב, יעד הנסיעה ושם הנשגר.

פרק ה': הוראות שונות

15. אין בכללים אלה כדי לפגוע בהוראות כל דין.

שמירת דינים

16. (א) לצורך פיקוח על ביצוע כללים אלה רשאי המנהל למנות מפקחים לאחר שנועץ במנהל המסוף.

סמכויות מפקחים

(ב) לא יפריע אדם למפקח ולא ימנע אותו מהשתמש בסמכויותיו.

17. אי-קיום הוראה מהוראות סעיפים 2(א) ו-(ב), 3, 4, 5, 6, 9, 10, 13(ג), 14 ו-16(ב) לכללים אלה מהווה עבירה.

עונשין

18. תחילתם של כללים אלה – ששה חדשים מיום פרסומם.

תחילה

תוספת

עבירות לפי חוק העונשין, תשל"ז-1977, למעט סעיפים 163, 164, 174א עד 183, 195 עד 197, 312 עד 321, 359 ו-489 עד 496.

נתאשר.

י"א באייר תשמ"ח (28 באפריל 1988) אריה גרוזבורד

יושב ראש מועצת רשות

שדות התעופה

חיים קורפו

שר התחבורה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשמ"ח מס' 5109](http://www.nevo.co.il/Law_word/law06/TAK-5109.pdf) מיום 26.5.1988 עמ' 862. [↑](#footnote-ref-1)