כללי רשות שדות התעופה (העמדת רכב וחנייתו בשדות התעופה),   
תשמ"ד-1984

רבדים בחקיקה

רשויות ומשפט מנהלי – תשתיות – תעופה – שדות תעופה

רשויות ומשפט מנהלי – תעבורה – רכב – העמדת רכב וחנייתו

תוכן ענינים

|  |  |  |  |
| --- | --- | --- | --- |
|  | פרק א': הגדרות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': הסדרי תנועה וחניה בשדות תעופה | [Go](#med1) | 2 |
| סעיף 2 | סמכות להסדיר חניית רכב | [Go](#Seif2) | 2 |
| סעיף 3 | תמרורים | [Go](#Seif3) | 2 |
| סעיף 4 | מקום חניה מוסדר | [Go](#Seif4) | 2 |
| סעיף 5 | מקום חניה פרטי | [Go](#Seif5) | 2 |
| סעיף 6 | איסור חניה | [Go](#Seif6) | 3 |
| סעיף 7 | אוטובוסים | [Go](#Seif7) | 3 |
| סעיף 8 | מקום חניה לרכב מסויים | [Go](#Seif8) | 3 |
| סעיף 9 | דמי חניה | [Go](#Seif9) | 3 |
|  | פרק ג': הוראות כלליות | [Go](#med2) | 3 |
| סעיף 10 | סמכויות | [Go](#Seif10) | 3 |
| סעיף 11 | עונשין | [Go](#Seif11) | 3 |
| סעיף 12 | תחילה | [Go](#Seif12) | 4 |

כללי רשות שדות התעופה (העמדת רכב וחנייתו בשדות התעופה),   
תשמ"ד-1984[[1]](#footnote-1)\*

בתוקף סמכותה לפי סעיף 30 לחוק רשות שדות התעופה, תשל"ז-1977 (להלן - החוק), ובאישור שר התחבורה, קובעת רשות שדות התעופה כללים אלה:

פרק א': הגדרות

1. בכללים אלה –

הגדרות

"אוטובוס", "מונית", ו"תמרור" - כמשמעותם בתקנות התעבורה, תשכ"א-1961 (להלן - תקנות התעבורה);

"המנהל", לגבי שדה תעופה מסויים - מי שמונה לפי החוק להיות מנהל אותו שדה תעופה;

"הרשות" - רשות שדות התעופה שהוקמה על פי החוק;

"המפקח על התעבורה" - המפקח הארצי על התעבורה במשרד התחבורה, לרבות אדם שהמפקח על התעבורה העביר אליו את סמכויותיו לפי כללים אלה, כולן או מקצתן;

"רכב" - כמשמעותו בפקודת התעבורה;

"שדה תעופה" - שדה תעופה המפורט בתוספת לחוק, למעט נמל התעופה בן-גוריון.

פרק ב': הסדרי תנועה וחניה בשדות תעופה

2. (א) המנהל רשאי, לאחר שקיבל הסכמת המפקח על התעבורה, לאסור, להגביל ולהסדיר את העמדתו של רכב או סוג מסויים של רכב בשדה תעופה ולקבוע מקומות חניה בשדה תעופה שבהם תהיה החניה מותרת לרכב או לסוג מסויים של רכב, בין בתשלום ובין ללא תשלום.

סמכות להסדיר חניית רכב

(ב) המנהל רשאי לקבוע את הימים, השעות והתקופות שבהם מותרת החניה במקומות החניה, ואת מספר כלי הרכב המותר לחניה בבת אחת במקום חניה.

3. המנהל יסמן כל מקום חניה וכל איסור הגבלה או הסדר שנקבע לפי סעיף 2, בתמרור מתאים, לאחר שנועץ במפקד יחידת המשטרה באיזור שבו נמצא שדה התעופה או בנציגו.

תמרורים

4. (א) המנהל רשאי לקבוע בשדה תעופה מקום חניה שינוהל בידי הרשות (להלן - מקום חניה מוסדר).

מקום חניה מוסדר

(ב) הרשות רשאית להסדיר את החניה במקום חניה מוסדר על ידי סדרן או בדרך אחרת כפי שתמצא לנכון.

(ג) המעמיד רכב במקום חניה מוסדר, חייב לציית להוראות הסדרן או להוראות שיפורטו בכניסה למקום החניה המוסדר.

(ד) החניה במקום חניה מוסדר תהא בתשלום לפי שעות, יממות, שבועות או חדשים, הכל כפי שתקבע הרשות מעת לעת.

5. (א) לא יפעיל אדם בשדה תעופה ולא ירשה לאחר להפעיל בשדה תעופה מקום חניה פרטי אלא על פי הרשאה מאת הרשות ובהתאם לתנאיה.

מקום חניה פרטי

(ב) הרשאה לפי סעיף קטן (א) להפעלת מקום חניה פרטי שהחניה בו היא בתשלום תינתן לתאגיד שנתקיימו בו כל אלה:

(1) הוכיח נסיון וקיום אמצעי הפעלה, הכל כפי שקבעה  הרשות;

(2) נכרת בינו לבין הרשות חוזה לענין מתן שירות של הפעלת מקום חניה פרטי, לרבות לענין התשלומים שעליו לשלם לרשות בעד ההרשאה.

(ג) תוקף ההרשאה יהיה לתקופה שתיקבע בה ובלבד שלא תעלה על שלוש שנים מיום נתינתה.

(ד) החניה במקום חניה פרטי תהא בתשלום לפי שעות, יממות, שבועות או חדשים, הכל כפי שתקבע הרשות מעת לעת.

6. (א) לא יעמיד אדם רכב, לא יחנהו ולא ירשה לאחר להעמידו או להחנותו במקום שהחניה נאסרה בידי המנהל לפי סעיף 2, והאיסור מסומן בתמרור, אלא לזמן הדרוש להעלאת נוסעים או להורדתם, או לטעינה או לפריקה מיידית ובלתי פוסקת.

איסור חניה

(ב) לא יעמיד אדם רכב, לא יחנהו ולא ירשה לאחר להעמידו או להחנותו במקום חניה מוסדר או פרטי, אלא –

(1) אם הרכב נמנה עם סוגי הרכב שחנייתם בו הותרה בידי המנהל;

(2) בתוך אחד מהשטחים המסומנים בקווי צבע או באופן אחר, אם סומנו שטחים כאמור;

(3) בשעות ולמשך הזמן שבהם הותרה החניה בו;

(4) כאשר תפוסת הרכב בו אינה עולה על המספר שהותר לחניה בבת אחת.

(ג) הועמד רכב שלא בהתאם להוראות סעיפים קטנים (א) ו-(ב), רשאי מי שהוסמך כדין לענין זה להורות על הרחקת הרכב למקום שהוא יורה עליו כאמור בפקודת התעבורה ובתקנות שלפיה.

כללים תשמ"ו-1985

מיום 15.12.1985

**כללים תשמ"ו-1985**

[ק"ת תשמ"ו מס' 4883](http://www.nevo.co.il/Law_word/law06/TAK-4883.pdf) מיום 15.12.1985 עמ' 288

(ג) הועמד רכב שלא בהתאם להוראות ~~סעיף קטן (ב)~~ סעיפים קטנים (א) ו-(ב), רשאי מי שהוסמך כדין לענין זה להורות על הרחקת הרכב למקום שהוא יורה עליו כאמור בפקודת התעבורה ובתקנות שלפיה.

7. (א) לא יעמיד אדם אוטובוס ולא ירשה לאחר להעמידו בשדה תעופה אלא במקום שנקבע כתחנת אוטובוסים והמסומן בתמרור הנושא עליו את מספרו של קו האוטובוסים, או במקום שנקבע לכך על פי תמרור.

אוטובוסים

(ב) לא יעמיד אדם אוטובוס ולא ירשה לאחר להעמידו במקום כאמור לזמן העולה על הדרוש כדי להוריד או להעלות נוסעים; הוראה זו אינה חלה לגבי תחנה סופית.

(ג) לא יחנה אדם אוטובוס ולא ירשה לאחר להחנותו בתחנה סופית לזמן העולה על הזמן הנקוב בתמרור וכל עוד היא תפוסה על ידי מספר האוטובוסים הנקוב בתמרור.

8. (א) המנהל רשאי לציין, במקום חניה, על גבי תמרור, או בשלט שייקבע על תמרור או בסמוך לו, את מספרי הרישום וסימני הרישום של הרכב שמותר להעמידו באותו מקום.

מקום חניה לרכב מסויים

(ב) פעל המנהל כאמור בסעיף קטן (א), לא יעמיד אדם רכב שמספר הרישום וסימן הרישום שלו אינם מצויינים כאמור, לא יחנהו ולא ירשה  לאחר להעמידו או להחנותו באותו מקום חניה.

9. (א) במקום חניה מוסדר או פרטי שהרשות קבעה שלגבי החניה בו ישולמו דמי החניה מראש - לא יעמיד אדם רכב, לא יחנהו ולא ירשה לאחר להעמידו או להחנותו אלא אם כן שילם את התשלום שקבעה הרשות כדמי חניה לאותו מקום חניה, לאותו זמן חניה ובאופן שקבעה, או אם הרכב נושא תו חניה שניתן מאת הרשות; השאיר אדם רכב במקום חניה כאמור למעלה מזמן החניה שבעדו שילם - לא יוציאו משם אלא לאחר ששילם תשלום נוסף בעד זמן החניה הנוסף.

דמי חניה

(ב) במקום חניה מוסדר או פרטי שהרשות קבעה שלגבי החניה בו ישולמו דמי החניה בתום החניה - לא יוציא אדם רכב אלא אם כן שילם את התשלום שקבעה הרשות כדמי חניה לאותו מקום חניה, לאותו זמן חניה ובאופן שקבעה, או אם הרכב נושא תו חניה שניתן מאת הרשות.

(ג) סודרה החניה בידי סדרן, ישולם התשלום לידי הסדרן תמורת כרטיס, תו או תג, או בדרך אחרת כפי שתקבע הרשות.

(ד) דמי החניה יפורטו על לוח בכניסה למקום חניה מוסדר או פרטי.

פרק ג': הוראות כלליות

10. (א) המנהל רשאי למנות, בכתב, מפקחים לצורך כללים אלה.

סמכויות

(ב) מפקח רשאי, בכל עת, להיכנס למקום חניה מוסדר או פרטי כדי לברר אם קויימו הוראות כללים אלה.

(ג) לא יפריע אדם למפקח ולא ימנע אותו מהשתמש בסמכויותיו לפי סעיף קטן (ב).

11. אי-קיום סעיפים 4(ג), 5(א), 6(א) ו-(ב), 7, 8(ב), 9(א) ו-(ב) או 10(ג) לכללים אלה, מהווה עבירה.

עונשין

12. תחילתם של כללים אלה ביום כ"ז באדר א' תשמ"ד (1 במרס 1984).

תחילה

ז' בשבט תשמ"ד (11 בינואר 1984) אריה גרוזבורד

יושב ראש מועצת רשות שדות התעופה

חיים קורפו

שר התחבורה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשמ"ד מס' 4592](http://www.nevo.co.il/Law_word/law06/TAK-4592.pdf) מיום 9.2.1984 עמ' 922.

   תוקנו [ק"ת תשמ"ו מס' 4883](http://www.nevo.co.il/Law_word/law06/TAK-4883.pdf) מיום 15.12.1985 עמ' 288 – כללים תשמ"ו-1985. [↑](#footnote-ref-1)