כללי רשות שדות התעופה (שמירה על הסדר במסופי המעבר היבשתיים), תשמ"ו-1985

רבדים בחקיקה

רשויות ומשפט מנהלי – תשתיות – תעופה – שדות תעופה

תוכן ענינים

|  |  |  |  |
| --- | --- | --- | --- |
|  | פרק א': כללי | [Go](#med0) | 3 |
| סעיף 1 | הגדרות | [Go](#Seif1) | 3 |
| סעיף 2 | הוראות כלליות | [Go](#Seif2) | 3 |
| סעיף 3 | חפץ חשוד | [Go](#Seif3) | 3 |
|  | פרק ב': הסדרי תנועה וחניה במסופים | [Go](#med1) | 3 |
| סעיף 4 | סמכות להסדיר חניית רכב | [Go](#Seif4) | 3 |
| סעיף 5 | תמרורים | [Go](#Seif5) | 3 |
| סעיף 6 | מקום חניה מוסדר | [Go](#Seif6) | 3 |
| סעיף 7 | מקום חניה פרטי | [Go](#Seif7) | 4 |
| סעיף 8 | איסור חניה | [Go](#Seif8) | 4 |
| סעיף 9 | אוטובוסים | [Go](#Seif9) | 4 |
| סעיף 10 | מקום חניה לרכב מסויים | [Go](#Seif10) | 4 |
| סעיף 11 | דמי חניה | [Go](#Seif11) | 4 |
|  | פרק ג': פעולות אסורות במסוף | [Go](#med2) | 5 |
| סעיף 12 | איסור גרימת מכשול | [Go](#Seif12) | 5 |
| סעיף 13 | איסור גרימת נזק | [Go](#Seif13) | 5 |
| סעיף 14 | איסור עישון והבערת אש | [Go](#Seif14) | 5 |
| סעיף 15 | איסור ביצוע עבודות ריתוך | [Go](#Seif15) | 5 |
| סעיף 16 | כיבוי דליקות | [Go](#Seif16) | 5 |
| סעיף 17 | הרחקת טובין ממקום דליקה | [Go](#Seif17) | 5 |
| סעיף 18 | בעלי חיים | [Go](#Seif18) | 5 |
| סעיף 19 | פגיעה ברכוש הרשות | [Go](#Seif19) | 6 |
| סעיף 20 | מטרדים | [Go](#Seif20) | 6 |
| סעיף 21 | נשיאת נשק וחמרים אחרים | [Go](#Seif21) | 7 |
| סעיף 22 | פרסום | [Go](#Seif22) | 7 |
| סעיף 23 | שימוש בנכסים וניהול עסקים | [Go](#Seif23) | 7 |
| סעיף 24 | שמירה על רמת תברואה נאותה | [Go](#Seif24) | 7 |
| סעיף 25 | זיהום אוויר | [Go](#Seif25) | 8 |
| סעיף 26 | זיהום מים | [Go](#Seif26) | 8 |
| סעיף 27 | אספקת מים | [Go](#Seif27) | 8 |
| סעיף 28 | הזרמת שפכים וטיהורם | [Go](#Seif28) | 8 |
| סעיף 29 | איסוף והובלת אשפה | [Go](#Seif29) | 8 |
| סעיף 30 | רחיצת רכב | [Go](#Seif30) | 9 |
| סעיף 31 | סמכויות המנהל בשל הפרת | [Go](#Seif31) | 9 |
|  | פרק ד': שונות | [Go](#med3) | 9 |
| סעיף 32 | איסור העברת הרשאה | [Go](#Seif32) | 9 |
| סעיף 33 | מפקחים | [Go](#Seif33) | 9 |
| סעיף 34 | עונשין | [Go](#Seif34) | 9 |
| סעיף 35 | תחילה | [Go](#Seif35) | 9 |

כללי רשות שדות התעופה (שמירה על הסדר במסופי המעבר היבשתיים), תשמ"ו-1985[[1]](#footnote-1)\*

בתוקף סמכותה לפי סעיף 30 לחוק רשות שדות התעופה, תשל"ז-1977, ולפי סעיף 2(ד)(1) לחוק רשות שדות התעופה (הוראת שעה), תש"ם-1980 (להלן - החוק), ובאישור שר התחבורה, קובעת רשות שדות התעופה כללים אלה:

פרק א': כללי

1. בכללים אלה –

הגדרות

"אוטובוס", "מונית" ו"תמרור" - כמשמעותם בתקנות התעבורה (רצועת עזה וצפון סיני) (תיקון מס' 6), תשל"ד-1974 (להלן - תקנות התעבורה);

"המנהל" - מנהל המסוף;

"המפקח על התעבורה" - כמשמעותו בפקודת התעבורה;

"הרשות" - רשות שדות התעופה;

"מסוף" - מסוף המפורט בתוספת לחוק או כל חלק ממנו;

"פקודת התעבורה" - צו בדבר פקודת התעבורה (רצועת עזה וצפון סיני) (מס' 358), תשל"א-1970;

"רכב" - כמשמעותו בפקודת התעבורה;

"תנאי הרשאה" - לרבות תשלומים שקבעה הרשות שישולמו לה בעד ההרשאה.

2. (א) נכנס אדם למסוף, לא ישהה בו אלא אם כן הוא –

הוראות כלליות

(1) מתנהג בהתאם להוראות כללים אלה והוראות כל דין החל על מסוף;

(2) ממלא אחר הוראות הרשות או המנהל, או הוראות שניתנו מאת מי שהוסמך לכך כדין ונותן, לפי דרישת כל אחד מהם, כל מידע שימצאו לנכון לדורשו, לצורך שמירה על מילוי הוראות אלה.

(ב) הרשות או המנהל רשאים, בהודעה מנומקת בכתב, לאסור על אדם להיכנס למסוף; עשו כן - לא יכנס אותו אדם לאותו מסוף אלא כנוסע בתום לב, על פי כרטיס נסיעה למצרים תקף לאותו יום.

3. המוצא במסוף חפץ חשוד יודיע על כך לאלתר לאיש בטחון או לשוטר הקרובים ביותר למקום הימצאו.

חפץ חשוד

פרק ב': הסדרי תנועה וחניה במסופים

4. (א) המנהל רשאי, לאחר שקיבל את הסכמת המפקח על התעבורה, לאסור, להגביל ולהסדיר את העמדתו של רכב או סוג מסויים של רכב במסוף ולקבוע מקומות חניה במסוף שבהם תהיה החניה מותרת לרכב או לסוג מסויים של רכב, בין בתשלום ובין ללא תשלום.

סמכות להסדיר חניית רכב

(ב) המנהל רשאי לקבוע את הימים, השעות והתקופות שבהם מותרת החניה במקומות החניה, ואת מספר כלי הרכב המותר לחניה בבת אחת במקום החניה.

5. המנהל יסמן מקום חניה וכל איסור הגבלה או הסדר שנקבע לפי סעיף 4, בתמרור מתאים, לאחר שנועץ במפקד יחידת המשטרה באיזור שבו נמצא המסוף או בנציגו.

תמרורים

6. (א) המנהל רשאי לקבוע במסוף מקום חניה שינוהל בידי הרשות (להלן - מקום חניה מוסדר).

מקום חניה מוסדר

(ב) הרשות רשאית להסדיר את החניה במקום חניה מוסדר על ידי סדרן או בדרך אחרת שתמצא לנכון.

(ג) המעמיד רכב במקום חניה מוסדר, חייב לציית להוראות הסדרן או להוראות שיפורטו בכניסה למקום החניה המוסדר.

(ד) החניה במקום חניה מוסדר היא בתשלום לפי שעה, יממה, שבוע או חודש, הכל כפי שתקבע הרשות מעת לעת.

7. (א) לא יפעיל אדם במסוף ולא ירשה לאחר להפעיל במסוף מקום חניה פרטי אלא על פי הרשאה מאת הרשות ובהתאם לתנאיה.

מקום חניה פרטי

(ב) הרשאה לפי סעיף קטן (א) להפעלת מקום חניה פרטי שהחניה בו היא בתשלום תינתן לתאגיד שנתקיימו בו כל אלה:

(1) הוכיח נסיון וקיום אמצעי הפעלה, הכל כפי שקבעה הרשות;

(2) נכרת בינו לבין הרשות חוזה לענין מתן שירות של הפעלת מקום חניה פרטי, לרבות לענין התשלומים שעליו לשלם לרשות בעד ההרשאה.

(ג) תוקף ההרשאה יהיה לתקופה שתיקבע בה ושלא תעלה על שלוש שנים מיום נתינתה.

(ד) החניה במקום חניה פרטי תהא בתשלום לפי שעה, יממה, שבוע או חודש, הכל כפי שתקבע הרשות מעת לעת.

8. (א) לא יעמיד אדם רכב, לא יחנהו ולא ירשה לאחר להעמידו או להחנותו במקום שהחניה נאסרה בידי המנהל לפי סעיף 4, והאיסור מסומן בתמרור, אלא לזמן הדרוש להעלאת נוסעים או להורדתם, או לטעינה או לפריקה מיידית ובלתי פוסקת.

איסור חניה

(ב) לא יעמיד אדם רכב, לא יחנהו ולא ירשה לאחר להעמידו או להחנותו במקום חניה מוסדר או פרטי, אלא –

(1) אם הרכב נמנה עם סוגי הרכב שחנייתם בו הותרה בידי המנהל;

(2) בתוך אחד מהשטחים המסומנים בקווי צבע או באופן אחר, אם סומנו שטחים כאמור;

(3) בשעות ולמשך הזמן שבהם הותרה החניה בו;

(4) כאשר תפוסת הרכב בו אינה עולה על המספר שהותר לחניה בבת אחת.

(ג) הועמד רכב שלא בהתאם להוראות סעיף קטן (ב), רשאי מי שהוסמך כדין לענין זה להורות על הרחקת הרכב למקום שהוא יורה עליו כאמור בפקודת התעבורה ובתקנות שלפיה.

9. (א) לא יעמיד אדם אוטובוס ולא ירשה לאחר להעמידו במסוף אלא במקום שקבע כתחנת אוטובוסים והמסומן בתמרור הנושא עליו את מספרו של קו האוטובוסים, או במקום שנקבע לכך על פי תמרור.

אוטובוסים

(ב) לא יעמיד אדם אוטובוס ולא ירשה לאחר להעמידו במקום כאמור לזמן העולה על הדרוש כדי להוריד או להעלות נוסעים; הוראה זו אינה חלה לגבי תחנה סופית.

(ג) לא יחנה אדם אוטובוס ולא ירשה לאחר להחנותו בתחנה סופית לזמן העולה על הזמן הנקוב בתמרור וכל עוד היא תפוסה על ידי מספר האוטובוסים הנקוב בתמרור.

10. (א) המנהל רשאי לציין במקום חניה על גבי תמרור, או בשלט שייקבע על תמרור או בסמוך לו, את מספרי הרישום וסימני הרישום של הרכב שמותר להעמידו באותו מקום.

מקום חניה לרכב מסויים

(ב) פעל המנהל כאמור בסעיף קטן (א), לא יעמיד אדם רכב שמספר הרישום וסימן הרישום שלו אינם מצויינים כאמור, לא יחנהו ולא ירשה לאחר להעמידו או להחנותו באותו מקום חניה.

11. (א) במקום חניה מוסדר או פרטי שהרשות קבעה שלגבי החניה בו ישולמו דמי החניה מראש - לא יעמיד אדם רכב, לא יחנהו ולא ירשה לאחר להעמידו או להחנותו אלא אם כן שילם את התשלום שקבעה הרשות כדמי חניה לאותו מקום חניה, לאותו זמן חניה ובאופן שקבעה, או אם הרכב נושא תו חניה שניתן מאת הרשות; השאיר אדם רכב במקום חניה כאמור למעלה מזמן החניה שבעדו שילם - לא יוציאו משם אלא לאחר ששילם תשלום נוסף בעד זמן החניה הנוסף.

דמי חניה

(ב) לא יוציא אדם רכב ממקום חניה מוסדר או פרטי שהרשות קבעה שלגבי החניה בו ישולמו דמי החניה בתום החניה, אלא אם כן שילם את התשלום שקבעה הרשות כדמי חניה לאותו מקום חניה, לאותו זמן חניה ובאופן שקבעה, או אם הרכב נושא תו חניה שניתן מאת הרשות.

(ג) סודרה החניה בידי סדרן, ישולם התשלום לידי הסדרן תמורת כרטיס או תג, או בדרך אחרת כפי שתקבע הרשות.

(ד) דמי החניה יפורטו על לוח בכניסה למקום חניה מוסדר או פרטי.

פרק ג': פעולות אסורות במסוף

12. (א) לא יניח אדם מכשול, לא יתערב ולא יפריע לשימוש במסוף ולא ירשה לאחר לעשות כן.

איסור גרימת מכשול

(ב) לא יפריע אדם לכל ממלא תפקיד בתפעול מסוף, או לנותן שירות בו, לרבות בהעברת נוסעים, מטעניהם או טובין אחרים, בביצוע פעולות אחזקה ובמתן שירותים לאוטובוסים במסוף.

13. לא יגרום אדם ולא ירשה לאחר לגרום נזק במסוף, לרבות:

איסור גרימת נזק

(1) למבנה, מיתקן, רכוש, ציוד, מכשיר, כביש או מגרש חניה;

(2) לרכב;

(3) לטובין, למיטלטלין ולכל רכוש אחר.

14. (א) לא יעשן אדם ולא יחזיק סיגריה, סיגר או מקטרת דולקים, לא ידליק גפרור ולא יחזיק גפרור דולק במסוף במקום אשר בו מוצב שילוט או סימון האוסר על כך.

איסור עישון והבערת אש

(ב) לא ידליק אדם אש, ולא ישא אש גלויה ולא יחזיק מאור חשוף אלא במקום שהמנהל הרשה לעניין זה ולמטרה שהמנהל אישר אותה מראש.

(ג) לא יעשה אדם כל פעולה הגורמת או עלולה לגרום לשריפה.

15. לא יבצע אדם במסוף עבודות הלחמה, ריתוך או חיתוך באש או כל מלאכה אחרת העלולה להתיץ גיצים, אלא אם כן קיבל לכך מראש את אישור המנהל ופעל בתאם לתנאיו ונקט את כל אמצעי הבטיחות הדרושים למניעת דליקה.

איסור ביצוע עבודות ריתוך

16. המנהל רשאי לנקוט כל צעד הנראה לו למניעת דליקה, לכיבויה או לצמצומה בכל מקום במסוף.

כיבוי דליקות

17. פרצה דליקה במסוף, במקום שבו מוחזקים או מוחסנים טובין, או בקרבתו, רשאי המנהל להרחיק את הטובין, בזמן הדליקה או כיבויה, למקום אחר במסוף או מחוצה לו, ולגבות מאת בעל הטובין את ההוצאות שהוצאו או שנגרמו בקשר להרחקתם, הגנתם, שמירתם ושימורם, למן פרוץ הדליקה ועד שבעל הטובין קיבלם לחזקתו.

הרחקת טובין ממקום דליקה

18. (א) לא יכניס אדם ולא ירשה לאחר להכניס בעל חיים לתחום המסוף, אלא אם כן נתקיים אחד מאלה:

בעלי חיים

(1) המנהל לא הודיע כי אסר על כך או המנהל נתן היתר מיוחד לכך;

(2) בעל החיים הוכנס למסוף לצורך הסעתו, כשהוא סגור בכלוב מיוחד;

(3) אותו אדם הינו עיוור ובעל החיים הוא כלב שאומן לסייע לו והוא קשור ברצועה ועל פיו חסם.

(ב) הכניס אדם בעל חיים לתחום המסוף, כאמור בסעיף קטן (א), ישגיח על בעל החיים, לא ישאירו ללא פיקוח וימנע כל מטרד העלול להיגרם בשלו.

(ג) ביקש המנהל ממי שהכניס בעל חיים למסוף, להוציאו משטח המסוף, יעשה כן לאלתר.

(ד) לא ישחרר אדם בעל חיים במסוף אלא אם כן קיבל היתר מיוחד לכך; השתחרר בעל חיים במסוף ללא היתר, יודיע האחראי לו על כך למשטרה לאלתר.

(ה) לא ירעה אדם בעל חיים במסוף, אלא אם כן קיבל לכך היתר מאת המנהל ובהתאם לתנאי ההיתר.

19. (א) לא יעשה אדם בתחום המסוף אחת מאלה:

פגיעה ברכוש הרשות

(1) יחבל בכבלים, קווי מים, קו חשמל, קו טלפון, ציוד כיבוי אש, מכשירי טלפון או באמצעי תקשורת אחרים;

(2) יטפס על מבנה, קיר, מחסום, גדר, שער, לוח מודעות, דלת, עמוד או מיטלטלי הרשות, או יפגע בהם בכל דרך שהיא;

(3) יעלה או ישהה על מדשאה, שהעליה עליה נאסרה;

(4) יפגע, יהרוס, יעקור או יחבל בעצים, שיחים, פרחים או כל צמח אחר;

(5) יעשה שימוש לצורך לינה או שינה בכל מקום שלא יעד לכך המנהל.

(ב) לא יעשה אדם במסוף אחת מאלה, אלא בהרשאה כללית או מיוחדת שנתן המנהל מראש ובהתאם לתנאי ההרשאה או להוראות המנהל:

(1) יעבד קרקע, יחפור או ישנה את פני הקרקע, יקים או יסיר מבנים או מיתקנים, יכניס או יסיר כבלים או יבצע כל פעולה הגורמת לשינוי בקיים;

(2) יצבע, ישים או יציב כל אות, סימן, מודעה, שלט, ציור או קישוט;

(3) יטפל באמצעי הנעילה של מנעולים, במערכות סגירה ונעילה, בדלתות, בחלונות, במחסומים, בשערים, במערכות חשמל וכיוצא באלה;

(4) יזרע, ישתול, או יגדל צמחים או שתילים או יטפל בהם;

(5) יפעיל את מערכות ההשקיה וברזי המים;

(6) יפעיל ציוד לכיבוי אש;

(7) יפעיל מכשיר קשר אלחוטי;

(8) יבצע פעילות חיטוי או הדברה;

(9) יפעיל ציוד או מיתקן אשר יש בהפעלתם כדי להביא לשיבושים או להפרעות במסוף.

20. (א) לא יעשה אדם במסוף כל דבר אשר עלול לסכן את חייו, בטחונו, בריאותו, רכושו או נוחיותו של אדם, או להפריע לאדם, או למנוע אותו מהשתמש בזכויותיו, וכן –

מטרדים

(1) לא יכנס, ישהה, יתהלך, ישוטט או ינהג בהיותו תחת השפעת משקאות אלכוהוליים או סמים;

(2) לא ישתהה שלא לצורך במקום שאין להשתהות בו או במקום שנתבקש על ידי המנהל לפנותו;

(3) לא יגרום רעש בלתי סביר, ולא יפעיל מקור רעש או מקור ריחות רעים במידה בלתי סבירה, הכל לדעת המנהל;

(4) לא ישלם, יעניק, יבקש, ידרוש או יקבל תשר בעד ביצוע שירותי סבלות או שירותים אחרים;

(5) לא ישפוך שמנים מכל סוג שלא לתוך כלי קיבול מתאים.

(ב) לא יעשה אדם במסוף אחת מאלה, אלא בהרשאה כללית או מיוחדת שנתן המנהל מראש, ובהתאם לתנאי ההרשאה או להוראות המנהל:

(1) יארגן כנס, התכנסות, התקהלות בני אדם, מופע בידור או תהלוכה או ישתתף באחד מאלה;

(2) ישא דגלים, סיסמאות, שלטים או סימנים אחרים אם ללא היערכות מראש יש בהם כדי להביא להפרת הסדר  הציבורי;

(3) ינאם, יציג, ישיר, ינגן או ירקוד;

(4) ינהל תעמולה, יתרים, יבקש כספים או גמילות חסדים;

(5) ישאיר טובין במקום שאינו מיועד לכך;

(6) ישדר, יקליט, יצלם או יסריט;

(7) יפיץ או יחלק כרוזים, עלונים, דפים וכיוצא באלה;

(8) יפריח בלון, עפיפון, צעצוע עף או זיקוקין די-נור;

(9) יפעיל מכשיר או מכונה היוצרים קרינה מיננת.

(ג) כל התכנסות או התקהלות תתפזר והאנשים שהתכנסו או התקהלו יעזבו את המסוף מיד כשידרוש מהם המנהל לעשות כן.

(ד) לא יפריע אדם לשימוש במיתקן תברואה או במיתקני אספקת מים ולא יגרום הפרעה כלשהי בהחזקתו היעילה של נכס במסוף מבחינה תברואית או אחרת.

21. (א) לא יכניס אדם למסוף כלי נשק, תחמושת, חפצים או חמרים, לרבות חמרים רדיו-אקטיביים העלולים לסכן את המסוף או כל אדם, בעל חיים או רכוש שבו, לא ישא אותם ולא יעשה שימוש בהם אלא אם כן הוא נושאם ומשתמש בהם כדין וקיבל לשם כך הרשאה מראש מאת המנהל, בין כללית ובין למקרה מיוחד, ובכל מקרה כשכלי הנשק אינו טעון והתחמושת מחוץ לכלי הנשק.

נשיאת נשק וחמרים אחרים

(ב) אדם הנושא כלי נשק, תחמושת, חפצים או חמרים כאמור בסעיף קטן (א), המבקש להיכנס למסוף ולא קיבל הרשאה מהמנהל, יפקידם בתחנת המשטרה של המסוף או בכל מקום בו כפי שיידרש.

(ג) הוראות סעיפים קטנים (א) ו-(ב) לא יחולו על עובדי בטחון של הרשות, על עובדי המכס שהוסמכו לשאת נשק ועל שוטרי משטרת ישראל בעת מילוי תפקידם.

22. (א) לא יפרסם אדם באמצעות שלטים, סימנים, מודעות, תמונות וכיוצא באלה בתחום המסוף אלא אם כן מתקיים אחד מאלה:

פרסום

(1) בין המפרסם לבין הרשות נכרת חוזה לענין הפרסום והמפרסם ממלא אחר תנאי החוזה;

(2) הפרסום נעשה באמצעות אדם שבינו לבין הרשות נכרת חוזה לענין שירותי פרסום במסוף (להלן - הפרסומאי) והרשות אישרה את החוזה שבין המפרסם לבין הפרסומאי.

(ב) פרסם אדם בתחום המסוף בניגוד לסעיף קטן (א) רשאי המנהל להורות לאותו אדם להסיר לאלתר את הפרסום.

(ג) לא מילא אדם אחר הוראות המנהל לפי סעיף קטן (ב), רשאי המנהל להסיר את הפרסום; השתמש המנהל בסמכותו לפי סעיף קטן זה, ישלם מי שלא מילא אחר הוראת המנהל את ההוצאות שנגרמו לרשות עקב הסרתו של הפרסום.

23. (א) לא ישתמש אדם במסוף במקרקעין או בנכס מנכסי הרשות, או במקרקעין או בנכסים המוחזקים או המופעלים על ידה, אלא אם כן ניתנה לו הרשאה לכך מאת הרשות ובהתאם לתנאיה.

שימוש בנכסים וניהול עסקים

(ב) לא ינהל אדם עסק כלשהו במסוף, לא יעסוק אדם ולא יעסיק אחר בפעילות מסחרית כלשהי במסוף, בין בתשלום ובין שלא בתשלום, אלא אם כן קיבל לכך הרשאה מאת הרשות ובהתאם לתנאיה.

(ג) לא ימכור אדם ולא יפיץ כל דבר או חפץ, לא יציעם למכירה, להשכרה, לשימוש או לצריכה, ולא יציע ולא יתן את שירותיו, שירותי עסקו, שירותי מעבידו או שירותי זולתו במסוף, בין אם מקום עיסוקו העיקרי במסוף ובין אם מחוצה לו, אלא אם כן ניתנה לו הרשאה לכך מאת הרשות ובהתאם לתנאיה.

כללים תשנ"ה-1995

מיום 29.1.1995

**כללים תשנ"ה-1995**

[ק"ת תשנ"ה מס' 5657](http://www.nevo.co.il/Law_word/law06/TAK-5657.pdf) מיום 29.1.1995 עמ' 661

(ג) לא ימכור אדם ולא יפיץ כל דבר או חפץ, לא יציעם למכירה, ~~לשימוש או להשכרה~~ להשכרה, לשימוש או לצריכה, ולא יציע ולא יתן את שירותיו, שירותי עסקו, שירותי מעבידו או שירותי זולתו במסוף, בין אם מקום עיסוקו העיקרי במסוף ובין אם מחוצה לו, אלא אם כן ניתנה לו הרשאה לכך מאת הרשות ובהתאם לתנאיה.

24. (א) העוסק במסוף בביצוע תפקיד או במתן שירות, לרבות כל העוסק בכל נכס, חנות, מקום שירות, מפעל, מסעדה, מזנון, מזנון נייד או בייצור או בהספקה של מזון או משקאות לנוסעים, למסעדות או למזנונים, וכן העוסק בגידולים חקלאיים, חייב בשמירה על נקיון וסדר ובשמירת רמה נאותה של תברואה, בביעור עשבי בר שבתחום הנכס שבו הוא מחזיק ובמילוי אחר הוראת כל דין לענינים אלה.

שמירה על רמת תברואה נאותה

(ב) במסוף –

(1) לא ישליך אדם, לא יפזר ולא ישאיר פסולת, ניירות, דברי אוכל, בדלי סיגריות, אבנים, חול, מתכת, בקבוקים, שברי זכוכית או חרס;

(2) לא יפזר אדם אשפה ופסולת ולא ינבור בכלי קיבול המיועדים לאשפה או לפסולת;

(3) לא ישפוך אדם מים או נוזלים אחרים ולא יניח להם שיזלו מרשותו לכל מקום במסוף או אל מחוצה לו;

(4) לא יאגור אדם נוזלים מכל מין או יזרימם במיתקנים פתוחים שיש בהם כדי למשוך בעלי חיים או עופות;

(5) לא יפזר אדם פירורי מזון או גרגרים כדי למשוך או להאכיל בעלי חיים או עופות;

(6) לא יאחסן אדם, לא יניח ולא ישאיר מטענים, חמרי אריזה, חמרי בנין, חמרי הדברה, דשנים וחמרים רעילים לשימוש חקלאי, כלי תפירה, חלפים ומיטלטלים למיניהם, אלא במקומות שיעד לכך המנהל ועל פי הוראותיו.

(ג) אדם כאמור בסעיף קטן (א) שבשטח שבשימושו נוצרה היקוות מים או נוזלים על הקרקע - ידאג לייבושה.

25. לא יגרום אדם ולא ירשה לאחר לגרום לזיהום האויר במסוף באופן שיש בו כדי לסכן בריאותו של אדם או לפגוע בצומח, בעל חיים או רכוש, או שיש בו כדי לפגוע באופן בלתי סביר במהלך הפעילות הרגילה של המסוף.

זיהום אוויר

26. (א) לא יטפל אדם במערכת המים שבמסוף, לרבות בבאר, בריכה, מנהרת מים, תעלת מים, סכר, קידוח, מוביל, צינור, משאבה, מיתקן או ציוד מים, אלא בהרשאת המנהל ובהתאם להוראותיו.

זיהום מים

(ב) לא יכניס אדם למערכת מים שבמסוף כמפורט בסעיף קטן (א), כל חומר אורגני או בלתי אורגני, בכמויות, בריכוז או באיזון אשר יש בהם כדי לסכן בריאותו של אדם, או כדי לפגוע בצורה כלשהי במערכת המים או בבעל חיים, בצומח או ברכוש.

27. (א) נתנה הרשות במסוף שירות של אספקת מים, לרבות מי שתיה, בין בעצמה ובין באמצעות אחרים, לא יתן אדם אחר שירות כאמור באותו מסוף אלא על פי הרשאת הרשות ובהתאם לתנאיה.

אספקת מים

(ב) מקבלי השירות מהרשות ישלמו לרשות בעד אספקת המים את התשלומים שקבעה לכך.

28. (א) לא יזרים אדם למערכת הביוב במסוף שפכים לרבות שפכי חמרים מסוכנים, באופן, בכמות או מסוג העלולים לגרום נזק למערכת הביוב או לפעולת הזרמת השפכים או להליכי הטיפול בהם, או באופן העלול להיות מטרד או לגרום סכנה לאדם או לרכוש.

הזרמת שפכים וטיהורם

(ב) לא יפגע בצינור שפכים, בצינור דלוחים, בצינור איוורור, בביוף, בבור שפכים, או בתא בקרה באופן שגזים או נוזלים שבהם עלולים לפרוץ החוצה או לחלחל מתוכם.

(ג) (1) נתנה הרשות במסוף שירות של טיהור שפכים, בין בעצמה ובין באמצעות אחרים, לא יתן אדם אחר שירות כאמור באותו מסוף אלא על פי הרשאת הרשות ובהתאם לתנאיה;

(2) מקבלי השירות מהרשות ישלמו לרשות בעד השירות את התשלומים שקבעה לכך.

(ד) דרשה הרשות ממשתמש במסוף לבצע תהליך בטיהור שפכים בנכס שבו הוא משתמש, הנמצא במסוף, ימלא המשתמש אחר הוראות הרשות.

29. (א) לא יציב אדם במסוף מיתקנים או כלי קיבול לאשפה אלא בהרשאת המנהל ובהתאם לתנאי ההרשאה ולהוראות המנהל.

איסוף והובלת אשפה

(ב) לא יאסוף אדם ולא יוביל ולא ירשה לאחר לאסוף או להוביל בתחום המסוף פסולת, זבל או אשפה, אלא באמצעות רכב מיוחד שמיועד לכך כשמיתקן האחסון שלו ניתן לסגירה הרמטית, למניעת נזילה, נפילה וכיוצא באלה.

(ג) (1) נתנה הרשות במסוף שירות של איסוף פסולת, זבל או אשפה, בין בעצמה ובין באמצעות אחרים, לא יתן אדם אחר שירות כאמור במסוף אלא על פי הרשאת הרשות ובהתאם לתנאיה;

(2) מקבלי השירות מהרשות ישלמו לרשות בעד השירות את התשלומים שקבעה לכך.

30. לא ירחץ אדם ולא ינקה רכב בתחום המסוף אלא אם כן הרכב בשימוש הרשות והמעשה נעשה במקום שהמנהל יעד לכך.

רחיצת רכב

31. (א) עשה אדם פעולה האסורה לפי כללים אלה, או לא עשה מעשה שהוא חייב בעשייתו לפי כללים אלה, ובמועד שקבע המנהל, רשאי המנהל להורות לו להסיר את המכשול, לסלק את המטרד, להוציא מתחום המסוף חפץ, כלי נשק או חמרים העלולים לסכן את המסוף או בעל חיים, הכל לפי הענין, או לסגור עסק, חנות או מקום שירות אחר, או להפסיק פעילות מסחרית או אחרת המתנהלים שלא על פי הרשאה מאת הרשות או שלא על פי תנאיה או לבצע אותו מעשה שהוא חייב בעשייתו.

סמכויות המנהל בשל הפרת כללים אלה

(ב) מי שהמנהל הורה לו על סגירת עסק, חנות או מקום שירות אחר, או על הפסקת פעילות מסחרית או אחרת, כאמור בסעיף קטן (א), רשאי לערער על כך לפני מנהל הרשות תוך שלושה ימים מהיום שבו הורה לו המנהל; החלטתו של מנהל הרשות בערר הינה סופית ואין אחריה ולא כלום.

פרק ד': שונות

32. לא יעביר אדם לאחר הרשאה מכל סוג שנתנה הרשות או שנתן המנהל על פי כללים אלה.

איסור העברת הרשאה

33. (א) המנהל רשאי למנות מפקחים לענין כללים אלה.

מפקחים

(ב) מפקח רשאי בכל עת לנקוט אמצעים סבירים כדי לבדוק אם נתקיימו הוראות כללים אלה.

(ג) לא יפריע אדם למפקח ולא ימנע אותו מלהשתמש בסמכויותיו לפי כללים אלה.

34. אי קיום כל אחד מסעיפים 2, 3, 6(ג), 7(א), 8(א) ו-(ב), 9, 10(ב), 11(א), (ב) ו-(ג), 12 עד 14, 18 עד 30 ו-32 לכללים אלה מהווה עבירה.

עונשין

35. תחילתם של כללים אלה ביום כ' בטבת תשמ"ו (1 בינואר 1986).

תחילה

י"ט בחשון תשמ"ו (3 בנובמבר 1985)

חיים קורפו אריה גרוזבורד

שר התחבורה יושב-ראש מועצת רשות שדות התעופה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשמ"ו מס' 4888](http://www.nevo.co.il/Law_word/law06/TAK-4888.pdf) מיום 30.12.1985 עמ' 334.

   תוקנו [ק"ת תשנ"ה מס' 5657](http://www.nevo.co.il/Law_word/law06/TAK-5657.pdf) מיום 29.1.1995 עמ' 661 – כללים תשנ"ה-1995. [↑](#footnote-ref-1)