כללי שירות המדינה (מינויים) (מכרזים, בחינות ומבחנים) (עובדי ועדת הבחירות המרכזית לכנסת), תשע"ז-2017

רשויות ומשפט מנהלי – מכרזים – בשירות המדינה

רשויות ומשפט מנהלי – שירות המדינה – מינויים – מכרזים

רשויות ומשפט מנהלי – שירות המדינה – מינויים – בחינות

תוכן ענינים

|  |  |  |  |
| --- | --- | --- | --- |
|  | פרק א': כללי | [Go](#med0) | 3 |
| סעיף 1 | הגדרה | [Go](#Seif1) | 3 |
|  | פרק ב': דרכי המכרז ופרטיו | [Go](#med1) | 3 |
| סעיף 2 | פרטי מכרז | [Go](#Seif2) | 3 |
| סעיף 3 | דרך פרסום מכרז | [Go](#Seif3) | 3 |
| סעיף 4 | דרכים נוספות לפרסום מכרז | [Go](#Seif4) | 3 |
| סעיף 5 | מועד להגשת בקשה | [Go](#Seif5) | 3 |
| סעיף 6 | הגשת בקשה | [Go](#Seif6) | 4 |
| סעיף 7 | הגשת בקשה למשרה על ידי עובד המדינה | [Go](#Seif7) | 4 |
| סעיף 8 | מכרז עתודה | [Go](#Seif8) | 4 |
| סעיף 9 | מיון מקדים | [Go](#Seif9) | 4 |
| סעיף 10 | תעודות ומסמכים | [Go](#Seif10) | 4 |
|  | פרק ג': היקף מבחנים | [Go](#med2) | 5 |
| סעיף 11 | החלת כללים מסוימים | [Go](#Seif11) | 5 |
|  | פרק ד': סדרי מבחנים | [Go](#med3) | 5 |
| סעיף 12 | הזמנה למבחן | [Go](#Seif12) | 5 |
| סעיף 13 | מועמד שאינו בעל תכונות הכרחיות | [Go](#Seif13) | 5 |
| סעיף 14 | חובת ביצוע מבחן | [Go](#Seif14) | 5 |
| סעיף 15 | הודעה למועמד | [Go](#Seif15) | 5 |
| סעיף 16 | מקום ומועד למבחן | [Go](#Seif16) | 5 |
| סעיף 17 | משמעת | [Go](#Seif17) | 5 |
| סעיף 18 | זיהוי הנבחן | [Go](#Seif18) | 5 |
| סעיף 19 | דוח על הוצאת נבחן | [Go](#Seif19) | 5 |
|  | פרק ה': בחינה בעל פה | [Go](#med4) | 5 |
| סעיף 20 | בחינות בעל פה | [Go](#Seif20) | 5 |
| סעיף 21 | היקף הבחינה בעל פה | [Go](#Seif21) | 5 |
| סעיף 22 | מי יוזמן לבחינה בעל פה | [Go](#Seif22) | 5 |
| סעיף 23 | מספר המועמדים בבחינה בעל פה | [Go](#Seif23) | 6 |
| סעיף 24 | הזמנה לבחינה בעל פה | [Go](#Seif24) | 6 |
| סעיף 25 | הודעה למועמד שאינו מוזמן לבחינה | [Go](#Seif25) | 6 |
| סעיף 26 | בדיקת נתונים אישיים ומקצועיים | [Go](#Seif26) | 6 |
| סעיף 27 | ועדת הבוחנים | [Go](#Seif27) | 6 |
| סעיף 28 | דרגת הבוחנים | [Go](#Seif28) | 6 |
| סעיף 29 | בוחנים יועצים | [Go](#Seif29) | 6 |
| סעיף 30 | מקום הבחינה | [Go](#Seif30) | 6 |
| סעיף 31 | התייצבות לבחינה | [Go](#Seif31) | 6 |
| סעיף 32 | תעודות וחוות דעת על המועמד | [Go](#Seif32) | 6 |
| סעיף 33 | ניגוד עניינים של בוחן | [Go](#Seif33) | 6 |
| סעיף 34 | הערכת מועמדים על ידי הבוחנים | [Go](#Seif34) | 7 |
| סעיף 35 | מסקנות הוועדה ונימוקיה | [Go](#Seif35) | 7 |
| סעיף 36 | הרשות להתייצב לפני ועדת הבוחנים | [Go](#Seif36) | 7 |
| סעיף 37 | סודיות | [Go](#Seif37) | 7 |
| סעיף 38 | ביטול החלטה של ועדת הבוחנים | [Go](#Seif38) | 7 |
| סעיף 39 | פטור לבעלי הכשרה או השכלה | [Go](#Seif39) | 7 |
|  | פרק ו': הוראות שונות | [Go](#med5) | 7 |
| סעיף 40 | משלוח הודעות | [Go](#Seif40) | 7 |
|  | תוספת | [Go](#med6) | 7 |

כללי שירות המדינה (מינויים) (מכרזים, בחינות ומבחנים) (עובדי ועדת הבחירות המרכזית לכנסת), תשע"ז-2017[[1]](#footnote-2)\*

בתוקף סמכותי לפי סעיפים 20, 25, 26, 28 ו-41(ב) לחוק שירות המדינה (מינויים), התשי"ט-1959, ובהתייעצות עם נציב שירות המדינה, אני קובעת כללים אלה:

פרק א': כללי

1. בכללים אלה –

הגדרה

"החוק" – חוק שירות המדינה (מינויים), התשי"ט-1959;

"המנהל הכללי" – המנהל הכללי של ועדת הבחירות או מי שהוא הסמיך לשם כך, בכלל או לעניין מסויים;

"ועדת הבחירות" – ועדת הבחירות המרכזית לכנסת שהוקמה לפי סעיף 15(א) לחוק הבחירות לכנסת;

"חוק הבחירות לכנסת" – חוק הבחירות לכנסת [נוסח משולב], התשכ"ט-1969.

פרק ב': דרכי המכרז ופרטיו

2. (א) הכרזה בפומבי על משרה לפי סעיף 19 לחוק, תפורסם בדרכים הקבועות בסעיף 3, ותכיל פרטים אלה לפחות:

פרטי מכרז

(1) תואר המשרה, תיאור תמציתי של מהות התפקיד ומקום העבודה;

(2) דרגת המשרה ודירוגה או השכר שישולם למועמד שיתמנה;

(3) דרישות סף למילוי המשרה;

(4) כתובת אתר האינטרנט שבו יפורסם הנוסח המלא של המכרז;

(5) המען להגשת בקשה למשרה והדרכים לעשות כן;

(6) המועד האחרון להגשת בקשה למשרה כאמור בסעיף 5.

(ב) נוסף על האמור בסעיף קטן (א), תפרסם ועדת הבחירות באתר האינטרנט שלה מידע נוסף אשר יכיל פרטים אלה לפחות:

(1) תיאור המשרה והתפקידים הכלולים בה;

(2) נתונים אישיים למילוי המשרה;

(3) דרישות מיוחדות ודרישות רצויות למילוי המשרה;

(4) פרטים נוספים הקשורים למשרה מסוימת או להליך מסוים, בהתאם להחלטת המנהל הכללי או מי שהוא הסמיך לשם כך.

3. ועדת הבחירות תפרסם מכרז פומבי בדרכים אלה:

דרך פרסום מכרז

(1) באתר האינטרנט שלה;

(2) בשני עיתונים יומיים לפחות בשפה העברית, שאחד מהם הוא עיתון נפוץ כמשמעותו בסעיף 1א(ב) לחוק התכנון והבנייה, התשכ"ה-1965, ובעיתון המתפרסם בשפה הערבית.

4. המנהל הכללי רשאי להורות על פרסום נוסף למכרז מסוים בנוסח מלא או מקוצר, באמצעי תקשורת נוספים, במשרדי הממשלה ובכל מקום או בכל דרך שימצא לנחוץ.

דרכים נוספות לפרסום מכרז

5. המועד האחרון להגשת בקשה למשרה יהיה שבעה ימים לפחות אחרי התאריך הראשון של פרסום המכרז, ואולם המנהל הכללי רשאי, לגבי מכרז מסוים, בהחלטה מנומקת בכתב הנובעת מטעמים מיוחדים, להורות על הארכת התקופה כאמור.

מועד להגשת בקשה

6. בקשה למשרה תכלול את הפרטים המפורטים בתוספת, ואפשר שתוגש באופן ממוכן.

הגשת בקשה

7. (א) בקשה למשרה מאת עובד המדינה אשר טרם השלים שנת שירות אחת במשרתו לא תתקבל אלא לאחר שהעובד קיבל מאת האחראי לענייני עובדים אישור להגשת הבקשה או אם הועבר העובד למשרתו לא עקב בקשתו או לא עקב השתתפותו במכרז פנימי או במכרז פומבי.

הגשת בקשה למשרה על ידי עובד המדינה

(ב) בקשה למשרה מאת עובד המדינה אשר אושרה לו חופשה חלקית בלא שכר לשם התמחות במשפטים לפי חוק לשכת עורכי הדין, התשכ"א-1961, ואשר התחייב בכתב לא להגיש בקשה למשרה בתקופת התמחותו ובתקופה שלאחריה שבה הוא התחייב להמשיך בעבודתו, לא תתקבל, אלא לאחר שהעובד קיבל לכך אישור מאת האחראי לענייני עובדים; האמור בסעיף קטן זה לא יחול על עובד המדינה העומד לעבור את כל תקופת התמחותו במשפטים או תקופה של שמונה עשר חודשי התמחות במשפטים הכול לפי התקופה הקצרה יותר, בשירות המשפטי כמשמעותו בחוק לשכת עורכי הדין, התשכ"א-1961.

(ג) בסעיף זה, "האחראי לענייני עובדים" – המנהל הכללי או סגן המנהל הכללי למינהל של המשרד שבו מועסק העובד, ולגבי מי שמועסק ביחידה שהוכרה על ידי ועדת שירות המדינה כיחידת סמך – מנהל אותה יחידה.

8. המנהל הכללי רשאי לפרסם מכרז אחד לצורך איוש של כמה משרות זהות או דומות בעיקרן, שהתפנו או שצפוי שיתפנו בוועדה, ויחולו על מכרז כאמור כללים אלה, בשינויים המחויבים.

מכרז עתודה

9. (א) המנהל הכללי רשאי להורות על ביצוע מיון מקדים של בקשות למשרה לפני ביצוע מבחנים לפי כללים אלה, במשרות שבהן יש תחלופה ניכרת של עובדים או במכרז שבו צפוי להיות מספר רב של בקשות למשרה.

מיון מקדים

(ב) לצורך ביצוע המיון המקדים יקבע המנהל הכללי אמות מידה אובייקטיביות, רלוונטיות ושוויוניות, הנוספות על דרישות הסף למילוי המשרה, שיש בהן להעניק יתרון בבחינת התאמת המועמדים למשרה, מתוך אמות המידה המפורטות להלן:

(1) השכלה;

(2) ניסיון תעסוקתי ומקצועי;

(3) תחומי מומחיות;

(4) כישורים מיוחדים;

(5) נתונים אישיים וחוות דעת על המועמד מאת מעבידו הנוכחי או מעבידים קודמים, המשטרה, מוסדות הביטחון, וממליצים שצוינו על ידי המועמד.

(ג) לכל אמת מידה שנקבעה לפי סעיף קטן (ב), ייקבע משקלה היחסי והציונים שלפיהם ידורגו המועמדויות; המנהל הכללי יקבע את דרך דירוג המועמדויות למשרה במיון המקדים, בהתחשב, בין השאר, במסמכים שהגיש המועמד.

(ד) המנהל הכללי יקבע את מספר המועמדים שמועמדותם תוגש לביצוע המבחנים לפי פרק ג' לכללים; המועמדויות שיעברו הן המועמדויות שקיבלו את הציון הגבוה ביותר במסגרת המיון המקדים.

(ה) נקבע למכרז שלב של מיון מקדים, יפורסם הדבר במסגרת פרסום המכרז לפי סעיף 2(א), ויפורטו בפרסום אמות המידה, המשקל היחסי לכל אמת מידה וכמות הסף של המועמדים שיוגשו לבחינות.

(ו) המנהל הכללי רשאי לשנות את כמות הסף שפורסמה לפי סעיף קטן (ה), אם הדבר דרוש בנסיבות העניין, בהחלטה מנומקת בכתב.

10. (א) מגיש בקשה למשרה יצרף לבקשתו תעודות ומסמכים הדרושים לאימות הפרטים שנקבעו בטופס הבקשה למשרה או לכל עניין אחר הקשור להתאמתו למשרה.

תעודות ומסמכים

(ב) מגיש בקשה למשרה יצרף לבקשתו הצהרה על העדר זיקה כאמור בסעיף 17א(ג)(1) לחוק הבחירות.

פרק ג': היקף מבחנים

11. (א) הפרק השני לכללי שירות המדינה (מינויים) (מכרזים, בחינות ומבחנים), התשכ"א-1961 (להלן – כללי המכרזים), יחול בשינויים המחויבים ובשינויים שפורטו בכללים אלה, על מועמדות למשרה במכרז פומבי לוועדת הבחירות המרכזית ויקראו את כללי המכרזים כאילו בכל מקום, במקום "נציב השירות" נאמר "המנהל הכללי של ועדת הבחירות המרכזית לכנסת או מי שהוא הסמיך לשם כך", ובכל פעם המילים "בהתייעצות עם שרים הנוגעים בדבר או עם מי שהוסמך לכך על ידיהם" – לא ייקראו.

החלת כללים מסוימים

(ב) על אף האמור בסעיף 8 לכללי המכרזים, רשאי המנהל הכללי, בהחלטה מנומקת בכתב, לקבוע כי למשרה אשר הוכרז עליה, יערכו מבחנים שונים מן האמור בכללים וכי ייקבעו מדדים, רמות של הישגי ומשקלים שונים לאותה משרה; החלטת המנהל הכללי לפי סעיף זה תפורסם באתר האינטרנט של הוועדה.

פרק ד': סדרי מבחנים

12. ההזמנה למבחן תישלח למועמד שבעה ימים לפחות לפני מועד המבחן.

הזמנה למבחן

13. למבחן לא יוזמן מועמד אשר המנהל הכללי סבור, לאור הפרטים שצוינו על ידי המועמד בבקשתו, שלא התקיים לגביו תנאי שנקבע במכרז כהכרחי למילוי המשרה, אם מילוי תנאי זה ניתן לקביעה אובייקטיבית ואינו תלוי בהערכה.

מועמד שאינו בעל תכונות הכרחיות

14. (א) מועמד חייב להיבחן במבחנים שנקבעו למשרה שאליה הגיש את מועמדותו.

חובת ביצוע מבחן

(ב) מועמד אשר במהלך השנה הקודמת למועד ביצוע המבחנים למשרה שאליה הגיש את מועמדותו, נבחן במבחנים דומים למבחנים שנקבעו למשרה האמורה, לא יורשה להיבחן שוב ויובאו בחשבון הישגיו במבחן האחרון שביצע, אלא אם כן המנהל הכללי קבע אחרת בהחלטה מנומקת בכתב.

(ג) המנהל הכללי רשאי לפטור מועמד ממבחנים שנקבעו למשרה שאליה הגיש את מועמדותו, אם המועמד נבחן במבחנים דומים בתקופה שבין שנה לשלוש שנים קודם למועד ביצוע המבחנים למשרה האמורה, ויובאו בחשבון הישגיו במבחן האחרון שביצע.

(ד) בסעיף זה, "מבחנים דומים" – כלי מיון זהים לכלי המיון שנקבעו למשרה שאליה הגיש העובד את מועמדותו ואש נמצאו מתאימים לבדיקת הכישורים והיכולות הנדרשים למילוי המשרה האמורה, על פי קביעת המנהל הכללי.

15. למועמד שלא הוזמן למבחן כאמור בסעיף 12, תישלח על כך הודעה מנומקת בכתב.

הודעה למועמד

16. מבחנים ייערכו במועד ובמקום שיחליט המנהל הכללי.

מקום ומועד למבחן

17. נבחן חייב להישמע להוראות הבוחן, שהמנהל הכללי הטיל עליו לפקח על סדרי המבחן, לרבות לעובדי מכון מיון שבו מתבצע המבחן (להלן – הבוחן).

משמעת

18. נבחן שהתייצב למבחן חייב לזהות את עצמו לפני הבוחן על ידי תעודת זהות, רישיון נהיגה או דרכון.

זיהוי הנבחן

19. נבחן העובר על האמור בסעיף 17, רשאי הבוחן להוציאו מחדר המבחנים; הוציא הבוחן נבחן מחדר המבחנים, יודיע על כך בכתב למנהל הכללי, אשר רשאי לפסול את הנבחן או לחייבו לעמוד במבחן נוסף, הכול כפי שייראה בעיניו לאור הנסיבות.

דוח על הוצאת נבחן

פרק ה': בחינה בעל פה

20. לא יתקבל מועמד למשרה שהוכרז עליה, אלא אם כן עמד בבחינה בעל פה.

בחינות בעל פה

21. בבחינה בעל פה ייבדקו התאמתו של המועמד מבחינת אישיותו וסגולות הדרושות למילוי המשרה; לא יימצא כשיר למשרה מועמד שאינו ממלא אחרי כל התנאים שצוינו במכרז כהכרחיים למילוי המשרה.

היקף הבחינה   
בעל פה

22. התקיימו מבחנים, יוזמנו לבחינה בעל פה רק המועמדים שהשיגו הישגים שנקבעו כהישגים מזעריים למילוי המשרה, אם נקבעו הישגים מזעריים למילויה כאמור.

מי יוזמן לבחינה   
בעל פה

23. היו שמונה או פחות מועמדים לתפקיד, יוזמנו כולם לבחינה בעל פה, ובלבד שעמדו בהישגים המזעריים לפי סעיף 22; היו יותר משמונה מועמדים לתפקיד, יוזמנו לבחינה בעל פה המועמדים שהישגיהם במבחנים היו הגבוהים ביותר, זולת אם קבע המנהל הכללי כי בנסיבות העניין ובהחלטה מנומקת בכתב, יוזמנו לבחינה יותר משמונה מועמדים, ובלבד שהישגיהם במבחנים של כל המוזמנים לבחינה היו הגבוהים ביותר.

מספר המועמדים בבחינה בעל פה

24. האמור בסעיפים 12, 13 ו-15 בדבר הזמנת מועמד למבחן, יחול גם על הזמנת מועמד לבחינה בעל פה.

הזמנה לבחינה   
בעל פה

25. למועמד שניגש למבחן ולא הוזמן לבחינה בעל פה, כאמור בסעיפים 22 ו-23, תישלח הודעה בכתב על כך.

הודעה למועמד שאינו מוזמן לבחינה

26. המנהל הכללי רשאי, ביוזמתו או על פי בקשת ועדת הבוחנים, לערוך או להורות לאחר לערוך בדיקה של הנתונים האישיים והמקצועיים של מועמד במכרז פלוני, לרבות קבלת חוות דעת על מועמד מאת מעבידו הנוכחי או מעבידים קודמים, המשטרה, מוסדות הביטחון וממליצים שצוינו על ידי המועמד.

בדיקת נתונים אישיים ומקצועיים

27. (א) בחינה בעל פה כאמור בסעיף 20, תיערך על ידי ועדת בוחנים שהמנהל הכללי ימנה את חבריה לפי סעיף קטן (ב).

ועדת הבוחנים

(ב) ועדת בוחנים תהיה של ארבעה חברים, בהרכב המפורט להלן:

(1) יושב ראש הוועדה שיהיה המנהל הכללי של ועדת הבחירות המרכזית או מי שהוסמך לכך על ידו;

(2) חבר אחד יהיה עובד של ועדת הבחירות המרכזית, אשר הוא הממונה הישיר על העובד שימונה למשרה המוכרזת או מי מטעמו; היה הממונה הישיר המנהל הכללי של הוועדה – יהיה החבר ראש אגף בוועדת הבחירות שמינה המנהל הכללי של הוועדה;

(3) חבר אחד יהיה עובד המדינה, שאינו עובד של ועדת הבחירות המרכזית, שהוסמך לשם כך על ידי המנהל הכללי של הוועדה;

(4) חבר אחד יהיה מי שאינו עובד המדינה ואינו עובד של ועדת הבחירות, והוא בקי ברזי המשרה המוכרזת או בעל השכלה דומה לתנאי הסף למשרה המוכרזת.

היו דעות חברי ועדת הבוחנים שקולות – תכריע דעתו של היושב ראש.

(ג) לא נמצא עובד של הוועדה המתאים לשמש חבר הוועדה לפי סעיף קטן (ב)(2), רשאי המנהל הכללי למנות חבר לפי אותו סעיף קטן מקרב עובדי ועדת הבחירות, שהועסקו בוועדה בתקופת הבחירות שקדמה למועד כינוס ועדת הבוחנים, בהתאם לתקנות שירות המדינה (מינויים) (עובדים זמניים בוועדה הבחירות המרכזית לכנסת), התשע"ז-2016.

28. דרגתם של עובדי ועדת הבחירות ועובדי המדינה, חברי ועדת הבוחנים לא תהיה נמוכה מהדרגה הגבוהה ביותר הצמודה למשרה הנדונה.

דרגת הבוחנים

29. המנהל הכללי רשאי להזמין לישיבות ועדת הבוחנים כבוחן-יועץ, בלי זכות דעה בהחלטה, פסיכולוג או אדם שלדעת המנהל הכללי מומחה בעבודה שאותה יש לבצע במשרה הנדונה.

בוחנים-יועצים

30. מקום ומועד הבחינה בעל פה ייקבעו על ידי המנהל הכללי.

מקום הבחינה

31. מועמד חייב להתייצב לפני ועדת הבוחנים.

התייצבות לבחינה

32. המנהל הכללי יגיש לוועדת הבוחנים תעודות ומסמכים אשר הומצאו לו על ידי המועמד, כאמור בסעיף 10, ושלדעתו הם נוגעים לעניין, וכן ידווח המנהל הכללי לוועדת הבוחנים על חוות דעת וממצאי בדיקה שקיבל לפי האמור בסעיף 26, אם לדעתו יש לחוות דעת וממצאים אלה משמעות לגבי בחירת המועמד.

תעודות וחוות דעת על המועמד

33. בוחן המצוי בניגוד עניינים בין מילוי תפקידו כבוחן לבין עניין אישי שלו, לרבות עקב קרבת משפחה עם אחד המועמדים, או לבין תפקיד אחר שהוא ממלא, יודיע למנהל הכללי ולא ישתתף בוועדת הבוחנים הבוחנת את המועמד; בסעיף זה, "קרבת משפחה" – כהגדרת "קרוב משפחה" בכללי שירות המדינה (מינויים) (סייגים בקרבה משפחתית) (עובדי ועדת הבחירות המרכזית לכנסת), התשע"ז-2017.

ניגוד עניינים של בוחן

34. לאחר בחינת כל המועמדים שהתייצבו לפניה, תשמע ועדת הבוחנים חוות דעת של בוחנים-יועצים, אם היו כאלה; כל חבר בוועדה יעריך את המועמדים; בשיקולים יתחשב בוחן בתוצאות המבחנים – אם התקיימו מבחנים – בהשכלתו ובניסיונו של המועמד, בחוות דעת של בוחנים-יועצים, בתעודות וחוות דעת שהוגשו כאמור בסעיף 32 בהתרשמותו בבחינה בעל פה; ההערכה תתבטא על ידי מתן ציונים.

הערכת מועמדים   
על ידי הבוחנים

35. יושב ראש ועדת הבוחנים, או מזכיר הוועדה שמונה לפי סעיף 36 אם הוסמך לכך על ידי היושב ראש, ירשום את מסקנות הוועדה ונימוקים להן, ואם מצאה הוועדה מועמדים כשירים למשרה, יציין את שמותיהם לפי סדר עדיפותם בהתאם למידת כשירותם; כל חברי הוועדה יחתמו על המסקנות, ואולם חבר הוועדה המבקש להסתייג מהן רשאי להוסיף למסקנות את הסתייגותו ונימוקים לה.

מסקנות הוועדה ונימוקיה

36. בישיבת ועדת הבוחנים לא יהיה נוכח שום אדם מלבד חברי הוועדה, בוחן-יועץ, עובד הוועדה המרכזית שהמנהל הכללי מינה אותו למזכיר ועדת הבוחנים, נבחן או נבחנים ומי שהמנהל הכללי התיר את נוכחותו.

הרשות להתייצב לפני ועדת הבוחנים

37. דיוני ועדת הבוחנים, מסמכיה ומסקנותיה הם סודיים ואסור להביא מהם לידיעתם של אחרים, אלא באישור המנהל הכללי.

סודיות

38. המנהל הכללי או יושב ראש ועדת הבחירות המרכזית רשאים לבטל החלטה של ועדת בוחנים אם המועמד שנבחר אינו עונה על דרישות המשרה או תקן אותה משרה או אם נמצאו פגמים בהליכי המכרז.

ביטול החלטה של ועדת הבוחנים

39. מועמד למשרה שהוא בעל תעודה המעידה, לדעת המנהל הכללי, על השכלה או הכשרה הנדרשות בבחינה או במבחן, רשאי המנהל הכללי לפטור אותו מבחינה או ממבחן, בהחלטה מנומקת בכתב.

פטור לבעלי הכשרה או השכלה

פרק ו': הוראות שונות

40. (א) בקשה למשרה לפי סעיף 6 וכן כל מסמך מטעם מבקש המשרה יוגשו בכתב או בדואר אלקטרוני, כפי שיפורט בתנאי המכרז שפורסמו לפי סעיף 2.

משלוח הודעות

(ב) הזמנה, הודעה או מסמך אחר מטעם ועדת הבחירות לפי כללים אלה, תוגש בכתב, בדואר אלקטרוני או בדרך אחרת, כפי שהורה המנהל הכללי.

תוספת

(סעיף 6)

(1) פרטיו האישיים של המועמד, לרבות שמו, מספר זהותו, מענו, ופרטי התקשרות עמו.

(2) פרטים לגבי הוכחת עמידתו של המועמד בתנאי הסף למכרז, לרבות –

(א) פרטים בדבר השכלתו;

(ב) ניסיון תעסוקתי ומקצועי של המועמד;

(3) תחומי מומחיות של המועמד;

(4) כישורים מיוחדים של המועמד.

(3) פרטים נוספים שיפורטו בתנאי המכרז שפורסמו לפי סעיף 2 בדבר עמידתו של המועמד בהוראות הדין, לרבות פרטים בדבר קרובי משפחתו המועסקים בשירות הוועדה.

ג' באדר התשע"ז (1 במרס 2017) אסתר חיות

שופטת בית המשפט העליון

יושבת ראש ועדת הבחירות

המרכזית לכנסת ה-21

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ז מס' 7793](http://www.nevo.co.il/Law_word/law06/tak-7793.pdf) מיום 28.3.2017 עמ' 896. [↑](#footnote-ref-2)