כללי תאגידי מים וביוב (הפחתה של סכומי עיצום כספי), תשפ"ב-2021

רשויות ומשפט מנהלי – רשויות מקומיות – ביוב

רשויות ומשפט מנהלי – תשתיות – מים

רשויות ומשפט מנהלי – רשויות מקומיות – אספקת מים

תוכן ענינים

|  |  |  |  |
| --- | --- | --- | --- |
| סעיף 1 | הפחתה בשל התנהגות המפר | [Go](#Seif1) | 2 |
| סעיף 2 | הפחתה בשל נסיבות אישיות | [Go](#Seif2) | 2 |
| סעיף 3 | הפחתה בשל כמה נסיבות | [Go](#Seif3) | 2 |
| סעיף 4 | הפחתה בשל התחשבות במחזור עסקאות | [Go](#Seif4) | 2 |
| סעיף 5 | תחילה | [Go](#Seif5) | 2 |

כללי תאגידי מים וביוב (הפחתה של סכומי עיצום כספי), תשפ"ב-2021[[1]](#footnote-1)\*

בתוקף סמכותה לפי סעיפים 131א(ב) לחוק תאגידי מים וביוב, התשס"א-2001 (להלן – החוק), בהסכמת שר המשפטים ובאישור ועדת הכלכלה של הכנסת, קובעת מועצת הרשות הממשלתית למים ולביוב כללים אלה:

1. הממונה רשאי להפחית למפר את סכום העיצום הכספי, בהתקיים נסיבה מהנסיבות כמפורט בפסקאות שלהלן ובשיעור כמפורט לצידה:

הפחתה בשל התנהגות המפר

(1) המפר לא הפר כל הוראה מהוראות החוק או לפיו בחמש השנים שקדמו להפרה – 20%; לא הפר את אותה הוראה בשלוש השנים שקדמו להפרה – 10%;

(2) המפר הפסיק את ההפרה מיוזמתו ודיווח עליה ועל הפסקתה לממונה – 30%;

(3) המפר נקט פעולות למניעת הישנות ההפרה ולהקטנת הנזק, להנחת דעתו של הממונה – 20%.

2. ראה הממונה, לגבי מפר שהוא יחיד, שההפרה נגרמה בשל נסיבות אישיות המצדיקות הפחתה של העיצום הכספי או שהתקיימו נסיבות אישיות קשות המצדיקות שלא למצות את הדין עם המפר, רשאי הוא להפחית למפר את סכום העיצום הכספי המוטל על המפר בשיעור של 50%.

הפחתה בשל נסיבות אישיות

3. התקיימו לגבי מפר כמה נסיבות כאמור בסעיפים 1 ו-2, רשאי הממונה להפחית למפר מסכום העיצום הכספי המוטל עליו את השיעורים המנויים לצד אותן נסיבות, במצטבר, ובלבד ששיעור ההפחתה המצטבר לא יעלה על 75% מסכום העיצום הכספי.

הפחתה בשל כמה נסיבות

4. (א) מצא הממונה שסכום העיצום הכספי המוטל על מפר שהוא חברה, בין שהופחת לפי תקנה 1 או 2 ובין שלא הופחת כאמור, עולה על 5% ממחזור העסקאות של המפר, ואם המפר הוא חברה במדרג נמוך – 3% ממחזור העסקאות שלו, רשאי הוא להפחית את סכום העיצום הכספי לאותו שיעור.

הפחתה בשל התחשבות במחזור עסקאות

(ב) מפר המבקש הפחתה של סכום העיצום הכספי לפי סעיף זה, יגיש לממונה אישור לעניין גובה מחזור העסקאות שלו, בתוך 30 ימים ממועד מסירת ההודעה על כוונת חיוב.

(ג) בסעיף זה –

"אישור לעניין גובה מחזור העסקאות" – אישור שנתן רואה החשבון המבקר של החברה, כהגדרתו בחוק החברות, התשנ"ט-1999;

"דירוג הרמה החברתית-כלכלית" – דירוג הרשות המקומית לפי הרמה החברתית-כלכלית של אוכלוסיית התושבים הגרים בה, לפי הפרסום האחרון של הלשכה המרכזית לסטטיסטיקה לפני מועד מסירת דרישת התשלום;

"חברה במדרג נמוך" – חברה שמתקיים בה אחד מאלה:

(1) היא פועלת בתחום של רשות מקומית אחת המשויכת לאשכולות 1 עד 4 בדירוג הרמה החברתית-כלכלית;

(2) היא פועלת בתחום של כמה רשויות מקומיות, והממוצע המשוקלל של דירוג הרמה החברתית-כלכלית באותן רשויות מקומיות, לפי גודל האוכלוסייה המתגוררת בהן, אינו עולה על 4;

"מחזור עסקאות" – מחזור עסקאות של עוסק כהגדרתו בחוק מס ערך מוסף, התשל"ו-1975.

5. תחילתם של כללים אלה 30 ימים מיום פרסומם.

תחילה

כ"ז בכסלו התשפ"ב (1 בדצמבר 2021) גיורא שחם

יושב ראש מועצת

הרשות הממשלתית למים ולביוב

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"ב מס' 9780](https://www.nevo.co.il/law_word/law06/tak-9780.pdf) מיום 6.12.2021 עמ' 1061. [↑](#footnote-ref-1)