כללי תאגידי מים וביוב (חברות ביוב), תשע"ח-2017

רשויות ומשפט מנהלי – רשויות מקומיות – ביוב

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק שני: קבלת רישיון חברת ביוב | [Go](#med1) | 2 |
|  | סימן א': תנאים ומועדים להגשת בקשה | [Go](#hed20) | 2 |
| סעיף 2 | בקשה לרישיון חברת ביוב | [Go](#Seif2) | 2 |
| סעיף 3 | מסמכים שיצורפו לבקשה | [Go](#Seif3) | 2 |
| סעיף 4 | העברת מידע ומסמכים לפי דרישת הממונה | [Go](#Seif4) | 3 |
| סעיף 5 | הזמנה להגיש בקשות | [Go](#Seif5) | 3 |
| סעיף 6 | הודעה על כוונה לתת אישור לרישיון | [Go](#Seif6) | 3 |
|  | סימן ב': בחירת בעל רישיון חברת ביוב | [Go](#hed21) | 3 |
| סעיף 8 | שיקולים בבחירת בעל רישיון חברת ביוב | [Go](#Seif7) | 3 |
| סעיף 9 | מתן רישיון חברת ביוב | [Go](#Seif8) | 3 |
|  | פרק שני: תנאים להבטחת האיתנות הפיננסית | [Go](#med2) | 3 |
| סעיף 10 | הבטחת איתנות פיננסית | [Go](#Seif9) | 3 |
|  | פרק שלישי: העברת זכויות והתחייבויות | [Go](#med3) | 3 |
| סעיף 11 | מפקד נכסים | [Go](#Seif10) | 3 |
| סעיף 12 | העברת נכסים והתחייבויות | [Go](#Seif11) | 4 |
| סעיף 13 | העברת נכסים כנגד השקעה | [Go](#Seif12) | 4 |
| סעיף 14 | סייג להעברת חובות והתחייבויות | [Go](#Seif13) | 4 |
|  | פרק רביעי: חברת ביוב משותפת | [Go](#med4) | 4 |
| סעיף 15 | חלקות בעלות בחברת ביוב משותפת | [Go](#Seif14) | 4 |
|  | תוספת ראשונה | [Go](#med5) | 4 |
|  | תוספת שנייה | [Go](#med6) | 4 |

כללי תאגידי מים וביוב (חברות ביוב), תשע"ח-2017[[1]](#footnote-1)\*

בתוקף סמכותה לפי סעיפים 13ט(א) ו-(ה)(1), 21א(ב) ו-73(א1) לחוק תאגידי מים וביוב, התשס"א-2001 (להלן – החוק), ובהתייעצות עם הממונה, קובעת מועצת הרשות הממשלתית למים ולביוב כללים אלה:

פרק ראשון: פרשנות

1. בכללים אלה –

הגדרות

"בעל מניות במבקש" – לרבות ספק שירותי ביוב שמיועד להיות בעל מניות במבקש;

"בקשה" – בקשה לרישיון חברת ביוב לפי סעיף 2;

"מבקש" – תאגיד מורשה שהגיש בקשה;

"מחירון" – רשימת הפריטים שיפרסם מנהל הרשות באתר האינטרנט של הרשות ולצדם הערכים המוכרים בעד רכיבי תשתית הולכה וטיפול;

"מפקד נכסים" מפקד נכסים של מצאי תשתיות הולכה וטיפול, לפי הפירוט שבתוספת הראשונה, שאושר בידי הממונה;

"ספק המקבל שירותים" – ספק שירותי ביוב שמקבל, או שהחליט לקבל, שירותי ביוב מחברת ביוב;

"קיים" – הערך הקבוע לעניין זה לגבי כל רכיב תשתית במחירון;

"שווי נכס" – מכפלה של שיעור יתרת הקיים בשווי הנכס לפי המחירון;

"שיעור יתרת הקיים" – החלק היחסי של קיים של נכס בניכוי התקופה שחלפה מאז הקמת הנכס עד המועד לגביו מחושב שיעור יתרת הקיים, מתוך הקיים של הנכס, ובלבד שלא יפחת מאפס;

"תאגיד מורשה" – מי שרשאי לבקש לקבל רישיון חברת ביוב לפי סעיף 15(ג1)(1) לחוק.

פרק שני: קבלת רישיון חברת ביוב

סימן א': תנאים ומועדים להגשת בקשה

2. (א) תאגיד מורשה המבקש לקבל רישיון חברת ביוב במרחב ביוב שלא פועלת בו חברת ביוב, יגיש לממונה בקשה ערוכה לפי הנוסח שבטופס שבתוספת השנייה.

בקשה לרישיון חברת ביוב

(ב) אם המבקש תאגיד מורשה המנוי בסעיף 15(ג1)(1)(א) או (ג) לחוק, רשאים בעלי המניות במבקש להגיש את הבקשה בשמו, אם טרם התאגד.

3. (א) מבקש יצרף לבקשתו את כל אלה:

מסמכים שיצורפו לבקשה

(1) מסמכי ההתאגדות שלו;

(2) דוחות כספיים שלו לשלוש השנים האחרונות;

(3) מפקד נכסים של תשתיות ההולכה והטיפול שבבעלותו, ובהעדר מפקד נכסים – רשימת מצאי של תשתיות ההולכה והטיפול שבבעלות המבקש;

(4) תכנית עסקית חמש-שנתית לפעילותו המתוכננת כחברת ביוב.

(ב) מבקש המנוי בסעיף 15(ג1)(1)(א) או (ג) לחוק יצרף לבקשתו גם את כל אלה:

(1) דוחות כספיים של בעלי המניות במבקש לשלוש השנים האחרונות;

(2) מפקד נכסים של תשתיות ההולכה והטיפול של בעלי המניות במבקש שיועברו למבקש, ובהעדר מפקד נכסים – רשימת מצאי של תשתיות ההולכה והטיפול שיועברו למבקש;

(3) כל הסכם בינו לבין בעלי המניות במבקש ובין בעלי המניות במבקש לבין עצמם.

4. הממונה רשאי להורות למבקש ולבעלי המניות במבקש להעביר לו מידע ומסמכים נוספים הדרושים לצורך בחינת הבקשה, בתוך תקופה שיורה.

העברת מידע ומסמכים לפי דרישת הממונה

5. (א) הממונה רשאי, ואם הגיש תאגיד מורשה בקשה – חייב, לפרסם באתר האינטרנט של הרשות הזמנה להגיש בקשה לגבי מרחב ביוב ולקצוב את התקופה להגשתן, ובלבד שלא תפחת מ-30 ימים.

הזמנה להגיש בקשות

(ב) הממונה ישלח הזמנה שפרסם לפי סעיף קטן (א) לכל ספקי שירותי הביוב במרחב הביוב שאליו נוגעת ההזמנה.

6. (א) הרשות תפרסם באתר האינטרנט שלה את כל הבקשות שהוגשו עד המועד האחרון להגשת בקשות לפי סעיף 5(א) וכן הודעה לפי סעיף 15(ג1)(3) לחוק, שתכלול את כל אלה:

הודעה על כוונה לתת אישור לרישיון

(1) מרחב הביוב שאליו נוגעת ההודעה;

(2) זהות המבקשים שהגישו בקשה וקישור לבקשות שהגישו;

(3) המועד האחרון להגשת עמדות הציבור כפי שיורה הממונה, ובלבד שלא יקדם מ-30 ימים ממועד פרסום ההודעה.

(ב) הרשות תשלח הודעה שפרסמה לפי סעיף קטן (א) לכל ספקי שירותי הביוב במרחב הביוב שאליו נוגעת הודעה כאמור.

סימן ב': בחירת בעל רישיון חברת ביוב

7. (א) הממונה לא ייתן למבקש רישיון חברת ביוב, אלא אם כן מתקיימים בו כל אלה:

(1) הוא עומד בתנאים הקבועים בתוספת לחוק;

(2) הממוצע השנתי, בשלוש השנים שקדמו לשנה שבה הוגשה הבקשה, של השפכים המיוצרים או המטופלים על ידיו עולה על 10 מיליון מטרים מעוקבים.

(ב) על אף האמור בסעיף קטן (א), הממונה רשאי לתת רישיון חברת ביוב למבקש שלא מתקיים בו אחד או יותר מהתנאים המנויים בסעיף קטן (א), אם קבעה מועצת הרשות כי קיימים טעמים מיוחדים לעשות כן.

8. בבואו לתת רישיון חברת ביוב למבקש, ישקול הממונה את כל אלה:

שיקולים בבחירת בעל רישיון חברת ביוב

(1) יציבותו הכלכלית של המבקש;

(2) ניסיון המבקש בתחום הביוב והיקף תשתיות ההולכה והטיפול הקיימות;

(3) יכולתו של המבקש לתת שיקותי הולכה וטיפול בהיקף הנדרש במרחב הביוב;

(4) שיקולים תפעוליים, הנדסיים, כלכליים, סביבתיים, בריאותיים ותכנוניים;

(5) ייעול משק הביוב והפיקוח עליו.

9. (א) החליט הממונה לתת למבקש רישיון חברת ביוב, יפרט בהחלטתו את נימוקיו ויביאה לאישור מועצת הרשות, בצירוף עמדות הציבור שהתקבלו בכתב.

מתן רישיון חברת ביוב

(ב) אישרה מועצת הרשות את החלטת הממונה, רשאי הממונה לתת למבקש רישיון חברת ביוב.

פרק שני: תנאים להבטחת האיתנות הפיננסית

10. על חברת ביוב יחולו ההגבלות שקבעה מועצת הרשות הממשלתית לפי סעיף 21א לחוק על חברה לעניין שעבוד ועיקול והבטחת האיתנות הפיננסית של חברה.

הבטחת איתנות פיננסית

פרק שלישי: העברת זכויות והתחייבויות

11. (א) ספק שירותי ביוב שהחליט לקבל שירותי הולכה וביוב מחברת ביוב ימסור לממונה מפקד נכסים עדכני של תשתיות ההולכה והטיפול שבבעלותו.

מפקד נכסים

(ב) הממונה יבדוק את מפקד הנכסים ויאשר אותו בשינויים כפי שימצא לנכון, לאחר שנתן לספק שירותי הביוב הזדמנות להשמיע את טענותיו.

12. ספק המקבל שירותים רשאי להעביר לחברת ביוב התחייבויות בהתאם להלוואות שלקח כנגד זכויות בתשתית הולכה וטיפול שלו, ובלבד שהממונה אישר שמתקיימים כל אלה:

העברת נכסים והתחייבויות

(1) השווי הנוכחי של ההתחייבויות, אינו עולה על שווי הנכסים שיעביר לחברת הביוב כנגד אותן התחייבויות, במועד ההעברה;

(2) לאחר העברת ההתחייבויות לא תחרוג חברת הביוב מאיזה מההגבלות החלות עליה לפי סעיף 10;

(3) הובטחו ההתחייבויות בשעבוד על זכויות בנכסים שספק שירותי הקולחין מעביר לחברת הביוב – הממונה אישר את השעבוד.

13. (א) בתוך 30 ימים מתום כל שנה, יעביר ספק שירותי הביוב לחברת ביוב חלק בזכויותיו בתשתית הולכה וטיפול השווה ליחס בין שווי ההשקעה שביצעה חברת הביוב בנכס באותה השנה, מחושב לפי המחירון, לבין שווי הנכס כולו בתום השנה.

העברת נכסים כנגד השקעה

(ב) לא הסכימו חברת ביוב וספק שירותי ביוב על החלק בזכויות בתשתית ההולכה והטיפול שיש להעביר לפי סעיף קטן (א), יורה הממונה על החלק שיש להעביר כאמור, לאחר שנתן לצדדים הזדמנות להשמיע את טענותיהם.

14. (א) חברת הביוב וספק שירותי ביוב יעבירו לממונה את כל ההסכמים של ספק שירותי הביוב המנויים בסעיף 13ח לחוק.

סייג להעברת חובות והתחייבויות

(ב) ספק שירותי ביוב יעביר לחברת ביוב חובות והתחייבויות לפי הסכם כאמור, אם אישר הממונה כי מתקיימים בו כל אלה:

(1) הוא דרוש לצורך הפעלת תשתיות הולכה וטיפול שהעביר ספק שירותי הביוב לחברת הביוב;

(2) הוא בתנאי שוק או בתנאים המיטיבים עם ספק שירותי הביוב וההתחייבויות שלפיו לא עלולות לפגוע ביציבותה הכלכלית של חברת הביוב.

פרק רביעי: חברת ביוב משותפת

15. הבעלות בחברת ביוב משותפת והקצאת מניות בהצטרפות לחברת ביוב משותפת תיקבע לפי הפרק השלישי בכללי תאגידי מים וביוב (חברות אזוריות), התשע"ד-2013, לגבי שירותי ביוב בלבד ולפי כמויות המים והתעריפים הנוגעים לשירותים אלה.

חלקות בעלות בחברת ביוב משותפת

תוספת ראשונה

(סעיף 1 – ההגדרה "מפקד נכסים")

(1) צינורות – גרביטציה, סניקה, קוטר, סוג (PVC, HDPE, אחר), אורך ושנת הקמה;

(2) תחנות שאיבה לביוב – כמות משאבות, ספיקה, גובה הרמה ושנת הקמה;

(3) מכוני טיהור שפכים – יכולת טיפול בשפכים במטר מעוקב ליום, שנת הקמה, פירוט רמת הטיהור;

(4) מאגרי איגום שפכים לחירום – נפח המאגר, קיום כיסוי, קיום איטום יריעות פוליאתילן ושנת הקמה;

(5) מיתקנים אחרים – פירוט המיתקן, שנת הקמה.

תוספת שנייה

(סעיף 2)

**בקשה לרישיון חברת ביוב**

לפי סעיף 2 לכללי תאגידי מים וביוב (חברות ביוב), התשע"ח-2017

**חלק א': פרטי המבקש ובעלי מניותיו**

**פרטי המבקש**

שם:

מספר תאגיד:

שם המנהל:

כתובת:

טלפון:

דואר אלקטרוני:

(אם הבקשה מוגשת בשם)

**פרטי בעלי המניות במבקש**

(ימולא בידי מבקש שהוא חברה בת של תאגיד מים וביוב או של חברה שכל אמצעי השליטה שבה הם בידי שני ספקי שירותי ביוב או יותר)

|  |  |  |  |  |  |  |
| --- | --- | --- | --- | --- | --- | --- |
| מס"ד | שם | מס' תאגיד | כתובת | טלפון | שיעור זוכיות הצבעה במבקש | שיעור בהון המניות של המבקש |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

**חלק ב': מסמכים המצורפים לבקשה**

אני, הח"מ, [שם המבקש], מצרף לבקשה את המסמכים האלה (סמן את כל המסמכים שצורפו):

1.  מסמכי התאגדות עדכניים;

2.  דוחות כספיים לשלוש השנים האחרונות;

3. סמן את האפשרות המתאימה:

מפקד נכסים של תשתיות ההולכה והטיפול שבבעלותי; או

רשימת מצאי של תשתיות ההולכה והטיפול שבבעלות המבקש.

4.  תכנית עסקית חמש-שנתית לפעילות המתוכננת כחברת ביוב.

(מבקש שהוא חברה בת של תאגיד מים וביוב או של חברה שכל אמצעי השליטה שבה הם בידי שני ספקי שירותי ביוב או יותר, יצרף לבקשה גם את המסמכים האלה)

5.  דוחות כספיים של בעלי המניות במבקש לשלוש השנים האחרונות.

6. לכל בעלי מניות במבקש (סמן את האפשרות המתאימה):

מפקד נכסים של תשתיות ההולכה והטיפול שיועברו למבקש; או

רשימת מצאי של תשתיות ההולכה והטיפול שיועברו למבקש.

7.  כל הסכם בין המבקש לבין בעלי המניות במבקש ובין בעלי המניות במבקש לבין עצמם.

אני, הח"מ, מצהיר ומתחייב בזה כדלהלן:

1. כל הפרטים שמסרתי לעיל הם נכונים, מלאים ומדויקים, וידוע לי כי אם מסרתי פרט שאינו נכון או שיש בו כדי להטעות את הרשות, אהיה צפוי לעונשים הקבועים בדין.

2. אם יחול שינוי באיזה מהפרטים שמסרתי, אעדכן על כך בכתב את הרשות באופן מיידי.

תאריך:       \_\_\_\_\_\_\_\_\_\_\_\_\_\_\_\_\_\_\_\_

[חתימת המבקש]

שם החותם:

תפקיד:

(אם הבקשה מוגשת בשם מבקש שטרם התאגד בידי בעלי מניותיו, יחתמו על הבקשה כל בעלי המניות)

י"ב בכסלו התשע"ח (30 בנובמבר 2017) גיורא שחם

יושב ראש מועצת

הרשות הממשלתית למים ולביוב

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7912](http://www.nevo.co.il/Law_word/law06/tak-7912.pdf) מיום 28.12.2017 עמ' 644. [↑](#footnote-ref-1)